
1. În calea tâlharilor 


La sudul nemărginitului pustiu sirian şi mesopotamic, între 
Marea Roşie şi Golful Persic, se întinde Peninsula Arabia, ale 
cărei coaste pătrund până departe în vijelioasa mare arabo- 
indiană”. 

In unele locuri dinspre litoral, pământul este foarte roditor, 
dar cu cât pătrunzi în interior acesta devine stâncos şi sterp, 
înfăţişând imaginile jalnice şi groteşti, des întâlnite în Orient, 
ale unor dealuri contorsionate, cu drumuri anevoioase, care-şi 
fac loc printre numeroşi munţi golaşi, denumiți Shammai. 

Această ţară, a cărei întindere exactă nu poate fi dată cu 
precizie, a fost împărţită în antichitate în Arabia petraea, 
Arabia deşerta şi Arabia felix, ceea ce înseamnă Arabia 
stâncoasă, Arabia deşertică şi Arabia fericită. Dacă şi acum se 
găsesc destui geografi care cred că denumirea petraea 
provine dintr-un cuvânt greco-latin însemnând „piatră sau 
stâncă” şi în consecinţă numesc „Arabia pietroasă” această 
parte a ţării, faptul se datorează unei concepţii greşite. 
Numele provine mai degrabă de la vechiul Petra?, care era 
oraşul principal din partea nord-vestică a peninsulei. Arabii îşi 
numesc patria Djesirat el Arab (Ţara insulei), pe când turcii şi 
persanii îi spun Arabistan. Actuala împărţire are diverse 
denumiri, astfel că locuitorii ei, nomazi, se pot deosebi doar 
după triburile din care fac parte. 

Deasupra acestei ţări se bolteşte un cer veşnic senin pe 
care, în plăcutele nopţi orientale, strălucesc mii de stele, iar 
prin văi şi prin pustiul nesfârşit, aproape neumblat, rătăceşte 
necontenit fiul deşertului, pe jumătate sălbatic, purtat de un 
cal minunat sau de o cămilă neobosită. Privirea lui este ageră 
şi mereu trează, pentru că este duşmănos întregii omeniri, în 
afară de membrii tribului său. De la un capăt la altul se simte 
adierea uşoară a unei poezii blânde şi senine, întreruptă 
uneori de tumultul altei poezii, sălbatice şi triste, care-l 


1 Autorul se referă la Marea Arabiei. (n. ed.) 


2 Vestită cetate caravanieră inclusă în anul 106 e.n. în provincia romană 
Arabia. Construcţiile sale erau săpate în stâncă. (n. ed.) 


întovărăşeşte pe drumeţ oriunde poposeşte. Aşa se explică 
faptul că poeţii arabi şi chiar poetele arabe au îmbogăţit cu 
sute de ani în urmă literatura ţării lor, iar cântecele s-au 
păstrat generaţii întregi, fiind transmise din tată în fiu cu 
ajutorul condeiului de piatră. 

Părintele adevăraţilor arabi sau joktanizi este Joktan, fiul 
lui Hut, care la rândul său era urmaş, dintr-a cincea generaţie 
al lui Semt. Descendenții acestuia trăiau în Arabia fericită şi 
pe coasta Tehama, până în Golful Persic. Astăzi, cele mai 
multe triburi consideră drept o cinste deosebită faptul că se 
trag din Ismael, fiul lui Agar?. 

După legendă, Ismael a venit la Mecca însoţit de tatăl său, 
Avraam şi a înălţat acolo sfânta Kaaba. Adevărul este că 
sfânta Kaaba a fost întemeiată sau cel puţin clădită de 
koreişiţi. Printre neasemuitele ei podoabe, cele mai renumite 
erau Fântâna Zem-Zem şi Piatra neagră, despre care se 
credea că a căzut din cer. 

Aici era locul de pelerinaj al diverselor triburi arabe, care 
îşi aşezau corturile, cu cele necesare gospodăriei, pentru a-şi 
face rugăciunile şi a aduce jertfe. Mecca avea pentru arabi 
aceeaşi semnificaţie ca Delphi pentru greci şi lerusalimul 
pentru evrei; triburile nomade răspândite pretutindeni îl 
considerau punctul central, la care se gândeau neîncetat şi 
fără de care, desigur, ar fi pierit. 

Deoarece punctul acesta neasemuit de important se 
găsea în stăpânirea koreişiţilor, tribul lor era cel mai puternic 
şi cel mai bine văzut din toate, dar totodată şi cel mai bogat, 
căci pelerinii sosiți din toate părţile nu precupeţeau să aducă 
daruri preţioase şi mărfuri scumpe. 

Un membru al acestui trib, numit Abd Allah (Slujitorul 
Domnului), a murit în anul 570 după Hristos şi câteva luni mai 
târziu, la 20 aprilie 571, într-o luni, văduva lui — Amina — 
născu un băiat, numit ulterior Mahomed (în arabă 
Mohammed, adică Ce/ lăudat). Probabil că băiatul a purtat alt 
nume dar a primit onorabila denumire Mahomed atunci când 


1 Potrivit Bibliei popoarele semite se trag din Sem (Sim), fiul lui Noe. (n. 
ed.) 

2 (Hagar) mama lui Ismael, roabă egipteană care l-a născut pe acesta din 
legătura sa cu Avraam. (n. ed.) 

a devenit un bărbat de seamă şi s-a făcut cunoscut prin 
profeţiile sale. Cuvântul este scris sub diverse forme: 
Muhammed, Mohammed şi Muhammad. Dintr-o, teamă 
respectuoasă faţă de profet, nici un credincios nu se 
încumetă să-l pronunţe astfel şi de aceea numele său e 
schimbat adesea în Mehemmed. 

După moarte, tatăl său i-a lăsat doar două cămile, cinci oi 
şi o sclavă abisiniană, astfel că băiatul se văzu nevoit să 
ceară ocrotirea bunicului său Abd-el-Mokalib, iar după 
moartea acestuia sprijinul unchilor săi, Zukeir şi Abu Taleb. 
Cum însă nici aceştia nu putură să-l ajute prea mult, a fost 
nevoit să-şi câştige singur pâinea, intrând în serviciul unora 
ca păstor. Mai târziu a devenit călăuză de caravane şi cărăuş 
de arcuri; probabil că din această perioadă i se trage firea sa 
războinică. 

La vârsta de 25 de ani, intră în slujba unei bogate văduve 
de negustor, Chadidşa, căreia îi dovedi atâta sinceritate şi 
sârguinţă, încât ea îl îndrăgi şi după un timp se căsători cu el. 
Destul de repede pierdu întreaga avere a soţiei, fiind nevoit 
ca până la vârsta de 40 de ani să se ocupe cu negoţul. 
Călătorind mult şi în diverse locuri, a avut ocazia să 
întâlnească evrei şi creştini, brahmani şi păgâni, străduindu- 
se să le înţeleagă religiile. Imbolnăvindu-se de epilepsie, a 
suferit o vătămare a sistemului nervos, care l-a predispus la 
stări continue de halucinație. Meditaţiile sale religioase erau 
însă nepotrivite unei vindecări complete. În cele din urmă s-a 
retras într-o peşteră, aflată pe Muntele Hara, în apropiere de 
Mecca. Aici a avut primele viziuni. 

Grupul credincioşilor adunaţi în jurul său era format, la 
început, numai din soţia sa, Chadidşa, sclava sa, Zaid, 
prietenii săi din Mecca, Othman şi Abu Bakr şi tânărul său văr, 
Ali, care a primit mai târziu denumirea onorifică Areth-Allah 
(fiul lui Dumnezeu, de asemenea Assad Allah el Ahalib, adică 
Leul lui Dumnezeu) şi a devenit cel mai nefericit erou al 
islamului. 

Ali, al cărui nume înseamnă „măreţul, sublimul” s-a 
născut în anul 602 şi era atât de prețuit de profet, încât 
acesta i-a dat ca soţie pe fiica lui, Fatime. Când Mahomed 
rosti pentru prima dată dogmele religioase în familie şi 

întrebă: „Cine dintre voi vrea să fie discipolul meu?”, tăcură 
cu toţii. Numai tânărul Ali, influenţat de lirismul care 
străbătea întreaga sa învăţătură ce-i răsuna încă în urechi, 
strigă cu glas tare şi hotărât: 

— Eu vreau să-ţi fiu discipol şi nu te voi părăsi nicicând! 

Mahomed nu uită niciodată această mărturisire. Ali a fost 
un luptător viteaz şi a contribuit în mare măsură la 
răspândirea  islamismului, desăvârşită cu o rapiditate 
neobişnuită. Totuşi, după moartea lui Mahomed, care n-a luat 
nici o hotărâre cu privire la cel ce-i va lua locul la conducere, 
Ali a fost dat întării şi a fost ales calif Abu Bakr!, socrul 
profetului. Acestuia îi urmă în anul 634 un al doilea socru al 
lui Mahomed, anume Umar al Faruk, după care veni Usman 
ibn Affan, un ginere al profetului. In anul 656, Usman a fost 
înjunghiat de un fiu al lui Abu Bakr. Ali fu învinuit că a pus la 
cale omorul şi când partizanii săi l-au ales, cei mai mulţi 
dintre conducători au refuzat să-i jure credinţă. După ce a 
luptat patru ani pentru a cuceri califatul, a fost ucis în anul 
660 de Abd ar-Rabman şi înmormântat la Kufa, unde i s-a 
ridicat un monument. 

Din acea perioadă datează schisma care a despărţit pe 
mahomedani în două tabere potrivnice: suniţii şi şiiţii. 
Schisma însă nu se datorează atât învățăturilor de bază ale 
islamismului, cât mai ales problemei privitoare la urmaşii 
profetului. Adepții tribului şiiţilor susțineau că numai Ali era 
îndreptăţit să fie cel dintâi înlocuitor al profetului, iar nu Abu 
Bakr, Umar şi Usman. Certurile izbucnite între cele două 
tabere cu privire la însuşirile dumnezeirii, destin şi veşnicia 
Coranului nu trebuie privite ca având o însemnătate prea 
mare. 

Ali lăsă în urmă-i doi fii: Hassan şi Hussein. Cel dintâi fu 
ales calif de către şiiţi, pe când suniţii aleseră ca „înlocuitor al 
profetului” pe Muavia |, întemeietorul dinastiei Omeiazilor. 
Acesta îşi stabili reşedinţa la Damasc, impuse recunoaşterea 
eredității califatului său şi-şi sili supuşii să jure credinţă fiului 
său, lazid, care se dovedi mai târziu atât de sângeros, încât 
suniţii se gândeau cu groază la isprăvile lui. Hassan nu putu 
să biruie pe Muavia şi muri otrăvit, la Medina, în anul 670. 


1 Abu Bakr Abdullah Atic al Siddik („Veridicul”) (632-634). (n. ed.) 

Fratele său se împotrivi lui lazid şi nu voi să-l recunoască. 
El e eroul unuia din cele mai tragice episoade ale 
islamismului. 

Stăpânirea lui Muavia apăsă greu asupra provinciilor şi 
împuterniciţii săi îl sprijiniră din răsputeri. De pildă, Zijad, 
conducătorul din Barra, vesti în tot ţinutul că acela care va fi 
găsit în afara locuinţei sale după apusul soarelui va fi 
pedepsit cu moartea. Chiar în seara zilei când fu dată 
porunca, oamenii lui Zijad găsiră (pe străzi peste două sute 
de inşi, pe care îi decapitară numaidecâăt, în seara următoare, 
numărul celor ce nu dăduseră ascultare poruncii fu mai mic, 
iar în cea de-a treia seară, străzile erau pustii. Cel mai 
înspăimântător dintre Omeiazi a fost Hadjadj, guvernatorul 
din Kufa, a cărui tiranie a costat 120.000 de victime. 

lazid, fiul lui Muavia, a fost mai rău decât tatăl său. Pe 
vremea stăpânirii acestei fiare cu chip de om, Hussein se afla 
la Mecca. Intr-o zi, îl căutară nişte soli care îl îndemnară să 
plece la Kufa, spre a fi ales calif. Răspunse chemării, dar 
astfel se osândi la moarte. 

Ajunse la Kufa însoţit doar de o sută de credincioşi, însă 
găsi oraşul tot sub stăpânirea vrăjmaşului său. Incepură 
negocierile, care rămaseră însă fără urmări. In acest timp îşi 
termină merindele şi apa. Vitele muriră una după alta, iar 
ochii  îndureraţi de lipsuri ai  însoţitorilor săi vesteau 
apropierea morţii. Chemă zadarnic într-ajutor pe Allah şi pe 
profet, rugându-i să-i scape. Pierzania lor era „însemnată în 
cartea destinelor”. Obeid Allah, unul din comandanții lui lazid, 
se năpusti asupră-i la Kerbela, masacră pe toţi cei ce-l 
întovărăşeau şi dădu poruncă să fie omorât şi Hussein. Ostaşii 
îl găsiră în pragul morţii, chinuit de sete. Văzând însă că 
oamenii vrăjmaşului său sunt nemiloşi cu el, încercă zadarnic 
să se apere cu slabele puteri pe care le mai avea; în cele din 
urmă, i se tăie şi lui capul, care fu înfipt în vârful unei suliţi şi 
purtat triumfător pretutindeni. 

Grozăvia aceasta s-a întâmplat în ziua de 10 Muharrem, 
pe care o celebrează şi astăzi şiiţii, ca pe o zi îndurerată. In 
Hindustan se află o imagine înfăţişând capul lui Hussein în 
vârful unei suliţi, aşa cum a fost purtat după moartea sa şi o 
alta, reprezentând goana aprigă a urmăritorilor săi. La 10 

Muharrem, răsună un strigăt de jale din Bornco şi Celebe, 
deasupra Indiei şi Persiei, până în cele mai îndepărtate colţuri 
ale Asiei, unde se găsesc încă numeroşi adepţi ai şiiţilor, iar în 
Kerbela se joacă în ziua aceasta o dramă, ale cărei scene 
tragice îşi pot găsi cu greu asemănare. Vai de suniţii sau 
ghiaurii care se încumetă să-i înfrunte într-o astfel de zi pe 
şiiţii întărâtaţi la culme! Ar fi sfâşiaţi în bucăţi... 

Introducerea aceasta istorică va ajuta la o mai bună 
înţelegere a celor ce vor urma. 

Aflându-ne la Zab, ne-am hotărât să, mergem călare de-a 
lungul fluviului, până la Şirbani şi apoi, prin Kurdistan. Până la 
Şirbani aveam recomandările ce ne fuseseră date de beiul din 
Gumri şi de melekul din Lizan, iar de acolo nădăjduiam să ne 
bucurăm de altă ocrotire. La Şirbani am fost întâmpinați de o 
găzduire prietenoasă, dar kurzii sitari ne-au făcut să le simţim 
de la început duşmănia; cu toate acestea, am izbutit mai 
târziu să le câştigăm încrederea. Ajunserăm cu bine până la 
fluviul Akra, dar sălbaticii munteni din părţile acestea se 
arătară atât de răuvoitori, încât am fost nevoiţi să ne 
îndreptăm spre sud-vest. Nu ne puteam încrede în nici un caz 
în kurzii de pe acolo, astfel că o cotirăm la dreapta pentru a 
ajunge la Tigru, trecând printre Dijaleh şi Zabul inferior. 
Nădăjduiam că vom găsi o găzduire călduroasă în tribul arab 
Djerboa, care urma să ne dea şi călăuze, dar aflarăm cu 
uimire şi părere de rău că tribul acesta se întovărăşise cu alte 
două, Obeide şi Beni-Lam, pentru a trece prin vârfurile 
sulițelor lor toate triburile aflate între Tigru şi Thathar. 
Şammarii erau prieteni cu un ferkah al obeizilor, al căror şeic 
era Eslah el Mahem, dar poate că şi acesta îşi schimbase intre 
timp atitudinea. Despre celălalt ferkah, ştiam sigur că 
Mohammed Emin se află într-o vrăjmăşie cumplită cu 
haddedihnii. Faţă de perspectivele pe care le întrezăream, cel 
mai chibzuit lucru era să ne îndreptăm mai întâi spre 
Sulemania şi să ne hotărâm după aceea încotro să ne ducem. 
Având în vedere că reuşisem să-l scăpăm pe Amad el 
Ghandur şi să ajungem teferi până aici, am considerat că e 
mai bine să facem un ocol, decât să înfruntăm alte primejdii. 

Astfel, sosirăm în Munţii Zagros, după multe peripeții şi 
strădanii şi după ce-am îndurat destule lipsuri. 

Se înserase şi poposirăm la marginea unei păduri de 
platani. Deasupra noastră cerul era de o strălucire, de o 
seninătate şi de o măreție, cum numai prin locurile acelea 
puteau fi admirate. Ne găseam în apropierea graniţei persane 
şi ne bucuram de adierea minunatului aer persan, renumit 
pentru puritatea sa. Lumina stelelor era atât de puternică, 
încât îmi puteam vedea lămurit acele ceasornicului de 
buzunar, la o distanţă de câţiva paşi, cu toate că nu răsărise 
luna. Aş fi putut citi orice, scris oricât de mărunt. Razele 
planetei Jupiter erau atât de luminoase, încât i-aş fi 
descoperit cu mare greutate sateliții chiar cu ajutorul unei 
lunete cu lentile speciale. Apăreau până şi constelaţiile 
vizibile prin telescop. Fără să-mi obosesc ochii, puteam 
recunoaşte steaua a şaptea din constelația celor şapte stele. 
Aşa se explică faptul, pe oare l-am înţeles cu vremea, că 
Persia e patria astrologiei, această mamă virtuoasă a 
celorlalte ştiinţe, care ne învaţă să cunoaştem strălucitoarele 
astre ale cerului. 

Starea în care ne aflam ne îndemna să înnoptăm sub cerul 
liber. În timpul zilei, cumpărasem de la un păstor un miel, aşa 
încât aprinserăm repede focul, ca să frigem mielul cu piele cu 
tot, după ce avusesem grijă să-i tăiem părul cu un cuţit şi să-l 
curăţăm. a 

Caii noştri păşteau în apropiere. În ultimul timp obosiseră 
din cale afară şi li s-ar fi cuvenit o odihnă de mai multe zile, 
pe care însă din păcate nu ne era cu putinţă să le-o îngăduim. 
Noi înşine ne simţeam foarte bine, afară de unul singur. 
Acesta era sir David, care suferise un mare necaz. 

Se îmbolnăvise de friguri cu câteva zile mai înainte Şi se 
zbătuse aproape douăzeci şi patru de ore în ghearele lor. 
Frigurile dispăruseră, dar în locul lor se ivi acel dar înfiorător 
al Orientului, pe care latinii îl numeau Febris Aleppensis 
francezii Mal d'Aleppo sau Bouton d'Alep. Această „umflătură 
de Alep”, care nu apare numai la oameni, ci şi la animale, ca 
de pildă la câini şi pisici, se manifestă întâi printr-o ridicare a 
temperaturii; apoi, se produce fie pe obraz, fie pe piept, pe 
braţe ori pe picioare, o umflătură, ce supurează aproape un 
an şi după ce se vindecă, lasă un semn care nu mai dispare 
niciodată. Numele acestei umflături nu este potrivit, întrucât 

boala nu se manifestă numai în Alep, ci e tot atât de 
răspândită în Antiohia, Mosul, Bagdad, cum şi în alte părţi din 
Persia. 

Văzusem de multe ori această umflătură care sluţeşte, dar 
niciodată una de mărimea neobişnuită pe care o avea aceea 
ce năpăstuise pe bunul nostru master Lindsay. La el această 
umflătură înfiorătoare nu numai că era de o culoare roşie- 
închis, strălucitoare, dar îşi alesese locul tocmai pe nas — 
acest biet nas, care din născare avea o mărime nefirească. 
Englishman-ul nu-şi îndura suferinţa cu resemnare, aşa cum 
ar fi fost dator să o facă un gentleman şi reprezentant al 
poporului Very great and excellent, ci vădea tot timpul o 
mâhnire profundă şi o nerăbdare de nestăpânit, ale căror 
izbucniri stârneau, în acelaşi timp, mila şi râsul. 

Acum şedea lângă foc şi-şi pipăia necontenit neruşinatul 
buboi, cu ambele mâini. 

— Master! îmi spuse. la uitaţi-vă încoace! 

— Unde? 

— Hm! Ce întrebare prostească! Pe obraz, fireşte! Yes! A 
crescut iar? 

— Cine? Ce? 

— 's death! Buboiul ăsta afurisit! A crescut mult? 

— Foarte mult. Parcă ar fi un castravete! 

— All devils! Groaznic! Inspăimântător! Yes! 

— Poate că va deveni cu vremea un fel de fowl/ing-bull, 
sir! 

— Vreţi să vă trag o palmă, master? Sunt oricând gata! V- 
aş dori să aveţi o biată umflătură ca asta pe nas! 

— Vă doare? 

— Nu. 

— Atunci, bucuraţi-vă! 

— Să mă bucur? Zounas! Cum să mă bucur, când oamenii 
ăştia cred că nasul a venit pe lume odată cu snuff-box! Şi 
câtă vreme o să mă ţină? 

— Păi, aproape un an, sir! 

Imi aruncă o asemenea căutătură, că mă înfricoşai şi era 
să mă dau îndărăt, mai ales fiindcă-l văzui deschizând gura 
atât de tare, încât nasul şi cutiuţa aceea de tabac (snuff-box) 
s-ar fi putut plimba în voie prin ea. 

— Un an? Un an întreg? Douăsprezece luni pline? 

— Cam atâta! i i 

— Oh! Ah! Horrible! Infricoşător! Inspăimântător! Şi nu-i 
nici un leac? Plasture? Alifie? Să pun păsat? Să-l tai? 

— Nimic, absolut nimic. 

— Dar fiece boală are leac! 

— Asta nu, sir. Umflătura aceasta nu-i câtuşi de puţin 
primejdioasă, dar, dacă se încearcă ruperea sau tăierea ei, 
poate fi foarte dureroasă şi plină de urmări neplăcute. 

— Hm! Şi după ce trece, se mai vede ceva? 

— Depinde de umflătură. Cu cât e mai mare, cu atât e mai 
adâncă şi gaura care rămâne după dispariţia ei. 

— My sky! O gaură? 

— Din păcate, da! 

— Vai! Groaznică ţară! Mizerabile locuri! Am să le arăt eu, 
când voi ajunge în Old England! Well! 

— Numai să aveţi cum, sir! 

— Ce vorbă-i asta? 

— Păi ce se va spune în bătrâna Anglie, când se va vedea 
că sir David Lindsay îşi îngăduie să poarte două nasuri? 

— Hm! Aveţi dreptate, sir! Şi copiii de pe stradă îşi vor 
bate joc de mine. Prin urmare, trebuie să rămân aici şi... 

— Sidi! îl întrerupse Hale! Nu te uita înapoi! 

Şedeam cu spatele la liziera pădurii şi-mi spusei 
numaidecât că micul Hagi a observat ceva suspect îndărătul 
meu. 

— Ce-ai văzut? îl întrebai eu neliniştit. 

— O pereche de ochi. Chiar îndărătul tău sunt doi tşimari, 
iar între ei se află un tufiş de peri sălbatici. Ei, acolo stă pitit 
omul ai cărui ochi i-am zărit. 

— li mai vezi? 

— Aşteaptă! 

Halef scrută tufişul, fără să fie observat, iar eu îi îndemnai 
pe ceilalţi să nu facă nici o mişcare care să-l trădeze. 

— Acum! spuse Halef. 

Mă ridicai, prefăcându-mă că vreau să caut vreascuri 
pentru foc. Şi mă îndepărtai atât de mult de cort, încât nu mai 
puteam fi văzut. Ajungând la marginea pădurii, mă întorsei, 
strecurându-mă printre copaci. Nu trecuseră nici cinci minute 

şi mă aflam îndărătul celor doi copăcei, de unde puteam să 
mă minunez de agerimea privirii lui Halef. Într-adevăr, între 
copăcei şi tufiş stătea ghemuită o arătare omenească, ai 
cărei ochi erau aţintiţi asupra cortului şi focului nostru. 

Ce urmărea omul acela? Ne găseam într-o regiune în care 
nu se afla nici un sat, pe o distanţă de câteva mile. Negreşit, 
însă, erau prin împrejurimi câteva triburi de kurzi, care se 
duşmăneau şi se luptau între ei; de asemenea, se întâmpla, 
uneori, ca vreun trib de nomazi din Persia să treacă graniţa 
spre a săvârşi vreo hoţie. In asemenea cazuri, cei care 
aparținuseră unor triburi ce fuseseră nimicite se alăturau 
celor învingătoare şi îşi făureau o nouă viaţă. 

Trebuia să fiu prevăzător; de aceea, mă furişai cu băgare 
de seamă până la omul ce sta pitit şi năpustindu-mă asupra 
lui, îl apucai repede de beregată. El se înfricoşă atât de rău, 
încât nu îndrăzni să facă nici un gest de apărare, atunci când 
îl ridicai şi-l dusei la cortul nostru. 

Ajuns aici, îl lăsai din mână şi-mi scosei pumnalul. 

— Ascultă! Să nu faci nici o mişcare! De nu, te spintec! 

Nu eram prea înfuriat, dar străinul acela se înspăimântă 
atât de mult de ameninţarea pe care o rostisem, încât îşi 
împreună mâinile rugător: 

— Îndurare, domnule! 

— Să văd dacă meriţi. Să nu încerci să mă minţi, m-auzi? 
Cine eşti? 

— Sunt un turcoman din tribul lui Bejat. 

Un turcoman? Prin părţile astea? După îmbrăcăminte, 
spusele lui puteau fi adevărate. Ştiam că turcomanii locuiseră 
cândva între Tigru şi graniţa persană şi că aparținuseră chiar 
tribului Bejat. Ei cutreieraseră în special deşertul luric şi şesul 
Tapespi. Dar când şahul Nadir năvăli cu oamenii săi în ejaletul 
Bagdad, împinse tribul bejaţilor spre Khurasan. Şi datorită 
poziţiei sale, geografice, dădu acestei provincii denumirea 
„Sabia Persiei”, străduindu-se s-o populeze cu locuitori 
curajoşi şi războinici.. 

— Din tribul bejaţilor? îl întrebai. Minţi! 

— Spun adevărul, domnule! 

— Tribul bejaţilor nu locuieşte prin ţinutul ăsta, ci în 
Khurasanul îndepărtat. 

— Ai dreptate; dar când bejaţii au fost siliţi sa plece de 
aici, au mai rămas câţiva, ai căror urmaşi s-au înmulţit atât de 
repede, încât astăzi sunt peste o mie de războinici. Avem o 
sumedenie de grădini pe lângă ruinele din Kizzel-Karaba şi pe 
țărmurile lui Kuru-Tşai. 

Îmi amintii că auzisem despre cele ce-mi vorbea străinul. 

— Şi acum sunteţi prin apropiere? 

— Da, domnule. 

— Câte corturi aveţi? 

— Nici unul. 

Răspunsul acesta era suspect. Dacă un trib de nomazi îşi 
strămută tabăra, fără să-şi ia şi corturile cu el, de obicei 
înseamnă că s-a pus la cale un jaf, sau vreo luptă cu alte 
triburi. 

— Câţi bărbaţi sunteţi în prezent? 

— Două sute! 

— Şi femei? 

— Nici una. 

— Unde aţi poposii? 

— Nu departe de aici. Dacă mergi până la marginea 
pădurii, dai de tabăra noastră. 

— Aşa ne-aţi văzut focul? 

— Da, l-am observat şi hanul nostru m-a trimis să aflu cine 
sunteţi. 

— Încotro mergeţi? 

— Spre sud. 

— Da, dar spre ce loc anume? 

— Prin apropiere de Sinna. 

— Păi acolo e Persia! 

— Da. Prietenii noştri de acolo au o sărbătoare mare şi ne- 
au poftit şi pe noi. 

Devenii din ce în ce mai bănuitor. Tribul bejaţilor îşi avea 
reşedinţa pe țărmurile lui Kuru-Tşai şi lângă ruinele din Kizzel- 
Karaba, aşadar în apropiere de Kifri; oraşul acesta se afla, 
însă, departe de tabăra noastră, spre sud-vest, pe când Sinna 
se afla la o distanţă mai mică, spre sud-est. De ce nu pornise 
tribul de-a dreptul de la Kifri la Sinna? De ce făcuse un ocol 
atât de mare? 

— Şi ce-nvârtiţi pe aici? îl întrebai. De ce-aţi apucat pe 

drumul ăsta, de două ori mai lung? 

— Fiindcă ar fi trebuit să trecem prin ţinutul paşei din 
Sulemania, care ne e duşman. 

— Dar vă găsiţi şi aici tot printr-unul din ţinuturile lui! 

— Pe aici nu ne urmăreşte. Ştie că am plecat şi crede că 
ne aflăm la sud de reşedinţa lui. 

Răspunsul părea sincer; totuşi, nu aveam încă deplină 
încredere în străinul acela. Imi spusei, însă, că prezenţa 
acestui trib ne-ar putea fi folositoare. Sub ocrotirea lui 
puteam ajunge până la Sinna; de-acolo, nu mai aveam să ne 
temem de nici o primejdie. Turcomanul îmi puse o întrebare, 
care se potrivea cu gândurile ce mă frământau: 

— Domnule, acum îmi dai drumul? Doar nu v-am făcut 
nimic! 

— Ştiu că ai făcut numai ce ţi s-a poruncit. Eşti liber. 

II văzui că răsuflă uşurat. 

— iți mulţumesc, domnule! In ce direcţie sunt îndreptate 
capetele cailor voştri? 

— Spre sud. 

— Veniţi de la miazănoapte? 

— Da, venim din ţara locuită de tijari, bervari şi chaldani. 

— Sunteţi nişte bărbaţi curajoşi şi viteji. Din ce trib faceţi 
parte? 

— Bărbatul ăsta şi cu mine suntem emiri din Frankistan, 
iar ceilalţi sunt prietenii noştri. 

— Din Frankistan!... Domnule, vreţi să mergeţi cu noi? 

— Nu se va opune hanul tău? 

— Nu. Ştiu că franconii sunt luptători vrednici. Să mă duc 
să-i vorbesc despre voi? 

— Du-te şi întreabă-l dacă vrea să ne primească! 

Se ridică şi porni grăbit. Tovarăşii mei de drum erau 
încântați de hotărârea ce-o luasem; cel care se bucură însă 
cel mai mult fu Mohammed Emin. 

— Effendi, îmi spuse el, am auzit deseori vorbindu-se 
despre tribul bejaţilor; oamenii lui trăiesc în necontenite 
certuri cu cei din Dşerboa, Obeide şi Beni-Lam, astfel încât ne 
vor fi de mare folos. Cu toate astea, să nu le spunem că 
suntem haddedihni. E mai bine să nu ştie. 

— In tot cazul, trebuie să fim atenţi la tot ce se întâmplă, 

fiindcă nu ştim încă dacă vom fi primiţi prieteneşte de han. 
Trageţi caii încoace şi ţineţi-vă armele la îndemână, pentru 
apărare! 

Se părea că tribul bejaţilor ţinea un sfat îndelungat în 
privinţa noastră, fiindcă, până să ne dea vreun semn de viaţă, 
mielul fusese fript şi mâncat. In sfârşit, auzirăm paşi şi se ivi 
turcomanul pe care-l prinsesem, însoţit de trei camarazi. 

— Domnule, m-a trimis hanul să vă spun că puteţi veni şi 
veţi fi primiţi cu plăcere. 

— Atunci porniţi şi arătaţi-ne drumul! 

Încălecarăm şi merserăm în urma lor, ţinând armele în 
mâini. Când trecurăm de marginea pădurii, nu văzurăm nici o 
tabără; dar după ce străbăturăm nişte tufişuri dese, 
ajunserăm într-un luminiş, în mijlocul căruia ardea un foc 
uriaş. Locul de popas fusese foarte bine ales, întrucât nu 
putea fi zărit lesne de-afară. 

Focul nu fusese aprins ca oamenii să se încălzească, ci ca 
să se pregătească cina. Două sute de arătări întunecate 
stăteau tolănite pe iarbă şi ceva mai la o parte de flacăra 
pâlpâitoare şedea hanul, care se ridică încet, când ne văzu 
apropiindu-ne. Ne îndreptarăm caii până în preajma lui şi 
coborârăm. 

— Pace ţie! îl salutai. 

— Mi newahet kjerdem — te salut şi eu! îmi răspunse, 
înclinându-se. 

Cuvintele fuseseră rostite în limba persană. Poate că în 
felul acesta voia să ne încredinţeze-că era într-adevăr din 
tribul bejaţilor, ai cărui conducători trebuiau căutaţi prin 
Khurasan. Persanul este un fel de francez oriental. Limba pe 
care o vorbeşte e mlădioasă şi sună plăcut; de aceea, e 
folosită de obicei de cei mai mulţi dintre prinții asiatici. Dar 
firea persanului politicoasă, linguşitoare şi adesea, josnică, nu 
izbutise niciodată să mă încânte. Imi plăcea mai mult firea 
aspră, dar cinstită, a arabului. 

Odată cu şeful dor se ridicară şi ceilalţi, întinzându-şi 
oarecum slugarnic mâinile, gata să ne prindă caii de 
căpăstru; totuşi, nu lăsarăm hăţurile libere, fiindcă nu ştiam 
încă dacă nutresc gânduri prietenoase. 

— Dă-le caii, ca să aibă grijă de ei! îmi spuse hanul. 


19 


Voiam să-i cunosc bine gândurile, aşa că-l întrebai, de 
data asta în limba persană: 

— Hesti irşad engiz. Ne putem încrede în tine? 

Se înclină, consimţind şi ridică mâna. 

— Mi saukend chordem. Îţi jur că puteţi fi liniştiţi! Aşezaţi- 
vă aici, lângă mine şi vom sta de vorbă! 

Oamenii hanului luară caii şi-i duseră de o parte; numai al 
meu rămase în grija lui Halef, care ştia bine ce doresc. 
Luarăm loc în jurul hanului. Flacăra strălucea în preajmă, 
luminându-ne pe toţi, aşa încât puteam să ne cercetăm în 
voie. Hanul era un bărbat de vârstă mijlocie şi avea o 
înfăţişare războinică. Mina sa prietenoasă insufla încredere; 
dar distanţa plină de respect pe care o păstrau supuşii săi 
vădea şi o oarecare teamă de firea ambițioasă şi plină de 
mândrie a conducătorului lor. 

— Ştii cum mă numesc? mă întrebă. 

— Nu, îi răspunsei. 

— Sunt Heider Mirlam!, nepotul vestitului bei Hassan 
Kerkuş. Ai auzit de el? 

— Da. Avea reşedinţa în apropiere de satul Djenijah, care 
se află pe drumul ce duce de la Bagdad la Tauk. Era un 
luptător viteaz, dar îndrăgea şi pacea, astfel că orice om 
amărăt se bucura de ocrotirea lui. 

Imi spusese cum îl cheamă, astfel că din politeţe era 
firesc, să-i spun şi eu cum mă numesc. 

— Trimisul tău trebuie să-ţi fi spus că sunt francon. Mă 
numesc Kara Ben Nemsi... 

Cu toată cunoscuta stăpânire de sine a orientalilor, hanul 
nu-şi putu ascunde uimirea. 

— Ajah... oh! Kara Ben Nemsi! Şi celălalt, bărbatul cu 
nasul roşu, este desigur emirul din Inglistan, care vrea să 
scoată pietre din pământ? 

— Ai auzit de el? 

— Da, domnule, mi-ai spus numai cum te cheamă, dar eu 
vă cunosc pe amândoi. Bărbatul acela mărunţel, care-ţi 
păzeşte calul, e Hagi Halef Omar, de care se tem atâţia inşi 
puternici? 

— Ai ghicit. 


1 Leul Mirlam. 

— Şi cine sunt ceilalţi doi? 

— Nişte prieteni, ale căror nume sunt scrise în Coran. Cine 
ţi-a vorbit despre noi? 

— Cunoşti pe Ibn Zedar Ben Huli, şeicul lui Abu Hammed? 

— Da. Ţi-e prieten? 

— Nu mi-e prieten, nici duşman. Fii liniştit! Nu mă voi 
răzbuna pe el, făcându-ţi vreun rău. 

— Nici nu mă tem! 

— Cred. M-am întâlnit cu el la Eski Kifri şi mi-a istorisit că 
din pricina ta e silit să plătească tribut. Fii prevăzător, 
domnule! Dacă pune mâna pe tine, te ucide! 

— Am fost o dată în mâna lui, dar nu m-a omorât. Mă 
prinsese, însă a fost nevoit să-mi dea drumul. 

— Am auzit asta. Ai omorât un leu, ducându-te singur la 
vânătoare în timpul nopţii, i-ai jupuit pielea şi ai dispărut. 
Crezi că nici eu nu te-aş putea opri, dacă ai fi prizonierul 
meu? A 

Deşi îmi dădui seama că întrebarea lui ascunde ceva. li 
răspunsei liniştit: 

— Nu m-ai putea opri nici tu şi nu-mi închipui cum ai fi 
izbutit să mă prinzi. 

— Domnule, noi suntem două sute şi voi numai cinci! 

— Hanule, nu uita că printre aceşti cinci inşi se află doi 
emiri din Frankistan şi că ei preţuiesc tot atât de mult ca şi 
cei două sute de oameni din tribul bejaţilor. 

— Eşti prea mândru! 

— lar tu te porţi prea neprietenos. Să mă îndoiesc de 
cuvântul tău, Heider Mirlam? 

— Sunteţi oaspeţii mei şi cu toate că nu cunosc numele 
celorlalţi doi inşi, veţi mânca la masa mea şi vi se va da pâine 
şi carne. 

Zâmbetul plin de înţeles ce-i flutură pe buze şi căutătura 
cu care învălui pe cei doi haddedihni îmi spuneau destul. 
Mohammed Emin putea fi recunoscut într-o mie de inşi, cu 
toate că-şi lipise o minunată barbă albă ca zăpada. 

La un semn al hanului, aduseră câteva bucăţi pătrate de 
piele, pe care ni se serviră pâine, carne şi curmale. După ce 
mâncarăm câteva bucățele de carne şi câteva curmale, ni se 
oferi tutun pentru pipe, pe care însuşi hanul ni le aprinse. 

De-abia acum ne puteam socoti oaspeţii săi şi făcui semn 
lui Halef că poate încredința calul în paza oamenilor hanului. 
Mă ascultă şi veni să se aşeze lângă noi. 

— Care-i ţinta călătoriei voastre? se interesă gazda. 

— Mergem spre Bagdad, îi răspunsei prevăzător. 

— Noi ne ducem spre Sinna, urmă hanul. Vreţi să 
călătorim împreună? 

— Ne îngădui? 

— Nu numai atât, dar m-aş bucura mult să primiţi. Hai, dă- 
mi mâna, Kara Ben Nemsi! Fraţii mei să fie şi ai tăi! 

Imi întinse mâna şi i-o strânsei. Dădu mâna şi cu tovarăşii 
mei de călătorie, care se arătară foarte bucuroşi că au găsit 
pe neaşteptate un prieten şi un ocrotitor. Hanul nu ne nutrea 
gânduri rele; credea că ne-a câştigat încrederea şi că va 
putea trage foloase. 

— Ce triburi se află de aici pană la Sinna? mă interesai eu. 

— Aici e o ţară liberă, unde poposesc mereu alte triburi. 
Rămâne totdeauna cel care-i mai puternic. 

— La ce trib sunteţi poftiţi? 

— La cel al lui Djiaf. 

— In căzut ăsta, trebuie să fiţi bucuroşi, fiindcă tribul lui 
Djiaf e cel mai puternic din ţară! Se tem de el şi şeicii Ismael, 
Zengenek, Kelogawani, Kelhore şi chiar Şenki şi Hollali. 

— Emire, ai mai fost vreodată pe aici? 

— Niciodată. 

— Constat că ştii toate triburile din părţile astea! 

— Nu uita că sunt francon! 

— Da, franconii ştiu totul, chiar şi ceea ce n-au văzut. Ai 
auzit şi de tribul bebbehilor? 

— Da. E tribul cel mai mare, mai puternic şi mai bogat şi 
stăpâneşte satele din împrejurimile Sulemaniei, unde-şi are 
corturile. 

— Eşti bine informat. Ai prieteni sau duşmani acolo? 

— Nu, nu m-am întâlnit niciodată cu vreun om din tribul 
ăsta. 

— Poate că-i vei cunoaşte. 

— Vă întâlniți cu el? 

— Da, cu toate că am fi bucuroşi să-i ocolim. 

— Cunoşti bine drumul spre Sinna? 

— Foarte bine. 

— E mult până acolo? 

— Cu un cal bun, faci trei zile până la Sinna. 

— Şi până la Sulemania cât e de mers? 

— In două zile poţi ajunge acolo. 

— Când porniţi? 

— Mâine, cum răsare soarele. Acum vrei să te odihneşti? 

— Desigur. 

— La noi, dorinţa oaspeţilor e lege. Cred că eşti obosit, 
fiindcă văd că ai pus pipa de o parte. Şi lui amasaar i se 
închid pleoapele. Vă puteţi duce să vă odihniţi. 

— Bejatend  schirikar.  Bejaţii au obiceiuri frumoase, 
îngăduie-ne să întindem păturile! 

— Cum doriţi, Allah aramed schumara — Allah să vă 
dăruiască somnul! 

La un semn al lui se aduseră câteva covoare, din care se 
orândui un fel de pat de tabără. Camarazii mei îşi pregătiră şi 
ei culcuşurile; eu lungii hăţurile calului cu ajutorul unui lasou, 
pe care-l legai la încheietura mâinii şi mă culcai în afara 
taberei. În felul acesta, calul putea să pască şi eu puteam 
dormi fără grijă, mai ales că veghea şi câinele. 

O bucată de vreme fu linişte deplină. 

Încă nu închisesem ochii, când simţii că se apropie cineva. 
Era englezul, care venise să-şi aşeze păturile lângă mine. 

— Tare frumoasă prietenie! mormăi. Stau acolo şi nu 
pricep nimic! Credeam că mă lămuriţi şi pe mine! Când colo, 
aţi şters-o! Hm! Vă mulţumesc! 

— lertaţi-mă, sír! Zău că am uitat de dumneavoastră! 

— M-aţi uitat?! Dar ce, sunteţi orb, sau eu nu sunt destul 
de mare? 

— Aveţi dreptate. Sunteţi destul de bătător la ochi, mai 
ales de când v-a crescut farul ăla în mijlocul obrazului. Ei, ce 
vreţi să ştiţi? 

— Totul. Cât despre far, lăsaţi-o mai moale, master! Ce-aţi 
pălăvrăgit atâta cu şeicul sau hanul ăla? 

li istorisii ceea ce vorbisem. 

— Well, e foarte bine. Nu-i aşa? 

— Da. Nu-i puţin lucru să fii liniştit timp de trei zile. 


1 Omul ca buboiul. 

— Aţi spus parcă: „spre Bagdad”. Chiar aşa aţi gândit, 
master? 

— Aşa aş fi dorit, dar nu se poate. 

— De ce? 

— Trebuie să ne înapoiem la haddedihni, fiindcă slujitorii 
dumneavoastră sunt acolo şi apoi mi-e foarte greu să mă 
despart de Halef. Cel puţin nu vreau să-l părăsesc, înainte de 
a-l vedea teafăr lângă tânăra sa soţie. 

— Foarte bine. Yes! Bun băiat! Face zece mii de lire! Well! 
Şi eu aş vrea să mă înapoiez acolo. 

— De ce? 

— Pentru fowling-bull-ul ăsta de pe nas. 

— Ah şi în apropiere de Bagdad se găsesc destule 
antichităţi; de pildă printre ruinele din Hilla. Acolo a fost 
Babilonul şi ruinele se întind pe multe mile, cu toate că 
Babilonul nu era atât de mare ca Ninive! 

— Oh! Ah! Acolo mergem! La Hilla! Da? 

— Rămâne de văzut. Inainte de toate, trebuie să ajungem 
întregi la Tigris. După aceea, ştim noi ce facem! 

— Bine! Dar mergem acolo! Yes! Well! Good night! 

— Noapte bună! 

Amicul meu Lindsay n-avea de unde să ştie că vom ajunge 
în locurile acelea mai curând decât credeam şi în împrejurări 
cu totul deosebite decât şi le închipuia. Se înveli cu pătura şi 
începu să sforăie greu. Şi eu adormii, dar după ce observai că 
patru inşi din trib se aruncaseră pe cai şi porniseră în goană. 

Când mă trezii, mijea de ziuă şi văzui câţiva turcomani 
spălând caii. Halef, care se trezise înaintea mea, spuse că a 
zărit şi el pe cei care plecaseră călare şi mă întrebă: 

— Sidi, dacă nu ne nutresc gânduri rele, de ce şi unde au 
trimis pe cei patru înainte? 

— Nu cred că plecarea lor are vreo legătură cu noi. Dacă 
ar fi pus ceva la cale împotriva noastră, am şi fi până acum în 
puterea hanului. Nu fi îngrijorat, Halef. 

Mă gândeam că inşii care plecaseră în ajun aveau menirea 
de a cerceta locurile, spre a se încredința că nu sunt 
primejdioase şi mă convinsei că avusesem dreptate să judec 
astfel, când vorbii cu Heider Mirlam, care-mi mărturisi că 
trimisese patru iscoade în acest scop... 

Călărirăm până la amiază, fără să ne oprim. Când soarele 
deveni din cale-afară de arzător, poposirăm, ca să odihnim 
caii. Nu întâlnisem nici un om în tot cursul drumului, însă 
dădusem în anumite locuri, prin tufişuri şi pe lângă copaci, de 
urmele celor patru iscoade, astfel că ne ţineam după ele. 

Dar direcţia spre care ne îndreptam îmi părea greşită, într- 
adevăr, deşi Sinna se afla la sud-est de locul în care fusese 
tabăra din ajun, noi nu mergeam în direcţia aceasta, ci numai 
spre sud. 

— Te duci la Djiaf? amintii hanului. 

— Da. 

— Păi dacă o ţinem mereu aşa, nu ajungem niciodată la 
Sinna, ci la Banna, sau la Nweizgieh! 

— Vrei să călătoreşti fără grijă, domnule? 

— Bineînţeles! 

— Şi noi vrem acelaşi lucru; de aceea este mai bine să 
ocolim triburile vrăjmaşe. Până seara, mai avem o bucată 
bună de călărit şi apoi ne vom odihni; trebuie să aşteptăm 
ziua de mâine, când va fi liber drumul spre est. 

Lămurirea aceasta nu mă mulțumea pe deplin; cum, însă, 
nu mă puteam împotrivi şi nu-i puteam schimba hotărârea, 
tăcui. 

După vreo două ore, încălecarăm iar. Băgai de seamă că 
alergam de cele mal multe ori în zigzag şi ocoleam o 
sumedenie de locuri, după semnele celor patru iscoade. 

Spre seară, furăm nevoiţi să străbatem o adâncitură, 
asemănătoare unei trecători. Mă aflam în dreapta hanului, 
care mergea în frunte. Tocmai când trebuia să ieşim din 
adâncitură, dădurăm de un călăreț, din a cărui figură mirată 
înţeleserăm că nu se aştepta să întâlnească străini pe acolo. 
Trăgându-şi calul de o parte, îşi lăsă lancea în jos şi salută: 

— Sallam! 

— Sallam! răspunse hanul încotro mergi? 

— İn pădure. Vreau să vânez o căprioară. 

— Din ce trib eşti? 

— Din tribul bebbehilor. 

— Locuieşti undeva sau pribegeşti? 

— Locuim în anumite regiuni numai în timpul iernii, dar 
vara ne ducem cirezile la păscut. 

— Şi iarna pe unde umbli? $ 

— Prin Nweizgieh, Spre sud-est. Intr-o oră poţi ajunge 
acolo. Tovarăşii mei vă vor primi bucuroşi. 

— Câţi bărbaţi sunteţi? 

— Patruzeci, şi-n alte tabere sunt mai mulţi. 

— Dă-mi sulița! 

— Pentru ce? întrebă străinul uimit. 

— Şi puşca! 

— Pentru ce? 

— Şi cuțitul! Eşti prizonierul meu! 

— Maschallah! 

Cuvântul acesta exprima teama. Chipul i se întunecă, în 
clipa următoare, străinul trase de căpăstru şi aruncându-se 
pe spinarea calului, o rupse la fugă. 

— Prinde-mă! auzirăm pe cel ce alerga nebunește. 

Hanul îşi propti arma în umăr şi ochi spre cel ce-i scăpase. 
De-abia avusei vreme să împing ţeava în lături şi auzii 
împuşcătura. Fireşte, glontele trecu pe lângă cel ţintit. Hanul 
ridică pumnul, ameninţându-mă; dar îşi luă seama şi-mi spuse 
înfuriat: 

— Khyangar!! Ce-ai făcut? 

— Nu sunt trădător, îi răspunsei liniştit. N-am vrut să-ţi 
încarci conştiinţa cu o crimă! 

— Dar acela trebuia să moară! Dacă ne scapă, vom plăti 
scump greşeala că l-am lăsat să fugă! 

— li dăruieşti viaţa, dacă ţi-l aduc? 

— Da. Dar nu-l vei prinde! 

— Aşteaptă! 

Pornii călare după fugar. Nu sa mai vedea; după ce ieşii 
din trecătoare, îl zării. Inaintea mea se întindea o câmpie 
plină de garoafe sălbatice, dincolo de care se zărea marginea 
întunecată a unei păduri. Dacă-l lăsam să intre în pădure, îl 
pierdeam. 

— Rih! strigai, punându-mi mâinile între urechile calului. 
Sărmanul animal era peste măsură de istovit; dar, când îmi 
simţi mâinile, o rupse atât de nebuneşte la fugă, încât s-ar fi 
putut crede că se odihnise câteva săptămâni. In două minute 
ajunsesem la o apropiere de două lungimi de fugar. 


1 Trădătorule! 

— Opreşte-te, îi strigai. 

Omul era curajos. În loc să-şi continue goana sau să se 
oprească, îşi întoarse calul şi veni spre mine. În clipa 
următoare era să ne izbim. Il văzui ridicându-şi sulița şi 
înşfăcându-şi carabina. Apoi, îşi trase calul puţin în lături. 
Trecurăm unul pe lângă celălalt. Vârful suliţei lui era îndreptat 
spre pieptul meu. Mă ferii şi întorsei calul. El apucase alt 
drum şi căuta să scape iar. Dar de ce nu se folosea de 
carabină? Avea şi un cal destul de bun. Imi luai lasoul de la 
şold, legai unul din capete de şa şi vârâi cureaua în laţuri. 
Fugarul privi în juru-i şi mă văzu apropiindu-mă. Desigur că 
până atunci nu auzise de lasou şi nici nu ştia cum s-ar fi putut 
feri prea bine, măsurai repede din ochi distanţa şi chiar în 
clipa când îşi îndrepta ţeava armei spre mine, lasoul spintecă 
aerul. In clipa când îmi trăsei calul de-o parte, simţii o 
zguduitură. Izbucni un geamăt şi mă oprii. Fugarul zăcea la 
pământ, cu braţele legate. După o clipă, mă apropiai de el. 

— Te-ai lovit rău? 

In împrejurarea aceea, întrebarea mea trebuie să fi sunat 
batjocoritor. Vrăjmaşul meu căută să-şi salveze arma şi 
scrâşni din dinţi: 

— Tâlharilor! 

— Te înşeli! Nu sunt tâlhar, dar vreau să mergi cu mine! 

— Unde? 

— La hanul tribului bejaţilor, de care ai fugit. 

— Tribul bejaţilor ai spus? Oamenii pe care i-am văzut 
acolo sunt din tribul ăsta?! Şi cum se numeşte hanul? 

— Heider Mirlam. 

— A, atunci ştiu totul. Să vă piardă Allah, fiindcă sunteţi cu 
toţii nişte hoţi şi nişte ticăloşi! 

— Nu vorbi urât! Il iau ca martor pe Allah şi-ţi făgăduiesc 
că nu vei păți nimic! 

— Sunt în puterea ta şi trebuie să te ascult! 

Îi luai cuțitul de la brâu şi ridicai sulița şi carabina de pe 
pământ. Căzuseră odată cu el. Pe urmă, dezlegai cureaua şi 
mă urcai pe cal, ca să mă pot apăra în caz de nevoie. Se 
părea că străinul n-are de gând să fugă. Işi fluieră calul şi se 
urcă. 

— Am încredere în vorbele tale, îmi spuse. Hai! 

Călărirăm unul lângă altul şi găsirăm pe han şi pe oamenii 
lui aşteptându-ne la ieşirea din adâncitura aceea întunecoasă. 
Când Heider Mirlam îl zări pe prizonier, chipul posomorât i se 
lumină deodată. 

— Domnule, l-ai adus, aşadar?! strigă el. 

— Da, fiindcă ţi-am făgăduit. Dar i-am dat cuvântul că nui 
se va întâmpla nimic. Uite, astea, sunt armele lui! 

— | le voi da înapoi mai târziu; dar acum trebuie să-l leg, 
ca să nu fugă iar! 7 

Porunca lui fu îndeplinită imediat. In acest timp, se 
apropiaseră toţi supuşii hanului, cărora le fu predat 
prizonierul, atrăgându-li-se atenția să nu-i facă nici un rău, 
dar să-l supravegheze necontenit. 

— Cum l-ai prins? mă întrebă Heider Mirlam. 

— Foarte uşor! răspunsei scurt, fiindcă mă supărase 
purtarea lui. 

— Văd că eşti necăjit, dar eşti dator să recunoşti că nu mă 
puteam purta altfel. 

— Aş dori, totuşi. 

— Omul ăsta nu trebuie să trăncănească nimănui că 
suntem pe aici. 

— Şi când Îi dai drumul? 

— İndată ce voi fi încredințat că nu mai apare nici o 
primejdie. 

— Nu uita că e prizonierul meu de fapt. Ţin mult să fie 
respectat cuvântul pe care i l-am dat! 

— Şi dacă nu s-ar întâmpla totuşi aşa, ce-ai face? 

— Te-aş... 

— ...omori? mă întrerupse. 

— Nu. Sunt un francon, adică un creştin. Nu ucid un om, 
decât când sunt nevoit să-mi apăr viaţa. Nu te voi omori, dar 
voi trage în mâna pe care mi-ai dat-o, ca să-mi întăreşti 
făgăduiala. Aşa încât emirul bejaţilor va deveni un copil, care 
nu se va pricepe să mânuiască un cuţit, sau ca o femeie 
bătrână, a cărei voce n-o ia nimeni în seamă. 

— Domnule, dacă mi-ar spune altul vorbele astea, aş 
râde. Pe voi însă vă cred în stare să trageţi în mine, chiar în 
mijlocul războinicilor mei. 

— Fireşte că am face-o! Nici unul dintre noi nu se teme de 

tine şi de oamenii tăi. 

— Nici Mohammed Emin? mă iscodi el răutăcios. 

— Nici el. 

— Nici Amad el Ghandur, fiul său? 

— Ai auzit cumva că-i fricos? 

— Nu. Domnule, dacă n-aţi fi fost bărbaţi curajoşi, nu v-aş 
fi primit, fiindcă umblăm pe căi primejdioase. Şi ceea ce 
doresc este să le ducem la bun sfârşit! 

Se înserase şi întrucât se întunecase şi era tocmai vremea 
să poposim, ne oprirăm pe marginea unui pârâu, ce izvora 
dintr-un vălmăşag de stânci. Găsirăm pe cei patru călăreţi 
care porniseră înaintea noastră. Hanul cobori de pe cal, se 
duse spre ei şi ţinu sfat îndelungat. 

De ce vorbea cu ei pe şoptite? Nutrea vreun gând, pe care 
nu trebuia să-l cunoască altcineva? în cele din urmă, îngădui 
oamenilor să coboare de pe cai. Unul din cei patru se duse 
spre labirintul stâncos. Traserăm caii de căpestre şi 
ajunserăm după o vreme într-o poiană mare, înconjurată 
peste tot de stânci. Era cel mai sigur ascunziş pe care l-ar fi 
putut găsi vreodată cineva; negreşit, însă, mult. prea mic 
pentru două sute de oameni şi caii lor. 

— Rămânem aici? întrebai. 

— Da, răspunse Heider Mirlam. 

— Dar nu toţi! 

— Numai patruzeci. Ceilalţi vor poposi în apropiere. 
Răspunsul acesta s-ar fi cuvenit să mă liniştească; dar mă 
mirai că, deşi tabăra noastră era bine adăpostită, nu se 
aprinde focul. Faptul acesta îi uimi şi pe prietenii mei. 

— Frumos loc! spuse Lindsay. Ca o mică arenă. Nu? 

— Negreşit. 

— Dar e frig şi umed aici, lângă apă. De ce nu facem 
focul? 

— Habar n-am. Poate că sunt niscaiva kurzi vrăjmaşi prin 
vecinătate. 

— Şi ce ne pasă? N-au cum să ne vadă. Hm! Asta nu-mi 
place...! 

Şi aruncă o privire bănuitoare spre han, care se străduia 
în chip vădit să vorbească atât de încet cu oamenii săi, încât 
să nu-l putem auzi. Mă aşezai lângă Mohammed Emin, care 

părea că aşteptase prilejul acesta, fiindcă mă-întrebă imediat: 

— Emire, câtă vreme mai rămânem la tribul ăsta? 

— Cât vei vrea. 

— Dacă nu te superi, mâine ne vom despărţi de el. 

— De ce? 

— Un om care ascunde adevărul nu poate fi un prieten 
sincer. 

— Crezi că Heider Mirlam e un mincinos? 

— Nu, dar îl socotesc un om care nu spune tot ce 
gândeşte. 

— Te-a recunoscut. 

— Ştiu. Am citit asta în ochii lui. 

— Nu numai pe tine, ci şi pe Amad el Ghandur. 

— E uşor de înţeles, fiindcă fiul meu are trăsăturile tatălui. 

— Eşti îngrijorat din pricina asta? 

— Nu. Suntem oaspeţii tribului şi nu vom fi trădaţi. Dar de 
ce au luat prizonier pe străinul acela din tribul bebbehilor? 

— Ca să nu divulge nimănui că suntem prin locurile 
acestea. 

— Dar de ce să nu divulge, emire? Ce primejdie poate 
ameninţa două sute de călăreţi viteji şi înarmaţi, care n-au 
nici un fel de povară, printre care nu se găsesc nici femei, nici 
copii, nici bătrâni, nici bolnavi, nici turme de vite, nici corturi? 
In ce ţinut am ajuns, effendi? 

— Suntem în mijlocul provinciei tribului bebbehilor. 

— Şi voia să meargă spre tribul Djiaf? Am băgat de seamă 
că mergem mai mult către amiază. De ce şi-a împărţit azi 
oamenii în două tabere? Emire, Heider Mirlam ăsta are două 
limbi, cu toate că nu ne nutreşte gânduri rele. Dacă vrem să 
ne despărţim mâine de el, pe ce drum s-o apucăm? 

— Avem Munţii Zagros în stânga. Cred că Banna, oraşul 
cel mai de seamă din district, nu-i departe de aici. Indată ce 
trecem de el, ajungem la Amehdabad, după care vin Bija, 
Surene şi Bayendereh. Lângă Amehdabad se deschide o 
trecătoare, care duce la Kizzelzieh prin nişte văgăuni şi văi 
izolate. Acolo se află pe partea dreaptă dealurile Girzeh şi 
Serfir şi munţii sterpi de la Kurii-Kazhaf; întâlneşti apoi cele 
două torente Bistan şi Karadşolan, care se unesc cu Kizzelzieh 
şi se varsă în Marea Kiupri. Indată ce-am ajuns acolo, putem fi 

liniştiţi. Fireşte, drumul acesta este mai obositor. 

— De unde ştii? 

— Am vorbit în Bagdad cu un kurd-bulbas şi care mi-a 
descris atât de amănunţit drumul, încât mi-am întocmit o 
mică hartă. Nu credeam că voi avea nevoie de ea, dar mi-am 
păstrat-o în carnetul de însemnări. 

— Şi crezi că ar fi bine să pornim pe drumul ăsta? 

— Mi-am însemnat şi alte locuri, munţi şi ape, dar 
socotesc mai potrivit drumul de care ţi-am vorbit. Am putea 
merge fie la Sulemania, fie la Sinna prin Mik şi Doveiza, dar 
nu ştiu cum vom fi primiţi. 

— Atunci, hotărâm aşa: ne despărţim mâine dimineaţă de 
han şi urcăm munţii spre Marea Kiupri. Ştii sigur că harta-i 
bună? 

— Cred că da, în cazul când descrierea kurdului n-a fost 
greşită. 

— Dacă-i aşa, să ne culcăm liniştiţi, hanul şi oamenii lui 
pot face orice le va plăcea. 

Ne duserăm caii la pârâu, ca să se adape şi le dădurăm 
nutreţ. În timp ce toţi cei din tabără se odihneau, eu mă dusei 
la han. 

— Heider Mirlam, unde sunt ceilalţi oameni? 

— Pe aproape. De ce mă întrebi? 

— Prizonierul meu e cu ei şi aş vrea să-l văd. 

— De ce vrei să-l vezi? 

— E datoria mea, fiindcă eu l-am prins. 

— Nu-i prizonierul tău, ci al meu. Mi l-ai predat doar. 

— Nu ne vom certa din pricina asta. Ţin totuşi să ştiu ce-i 
cu el. 

— E teafăr şi nevătămat. Dacă-ţi spune Heider Mirlam, 
poţi să-l crezi. Nu fi îngrijorat în privinţa lui! Mai bine aşează- 
te lângă mine şi hai să fumăm o pipă! 

II ascultai, ca să nu-l nemulţumesc, dar îl părăsii curând, 
ducându-mă să mă odihnesc. De ce nu-mi îngăduia să-l văd 
pe prizonier? Desigur că nu i făcuse nici un rău. Mă puteam 
bizui doar pe făgăduiala hanului. Cu toate astea, îmi dădeam 
seama că urmăreşte un anumit scop şi-mi frământam mintea 
să-l descopăr. Mă hotărâi ca în zorii zilei următoare să-i dau 
drumul prizonierului, pe propria-mi răspundere, urmând ca 

după aceea să mă despart de trib. Şi adormii. 

Când mergi necontenit călare, din zori şi până noaptea 
târziu, pici jos de istoveală, chiar dacă eşti un călăreț 
încercat. Eram din cale-afară de obosit şi adormii adânc. 
Desigur că nu m-aş fi trezit înainte de ivirea dimineţii, dacă 
nu m-ar fi deşteptat mâărâitul câinelui. Deschisei ochii şi văzui 
că e noapte; în preajma mea se afla un bărbat. 

Inşfăcai repede cuțitul. 

— Cine eşti? 

Auzindu-mă, se treziră şi tovarăşii mei şi apucară armele. 

— Nu mă recunoşti, domnule? sună răspunsul. Sunt din 
tribul Bejat. 

— Şi ce vrei? 

— Domnule, ajută-ne! Prizonierul a fugit! 

Sării numaidecât de pe pătura pe care dormisem şi ceilalţi 
făcură acelaşi lucru. 

— Prizonierul? Când? 

— Nu ştiu. Am adormit. 

— Ah! L-au păzit o sută şaizeci de războinici şi tot a fugit? 

— Păi oamenii nu sunt aici! 

— Au plecat? 

— Da, dar se întorc, domnule! 

— Incotro s-au dus? 

— Nu ştiu. 

— Unde-i hanul? 

— A plecat cu ei. 

Apucai omul de piept. 

— Ascultă, ce ticăloşie aţi urzit împotriva noastră? Să ştiţi 
că o veţi păţi! 

— Dă-mi drumul, domnule! Cum am putea face vreun rău 
oaspeţilor noştri? 

— Halef, ia uită-te repede şi spune-mi câţi din trib au mai 
rămas aici? 

intunericul era atât de mare, încât abia puteam zări pe cei 
din jurul meu. Micul hagiu sări în picioare, ca să-mi 
îndeplinească porunca. 

— Mai sunt patru, mă lămuri îndată omul hanului şi unul 
stă de pază la intrare. Dar dincolo, în tabăra cealaltă, eram 
zece inşi care am supravegheat pe prizonier. 

— Cum a fugit? Pe jos? 

— Nu. Şi-a luat calul şi ne-a furat câteva arme. 

— Asta-i o dovadă că sunteţi paznici isteţi şi atenţi. ŞI 
acum, pe vreţi de la mine? 

— Domnule, prinde.-l iar! 

Era să pufnesc în râs. Nici nu mi se putea cere un lucru 
mai copilăresc decât ăsta. Mă prefăcui că nu i-am luat 
cererea în seamă şi-l întrebai: 

— Prin urmare, voi nu ştiţi unde au plecat oamenii şi 
hanul? 

— Zău că nu ştim. 

— Bine, dar de ce au plecat? Ce scop urmăresc? 

— Ei, au avut ei un scop! 

— Spune-mi, ce anume? 

— Domnule, n-avem voie să-ţi spunem. 

— Bine. Vom vedea îndată cine porunceşte acum, hanul 
sau eu... 

Halef mă întrerupse, anunţându-mă că a găsit într-adevăr 
numai patru bejaţi. 

— Sunt acolo în colţ şi ascultă ce vorbiţi, sidi! îmi spuse. 

— Lasă-i să stea! Dar ia spune-mi: pistoalele-ţi sunt 
încărcate, Halef Omar? 

— Le-ai văzut vreodată neîncărcate, sidi? 

— Scoate-le şi dacă omul acesta nu răspunde la 
întrebarea pe care i-o pun acum pentru ultima dată, îi tragi 
numaidecât un glonte în cap. Ai înţeles? 

— Fii fără grijă, sidi. li trag două gloanţe, nu unul! 

Işi scoase pistoalele de la brâu şi trase piedicile, întrebai 
încă o dată: 

— Pentru ce a plecat hanul? 

Răspunsul nu întârzie decât o clipă: 

— Ca să se năpustească asupra tribului Bebbeh. 

— Bebbeh? Aşadar, m-a minţit. Spunea că a fost chemat 
la tribul Djiaf. 

— Domnule, han Heider Mirlam nu minte niciodată. Dacă-i 
reuşeşte atacul, se duce la Djiaf. 

Îmi adusei aminte că mă întrebase dacă am prieteni sau 
duşmani în tribul acela. Dorise să-mi priască ocrotirea sa, 
având totodată grijă să nu aflu ce plănuieşte. 

— Sunteţi în duşmănie cu tribul bebbehilor? întrebai. 

— Ei ne duşmănesc, domnule. De aceea, oamenii noştri le 
vor lua azi covoarele, vitele şi armele. O sută cincizeci de inşi 
vor aduce aici prada, iar ceilalţi vor însoţi pe han la Djiaf. 

— Dacă tribul bebbehilor se va lăsa jefuit, adăugai. 

In pofida întunericului, observai că-şi înalţă mândru capul. 

— Cine? Bebbehii? Nişte fricoşi, toţi. N-ai văzut cum a fugit 
de noi ăla de care am venit să-ţi vorbesc? 

— Da, dar el era unul, şi voi două sute. 

— Bine, dar tot l-ai prins! 

— Ei şi?! Aş fi în stare să prind, tot atât de uşor zece dintr- 
ai voştri. De pildă: tu şi ceilalţi patru, împreună cu cel de- 
afară şi cu ceilalţi nouă care au rămas în tabăra de dincolo, 
voi toţi sunteţi prizonierii mei. Halef, păzeşte ieşirea! Şi dacă 
încearcă vreunul să iasă fără voia mea sau să dispară, 
împuşcă-l! 

Curajosul hagiu se repezi într-o clipă la locul de veghe; iar 
omul hanului îmi spune sfios: 

— Glumeşti, domnule! 

— Nu glumesc. Hanul mi-a trecut sub tăcere tocmai ceea 
ce era mai important şi tu ai vorbit, numai fiindcă te-am silit. 
Aşa că acum trebuie să vă ţin chezaşi, ca să nu mi se 
întâmple nimic! la veniţi încoace, voi, ăia patru! 

Bejaţii îmi ascultară ordinul. 

— Puneţi-vă armele aici, jos, la picioarele mele! Şi fiindcă-i 
văzui ca se codesc, urmai: Aţi mai auzit de noi! Dacă ne 
nutriţi gânduri bune, nu vi se va întâmpla nimic şi vă veţi 
primi armele înapoi; dacă vă împotriviţi, nu vor fi în stare să 
vă ajute nici Dşiun, nici Şeitan! 

Tuspatru îmi împliniră porunca, fără să mai zăbovească. 
Le dădui tovarăşilor mei armele şi lui Mohammed Emin 
instrucţiunile cuvenite. Pe urmă plecai, luându-mă după 
cursul torentului. 

leşind din văgăună, găsii pe paznicul hanului, care mă 
recunoscu numaidecât. 

— Cine te-a pus să păzeşti? îl întrebai. 

— Hanul. 

— De ce? 

— Ca să ştie, la înapoiere, că totul e în ordine. 

— Foarte bine! Du-te înăuntru şi spune tovarăşilor mei că 
mă întorc îndată. 

— Nu-mi pot părăsi locul. 

— Hanul nu va afla asta. 

— Ba da. 

— Se poate; dar îi voi spune că eu ţi-am poruncit s-o faci. 

Paznicul mă ascultă. Ştiam că Mohammed îl va dezarma şi 
nu-l va mai lăsa să plece. Dar nu izbutisem încă să găsesc 
cealaltă tabără. In ajun auzisem glasuri prin apropiere, astfel 
încât nădăjduiam s-o descopăr uşor. Deodată, auzii un tropot 
de cai. Îndreptându-mă spre locul de unde bănuiam că venea 
zgomotul, găsii pe cei nouă inşi tolăniţi pe pământ. Din 
pricina întunericului, mă luară drept unul de-ai lor. Intr- 
adevăr, unul îmi strigă: 

— Ce-a spus? 

— Cine? 

— Emirul acela! 

— Chiar eu sunt, răspunsei. 

Mă recunoscură şi se ridicară. 

— O, emire, ajută-ne! se rugă unul dintre ei. Prizonierul a 
şters-o şi când se va înapoia hanul, va fi rău de noi! 

— Cum a putut să fugă? Nu l-aţi legat? 

— Ba da, era legat, dar probabil că şi-a desfăcut legăturile 
şi când am adormit, a fugit, după ce ne-a luat şi armele. 

— Luaţi-vă caii şi urmaţi-mă! i 

Mă ascultară — şi ajunserăm în tabăra interioară. Intre 
timp, micul haddedihn aprinsese focul, ca să lumineze 
împrejurimile. Paznicul şedea dezarmat, într-un colţ. Cei nouă 
inşi pe care-i adusei erau atât de copleșiți de necazul pe care- 
| înduraseră, încât îmi predară cuţitele şi suliţele, fără cea mai 
mică împotrivire. Le explicai celor cincisprezece inşi că nu le 
vom face nici un rău, dacă nici şefului lor nu-i va trece prin 
minte să săvârşească vreo josnicie împotriva noastră. In ce 
priveşte pe prizonier, îmi era cu neputinţă să-l prind iar. 

În timpul lipsei mele, master Lindsay izbutise, după multă 
caznă, să afle de la Halef ceea ce nu înţelesese până atunci 
din cele întâmplate. Acum veni spre mine. 

— Sir, ce facem cu ăştia? 

— Nu ştiu încă. Voi vedea ce am de hotărât, la înapoierea 

hanului. 

— Dar dacă fug? 

— Nu vor putea. li păzim doar şi în afară de asta, voi 
trimite pe Halef să stea de veghe la ieşire. 

— Acolo? 

Işi întoarse capul spre culoarul ce ducea la câmpie. 
Văzându-mă că dau din cap, în semn afirmativ, urmă: Nu-i de 
ajuns! Este încă o ieşire. Dincolo! Yes! 

Mă uitai în direcţia pe care mi-o arăta şi zării în lumina 
flăcării o stâncă înaltă, în faţa căreia se afla un tufiş. 

— Glumiţi, sir! îi spusei. Cine-i în stare să se caţere pe 
stânca aceea?! Are o înălţime de cel puţin cinci metri. 

Râse cu atâta poftă, încât gura lui larg deschisă îmi 
amintea faimosul trapezoid, iar înăuntrul ei se vedeau nişte 
dinţi mari şi galbeni. 

— Hm! Sunteţi un om deştept, master! Dar tot David 
Lindsay e mai isteţ! Well! 

— Nu vă înţeleg, sir! 

— Duceţi-vă până acolo şi priviţi bine stânca şi tufişul! 

— Nu mă pot duce, fiindcă voi atrage astfel luarea aminte 
a oamenilor, dacă e într-adevăr vorba de ceva îngrijorător. 

— Da, master, e o ieşire ascunsă acolo! Yes! 

— Zău? 

— Nu-i numai o stâncă, după cum se pare; sunt două şi 
între ele se află tufişul. Aţi înţeles? 

— Păi asta poate fi tocmai în folosul nostru. Ştiu bejaţii 
despre ea? 

— Nu cred, fiindcă nu m-au văzut când m-am dus acolo. 

— Deschizătura dintre stânci e îngustă? 

— Poate fi străbătută călare. 

— Şi cum e terenul dincolo de ea? 

— Nu ştiu. Nu mi-am putut da seama. 

Faptul avea atâta însemnătate, încât eram silit să-l 
cercetez fără întârziere. Le comunicai celorlalţi planul pe 
care-l făurisem şi plecai. Când ajunsei afară, ocolii grămada 
de stânci, dar din pricina întunericului dădui cu mare greutate 
de locul unde se afla tufişul. Deschizătura pe care o ascundea 
avea o lăţime de peste doi metri. In spatele ei se aflau stânci 
de toate mărimile, învălmăşite în toate felurile; totuşi, ziua se 

putea trece destul de lesne pe cai, prin deschizătura aceea. 

Fiindcă nu ştiam ce ni s-ar putea întâmpla, îmi scosei 
cuțitul, intrai în tufiş şi tăiai nişte crestături atât de adânci în 
câteva tulpini, încât să fiu sigur că vor cădea îndată ce ar 
trece vreun cal peste ele. Fireşte, avusei grijă ca bejaţii să nu 
bage de seamă ceea ce făcusem. Mă întorsei apoi în tabără 
şi-l trimisei pe Halef la intrare. li dădui însărcinarea să ne 
anunţe, îndată ceva zări pe cineva apropiindu-se. 

— Ce-ai descoperit, effendi? mă întrebă Mohammed Emin. 

— O ieşire splendidă, pentru cazul când am fi nevoiţi să 
plecăm fără Sallam. 

— Prin tufiş? 

— Da. Am crestat câteva tulpini. Indată ce pătrunde pe, 
acolo un călăreț şi le calcă, cad toate ramurile iar cei ce vin 
după el au drumul liber. 

— Mai sunt stânci dincolo de deschizătură? 

— Da, nişte bolovani mari de piatră, printre care au 
crescut buruieni; dar când e lumină, te poţi strecura binişor 
pe acolo. 

— Crezi că vom fi nevoiţi să folosim drumul ăsta? 

— Nu sunt sigur, dar e bine să fim pregătiţi. Să nu râzi de 
mine, Mohammed Emin, dar încă din copilărie am avut o fire 
bănuitoare şi însuşirea de a presimţi întâmplările, astfel am 
preîntâmpinat deseori ceea ce aveam de înfruntat. 

— Te cred, Allah e mare şi puternic! 

— Bucuriile nu le presimt. Dar uneori mă năpădeşte o 
nelinişte, un fel de teamă, de parcă aş fi săvârşit o faptă rea, 
de ale cărei urmări trebuie să mă-nspăimânt. Atunci se 
întâmplă negreşit ceva care să-mi pricinuiască suferinţe şi 
necazuri. Şi dacă cercetez mai-târziu, aflu că într-adevăr 
primejdia începuse să mă amenințe tocmai în clipa în care mă 
năpădise teama. 

— Atunci, să luăm în seamă prevestirea pe care ne-o 
trimite Allah. 

îngrijorarea mea avu efect şi asupra celorlalți. 
Convorbirea lâncezi şi stăturăm tăcuţi unul lângă altul până 
se crăpă de ziuă. Deodată, Halef veni în grabă să-mi spună că 
a văzut în depărtare o sumedenie de călăreţi. Nu-i putuse 
număra, dar erau mulţi. 

Mă avântai pe cal, scosei luneta din buzunarul şeii şi-l 
urmai pe Halef. Chiar cu ochii liberi se puteau recunoaşte pe 
câmpie o mulţime de chipuri posomorâte. Cu ajutorul lunetei, 
îi deosebii şi mai bine. 

— Ce se întâmplă, sidi? mă întrebă Halef. 

— Vin bejaţii. 

— Sunt mulţi? 

— Se înapoiază cu pradă. Aduc turmele de vite pe care le- 
au jefuit de la tribul Bebbeh. Mi se pare că în fruntea lor 
călăreşte hanul, înconjurat de o ceată de tâlhari. Aşa încât ei 
vor ajunge mai repede la tabăra noastră. 

— Ce facem? k 

— Hm! Aşteaptă! Iți voi spune îndată. 

Mă intoarsei la ceilalţi şi le împărtăşii ceea ce văzusem. 
Erau încredinţaţi, ca şi mine, că nu trebuie să ne temem de 
han. Nu-l puteam mustra decât pentru faptul că ne ascunsese 
planurile pe care voia să le îndeplinească. Dacă ar fi făcut-o, 
nu ne-am fi alăturat oamenilor lui, fiindcă oricine ar fi socotit 
că e primejdios pentru noi să ne aflăm printre nişte hoţi de 
vite. Ne hotărârăm să-l întâmpinam cu toată politeţea, dar şi 
cu toată prudenţa. 

Bine înarmat, mă înapoiai la Halef. 

Hanul venea în goană spre tabără, urmat de ceata lui şi în 
mai puţin de cinci minute, calul său se opri în faţa mea. 

— Sallam, emire! mă salută. Desigur că te-ai mirat, când 
te-ai trezit din somn şi nu m-ai văzut. Dar aveam de făcut un 
lucru foarte grabnic şi de mare însemnătate. L-am terminat 
cu bine. la priveşte îndărătul tău! 

Dar nu-mi luai ochii de la el. 

— Ai furat, han Heider Mirlam! 

— Furat? mă întrebă cu un aer uimit. E un hoţ cel care ia 
duşmanului său ceea ce-i poate lua? 

— Creştinii spun: da, e un hoţ şi tu ştii că sunt creştin. Dar 
de ce ne-ai ascuns planurile pe care le aveai? 

— Fiindcă am fi devenit duşmani. Ne-ai fi părăsit? 

— Desigur! 

— Şi ai fi prevenit tribul Bebbeh? 

— Nu m-aş fi dus să-l caut, de altfel nici n-am ştiut asupra 
cărei tabere şi în ce loc vrei să te năpusteşti. Dar dacă aş fi 

întâlnit pe cineva din tribul acela, l-aş fi vestit că el şi ai lui 
sunt ameninţaţi de o primejdie. 

— Vezi, emire, că am dreptate?! Aveam numai două căi: 
sau să-ţi trec sub tăcere planul pe care-l făurisem, sau să te 
socotesc prizonier şi să te ţin cu forţa, până ce mi l-aş fi adus 
la îndeplinire. Fiindcă-ţi eram prieten însă, am ales prima 
cale. 

— Eu însă am fost noaptea în cealaltă tabără şi-am găsit 
pe cei zece inşi lăsaţi de tine. 

— Ce voiai de la ei? mă întrebă hanul. 

— Să-i iau prizonieri. 

— Allah. De ce? 

— Fiindcă aflasem că ne-ai părăsit. Nu ştiam ce ni se 
poate întâmpla. Am luat prizonieri pe toţi cei găsiţi, ca să mă 
folosesc de ei drept chezaşi ai libertăţii mele. 

— Domnule, eşti un om foarte prevăzător; dar poţi avea 
încredere în mine. Şi cu prizonierul din tribul Bebbeh ce-ai 
făcut? 

— Nimic N-am apucat să-l văd, fiindcă fugise iar. 

Hanul se îngălbeni şi strigă: 

— Derigh! E cu putinţă! Faptul ăsta va strica totul. Lasă- 
mă să-i văd pe câinii aceia, care au adormit în loc să 
vegheze! 

Sărind furios de pe cal, îl lăsă liber şi năvăli spre tabără, 
strecurându-se printre stânci. Halef şi cu mine îl urmarăm. 
Între han şi oamenii săi se produse o scenă, care ar putea fi 
înfăţişată cu mare greutate. Răcnea ca un mistreţ rănit şi 
trântea în dreapta şi stânga lovituri de picior şi pumni; nu se 
opri decât atunci când obosi de-a binelea. Nu l-aş fi crezut pe 
omul acesta în stare de o furie atât de cumplită. 

— Hai potoleşte-ţi mania, hanule! îl rugai în cele din urmă. 
În tot cazul ar fi trebuit să dai drumul prizonierului. 

— Aş fi făcut-o, îmi răspunse necăjit, dar nu azi, fiindcă nu 
vreau să mi se dezvăluie planul. 

— Dar ce-ai plănuit? 

— Am luat tot ce-am găsit la tribul Bebbeh. Acum alegem 
ceea ce-i bun şi ceea ce-i rău. Lucrurile şi vitele de preţ le 
trimit alor noştri, pe căi ocolite, dar sigure, iar ce-i mai prost 
ducem tribului Djiaf. In felul acesta, nu lăsăm nici o urmă şi 

înlăturăm orice bănuială, fiindcă tribul Bebbeh va crede ca a 
fost jefuit de vreo ceată de-a lui Djiaf, în timp ce oamenii mei 
duc prada bogată la taberele tribului nostru. 

— Planul e bine întocmit. 

— Dar acum se năruie. Prizonierul acela era din ceata pe 
care am jefuit-o. Ştia cine suntem şi ne va trăda. Fără 
îndoială, a înţeles ceea ce puneam la cale. Avea şi un cal bun. 
Dacă s-a folosit de toată iuţeala calului său şi a dat de veste 
taberelor prietene, chiar în vremea când noi strânsesem toată 
prada? 

— Ar fi rău şi pentru voi şi pentru noi, fiindcă ne-a văzut 
aici, răspunsei eu. 

— Ştie unde ne-am aşezat tabăra şi e de presupus că nu i- 
a scăpat din vedere nici trecerea dintre stânci. 

De-abia îşi sfârşise vorba şi se auzi un strigăt, chiar la 
capătul stâncăriilor: 

— Allah 'I Allah! Aici sunt! Prindeţi-i vii! 

Ne întoarserăm şi văzurăm pe prizonierul fugar, care se 
repezi asupră-mi, străpungându-mă cu ochii lui sclipitori; 
îndărătul lui se iviră o sumedenie de inşi, care se năpustiră 
furioşi spre noi. lzbucniră numaidecât strigăte asurzitoare, al 
căror zgomot se învălmăşea cu cel al armelor ce se izbeau. 
Uitasem de ieşirea din tabără şi nu pusesem pe nimeni s-o 
păzească. 

De altminteri, fostul prizonier, în stăpânirea căruia mă 
aflam, nu-mi dădu răgaz să mă gândesc sau să caut un mijloc 
de salvare. Privindu-l mai bine, începui să cred că-i un han 
sau un şeic. Nu purta nici suliță, nici puşcă, întocmai ca şi 
tovarăşii săi, dar în mâna lui strălucea pumnalul afgan cu 
lama răsucită. 

Înfruntai pe semeţul vrăjmaş cu mâinile goale; nici nu-mi 
dăduse prin minte să caut vreo armă. Fără să-i dau răgaz să 
se apere, îi înşfăcai cu stânga mâna în care ţinea pumnalul, 
iar cu dreapta-l apucai de gât. 

— Mori, tâlharule! îmi strigă, încercând printr-o smuci tură 
deznădăjduită să-şi smulgă mâna cu care ţinea pumnalul. 

— Greşeşti. Nu sunt din tribul ăsta şi nu ştiam că veţi fi 
atacați şi jefuiţi! 

— Eşti un hoţ, un câine! M-ai luat prizonier; dar acum te 

voi lua eu pe tine. Sunt şeicul Gasahl Gaboya, căruia nu i-a 
scăpat nimeni până acum! 

Imi amintii deodată că auzisem numele acesta şi că şeicul 
era unul dintre kurzii cei mai viteji. Dar acum n-aveam timp 
de gândit. 

— Dacă eşti în stare, ia-mă prizonier! 

Rostind aceste cuvinte, îi dădui drumul din strânsoare şi 
mă dădui înapoi. Credea că e un semn de slăbiciune din 
partea mea; scoase un strigăt de biruinţă şi ridică braţul, ca 
să mă lovească. Asta aşteptasem. li trântii un pumn atât de 
puternic în piept, încât îl văzui că se clatină, ameţit. Apoi, se 
prăbuşi la o depărtare de câţiva paşi de mine. Bănuind că va 
încerca să se ridice, îi trântii la iuţeală încă un pumn în 
tâmplă, asigurându-mă că a devenit inofensiv. 

— Săriţi pe cai şi urmaţi-mă! strigai. 

Intr-o clipă văzui totul. Pătrunseseră în tabără vreo 
douăzeci de oameni din tribul Bebbeh. Bejaţii se luptau cu ei. 
Master Lindsay se încăierase cu doi inşi şi răpunea tocmai pe 
unul din ei, printr-o lovitură dată cu patul armei; cei doi 
haddedihni se rezemaseră de stâncă, unul lângă altul şi nu 
lăsau pe nimeni să se apropie, în timp ce micul Halef tăbărâse 
cu genunchii pe un vrăjmaş ce se prăbuşise, lovindu-l în cap 
cu mânerul pistolului. 

— Sidi, nu te grăbi! li dăm gata pe toţi! răspunse curajosul 
hagiu îndemnului meu. 

— Afară sunt mai mulţi. Bejaţi vor fi înfrânți. Înainte! 
Repede! 

Smulsei pumnalul din mâna lui Gasahl Gaboya, ce zăcea 
nemişcat, ca să păstrez o amintire a acestei zile nenorocite şi 
sării pe cal. Ca să le înlesnesc celorlalţi posibilitatea de a mă 
urma, dădui pinteni calului şi mă năpustii printre cei ce se 
luptau. După ce mă încredinţai că s-au urcat cu toţii pe cai, 
ajunsei din câteva salturi la tufiş pe care calul meu îl zdrobii 
cu copitele. Afară îl ţinui în frâu, fiindcă eram silit să călăresc 
la pas. Camarazii mei avură vreme, să mă urmeze 
numaidecăt. 

Indată ce trecui de stânci şi mă aflai în câmp liber, mă 
încredinţai dintr-o privire că nu lipseşte nici unul, bătui uşor 
armăsarul pe o coapsă şi o rupsei la fugă. Ceilalţi îmi urmară 

exemplul. 

În cele câteva clipe de răgaz mă lămurii pe deplin. Şeicul 
Gasahl Gaboya era într-adevăr un bărbat deştept; fiindcă în 
loc să-şi pună tribul în primejdie, silindu-l să se împotrivească 
zadarnic, fusese în stare să răscoale toate împrejurimile. In 
timp ce tâlharii se retrăgeau cu prada, fără să bănuiască 
nimic, o sumedenie de triburi îi înconjuraseră straşnic din trei 
părţi, pe distanţe nesfârşite; în felul acesta, oamenii hanului 
meu s-ar fi putut considera fericiţi, dacă ar fi scăpat cu viaţă. 
Indărătul nostru, încăierarea continua cu aceeaşi furie. N- 
aveam vreme să mă gândesc şi să înţeleg cum izbutiseră 
oamenii lui Gasahl Gaboya să se furişeze şi să năvălească 
asupra taberei. Din stânga vedeam un şir de călăreţi 
îndreptându-se în goană spre câmpul de luptă. Şi în dreapta 
noastră împrejurimile erau înţesate de puncte mişcătoare: alţi 
călăreţi. 

— Înainte, effendi! strigă Mohammed Emin. Altminteri, ne 
împresoară! Ai scăpat teafăr până acum? 

— Da. Dar tu? 

— Am doar o zgârietură. 

Într-adevăr, îi curgea sânge pe obraz, dar zgârietura nu 
părea periculoasă. 

— Apropiaţi-vă! îmi îndemnai tovarăşii. Să mergem în 
linie, unul lângă altul. Cine ne va privi dintr-o parte, va crede 
că nu-i decât un singur călăreț. 

Şiretlicul îmi fu ascultat îndată; cei oare se aflau îndărătul 
nostru nu puteau fi înşelaţi şi observarăm imediat că eram 
urmăriţi de o ceată destul de numeroasă. 

— Sidi, vor izbuti să ne ajungă cei din spate? întrebă 
Halef. 

— Cine ştie?! Asta depinde de caii pe care Îi au. Dar ia 
spune-mi, Halef Omar, ce ai la ochiul drept? Te doare? 

| se umflase un ochi, cu toate că nu trecuseră decât 
puţine minute, de la începerea încăierării. 

— Nu-i nimic, sidi, îmi răspunse. Cel cu care m-am luptat 
era de vreo cinci ori mai lung ca mine şi mi-a tras un pumn. 
Hamdulillah, altă dată n-o să mai facă una ca asta! 

— Doar nu-l vei fi omorât?! 

— Nu. Ştiu că nu ti-ar fi plăcut, sidi! 

Bucuria pe care o resimţeam pentru faptul că nu ucisesem 
pe nici unul din vrăjmaşi era nemărginită. Situaţia aceasta, 
privită chiar din punctul de vedere al celor ce se mai puteau 
întâmpla, ne apărea într-o lumină plăcută şi liniştitoare; 
întrucât, dacă oamenii din tribul Bebbeh ar fi pus mâna pe 
noi, nu s-ar fi putut răzbuna împotriva noastră pentru vreun 
omor. 

Ne continuarăm goana vreun sfert de oră. Nu mai vedeam 
câmpul de luptă, dar urmăritorii se ţineau mereu după noi. Se 
împărţiseră în două cete; cei care aveau cai buni se apropiară 
de noi, iar ceilalţi erau încă departe. 

— Emire, dacă nu călărim mai repede, ne vor ajunge! 
spuse Amad el Ghandur. 

— Nu trebuie să ne obosim de pe acum animalele. De 
altminteri, urmăritorii s-au despărţit şi e mai nimerit să 
vorbim cu ei, decât să-i lăsăm să ne gonească neîncetat. 

— Maschallah! Vrei să stai de vorbă cu el? întrebă uimit 
Mohammed Emin. 

— Negreşit. Am de gând să-i fac să nu ne mai 
urmărească. Călăriţi mai departe! Eu rămân şi-i aştept. 

Tuspatru îşi continuară goana. Coborâi de pe cal, îmi luai 
arma şi mă lungii la pământ, cu ochii ţintă asupra 
urmăritorilor. 

Când se aflau la o depărtare de vreo mie de paşi, îmi 
scosei legătura din jurul turbanului şi începui s-o flutur în aer. 
Încetinindu-se alergătura, se opriră cam pe la jumătatea 
drumului. După ce ţinură repede sfat, unul dintre ei se 
apropie şi mă întrebă: 

— De ce stai trântit la pământ? E vreun şiretlic sau ai 
gânduri cinstite? 

— Vreau să discutăm. 

— Cu toţi sau numai cu unul singur? 

— Numai cu unul. Alegeţi-l şi trimiteţi-mi-l. 

— Văd că eşti înarmat. 

— Şi el poate veni înarmat. 

— Pune armele de o parte. După aceea, va veni la tine 
unul dintre noi. 

— Atunci să vină şi el dezarmat. 

— Fie şi aşa! 

Mă ridicai, îmi pusei cele două pumnale şi revolverul pe 
pământ şi-mi agăţai puşca şi sulița de şa. Apoi, mă trântii iar 
la pământ. Urmăritorii mei n-aveau cum să ştie câte şi ce fel 
de arme am; aşa încât mi-ar fi fost uşor să-mi păstrez 
revolverul; dar voiam să mă port cinstit cu ei, ca să-i fac să se 
poarte şi ei la fel cu mine. 

li numărai: erau unsprezece. Cel cu care vorbisem se 
întoarse şi le vesti dorinţa mea. Il văzui coborând, punându-și 
de o parte carabina, sulița şi cuțitul şi îndreptându-se spre 
mine. Era un bărbat frumos şi zvelt, în vârstă de vreo 
cincizeci de ani. Ochii lui negri mă fulgerau duşmănos; totuşi, 
se opri tăcut drept în faţa mea. 

Întrucât nu rostisem nici un cuvânt, el deveni nerăbdător; 
în cele din urmă mă întrebă: 

— Ce vrei de la noi? 

— Vreau să-ţi vorbesc. 

— Vorbeşte! 

— Nu pot! 

— Allah! De ce? 

Îi făcui semn, îndemnându-l să se uite îndărătul meu. 

— Vezi? Am mai multe arme decât ţi-ai închipuit şi le-am 
pus pe toate de o parte. Şi tu mi-ai făgăduit că vei face 
acelaşi lucru. De când sunt mincinoşi oamenii din tribul 
Bebbeh? 

— Cu ce te-am minţit? 

Zărisem printr-o deschizătură a vestei sale că a ascuns o 
bâtă scurtă. Roşind, îşi vâri mâna sub vestă, scoase bâta şi o 
azvârli. 

— O uitasem, se scuză el. 

Faptul că nu şovăise s-o arunce, mă încredința că nu avea 
de gând să mă atace. Nu avusese încredere în mine şi voise 
să fie prevăzător. Continuai: 

— Aşa! Şi acum, să fie pace între noi, până când vom 
termina de vorbit. Imi făgăduieşti? 

— Îţi făgăduiesc! 

— Dă-mi mâna! 

— lat-o! 

— De ce ne urmăriţi? îi întrebai. 

Mă privi uluit drept în ochi. 

— Eşti nebun? îmi strigă. Ne jefuiţi, vă năpustiţi asupra 
noastră ca duşmani şi ca tâlhari şi mă mai întrebi de ce vă 
urmărim?! 

— Nu ne-am năpustit asupra voastră nici ca duşmani, nici 
ca tâlhari! 

— Nu? A/lah 'I Allah! Ne furaţi turmele de vite, corturile şi 
tot ce-aţi mai găsit! 

— Greşeşti! Nu suntem noi făptaşii, ci tribul Bejat! 

— Dar voi sunteţi tot din tribul Bejat! 

— Nu. Noi suntem cinci bărbaţi paşnici. Unul dintre ei şi cu 
mine suntem luptători din Frankistanul îndepărtat; al treilea 
este slujitorul meu, un arab, care s-a născut departe, dincolo 
de Mecca, iar ultimii doi sunt beni-arabi, dinspre răsărit, care 
n-au fost niciodată vrăjmaşii voştri. 

— Spui aşa, ca să mă amăgeşti. In felul ăsta nu ne veţi 
scăpa. Sunteţi bejaţi! 

Îmi scosei burnusul şi-mi suflecai mâneca largă a hainei; 
scosei apoi şi haina de dedesubt. 

— Ai văzut un asemenea braţ la un bejat, la un kurd sau la 
vreun arab, întrebai. 

— Văd că-i alb, răspunse. Tot corpul tău e aşa? 

— Fireşte. Ştii să citeşti? 

— Da, răspunse mândru. 

Îmi scosei carnetul de însemnări şi-i arătai filele. 

— Asta-i scrisul unui kurd sau al unui arab? 

— E un scris străin. 

Văârâi carnetul în buzunar şi deschisei paşaportul. 

— Cunoşti pecetea asta? 

— Katera — Allah — Dumnezeule! E pecetea sultanului! 

— Şi trebuie să respecţi pecetea asta, fiindcă eşti un 
războinic al paşei din Sulemania, care datoreşte supunere 
sultanului. Ei, mă crezi că nu sunt bejat? 

— Te cred. 

— Tot atât de adevărat este şi ceea ce ţi-am spus despre 
ceilalţi. 

— Dar aţi fost la bejaţi! 

— l-am întâlnit, în timp ce ne îndreptam spre nord. Ne-au 
primit ca oaspeţi şi ne-au povestit că se vor duce la un ospăț 
al tribului Djiaf. Nu ştiam că sunt vrăjmaşii tribului Bebbeh; 

aşa că nici nu bănuiam că vor să năvălească asupra voastră, 
ca să vă prade. Aseară am adormit sub ocrotirea lor; între 
timp, ei porniseră, iar abia dimineaţa, când s-au înapoiat, ne- 
am dat seama că fusesem găzduiţi de nişte hoţi şi tâlhari. M- 
am şi certat din pricina asta cu hanul Heider Mirlam, dar după 
câtva timp aţi năvălit asupra taberei. 

— Oh! Să ne ajute Allah să nu scăpăm din mână pe Heider 
Mirlam! V-aţi apărat împotriva oamenilor noştri? 

— Da. Am fost siliţi să ne apăram fiindcă au năvălit peste 


noi. 
— Aţi ucis vreunul? 
— Pe nici unul. 
— Jura! 


— Nu jur. Sunt creştin. 

— Un creştin! repetă uimit şi cu un aer dispreţuitor. Ah, 
atunci sunt sigur că nu eşti nici kurd, nici turcoman, fiindcă un 
musulman nu va spune niciodată că-i creştin. Atunci te cred 
că n-aţi omorât pe nici unul dintr-ai noştri, ci aţi fugit. Cum 
poate ucide un creştin pe un musulman! 

Era atâta dispreţ în cuvintele lui, încât mă cuprinse 
dorinţa să-i trag o palmă zdravănă; dar eram nevoit, în 
interesul nostru, să rabd insulta fără să răspund. Situaţia în 
care mă găseam nu prea era încântătoare. In acest timp, se 
apropiară şi urmăritorii care întârziaseră şi se alăturară 
celorlalţi, aşa încât la o depărtare de numai cinci sute de paşi 
mă înfruntau treizeci de vrăjmaşi. Cea mai mică neprevedere 
m-ar fi sortit pieirii. 

— Prin urmare, vezi că nu-ţi suntem duşmani şi ne poţi 
lăsa să plecăm nestingheriţi! 

— Unde vreţi să mergeţi? 

— Spre Bagdad. 

— Aşteaptă. Voi vorbi cu oamenii mei. 

Se ridică şi se duse spre ceilalţi, fără să arunce măcar o 
privire bâtei pe care-l făcusem s-o azvârle mai înainte. A 
urmat o convorbire foarte îndelungată; după gesturile pe care 
le făceau, îmi dădui seama că părerile cu privire la soarta ce 
mi se cuvenea erau împărţite. In sfârşit, după un sfert de oră, 
omul meu se înapoie şi se aşeză lângă mine. 

Mă ridicai. 

— Ai putea pleca, hotărâi eu; dar nu ţi-am văzut încă 
tovarăşii. Cheamă-i îndărăt! Când voi face un semn se vor 
arăta patru din oamenii mei şi vom fi la fel de numeroşi. 

— De ce? Voi sunteţi cinci şi noi vom fi tot atâţia. 

— Uită-te unde au ajuns tovarăşii mei şi gândeşte-te în ce 
situaţie vor fi, dacă-i chem îndărăt. 

Făcu un semn dispreţuitor. 

— Nu te teme, ghiaure. Noi suntem din tribul Bebbeh, nu 
bejaţi! Nu vă facem nici un rău! 

In alte împrejurări, fireşte că aş fi răspuns cu totul altfel 
îndrăzneţului, pentru dispreţuitorul său „ghiaur!”; acum, însă, 
socotii că-i mai nimerit să-l las să creadă că nu l-am auzit. Aşa 
că-i răspunsei doar atât: 

— Am încredere în tine! Oamenii tăi vor veni înarmaţi? 

— Cum vrei. 

— Să-şi păstreze armele; ni le vom lua şi noi pe ale 
noastre. j 

Consimţi, dând din cap şi se întoarse. Imi pusei iar la brâu 
pumnalele şi revolverul şi încălecai. Pe urmă, făcui tovarăşilor 
mei semn să se apropie. Aerul era atât de limpede, încât îmi 
văzură semnul chiar de la depărtarea unde se aflau şi-şi 
îndreptară caii spre locul unde mă găseam. Când sosiră, ne 
alăturarăm toţi cinci, în timp ce în faţa noastră îşi opriră caii 
cei cinci din tribul Bebbeh. 

— Care-i celălalt francon? întrebă cel cu care vorbisem. 

Arătai spre Lindsay şi spusei: 

— Acesta! 

Pe chipul vrăjmaşului flutură un zâmbet batjocoritor. 

— Cred că-i francon şi creştin, fiindcă are un nas de 
chansir, care se numeşte rât. 

li îngăduisem destule până atunci, aşa că nu mă mai putui 
stăpâni:. 

— Un nas la fel ca ăsta am văzut în Alep şi Diarbekir, la 
mulţi musulmani, răspunsei. 

Se răsti: 

— Taci, ghiaure! 

Imi mânai calul câţiva paşi. 

— Ascultă, spuneai adineauri că ştii să citeşti. Ai citit 
poate şi din Coran? 

— Ce te priveşte? 

— Nu te întreb cu vorbele Profetului, fiindcă sunt creştin; 
dar tu eşti musulman şi eşti dator să faci numai ceea ce-ţi 
porunceşte Mahomed! El a spus aşa: „Cine-şi cinsteşte 
vrăjmaşul, e iubit de viteji; iar cel ce-şi înjoseşte vrăjmaşul e 
iubit numai de fricoşi!” Ai primit învăţătura Profetului şi crezi 
că-i cea mai dreaptă; noi am primit-o de la Isa Ben Marryam 
şi credem că aceasta-i cea mai dreaptă. Prin urmare, avem 
amândoi dreptul să ne numim ghiauri. Tu ai făcut-o, eu nu, 
fiindcă nu-i frumos şi nici plăcut să necăjeşti pe cineva. Cine 
murdăreşte cu noroi pe aproapele său, se murdăreşte pe sine 
însuşi. Gândeşte-te mereu la asta! 

îndrăzneala mea îl ului şi-i răpi graiul câteva clipe; 
deodată, însă, îşi scoase pumnalul de la brâu. 

— Tu, tu vrei să mă înveţi pe mine, tu? Tu, un creştin 
afurisit de Allah şi de Profet? Să te sfâşii, ca pe o zdreanţă? 
Aveam de gând să vă las să plecaţi; dar acum vă poruncesc: 
pieriţi din faţa mea, necuraţilor! Luaţi-vă distanţa şi Şeitan să 
vă ducă de-a dreptul în Gheena! Ne vom lupta! 

Îmi dădui seama că vorbise pătimaş; dar văzui totodată că 
privirile celor doi haddedihni şi a lui Halef sunt aţintite 
nerăbdător asupră-mi. Şi englezul mă privea neclintit, fiindcă 
nu ştia ce trebuie să facă. Amintindu-mi că nu putuse înţelege 
nimic din cele ce se întâmplase, mă simţii dator, să-l previn: 

— Sir, când veţi vedea că trag, trageţi şi dumneavoastră, 
dar numai în cai! 

— Yes! Frumos! Minunat!! îmi răspunse. 

Apoi, îi spusei bebbehului pe un ton liniştit: 

— Bine, vom porni. Mai înainte, însă, trebuie să-ţi spun 
ceva: nu considera că ţi-am cerut să ne împăcăm, fiindcă ne 
temem de voi! Noi îndrăgim pacea, doar fiindcă nu vrem să 
pricinuim moartea nimănui. Tu ai vrut altfel. Vei vedea 
urmările! 

— Voi? Voi nu vă temeţi? îmi spuse batjocoritor. Nu te-ai 
trântit aici, la pământ, ca să ne cerşeşti îndurare, ghiaure? 

— Nu repeta cuvântul ăsta, fiindcă te-ai putea trezi trăsnit 
ca un copac pe timp de furtună! Pentru voi voiam pace şi vă 
voi dovedi că vă dispreţuim. N-avem nevoie să ne dăruiţi nici 
o distanţă, ci vom începe numaidecât lupta. Haide! 

— Aşa să fie! strigă şi îşi prinse pumnalul. 

În aceeaşi clipă, însă, calul meu făcu o săritură spre al lui, 
aşa încât îmi putui apuca vrăjmaşul de mână şi-l trăsei de pe 
cal. Bubuiră trei împuşcături, — după care răsunară alte două 
şi în timp ce-mi mânam de zor calul, văzui că toţi caii 
vrăjmaşilor, s-au prăbuşit la pământ, răsturnându-şi călăreţii. 

— Înainte! Repede! 

Mânarăm nebuneşte. Înainte de a porni, trăsei spre mine 
pe cel cu care stătusem de vorbă până atunci, îl pălmuii de 
câteva ori şi-i strigai: 

— Astea sunt pentru „ghiaur”! şi-l lăsai să cadă. Era să 
ajungă sub copitele calului meu, dar scăpă ca prin minune. 
Totul se întâmplase atât de fulgerător, încât vrăjmaşii avură 
nevoie de oarecare timp, până să se dezmeticească şi să sară 
iar pe cai. 

— Am fost drept, sau nedrept? întrebai pe drum pe cei doi 
haddedihni. 

— Emire, răspunse Mohammed Emin, te-ai purtat ca un 
om drept. Acela nu te-a insultat numai pe tine ci şi pe noi. De- 
acum încolo nu mai poate fi luptător, fiindcă a fost pălmuit de 
un creştin. Asta-i o pedeapsă mai rea decât moartea şi e 
judecată cu asprime. Păzeşte-te să cazi vreodată în mâinile 
lui; te-ar ucide în cele mai crâncene chinuri! 

După zece minute, urmăritorii noştri se împărţiră în două 
grupe. Acum însă cei ce se aflau mai aproape de noi erau mai 
puţin numeroşi, fiindcă le împuşcasem cinci cai. Când mă 
încredinţai că distanţa dintre grupe era destul de mare, le 
făcui semn celorlalţi să se oprească. Cei şase care se ţineau 
necontenit după noi ar fi fost în stare să ne gonească toată 
ziua, fiindcă aveau cai foarte buni. Trebuia să împuşcăm caii. 
Împărtăşii celor doi haddedihni gândul ce mă preocupa, 
coborâi şi înşfăcai carabina. 

— Tragem? întrebă Lindsay, care observase ceea ce 
făceam. 

— Da. În cai. 

— Yes! Interesant! Foarte frumoşi cai! 

li rugai pe fiecare să nu tragă, decât după ce va fi ţintit 
bine calul unuia dintre vrăjmaşi. 

Urmăritorii veneau în goană mare şi se aflau la o distanţă 

destul de potrivită, când începură să-şi dea seama ce-i 
aşteaptă. In loc să-şi schimbe direcţia şi să se împrăştie, se 
opriră. 

— Fire! porunci master Lindsay. 

Cu toate că arabii nu înţeleseră cuvântul englezesc, au 
ştiut totuşi ce au de făcut. Traserăm cu toţii odată, Lindsay şi 
cu mine mai traserăm câte un glonte şi observarăm că nici 
unul dintre noi nu-şi greşise ţinta: cei şase cai şi călăreţii lor 
zăceau îngrămădiţi unii peste alţii, înfăţişând o privelişte pe 
care timpul nu ne permitea s-a admirăm prea mult. 

Ne avântarăm pe cai. Curând, urmăritorii noştri erau mult 
înapoi, iar după un răstimp ne aflam singuri pe câmpie. 

Nu trecu mult şi văzurăm ridicându-se munţi în faţa 
noastră, în stânga şi în dreapta. Involuntar, ne oprirăm cu toţi 
caii în acelaşi timp. 

— Pe unde o luăm? întrebă Mohammed. 

— Hm! mormăii. 

Niciodată nu fusesem atât de şovăitor ca acum în privinţa 
drumului pe care trebuia să-l urmăm. 

— Gândeşte-te bine emire! spuse Amad. Avem destulă 
vreme şi caii trebuie să se odihnească puţin. 

— Şi eu v-aş putea îndemna să vă gândiţi! răspunsei. Nu 
ştiu sigur unde ne aflăm, dar cred că Nweizgieh, Merwa, 
Beytoş şi Deira sunt spre sudul regiunii ăsteia. Drumul acesta 
ne-ar duce la Sulemania... 

— Nu mergem acolo! mă întrerupse Mohammed Emin. 

— Vom hotărî pe unde o luăm, când vom ajunge în faţa 
trecătorii de care am vorbit aseară. Putem păstra direcţia 
aceasta, până când dăm de fluviul Berozieh, fiindcă ne 
trebuie o zi întreagă de urcuş, ca să coborâm apoi munţii 
dincolo de Bamma. 

— Sunt de părerea ta, spuse Mohammed. 

— Fluviul acesta ne este prielnic şi pentru faptul că 
desparte Perşi a de Ejalet, aşa încât putem trece de pe un 
mal pe celălalt, dacă ne ameninţă vreo primejdie. 

Călărirăm mai departe, spre sud. Câmpia se înălța pe 
măsură ce înaintam. Munţii şi văile se înmulţeau din ce în ce. 
Puțin înainte de apusul soarelui, ajunsesem în inima munţilor 
şi după ce străbătusem o pădurice înaltă şi izolată, zărirăm o 

colibă, din al cărei acoperiş se ridica un fum. 

— Aici locuieşte cineva, sidi! spuse Halef. 

— In tot cazul, trebuie să fie un om care nu ne poate face 
rău. Mă duc să văd ce-i acolo; rămâneţi aici şi aşteptaţi-mă! 

Coborâi de pe cal şi mă îndreptai spre colibă. Era clădită 
din piatră, iar crăpăturile erau astupate cu muşchi. Acoperişul 
era făcut din crengi, iar deschizătura uşii era atât de mică, 
încât abia îngăduia unui copil să intre, fără să se aplece. 

Când cei din primitiva coliba îmi auziră paşii, se ivi în uşă 
capul unui animal şi mi se păru că-i urs. Indată însă lătrătura 
acestei făpturi înfiorătoare, mă încredința că este vorba de un 
câine. Din casă se auzi un fluierat şi în locul capului de câine, 
se ivi altul, despre care n-aş fi putut spune numaidecât al cui 
este. Nu vedeam altceva decât un păr stufos, a cărui 
încâlceală era de neînchipuit, un nas mare şi negru şi doi ochi 
sclipitori, asemănători celui ai unui şacal mânios. 

— /vari'l her! Bună seara! îl salutai eu. 

Răspunsul fu un mormăit. 

— Locuieşti singur aici? 

Urmă un alt mormăit, mai apăsat. 

— Mai sunt case prin vecinătate? 

Mormăitul pe care-l auzii acum era într-adevăr 
înfricoşător. Cred că nimeni nu şi-ar fi putut cobori vocea mai 
jos decât creatura aceea păroasă. Deodată, se ivi vârful unei 
sulițe, care se întindea spre pieptul meu. 

— Vino încoace! îl rugai pe tonul cel mai cuviincios cu 
putinţă. 

Dar auzii iarăşi mormăitul, mai gros decât toate celelalte, 
în timp ce vârful suliţei îmi ajunse lângă gâtlej. Sălbaticul 
începea să mă întărâte. Apucai vârful acesteia şi începui să 
trag cu putere. Dar ciudatul locuitor al colibei o ţinea zdravăn 
şi fiindcă-mi dădeam seama că nu se poate măsura cu mine, 
îl scoasei din dreptul uşii. 

Încetul cu încetul: mai întâi mărăcinii aceia păroşi, cu 
nasul negru şi lucios, pe urmă două mâini de aceeaşi culoare 
şi cu gheare lungi. După ele veneau: un sac găurit, la fel cu 
acelea în care se pun de obicei cărbunii, două învelitori de 
piele şi în sfârşit două obiecte, în faţa cărora sunt sigur că 
altul ar fi rămas nedumerit, dar pe care eu, cel mai 

pătrunzător dintre oamenii pătrunzători, le-am recunoscut 
îndată: erau cizmele pe care le-a purtat cândva Colosul din 
Rodos. 

Doar după ce aceste două cizme trecură pragul, putui 
vedea în întregime făptura din coliba. Odată cu stăpânul său 
îşi arătă şi câinele tot trupul. Părul lui stufos, nasul negru şi 
ochii se asemănau cu cei ai sălbaticului. Ambele creaturi 
păreau că se tem de mine mai mult decât mă temeam eu de 
ele. 

— Cine eşti? îl întrebai pe un ton aspru. 

— Allo!! mormăi. 

— Ce eşti? 

— Kumirdas?. 

Prin urmare, din pricina asta îi erau mâinile atât de negre 
şi tot de aceea avea nasul la fel cu ele; în tot cazul, aceasta 
nu-l îndreptăţea să poarte şi unghii atât de lungi şi de aceeaşi 
culoare. Duritatea cu care-i vorbisem îi scuturase puţin 
amorţeala, înlocuind-o cu oarecare respect şi sporindu-i 
teama. Câinele, care trebuia să-i semene în toate, părea să 
fie cuprins de aceeaşi frică. 

— Mai locuiesc oameni pe aici? îl întrebai pe acelaşi ton. 

— Nu. 

— Cât de departe este primul sat? 

— Mai bine de o zi de drum. 

— Pentru cine arzi cărbuni? 

— Pentru domnul care face potcoave. 

— Unde locuieşte? 

— În Banna. 

— Eşti kurd? 

— Da. 

— Din tribul Djiaf? 

— Nu. 

— Din tribul Bebbeh? 

— Nu. 

Rostind acest cuvânt, glasul său trăda o oarecare 
duşmănie. 

— Din ce trib eşti? 


1 Nume kurd. 
2 Cărbunar. 

— Din tribul Bannah. 

— la uită-te puţin acolo! Vezi patru călăreţi? 

Despletindu-şi puţin smocurile de păr ce-i cădeau pe 
obraz, ca să poată vedea mai bine, se uită în direcţia pe care 
i-o arătai. Deşi negreala datorată îndeletnicirii lui de 
cărbunar, nu-i ascundea cu totul propria-i piele de kurd, îl 
văzui roşind de spaimă. 

— Sunt kurzi? mă întrebă îngrijorat. 

In fine, îl făcusem să vorbească. Fiindcă dădui negativ din 
cap, urmă: 

— Dar ce sunt? 

— Suntem trei arabi şi doi creştini. 

Se uită la mine: 

— Creştini? Ce înseamnă asta? 

— Te voi lămuri mai târziu, fiindcă, vom dormi la noapte în 
coliba ta. 

Acum se înspăimântă de-a binelea. 

— Domnule, să nu rămâneţi aici! 

— De ce? 

— Prin munţi umblă duhuri rele! 

— Foarte bine! De mult ţineam să le vedem!... 

— Uneori plouă foarte tare! 

— Apa nu ti-ar strica deloc. 

— Câteodată tună grozav! 

— Păi, dacă plouă, trebuie să şi tune! 

— Sunt şi urşi pe aici. 

— Ne place foarte mult şunca de urs! 

— Adesea vin hoţi prin locurile astea. 

— Îi vom omori! 

In cele din urmă, văzând că nu prinde nici una din 
născocirile pe care le înşira, se hotărî să spună adevărul şi 
rosti pe ton rugător: 

— Domnule, mi-e frică de voi! 

— N-ai de ce să te temi. Nu suntem nici tâlhari, nici 
ucigaşi. Vreau să dormim în coliba ta la noapte şi mâine 
pornim la drum. Şi fiindcă ne adăposteşti, vei primi un piastru 
de argint. 

— Unul întreg? De argint? întrebă uluit. 

— Da. Şi dacă eşti prietenos, poţi căpăta doi piaştri. 

Auzindu-mi făgăduiala, se înveseli deodată. Totul râdea în 
el: ochii, gura pe care abia acum o descopeream, nasul şi 
mâinile, care se loveau zgomotos, spre a vădi bucuria 
nemărginită â sălbaticului cărbunar. Ah, am uitat să spun că 
bărbatul acesta avea şi o barbă stufoasă, cum nu mai 
văzusem niciodată. Bucuria stăpânului îl molipsi şi pe câine, 
care-şi ridică frumos coada şi începu să se gudure. 

— Cunoşti bine munţii? îl întrebai pe kurdul acela ciudat. 

— Da, peste tot. 

— Cunoşti şi fluviul Berozieh? 

— Da, la graniţă. 

— Cât faci până acolo? 

— O jumătate de zi. 

— Cunoşti Banna? 

— Da. Mă duc acolo de două ori pe an. 

— Cunoşti şi Amehdabad şi Bayendereh? 

— Sigur că da! 

— Nu ştii unde e Bistan? îl întrebai iar. 

— Ba ştiu foarte bine. Fratele meu stă acolo. 

— Trebuie să lucrezi în fiece zi? 

— Lucrez când îmi place! îmi răspunse mândru. 

— Aşadar, poţi pleca oricând de aici? 

— Domnule, nu ştiu de ce mă întrebi! 

Sălbaticul se arătă prevăzător şi începea să-mi placă. 

— Uite de ce te întreb, îi răspunsei. Suntem străini prin 
locurile astea şi nu cunoaştem drumurile prin munţi; de aceea 
ne trebuie un om cinstit, care să ne călăuzească. Pentru asta, 
îţi vom plăti în fiecare zi câte doi piaştri. 

— O, domnule, e adevărat ce spuneţi? Eu primesc în 
fiecare an zece piaştri, făină şi sare. Vreţi să vă conduc? 

— Mai târziu; vrem să te cunoaştem bine. Dacă vom fi 
mulţumiţi de tine, vei câştiga la noi mai mulţi bani decât 
primeşti de obicei într-un an întreg. 

— Cheamă pe oamenii tăi încoace! Vreau să le dau făină 
şi sare şi o oală pentru copt. Am şi vânat, cât de mult vreţi, 
iar caii voştri pot să pască oricâtă iarbă. Acolo, sus, e un izvor 
— şi vă voi face un aşternut tot atât de moale ca divanul 
sultanului! 

Dintr-o dată, flăcăul acesta de ispravă se transformase cu 

totul — numai din pricina sunetului plăcut al piaştrilor. 

Făcui un semn celorlalţi, a căror nerăbdare fusese pusă la 
grea încercare în timpul îndelungatei mele convorbiri cu 
sălbaticul. Se apropiară în grabă şi rămaseră tot atât de uimiţi 
ca şi mine când dădură cu ochii de cărbunar. Cel mai uimit 
dintre toţi părea englezul, căruia-i pierise graiul; fireşte, însă, 
că şi flăcăul rămase mut de uimire când văzu nasul lui master 
Lindsay, care era într-adevăr un ciudat obiect de admiraţie. In 
sfârşit, englezul îşi recapătă glasul: 

— Pfui, drace! strigă. Cine-i arătarea asta? O gorilă? 

— Nu. Un kurd din tribul Bannah. 

— Aşa?! Spală-te, omule! se răsti el la flăcău. 

Cum însă acesta nu pricepu ce i se spusese, rămase 
deocamdată la fel de negru ca înainte. In acest timp caii 
fuseseră priponiţi, iar păturile întinse pe muşchi. Ne aşezarăm 
cu toţii şi îi dădui lui Mohammed lămuririle cuvenite despre 
cărbunarul care doream să ne fie călăuză prin munţi. Ne 
hotărârăm să-l supraveghem cu toată atenţia. 

Kurdul scoase din colibă un sac cu făină neagră şi aduse 
un vas de lut, plin cu sare. Apoi o oală, care părea că fusese 
folosită ani de zile în scopuri misterioase. La urmă, scoase 
dintr-o groapă mică, situată în spatele colibei şi acoperită cu 
pietre, provizia lui de carne, alcătuită din doi iepuri şi o 
căprioară, mâncată pe jumătate. Prin urmare, aveam de ales. 
Ne hotărârăm să mâncăm căprioara. După ce o spălarăm bine 
de tot, aprinserăm focul, ca s-o frigem. In timp ce Halef se 
duse să adape caii, iar kurdul le dădu nutreţ, eu încercam să 
pregătesc o cină mai gustoasă, învârtind frigarea cu 
neobosită atenţie. 

— Murdar flăcău! bombăni englezul; pare harnic. Păcat! 

— De ce spui aşa? 

— Scârboasă oală! Yes! Ce frumos ar fi fost, dacă oala ar 
fi fost curată. Am fi putut coace foarte bine în ea! 

— Ce să coacem? Spuneţi odată! 

— Un pudding! 

— O budincă? Ah! dar cum v-a venit ideea asta, sir? 

— Hm! Nu sunt eng/ishman?! 

— Negreşit că da. Dar vă rog să mă lămuriţi ce fel, de 
pudding aţi fi vrut să coaceţi aici? 

— Ei, orice fel de pudding. Yes! 

— Cunosc vreo douăzeci de feluri de budinci, dar nici una 
pe care să o fi putut face aici. 

— Ah! Oh! De ce? 

— Fiindcă n-avem nimic din câte ne trebuie! 

— Nimic? O no! Avem căprioară, făină, sare — totul! 

— Făină, sare, căprioară, totul! Frumos, sir, îmi voi nota 
undeva „reţeta” asta prețioasă. Toate celelalte ce se folosesc 
de obicei la un pudding cu carne: grăsime, ouă, ceapă, piper, 
lămâie, pătrunjel, muştar — astea toate strică, nu-i aşa? 

— Da, aşa e! Well! 

În locul puddingului pe care-l dorea, englezul căpătă o 
bucată de pulpă de căprioară, pe care o mancă destul de 
lacom. Când începusem să împart friptura, kurdul stătea 
proptit în uşa colibei şi-şi lingea funinginea de pe degete, cu 
ochii ţintă la căprioară. 

— Vino încoace, Allo, să mănânci cu noi! îl poftii eu. 

Se aşeză lângă mine şi citii în privirea lui că din clipa 
aceea devenisem cei mai buni prieteni. 

— Cât costă căprioara? îl întrebai. 

— Domnule, v-o dăruiesc. Voi împuşca alta. 

— Cu toate astea, ţi-o plătesc. Uite, ia banii. 

Vârâi mâna în punga pe care o ţineam la brâu, scosei doi 
piaştri şi-i dădui. 

— O, domnule, sufletul tău e prea milostiv! Nu vrei să frigi 
şi iepurii? 

— Îi vom lua mâine cu noi. 

În vecinătatea căsuţei se afla o grămadă mare de frunze. 
Kurdul le aduse, ca să ne facă un culcuş cât mai moale. Intr- 
adevăr, punând păturile peste ele, dormirăm atât de bine, 
cum nu mai dormisem de multă vreme. 

Când ne trezirăm, mâncarăm cu toţii câte o bucată din 
friptura rămasă de cu seară. 

— Aţi plătit căprioara, master, spuse Lindsay. Trebuie să 
vă restitui banii. 

— AŞ, e un fleac! 

— Ne conduce gorila asta? Cât îi dăm? 

— Doi piaştri pe zi. 

— Eu plătesc. Ne-am înţeles. 

— Bine, sir! 

Intrucât şi cei doi haddedihni erau de acord să fim 
călăuziți de kurd, mă hotărâi să-l interoghez, ca să mă 
încredinţez că drumurile îi sunt într-adevăr cunoscute. 

— Ai auzit vreodată de Marea Kiupri? 

— Am fost pe acolo. 

— Cât e de mers până acolo? 

— Vreţi să vedeţi multe sate? 

— Nu ţinem să întâlnim prea mulţi oameni. 

— Atunci, aveţi de mers şase zile. 

— Care-i drumul? 

— Mergi de-aici până la Berozieh, apoi de-a lungul apei 
până la Amehdabad; după asta, e în partea dreaptă o 
trecătoare, care duce la Kizzelzieh şi acolo se vede apa care 
se varsă în Marea Kiupri. 

Spre marea mea mirare şi mulţumire, era tocmai drumul 
pe care mi-l schiţasem. Prin urmare, kurdul care-mi 
descrisese locurile acestea fusese totuşi un ghid iscusit. 

— Vrei să ne călăuzeşti? îl întrebai iarăşi. 

— Domnule, pot să vă conduc până la Bagdad, unde dăm 
de câmpie, îmi răspunse. 

— Cum ai învăţat să mergi pe drumurile astea? 

— Am călăuzit pe negustorii care vin cu mărfuri în munţi. 
Pe atunci încă nu eram cărbunar. 

Cu toată murdăria de pe el, flăcăul era pentru noi un 
adevărat mărgăritar. Părea cam prostuţ, dar avea un suflet 
cinstit şi devotat, aşa încât doream să mă înţeleg cu el. 

— Du-ne până la câmpia de lângă Bagdad şi-ţi vom plăti 
câte doi piaştri în fiecare zi. Dacă ne serveşti cu credinţă, îţi 
vei cumpăra şi un cal, pe care ţi-l vom plăti tot noi. Eşti 
mulţumit? 

Un cal? Asta era o bogăţie de neînchipuit pentru el. Îmi 
apucă mâna şi-şi apăsă pe ea cu căldură barba, îndărătul 
căreia se putea ghici lesne că trebuie să fie gura. 

— O, domnule! Bunătatea ta e mai mare decât munţii 
ăştia! Pot să-mi iau câinele cu mine? Şi-i veţi da şi lui de 
mâncare? 

— Da. Avem unde să împuşcăm destul vânat pentru el. 

— ţi mulţumesc! N-am nici o carabină şi-mi prind vânatul 

în cursă. Când îmi cumperi calul? 

— Cât de curând. 

Ştiind că are destulă sare, îl sfătuii să-şi ia o cantitate 
oarecare pentru drum. 

Numai atunci când eşti lipsit de ea luni ele zile, înveţi să 
preţuieşti sarea. Cei mai mulţi beduini şi foarte mulţi kurzi n-o 
folosesc deloc. i 

Allo îşi sfârşi repede pregătirile. Işi ascunse făina şi sarea 
în groapa din spatele casei, îşi luă cuțitul şi sulița aceea 
înfricoşătoare şi-şi legă câinele cu o sfoara, pe care şi-o trecu 
în jurul mijlocului. Pe cap nu-şi puse nimic. 

Ne începurăm ziua de drum cu o încredere sporită în 
norocul ce ne surâdea. Călăuza ne îndreptă spre sud şi până 
la amiază ajunsesem la Berozieh. Aici făcurăm un popas şi ne 
scăldarăm în valurile, fluviului. Din fericire, Allo îmi ascultă 
povaţa şi se scaldă odată, cu noi. Intrebuinţă nisipul ce se 
găsea acolo din abundență în loc de săpun şi ieşi din 
binefăcătoarele valuri ca un om nou. 

Pornirăm apoi spre răsărit, dar furăm nevoiţi să facem 
câteva ocoluri, fiindcă pe marginea fluviului erau aşezate o 
sumedenie de corturi de nomazi, de care socoteam că e 
foarte nimerit să nu ne apropiem. Innoptarăm pe marginea 
unui pârâu, care curgea vioi spre Berozieh. 

A doua zi, mersesem abia o oră, când kurdul se opri şi-mi 
aduse aminte că-i făgăduisem să-i cumpăr un cal. Imi spuse 
că are prin locurile acelea un cunoscut, al cărui cal e de 
vânzare. 

— Locuieşte în vreun sat mai mare? îl întrebai. 

— Nu. Sunt doar patru case acolo. 

Răspunsul lui îmi convenea, întrucât ţineam foarte mult să 
nu stârnim vâlvă şi cu toate astea nu-l puteam lăsa pe kurd 
să meargă singur, fiindcă nu eram încă pe deplin încredinţat 
dacă ştie să tacă, atunci când trebuie. 

— Ce vârstă are calul? 

— A, e tânăr; are cincisprezece ani. 

— Frumos! Vom merge împreună să-l vedem, iar ceilalţi 
ne vor aştepta. Caută un loc, unde pot sta tovarăşii mei fără 
să fie descoperiţi! 

După vreun sfert de oră, zării în josul apei câteva case. 

— Acolo e calul, spuse Allo. Aşteaptă aici. Mă duc să-ți 
ascund prietenii. 

li conduse şi se înapoie după câteva clipe. 

— Unde sunt? 

— Intr-un desiş, unde nu vine nimeni. 

— Să nu spui oamenilor din sat cine sunt eu, nici unde ne 
ducem şi nici că ne aşteaptă alţi patru inşi. 

— Domnule, nu voi vorbi nimic. Eşti prea bun cu mine şi te 
iubesc. Fii fără grijă! 

Coborâi uşor dealul, al cărui povârniş nu era prea înclinat 
şi ajunsei curând în faţa unei case, sub al cărei acoperiş, ieşit 
mult în afară, atârnau diferite samare şi şei. Indărătul casei 
era un fel de grajd, în care tropăiau câţiva cai. Un kurd bătrân 
şi uscăţiv ne ieşi în întâmpinare. 

— Allo, tu eşti? întrebă mirat bătrânul. Profetul să-ţi 
binecuvânteze venirea aici şi toate drumurile! Şi urmă domol, 
aproape în şoaptă: Cine-i domnul acesta? 

Cel întrebat răspunse cu glas tare, fără să gândească prea 
mult: 

— Domnul este un effendi din Kerkuk, care merge la 
Kelekowa, ca să se întâlnească acolo cu Paşa din Sinna. 
Fiindcă ştiu bine drumurile, îl voi călăuzi. Mai ai calul pe care 
voiai să-l vinzi? 

— Da, răspunse bătrânul, a cărui privire plină de admiraţie 
era aţintită asupra calului meu. E în spatele casei. Vino! 

Nu voiam să-i las singuri pe cei doi, aşa încât coborâi 
repede şi mă luai după ei, având grijă să-mi priponesc calul 
de un ţăruş. 

Animalul pe care-l râvnea Allo nu arăta prea rău; şi nici nu 
părea atât de vârstnic; asemuindu-l cu ceilalţi cai ce se aflau 
în grajd, mă mirai că tocmai acesta era de vânzare. 

— Cât ceri pe el? întrebai. 

— Două sute de piaştri, sună răspunsul. 

— Dă-i drumul puţin! 

II scoase din grajd, îl lăsă să meargă la trap şi în galop şi 
mă făcu să devin bănuitor; într-adevăr, preţuia mai mult 
decât îmi ceruse. 

— Pune pe el un samar şi o povară! 

Bătrânul mă ascultă şi calul merse şi acum tot atât de 

mulţumitor ca înainte. 

— Spune drept, are vreun beteşug? 

— Nici unul! mă asigură vânzătorul. 

— Ba are un beteşug şi e mai bine să nu-l ascunzi. Calul e 
pentru prietenul tău Allo, pe care nu se cade să-l înşeli! 

— Nu-l înşel. 

— Dacă-i aşa, voi căuta să-i găsesc singur cusurul. la de 
pe el samarul şi povara şi pune în locul lor o şa! 

— De ce, domnule? 

Întrebarea aceasta mă încredința că-l voi prinde în cursă. 

— Fiindcă aşa vreau! răspunsei tăios. 

Mă ascultă şi-i poruncii să încalece. 

— Domnule, nu pot, se scuză el. 

— De ce? 

— Mă dor picioarele. Nu pot să călăresc. 

— Bine. Îl încalec eu. 

Din privirea lui înţelesei că reuşisem să-i descopăr 
cusurul. Calul mă lăsă să vin spre el, dar îndată ce ridicai 
piciorul, ca să urc în şa, se repezi în lături. Nu putui să-l 
încalec, până când nu-l împinsei în zidul casei. Cum vrusei să 
mă aşez în şa, calul se ridică pe picioarele de dinainte, încât 
crezui că voi cădea în cap, apoi se ridică pe picioarele de 
dindărăt, aproape drept ca o lumânare. Se aplecă îndărătnic 
într-o parte şi începu să facă nişte sărituri atât de furioase, 
încât folosii primul prilej, spre a mă arunca de pe şa. Mă 
zvârlii cu atâta dibăcie, încât să se creadă că m-a aruncat 
calul. 

— Omule, calul ăsta nu face nici o para, aşa că nu poţi 
cere pe el două sute de piaştri! Nimeni nu-i în stare să-l 
încalece. Are un beteşug. 

— E bun, domnule. N-are nimic. Poate că numai pe 
dumneata nu vrea să te sufere. 

— Văd asta. A fost călărit multă vreme de un nepriceput, 
pe o şa păcătoasă. Un cal ca ăsta nu uită. Dar cine-l poate 
încăleca? Nu mai poate fi folosit decât pentru cărat poveri. 

— N-ai nevoie de un cal de povară, domnule? 

— Nu, acum nu. Poate mai târziu. 

— Atunci, cumpără.-l. la-l dacă ai cu adevărat nevoie de 
cal. Altul nu vei găsi prea curând. 

— Să car după mine un cal, de care nu mă pot folosi? 

— ŢI-l dau cu o sută cincizeci de piaştri! 

— Îți plătesc o sută. Nici o para mai mult! 

— Glumeşti, domnule! 

— Atunci, păstrează-ţi-l! Voi găsi altul la Banna. Hai, Allo! 

Urcai pe calul meu şi cărbunarul mă urmă cu o mutră 
mâhnită. De-abia făcurăm cincizeci de paşi şi auzirăm: 

— Dă o sută treizeci, domnule! 

Nu răspunsei. 

— O sută douăzeci! 

Îmi văzui de drum, fără să mă uit înapoi. 

— Intoarce-te, domnule. Ţi-l dau cu o sută! 

Mă oprii şi-l întrebai dacă vrea să-mi vândă şi o şa şi o 
pătură. Îmi făcu semn că are şi mă întorsei. Cumpărai o şa şi 
o pătură, destul de bunicele, cu patruzeci de piaştri. Ceea ce 
mă încânta mai mult era faptul că vânzătorul îşi primi bucuros 
plata în bani mărunți, pe care îi strânsesem în timpul 
drumului. Pusei şaua pe cal şi mă despărţii de bătrânul kurd. 

— Rămâi cu bine! Ai vrut să-ţi înşeli prietenul, dar vei 
vedea îndată că l-a căpătat de trei ori mai ieftin decât merită! 

Kurdul îmi răspunse printr-un zâmbet viclean şi plin de 
înţeles. Allo îşi luă la rându-i rămas-bun de la vânzător şi voi 
să încalece. Chipul lui păros, adică partea care se putea zări 
din obraz, strălucea de bucurie şi încântare că poate străbate 
lumea, călare pe un armăsar. Dar bătrânul îl apucă de braţ. 

— În numele profetului, nu te urca! Calul te va zvârli şi-ţi 
vei frânge gâtul. 

— Are dreptate, spusei. Urcă-te acum pe calul meu. Nu-ţi 
va face nici un rău. Eu voi încăleca pe calul cumpărat, ca să-l 
învăţ să fie supus. 

Allo se căţără cu cea mai mare bucurie pe spinarea 
armăsarului meu, care se resemna în faţa acestei ştirbiri a 
prestigiului său, fiindcă mă simţea aproape. lar eu înghesuii 
mârţoaga la perete şi ajunsei cu bine în şa. Incepu iar să 
zvârle din copite şi să se ridice pe câte două picioare; după 
ce-l lăsai să-şi facă mendrele, îl strânsei bine, lovindu-l cu 
pintenii. Încercă să se ridice, dar nu mai putu; se mulţumi să 
zvârle furios din copite şi obosi curând; prin toţi porii îi ţâşnea 
năduşeala, iar botul i se umplu de spume. Cu toate că nu-l 

mai strângeam, îl văzui că s-a potolit. 

— L-am biruit, vezi? spusei încântat vânzătorului. la uită- 
te cum s-a îmblânzit — şi nu mai încerca să-ţi înşeli prietenii! 
Allah să te aibă în paza lui! 

Porni şi armăsarul meu urmă cu modestie mârţoaga. 

— Stăpâne, întrebă cărbunarul, vasăzică negriciosul ăsta e 
al meu? 

Hm! Nostimă întrebare! 

— Nu, răspunsei. 

— De ce nu? 

— ŢI-l voi da atunci când nu voi mai fi prin apropierea lui. 
Numai azi îl vei călări, fiindcă mâine ăstălalt va fi foarte 
ascultător. 

— Şi mă va asculta şi pe mine, când mă voi despărţi de 
voi? 

— Da, dacă vom fi mulţumiţi de tine. 

— O, voi îndeplini tot ce-mi vei porunci. 

Ajunserăm la desişul unde se ascunseseră tovarăşii mei. 
Se arătară cu toţii mulţumiţi de târgul pe care-l încheiasem. 
Numai Halef era necăjit. 

— Sidi, îmi spuse, Allah nu te va ierta niciodată că ţi-ai dat 
armăsarul pe mâna unui asemenea broscoi. Poate merge 
foarte bine pe calul meu, iar eu voi încăleca armăsarul. 

— Lasă-l, Halef. S-ar simţi jignit. 

— Maschallah, cum se poate simţi jignit un kurd, care arde 
cărbuni şi-şi linge negreala de pe degete! 

Lucrurile rămaseră totuşi aşa cum le stabilisem. 

După-amiază ajunserăm pe înălțimile de lângă Banna, iar 
după o cursă obositoare ne apăru în faţa ochilor trecătoarea 
care ducea spre sud. In timpul urcuşului pe drumul acela 
anevoios, caii obosiseră peste măsură; de aceea, ne-am 
gândit că se cuvine să-i lăsăm să se odihnească şi ne oprirăm 
într-o vale mică dar adâncă, ale cărei margini erau acoperite 
cu stejari pitici. Aveam destul vânat, ca să nu flămânzim şi 
după ce mâncarăm, hotărârăm prin tragere la sorţi ordinea în 
care să veghem în timpul nopţii. Socoteam că în vecinătatea 
trecătorii paza era neapărat necesară; cei care fuseseră jefuiţi 
de tâlharii ce ne găzduiseră vor fi ajuns la Banna şi ceea ce 
era uşor de presupus, vor fi istorisit şi despre isprăvile 

noastre. 

Noaptea trecu în linişte şi odată cu ivirea zorilor intrarăm 
în trecătoare. Alesesem vremea aceasta de pornire, ca să nu 
fim zăriţi de nimeni. 

Drumul ducea peste înălţimi sterpe şi peste şesuri 
pietroase şi tot atât de goale, prin văgăuni întunecoase şi văi 
singuratice în care abia găseam vreun pârâiaş. Eram pe 
deplin încredinţat că străbăteam locuri pe care nu le 
cutreierase nici un european. 

Pe la prânz, ne aflam în faţa unei văi mici. Tocmai când 
ajunserăm la colţul părţii opuse, Doyan se opri şi mă privi cu 
ochi rugători. li cunoşteam firea. Simţise că e ceva suspect în 
apropiere şi-mi cerea îngăduinţa de a mă părăsi. Mă uitai în 
toate părţile, dar nu întrezării nici cel mai mic semn al vreunei 
făpturi omeneşti. 

— Jiirii: Doyan! îl îndemnai; şi câinele se năpusti în tufiş. 

După câteva clipe izbucni un țipăt de durere şi 
numaidecât auzirăm şi lătratul care-mi spunea că Doyan a 
tăbărât pe cineva şi l-a trântit la pământ. 

— Hai, Halef. 

Sărirăm de pe cai, aruncarăm celorlalţi frâiele şi ne 
repezirăm spre tufiş. Într-adevăr, lângă un tufiş de răsuri 
spinoşi zăcea un om, iar câinele sărise pe el, ameninţându-l 
cu colții. 

— Doyan, geri! 

Câinele mă ascultă, iar omul se ridică. 

— Ce cauţi aici? 

Mă privi ţintă, de parcă-şi chibzuia răspunsul, dar tăcu şi 
sărind în lături, o rupse la fugă. 

Făcui un semn câinelui şi-l văzui pornind vijelios după 
străin. Nu trecu decât un minut şi auzirăm iar un țipăt, urmat 
de lătratul câinelui. Lângă locul unde zăcuse fugarul, găsirăm 
şi carabina lui. li spusei lui Halef s-o ia şi pornirăm. Bărbatul 
acela ciudat şi câinele meu se aflau în aceeaşi poziţie: cel 
dintâi la pământ, iar celălalt peste el. Fireşte că omul nu se 
încumetase să se folosească de cuțitul pe care-l avea la 
cingătoare. 

— Te mai las să te ridici o dată, dar dacă mai încerci să 


1 Du-te! 

fugi, te previn: câinele te va sfâşia! îi spusei. 

Strigai iar pe Doyan. Străinul se ridică şi mă privi ţintă. 

— Cine eşti? 

— Un locuitor din Soota, îmi răspunse. 

— Din tribul Bebbeh? 

— Nu, domnule. Suntem în duşmănie cu el, fiindcă eu fac 
parte din tribul Djiaf. 

— De unde vii? 

— De la Ahmed Kulwan. 

— Asta-i departe. Ce-ai făcut acolo? 

— Sunt paznic la vitele kiajahului de acolo. 

— Incotro te duci? 

— La nişte prieteni din Soota. Tribul nostru are o 
sărbătoare. mare şi mergem cu toţii. 

Nu minţea. 

— Aţi chemat şi oaspeţi la sărbătoare? 

— Am auzit, îmi răspunse el, că Heider Mirlam, hanul, vrea 
să vină cu bejaţii lui. 

Şi asta se potrivea. Omul părea să fie cinstit. 

— De ce te-ai ascuns de noi? 

— Domnule, nu trebuie să te ascunzi, când vezi şase 
călăreţi şi eşti singur? Aici, în munţi, nu ştii dacă sunt prieteni 
sau duşmani. 

— Dar de ce-ai încercat să fugi adineauri? 

— Credeam că eşti un duşman, fiindcă ai asmuţit câinele 
asupra mea. 

— Eşti într-adevăr singur pe aici? 

— Da. [i-o jur pe barba profetului. 

— Bine, te cred. la-o înainte! 

Ne întoarserăm cu el la prietenii care mă aşteptau şi 
cărora trebuia să le repete ceea ce-mi spusese. Ascultându-l, 
recunoscură că omul nu-i primejdios. Îi dădurăm înapoi 
carabina şi-l lăsarăm să plece. După ce ne mulţumi şi ne ură 
să avem parte de binecuvântarea lui Allah, ne reluarăm 
goana. 

Băgasem de seamă că Allo privise neclintit pe străin, iar 
acum avea un aer gânditor şi voiam tocmai să-l întreb ce-l 
frământă, când îl văzui că se apropie grăbit de mine, ca şi 
cum îşi amintise ceva important. 

— Stăpâne, străinul acela te-a minţit! Îl cunoşteam, dar nu 
mai ţineam minte cine este. Acum ştiu. Nu-i un djiaf, ci un 
bebbeh. E un frate sau o rudă a şeicului Gasahl Gaboya. l-am 
văzut pe amândoi, la Nweizgieh. 

— Eşti sigur? Nu greşeşti? 

— S-ar putea, dar nu cred să mă înşel; i-am văzut 
împreună. 

Împărtăşii celorlalţi descoperirea cărbunarului şi adăugai: 

— Parcă aş vrea să-l prind iar! 

Mohammed Emin clătină din cap; 

— De ce să-ţi pierzi zadarnic vremea, întorcându-te din 
drum? Dacă omul acela ar fi într-adevăr un bebbeh, de unde 
ştie că Heider Mirlam e chemat la ospăţul tribului Djiaf? 
Asemenea lucruri se ascund vrăjmaşilor. 

— Şi apoi, adăugă Amad el Ghandur, ce rău ne-ar putea 
face? El a luat-o spre nord şi noi ne îndreptam spre sud. Nu 
vom putea fi ajunşi, chiar dacă străinul ar povesti despre noi 
la Banna. 

Judecata lor părea întemeiată, aşa încât renunţai să mă 
întorc după străin. Englezul însă nu părea mulţumit de 
această hotărâre. 

— De ce să-l lăsăm să fugă? mă întrebă supărat sir David, 
când îi lămurii cele întâmplate. Trebuia să-l împuşcăm. Nu era 
nici un păcat. Fiecare kurd e un hoţ! Yes! 

— Şi beiul din Gumri era hoţ? 

— Hm! Da! 

— Sir, sunteţi nerecunoscător! 

— Nu vă priveşte! Beiul acela bun nu ne-ar fi primit atât 
de frumos, dacă n-ar fi auzit despre noi de la Marrah 
Durimeh. Bună femeie,  straşnică femeie, bătrâna 
grandmother! 

Numele lui Marrah Durimeh îmi răscoli amintiri care mă 
făcură să uit prezentul. Mi-am continuat gânditor drumul şi n- 
am mai rostit vreun cuvânt, până când mă aduse la realitate 
englezul, spunându-mi că e vremea să poposim, ca să putem 
mânca. i 

Avea dreptate. In ciuda drumului anevoios, mersesem 
suficient de mult, astfel încât ne puteam dărui câteva clipe de 
odihnă, nouă şi cailor. Găsirăm un loc foarte potrivit. 

Coborârăm de pe cai şi orânduind obişnuita pază, ne 


îngăduirăm câteva ore de somn. 

2. Un atac prin surprindere 


Când ne trezirăm, văzurăm că animalele se întremaseră. 
M-am hotărât să fac o încercare, să văd dacă noul cal 
achiziţionat îl va lăsa acum pe cărbunar să-l încalece, 
încercarea a avut succes. Probabil că animalul îşi dăduse 
seamă că la noi nu era schingiuit. Aşa că am putut şi eu să-l 
încalec din nou pe Rih al meu şi aceasta a fost un noroc, aşa 
după cum aveam să constat curând. 

Inălţimile atât de golaşe până acum, erau din ce în ce mai 
împădurite, pe măsură ce înaintam spre sud; aici exista mai 
multă apă. Ca urmare, urcuşul nostru călare devenea tot mai 
greoi. Nici vorbă să existe un drum neted. Ba trebuia să ne 
căţărăm, pe o înălţime abruptă, ba trebuia din nou să 
coborâm; ba traversam printre stânci, ba mergeam pe un 
teren mlăştinos sau treceam peste copaci pe jumătate 
putreziţi. In felul acesta am ajuns după-amiază într-o vale 
îngustă, care doar pe mijloc arăta ca o pajişte, dar ici şi colo 
era acoperită cu vegetaţie luxuriantă. 

In depărtare, se înălța profilându-se albastru un munte 
mare, care părea că vrea să ne bareze drumul cu colinele din 
faţa lui. 

— Trecem pe lângă el? l-am întrebat pe Allo. 

— Da, domnule. Prin stânga, ajungem la poalele lui. 

— Ce zice omul? întrebă Lindsay. 

— Zice că drumul nostru trece pe acolo prin stânga, pe la 
poalele muntelui. 

— Nu ne interesează! mormăi el, ursuz. 

Urma, însă, să constate foarte curând că această 
observaţie a călăuzei fusese de cea mai mare importanţă 
pentru el; căci, de-abia am apucat să deschid gura pentru a-i 
da o replică, când din ambele părţi izbucniră împuşcături şi în 
acelaşi timp, mai mult de cincizeci de călăreţi se năpustiră 
prin stânga şi prin dreapta, din spatele pomilor, pentru a ne 
încercui. 

Era o surpriză de-a dreptul neplăcută! Toţi caii tovarăşilor 
mei de drum fuseseră atinşi, numai al meu nu. Pentru asta nu 

trebuia să mulţumesc hazardului, aşa cum aveam să constat 
mai târziu. Călăreţii încercară să se elibereze din scări şi să 
pună mâna pe arme. Intr-o clipă am fost înconjurați din toate 
părţile şi în acelaşi timp, se îndreptară spre mine doi călăreţi 
pe care i-am recunoscut imediat: şeicul Gasahl Gaboya şi 
bebbehul cu care purtasem tratativele de pace în timpul 
prigoanei noastre. 

Se trăsese doar în caii noştri; deci, vroiau să ne prindă vii. 
Drept urmare, am lăsat muscheta şi am apucat carabina cea 
grea. 

— Vierme, acum eşti în mâinile mele! strigă şeicul. Acum 
n-ai să-mi mai scapi! 

Ridică măciuca, dar, în aceeaşi clipă, Doyan se năpusti 
asupra lui şi înhaţă cu dinţii coapsa duşmanului. Acesta 
scoase un răcnet de durere şi lovitura, care îmi era destinată 
mie, căzu în capul calului meu. Calul necheză puternic, se 
ridică în aer cu toate cele patru picioare şi îmi lăsă astfel timp 
să-l aplic bebbehului o lovitură în umăr cu carabina — apoi 
ţâşni vijelios înainte, nemaiascultând de nici o comandă, din 
cauza durerii pe care o simţea. 

— Doyan! am strigat eu din răsputeri, uitându-mă în 
urmă, căci nu vroiam să-mi pierd bravul câine; apoi, patru 
vârfuri de lance se îndreptară spre mine; le-am parat cu 
carabina, mai mult nu mai ştiu; cursa călare care urmă n-am 
s-o uit toată viaţa mea. Nici o groapă nu era prea adâncă, nici 
o piatră prea înaltă, nici o crăpătură prea lată, nici o stâncă 
prea netedă şi nici o mlaştină nu era prea înşelătoare — totul, 
totul, copaci, tufişuri, stânci, munte şi vale zburau pe lângă 
mine, până când, încet, încet, am reuşit să pun din nou 
stăpânire pe animalul înnebunit de durere. 

M-am pomenit singur într-un ţinut sălbatic şi necunoscut; 
cum însă îmi dădusem seama în ce direcţie pornisem, ştiam 
că mă aflu tocmai la poalele muntelui despre care vorbisem 
puţin mai înainte. 

Ce era de făcut? Să sar în ajutorul alor mei? N-aveam cum 
să-i salvez. Dimpotrivă, trebuia să mă aştept ca oamenii 
şeicului să fi pornit în urmărirea mea. Dar oare cum 
ajunseseră năvălitorii atât de departe? Cum aflaseră că vom 
folosi drumul acesta? Oricât îmi frământam mintea, nu 

izbuteam să înţeleg. 

Deocamdată, nu eram în stare să-i ajut pe ceilalţi cu 
nimic. In caz că scăpaseră cu viaţă, erau fără îndoială 
prizonieri. Trebuia să mă ascund, urmând ca în ziua 
următoare să văd care este situaţia pe câmpul de luptă. 

În primul rând, mă uitai cu atenţie la capul calului. Avea o 
umflătură destul de mare. Imi dusei armăsarul până la un 
pârâu din apropiere, unde-l culcai şi-i pusei comprese, cu 
aceeaşi grijă pe care ar fi arătat-o o mamă copilului ei. 
Trecuse un sfert de oră, de când mă aflam aici. Deodată, auzii 
un zgomot. Se părea că e geamătul cuiva care se înăbuşă: 
liniştea fu sfâşiată de un lătrat prietenos şi mă trezii răsturnat 
în iarbă de câinele care se năpustise asupră-mi. 

— Doyan! 

Câinele scâncea şi lătra, vădind o bucurie cu neputinţă de 
potolit. Sărea când pe mine, când pe cal, aşa că-l lăsai să-şi 
manifeste bucuria, până când obosi şi se linişti. Scăpase şi el 
teafăr, ca şi mine. 

Credinciosul şi inteligentul meu animal părea că ştie de ce 
mi-am culcat calul şi de ce-l îngrijesc; după ce privi câteva 
clipe cum ud rana calului, se apropie şi începu să lingă 
umflătura de pe capul prietenului său. Armăsarul se supuse 
cu blândeţe, nechezând prietenos din când în când, spre a-şi 
exprima multumirea. 

După ce trecu o bună bucată de vreme, m-am hotărât să 
părăsesc locul. Cel mai chibzuit lucru pe care-l puteam face 
era să mă îndrept spre poalele muntelui, despre care 
vorbisem cu cărbunarul, încălecai şi plecai. 

Muntele era acoperit cu păduri dese; numai în valea prin 
care trebui să mergem, locul era gol. Zării numaidecât un colţ 
îndepărtat de pădure, de unde s-ar fi putut observa orice om 
care se apropie. Mă îndreptai într-acolo. Când ajunsei, coborâi 
şi căutai repede un locşor ferit, unde să-mi ascund calul. Dar 
abia făcui câţiva paşi în pădure şi Doyan mă vesti prin lătratul 
lui de totdeauna că a simţit ceva ciudat. Situaţia mi se părea 
prea dificilă, pentru ca să-l las să scormonească singur 
pădurea. li făcui semn să mă aştepte şi după ce legai calul de 
un pom îl lăsai să înainteze, ţinându-l de curea şi urmărindu-l 
cu carabina încărcată. 

Păşeam încet şi cu atenţia încordată. Câinele însă trăgea 
atât de tare de curea, încât era s-o rupă. Ajungând lângă doi 
copaci înalţi, începu să latre. In preajma lor se aflau mai 
multe ferigi şi când le împunsei cu carabina, dădui de o 
gaură, al cărei diametru putea să aibă vreo două picioare şi 
care ducea pieziş în pământ. 

Să fi fost vreun animal înăuntru? Nu era de crezut, 
împungând cu carabina, simţii că era totuşi un corp, care nu 
putea fi al vreunui vrăjmaş, dacă ţineam seamă de atitudinea 
câinelui. li făcui semn să pătrundă în gaura aceea; dar el nu 
mă ascultă, ci începu să se gudure, aruncând o privire 
prietenoasă şi nerăbdătoare spre locul tainic. 

Atunci, m-am hotărât să constat singur ce-i acolo. Intrai şi 
dădui imediat... de un corp stufos. Ah, taina fusese dezlegată! 
Era câinele cărbunarului, care o luase la goană şi se oprise 
tocmai aici. 

— Elsa! strigai. 

Auzisem pe cărbunar, strigându-şi astfel câinele. Dar 
fricosul nu se arăta; când îmi repetai chemarea, începu să se 
mişte. Dădui în lături ferigile şi rămăsei încremenit. Mai întâi 
auzii nişte mormăieli de încântare, apoi un glas din cale-afară 
de gros; se ivi un păr stufos şi încâlcit, prin şuviţele căruia se 
puteau recunoaşte cu greutate un nas lat şi doi ochi mici; 
urmară două mâini, la capătul cărora erau nişte gheare lungi, 
un sac găurit, două bucăţi de piele şi în sfârşit 
binecunoscutele cizme ale Colosului din Rodos. In faţa mea se 
afla viteazul Allo în carne şi oase! 

M-am speriat, dar m-am şi bucurat văzându-l; fiindcă dacă 
fusese el în stare să scape, poate că izbutiseră şi ceilalţi să 
facă acelaşi lucru! 

— Allo, cum ai ajuns aici? îl întrebai. 

— Bine, îmi răspunse simplu. 

— Unde ţi-e câinele? 

— Omorât, stăpâne! îmi spuse cu glas profund îndurerat. 

— Cum ai scăpat? 

— Când au început să fugă toţi după tine, am sărit în tufiş; 
n-avea cine să mă vadă. Am venit aici, fiindcă ştiam că 
vorbisem despre drumul ăsta. M-am gândit că dacă nu te 
prind ăia, trebuie să te opreşti aici. 

— A mai scăpat cineva? 

— Nu ştiu. 

— Trebuie să aşteptăm; poate că vin şi ceilalţi. Caută-mi o 
ascunzătoare pentru cal. 

— Cunosc una foarte bună. 

— Ah! Ştii locurile astea? 

— Şi aici am ars cărbuni. Vino cu calul după mine! 

Merserăm aşa vreun sfert de oră. Ajunserăm la un perete 
stâncos, acoperit în întregime cu nişte tufe de mure. Dându-le 
de o parte, tufele lăsară să iasă la iveală o adâncitură largă, 
în care încăpea foarte bine un cal. 

— Aici am locuit, mă lămuri. Leagă calul înăuntru, îi voi 
aduce nutreţ. 

In adâncitură erau câteva lemne înţepenite, care trebuie 
să fi folosit, drept picioare de masă. După obiceiul oriental, 
masa trebuia să fie scundă. Legai calul de unul din lemnele 
acelea, aşa încât nu putea părăsi ascunzătoarea fără ştirea 
mea. leşind, găsii pe kurd îndeletnicindu-se cu strângerea 
nutreţului. 

— Du-te devale, stăpâne! mă îndemnă el. S-ar putea să 
vină cineva. Vin şi eu după ce isprăvesc. 

li ascultai sfatul şi mă furişai în colţul pădurii, în aşa fel 
încât să văd pe oricine se apropie, fără să fiu văzut. După 
vreun sfert de oră, apăru cărbunarul şi-l întrebai: 

— Calul se află în siguranţă? 

Imi făcu un semn afirmativ. 

— Ţi-e foame? adăugai. 

In loc de răspuns, fui nevoit să mă mulţumesc doar cu un 
mormăit nehotărât şi nelămurit. 

— Din păcate, n-am ce să-ţi dau. Vom răbda până mâine. 

Mormăi iar, şi-mi spuse: 

— Stăpâne, voi căpăta şi pentru ziua de azi doi piaştri? 

— Patru, nu doi! 

Urmă un mormăit de bucurie; apoi, tăcurăm amândoi. 

Se făcuse noapte; totuşi mi se păru că zăresc în 
depărtare, spre stânga, o umbră care se strecoară printre 
copaci. Intrucât nu puteam fi sigur, din pricina întunericului ce 
mă învăluia, mă ridicai, hotărât să văd ce este. Poruncii 
Kurdului să rămână, ca să-mi păzească armele, ce mi-ar fi 


71 


stânjenit mersul. Îmi luai câinele, ţinându-l de curea şi pornii. 

Ajunserăm până la jumătatea drumului, la capătul căruia 
zărisem arătarea, când simţii că e cineva printre pomi. Făcui 
câteva sărituri, gata să mă năpustesc asupra necunoscutului, 
dar fui oprit de scheunatul prietenos al lui Doyan. Arătarea 
auzise câinele şi rămăsese înlemnită. 

— Zounds! Cine-i? 

În acelaşi timp, se îndreptară asupră-mi două arme. 

— Lindsay! Sir David! Chiar dumneavoastră?! strigai. 

— Oh! Ah! Master! Yes! Well! Da, eu sunt! Şi 
dumneavoastră? Ah! Ah! Well! Zău! dumneavoastră sunteţi?! 
Yes! 

Era aproape înnebunit de bucurie şi mă ameţise şi pe 
mine, întrucât mă apucă zdravăn şi mă strânse la piept, 
încercând să mă sărute, cu toate că nasul său borcănat îl 
împiedica s-o facă. 

— Nu mi-am închipuit că vă voi găsi aici, sír David! 

— Nu? Gorila — o no! Cărbunarul spusese doar că trebuie 
să trecem pe aici! 

— Vezi ce bine a fost că am vorbit cu el? Dar ia spune-mi 
cum aţi scăpat? 

— Hm! A mers repede! Calul de sub mine, împuşcat; a 
murit în faţa mea; am văzut că toţi fug după dumneavoastră 
şi am sărit într-o parte. 

— Întocmai ca Allo! 

— Allo? Tot aşa a făcut? Şi el e aici? 

— E mai încolo. Haideţi! 

Îl dusei la locul nostru de pândă. Kurdul se arătă tare 
bucuros, când dădu cu ochii de englez. Fericit că a mai scăpat 
unul dintre noi, mormăi de câteva ori. 

— Dumneavoastră cum aţi ajuns aici? mă întrebă Lindsay. 

Îi povestii totul. 

— Prin urmare, calul dumneavoastră e teafăr? 

— În afară de umflătură, da. 

— Al meu e mort. Straşnic animal! Am să-i împuşc pe 
tâlharii aceia de bebbehi! Pe toţi! Yes! 

— Mai aveţi arma? 

— Arma? Hm? Ce, să le-o las? la priviţi-o! 

Datorită întunericului, nu băgasem de seamă că şi-o 

salvase. 

— Bucuraţi-vă, sir! O armă ca asta ar fi fost de neînlocuit! 

— Am şi cuțitul şi revolverul şi cartuşe aici, în pungă. 

— Ce fericire că nu le-aţi ţinut în buzunarul şei! Dar nu 
ştiţi cumva dacă a mai scăpat vreunul de-ai noştri? 

— Nici unul. Halef zăcea alături de cal, iar cei doi 
haddedihni se luptau cu doi tâlhari. 

— Vai, atunci sunt pierduţi toţi trei! 

— Să aşteptăm, master! A//ah akbar — Dumnezeu e mare, 
spun turcii. 

— Aveţi dreptate, sir. Să nădăjduim că trăiesc şi să facem 
tot ce vom putea ca să-i scăpăm, în cazul că sunt prizonieri. 

— Foarte bine! Dar acum să dormim. Sunt obosit; am 
alergat mult, foarte mult! Şi trebuie să dormim fără pături! 
Nenorocite locuri! Yes! 

Se culcă şi alături de el se trânti kurdul. Eu mai vegheai 
însă şi mă dusei după o vreme să-mi vad calul. Când mă 
întorsei, încercai şi eu să adorm, lăsând paza pe seama 
câinelui meu credincios. Dar somnul îmi fu tulburat de o 
lovitură puternică în umăr. Mă trezii. Abia se crăpa de ziuă. 

— Ce s-a întâmplat? întrebai. 

In loc să-mi răspundă, kurdul îmi făcu semn să mă uit 
printre copaci spre marginea unui tufiş din faţa noastră şi 
zării o căprioară care venise să se adape. Ne trebuia carne, 
aşa încât, cu toate că o împuşcătură ne-ar fi putut trăda, 
pusei mâna pe armă. O proptii în umăr şi trăsei. Speriat de 
zgomotul împuşcăturii, Lindsay sări din somn: 

— Ce-i? Ce s-a întâmplat? Unde-i vrăjmaşul? Cine-i? Unde- 
i? Yes! 

— Uite-l colo, sir! 

Privi în direcţia pe cate i-o arătasem. 

— Ah! Roe... buck! Căprioară! Straşnic! O să avem de 
mâncare! N-am pus nimic în gură de ieri de la prânz. Well! 

Allo se grăbi să aducă prada de pe locul unde căzuse. 
După câteva minute, kurdul găsi un loc ferit şi aprinse focul, 
deasupra căruia începu să sfârâie o friptură îmbietoare. 
Astfel, ne potolirăm cu toţii foamea, iar Doyan îşi primi o 
bucată îndestulătoare. 

In timp ce mâncam, ne hotărârăm să mai aşteptăm până 

la amiază şi în cazul când nu apare nimeni, să încercăm să 
aflăm ce s-a întâmplat. Deodată, însă, Doyan ciuli urechile şi 
privi ţintă în adâncul pădurii. După felul cum stătea nemişcat 
şi se uita, înţelesei că a adulmecat ceva, dar nu-şi da încă 
seama ce este; deodată, făcu o săritură şi o tuli. Mă ridicai 
repede, ca să-mi iau arma şi să-l urmez, dar mă oprii 
numaidecât, fiindcă, în locul lătratului îngrijorător pe care-l 
aşteptam, auzii scheunatul prietenos al animalului. 

Imediat apăru micul meu hagiu Halef Omar, fără cal, dar 
înarmat cu carabina şi pistolul şi având cuțitul la cingătoare. 

— Hamuulillah, sidi, că te-am găsit şi că eşti în viaţă! mă 
salută el. Inima mi-era tare îngrijorată din pricina ta; dar mă 
mângâia convingerea că nici un cal nu-ţi poate ajunge 
armăsarul. 

— Hagiule! strigă Lindsay. Oh! Ah! Nu l-au omorât! 
Minunat! De necrezut! Să mănânce repede friptură! Well! 

Bunul meu Lindsay privea lucrurile din punct de vedere 
practic. Fireşte, Halef era bucuros că-l vede pe englez şi pe 
kurd, împreună cu mine, teferi şi nevătămaţi; totuşi, nu 
dispreţui îndemnul de a se înfrupta din căprioară şi se repezi 
lacom asupra bucății pe care i-o întinse Lindsay. 

— Cum ai ajuns aici, Halef? îl întrebai. 

— Bandiţii ăia au tras în cai, răspunse. Şi al meu se 
prăbuşi şi rămăsei agăţat în şa. Când te-au văzut fugind, nu s- 
au mai sinchisit de noi, fiindcă voiau să te prindă, împreună 
cu armăsarul; de aceea, Allah i-a orbit şi i-a împiedicat să-i 
observe pe kurd şi pe master, care scăpaseră şi fugeau. Am 
făcut şi eu acelaşi lucru, mi-am luat armele şi am şters-o! 

— Ce lipsă de atenţie din partea bebbehilor! Au tras în cai, 
ca să ne prindă de vii şi tot n-au reuşit! 

— Halef, nu ştii ce-i cu prietenii noştri haddedihni? 

— În timp ce fugeam, am văzut că au fost luaţi prizonieri. 

— Ah, atunci nu mai avem nici o clipă de pierdut; trebuie 
să pornim numaidecât! 

— Stai, sidi, lasă-mă să-ţi povestesc! Când m-am văzut 
liber, mi-am spus că decât să fug ar fi mai bine să mă opresc 
şi să-i spionez pe vrăjmaşi. M-am suit într-un copac, al cărui 
frunziş mă acoperea complet. Am rămas acolo până seara, 
când s-a întunecat binişor, apoi am coborât. 

— Şi ce-ai văzut? 

— Bebbehii rămăseseră pe loc. Îşi orânduiseră tabăra. l- 
am numărat; sunt optzeci de luptători. 

— Ce fel de tabără? 

— Şi-au întocmit nişte corturi din crengi. Cei doi 
haddedihni au fost duşi într-unui din corturi, legaţi de mâini şi 
de picioare. 

— Eşti sigur? 

— Da, sidi, nu numai că n-am dormit toată noaptea, dar 
am dat târcoale în jurul taberei, crezând că mă voi furişa 
până la prizonieri. Dar n-am izbutit. Poate că tu vei reuşi, sidi, 
doar tu m-ai învăţat cum se poate săvârşi o ispravă ca asta! 

— Nu bănuieşti din ce cauză au rămas acolo? Nu pot 
înţelege de ce n-au plecat. 

— Nici eu, sidi; dar oricât m-am străduit, n-am aflat nimic. 

— Trebuie să-ţi strâng mâna, Halef Omar, că ai fost în 
stare să te apropii de noi fără să te simţim. Cum ţi-ai imaginat 
că ne vei găsi aici? 

— Fiindcă-ţi cunosc firea şi ştiu că totdeauna îţi cauţi un 
loc de unde să poţi vedea totul, fără să fii văzut de cineva. 

— Acum, odihneşte-te. Vreau să mă gândesc la ceea ce 
avem de făcut. Allo, du-mi calul la adăpat şi dă-i nutreţ! 

Cărbunarul nici nu se ridicase încă spre a-mi îndeplini 
porunca şi câinele începu să mărâie neliniştit. 

In depărtare apăru un călăreț, care venea în goană şi 
urma să treacă pe lângă noi. 

— Hello! Să-l curăţ, master? întrebă Lindsay. 

— Cu nici un preţ! 

— Dar e un bebbeh! 

— Nu-i nimic! Lasă-l! Doar nu suntem ucigaşi! 

— Dar i-am putea lua calul! 

— l-I vom lua, n-avea grijă! 

— Hm! râse el. Nu suntem ucigaşi, dar suntem hoţi! Vreţi 
să furăm cai! Yes! 

Apariţia acestui călăreț mă punea pe gânduri. Oare de ce- 
şi părăsise tovarăşii şi încotro se ducea? După vreo oră 
bebbehul se înapoie şi trecu, fără să-şi dea seama că suntem 
atât de aproape de el.. 

— Ce-i cu ăla? întrebă englezul. 

— E un sol. 

— Un sol? Al cui? 

— Al şeicului Gasahl Gaboya. 

— Către cine? 

— Către grupa de bebbehi care stau de veghe în partea 
de jos a drumului. 

— De unde ştii asta? 

— Presupun. Şeicul a aflat printr-un mijloc oarecare că 
suntem pe aici şi a ocupat drumul la ambele capete, pentru 
ca grupa a doua să poată prinde pe cel care ar scăpa primei 
grupe. 

— Dacă-i adevărat, sír, sunteţi un om isteţ! 

Trebuia să mă încredinţez dacă presupunerea mea e 
întemeiată. M-am hotărât ca englezul şi Allo să rămână 
împreună cu calul meu în ascunzătoarea de până acum, în 
timp ce Halef şi cu mine urma să plecăm în cercetare. In 
cazul când nu ne-am fi întors până a doua zi, la prânz, sir 
David urma să-mi încalece armăsarul şi să se îndrepte spre 
Bistan, sub îndrumarea cărbunarului şi să mă aştepte 
paisprezece zile, la fratele lui Allo. 

— Dacă nici atunci nu mă înapoiez cu Halef, adăugai, 
atunci înseamnă că am murit şi dumneavoastră, sir David, 
puteţi intra în stăpânirea moştenirii mele. 

— Hm! moştenire?! E groaznic! Aş ucide tot Kurdistanul. 
Moştenire? Asta-mi trebuie? strigă înfuriat viteazul fiu al 
Albionului. Care moştenire? încheie mormăind. 

— Calul! răspunsei. 

— N-am nevoie! Dacă o să muriţi, poate să se ducă naibii 
toată ţara asta! Cu toţi caii! Cu oi, cu boi, cu bebbehi, cu tot! 
Well! 

— Prin urmare, ne-am lămurit. Acum, să spun şi kurdului 
ce are de făcut. 

— Aveţi grijă să-i vorbiţi în detaliu, ca să priceapă, sir! Eu 
nu-i pot spune nici măcar-un cuvânt. O să-mi fie tare plăcut! 
Straşnică distracţie! Minunată! Mai bine rămâneam acasă, în 
bătrâna Anglie! Nici nu mă trezeam cu fow/ing-bull! Yes! 

N-aveam cum să-l liniştesc. După ce îi dădui lui Allo 
îndrumările cuvenite, le aruncai armele şi mă lăsai condus de 
Halef. 

Acesta mă conduse pe acelaşi drum pe care venise la noi 
şi-mi dovedi astfel că prinsese tot ceea ce-l învăţasem. 
Folosise până şi cel mai mic loc ascuns, cercetând terenul cu 
toată luarea aminte şi călcând atât de uşor, încât până şi unui 
indian i-ar fi fost aproape cu neputinţă să-i descopere urmele. 

Mergeam mereu printre copaci, dar în aşa fel încât să 
putem observa terenul din faţa noastră. Imi luasem câinele şi 
întrucât aveam vântul în faţă, ştiam că nu trebuie să ne 
temem de vreo surpriză. 

In cele din urmă, ne apropiarăm de locul unde fusesem 
atacați. Halef voia să mai mergem, dar mă împotrivii. 

— Dacă mă prind bebbehii, îi spusei, ştii unde-l poţi găsi 
pe englez. Deocamdată, cel mai nimerit lucru este să te caţări 
pe unul din pinii aceia care au crescut atât de mult, încât 
ramurile lor sunt o ascunzătoare foarte bună. Poţi deosebi 
uşor pocnetul puştii sau al carabinei mele de cel al altor 
arme, nu-i aşa? Să ştii că numai când m-auzi trăgând 
înseamnă că sunt în primejdie. 

— Şi ce să fac? 

— Rămâi pe loc până când te chem. Ei şi acum urcă-te în 
copac! 

Apucai bine cureaua câinelui şi pornii. Oricum, îndrăzneala 
mea de a mă apropia în plina zi de o tabără duşmană, ca să 
supraveghez ceea ce se întâmplă, era plină de pericole. 

După o vreme întrezării printre copaci primul cort. Era 
făcut din crengi şi avea o înfăţişare ciudată. Mă dădui puţin 
îndărăt, ca să pot iscodi mai întâi locul cu toată băgarea de 
seamă; trebuia să mă asigur că nu sunt duşmani prin desişul 
pădurii. Altminteri, m-aş fi putut trezi luat prin surprindere pe 
la spate şi prins, fără îndoială. 

Mă furişai tiptil printre pomi, scrutând necontenit adâncul 
pădurii. Curând îmi dădui seama că prevederea mea era 
întemeiată, fiindcă mi se păru că aud glasuri şi în acelaşi timp 
Doyan mă împunse cu botul. Minunatul animal înţelegea că 
acum nu trebuia să latre şi mă privea ţintă cu ochii lui mari şi 
vioi. 

Indreptându-mă spre locul de unde auzisem glasurile, 
văzui curând trei inşi şezând la rădăcina unui pom înconjurat 
de un dafin înalt de vreo cinci picioare. Locul acesta era parcă 

sortit unei pânde sigure. Presupuneam că pândarii aceia nu 
puteau vorbi decât despre năvala din ziua precedentă şi de 
aceea îi ocolii pe departe şi mă târâi până la dafin, 
ascunzându-mă îndărătul lui şi ciulind urechile, ca să le aud 
clar cuvintele. 

Rămăsei uimit, când recunoscui printre cei trei pe unul din 
kurzii peste care se năpustise Doyan în două rânduri şi pe 
care-l luasem drept un djiaf! Şi câinele-l recunoscu, fiindcă-l 
privi cu ochi strălucind de duşmănie, stăpânindu-şi lătratul. 
Aşadar, Allo avusese dreptate. Kurdul acela era un bebbeh şi 
pândise mişcările noastre, ca să-şi prevină tovarăşii. Fără 
îndoială, îşi ascunsese undeva calul şi ne minţise, lăsându-ne 
să credem că se duce spre nord. 

— l-am prostit pe toţi! îl auzii spunând. Şi cel care m-a 
crezut mai prosteşte decât toţi a fost ăla care călărea pe 
armăsarul frumos. 

Nu cumva eram eu acela? Oricum, n-aveam de ce să fiu 
încântat!... 

— Dacă n-ar fi luat prizonieri şi n-ar fi insultat pe bejaţii 
care rămăseseră în urmă, continuă pândarul, nici ei nu ne-ar 
fi istorisit convorbirea la care trăseseră cu urechea şi în cursul 
căreia se hotărâse drumul pe care vroiau să meargă. Prin 
urmare şi taina aceasta se dezlegase. Când ne făurisem 
planul de a scăpa de bejaţi, fusesem spionaţi. Fiind luaţi 
prizonieri, bejaţii ne trădaseră planul, nădăjduind să-şi câştige 
în felul acesta încrederea celor care îi biruiseră. 

— Tare prost trebuie să fi fost, spuse altul, dacă s-a lăsat 
înşelat de tine. 

— Da. Dar tot atât de prost a fost şi Gasahl Gaboya, care 
ne-a poruncit să cruţăm pe călăreţi şi armăsarul. La urma 
urmelor, de oameni nu era mare păcat, dar de animal da. Aşa 
că ne-au scăpat patru dintre ei, cu conducătorul lor în cap şi 
fiindcă nu mai au cai, s-ar putea furişa prin munţii sălbatici. 
Dacă aveau cai, ar fi fost siliţi să meargă pe drumul pe care-l 
pândim din toate părţile. 

Cei trei bebbehi adunaseră ciuperci, pe care le tăiau şi le 
curăţau, ca să le ducă în tabără. Indeletnicirea aceasta le 
dădu răgaz şi prilej să-şi dezvăluie gândurile pe îndelete. 

— Ce-a hotărât şeicul? întrebă al treilea. 

— A trimis de vale un sol. Grupul de acolo va aştepta până 
la amiază. Dacă până atunci nici unul dintre fugari n-a fost 
prins, cei din vale vor veni spre noi, fiindcă în cazul ăsta au 
scăpat cu siguranţă. Dar noi ne întoarcem încă azi în tabără. 

— Ce s-a făcut cu cei doi prizonieri? 

— Sunt nişte bărbaţi de seamă; până acum n-au scos nici 
un cuvânt, Dar tot vor fi nevoiţi să ne spună cine sunt şi să 
plătească un preţ greu de răscumpărare, ca să-şi scape viaţa. 

Auzisem de-ajuns, ca să mă pot retrage tot atât de 
prudent pe cât o făcusem înainte. Cei trei pândari mai aveau 
puţin până să-şi isprăvească lucrul şi dacă s-ar fi ridicat, m-ar 
fi putut zări foarte uşor. 

Aşadar, fusesem un prost, ba cel mai prost dintre toţi! Din 
păcate, eram nevoit să primesc acest compliment 
îmbucurător, fără să-l pot întoarce deocamdată. Ceea ce mă 
îngrijora era faptul că pe la amiază aveau să se adune toţi 
bebbehii. Prin urmare, până atunci trebuia să-i eliberăm pe 
cei doi haddedihni. Dar prin ce mijloc? 

Cei trei se ridicară, aşa încât mă încredinţai că mă 
îndepărtasem tocmai la vreme. Acela care se dăduse drept 
un djiaf spuse: 

— Plecaţi! Eu mă duc să văd de cai. 

II urmării de departe. Şi mă conduse, fireşte fără să-şi dea 
seama, spre un povârniş, prin care curgea un pârâiaş Aici se 
aflau vreo optzeci de cai legaţi de crengile copacilor şi de 
copăcei, la o distanţă potrivită, ca fiecare dintre ei să aibă 
iarbă îndestulătoare, fără să se poată apropia unul de altul. 
Locul era luminos şi însorit şi de la primul până la ultimul cal 
distanţa nu depăşea opt sute de paşi. 

De sus puteam vedea totul. Erau nişte cai minunaţi, şi-mi 
alesei de pe acum în gând şase dintre cei mai buni. Mă 
liniştea faptul că toate animalele erau păzite de un singur 
kurd, care putea fi doborât cu uşurinţă. 

Călăuza mea involuntară se opri îndelung lângă un cal 
superb, care părea cel mai bun dintre toţi. Era desigur al 
stăpânului său şi mă hotărâi, din pricina complimentului pe 
care mi-l făcuse mai adineauri, să-i dau prilejul să se 
înapoieze pe jos. 

Spuse câteva cuvinte paznicului şi plecă spre tabără, îl 

urmai, după ce mă încredinţai că nu vom mai întâlni nici un 
om prin vecinătate. Aşadar, mă puteam apropia foarte mult 
de tabără. 

După o cercetare atentă a împrejurimilor, numărai 
şaisprezece corturi, orânduite într-un fel de semicerc, printre 
copaci. Negreşit că în cortul cel mai mare — împodobit în vârf 
cu o legătură veche de turban — locuia şeicul Gasahl Gaboya. 
Se afla tocmai în mijlocul semicercului, aşa încât puteam 
ajunge lesne până la el, iar alături se găsea cortul în care 
erau închişi prizonierii, deoarece în faţa lui stăteau de veghe 
doi kurzi înarmaţi. 

Acum mă puteam înapoia la Halef. Văzându-mă că vin, 
cobori din pom. li explicai în amănunţime îndrăzneţul şi peste 
măsură de primejdiosul plan, pe care mi-l făurisem pentru 
eliberarea tovarăşilor noştri şi ne pitirăm repede într-un loc 
de unde puteam supraveghea drumul, fără teamă. 
Aşteptarăm, nerăbdători, clipa în care urma să trecem la 
acţiune. O asemenea aşteptare e totdeauna plină de 
frământare şi nesiguranţă, pe când clipa faptei domină frica. 
După vreo două ore, se ivi în vale un călăreț. 

— Acesta-i trimis să vestească sosirea, spuse Halef. 

— Poate. Ai văzut stejarul acela înalt de deasupra 
povârnişului unde se află caii? 

— Da, sidi. 

— Strecoară-te până acolo şi aşteaptă-mă. Vreau să aud 
ce spune călăreţul ăsta. Stai, ia-l pe Doyan cu tine! Acum n- 
am nevoie de el. la-mi şi armele! 

Luă câinele de curea şi plecă; eu însă mă grăbii să mă 
furişez cât mai aproape de cortul şeicului, ca să aud ce se 
vorbeşte. De-abia mă proptisem de un trunchi şi călăreţul 
veni în goană mare. Sărind de pe cal, întrebă: 

— Unde-i şeicul? 

— În cort. 

Gasahl Gaboya îi ieşi în întâmpinare. 

— Ei, ce s-a mai întâmplat? 

— Oamenii voştri vin îndată. 

— Aşadar, n-aţi prins nici un fugar? 

— Nici unul. 

— Fiindcă aţi ţinut ochii închişi. 

— Am stat de veghe toată noaptea şi până acum. Am 
păzit toate văile, dar n-am văzut pe nici unul dintre ei. 

— Vin! strigă un glas din afara taberei. 

Auzind vestea, ieşiră cu toţii afară; chiar şi cei doi paznici, 
care îşi ştiau prizonierii legaţi fedeleş. 

Prilejul era mai prielnic decât mi-l dorisem. Dintr-o 
săritură, ajunsei în spatele cortului în care erau prizonierii, 
tăiai la iuţeală încuietorile şi pătrunsei înăuntru. Erau 
amândoi acolo, cu mâinile şi picioarele legate. 

— Mohammed Emin, Amad ei Ghandur — afară! Repede! 

Două secunde îmi fură de-ajuns, ca să tai frânghiile. 

— Haideţi, iute! 

— Fără arme? întrebă Mohammed Emin. 

— Dar unde sunt? 

— Ni le-a luat şeicul! 

leşii binişor din cort şi statui câteva clipe la pândă. Nimeni 
nu se gândea la tabără şi n-o supraveghea. 

— Haideţi repede după mine! 

Mă repezii la cortul şeicului şi aruncai o privire înăuntru; 
haddedihnii se aflau în spatele meu. Văzui îndată, atârnând, 
două pistoale şi o armă lungă, persană, aparţinând şeicului. 
Luai repede pistoalele şi arma şi mă furişai iar afară; nu 
băgase nimeni de seamă. Ne furişarăm tiptil şi ne 
strecurarăm în vale. Distanţa până la Halef trebuia să fie 
străbătută în cinci minute; noi o parcurserăm în două minute. 

— Maschallah! Mare-i Dumnezeu! strigă acesta. 

— Şi acum la cai! îi îndemnai. 

Paznicul şedea pe pământ, cu spatele la noi. La un semn 
pe care i-l făcui, câinele se năpusti asupra lui şi-l răsturnă. 
Bebbehul scoase un țipăt, dar şi-i înăbuşi pe al doilea, de 
frică. Arătai tovarăşilor pe cei şase cai aleşi mai înainte şi îl 
chemai pe Amad el Ghandur. 

— Ţine-i de căpăstru, deocamdată, Halef. Mohammed, 
ceilalţi repede în pădure! 

Amândoi  înţeleseră numaidecât planul meu. Când 
începurăm să alergăm la fiecare cal în parte, ca să tăiem 
funia cu care erau priponiţi, liniştea pădurii fu sfâşiată de un 
nechezat zgomotos de bucurie. Treaba merse mai iute decât 
mă aşteptam, faţă de numărul cailor. Alungarăm apoi 

animalele, cu strigăte şi pietre, în adâncul pădurii. Amad el 
Ghandur se străduia din greu să ţină în frâu cei şase cai. 
Aveam de atârnat trei arme şi doua pistoale. Mă avântai pe 
calul cel bun şi apucai încă un căpăstru. 

— Călare, şi înainte! Acum e momentul! 

Fără să ne mai uităm îndărăt, pornirăm spre povârnişul 
râpos, ocrotit de desişul pădurii. Din pricina drumului 
anevoios, abia înaintam; uneori, eram siliţi să facem şi 
ocoluri. Totuşi, ajunserăm curând la o potecă, pe care ne 
puteam grăbi fuga. 

Deodată, auzirăm îndărătul nostru un strigăt; dar n-aveam 
timp să dăm însemnătate unor astfel de fleacuri, înainte! 

In depărtare, la capătul unui drum pe care-l aveam de 
străbătut, se iviră doi călăreţi. Unul din ei se întoarse, iar 
celălalt veni spre noi. 

— Goană, goană mare, altminteri rămânem fără armăsar! 
strigai. Indată se vor năpusti toţi bebbehii după noi! 

Avusesem ochi buni când alesesem caii. Cei şase armăsari 
se dovedeau alergători minunaţi. Mai aveam puţin până la 
marginea pădurii, unde era ascunzişul. Când ne oprirăm, îl 
zării numai pe Allo. 

— Unde-i emirul? îl întrebai eu. 

— Acolo, la cal! 

— Uite o puşcă. Urcă-te pe vulpoiul ăsta; e al tău! îi dădui 
arma şeicului şi alergai spre ascunzătoarea armăsarului. 

Era la o depărtare de vreun sfert de oră, dar cred că o 
străbătui numai în cinci minute. Dădui de Lindsay. 

— Aţi şi venit, master? Oh! Ah! Cum a mers treaba? 

— Bine, foarte bine! Dar acum n-avem timp de pierdut, 
suntem urmăriţi. Alergaţi din răsputeri devale, sir. Veţi găsi 
un cal pentru dumneavoastră! 

— Urmăriţi? Ah! Straşnic! Splendid! Un cal pentru mine? 
Bun! Well! 

Se târî mai mult decât merse în josul muntelui. Îmi luai 
armăsarul şi pornii. Din păcate, însă, nu puteam goni atât de 
repede cum aş fi vrut şi când ajunsei devale, îmi găsii 
prietenii aşteptându-mă de câteva minute; Halef ţinea de 
căpăstru pe cel de-al şaselea cal. 

— A durat cam mult, effendi! spuse Mohammed Emin. 

Uite, acum e prea târziu! 

Intr-adevăr în depărtare se vedea primul călăreț. Mă uitai 
cu atenţie şi-l recunoscui. 

— Ştiţi cine e? întrebai. 

— Da, sidi, răspunse Halef. E djiaful de ieri. 

— E un bebbeh şi ne-a trădat. Lăsaţi-l să se apropie şi-l 
înhăţăm! 

— Dar dacă vin şi ceilalţi între timp? 

— Nu pot veni atât de curând, sir David! Noi doi o luăm 
înainte şi-l înconjurăm. Dacă vrea să se apere, îi smulgem 
armele din mâini. 

— Frumos, master! Straşnic! Yes! 

Acum, bebbehul dispăru după cea mai apropiată cotitură 
şi ne părăsirăm ascunzătoarea. Când Lindsay şi cu mine 
ajunserăm la cotitură, ne mai despărţeau de trădător 
cincizeci de paşi. Ne auzi venind şi se întoarse. Ne recunoscu 
şi se înspăimântă atât de rău, încât îşi opri calul, fără să vrea. 
Credea că suntem în faţa lui şi acum se trezea cu noi în 
spate. Până să-şi revină în fire, îl înhăţarăm. 

Incercă să se folosească de cuţit. Dar îi răsucii mâna atât 
de tare, încât îi căzu cuțitul. Şi în timp ce Lindsay îi lua sulița, 
eu îi tăiam cureaua de care-i era agăţată carabina şi aceasta 
căzu. Era dezarmat. Calul său îşi potrivi pasul cu armăsarii 
noştri. Neavând ce face, se lăsă în voia sorții. 

Gonirăm mai departe, până când socotirăm că suntem 
destul de departe de urmăritori. Apoi potolirăm goana şi Allo 
porni în frunte, ca să ne arate drumul. 

— Ce facem cu ticălosul ăsta, master? întrebă Lindsay. 

— Il vom pedepsi! 

— Yes! Ne-a minţit că-i djiaf! Ce pedeapsă? 

— Nu ştiu încă. Ne vom sfătui mai târziu. 

— Frumos! Minunat! Ca la Londra! Camera Lorzilor! 
Camera Comunelor! Well! Cum i-aţi scăpat pe cei doi 
haddedihni? 

li istorisii totul pe scurt, dar când începusem să-i vorbesc 
despre felul cum l-am făcut inofensiv pe paznicul cailor, mă 
oprii. 

— Vai! Ce ispravă am săvârşit! 

— Ce, master? Doar am mers totul bine! 

În grabă, am uitat să-mi chem câinele care se năpustise 
asupra paznicului! 

— Oh! Ah! Foarte neplăcut. Dar lasă, vine singur! 

— Nu, niciodată! Cred mai curând că e mort; şi paznicul 
împreună cu el. 

— De ce credeţi asta? 

— Dacă îl ameninţă cineva sau vrea să-l înlăture, se 
repede şi îi sfâşie mai întâi beregata omului de dedesubt. Aşa 
probabil că s-a întâmplat şi bebbehii trebuie să-l fi ucis. S-ar 
cuveni să mă întorc. Câinele meu merită să-mi pun viaţa în 
primejdie. Dar cred că ar fi zadarnic! 

Pierderea credinciosului şi inteligentului animal îl mâhni 
mult şi pe Halef. Toată după-amiaza fui năpădit de o tristeţe 
fără margini. Pe înserat ne oprirăm şi legarăm zdravăn 
prizonierul. Cu toată graba, Halef avusese vreme şi grijă să 
arunce pe calul rămas liber bucata de căprioară ce prisosise, 
aşa încât aveam acum o cină îmbelşugată. 

După ce mâncarăm, îl luarăm pe bebbeh la întrebări. Până 
acum, nu rostise nici un cuvinţel. Oricum, nu se împotrivise, ci 
se arătase chiar răbdător, cu speranţa că ai lui vor apărea 
curând şi-l vor elibera. 

— Spune-mi, începui eu, ce eşti? Un djiaf sau un bebbeh? 

Nu-mi răspunse. 

— Răspunde, n-auzi? 

Rămase nemişcat şi tăcut. 

— Halef, scoate-i turbanul şi taie-i un smoc de păr! 

Asta-i cea mai mare ofensă care i se poate aduce unui 
kurd şi mai ales unui musulman. Când Halef îi apucă smocul 
cu mâna stângă, ţinând cuțitul în dreapta, prizonierul se rugă: 

— Domnule, lasă-mi părul! Voi răspunde! 

— Bine! Din că trib eşti? 

— Sunt un bebbeh! 

— leri ne-ai minţit! 

— Unui duşman nu trebuie să-i spui adevărul. 

— Totuşi, fapta ta e a unui nemernic. Ai jurat pe barba 
profetului că nu minţi! 

— Dacă juri unui necredincios, nu trebuie să fii sincer! 

— Ba ai jurat şi unor credincioşi. Printre noi sunt patru din 
aceştia. 

— Nu mă priveşte! 

— În afară de asta, ai spus că sunt un prost! 

— Asta-i o minciună, domnule! 

— Ai spus că suntem cu toţii nişte proşti şi că eu sunt cel 
mai prost. E adevărat, fiindcă am auzit-o eu însumi, îndărătul 
taberei, când stăteaţi şi tăiaţi ciuperci. M-am pitit în spatele 
tufişului şi am ascultat tot ce-aţi vorbit. Ei, mă mai crezi 
prost? 

— lartă-mă, domnule! 

— N-am ce să-ţi iert, fiindcă un cuvânt rostit de tine nu 
poate insulta un emir din Frankistan. leri ţi-am dat drumul, 
fiindcă mi-a fost milă de tine; azi am pus iar mâna pe tine. 
Care-i mai deştept dintre noi doi? Eşti frate cu şeicul Gasahl 
Gaboya? 

— Nu sunt fratele lui. 

— Hagi Halef, taie-i smocul! 

Ameninţarea-l îmblânzi. 

— Cine ţi-a spus că suntem fraţi? întrebă. 

— Cineva care te cunoaşte. 

— Spune-mi ce preţ de răscumpărare ceri? 

— Voi aţi avut o plată de răscumpărare pentru aceşti doi 
inşi — şi-i arătai pe haddedihni — fiindcă sunteţi kurzi. Eu nu 
cer un asemenea lucru, fiindcă sunt creştin. Te-am luat însă 
prizonier, numai ca să te încredinţez că noi suntem mai 
deştepţi, mai curajoşi şi mai dibaci decât vă închipuiţi. Care 
dintre voi a observat că au fugit prizonierii? 

— Şeicul. 

— Cum şi-a dat scama? 

— Când a intrat în cort, a văzut că lipsesc şi armele lui şi 
ale prizonierilor. 

— Noi le-am luat. 

— Credeam că un creştin nu fură niciodată. 

— Asta-i adevărat. Un creştin nu ia niciodată bunul altuia, 
dar nici nu se poate lăsa jefuit de un kurd. Ne-aţi împuşcat 
caii pe care îi îndrăgeam, aşa că am luat şase dintr-ai voştri, 
pe care nu-i iubim. Aveam în buzunarele şeilor o sumedenie 
de lucruri care ne trebuiau neapărat. Voi ni le-aţi luat, iar eu 
mi-am însuşit arma şi pistoalele şeicului. Am făcut un schimb. 
Voi l-aţi început cu forţa, iar eu l-am terminat în acelaşi fel. 

— Dar caii noştri sunt mai buni decât cei pe care i-aţi 
avut. 

— Asta nu mă priveşte, fiindcă nici voi nu ne-aţi întrebat 
înainte de a ne ucide caii, dacă sunt mai răi decât aceia pe 
care vi i-aş fi luat în schimb. De ce n-aţi împuşcat şi calul 
meu? 

— Voia să-l aibă şeicul. 

— Credea într-adevăr că şi-l poate însuşi? Chiar dacă s-ar 
fi întâmplat asta, mi l-aş fi luat înapoi. Dar azi cine a observat 
că au fugit caii în pădure? 

— Tot şeicul. Fugind spre cortul prizonierilor şi găsindu-l 
gol, alergă la cai; dar şi aceştia dispăruseră. 

— N-a mai găsit nici unul? 

— Nu, numai un paznic, peste care se năpustise un câine. 

— Şi ce-a făcut? 

— L-a lăsat să zacă acolo, sub câine, drept pedeapsă că 
nu şi-a îndeplinit sarcina. 

— Groaznic! Voi nu sunteţi oameni? 

— Aşa a hotărât şeicul! 

— Şi ce ţi se va întâmpla ţie, care ai greşit ca şi tovarăşul 
tău? M-am pitit îndărătul dafinului, doar la câţiva paşi de tine; 
m-am furişai apoi pe lângă tine şi m-am dus la cai, despre 
care nu ştiam unde sunt legaţi şi m-am ţinut după tine până 
la tabără. 

— Domnule, mai bine să nu afle şeicul toate astea! 

— N-avea grijă! Numai cu tine vreau să mă socotesc... 
Acum voi împărtăşi tovarăşilor mei răspunsurile pe care mi le- 
ai dat şi ei vor hotărî ce pedeapsă ţi se cuvine. Nu te vom 
judeca noi, cei doi creştini, ci acei patru musulmani care se 
află aici. 

Tradusei în limba arabă convorbirea cu bebbehul. 

— Şi ce-ai de gând? mă întrebă Mohammed. 

— Nimic, răspunsei liniştit. 

— Emire, ne-a minţit, ne-a trădat şi ne-a dat pe mâna 
duşmanului. Trebuie să moară. 

— Şi mai mult decât atât, adăugă Amad el Ghandur, a 
jurat fals pe barba Profetului. Trebuie osândit de trei ori la 
moarte. 

— Ce spui tu, sidi? întrebă Halef. 

— Deocamdată, nimic. Hotărâţi voi ce i se cuvine. 

In timp ce se sfătuiau cei patru mahomedani, englezul mă 
întrebă: 

— Ei, ce facem cu el? 

— Nu ştiu. Dumneavoastră cum l-aţi pedepsi? 

— Hm! L-aş împuşca! 

— Avem dreptul? 

— Yes! Tot dreptul! 

— Calea justiţiei e următoarea: ne plângem la consulatele 
noastre; de acolo, plângerea pleacă la Constantinopol şi paşa 
din  Sulemania primeşte porunca să pedepsească pe 
răufăcător, dacă nu ţine cumva să-l răsplătească. 

— Frumoasă cale are justiţia! 

— Dar singura îngăduită unor supuşi ai altor state, cum 
suntem noi. Şi apoi: sunteţi creştin. Ce face un creştin 
vrăjmaşului său? 

— Of! Mă înnebuneşti cu atâtea întrebări, master! Eu sunt 
un englishman. Nu mă priveşte. 

— Chiar dacă-l las să fugă? 

— N-are decât! Nu mă tem de el; aşa că, din partea mea, 
poate să plece liber. Dacă sunteţi în stare, ajutaţi-mă mai 
bine să-i dăruiesc nasul ăsta nostim. Ar fi cea mai nimerită 
pedeapsă pentru nemernicul ăsta, care... ne-a dus ieri de nas. 
Yes! 

In acest timp, bebbehul părea că-şi pierduse răbdarea. 
Neştiind ce-l aşteaptă, mă întrebă: 

— Domnule, ce-aveţi de gând cu mine? 

— Poţi hotărî tu însuţi. De cine vrei să fii judecat? De cei 
patru bărbaţi pe care îi numiţi credincioşi sau de ceilalţi doi 
cărora obişnuiţi să le daţi porecla înjositoare de „ghiaur”? 

— Stăpâne, eu cred în Allah şi în Profet. Să mă judece 
numai aceia care sunt cu adevărat credincioşi! 

— i se va împlini vrerea! Noi doi te-am fi iertat şi te-am fi 
lăsat să te întorci mâine dimineaţă la ai tăi. Renunţ, îţi voi 
aduce la îndeplinire dorinţa, dar să nu te căieşti că ai pus la 
îndoială cuvântul unui creştin şi n-ai vrut să primeşti 
îngăduinţa lui! 

In sfârşit, cei patru luară o hotărâre. 

— Emire, îl vom împuşca! spuse Mohammed. 

— În nici un caz nu voi îngădui asta, răspunsei. 

— A pângărit numele Profetului! 

— Aveţi dreptul să judecaţi o asemenea faptă? N-are 
decât să dea socoteală imamului, Profetului sau conştiinţei 
sale! 

— Ne-a spionat şi ne-a trădat! 

— Şi-a pierdut vreunul din voi viaţa din pricina asta? 

— Nu; dar ne-am pierdut bunurile. 

— In schimb, ne-am luat altele, mai preţioase. Hagi Halef 
Omar, îmi cunoşti părerea. Mă mâhneşte mult că te văd atât 
de sângeros! 

— Sidi, se scuză din toată inima, eu n-am vrut să-l 
omoram; numai cei doi haddedihni şi cu dannahul au hotărât 
aşa! 

— Părerea mea este că dannahul n-are de ce să se 
amestece. E călăuza noastră şi-l plătim. Luaţi altă hotărâre. 

Incepură cu toţii să discute pe şoptite isprăvile 
prizonierului. Mohammed Emin veni să-mi spună: 

— Emire, nu vrem viaţa lui, dar trebuie să-l dezonorăm, îi 
tăiem smocul de păr şi-l plesnim cu nuiaua peste obraz. Cine-i 
pedepsit astfel îşi pierde onoarea. 

— O asemenea pedeapsă e mai înspăimântătoare ca 
moartea şi rămâne tot fără urmări. Am pălmuit pe un bebbeh 
care mi-a insultat credinţa şi ieri tot l-am văzut luptând alături 
de şeic împotriva mea. Aşadar, la ce-au folosit palmele pe 
care i le-am tras? 

— Tăindu-i smocul de păr, îl vom necinsti cu siguranţă! 

— Işi va păstra totdeauna turbanul pe cap, ca să nu se 
bage de seamă. 

— Dar tu însuţi voiai să-l pedepseşti astfel mai adineauri! 

— Nu, n-aş fi făcut-o. Era numai o ameninţare, ca să-l 
silesc să vorbească. Şi apoi de ce vreţi să îndâriţi şi mai rău 
pe bebbehii ăştia împotriva noastră? Ei se cred îndreptăţiţi să 
ne urmărească, fiindcă am fost prieteni cu bejaţii. N-au de 
unde să ştie că n-am fi încuviinţat nicicând un asemenea jaf; 
n-au de unde să ştie că am spus deschis hanului Heider 
Mirlam că, dacă aş fi bănuit ce pregăteşte, aş fi vestit pe 
bebbehi; ne-au găsit printre tâlhari şi ne socotesc tâlhari. 
Acum am scăpat de ei, din fericire şi poate că ne pierd urma. 

Vreţi să-i siliţi, prin cruzimea voastră, să ne urmărească iar? 

— Emire, am fost prizonierii lor. Trebuie să ne răzbunăm! 

— Şi eu am fost prizonier, de multe ori, dar nu m-am 
răzbunat. Am fost prins odată de reissul din Şohrd, beiul 
Medşir. Am scăpat şi l-am iertat; după aceea, ne-am 
împrietenit. N-a fost mai bine aşa, decât dacă aş fi săvârşit o 
crimă? 

— Emire, eşti creştin şi creştinii sunt sau trădători sau 
femei! 

— Mohammed Emin, să nu mai spui asta; altminteri tu o 
iei la stânga şi eu la dreapta, din chiar clipa în care-ţi vorbesc. 
Eu nu ţi-am pângărit niciodată credinţa; de ce-o pângăreşti tu 
pe a mea? Ne-ai văzut vreodată, pe mine sau pe acest David 
Lindsay-Bei, purtându-ne ca trădătorii sau ca femeile? Şi eu 
aş putea foarte bine să înjosesc islamismul. Aş putea să spun: 
musulmanii sunt nerecunoscători, fiindcă uită ceea ce face un 
creştin pentru ei. Dar n-o spun, fiindcă ştiu că, dacă e câte 
unul care se lasă condus de instinct, sunt mai mulţi cei care 
se pot stăpâni! 

Îl văzui că se apropie de mine şi-mi întinde mâinile. 

— Emire, iartă-mă! Barba mea e căruntă şi a ta o încă 
neagră, dar cu toate că inima ţi-e tânără, mintea ţi-e coaptă 
ca a oamenilor bătrâni. Îţi predăm prizonierul. Fă cu el ce vei 
crede! 

— Mohammed, îţi mulţumesc! Fiul tău e de aceeaşi 
părere? 

— Da, effendi, răspunse Amad el Ghandur. 

Mă întorsei bucuros spre prizonier: 

— Ne-ai minţit o dată. Vrei să-mi făgăduieşti-că azi vei 
spune adevărul? 

— lţi făgăduiesc! 

— Dacă-ţi desfac legăturile şi-mi făgăduieşti că totuşi n-ai 
să fugi, îţi vei ţine făgăduiala? 

— lti făgăduiesc, domnule! 

— Bine! Aceşti patru musulmani ţi-au redat libertatea. Azi 
mai rămâi cu noi, iar mâine vei putea să pleci oriunde vei 
vrea. 

Îi dezlegai mâinile şi picioarele. 

— Domnule, îmi spuse, îmi ceri să nu mint şi tu însuţi îmi 

spui un neadevăr. 

— Cum aşa?! 

— Spui că acei patru bărbaţi mi-au redat libertatea şi nu-i 
adevărat. Numai tu singur ai hotărât aşa. Mai întâi, voiau să 
mă împuşte; după asta, au vrut să mă biciuiască şi să-mi 
smulgă podoaba credincioşilor. Tu însă te-ai îndurat de mine. 
Am înţeles fiece vorbă, fiindcă vorbesc araba tot atât de bine, 
ca şi limba kurdă. Şi acum ştiu, din cele spuse de tine, că n- 
aţi ajutat bejaţilor, ci aţi arătat prietenie faţă de bebbehi. 
Emire, tu eşti creştin. Până acum am urât pe creştini, dar de 
azi îi cunosc mai bine. Vrei să fii prietenul şi fratele meu? 

— Vreau! 

— Vrei să ai încredere în mine şi să rămâi aici, cu toate că 
mâine vor sosi următorii voştri? 

— Am încredere! 

— Dă-mi mâna! 

— Uite-o! Dar vor fi siguri de viaţa lor şi tovarăşii mei? 

— Oricine e cu tine poate fi sigur de viaţa lui. Tu nu mi-ai 
cerut nici un preţ de răscumpărare. Mi-ai scăpat viaţa şi 
onoarea. Nimeni nu se va atinge de tine şi de ai tăi şi nu vă 
va face nici cel mai mic rău! 

In felul acesta, scăpăm dintr-o dată de toate grijile! 

N-aveam de unde să ştiu că prizonierul nostru cunoştea şi 
araba; totuşi, eram peste măsură de încântat că puteam 
culege o biruinţă frumoasă, datorită acestei întâmplări. Ca să- 
mi sărbătoresc succesul, scosei restul de tutun pe care-l mai 
aveam şi-mi aprinsei pipa. Nu era prea mult, dar mirosul său 
era atât de plăcut, încât îmi dădu putinţa să mă simt cu totul 
altfel decât atunci când începusem „judecata”. 

Ne culcarăm plini de curaj şi voioşie, având chiar 
îndrăzneala să renunţăm la obişnuita pază. 

In dimineaţa următoare, văzui situaţia în culori mai puţin 
roze decât cu o seară înainte, în lumina romantică pe care o 
răspândea flacăra pâlpâitoare a focului de tabără; cu toate 
acestea, mă hotărâi să-i acord desăvârşită încredere 
bebbehului. 

— Acum eşti liber! îi spusei. Calul tău e colo, iar armele ţi 
le vei găsi pe drum. 

— Ai mei le vor găsi şi le vor aduce; rămân aici, răspunse. 

— Şi dacă nu vin? 

— Vin! răspunse pe un ton hotărât şi voi avea grijă să nu 
treacă, fără să se oprească. 

Ne petrecusem noaptea într-o vale a cărei intrare era atât 
de îngustă, încât dacă ne-am fi ascuns ziua acolo, n-am fi fost 
văzuţi. Bebbehul se duse la ieşirea din vale şi se aşeză într-un 
loc, de unde să poată urmări tot ce se petrece pe o distanţă 
mare. Aşteptam curioşi desfăşurarea evenimentelor. 

— Şi dacă ne înşeală încă o dată? întrebă Mohammed. 

— Am încredere în el. Ştia că-i vom reda libertatea şi n- 
avea nevoie să-mi spună că a înţeles fiece vorbă pe care am 
rostit-o. Sunt convins că e de bună-credinţă. 

— Dar dacă ne păcăleşte şi de data aceasta, emire, îţi jur 
pe Allah că el va fi cel dintâi în care voi trage! 

— In cazul ăsta, va primi răsplata ce i se cuvine. 

Şi David Lindsay părea neliniştit. 

— Master. Bebbehul stă colo, îmi spuse: şi dacă ne înşelă 
şi acum, ne găsim în cea mai afurisită văgăună, din care 
putem fi prinşi fără nici o greutate. Să nu mi-o luaţi în nume 
de rău dacă mă duc să-mi iau arma şi să-mi văd de cal. 

Neapărat, îmi asumasem o răspundere neobişnuit de 
mare şi mărturisesc sincer că nu mă simţeam în apele mele, 
cum se spune; totuşi nădăjduiam că dezlegarea nu se va lăsa 
prea mult aşteptată. 

Deodată, bebbehul se ridică şi ducându-şi mâna la ochi, 
spre a vedea mai bine, se uită în zare; apoi îşi căută calul, ca 
să-l poată încăleca repede. 

— Încotro? îl întrebai. 

— Vreau să-mi întâmpin tovarăşii, îmi răspunse. Vin. Dă- 
mi voie să-i previn, domnule! 

— Bine. Du-te! 

Şi porni. Mohammed Emin se apropie de mine şi-mi spuse: 

— Emire, nu cumva ai săvârşit o greşeală? 

— Sper că am făcut ceea ce se cuvenea. Ne-am împăcat; 
dacă n-aş fi avut încredere în el, i-aş fi dat cel mai sigur 
imbold să ne atace iar. 

— Dar îl aveam în mână şi-l puteam folosi ca ostatic. 

— În tot cazul, se va întoarce. Caii noştri sunt gata de 
plecare şi n-avem decât să ne avântăm în şa dintr-o săritură. 

Ţineţi-vă armele pregătite, dar fără să arătaţi prin asta nici 
cea mai mică duşmănie. 

— La ce ne-ar folosi, emire? Bebbehii sunt mulţi şi tu vrei 
să tragem numai în cai, ferind călăreţii. 

— Mohammed Emin, ascultă-mă: dacă bebbehul nostru a 
plănuit vreo trădare, nu ne vom putea salva viaţa trăgând în 
cai şi eu voi fi cel dintâi care-şi va îndrepta arma asupra 
călăreţilor. Aşteptaţi liniştiţi aici; mă duc la intrarea văii. Veţi 
înţelege singuri ce aveţi de făcut, văzând ce fac eu. 

Incălecai şi urmai cărarea ce ducea în vale. Când ajunsei, 
coborâi şi-mi luai sulița. Aplecându-mă puţin, privii în voie 
întreaga câmpie şi zării la oarecare depărtare o trupă 
numeroasă de călăreţi, care se opriseră să asculte cuvintele 
unuia dintre ei. Acesta era fratele şeicului. După o vreme, doi 
călăreţi se desprinseră de ceilalţi şi porniră spre vale. 
Tovarăşii lor rămaseră să-i aştepte. Recunoscui pe şeicul 
Gasahl Gaboya şi pe fratele său şi-mi dădui seama că nu mai 
aveam să ne temem de nimic. 

Când ajunse aproape de mine şi mă văzu, şeicul îşi opri 
calul. Pe chipul său bronzat nu apărea nici urmă de prietenie 
şi glasul său sună aproape ameninţător când mă întrebă: 

— Ce cauţi aici? 

— Să te întâmpin, răspunsei scurt. 

— Dar primirea ta nu e prea politicoasă, străine! 

— Ceri unui emir din miazănoapte să te primească 
prietenos, câtă vreme tu te porţi altfel cu el? 

— Omule, eşti prea mândru! De ce ai încălecat? 

— Fiindcă şi tu eşti călare. 

— Hai la tovarăşii tăi! Omul ăsta, care-i fiul tatălui meu, 
doreşte să văd dacă vă putem ierta. 

— Bine. Să mergem. Fiindcă şi ei vor să chibzuiască dacă 
trebuie sa vă pedepsească sau să vă ierte! 

Cuvintele acestea îl scoaseră din sărite. 

— Omule, îmi strigă, adu-ţi aminte câţi sunteţi voi şi câţi 
suntem noi! 

— N-am uitat! îi răspunsei liniştit. 

— Voi sunteţi şase cu toţii! 

Râsei, făcându-i un semn afirmativ, printr-o înclinare a 
capului. 

— lar noi suntem o oaste numeroasă! 

Dădui încă o dată din cap. 

— Aşa că supune-te şi lasă-ne să intrăm! 

Dădui pentru a treia oară din cap şi-mi mânui calul într-o 
parte, pentru ca şeicul şi fratele său să poată înainta pe 
cărarea îngustă. Acum ne puteam socoti învingători: 
deoarece, chiar dacă şeicul nu şi-ar fi potolit vrăjmăşia, 
împotriva vrerii fratelui său, era totuşi în mâna noastră. 

Cei doi se îndreptară spre prietenii mei, descălecară şi se 
aşezară pe pământ. Făcui şi eu acelaşi lucru. 

— Sunt prietenoşi sau duşmănoşi, master? mă întrebă 
Lindsay. 

— Nu ştiu încă. Vreţi să faceţi ce vă voi spune? 

— Fireşte. Yes! 

— Ridicaţi-vă peste un minut, cu aer nepăsător... 

— Well! Grozav de nepăsător! 

— Vă duceţi la intrare şi staţi de veghe... 

— Watch-man? Foarte frumos! Straşnic! 

— Dacă vedeţi că bebbehii care stau colo, departe, se 
mişcă şi vor să vină încoace, atunci strigaţi... 

— Yes! Voi striga din toate puterile! 

— Şi dacă vreunul din ăştia doi încearcă să iasă, fără ca 
eu să-i fi dat voie, îl culcaţi numaidecât cu un glonte. 

— Well! îmi voi lua cu mine bătrâna mea shoot-stick!. All 
right! Nu sunt dar David Lindsay? N-o să glumesc deloc! Yes! 

Fireşte, cei doi bebbehi ascultaseră convorbirea. 

— De ce vorbiţi într-o limbă străină? mă întrebă 
neîncrezător şeicul. 

— Fiindcă acest emir viteaz din Apus nu cunoaşte decât 
limba poporului său. 

— Viteaz? Crezi într-adevăr că vreunul din voi poate fi 
viteaz? Şi adăugă cu un semn dispreţuitor: Aţi fost prizonieri 
şi aţi fugit! 

— Spui adevărul, o, şeic, răspunsei râzând. Nu numai o 
dată, ci de două ori ne-aţi prins şi am scăpat, fiindcă suntem 
mai curajoşi şi mai viteji decât voi. Nici un bebbeh nu-i în 
stare să se măsoare cu un apusean. 

— la ascultă, vrei să mă insulţi? 


1 Puşcă, 


93 


— Gasahl Gaboya, calmează-ţi spiritul, ca să poţi avea 
privirea limpede! Vii la noi să ne împăcăm. Dacă doreşti cu 
adevărat să ne împăcăm, te rog să te arăţi mai binevoitor ca 
până acum. Noi suntem doar câţiva şi tu singur ai spus că voi 
aveţi o oaste întreagă; dar toată oastea aceasta n-a izbutit să 
ne supravegheze îndeajuns şi să ne ţină prizonieri. Oare lucrul 
acesta e o ruşine sau o cinste pentru voi? Să nu-ţi închipui că 
din laşitate ne ferim să ne luptăm cu voi, ci din pricină că 
vrem să vă cruţăm viaţa. 

— Te înşeli străine, mă întrerupse. 

— Crezi? Am ţinut pe unul din oamenii voştri pe cal, în 
faţa mea; fratele tău a fost prizonierul nostru, iar atunci când 
am pătruns în mijlocul taberei voastre ca să-mi eliberez 
prietenii, era chiar viaţa ta în mâinile noastre. V-am cruțat, 
însă şi vrem să vă cruţăm şi de data asta, dar îţi cerem să fii 
atât de corect, încât să recunoşti situaţia în care te găseşti. 

— O recunosc. E situaţia învingătorului. Aştept să-mi 
cereţi iertare şi să-mi înapoiaţi tot ceea ce ne-aţi furat! 

— Şeic, greşeşti, fiindcă eşti în situaţia celui învins. Nu noi 
suntem aceia care trebuie să cerem iertare, ci tu însuţi — şi 
aştept s-o faci numaidecâăt! 

Bebbehul mă privi înmărmurit; îndată, însă, izbucni într-un 
hohot de râs. 

— Străine, crezi că bebbehii sunt câini şi mă socoteşti pe 
mine, şeicul lor, fiul unei căţele? Am cedat rugăminţii fratelui 
meu de a veni la voi, ca să cercetez însemnătatea vinei 
voastre cu suflet îndurător. Pedeapsa v-ar fi fost blândă. 
Fiindcă însă nu vreţi să recunoaşteţi tocmai ceea ce v-ar 
putea scăpa, duşmănia va continua să ne despartă şi de- 
acum înainte; vă veţi da singuri seama că vă pot strivi, printr- 
o simplă poruncă! 

— Dă porunca asta, Gasahl Gaboya! îi răspunsei rece. 

Atunci, însă, vorbi fratele său pentru prima dată: 

— Străinul acesta din Apus e prietenul meu. M-a scăpat de 
ruşine şi de la moarte. l-am dat cuvântul că între noi va 
domni pacea şi-mi voi ţine cuvântul. 

— Ţineţi-l, poţi s-o faci fără voia, mea! îi răspunse şeicul. 

— Un bebbeh nu-şi calcă niciodată făgăduiala. Voi rămâne 
alături de ocrotitul meu, atâta vreme cât îl ameninţă vreo 

primejdie şi vreau să văd dacă luptătorii tribului nostru se vor 
încumeta să lovească pe oamenii care se află sub ocrotirea 
mea. 

— Ocrotirea ta nu-i şi a tribului. Nebunia pe care o 
făptuieşti te va distruge, fiindcă vei cădea, odată cu oamenii 
aceştia. 

Şeicul se ridică şi se îndreptă spre calul său. 

— Asta-i ultima ta hotărâre? întrebă fratele. 

— Da. Dacă rămâi aici, nu pot face altceva decât să 
poruncesc luptătorilor să nu tragă în tine. 

— Porunca asta va fi zadarnică. Voi ucide pe oricine-mi va 
ameninţa prietenul, chiar şi pe tine — astfel că nu voi fi cruțat 
nici eu. 

— Treaba ta! E dorinţa lui Allah, poate, să-ţi pierzi mintea; 
să te ocrotească el, dacă eu nu te mai pot apăra. Mă duc. 

În timp ce fratele său rămăsese locului, şeicul se urcă pe 
cal, ca să plece. Atunci, însă, Lindsay îşi ridică arma şi 
îndreptă ţeava spre pieptul şeicului. 

— Stop, old boy! Opreşte-te, flăcăule! îi strigă. Coboară 
repede! Altfel, s-ar putea să te împuşc şi să mori! Well! 

Şeicul îşi întoarse capul spre mine şi mă întrebă: 

— Ce vrea omul ăsta? 

— Să te împuşte, răspunsei liniştit, fiindcă nu ţi-am 
îngăduit încă să părăseşti locul ăsta! 

Din privirea mea rece şi imobilă, înţelese că vorbesc 
serios; iar din faptul că englezul îşi pusese degetul pe trăgaci, 
îşi dădu seama că nu suntem fricoşi — astfel că-şi întoarse 
calul şi-mi strigă mânios: 

— Străine, eşti un mişel! 

— Şeic, dacă mai spui o dată cuvântul acesta, fac un 
singur semn prietenului nostru şi devii un cadavru! 

— Dar ceea ce faci e o trădare! Am venit ca trimis al 
tribului meu şi am dreptul să plec teafăr şi nevătămat. 

— Nu eşti trimisul, ci însuşi conducătorul acestui trib; nu 
te poţi bucura de drepturile unui trimis! 

— Cunoşti dreptul popoarelor? 

— Eu îl cunosc foarte bine, dar văd că tu nu-l ştii. Poate că 
ai auzit cândva vorbindu-se despre el, dar mintea nu ţi-e 
destul de coaptă şi n-ai înţeles nimic. Dreptul despre care 

vorbeşti porunceşte să fii cinstit, când te lupti. Porunceşte să- 
ţi previi vrăjmaşul atunci când ai de gând să-l ataci. Ai făcut- 
o? Nu. Te-ai năpustit asupra noastră ca un tâlhar, ca un vultur 
care sfâşie porumbelul. Şi te mai miri, când eşti socotit tâlhar! 
Ai venit la noi, fiindcă ne-ai crezut nişte laşi care se tem de 
oastea ta numeroasă. Vei putea să pleci, numai atunci când 
îţi voi îngădui. Dacă vei încerca să pleci fără voie, te va costa 
viaţa. Aşadar, coboară şi aşează-te lângă noi. Dar nu uita că 
aştept din parte-ţi o purtare frumoasă şi că, în cazul când 
bebbehii tăi se vor încumeta să ne atace, moartea ţi-e sigură! 

Îmi îndeplini în silă porunca, dar nu se putu stăpâni de a- 
mi spune ameninţător: 

— Oamenii mei mă vor răzbuna crâncen! 

— Nu ne temem de răzbunarea lor, după cum te-ai 
încredinţat până acum şi după cum vei mai avea prilejul să te 
convingi! Mai bine însă să vorbim cu deplină seriozitate 
despre întâmplările care te-au determinat să vii la noi. 
Vorbeşte, şeic, Gaboya, dar fereşte-te să ne insulţi! 

— Sunteţi vrăjmaşii noştri, fiindcă v-aţi aliat cu bejaţii, ca 
să ne jefuiţi... 

— Asta-i o greşeală. Bejaţii au dat de noi în timpul unui 
popas de noapte şi şeicul lor Heider Mirlam ne-a poftit să fim 
oaspeţii lui. Ne-a spus că se duce la o sărbătoare a djiafilor şi 
l-am crezut. Dacă am fi ştiut că plănuia să vă atace, n-am fi 
rămas la el. V-a furat turmele, în timp ce noi dormeam şi 
atunci când am aflat de isprava săvârşită, l-am făcut să-mi 
cunoască mânia. Tu te-ai năpustit asupra noastră şi ai 
poruncit să fim urmăriţi. Noi nu ne-am temut; v-am cruțat 
viaţa şi am fugit, după ce v-am dovedit că nu suntem 
vinovaţi. Cu toate acestea, nu ne-ai lăsat să ne vedem liniştiţi 
de drum. Ai pus oameni să ne pândească. Am prins pe unul 
din ei şi ne-am arătat iarăşi îndurători. Tu ne ataci mereu şi 
noi vă cruţăm viaţa. Am venit în tabăra voastră. Mi-am scăpat 
prietenii care erau prizonieri. Vă puteam pricinui orice rău, 
totuşi n-am vărsat nici o picătură de sânge. Ne-aţi urmărit din 
nou. L-am prins pe fratele tău, dar nu i-am atins nici măcar un 
fir de păr din cap. Gândeşte-te bine, o, şeic şi înţelege că ne- 
am purtat tot timpul ca prieteni, iar nu ca duşmani! Şi drept 
răsplată, vii la noi, ne vorbeşti urât şi ne insulţi. In loc să ne 

ceri iertare, vrei să ţi-o cerem noi ţie! Allah să ne judece şi pe 
noi şi pe voi! Nu ne temem de voi. Mai curând trebuie să vă 
temeţi voi de noi! 

Nu mă ascultase cu toată atenţia. Când sfârşii, îmi 
răspunse oarecum batjocoritor: 

— Cuvântarea ta e foarte lungă, străine; dar tot ce spui e 
fals. 

— Dovedeşte-mi-o! 

— Mi-e foarte uşor să-ţi dovedesc. Bejaţii sunt duşmanii 
noştri, aţi fost la ei, prin urmare sunteţi şi voi duşmanii noştri. 
Când v-au urmărit oamenii noştri, aţi tras în caii lor. Aceasta 
înseamnă prietenie? 

— Dar faptul că ne-aţi urmărit înseamnă prietenie? 

— M-ai lovit atât de puternic în cap, încât mi-am pierdut 
cunoştinţa. După aceea, ai pălmuit pe unul dintre cei mai 
viteji luptători ai mei şi l-ai zvârlit de pe cal, ca pe un vierme. 
Asta înseamnă prietenie? 

— Te-ai năpustit asupra mea, aşa că am fost nevoit să te 
lovesc; iar cel mai viteaz dintre luptătorii tăi m-a batjocorit şi 
de aceea m-am purtat cu el cum trebuie să te porţi cu un 
vierme. 

— Palmele tale sunt cea mai grozavă insultă din câte 
există. Cel insultat vrea să se răzbune! 

— Cu toate acestea, palmele pe care i le-am tras n-au fost 
o insultă pentru el, ci o cinste deosebită, fiindcă i-ai îngăduit 
să rămână în fruntea luptătorilor tăi. Dacă vrea să se 
răzbune, să poftească! 

— În sfârşit, ieri ne-ai furat cei mai buni cai. Asta-i tot 
prietenie? 

— V-am luat caii, fiindcă i-aţi împuşcat pe ai noştri. Toate 
acuzaţiile tale sunt false şi lipsite de temei. N-avem timp, nici 
plăcere să ne mai lăsăm răbdarea pusă la încercare. Spune- 
ne scurt ce vrei de la noi şi-ţi voi răspunde tot atât de scurt. 

Atunci, şeicul îşi rosti condiţiile, începând astfel: 

— Vă cer să veniţi la noi. 

— Mai departe! îi spusei. 

— Să ne predaţi caii, armele şi tot ce aveţi la voi. 

— Mai departe! 

— Să dai socoteală celui pe care l-ai pălmuit! 


97 


— Mai departe! 

— Apoi, puteţi pleca oriunde vreţi. 

— Asta-i tot? 

— Da. Vezi doar că sunt milostiv! 

— În ce fel trebuie să dau socoteală celui pe care l-am 
pălmuit? 

— Plătind despăgubirea pe care o vom stabili. Sper că-mi 
vei primi condiţiile. 

— Nu le primesc. Nu voi, ci noi suntem cei îndreptăţiţi să 
punem condiţii. In afară de asta, ceea ce ne ceri e din cale- 
afară de nesăbuit. Să plătim despăgubire, după ce ne-aţi luat 
totul? Vă sfătuim să ne lăsaţi să ne retragem, fără să vă 
atingeţi de noi. E cel mai chibzuit lucru pe care-l puteţi face! 
Adu-ţi aminte că eşti în mâna mea! 

— Vrei să porunceşti să fiu ucis? 

— Da, îndată ce bebbehii ar încerca să ne pricinuiască 
vreun rău cât de mic. 

— Mă vor răzbuna; ţi-am spus-o doar! 

— Nu te vor răzbuna, ci se vor da ei înşişi pierzării. Uită-te 
aici, şeic Gasahl Gaboya! În puşca asta am douăzeci şi cinci 
de cartuşe, iar în carabină două. Fiecare dintre revolverele 
astea are câte şase cartuşe şi fiecare dintre pistoalele pe care 
le port la brâu are câte două: prin urmare, pot trage 
neîntrerupt de patruzeci şi trei de ori. 

Prietenii mei sunt tot atât de bine înarmaţi şi ne aflăm 
într-un loc de care se poate apropia doar câte un singur 
atacator. Prin urmare, oamenii tăi vor cădea unul după altul, 
fără să aibă putinţa de a răni sau omori măcar pe unul singur 
dintre noi. Ascultă-mă şi urmează îndemnul fratelui tău: lasă- 
ne să plecăm liniştiţi! 

— Să mă fac de râsul oamenilor mei? Cum poţi avea 
atâtea gloanţe într-o armă?! Cuvintele tale nu pot fi 
adevărate! 

— Silahdarii! din Apus sunt mai pricepuţi decât ai voştri. 
Uită-te cu luare-aminte; te voi lămuri, ca să înţelegi cum sunt 
făcute armele astea! 

Îi arătai mecanismul încărcătorului cu repetiţie şi 
revolverul şi figura lui temătoare îmi dovedea că tactica pe 

care o alesesem era cea mai bună. 

— Allah e atotputernic! murmură. De ce nu dă 
credincioşilor lui priceperea de a face asemenea arme? 

— Fiindcă nu le-ar folosi cu chibzuială. Allah e prea bun şi 
prea înţelept; dăruieşte numai creştinilor astfel de arme, ca 
să se folosească de ele doar atunci când răbdarea lor e 
nesocotită. Şi acum, spune-mi ce ai hotărât? 

— Domnule, v-am văzut armele; sunt straşnice, dar nu ne 
temem de ele. Vreau totuşi să mă arăt îndurător cu voi, dacă- 
mi daţi ceea ce vă voi cere. 

— Ce ne ceri? 

— Cei şase cai pe care ni i-aţi luat şi armăsarul pe care-l 
călăreşti tu. In afară de aceasta, îmi vei da arma aceea cu 
douăzeci şi cinci de gloanţe, ambele pistoale cu câte şase 
cartuşe, împreună cu armele pe care le-ai luat din cortul meu. 
Altceva, nimic! 

— Nu-ţi voi da nici un cal, fiindcă i-aţi împuşcat pe ai 
noştri; nici armăsarul, fiindcă e mai preţios decât o mie de cai 
de-ai bebbehilor. lar armele îmi trebuie. Totuşi, ca să-ţi arăt 
că sunt binevoitor, îţi vei primi arma şi pistoalele, îndată ce 
mă voi încredința că ne laşi să plecăm nestingheriţi. 

— Gândeşte-te bine, străine, ceea ce... 

Şi se opri, fiindcă de afară bubui o împuşcătură, după care 
urmară altele şi altele. Mă întorsei spre englez: 

— Ce s-a întâmplat, sir? 

— Doyan! îmi răspunse el. 

Cuvântul acesta mă electriza în asemenea măsură, încât 
mă repezii nebuneşte spre intrarea văii. Intr-adevăr, apăruse 
ogarul meu. Kurzii îl urmăreau furioşi; dar el se arăta destul 
de isteţ şi fugea astfel, încât să-l ocolească. Şiretlicul lui 
părea totuşi zadarnic. Era hărțuit şi obosit, deoarece caii mici 
ai bebbehilor se dovedeau mai iuți ca el. Se afla în pericolul 
de a fi împuşcat. Sării pe cal. 

— Şeic Gasahl Gaboya, te vei încredința îndată despre 
precizia armelor unui emir din Apus. Dar fereşte-te să te 
apropii de intrare! Eşti prizonierul meu, până când mă 
înapoiez! 

Mă pregătii să plec. 

— Incotro, sidi? întreba Halef. 

— Să-mi apăr câinele. 

— Merg şi eu! 

— Rămâi. Ai grijă să nu fugă cei doi bebbehii. Călării spre 
câmpie şi făcui kurzilor un semn, cu braţul întins, ca să 
înceteze urmărirea câinelui. Ei văzură semnul dar nu-l 
urmară. Şi câinele mă zări; dar în loc să-şi continue drumul pe 
care alerga, veni în goană spre mine. In felul acesta însă se 
apropia prea mult de urmăritorii lui. Nu ţineam deloc să-mi 
las omorât minunatul animal, pe care-l crezusem pierdut 
până acum. De aceea, oprii calul şi mă prefăcui că-mi îndrept 
ţeava armei spre câine; observându-mi gestul, Doyan rămase 
nemişcat. Apoi, îmi încărcai arma şi apăsând pe trăgaci, cu 
două împuşcături aruncai la pământ caii celor doi kurzi care 
se apropiaseră şi puteau nimeri câinele. Scoţând strigăte de 
manie bebbehii se năpustiră spre mine. 

De bucurie că m-a regăsit, câinele se repezi pe cai dintr-o 
săritură. ÎI mângâiai şi apoi îl îndepărtai, căci putea să mă 
împiedice în mişcări. 

— Buraja, buraja! Veniţi, veniţi repede! auzii un glas ce 
striga din vale. 

Era glasul şeicului, care voia să folosească prilejul, spre a 
scăpa din situaţia nu tocmai plăcută în care se găsea. Kurzii îi 
auziră chemarea, dădură pinteni cailor şi-şi pregătiră armele. 
Fireşte că le-am luat-o înainte şi când ajunsei la intrarea văii îl 
văzui pe şeic trântit la pământ, în timp ce Halef şi englezul se 
străduiau să-l lege zdravăn. Fratele său stătea de-o parte, 
arătându-ne astfel că ţine să rămână neutru. 

— Emire, cruţă-mi fraţii, mă rugă. 

— Dacă păzeşti pe şeic! răspunsei. 

— O voi face, domnule! 

Sării de pe cal şi le spusei prietenilor mei să se ascundă 
îndărătul stâncilor de la intrarea văii. 

— Trageţi numai în cai! le poruncii. 

— Aşa-ţi respecţi  cuvântul!? mă întrebă supărat 
Mohammed Emin. 

— Fratele şeicului e cinstit. Prin urmare, prima salvă în 
cai; apoi vom vedea! 

Totul se petrecuse atât de repede, încât bebbehii se aflau 
încă la o bătaie de puşcă. Când îmi scăpasem câinele, 

trăsesem ambele gloanţe ale carabinei. Luai deci puşca. 
Împuşcăturile noastre bubuiră şi fură urmate de altele. 

— Poc! trosc! Uite-i cum cad! strigă englezul. Cinci, opt, 
nouă cai! Yes! 

Şi se ridică, în timp ce eu continuam să trag, spre a-şi 
încărca arma, ca şi ceilalţi. Şi Allo, cărbunarul, trăsese un 
glonte cu arma şeicului. Din pricina neîndemânării, răni un 
bebbeh; ceilalţi însă ştiau să-şi mânuiască armele. 

Prima salvă îi buimăci pe kurzi; a doua însă le răpi cu 
desăvârşire curajul şi-i sili să se oprească. 

— Come on — înainte! strigă Lindsay. Afară! să omoram 
pe houndcatchers, pe vânătorii ăştia, de câini! 

Îşi înşfacă arma de ţeava, voind într-adevăr să se îndrepte 
spre kurzi; dar îl prinsei de braţ şi-l reţinui. 

— Aţi înnebunit, sir? răcnii eu. Vreţi să rămâneţi fără nasul 
dumneavoastră fermecător? Staţi unde sunteţi, pentru 
Dumnezeu! 

— De ce? E clipa cea mai nimerită! Pe ei, master, pe ei! 

— E o prostie! Aici suntem siguri; afară, nu! 

— Siguri? Hm! Atunci, culcaţi-vă pe canapea, ca să vă 
odihniţi master! E cea mai mare prostie să-i lăsăm să scape! 
Well! 

— Să ne păstrăm calmul! îi vedeţi cum se retrag? Au 
primit o lecţie bună şi n-o vor uita curând. 

— Frumoasă lecţie! îi costă doar câţiva cai! 

Deodată, fratele şeicului îmi puse mâna pe braţ. 

— Emire, îţi mulţumesc. Ai fi putut omori atât de mulţi 
dintre ei, câţi cai zac acolo, dar n-ai făcut-o. Eşti creştin, dar 
Allah te va ocroti! 

— Vezi că armele noastre sunt mai bune ca ale voastre? 

— Văd. 

— Ei, du-te la bebbehi şi spune-le-o! 

— Mă duc. Dar cu şeicul ce ai de gând? 

— Rămâne aici. iți dau un sfert de oră. Dacă până atunci 
nu te întorci împreună cu un sol al împăcării, îl voi agăța pe 
şeic de craca aceea de sus. N-avea nici o îndoială! Am obosit 
şi m-am plictisit de când mă lupt cu un vrăjmaş prost. 

— Şi dacă-ţi aduc solia de pace? 

— Atunci îi dau drumul şeicului. 

— Şi ceea ce ţi-a cerut? 

— Nu-i dau. 

— Nici arma şi nici pistoalele? 

— Nu. El este vinovat pentru atacul de adineauri; nu se 
poate aştepta nici la cea mai mică îngăduinţă. Noi suntem 
învingătorii. Fă ce vrei! 

În timp ce plecă mi-am încărcat armele. Câinele stătea la 
picioarele mele şi se gudura de bucurie, cu toate că din 
pricina istovelii îi atârna limba de un cot. 

— Ce crezi, emire? mă întrebă Amad al Ghandur. L-o fi 
muşcat oare pe paznicul asupra căruia se năpustise? 

— Cred că nu. Poate l-a părăsit, fiindcă trecuse prea multă 
vreme de când era acolo. Nu uita că a stat nemişcat şi l-a 
păzit o după-amiază şi o noapte întreagă, aşa că bietul animal 
e istovit şi flămând. Halef, dă-i să mănânce! Mai târziu îi vom 
da şi apă! 

Şeicul zăcea legat la pământ şi nu scotea nici un cuvânt; 
dar ochii lui ne urmăreau necontenit mişcările, încruntarea 
privirii lui vădea că nu ne va fi vreodată prieten. 

Aşteptam cu nerăbdare hotărârea pe care urma s-o 
primim din partea bebbehilor. Se îmbulziseră şi ne dădurăm 
seama, din gesturile lor însufleţite, că discutau pătimaş, în 
sfârşit, trimisul se înapoie. 

— Vă aduc împăcarea, domnule! îmi spuse. 

— Cu ce condiţie? 

— Fără condiţie. 

— Nu m-am aşteptat la asta. Se pare ca ai vorbit cu 
ardoare în sprijinul nostru. Îţi mulţumesc. 

— Aş vrea să mă înţelegi, înainte de a-mi mulţumi, 
domnule! lţi aduc împăcarea, dar nici bebbehii nu acceptă 
nici o condiţie. 

Ah! Şi asta numesc ei pace? Bine, atunci îmi voi lua 
măsurile cuvenite. Spune-le că-l voi lua ostatic pe şeic, fratele 
tău. 

— Şi câtă vreme îl vei ţine? 

— Cât o să fie necesar; adică până când voi fi sigur că nu 
sunt urmărit. Apoi, îi voi da drumul, fără să-l pricinuiesc vreun 
rău. 

— Te cred. Dă-mi voie să-mi anunţ fraţii! 

— Du-te şi porunceşte-le să se retragă până la munţii de 
la marginea câmpiei. Indată ce văd că ne urmăresc, şeicul e 
mort. 

Plecă iar şi văzurăm îndată că toţi bebbehii, atât cei care 
mergeau pe jos, cât şi cei ce erau pe cai, începură să se 
retragă spre nord. Numai solul se întoarse, ca să-şi ia calul. 

— Emire, îmi spuse el, am fost prizonierul tău; îmi dai 
drumul? 

— Da. Eşti prietenul meu. la pistoalele fratelui tău. Arma 
însă rămâne în stăpânirea omului căruia i-am dăruit-o. 

Rămase, până când îl legarăm pe şeic pe calul său şi ne 
văzu pornind. Îmi întinse mâna şi-mi spuse: 

— Drum bun, domnule! Allah să-ţi binecuvânteze mâinile 
şi picioarele. lei cu tine pe un om, care-i vrăjmaşul tău şi de 
acum înainte şi al meu şi cu toate acestea îl încredinţez 
bunăvoinţei tale, fiindcă e fiul tatălui meu. 

Privi lung în urma noastră, până când nu ne mai putu 
vedea. Şeicul nu se mai uita la el. Fără îndoială, deveniseră 
duşmani. 

Ne îndreptarăm spre sud. Şeicul se afla între Halef şi Allo, 
care îi mânau calul. In afară de câteva mici instrucţiuni pe 
care le consideram necesare, ne urmarăm drumul în tăcere. 
Observasem că prietenii mei nu erau de acord cu purtarea 
mea din ultimele zile. Nu-mi spuseră nici un cuvânt, dar faptul 
acesta se vedea în privirile lor şi în atitudinea lor 
morocănoasă. Mi-ar fi plăcut mai curând să stăm de vorbă şi 
să fiu judecat, decât să îndur răceala pe care mi-o arătau. Nici 
natura înconjurătoare nu ne era mai prietenoasă. Călărirăm 
peste culmi pustii, povârnişuri sterpe, văgăuni întunecoase. 
Seara fu aproape tot atât de friguroasă ca în toiul iernii, iar 
noaptea pe care o petrecurăm între două stânci alăturate, 
păru nesfârşită. 

Puțin înainte de ivirea zorilor, îmi luai carabina şi plecai să 
împuşc vreun vânat. După o căutare îndelungată, izbutii să 
împuşc doar un biet viezure şi-l adusei în tabără. Ceilalţi se 
treziseră. O privire pe care mi-o aruncă Halef pe furiş mă 
vesti că în timpul lipsei mele se întâmplase ceva. Nu trecu 
mult şi după ce mă aşezasem, Mohammed Emin mă întrebă: 

— Emire, câtă vreme mai cărăm cu noi pe bebbehul ăsta? 

— Dacă vrei să vorbim mai amănunţit în privinţa asta, 
răspunsei, atunci îndepărtează-l pe prizonier, care înţelege 
araba tot atât de bine ca şi fratele său. 

— Allo să-l treacă de o parte şi să-l păzească. 

Acceptai propunerea lui şi îl însoţii eu însumi pe şeic într- 
un loc îndepărtat de cel în care ne aflam. Chemai pe Allo şi-i 
atrasei atenţia că trebuie să-l supravegheze pe prizonier cu 
cea mai mare străşnicie. Apoi, mă întorsei. 

— Acum nu mai suntem spionaţi, începu Mohammed 
Emin, şi-ţi repet întrebarea: câtă vreme mai cărăm cu noi pe 
bebbeh? 

— De ce mă întrebi? 

— Oare n-am dreptul s-o fac, effendi? 

— Ba ai dreptul şi nu ţi-l tăgăduiesc. Vreau să-l ţinem, 
până când voi fi cu desăvârşire sigur că nu suntem urmăriţi. 

— Cum crezi că poţi avea siguranţa asta? 

— Cum? Convingându-mă. Ne continuăm drumul până la 
amiază; apoi, în timp ce voi alegeţi un loc potrivit unde să vă 
petreceţi noaptea, eu mă întorc şi sunt încredinţat că-i voi 
descoperi şi pe bebbehi, în cazul ca ne urmăresc. Mâine 
dimineaţă sunt iar printre voi. 

— Merită atâta osteneala un asemenea duşman? 

— Nu-i vorbă de ceea ce merită el, ci de siguranţa 
noastră. 

— De ce nu vrei să-ţi uşurezi ţie şi nouă situaţia? 

— În ce chip aş putea-o face? 

— Ştii că ne este duşman? 

— Da. Chiar un duşman înverşunat. 

— Care se gândeşte mereu cum să ne ucidă? 

— Negreşit. 

— După legile şammarilor, ar putea fi osândit de câteva 
ori la moarte. 

— Pot fi aplicate şi aici legile acestea? 

— Pretutindeni unele revine unui şammar sarcina de a 
judeca. 

— Ah, vreţi să-l judecaţi pe prizonier? Credeam ca v-aţi 
pronunţat cu privire la vinovăția lui. Ţi-o aminteşti? 

— Da. Moartea. 

— De ce nu v-aţi executat sentinţa? 

— Puteam s-o facem fără tine, emire? 

— Aşadar n-aveţi curajul să vă executaţi sentinţa fără 
mine; totuşi, văd că aveţi inima să-l judecaţi fără mine. Oh, 
Mohammed Emin, ai ales o astfel de cale, încât moartea 
prizonierului ar fi atras-o pe a ta. 

— Nu înţeleg. Lămureşte-mă. 

— E foarte greu, cu toate astea. Aici stă prietenul meu 
David Lindsay, iar dincoace viteazul meu Halef. Crezi că ei ți- 
ar fi îngăduit să-l ucizi pe bebbeh în lipsa, mea? 

— Nu m-ar fi oprit. 

— E adevărat că voi sunteţi cei mai viteji luptători dintre 
haddedihni, dar acestor doi oameni nu le-a fost frică 
niciodată. Spune-mi: ce crezi că aş fi făcut când m-aş fi 
înapoiat şi v-aş fi văzut isprava? 

— N-ai fi putut schimba nimic. 

— E drept, dar ar fi urmat moartea voastră. Aş fi înfipt 
cuțitul în pământ. În faţa voastră şi m-aş fi luptat cu voi, ca 
răzbunător al aceluia ce fusese omorât deşi se afla sub 
ocrotirea mea. Numai Allah ştie dacă aţi fi fost în stare să mă 
biruiţi. 

— Emire, să nu mai vorbim despre asta. Vezi doar că nu 
facem nimic, înainte de a te întreba. Şeicul trebuie să moară; 
hai să ne sfătuim asupra soartei ce i se cuvine! 

— Să ne sfătuim? N-am făgăduit oare fratelui său că-l voi 
lăsa să plece nevătămat, îndată ce mă voi încredința că nu 
suntem urmăriţi? 

— A fost o făgăduială pripită. Ai rostit-o fără să ne fi 
întrebat. Eşti oare stăpânul nostru, de faci mereu ce ţi dă prin 
cap? 

Era o mustrare, la care nu mă aşteptam. Tăcui o vreme, 
ca sa-mi scrutez conştiinţa; pe urmă răspunsei; 

— Aveţi dreptate când spuneţi că uneori am luai diferite 
hotărâri, fără să vă întreb. Dar n-am făcut-o fiindcă m-am 
socotit mai mare între voi, ci din alte pricini. Voi nu cunoaşteţi 
limba kurdă, aşa încât am fost mereu singurul care o 
vorbeam şi mă înţelegeam cu oamenii din neamul kurzilor. V- 
aş fi putut traduce fiece cu vânt din întrebările pe care le 
puneam şi din răspunsurile ce mi se dădeau? Ai suficient 
răgaz să te sfătuieşti cu tovarăşii, care nu vorbesc măcar una 

şi aceeaşi limbă, mai ales atunci când e vorba de o hotărâre 
ce trebuie luată în grabă sau la vreo acţiune ce nu suferă 
amânare? Oare nu v-a folosit mereu ceea ce aţi făcut ca 
urmare a sfaturilor mele? 

— De când ne-am întâlnit cu bejaţi, sfaturile tale n-au mai 
fost destul de bine gândite. 

— N-am ştiut asta, dar nu vreau să mă cert cu voi. Nu 
sunt Allah, ci un om care poate greşi. Până acum m-aţi lăsat 
să vă conduc, fiindcă aţi avut încredere în mine. Cum însă 
văd că nu mai aveţi această încredere, renunţ bucuros la 
conducere. Mohammed Emin, eşti cel mai vârstnic dintre noi; 
prin urmare, ţi se cuvine ţie cinstea de a ne fi conducător. 

Nu se aşteptau la o asemenea hotărâre; ultimele cuvinte ÎI 
măguliseră prea mult pe bătrânul haddedihn, astfel încât nu 
putea să rămână neobservată şi fără urmări propunerea pe 
care o rostisem. 

— Doreşti cu adevărat lucrul ăsta? Şi eşti convins că aş 
putea fi conducătorul vostru? 

— Da, fiindcă eşti tot atât de înţelept, pe cât eşti de 
puternic şi de viteaz. 

— Iţi mulţumesc, dar nu cunosc limba kurdă. 

— Voi fi tălmaciul tău. 

Omul acela cumsecade nu-şi dădea seama că, din pricina 
felului ciudat cum era alcătuit grupul nostru, ar fi fost cu 
neputinţă ca întreaga conducere să se afle într-o singură 
mână. 

— De altfel, adăugai eu, vom pătrunde curând în regiuni 
unde se vorbeşte numai araba. 

— Ceilalţi sunt de acord cu propunerea ta? întrebă 
Mohammed. 

— Halef Omar îmi va îndeplini dorinţa, iar pe englez îl voi 
întreba acum. 

După ce explicai englezului cum stau lucrurile, îmi 
răspunse: 

— Să nu greşiţi, master! Am observat de mai mult timp că 
haddedihnii au ceva pe suflet. Noi suntem creştini, adică 
suntem mai omenoşi decât ei. Well! 

— Într-adevăr, aceasta-i realitatea. Şi acum, vă întreb: 
recunoşti pe şeicul Mohammed drept conducătorul nostru? 

— Yes, dacă ştie drumul. În celelalte privinţe, n-am nevoie 
şi nu mă sinchisesc de conducător. Sunt un eng/ishman şi fac 
ce-mi place. 

— Să i-o spun? 

— Da, spuneţi-i şi adăugaţi-i din partea mea tot ce vă va 
trece prin gând. Sunt mulţumit, chiar dacă şi cărbunarul Allo 
vrea să facă pe conducătorul. 

Împărtăşii haddedihnului părerea englezului, spunându-i: 

— David Lindsay e de acord. Puțin îi pasă dacă ne conduci 
tu sau Allo, cărbunarul. E un emir din Inglistan şi face numai 
ceea ce-i place. 

Mohammed Emin îşi  încruntă puţin sprâncenele. 
Conducerea pe care o râvnea se vădea de la început 
şovăielnică. 

— Cine are încredere în mine, va fi mulţumit! îmi spuse el. 
Acum însă vom vorbi despre bebbeh. Trebuie să moară. Il 
împuşcăm sau îl spânzurăm? 

— Nici una, nici alta. Ţi-am amintit doar că mi-am pus 
cuvântul chezaş pentru viaţa lui. 

— Emire, acum s-au schimbat lucrurile, fiindcă eu sunt 
conducător. Şi ceea ce spune conducătorul trebuie să se 
îndeplinească. 

— Se îndeplineşte ceea ce spune conducătorul, dacă sunt 
şi ceilalţi de acord. Nu voi îngădui să mi se nesocotească 
astfel cuvântul. 

— Effendi! 

— Şeic Mohammed Emin! 

Atunci, micul Halef îşi trase de la cingătoare unul din 
pistoale şi mă întrebă: 

— Şeic Mohammed Emin? Allah mi-e martor că o fac 
numaidecât! 

— Hagi Halef Omar, pune-ţi la loc pistolul, fiindcă suntem 
doar prieteni, chiar dacă haddedihnii au uitat lucrul ăsta după 
câte se pare, răspunsei liniştit. 

— Domnule, n-am uitat, se apără Amad el Ghandur, dar 
nici tu nu trebuie să uiţi că eşti un creştin, care se află în 
tovărăşia Coranului şi un creştin nu trebuie să ne 
stânjenească în aplicarea legilor Coranului. Pe fratele şeicului 
l-ai apărat; dar pe el nu te vom lăsa să ni-l smulgi. De ce ne-ai 

obligat mereu să tragem numai în cai? Suntem oare nişte 
copii, cărora li s-au dat armele, numai ca să se joace? De ce 
să cruţăm pe trăgători? Vei plăti cândva cu viaţa hotărârea pe 
care ai luat-o! 

— Taci, Amad el Ghandur; cu toate că porţi un nume care 
înseamnă „luptătorul”, eşti încă un copil! Inainte de a vorbi, 
învaţă să cunoşti oamenii! 

— Domnule, strigă înfuriat, sunt un bărbat! 

— Nu, fiindcă dacă ai fi fost, ai fi ştiut că un bărbat nu se 
lasă niciodată silit să-şi bată joc de cuvântul pe care l-a dat! 

— Nu ţi-l vei călca, fiindcă numai noi îl vom pedepsi pe 
bebbeh. 

— Vă opresc s-o faceţi! 

— Şi eu o poruncesc! strigă Mohammed Emin, ridicându- 
se mânios şi înfruntându-mă. 

— Ai dreptul de a porunci? îl întrebai. 

— Dar tu ai dreptul de a mă opri? îmi răspunse. 

— Da. Chezăşia cuvântului meu mă îndreptăţeşte. 

— Nu ţinem seama de cuvântul tău. Ne-am plictisit şi nu 
mai vrem să fim conduşi de un om care îndrăgeşte pe 
duşmanii noştri. Ai uitat ce-am făcut pentru tine. Te-am primit 
ca pe un oaspete; te-am ocrotit; ţi-am dat chiar calul, care 
preţuia jumătate din viaţa mea. Eşti un nerecunoscător! 

Simţeam că-mi năvăleşte sângele în obraji şi că mi se 
îndreaptă mâna spre pumnal; reuşii totuşi să mă stăpânesc. 

— Retrage-ţi cuvântul, îi răspunsei rece şi mă ridicai. 

Făcui un semn lui Halef şi mă dusei spre locul unde se afla 
prizonierul, în paza cărbunarului, aşezându-mă în preajma lor. 
După câteva clipe, veni şi englezul. 

— Ce s-a întâmplat, master? mă întrebă. Zounads, aveţi 
ochii tulburi! Spuneţi-mi pe cine trebuie să împuşc sau să 
sugrum! 

— Pe oricine care va încerca să se atingă de prizonier. 

— Şi cine-i acela? 

— Nu-i unul singur, ci e vorba de doi, haddedihnii. Şeicul 
Mohammed mi-a spus adineauri că sunt nerecunoscător. l-am 
înapoiat armăsarul. 

— Armăsarul? Ce, aţi înnebunit, master, să înapoiaţi 
animalul, după ce aţi devenit stăpânul lui? Sper totuşi ca se 

vor schimba lucrurile. 

Halef veni spre noi, ţinând doi cai de căpestre; unul era al 
său, iar celălalt era calul pe care-l luasem bebbehilor, în afară 
de cei cinci daţi tovarăşilor mei. Pe calul din urmă se afla 
şaua mea, pe care Halef o luase de pe armăsar. Micul meu 
hagiu avea privirea tulbure, iar glasul îi tremura, când îmi 
spuse: 

— Ai avut dreptate, sidi. Şeitan a pornit spre haddedihn. 
Să iau biciul ca să-i gonesc înapoi? 

— li iert. Mai bine să pornim! 

— Sidi, ce facem dacă vor voi să-l ucidă pe bebbeh? 

— li împuşcăm fără milă! 

— Asta-i drept şi-mi place! Allah să omoare cu pietre pe 
nemernicii ăia! 

Prizonierul fu legat iar pe calul său şi încălecarăm; fireşte, 
eu nu m-am urcat pe armăsar, ci pe roibul care în Germania 
ar fi prețuit vreo patru sute de taleri. 

Mica noastră caravană porni la drum şi trecu pe dinaintea 
haddedihnilor, care mai stăteau pe iarbă. Crezuseră fără 
îndoială că ne vom lăsa înduplecaţi. Acum, însă, văzându-ne 
gata de plecare, se ridicară în grabă, neliniştiţi. 

— Emire, încotro? întrebă Mohammed Emin. 

— Înainte! răspunsei scurt. 

— Fără noi? 

— Dacă aşa vreţi! 

— Unde-i armăsarul? 

— Dincolo, unde a fost legat. 

— Maschallah, e al tău doar! 

— E iarăşi al tău, acum. Salama — Allah să te 
binecuvânteze! 

Dădui pinteni calului şi pornirăm în trap, dar abia 
străbăturăm o leghe şi cei doi ne ajunseră. Amad el Ghandur 
încălecase pe armăsar şi-şi ducea calul său de căpăstru. 
Acum, era cu neputinţă să-mi mai capăt armăsarul înapoi. 

Mohammed Emin se apropie de mine, în timp ce fiul său 
rămase în urmă. 

— Mă gândesc sa fiu conducătorul grupului nostru, emire, 
începu el. 

— Ne trebuie un conducător, dar nu un tiran! 

— Vreau să-l pedepsesc pe bebbehul care ne-a luat 
prizonieri, pe mine şi pe fiul meu. Dar ţie ce ţi-am făcut? 

— Mohammed Emin, ai renunţat cu uşurinţa la dragostea 
şi stima ce-ţi nutreau trei inşi, care au înfruntat primejdii 
pentru tine şi pentru fiul tău şi care n-ar fi şovăit să şi moară 
pentru voi. 

— Effendi, iartă-mă! 

— Nu sunt supărat pe tine! 

— la-ți înapoi armăsarul! 

— Niciodată! 

— Vrei să batjocoreşti bătrâneţea mea cinstită şi barba 
mea căruntă? 

— Tocmai bătrâneţea ta şi albeaţa bărbii tale ar fi trebuit 
să-ţi spună că mânia nu-i un bun sfătuitor. 

— Şi să se povestească pretutindeni, printre copiii lui Beni 
Arab, că şeicul haddedihnilor a primit îndărăt un dar, fiindcă 
n-a fost vrednic să-l acorde? 

— Să se povestească! 

— Emire eşti crud, fiindcă vrei să mă faci de ruşine! 

— Tu însuţi te-ai făcut de ruşine. Am fost prietenul tău şi 
te-am iubit; şi astăzi te iert. Ştiu că îţi va fi ruşine când te vei 
întoarce printre-ai tăi, împreună cu armăsarul. Aş vrea să te 
ajut, dar nu mi-e posibil! 

— Poţi. N-ai decât să-ţi iei armăsarul îndărăt. 

— L-aş fi luat de dragul tău şi pentru obrazul tău, dar, într- 
adevăr, nu se mai poate. la uită-te îndărăt! 

Privi şi clătină din cap. 

— Nu văd nimic. Ce vrei să spui, emire? 

— Nu vezi că armăsarul are alt stăpân? 

— Acum te înţeleg, effendi. Amad el Ghandur va 
descâăleca. 

— Dar eu nu voi lua calul. Fiul tău a pus şaua pe el şi l-a 
încălecat; e un semn că mi l-aţi luat îndărăt. Dacă mi-l 
aduceaţi aşa cum l-am lăsat, fără şa şi neatins, mi-aş fi 
amintit că am fost prieteni şi te-aş fi scăpat de ocară. Amad el 
Ghandur mi-a spus de la obraz că sunt creştin şi că mă port 
ca atare. Ei bine, el e un musulman, dar nu se poartă cum s- 
ar cuveni, fiindcă s-a urcat pe un cal, pe a cărui spinare a 
călărit un creştin. Să istoriseşti isprava lui credincioşilor cu 


110 


care te vei întâlni. 

— Allah il Allah! Câte greşeli am făcut! 

Mi-era milă de bătrânul şeic, dar nu-l puteam ajuta defel. 
să mă fac eu de ruşine, ca să-l cruţ pe el? Nu! Nu izbuteam 
să-mi închipui cum îşi putuseră pierde deodată mintea nişte 
oameni înţelegători ca ei. Fără îndoială, nu urmăreau nici un 
interes. Poate că sâmburele acestei purtări încolţise de mult 
în ei şi se dezvoltase din pricina îngăduinţei cu care ţineam să 
fie trataţi potrivnicii noştri. lar faptul că iertasem pe ambii 
bebbehi fusese picătura care depăşise marginea paharului, 
cum se spune. Dar cu toate că mă mâhnea grozav pierderea 
armăsarului, nici nu mă gândeam măcar să jertfesc felul meu 
blând de a judeca lucrurile, de hatărul setei de răzbunare atât 
de obişnuită nomazilor ăstora. ; 

Haddedihnul merse multă vreme tăcut, alături de mine. In 
cele din urmă, mă întrebă şovăitor: 

— Văd că tot eşti supărat!... De ce? 

— Nu sunt, Mohammed Emin, dar mă doare faptul că 
doreşti moartea aceluia pe care l-a iertat prietenul tău. 

— Fie! Îmi voi îndrepta, greşeala! 

Se întoarse. Indărătul meu călărea englezul şi Halef; după 
ei veneau Allo şi prizonierul, iar în urma lor Amad el Ghandur. 
Nu mă uitai înapoi, fiindcă-mi închipuiam că Mohammed Emin 
vrea să stea de vorbă cu fiul său; din aceeaşi pricină, nici 
Halef şi nici Lindsay nu se întoarseră. O făcurăm abia atunci 
când auzirăm glasul puternic al haddedihnului: 

— Du-te la ai tăi. Eşti liber! 

Dintr-o privire, îmi dădui seama că tăiase legăturile 
prizonierului, care-şi înşfacă hăţurile la iuţeală şi porni într-un 
galop nebun. 

— Şeic Mohammed, ce-ai făcut?! strigă Halef. 

— Thunder-storm!, ce i-a trăsnit prin cap?! răcni englezul. 

— Nu m-am purtat cum se cuvenea? întrebă Mohammed. 

— Da, ca un copil! îi răspunsei necăjit. 

— Voiam să-ţi fiu pe plac şi să-ţi îndeplinesc dorinţa, se 
scuză el. 

— Cine ţi-a spus că vreau să-l văd liber atât de curând? 
Acum am pierdut ostaticul şi suntem iarăşi în primejdie! 


1 Mii de trăsnete! 

— Allah istafer — Să-i ierte Dumnezeu greşeala! strigă 
Halef. Să pornim după el! 

— Nu-l vom prinde, spusei. Caii noştri nu-l pot ajunge. 
Doar armăsarul e mai iute. 

— Amad, după el! porunci Mohammed Emin fiului său. 
Adu-mi-l sau omoară-l! 

Amad el Ghandur întoarse armăsarul şi porni în goană. 
De-abia făcuse vreo cinci sute de paşi şi văzui că animalul nu 
mai vrea să-l ducă; întrucât însă nu voia să se dea învins, ÎI 
sili să meargă. Fireşte, noi călăream în urma lui. Dispăruse 
după o cotitură. După ce trecurăm de ea, îl zărirăm la 
oarecare depărtare,  străduindu-se să-şi  îmblânzească 
animalul. Nu-şi cruța nici puterea, nici îndemânarea, dar calul 
se îndărătnicea tot mai mult; în cele din urmă, tânărul călăreț 
fu azvărlit din şa. Armăsarul se întoarse în fugă, se apropie de 
mine şi-şi frecă minunatul cap de coapsa mea, nechezând 
drăgăstos. 

— Allah akbar — Mare-i Dumnezeu! rosti Halef. Dă unui 
cal o inimă mai bună decât a multor oameni. Ce păcat, sidi, 
că nu-ţi îngăduie onoarea să-l primeşti înapoi! 

Haddedihnul căzuse destul de rău şi se ridică foarte greu; 
când îl cercetai de-aproape, însă, mă încredinţai că a scăpat 
doar cu câteva zgârieturi. 

— Armăsarul ăsta-i îndrăcit! spuse. Mă lăsase să mă urc 
pe el şi mă purtase fără probleme înainte! 

— Ai uitat însă că, după aceea l-am încălecat eu şi l-am 
dresat în aşa fel, încât să se lase încălecat numai de aceia 
cărora le îngăduiam eu. 

— Niciodată nu mai încalec pe Şeitan! 

— Ai fi fost deştept, dacă nu l-ai fi încălecat nici adineauri; 
dacă eram eu în şa, nu ne-ar fi scăpat Gasahl Gaboya! 

— Încalecă, emire şi fugi după el! mă rugă Mohammed 
Emin. 

— Nu mă înjosi! 

— Şi lăsăm pe bebbeh să ne scape? 

— Da. E vina ta! 

— Groaznic! interveni englezul. Urâtă ispravă! Tare urâtă 
şi tare neplăcută! Yes. 

— Ce-i de făcut, sidi? întrebă Halef. 

— Ca să-l prindem pe bebbeh? Nimic. Aş trimite în urma 
lui ogarul, dacă n-aş ţine atât de mult la el. Cu toate acestea 
trebuie să luăm o hotărâre. 

Intorcându-mă spre haddedihni, îi interogai: 

— la spuneţi-mi: azi-dimineaţă, când m-am dus să împuşc 
viezurele, aţi vorbit cumva în prezenţa bebbehului despre 
drumul pe care vrem să mergem? 

Răspunsul lor întârzie. Dar Halef mă lămuri: 

— Da, sidi, am vorbit. 

— Dar numai în limba noastră, se scuză Mohammed. 

Dacă înfăţişarea lui n-ar fi fost atât de respectabilă nu l-aş 
fi cruțat de o mustrare din cele mai aspre; aşa, mă simţeam 
obligat să-i vorbesc pe un ton liniştit: Aţi săvârşit o 
nechibzuinţă; ce aţi spus? 

— Că mergem spre Bistan. 

— Altceva nimic? la aminteşte-ţi! Trebuie să ştim şi să 
judecăm fiecare cuvânt pe care l-aţi rostit. Orice amănunt, 
dacă l-aţi ascunde sau nu vi l-aţi aminti, ne poate pricinui 
mari neplăceri. 

— Am spus că de la Bistan ne vom duce poate la Ahmed 
Kulwan, dar în tot cazul la Kizzeldschi, ca să ajungem la 
Marea Kiupri. 

— Ai fost un neghiob, şeic Mohammed. Acum sunt sigur 
că, şeic Gasahl Gaboya ne va urmări. Mai crezi că ne poţi fi 
conducător? 

— Emire, iartă-mă! Dar sunt încredinţat că bebbehul nu ne 
va ajunge. Are prea mult de mers, până ce va da de-ai lui. 

— Crezi? Am fost printre multe popoare, a căror fire am 
izbutit s-o cunosc, aşa încât nu mă pot înşela uşor. Fratele 
şeicului e un om cinstit, dar nu-i conducătorul bebbehilor. 
Reuşise să obţină de la noi doar îngăduinţa de a pleca 
nestingheriţi, dar pun pariu pe orice, că ne-au urmărit totuşi 
pe furiş. Câtă vreme se afla şeicul în mâna noastră, n-aveam 
să ne sinchisim de nimic; acum însă trebuie să înfruntăm iar 
neliniştea şi teama. Se vor răzbuna pentru toate neplăcerile 
ce le-am pricinuit, chiar pentru caii pe care i-am omorât. 

— Nu trebuie să ne temem de ei, spuse Amad el Ghandur, 
fiindcă tocmai încetineala cailor îi va împiedica să ne 
urmărească. Şi chiar dacă ne vor ajunge, îi vom întâmpina cu 


113 


armele noastre grozave! 

— Sună frumos ce spui, dar nu-i aşa! Aţi văzut că-i putem 
birui în luptă dreaptă, la câmp deschis; dar ei ne vor întinde 
vreo cursă, sau se vor năpusti noaptea asupra noastră. 

— Vom sta de veghe! 

— Suntem doar şase inşi şi ne-ar trebui cel puţin tot atâţia 
paznici, ca să ne simţim cu adevărat siguri. Să ne gândim — 
şi să găsim altă soluţie. 

Călăuza noastră, cărbunarul, se ţinea ceva mai deoparte. 
Părea oarecum încurcat, fiindcă se aştepta să fie mustrat 
pentru faptul că nu-l împiedicase pe haddedihn să-l elibereze 
pe prizonier. 

— Bebbehii au mult de mers spre sud? îl întrebai eu. 

— Până la mare, răspunse. 

— Cunoşti bine drumul ăsta? 

— Foarte bine. Il cunosc aşa cum ştiu eu fiece munte şi 
fiecare vale dintre Derghezin şi Miek, între Nweizgieh şi 
Djenavera. 

— İn cazul ăsta, trebuie s-o luăm prin altă parte decât 
hotărâsem. Nu spre apus. Cât de departe este de aici, spre 
răsărit, până la lanţul principal al Munţilor Zagros? 

— Am ajunge acolo în opt ore, dacă am putea călări prin 
văzduh. 

— Şi dacă suntem nevoiţi să călărim pe pământ? 

— E altceva. Dincolo de vale ştiu că este o trecătoare. 
Dacă mergem, până când apune soarele, putem înnopta într- 
o pădure sigură, iar mâine, când e soarele la nămiezi, putem 
da de Munţii Zagros. 

— Acolo trebuie să fie graniţa persană, dacă nu greşesc. 

— Da, fiindcă ţara kurdă, Teratul, se mărgineşte în locul 
acela cu districtul persan Sakiz, care ţine de Sinna. 

— Prin părţile acelea locuiesc kurzii din tribul Djiaf? 

— Da, dar sunt foarte războinici. 

— Poate că totuşi ne vor primi frumos, doar nu le-am făcut 
nimic. Şi iarăşi s-ar putea să ne fie de folos numele hanului 
Heider Mirlam, dacă l-am pomeni ca pe o recomandaţie. Hai, 
du-ne la trecătoarea despre care spuneai adineauri. Mergem 
spre apus! 

Vorbirăm în limba kurdă. Tălmăcii celorlalţi convorbirea şi 

ei se arătară cu totul de acord cu ceea ce hotărâsem. După 
ce Amad el Ghandur îşi înşeua calul pe care mersese mai 
înainte şi se urcă pe el, ne continuarăm drumul. Mohammed 
Emin luă armăsarul de căpăstru şi-l trase lângă calul pe care 
se afla. 

Din pricina acestor şovăieli şi a pregătirilor necesare, 
pierdusem mult timp: când ajunserăm la trecătoare, mai era 
puţin până la amiază. Ne aflam în inima munţilor şi ne 
îndreptarăm spre apus. Fireşte, avusesem grijă să nu lăsăm 
nici un semn cu ajutorul căruia să poată înţelege urmăritorii 
că ne-am schimbat direcţia. 

După vreo oră terenul începea să coboare şi întrebându-l 
pe Allo, aflai că între locul pe care ne aflam şi lanţul Munţilor 
Zagros va trebui să străbatem de-a curmezişul o vale destul 
de lungă. 

Cearta ce izbucnise de dimineaţă lăsase în sânul grupului 
nostru frăţesc o adâncă amărăciune, care se vădea cu 
deosebire pe chipul meu. Nici nu mai priveam spre armăsar. 
Roibul pe care călăream nu era de lepădat, dar kurzii 
obişnuiesc să-şi istovească necontenit caii. Mă simţeam 
întocmai ca un gimnast începător în şaua pusă pe mârţoaga 
aceea sfrijită, ale cărei însuşiri ascunse ar fi trebuit cercetate 
cu multă strădanie. Eram încântat că armăsarul e liber şi 
poate alerga în voie şi uşor pe de lături. 

La sfârşitul după-amiezii, ajunserăm în pădurea în care 
aveam să înnoptăm. Nu întâlnisem până acum nici o fiinţă 
omenească, dar împuşcasem destul vânat, care să ne asigure 
hrana de seară. După ce mâncarăm în cea mai mare tăcere, 
ne culcarăm. 

Eram cel dintâi care trebuia să vegheze şi statui deoparte, 
rezemat de un pom. Halef veni spre mine, se aplecă şi mă 
întrebă în şoaptă: 

— Sidi, eşti mâhnit: oare ţi-e mai drag calul decât 
credinciosul tău Halef Omar? 

— Nu, Halef. Pentru tine aş jertfi zece şi chiar douăzeci de 
cai ca ăsta! 

— Atunci, mângâie-te, bunul meu sidi, fiindcă sunt cu tine 
şi rămân cu tine şi nici un haddedihn nu m-ar putea despărţi 
de tine! 

Îşi puse mâna pe piept şi se lungi la picioarele mele. Era o 
noapte liniştită şi inima mi se umplea de bucurie că mi-am 
putut câştiga afecțiunea unui om tânăr, îndrăgit la rândul lui 
de către mine. Cât de fericit trebuie să fie bărbatul care 
trăieşte într-o ţară paşnică, neatinsă încă de loviturile 
crâncene ale sorții, alături de o soţie credincioasă şi de un 
copil în care vede propriul său chip! Până şi inima aspră a 
unui vântură-lume simte uneori că înăuntrul firii omeneşti, 
dincolo de coborâşurile sterpe, există şi înălţimi pe care 
trebuie să le încălzească şi să le aurească razele soarelui. 

In dimineaţa următoare ne continuarăm drumul şi se 
părea că Allo nu se înşelase; fiindcă înălțimile Munţilor Zagros 
ni se înfăţişară încă înainte de amiază în faţa ochilor, puturăm 
dărui o mică odihnă cailor noştri istoviţi. Poposirăm într-o 
vale, ai cărei pereţi povârniţi păreau cu neputinţă de urcat. 
Lăsarăm caii să pască liberi şi ne trântirăm în iarba înaltă, 
care răspândea un miros plăcut, fiindcă valea era udată de un 
pârâiaş. 

Lindsay şedea lângă mine. Rodea un os şi mormăia nu 
ştiu ce nerozii. Era prost dispus. 

Se ridică în coate şi mă îndemnă să mă uit îndărăt. Mă 
întorsei şi văzui trei inşi care se apropiau încet de noi. Erau 
îmbrăcaţi în haine subţiri şi vărgate şi înarmaţi numai cu câte 
un cuţit. Pentru întâmpinarea unor asemenea făpturi 
neputincioase, n-aveam nevoie să punem mâna pe arme. Se 
opriră la o oarecare distanţa de grupul nostru, salutându-ne 
respectuos. 

— Cine sunteţi? îi întrebai. 

— Suntem kurzi din tribul Mer Mammalli. 

— Ce căutaţi pe aici? 

— Ne-am răzbunat pentru un omor şi am fugit să căutăm 
un alt trib, care să ne apere. Dar voi cine sunteţi, domnule? 

— Suntem călători străini. 

— Ce faceţi aici? 

— Ne odihnim. 

Mulţumindu-se cu răspunsurile ce-i dădusem, kurdul îmi 
spuse: 

— In apa asta sunt peşti. Ne dai voie să pescuim şi noi? 

— Păi văd că n-aveţi nici plasă, nici undiţă! 

— Suntem obişnuiţi să-i prindem cu mâna. 

Şi eu observasem că pe aici se află păstrăvi şi fiindcă 
eram curios să văd cum pot fi prinşi cu mâna, spusei: 

— V-am spus doar că suntem străini; prin urmare, nu vă 
putem opri să pescuiţi. 

Cei trei se apucară îndată să taie iarba cu cuțitul. Când 
îngrămădiră iarba de care aveau nevoie, aduseră nişte pietre, 
ca să stăvilească într-o anumită măsură curgerea apei, croind 
o întorsătură. Mai întâi înjghebară zăgazul de dedesubt, apoi 
pe cel de deasupra. Cu toată simplitatea lui, lucrul era 
interesant şi îi ajutarăm şi noi pe cei trei kurzi. Pârâul era plin 
de peşti şi cum cei mai mulţi ne alunecau printre degete, 
dădurăm toată atenţia acestei plăcute îndeletniciri, uitând de 
oaspeţii aceia ciudaţi: deodată auzirăm strigătul călăuzei 
noastre: 

— Domnule, ia uită-te, ne fură! 

Mă întorsei şi văzui pe cei trei kurzi instalaţi pe caii noştri; 
unul pe armăsar, celălalt pe roibul meu şi al treilea pe calul 
lui Lindsay. Inainte ca să ne revenim din surpriză, kurzii o 
rupseră la fugă. 

— All devils, calul meu! strigă Lindsay. 

— Allah kerihm — Dumnezeu să se îndure de noi, 
armăsarul! ţipă Mohammed Emin. 

— După ei! răcni Amad el Ghandur. 

Eram singurul care rămăsesem liniştit. N-aveam de-a face 
nici cu hoţi de cai, nici cu simpli răufăcători; altminteri, ne-ar 
fi luat toţi caii. 

— Staţi! Aşteptaţi! strigai. Mohammed Emin, recunoşti că 
armăsarul e iar proprietatea ta? 

— Da, emire. 

— Bine! Nu te pot lăsa să mi-l dăruieşti iar, însă îl pot 
primi „cu împrumut” doar pentru o singură dată. Vrei să mi-l 
încredinţezi pentru câteva minute? 

— Păi nu mai e aici! 

— Răspunde-mi repede: mi-l împrumuţi? 

— Da, emire. 

— Atunci, veniţi încet după mine! 

Mă avântai pe cel mai bun dintre caii ce rămăseseră şi 
pornii în galop după ticăloşi. Se şi întâmplase ceea ce era de 

aşteptat: ceva mai încolo, unul din kurzi se zbătea cu mâinile 
şi cu picioarele, ca să nu fie azvârlit de armăsarul meu, ce 
făcea salturi nebuneşti. Până să mă apropii, voinicul zăcea la 
pământ. Armăsarul se întoarse şi când îl strigai, se apropie de 
calul pe care mă aflam. Sării pe el, lăsai celălalt cal şi pornii 
iar, de data aceasta pe armăsar. 

In acest timp, kKurdul se ridicase şi încerca să scape, 
fugind. Imi scosei un pistol de la cingătoare îl apucai de ţeava 
şi trecui prin faţa hoţului; aplecându-mă, îi trântii cu patul 
revolverului o lovitură atât de puternică în cap, încât îl 
răsturnat, îmi vârâi la loc pistolul şi scosei de la şold lasoul. La 
o oarecare depărtare, zării pe ceilalţi doi. Pusei armăsarului 
mâna între urechi: 

— „Rih!” 

Minunatul meu animal zbura mai repede ca o pasăre, în 
câteva clipe, ajunsei pe unul dintre fugari: 

— Opreşte-te! Jos de pe cal! îi poruncii. 

Se uită în jur; se înfricoşă, dar nu-mi dădu ascultare, ci-şi 
mână calul mai iute ca până atunci. Eram la o depărtare 
potrivită, aşa încât aruncai cu îndemânare lasoul. Urmă o 
smucitură. Il târâi după mine o bucată de drum şi mă oprii, ca 
să cobor. Hoţul zăcea nemişcat la pământ. Deşi totul se 
petrecuse într-un timp cât se poate ele scurt, din pricina 
iuţelii cu care fugea armăsarul, străbătuse, târât fiind, o 
distanţă bunicică, aşa că acum îşi pierduse cunoştinţa. 

Trăsei lasoul, îi făcui iar „un ochi”, îl lăsai pe kurd să zacă 
şi încălecai în grabă, ca să pornesc în urmărirea celui din 
urmă dintre hoţi. Il ajunsei curând şi pe acesta. Terenul mi- 
era foarte prielnic, întrucât nici în dreapta, nici în stânga nu 
oferea vreo putinţă de scăpare, îi poruncii să se oprească, dar 
nici kurdul acesta nu mă ascultă. Aruncai lasoul şi acesta îi 
căzu drept pe umeri, alunecând apoi pe piept şi înţepenindu-l; 
armăsarul mai făcu doar câteva sărituri şi se opri. Hoţul zăcea 
la pământ, întocmai ca şi tovarăşul său, dar nu-şi pierduse 
cunoştinţa, fiindcă nu fusese târât atât de mult. 

Sării de pe cal şi-i legai cureaua pe piept; apoi îl ridicai. 
Calul pe care fugise se opri, tremurând. 

— Aştia erau peştii pe care voiaţi să-i prindeţi?! Cum te 
cheamă? 

Nu răspunse. 

— Adineauri nu erai mut. Dacă nu răspunzi, să nu te 
aştepţi la nici o îndurare! Cum te cheamă? 

Tăcu şi de data asta. 

— Atunci rămâi aici, până când vor fi aduşi ceilalţi doi! 

Fiindcă nu voia să se mişte, îi dădui un brânci şi-l trântii 
pe iarbă. Mă aşezai şi eu, întrucât îi zărisem pe ceilalţi şi după 
câteva minute eram iar cu toţii. Aveam caii împreună cu cei- 
trei hoţi şi — ceea ce ne încânta îndeosebi — Allo cel 
cumsecade se dovedi atât de isteţ, încât, în timp ce noi îi 
urmăream pe kurzi, îşi scosese pătura şi îngrămădise în ea 
peştii pe care îi prinsese, aducându-i până în locul unde ne 
oprisem. Săparăm la iuţeală o groapă şi aprinserăm focul, ca 
să-i perpelim, chiar dacă n-aveam la îndemână cele necesare 
unei mâncări cât de simple. 

În acest timp bunul meu amic David Lindsay îşi regăsise 
buna dispoziţie. În schimb, cei trei netrebnici păreau foarte 
necăjiţi, întrucât, plimbarea plăcută pe care şi-o acordaseră 
se sfârşise prea curând şi într-un mod neplăcut. 

— De ce-a ţi vrut să ne furaţi caii? îi întrebai pe prizonieri. 

— Aveam nevoie de ei, fiindcă suntem fugari. 

Era oarecum o scuză, de care mă simţeam cu atât mai 
mult îndemnat să ţin seama, cu cât furtul de cai nu-i privit 
printre kurzi drept o îndeletnicire necinstită. 

— Eşti încă tânăr. Ţi-ai părăsit părinţii? 

— Da şi ceilalţi la fel; acesta de aici şi-a lăsat chiar şi 
nevasta şi un copil. 

— Ei de ce nu vorbesc? 

— Le este ruşine, domnule. 

— Dar ţie nu-ţi e? 

— Nu trebuie să fie cineva care să vă răspundă? 

— Nu pari să fii un flăcău de rând şi pentru că vă 
compătimesc, am să văd dacă pot interveni pentru voi pe 
lângă tovarăşii mei de drum. 

Nu m-am străduit în zadar, căci toţi şi Halef şi englezul, au 
fost de acord că nu era neapărat necesară o pedeapsă. 
Lindsay vroia să li se tragă o bătaie, dar a renunţat la această 
idee, atunci când i-am spus că asta ar fi o faptă dezonorantă, 
în vreme ce furtul de cai era considerat o faptă cavalerească. 

— Deci, nu batem, spuse el. Well! Atunci ardem mustăţi! 
Minunat! Pitoresc! Yes! 

M-a făcut să râd şi le-am expus şi celorlalţi planul lui 
Lindsay. S-au declarat de acord. Cei trei bărbaţi au fost legaţi 
şi după două minute, mai aveau pe faţă doar resturile arse 
ale mustăţilor lor. Apoi i-am lăsat să plece. Nici unul n-a opus 
rezistenţă şi nici n-a scos vreun cuvânt; dar când ne-au 
părăsit, m-au speriat privirile cu care şi-au luat la revedere de 
la noi. 

După o vreme, ne-am pregătit şi noi de plecare. La un 
moment dat Mohammed Emin apăru în faţa mea. 

— Emirule, vrei să-mi faci un hatâr? 

— Ce hatâr? 

— Aş vrea să-ţi împrumut astăzi murgul meu. 

Vicleanul! Credea că găsise mijlocul să se împace din nou 
cu mine şi încetul cu încetul, să mă pună din nou în posesia 
calului. 

— N-am nevoie de el, i-am răspuns. 

— Dar s-ar putea ca în orice moment să se ivească ocazia 
să ai din nou nevoie de el, ca mai înainte. 

— Atunci am să te rog eu. 

— S-ar putea să n-ai timp să-mi adresezi această 
rugăminte. Încalecă-l, effendi, pentru că nu vreau să-l 
călărească altcineva. 

— Cu condiţia ca el să rămână în proprietatea ta! 

— Aşa să fie! 

Am acceptat şi i-am îndeplinit dorinţa, fireşte, dar cu 
hotărârea fermă de a nu mai primi altădată calul. Nu bănuiam 
că lucrurile vor sta cu totul altfel. 


120 


3. Căzuţi în luptă 


Nu aveam intenţia să trecem peste Munţii Zagros: mai 
degrabă, continuam drumul prin valea în care ne aflam căci 
ducea direct spre sud. Am călărit astfel peste nişte înălţimi 
înverzite şi am ajuns, în sfârşit, aproape de apusul soarelui, la 
o stâncă înaltă, izolată, la adăpostul căreia am hotărât să 
poposim peste noapte. Am dat un ocol călare. Mă aflam 
tocmai în vârf, am cotit după un colţ de stâncă şi era cât pe 
ce să dau cu calul peste o femeie kurdă care ducea în braţe 
un băieţel şi care s-a speriat foarte tare. Chiar în apropiere, la 
marginea unui crâng se afla o construcţie arătoasă ce nu 
părea să fie locuinţa unui om de rând. 

— Nu te teme, am liniştit-o eu pe femeie şi am ridicat 
mâna, în semn de salut. Allah să vă binecuvânteze pe tine şi 
pe acest frumos băieţel! A cui este această casă? 

— Este casa şeicului Mahmud Khansur. 

— Căruli trib aparţine şeicul? 

— Tribului Djiaf. 

— Este acasă? 

— Nu. Vine rar pe aici, căci aceasta este doar locuinţa lui 
de vară. Acum se află departe, în nord, la o petrecere. 

— Am auzit de asta. Cine locuieşte aici, în absenţa lui? 

— Bărbatul meu. 

— Cine e bărbatul tău? 

— II cheamă Gibrail Mamrahsch şi este intendentul 
şeicului. 

— Ne va permite să dormim la noapte în casa lui? 

— Sunteţi prieteni ai neamului Djiaf? 

— Suntem nişte străini care vin de departe şi ne 
considerăm prietenii tuturor oamenilor. 

— Aşteptaţi! Voi vorbi cu Mamrahsch. 

Se îndepărtă iar noi urcarăm. După un timp, se îndreptă 
spre noi un bărbat care părea să aibă în jur de 40 de ani. 
Avea o figură deschisă, cinstită şi ne făcu cea mai bună 
impresie. 

— Allah să binecuvânteze sosirea voastră! ne salută el. 

Sunteţi bineveniţi; dacă doriţi să rămâneţi, intraţi. 

Ne făcu fiecăruia câte o plecăciune şi ne întinse mâna 
fiecăruia. Ne-am dat seama, după aceste semne de politeţe, 
că ne aflam pe o proprietate persană. 

— Ai loc şi pentru caii noştri? m-am interesat eu. 

— Şi loc şi hrană suficientă. Pot rămâne în curte şi pot 
mânca orz. 

Proprietatea era mărginită de un zid înalt, care forma o 
incintă dreptunghiulară în interiorul căruia se aflau casa, 
curtea şi grădina. Când am intrat, am observat că locuinţa 
era împărţită în două aripi care aveau chiar şi intrări 
separate: uşa pentru aripa unde locuiau bărbaţii se deschidea 
în faţă, în timp ce în aripa unde locuiau femeile se putea intra 
doar prin spate. 

Bineînţeles că omul ne-a condus în prima aripă, care avea 
douăzeci de paşi lungime şi zece paşi lăţime şi deci, era 
suficient spaţiu. Ferestre nu existau, iar în locul lor, sub 
acoperiş, erau lăsate libere spaţiile dintre bârne. Perdeaua 
era acoperită cu a împletitura de papură. De-a lungul 
pereţilor se aflau o sumedenie de perne înguste, nu prea 
mari, dar destul de plăcute pentru oameni ca noi, care 
călărisem săptămâni întregi. 

Gazda deschise un cufăr ce zăcea într-un colţ şi ne 
întrebă: 

— Aveţi pipe la voi? 

Cine ar putea descrie bucuria pe care ne-o făcu această 
întrebare? Allo era afară, la cai; prin urmare, rămăsesem cinci 
în încăpere. La întrebarea acestui om de o neasemuită 
bunătate, se întinseră spre pipe zece mâini şi cincizeci de 
degete şi izbucnirăm cu toţii într-un „da”, rostit din toată 
inima. 

— Atunci, daţi-mi voie să vă ofer tutun! 

Şi ne aduse buruiana atât de râvnită. A//ah il Allah, Allah e 
pretutindeni! Erau pacheţelele acelea roşii şi pătrate, pe care 
le cunoşteam atât de bine şi în care se afla tutunul ce se 
cultivă la Basirah, spre graniţa de nord a deşertului persan 
Lut. Intr-o clipă, pipele fură umplute şi îndată ce rotocoalele 
frumos mirositoare începură să se ridice spre acoperiş, se ivi 
gospodina casei cu „băutura de Mokka”, de care fusesem 

lipsiţi atâta vreme şi care, v-o spun în treacăt, de cele mai 
multe ori n-avea nici o legătură cu Mokka. Cum însă eram 
dornici s-o sorbim, nu mai încăpea nici o îndoială că avea să 
ne placă. Mă simţeam atât, de bine şi de moleşit, încât aş fi 
fost în stare să primesc chiar douăzeci de armăsari, nu unul, 
dacă ar fi vrut Mohammed Emin să mi-i dăruiască; mai mult, 
mă necăjii rău că pierdusem atâta vreme cu prinderea 
păstrăvilor. Dar, aşa-i omul — mereu sclavul clipei. 

Băui vreo trei sau patru ceşcuţe de cafea, îmi aprinsei iar 
pipa şi ieşii în curte, ca să văd caii. Cărbunarul zări pipa şi din 
locul acela de dindărătul bărbii stufoase, unde era de 
presupus că se află gura, ţâşni un mormăit, care exprima 
atâta dorinţă, încât mă înapoiai grăbit, ca să obţin şi pentru el 
puţin „basiran”. Când i-l adusei, vâri tutunul în gură, în loc să- 
şi umple pipa cu el. Avea alte gusturi şi alte deprinderi decât 
noi. 

Zidul împrejmuitor era mai înalt decât statura potrivită a 
unui om, aşa încât caii noştri se aflau în deplină siguranţă, 
îndată ce se zăvora poarta aceea solidă. Faptul acesta mă 
mulţumi şi mă întorsei în încăpere, unde găsii gazda aşezată 
lângă tovarăşii mei şi vorbind cu ei în limba arabă. 

Curând, gospodina ne aduse câteva felinare, care 
răspândiră o lumină destul de plăcută; apoi, veni cu o 
mâncare de pasăre cu arpacaş, care ne potoli foamea. 

— Ţinutul acesta pare să fie bogat în păsări, observă 
Mohammed. 

— Foarte bogat, răspunse Mamrahsch. Marea nu-i departe 
de noi. 

— Care mare? întrebai. 

— Zeribar. 

— Ah, Zeribar, pe fundul căreia se află dispărutul „Oraş al 
păcatului”, care era construit numai în aur? 

— Da, domnule. Ai auzit de el? 

— Locuitorii oraşului erau atât de păgâni, încât 
batjocoreau pe Allah şi pe Profet. Cel Atotputernic le-a trimis 
un cutremur care a distrus întregul oraş. 

— Da, aşa e; ăsta-i adevărul. Dacă te afli pe mare, poţi 
vedea, uneori, când apune soarele, cum strălucesc pe luciul 
apei palatele aurite şi minaretul, iar cine-i înzestrat cu harul 

divin poate auzi chiar glasul muezinului: „Ha; aal el sallah. Da, 
pregăteşte-te de rugăciune!” Apoi poţi vedea pe cei înecaţi 
năvălind spre moschee, unde se roagă şi se pocăiesc, până 
când îşi ispăşesc păcatul. 

— Tu ai auzit toate astea şi ai auzit, glasul muezinului? 

— Nu, dar mi le-a istorisit tatăl nevestei mele. Se afla la 
pescuit şi a văzut şi a auzit cele ce v-am spus. Dă-mi voie să 
mă duc să încui poarta. Şi apoi, cred că sunteţi obosiţi şi vreţi 
să vă culcaţi. 

Plecă şi auzirăm curând poarta scârţâind în ţâţâni. 

— Master, un om de ispravă! spuse Lindsay. 

— Aveţi dreptate. Nu ne-a întrebat nici cum ne cheamă, 
nici de unde venim, nici unde ne ducem. Asta e adevărata 
primire prietenoasă a orientalilor. 

— li voi da un bacşiş bun. Well! 

Gazda se înapoie şi ne aduse perne şi pături. 

— În afară de dijiafi, locuiesc şi bebbehi prin ţinutul 
acesta? îl întrebai. 

— Foarte puţini. Djiafii şi bebbehii nu se prea îndrăgesc. 
Dar nu veţi găsi nici mulţi djiafi, fiindcă s-a mutat pe aici un 
trib al bilbailor din Persia. Aceştia sunt cei mai sălbatici tâlhari 
din câţi există şi bănuim că au pus la cale un atac. De aceea, 
djiafi şi-au luat turmele şi au plecat. 

— Şi tu rămâi aici? 

— Aşa mi-a poruncit stăpânul. 

— Dar netrebnicii aceia te vor prăda! 

— Nu vor găsi decât zidurile goale! 

— Atunci, se vor răzbuna pe tine. 

— Nici pe mine nu mă vor găsi. Marea e înconjurată de 
trestii şi de mlaştini. Printre ele sunt ascunzători, pe care nici 
un străin nu-i în stare să le dibăcească. Şi acum, daţi-mi voie 
să vă las, ca să nu vă tulbur odihna! 

— Uşa rămâne deschisă? îl întrebai eu. 

— Da. De ce? 

— Suntem obişnuiţi să ne păzim pe rând caii; de aceea, 
am vrea să putem ieşi şi intra oricând. 

— N-aveţi nevoie de paznici. Vi-i păzesc eu! 

— Bunătatea ta e mai mare decât am fi sperat; dar te rog 
mult să nu-ţi sacrifici timpul în care trebuie să dormi. 

— Sunteţi oaspeţii mei şi Allah îmi porunceşte să veghez 
asupra voastră. Să vă dăruiască odihnă şi visuri fericite! 

Ne  bucurarăm din plin de ospitalitatea atât de 
îndatoritoare a prietenosului kurd din tribul Djiaf. In ziua 
următoare, când ne trezirăm, gazda noastră ne sfătui să nu 
călătorim prea mult spre apus, ca să nu dăm de tâlharii din 
tribul Bilba. Socotea că-i mai nimerit să ajungem cât mai 
repede la Dijala şi să ne îndreptăm spre pustiul din sud, 
mergând de-a lungul acestei ape. E adevărat că nu mă 
simţeam îndemnat să-i urmez sfatul, fiindcă mă gândeam la 
bebbehi, care s-ar fi putut năpusti asupră-ne, dacă ne-au 
urmărit. Dar haddedihnii erau atât de încântați de îndrumările 
gazdei, încât în cele din urmă fui nevoit să mă alătur părerii 
lor. 

După ce mulţumirăm şi răsplătirăm pe Mamrahsch şi pe 
nevasta lui pentru felul călduros cum ne găzduiseră, 
încălecarăm şi pornirăm. La porunca lui Mamrahsch, ne-au 
însoţit câţiva djiafi călare. După câteva ore ajunserăm la 
valea ce se află între Munţii Zagros şi Aroman. Prin valea 
aceasta străbate vestitul drum Schamian, care face legătura 
directă dintre Sulemania şi Kirmanşah. Ne oprirăm lângă un 
pârâiaş. 

— Acesta-i pârâul Garran, ne spuse conducătorul 
însoţitorilor noştri. N-aveţi de mers decât drept înainte, 
ţinându-vă de cursul apei acesteia, care se vărsă în Dijala. Şi 
acum, drum bun. Allah să vă aibă în paza lui! 

Se înapoie cu ai săi şi ramaserăm iar singuri. 

In ziua următoare ajunserăm la Dijala, care duce în jos, 
spre Bagdad. Poposirăm, ca să mâncăm. Era o zi luminoasă şi 
însorită, pe care n-o voi uita niciodată. In dreapta noastră 
fremătau valurile fluviului; în stânga se ridica un deal, 
acoperit cu arţari, platani, castani şi ici-colo câte un corn, iar 
în faţa noastră un alt deal îngust, al cărui creştet stâncos şi 
plin de crăpături avea, de jos, înfăţişarea ruinelor unui castel. 

Mamrahsch avusese grijă să ne dea la plecare şi câte ceva 
de-ale gurii; acum însă provizia aceasta era pe sfârşite, aşa 
că-mi luai arma şi pornii în căutarea vreunui vânat. Colindai 
vreo jumătate de oră de-a lungul dealului din faţa noastră, 
dar nu găsii nimic şi mă întorsei în vale. Dar încă nu ajunsei la 

prietenii mei care mă aşteptau şi auzii în dreapta o 
împuşcătură, căreia-i urmă alta. Oare cine o fi tras? Imi iuţii 
paşii. Când sosii, dădui numai de englez, Halef şi Allo. 

— Unde sunt haddedihnii? 

— Să caute vânat, răspunse Lindsay. 

Auzise şi el împuşcăturile, dar credea că trăseseră 
haddedihnii. Răsunară iar două împuşcături, încă una şi după 
câteva minute alte câteva. 

— Pentru numele lui Dumnezeu, repede pe cai! strigai. S-a 
întâmplat o nenorocire! 

Încălecarăm şi pornirăm în goană. Allo venea mai încet în 
urma noastră, cu caii celor doi haddedihni. Bubuiră iar două 
împuşcături; apoi, auzirăm pocnituri scurte de pistol. 

— E o luptă, zău că-i o luptă! strigă Lindsay. Ne repezirăm 
spre livada de pe fundul văii, cotirăm după întorsătura 
dealurilor şi ne aflarăm atât de aproape de câmpul de bătaie, 
încât izbutirăm să luăm parte numaidecât la luptă. 

Pe marginea apei zăceau în iarbă câteva cămile, iar în 
preajma lor păşteau mai mulţi cai. N-aveam vreme să 
numărăm animalele. Lângă cămile însă văzui vreo şapte-opt 
străini, care se apărau împotriva unui număr şi mai mare de 
kurzi, iar drept înaintea noastră se afla Amad el Ghandur, 
care se lupta din răsputeri cu o sumedenie de vrăjmaşi ce-l 
împresuraseră lovindu-i cu patul armei. |n imediata lui 
apropiere zăcea, ţeapăn, Mohammed Emin. Nu-şi mai aveau 
rost nici întrebările, nici şovăielile. Mă năpustii drept în 
mijlocul kurzilor, după ce trăsei un foc în aer. 

— Uite-l, uite-l! Cruţaţi-i calul! auzii un glas. A 

Mă uitai şi-l recunoscui... pe şeicul Gasahl Gaboya. lşi 
rostise însă ultimul cuvânt. Halef se repezi asupră-i şi-l 
împuşcă, răsturnându-l de pe cal. Urmă o luptă, a cărei 
desfăşurare nu mă încumet s-o descriu, fiindcă nu mi-aş fi 
putut aminti nici eu amănuntele acestei crâncene încăierări 
chiar îndată după ce se sfârşise. Moartea bătrânului 
haddedihn ne îndârji pe toţi cei care trăisem atâtea zile 
plăcute şi atâtea primejdii, încât am fi înfruntat şi o mie de 
sulițe, fără să şovăim. Ştiu doar că am sângerat, că şi 
armăsarul meu a sângerat, că au trosnit Împuşcături şi că mi- 
au ţiuit gloanţele pe lângă urechi; că m-am apărat de lovituri 

şi Împuşcături şi că lângă mine se afla necontenit cineva, care 
se străduia din răsputeri să primească în locul meu 
loviturile... credinciosul Halef. Apoi, calul meu se ridică în 
două picioare din pricina unei împuşcături în gât, dar îşi 
stăpâni curând durerea şi-şi reluă năvala; după aceasta n-am 
mai văzut, n-am mal auzit şi n-am mai simţit nimic. 

Când îmi revenii în fire, mă uitai la micul meu hagiu. Avea 
ochii scăldaţi în lacrimi. 

— Hamuulillah! Slavă lui Allah, trăieşte! A deschis ochii! 
strigă Halef, peste măsură de fericit. Sidi, ce te doare? 

Doream să-i răspund, dar nu puteam. Eram atât de istovit, 
încât şi pleoapele mi se închiseră, greoaie. 

— la Allah, ia Jazik, ia wail— Vai, moare! îl auzii jelindu-se; 
apoi, îmi pierdui iarăşi cunoştinţa. 

Totuşi, îmi aduc aminte că m-am luptat cu nişte uriaşi. 
Deodată, arătările acelea înfricoşătoare pieriră; mă învăluia 
un parfum divin, iar patru mâini calde şi moi mă dezmierdau. 
Mai visam încă, sau mă trezisem? Deschisei iar ochii. 

înălțimile îndepărtate ale muntelui se înroşeau sub 
ultimele raze ale soarelui ce cobora spre asfinţit şi deasupra 
văii începu să se întindă întunericul. Se vedea încă destul de 
bine, ca să pot distinge frumuseţea celor două chipuri de 
femei ce stăteau aplecate cu grijă asupra mea. 

— Dirigha, bija — Vai, să plecăm! spuse una din ele în 
limba persană. 

Amândouă îşi traseră voalurile pe faţă şi fugiră. 

Incercai să mă ridic şi reuşii doar să mă aşez mai bine; 
atunci însă-mi dădui seama că eram rănit la picior. Cum aflai 
mai târziu, fusesem împuns cu o suliță. Mă durea tot corpul. 
Mi se părea că am fost tras pe roată. Rana era pansată cu 
foarte multă grijă şi parfumul pe care-l simţisem înainte mă 
mai învăluia şi acum. 

Halef se apropie şi-mi spuse: 

— Allah kerihm — Dumnezeu e milostiv. Ţi-a redat viaţa. 
Fie veşnic lăudat! 

— Cum ai scăpat tu, Halef? îl întrebai cu glas stins. 

— Foarte bine, sidi. Am doar o împuşcătură în partea de 
sus a piciorului. Mi la găurit un glonte. 

— Dar englezul? 

— Are o zgârietură de glonte la cap şi i-au fost tăiate două 
degete ale mâinii stângi. 

— Bietul Lindsay! Ceilalţi? 

— Allo a fost lovit zdravăn, dar n-a pierdut sânge. 

— Amad el Ghandur? 

— Nu-i rănit, dar nu vorbeşte. 

— Şi tatăl său? 

— A fost omorât. Allah să-l primească în rai! 

Halef tăcu şi eu făcui acelaşi lucru. Confirmarea morţii 
bătrânului meu prieten mă impresiona profund. Abia după o 
pauză destul de lungă, îl întrebai pe Halef: 

— Ce-i cu armăsarul meu? 

— Are răni dureroase, dar nu primejdioase. Nu ştii cum s- 
au întâmplat lucrurile. Vrei să-ţi povestesc? 

— Nu acum. Mai întâi vreau, să încerc să merg la ceilalţi. 
Dar de ce am zăcut atât de departe de voi? 

— Fiindcă femeile persanului doreau să te îngrijească şi să 
te panseze. Trebuie să fie un om de seamă şi foarte bogat. 
Am aprins focul şi-l vei găsi în preajma lui. 

Incercarea de a mă ridica îmi pricinui oarecare dureri, dar 
cu ajutorul lui Halef izbutii să le înfrâng şi să merg. Nu 
departe de locul unde zăcusem ardea un foc, spre care mă 
conduse Halef. Dădui numaidecât de englezul meu înalt. 

— Behold, dumneavoastră sunteţi, master?! Aţi dat năvală 
straşnică, dar mi se pare că v-aţi cam zdrobit coastele, hai? 
Când v-am văzut ţeapăn, credeam că aţi murit! 

— Cum vă simţiţi? Văd că sunteţi rănit la cap şi la mână. 

— Am o zgârietură tocmai în locul unde bănuiesc 
frenologii că se află raţiunea. Mi-au dispărut câteva fire de 
păr şi o bucăţică de os: dar nu face nimic. Yes! E drept că mi- 
au zburat şi vreo două degete, dar n-aveam atât de mare 
nevoie de ele! 

Odată cu englezul, se ridicase şi altcineva de lângă foc. 
Era un bărbat robust, de o statură impunătoare. Purta nişte 
pantaloni lungi şi foarte largi din mătase roşie, o priahan! din 
mătase albă şi o alkalik? ce-i ajungea până dincolo de 


1 Cămaşă. 
2 Un fel de cămaşă mai lungă. 

genunchi. Peste ea avea o kabat din mătase de culoare 
albastru-închis şi o altă balaputş? de aceeaşi culoare. De un 
brâu din kaşmir fin legat în jurul şoldurilor, atârna o sabie 
scumpă, alături de care scânteiau mânerele aurite a două 
pistoale, al unui pumnal şi al unei kinsşal?. In picioare purta 
cizme de călărie făcute din piele de oaie, în jurul cărora era 
înfăşurat un şal scump cu dungi albe şi albastre. 

Bărbatul acesta se îndreptă spre mine, se înclină şi-mi 
spuse: 

— Mi newahet Kjerdem tura — te salut cu prietenie! 

— Mi scheker kjerdem tura — îţi mulţumesc! îi răspunsei, 
înclinându-mă tot atât de respectuos. 

— Emir, neberj azmai — emire, eşti un luptător iscusit! 

— Puradarem tu — sunt fratele tău! 

— Vafazdarera tu — sunt prietenul tău! 

Ne strânserăm mâinile; apoi avu amabilitatea să-mi 
spună: 

— Ştiu cum te cheamă, pe mine te rog să mă numeşti 
Hassan Ardşir-Mirza şi să mă socoteşti drept sluga ta! 

Avea titlul „Mirza”, pe care îl poartă prinții persani; prin 
urmare era, în tot cazul, o personalitate deosebită. 

— Primeşte-mă şi pe mine sub conducerea ta! îi 
răspunsei. 

— Aceşti inşi sunt supuşii mei; îi vei cunoaşte. 

Şi-mi arătă patru bărbaţi ce stăteau plini de respect la o 
oarecare depărtare; apoi urmă: 

— Eşti stăpânul taberei. la loc. 

— Mă supun dorinţei tale; dar îngăduie-mi mai întâi să-mi 
onorez prietenul meu omorât în luptă. 

În vecinătatea focului zăcea cadavrul lui Mohammed 
Emin. La căpătâi stătea nemişcat fiul său, Amad. Mă dusei 
spre el. Bătrânul haddedihn fusese lovit de un glonte în 
frunte, iar barba lui albă şi lungă era înroşită de sângele ce 
ţâşnise dintr-o rană adâncă, făcută de alt glonte în gât. 
Îngenuncheai, mut de durere. După o bucată de vreme, când 
îmi putui potoli oarecum mâhnirea, pusei mâna pe braţul lui 


1 Haină. 
2 Haină din lână subţire. 
3 Sabie scurtă. 

Amad. 

— Amad el Ghandur, împărtăşesc durerea ta! 

Nu-mi răspunse şi nu se mişcă. Mă străduii să-i uşurez 
durerea prin cuvinte de mângâiere, dar nu izbutii. Pierderea 
tatălui său îl împietrise, prefăcându-l parcă într-o statuie. Mă 
întorsei lângă foc, alături de persan. Era să mă împiedic de 
cărbunarul nostru, care zăcea cu faţa la pământ şi se văieta 
încet. 

Il cercetai; nu era rănit grav, dar căpătase câteva lovituri, 
care îi pricinuiau încă dureri. Îl calmai uşor. 

Nici Hassan Ardşir-Mirza nu era rănit, dar oamenii lui 
fuseseră loviți sălbatic; cu toate acestea, nici unul dintre ei nu 
avea dureri insuportabile. 

— Emire, îmi spuse persanul, când mă aşezai lângă el, ai 
sosit tocmai la vreme; ai fost salvatorul, nostru al tuturor! 

— Mă bucur că ţi-am putut fi de folos! Ingăduie-mi mai 
întâi să aflu ce o mai important. Au fugit kurzii? 

— Da! Am trimis în urma lor doi slujitori, care să-i 
supravegheze. Erau peste patruzeci de inşi. Au pierdut foarte 
mulţi, pe când noi avem numai un singur mort de plâns, 
prietenul tău. incotro vă îndreptaţi, emire? 

— Spre ţinuturile locuite de haddedihni, de partea cealaltă 
a Tigrului. Am fost nevoiţi să facem un ocol. 

— Drumul meu duce spre sud. Am auzit că ai fost prin 
Bagdad. 

— Foarte puţină vreme. 

— Cunoşti drumul până acolo? 

— Nu, dar e uşor de găsit. 

— Dar cel de la Bagdad la Kerbela? 

— Tot atât de uşor. Vreau să văd şi eu mormântul lui 
Hossein. 

Vestea aceasta îmi trezi interesul în chip deosebit. Era un 
şiit. Incepusem să nutresc dorinţa de a face împreună cu el 
această călătorie atrăgătoare. 

— Dar de ce mergi prin munţi? îl întrebai. 

— Ca să scap de tâlharii arabi, care cutreieră drumurile 
străbătute de pelerini, în goană după pradă. 

— De aceea ai căzut în mâinile kurzilor. Vii de la 
Kirmanşah? 


130 


— De mai departe. Poposisem ieri aici. Unul din slujitorii 
mei se dusese în pădure şi văzuse pe kurzi venind în goană 
mare. Şi aceştia l-au văzut şi l-au urmărit până în tabăra, 
năpustindu-se asupra noastră, în timpul luptei, în care 
credeam că vom fi înfrânți, apăru bătrânul acela viteaz, care 
zace acum la pământ. După ce împuşcă doi kurzi şi-i răsturnă, 
se aruncă în luptă. Atunci veni fiul său, care-i tot atât de 
viteaz, dar tot am fi fost înfrânți, dacă n-ai fi apărut tu. Emire, 
îţi aparţine viaţa mea şi tot ce am. Hai să ne facem împreună 
drumul, atât cât ne stă în putinţă! 

— Şi eu aş dori să putem împlini acest gând. Dar avem un 
mort şi suntem răniţi. Pe cel mort trebuie să-l îngropăm şi 
apoi trebuie să rămânem, fiindcă ne vor năpădi frigurile 
obişnuite răniților. 

— Voi rămâne şi eu, fiindcă şi slujitorii mei sunt răniţi. 

În timp ce vorbeam, îmi adusei aminte că încă nu-l 
zărisem pe Doyan. Îl întrebai pe englez, dar îmi răspunse că 
nu ştie unde-i câinele. Halef îl văzuse pe Doyan învălmăşit 
printre luptători, dar după aceea îl pierduse din ochi. 

Slujitorii persanului aduseră o sumedenie de provizii şi 
pregătiră o masă îmbelşugată. După ce mâncarăm, mă ridicai 
şi pornii în recunoaştere în jurul taberei şi în căutarea lui 
Doyan. Halef mă întovărăşi. Mai dădurăm o raită pe la cai. 
Bietul armăsar era trântit la pământ, în afară de împunsătura 
unei sulițe, avea şi o zgârietură pricinuită de un glonte care-l 
atinsese în treacăt. Halef îl pansase, aşa cum se pricepuse. 
Cămilele zăceau în apropiere. Erau cinci şi rumegau alene, 
dar se întunecase şi abia le putui deosebi. Lângă ele se aflau 
poverile pe care le purtaseră, iar la oarecare depărtare se 
zăreau locuinţele celor, două femei care fugiseră când 
deschisesem ochii. 

— Tu m-ai văzut când m-am prăbuşit, Halef. Ce-a urmat? 

— Credeam că eşti mort, sidi şi asta mi-a dat o 
înverşunare şi mai mare. Şi englezul voia să te răzbune, aşa 
încât tâlharii nu ni s-au mai putut împotrivi. Persanul e un 
bărbat foarte viteaz şi slujitorii lui îi seamănă. 

— Aţi luat şi vreo pradă? 

— Arme şi câţiva cai pe care nu i-ai băgat de seamă din 
pricina întunericului. Persanul a poruncit să se arunce morţii 

în apă. 

— Nu erau cumva şi răniţi printre ei? 

— Nu ştiu. După luptă, te-am examinat şi am simţit, că-i 
bate inima. Am vrut să te pansez, dar persanul nu m-a lăsat. 
A poruncit să fii dus la locul unde te-ai trezit mai adineauri şi 
unde te-au pansat cele două femei. 

— Ce ştii despre ele? 

— Una-i soţia şi cealaltă sora persanului. Au o slujnică 
bătrână, care mestecă toată ziua curmale. 

— Dar persanul? Ce ştii despre el? 

— N-am putut afla mare lucru. Servitorii nu spun nimic şi 
cred că le-a interzis stăpânul lor să-i divulge identitatea. 
Cred... 

— Opreşte-te! îl întrerupsei. la ascultă! 

Ne îndepărtasem atât de mult de tabără, încât glasurile 
celor de acolo nu mai ajungeau până la noi. În jurul nostru 
domnea o linişte profundă. In timp ce Halef rostise ultimul 
cuvânt, mi se păruse că aud un lătrat cunoscut. Ne oprirăm şi 
ciulirăm urechile. Intr-adevăr, acum auzii limpede lătratul 
furios al ogarului meu care mă vestea astfel că a înşfăcat un 
vrăjmaş. Dar nu eram încă dumirit asupra locului unde se afla 
câinele. 

— Doyan! strigai cât putui de tare. 

Câinele îmi răspunse cu un lătrat care-mi dădu să înţeleg 
că se află în tufişurile ce acopereau povârnişurile dealului. 
Incepurăm să ne căţărăm cu băgare de seamă. Ca să fiu sigur 
că n-am greşit drumul, îmi strigam câinele din când în când, 
iar el îmi răspundea. In sfârşit, auzirăm scheunatul scurt şi 
şuierător, prin care obişnuia să-şi arate bucuria şi 
continuarăm drumul cu mai multă uşurinţă. Un kurd zăcea la 
pământ, iar peste el stătea nemişcat bravul animal, gata să-l 
sfâşie. Nu-i putui recunoaşte trăsăturile, dar căldura corpului 
său îmi arătă că trăieşte, cu toate că nu se mişca. 

— Doyan, înapoi! 

Câinele mă ascultă şi-l ajutai pe kurd să se scoale. 

Din suspinul lui adânc de uşurare, înţelesei că fusese 
copleşit de o teamă într-adevăr neobişnuită. Incepui să-l 
descos şi aflai că e un kurd din tribul Soran. Întrucât ştiam că 
soranii şi bebbehii se duşmănesc de moarte, bănuii că trebuie 

să fie un bebbeh şi se dă drept soran, ca să se salveze. 

De aceea îl întrebai: 

— Ce cauţi pe aici şi în halul ăsta, dacă eşti cu adevărat 
un soran? 

— Eşti probabil un străin, îmi răspunse, dacă îmi pui o 
asemenea întrebare. Soranii au fost mari şi puternici. Locuiau 
la sud de Bulba şi cuprindeau triburile Rumrnok, Manzar, 
Piran şi Namash. Aveau centrul în Harir, cea mai frumoasă 
localitate din Kurdistan. Dar Allah nu-i mai ocroti, aşa încât le 
pieri puterea de a se mai împotrivi duşmanilor. Ultima tabără 
şi-o înjghebară în ţinutul Keuh Landschiak. Atunci năvăliră 
bebbehii şi nimiciră totul. Turmele fură prădate, femeile şi 
fetele răpite, iar bărbaţii, tinerii şi copiii ucişi. Au scăpat 
foarte puţini, care s-au răspândit în întreaga lume sau 
rătăcesc în singurătate. Dintr-aceştia sunt şi eu. Locuiesc colo 
sus, printre stânci. Soţia mi-a murit, fraţii şi copiii au fost 
ucişi, N-am nici măcar un cal, ei, doar un cuţit şi o carabină. 
Azi am auzit împuşcături şi am coborât să privesc lupta. l-am 
văzut pe duşmanii mei, bebbehii şi mi-am luat carabina. Ajuns 
după copaci, am trântit destui la pământ. Ai putea găsi încă în 
piepturile lor gloanţele pe care le-am tras. l-am ucis, fiindcă-i 
urăsc şi fiindcă voiam să-mi fac rost de un cal. Dar câinele 
asta m-a observat că trag şi m-a luat drept duşman. S-a 
năpustit asupră-mi. Imi căzuse cuțitul, iar arma nu era 
încărcată. Am încercat să-l ţin deoparte cu ţeava întinsă spre 
el şi să fug, dar m-a ajuns şi m-a trântit. Mi-am dat seama că 
m-ar sfâşia, dacă aş face vreo mişcare, aşa că am rămas 
liniştit, până când aţi venit. Am trăit nişte ceasuri 
îngrozitoare! 

Omul acesta spunea adevărul. Trebuia să fiu prevăzător, 
însă. 

— Vrei să ne arăţi locuinţa ta? îl întrebai. 

— Da. E o colibă din crengi şi muşchi, cu un pat din iarbă 
şi frunză; altceva nu veţi avea de văzut. 

— Unde ţi-e arma? 

— Trebuie să fie aproape. 

— Caut-o! 

Se duse s-o caute, în timp ce noi rămaserăm pe loc. 

— Sidi, îmi şopti Halef, o să fugă! 

— Numai dacă-i un bebbeh. Dar dacă-i un soran, se va 
întoarce şi atunci putem să avem încredere în el. 

Nu aşteptarăm mult şi-l auzirăm strigând: 

— Veniţi încoace, domnule! Mi-am găsit şi cuțitul şi 
carabina. 

Coborârăm spre el. Se părea aşadar că-i un om cinstit. 

— Insoţeşte-ne până la tabără, îi spusei. 

— Bucuros, domnule! îmi răspunse. Dar n-am să pot vorbi 
cu persanul, fiindcă nu cunosc decât limba kurdă şi limba 
hagarilor!. 

— Cunoşti bine araba? 

— Da. Am coborât până la mare şi până departe, dincolo 
de Eufrat. Ştiu toate ţinuturile şi drumurile de pe aici. 

Mă bucurai că găsisem un asemenea om, care ne putea fi 
de folos. Apariţia lui stârni vâlvă în tabără; dar Amad el 
Ghandur fu mai impresionat decât toţi, fiindcă străinul îl 
smulse din toropeala care-l copleşise. 

Tânărul şeic al haddedihnilor îl luă drept un bebbeh şi 
puse mâna pe pumnal. Il apucai de braţ şi-i spusei că străinul 
e un duşman al bebbehilor şi se află sub ocrotirea mea. 

— Un duşman al bebbehilor? li cunoşti? Le ştii drumurile? 
întrebă pe kurdul-soran. 

— Le cunosc, răspunse străinul. 

— Bine. Vom sta de vorbă mai târziu. 

Rostind aceste cuvinte, Amad el Ghandur se întoarse şi se 
aşeză iar lângă cadavrul tatălui său. Arătai persanului cum 
găsisem pe kurdul-soran şi-i obţinui consimţământul ca omul 
acela să rămână în tabăra noastră. 

După câtva timp se înapoiară servitorii persanului, care ne 
vestiră că bebbehii merseseră o bucată de drum spre sud şi 
făcuseră apoi un ocol, îndreptându-se spre dealurile din 
Merivan. Prin urmare, nu mai aveam să ne temem de ei. 
După ce luarăm toate măsurile de prevedere, împreună cu 
persanul şi servitorii săi ne duserăm să ne culcăm. 

II căutai pe Amad el Ghandur şi-l rugai să se odihnească şi 
el, deoarece avea atâta nevoie. 

— Odihnă? îmi răspunse. Emire, numai unul singur are 
odihnă: mortul acesta. Din păcate, nu se va odihni în cavoul 

haddedihnilor, dus la groapă de copiii tribului său, care îl 
jelesc. Va zăcea aici, în pământul străin peste care pluteşte 
blestemul lui Amad el Ghandur. Se mutase, ca să mă 
întovărăşească în patrie. Crezi că voi revedea patria, înainte 
de a mă fi răzbunat? l-am văzut pe amândoi: pe acel care l-a 
lovit şi pe acel care i-a străpuns cu un glonte fruntea înaltă. 
Au fugit, dar îi cunosc şi-i voi trimite în fundul iadului! 

— Îţi înţeleg necazul şi-ţi simt durerea; dar te rog să-ți 
cruţi lumina ochilor. Vrei să porneşti în urmărirea bebbehilor, 
ca să răzbuni moartea tatălui tău. Te-ai gândit la 
însemnătatea unei astfel de fapte? 

— Mi-o porunceşte răzbunarea sângelui şi sunt dator să 
mă supun. Eşti creştin, emire şi nu ne înţelegi. 

Tăcu şi după câteva clipe mă întrebă: 

— Mă vei însoţi emire, în urmărirea bebbehilor? 

Îi făcui semn că nu sunt de acord, iar el îşi plecă trist 
capul şi-mi spuse: 

— Ştiam că Allah a creat astfel pământul, încât să nu 
existe pe el nici prietenie adevărată, nici recunoştinţă. 

— Atâta doar că ai o părere greşită despre prietenie şi 
recunoştinţă, îi răspunsei. Gândeşte-te la întâmplările prin 
care am trecut şi recunoaşte că m-am dovedit un prieten 
sincer al tatălui tău. Sunt gata să te însoțesc până în 
ţinuturile şammarilor, punându-mi viaţa în primejdie, dar tot 
ca un prieten adevărat sunt dator să te opresc, pentru a nu 
înfrunta o primejdie pe care ţi-o poţi cruța. 

— ţi spun încă o dată: eşti creştin, aşa că vorbeşti şi faci 
totul ca un creştin. Chiar Allah vrea să-mi răzbun tatăl, fiindcă 
mi-a trimis astă-seară, prin tine, prilejul de a o face. Şi acum, 
te rog să mă laşi singur! 

— Îţi îndeplinesc dorinţa, dar pretind să nu iei nici o 
hotărâre, înainte de a mi-o împărtăşi. 

Se întoarse, fără să-mi răspundă. Bănuii că a şi luat o 
decizie şi se teme că-l voi împiedica să şi-o aducă la 
îndeplinire, astfel că m-am hotărât să-l supraveghez 
necontenit şi cu toată atenţia. 

În ziua următoare, când m-am trezit, l-am văzut în acelaşi 
loc, lângă cadavrul tatălui său. Kurdul-soran era alături. Cele 
două suflete îndurerate îşi destăinuiau păsurile şi-şi 

întocmeau desigur planurile. Şi ceilalţi se treziseră. Persanul 
vorbea cu cele două femei, acoperite de văluri dese. 

— Emire, vreau să-mi îngrop tatăl. Mă vei ajuta? mă 
întrebă Amad el Ghandur. 

— Da. Unde vrei să-l îngropi? 

— Omul acesta spune că sus, între stânci, ş-ar afla un loc, 
pe care-l scaldă soarele dimineaţa, când răsare şi seara, când 
apune. Vreau să văd locul ăsta. 

— Te voi însoţi, îi răspunsei. 

Cum mă zări, persanul veni spre mine să-mi dea „bună- 
dimineaţa”, iar când află ce hotărâsem, ne rugă să-i îngăduim 
ca să vină cu noi. Pe creasta muntelui era un bloc de stâncă şi 
ne hotărârăm să facem acolo groapa. In vecinătate se afla 
coliba sărăcăcioasă a kurdului-soran, iar ceva mai departe era 
un loc liber, care se potrivea de minune pentru înjghebarea 
unei tabere, cu atât mai mult cu cât avea şi un izvor. 
Căzurăm de acord să ne aducem aici animalele şi toate 
calabalăcurile. 

Intâmpinarăm oarecare greutăţi, dar izbutirăm să ne 
cărăm toate lucrurile. In timp ce aceia dintre noi care 
scăpaseră teferi sau erau răniţi uşor preluară sarcina 
îngropării bătrânului haddedihn, ceilalţi construiră pentru 
femei o colibă acoperită, care fu despărțită de partea 
destinată bărbaților printr-un perete de crengi strâns 
alăturate. Intrucât caii nu pot îndura duhoare cămilelor, îi 
separarăm de ele. 

La amiază, tabăra era aranjată perfect. Persanul se 
aprovizionase din belşug cu făină, cafea, tutun şi alte lucruri 
utile. Vânat găseam din belşug, aşa că eram sigur că nu vom 
duce lipsă de nimic. 

Monumentul ridicat în amintirea lui Mohammed Emin fu 
terminat mai târziu. Avea înfăţişarea unui con de piatră înalt 
de opt picioare, cu o scobitură prin care urma să fie aşezat 
cadavrul, la apusul soarelui, însuşi Amad el Ghandur făcu 
pregătirile necesare îngropării, cu toate că regulile credinţei 
sale îl opreau de la o asemenea faptă, privită drept o înjosire. 

Soarele începea să coboare, când micul cortegiu funerar 
porni spre groapă. In frunte păşeau Allo şi kurdul-soran, care 
purtau cadavrul pe o targa de crengi. Ceilalţi mergeau câte 

doi în urma lor, iar Amad el Ghandur ne aştepta în faţa gropii. 
Intrarea monumentului era îndreptată spre vest-sud-vest, 
adică spre Kibla din Mecca, astfel că atunci când fu aşezat 
cadavrul, chipul lui Mohammed Emin era şi el îndreptat în 
aceeaşi direcţie în care profetul musulmanilor primise 
revelaţiile îngerului. 

Amad el Ghandur păşi spre mine cu chipul palid şi mă 
întrebă: 

— Emire, deşi eşti creştin, ai fost în oraşul sfânt şi cunoşti 
Cartea sfântă. Vrei să arăţi prietenului mort cât l-ai prețuit, 
citindu-i rugăciunea cuvenită? 

— Desigur. 

— Să Începem. 

Ingenunchearăm cu toţii, rostind tăcut rugăciunea. Apoi, 
ne  ridicarăm şi ne aşezarăm în semicerc în jurul 
monumentului. 

Era un moment solemn şi foarte trist. Corpul lui 
Mohammed Emin se afla pe locul ultimei odihne. Amurgul îşi 
trimitea razele purpurii deasupra chipului său palid ca 
marmura, iar adierea vântului îi flutura barba albă. 

Amad el Ghandur se întoarse în direcţia în care se afla 
Mecca, îşi ridică mâinile împreunate şi rosti: 

— În numele Dumnezeului îndurător! Lăudat şi iubit fie 
Dumnezeu, stăpânul lumii, care va stăpâni şi la Judecata de 
Apoi. Pe tine vrem să te slujim şi pe tine venim să te 
implorăm, îndrumă-ne pe drumul cel drept, pe drumul celor 
ce se bucură de binecuvântarea ta, iar nu pe drumul celor pe 
care eşti mânios, nici pe drumul celor rătăciţi! 

Atunci, ridicai şi eu mâinile ca el şi rostii din Cartea sfântă 
următorul capitol, intitulat „Invierea”: 


„În numele Dumnezeului milostiv! Jur în Ziua învierii şi jur 
pe suflet, care se învinuieşte pe sine însuşi: omul vrea într- 
adevăr să creadă, că într-o zi nu-i vom strânge laolaltă 
oasele? Negreşit, îi vom alătura până şi cele mai mici oscioare 
ale degetelor sale. Cu toate acestea, omul vrea să 
tăgăduiască totdeauna chiar ceea ce se află în faţa sa. El 
întreabă: «Dar când va fi oare Ziua Invierii?» Când ochiul i se 
va întuneca şi când se va întuneca luna şi când se vor întâlni 

soarele şi luna în ziua aceea omul va întreba: «Unde, se poate 
găsi oare un loc de refugiu?» dar va fi în zadar, fiindcă nu 
există nici un loc de salvare. lubiţi prea mult viaţa trecătoare 
şi nu vă gândiţi la cea de mai târziu! In ziua aceea unele 
chipuri vor străluci şi-şi vor putea privi Stăpânul, dar altele 
vor vădi o tristeţe fără margini, fiindcă vor fi scăldate într-o 
mâhnire adâncă. Fără îndoială! Sufletul unui asemenea om i 
se urcă în ceasul morții până la beregată, iar cei din jurul lui 
se întreabă: «Cine-i va aduce băutura fermecată, care-l 
mântuie?» Fiindcă a venit vremea plecării. Zace cu picioarele 
alăturate şi va fi dus în ziua aceea în fata Judecătorului său, în 
care n-a crezut şi căruia nu i s-a rugat. De aceea, vai ție, vai! 
Și încă o dată vai ţie, vai! Crede oare omul că i se va da 
deplină libertate? Nu-i doar un grăunte zvârlit? Din el l-a 
plămădit Dumnezeu şi l-a făcut om. Acel care a făcut asta nu- 
i oare în stare să-l trezească la o nouă viață?” 


Mă întorsei apoi spre corpul ţeapăn al bătrânului şi rostii: 


„Allah il Allah! Nu există decât un singur Dumnezeu şi noi 
toți suntem copiii lui. Ne îndrumă cu mâna lui şi ne ține pe 
toți la dreapta lui. Ne-a făcut frați şi ne-a trimis pe pământ, ca 
să-l slujim şi să ne bucurăm în armonie de îndurarea şi 
bunătatea lui. El lasă corpul să se dezvolte şi sufletul să 
crească, până când îi stăpâneşte dorința de a se înălța, spre 
cer. Atunci trimite îngerul morții să-l descătuşeze şi să-l ducă 
la fântâna din care se poate bea apa vieţii veşnice. Atunci, 
sufletul a scăpat de durere şi mâhnire şi nu bagă în seamă 
jalea celor care plâng corpul nemişcat. Aici zace hagi 
Mohammed Emin Ben Abdul Mutaher es Leim lbn Abu 
Merwem Başar e Şohanak, viteazul şeic al haddedihnilor din 
tribul Eş şammar. Era un om iubit de Allah. Pe limba lui nu s-a 
răsfățat niciodată minciuna, iar mâna lui a semănat binefaceri 
departe, în colibele în care domnea sărăcia. In toate sfaturile 
era un înțelept; în toate luptele, un viteaz; a fost prieten 
oricărui prieten; a fost temut de vrăjmaşi, dar stimat de toți 
cei care îl cunoşteau. De aceea, Allah n-a voit ca el să moară 
în întunecimea cortului, ci a trimis pe Abu Dşajah să-l cheme 
în toiul luptei, de lângă vitejii care se află acum în jurul lui. 

Acum ţărâna se întoarce în ţărână. Privirea, lui e îndreptată 
spre Mecca, Oraşul aurit, dar sufletul său se înaltă spre 
îndurarea şi măreţia, pe care nu le poate pătrunde nici un 
ochi muritor. A lui este viața, iar a noastră e mângâierea că 
vom sta cândva alături de el, adică atunci când va veni Isa 
Ben Marryam! să judece viii şi mortii!” 


Acum, Allo şi kurdul-soran păşiră spre groapă, ca s-o 
acopere. Voiam să rostesc alte câteva cuvinte, când persanul 
îmi făcu un semn. Se apropie şi spuse următoarele: 


„În numele Dumnezeului îndurător! Când se va deschide 
cerul şi se vor împrăştia stelele, când se vor amesteca apele 
şi se vor întoarce mormintele, atunci fiece suflet îşi va da 
seama ce a făcut şi ce a uitat să facă. Aşa este şi cu toate 
acestea tăgăduiesc Ziua Judecății din urmă. Dar asupra 
tuturor veghează paznici, care înseamnă totul şi văd tot ce 
făptuiţi. Cei drepţi vor dobândi raiul, iar cei răi vor avea parte 
de suferințele iadului. In ziua aceea, nici un suflet nu poate 
face nimic pentru altul, fiindcă în ziua aceea stăpâneşte şi 
porunceşte numai Dumnezeu!” 


Trebuia să urmeze rugăciunea de încheiere. Voiam s-o 
rostesc şi pe aceasta, dar Halef păşi spre groapă. In ochii 
micului şi bravului hagiu străluceau lacrimi, iar glasul îi 
tremură, când spuse: 

— Vreau să mă rog! 

Ingenunche, îşi împreună mâinile şi rosti următoarele: 


„Ați auzit că suntem cu toții fraţi şi că Allah ne va aduna 
pe toți laolaltă în Ziua Judecăţii. Acolo, soarele a coborât şi a 
apus, iar mâine se va înălța iar; aşa ne vom trezi şi noi acolo, 
sus, după ce vom fi murit aici, pe pământ. O, Allah, lasă-ne să 
fim printre cei care sunt vrednici de îndurarea ta şi nu ne 
despărți de acei pe care i-am iubit. Eşti atotputernic şi poți 
împlini şi ruga aceasta!” 


A fost o înmormântare cu adevărat neobişnuită. Un 

creştin, doi sunniţi şi un şiit vorbiseră la mormântul unui 
musulman, fără ca Mahomed să-şi trimită fulgerele, în ce mă 
privea, credeam că nu săvârşesc nici un păcat, luându-mi 
rămas-bun de la prietenul meu mort, în limba pe care o 
vorbise în viaţă; dar faptul că şi persanul vorbise era o 
dovadă că întrecea cu mult pe musulmani în ce priveşte 
bunătatea sufletului său. Pe Halef l-aş fi putut îmbrăţişa 
pentru puţinele şi frumoasele lui cuvinte. Ştiam de mult că, 
fără să-şi dea seama, era doar în aparenţa musulman. 
Lăuntric, însă, era creştin. 

Ne pregătirăm să plecăm. Atunci, Amad el Ghandur îşi 
trase pumnalul şi tăie o bucăţică din piatra funerară, vârând-o 
în buzunar. Ştiam ce înseamnă fapta aceasta şi eram 
încredinţat că nici o fiinţă omenească nu va fi în stare să-l 
convingă să renunţe la răzbunarea pe care o plănuise. In tot 
cursul serii nu mănâncă şi nu bău nimic, nu luă parte la 
convorbirile noastre şi nu-mi adresă nici mie vreun cuvânt. 
Imi răspunse doar la o singură observaţie: 

— Ştii, îi spusei, Mohammed Emin şi-a primit armăsarul. 
Acum, e al tău. 

— Prin urmare, am dreptul să-l dăruiesc iar? 

— Fără îndoială. 

— ŢI-l dăruiesc. 

— Nu-l primesc. 

— Atunci te voi sili să-l iei! 

— Crezi că vei putea? 

— Vei vedea. Lei/kum saade — noapte bună! 

Imi întoarse spatele şi plecă. Imi dădui seama că venise 
timpul să-i urmăresc mişcările cu şi mai multă luare-aminte 
ca până acum. Dar lucrurile aveau să se întâmple altfel decât 
îmi închipuiam. Era o seară cu adevărat posomorâtă. Persanul 
se retrăsese în încăperea despărțită prin peretele de crengi. 
Oamenii lui flecăreau iar eu şedeam tăcut, împreună cu Halef 
şi englezul, lângă izvorul la care ne străduiam să ne răcorim 
rănile ce ne pricinuiau fierbinţeli. Datorită temperaturii, mă 
scutură un fior rece. Se apropiau frigurile rănilor. 

Petrecui o noapte grea, dar firea mea vânjoasă nu se lăsă 
doborâtă. Mi se părea că simt cum îmi curge prin vine fiece 
picătură de sânge. Pe jumătate treaz, pe jumătate visând sau 


140 


având halucinaţii, mă zvârcoleam dintr-o parte într-alta; 
stăteam de vorbă cu o sumedenie de inşi pe care mi-i scotea 
la iveală închipuirea şi-mi dădeam totuşi seama că nu-i decât 
o amăgire. Abia spre ziuă căzui într-un somn adânc, din care 
mă trezii... abia spre seară. Parfumul de care am mai pomenit 
mă învălui iar, dar în locul celor două perechi de ochi frumoşi, 
privirea-mi căzu pe umflătura de pe nasul englezului. 

— Ei, vă simţiţi mai bine? mă întrebă el. 

— Cred că da. Cum? A apus soarele? Până acum am 
dormit? 

— Bucuraţi-vă, doamnele vă poartă de grijă. V-au trimis 
nişte picături de leac. lar Halef vi le-a picurat pe rană. Apoi a 
venit chiar una din ele şi v-a turnat nu ştiu ce leac printre 
dinţi. Cred că nu era vreun rachiu! 

— Care dintre ele a fost? 

— Ştiu eu?! Una dintre ele! Cealaltă a rămas acolo. Dar 
poate că a fost cealaltă şi a rămas astălaltă, habar n-am! 

— Spuneţi-mi: a fost aceea cu ochii albaştri, sau cu ochii 
negri? 

— Nu m-am uitat la ochii ei. Nu vezi că se învelesc şi se 
leagă de parcă ar fi un pachet? Cred totuşi că o fi fost aceea 
cu ochii albaştri. 

— Ce te face să crezi că a fost ea? 

— Fiindcă v-aţi întors cu un ochi vânăt de acolo. Dar mi se 
pare că v-aţi înzdrăvenit de-a binelea! 

— Desigur. Mă simt într-adevăr foarte bine. 

— Şi mie mi-e bine. Mi-am turnat şi eu picături pe răni şi 
nu mai simt nici o durere. Straşnice picături! Vreţi să 
mâncaţi? 

— Aveţi ceva să-mi daţi? Am o foame de lup. 

— Fireşte că da. Albastra v-a trimis. Sau poate că v-a 
trimis cea neagră. 

Lângă mine se afla o minunată tabah? de argint, pe care 
se aflau: carne acră şi fel de fel de mazih?. Alături era o 
tşidans, care în loc să fie umplută cu ceai, era plină eu bulion 
cald de carne. 


1 Tavă. 
2 Dulciuri. 
3 Cană de ceai. 

— Se pare că doamnele au ştiut că mă voi trezi înainte de 
răcirea bulionului, spusei. 

— Cana asta vă aşteaptă de la prânz. După ce s-a răcit 
bulionul, au trimis-o pe bătrână să-l ia şi l-au încălzit iar. Văd 
că aveţi mare trecere la ele! 

Mă uitai în jur. In apropiere, îl văzui pe Halef dormind, în 
afară de el, nu mai era nimeni. 

— Unde-i persanul? întrebai. 

— Cu femeile. Azi dimineaţă a plecat şi a împuşcat o 
căprioară. Aşa că ceea ce beţi e bulion din carne de 
căprioară. 

— Fiindcă-i pregătit de nişte mâini pricepute, are un gust 
minunat. 

— De unde ştii că nu l-a făcut bătrâna! Yes! 

— Unde-i Amad el Ghandur? 

— A plecat dis-de-dimineaţă la plimbare, pe cal. 

Tresării şi strigai: 

— Prin urmare, tot a plecat nechibzuitul! 

— Cu cărbunarul şi cu celălalt, kurdul-soran. Yes! 

Ah, acum înţelegeam de ce spusese că Allah însuşi i-a 
trimis mijlocul de a se răzbuna. Kurdul-soran, care era de 
asemenea un duşman de moarte al bebbehilor, putea să-i fie 
tălmaci. Cu toate acestea, nefericitul haddedihn era de plâns. 
Puteam pune rămăşag ca nu se va înapoia niciodată la tribul 
său. Nu era posibil să pornesc după el. Mai întâi, fiindcă nu 
eram de acord să devenim ucigaşi, de hatârul unui ins care 
voia să se răzbune. 

— A încălecat pe armăsar? întrebai eu. 

— Pe armăsar? Nu. Pe alt cal. Armăsarul e aici, răspunse 
Lindsay. 

Aşadar, mi-o făcuse! Acesta era mijlocul la care se 
gândise Amad el Ghandur, când îmi spusese că mă va sili să- 
mi iau îndărăt armăsarul! In clipa aceea, nu ştiam bine dacă 
trebuie să mă bucur sau să mă supăr. Cu atât mai mult, cu 
cât dispariţia haddedihnului era o ispravă, care nu mă putea 
lăsa nepăsător; îmi dădeam seama că nu-mi voi putea 
dobândi liniştea prea repede. 

— Aşadar a plecat şi Allo? întrebai. Şi cu plata ce i se 
cuvenea, cum rămâne? 

— A renunţat la ea. Dar mă necăjeşte acest fapt! N-am 
nevoie de daruri de la un cărbunar! 

— Liniştiţi-vă, sír! Are un cal şi o puşcă, aşa că-i plătit 
destul, chiar prea mult. Şi apoi — cine ştie ce i-o fi făgăduit 
haddedihnul! Halef doarme de mult? 

— S-a culcat odată cu dumneavoastră. 

— Cred că somnul e cel mai bun leac! Dar înainte de 
orice, aş vrea să mănânc. 

De-abia reuşisem să mi potolesc foamea, când apăru 
Hassan Ardşir-Mirza. Voiam să mă ridic, dar el mă aşeză, 
punându-mi mâna pe umăr. 

— Nu te scula emire şi mănâncă! E cel mai important 
lucru pe care se cuvine să-l săvârşeşti. Cum te simţi? 

— Mulţumesc, foarte bine! 

— Ştiam. Ai scăpat de friguri. Şi acum, îngăduie să-mi 
îndeplinesc o însărcinare. Amad el Ghandur a venit la mine. 
Mi-a povestit multe despre voi şi despre el însuşi, aşa încât vă 
cunosc tot atât de bine, cum vă cunoaşte şi el. A pornit în 
urmărirea bebbehilor şi te roagă să-l ierţi: totodată, mi-a spus 
că doreşte să nu mergeţi după el. Nădăjduieşte că vă veţi 
înapoia la haddedihni şi-l veţi găsi printre ei. Aceasta e 
însărcinarea pe care mi-a încredinţat-o! 

— Îţi mulţumesc, Hassan Ardşir-Mirza! Plecarea lui mi-a 
îndurerat sufletul; dar trebuie să-l las în voia sorții. 

— Şi acum încotro vreţi să mergeţi? 

— Nu ne-am hotărât încă. Prietenul şi slujitorul meu Hagi 
Halef Omar trebuie să se ducă neapărat la haddedihni, fiindcă 
la ei se află soţia sa. lar emirul din Inglistan are doi slujitori la 
haddedihni. Cu toate acestea s-ar putea să mergem întâi la 
Bagdad. Acolo are englezul un vapor, cu care putem călători 
pe Tigru până la câmpiile înverzite ale haddedihnilor. 

— Ei, atunci sfătuiţi-vă şi hotărâţi-vă emire. Dacă vă 
duceţi la Bagdad, v-aş ruga să nu mă părăsiţi. Sunteţi toţi 
luptători viteji. Vă datorez viaţa şi aş ţine mult să-ţi arăt cât 
de mult te iubesc. Rămânem aici, până când ne vom 
încredința că ne putem despărţi de voi, fără să mai fim 
îngrijoraţi de sănătatea voastră. Acum, mănâncă şi bea! Vă 
voi trimite şi alte bunătăţi, fiindcă sunteţi oaspeţii mei. 
Dumnezeu să vă aibă în paza lui! 

Plecă şi după două minute apăru bătrâna slujitoare, 
aducând altă tavă plină cu mâncăruri. 

— Luaţi! Domnul vi le trimite! îmi spuse. 

— Aveţi foc în colibă? o întrebai. 

— Da. Am aprins focul şi avem o djadagai!, pe care 
pregătim repede mâncărurile. 

— Maderka?, v-am făcut o grămadă de griji! 

— 0, nu, emire! Familia e bucuroasă când are oaspeţi. 
Domnul a povestit familiei despre dumneavoastră şi trebuie 
să vă simţiţi la fel de bine ca domnul. Dar să nu-mi mai 
spuneţi „maderka”! Sunt duşireh* şi mi se spune totdeauna 
Alwah şi din când în când Halwa! 

Şi porni cu paşi mărunți. Dumnezeule! Eram oare osândit 
ca în tot timpul călătoriei să fac numai studii antropologice şi 
botanice? De-abia găsisem în Şohrd un „pătrunjel”, iar acum 
mi-era dat să cunosc pe domnişoara Alwah, care se mai 
numea din când în când Halwa! Ambele cuvinte sunt alcătuite 
din aceleaşi litere, dar cu un înţeles deosebit! intr-adevăr, în 
limba persană a/wah înseamnă planta „odogaciu”, iar halwa 
înseamnă „părăluţă”. 

Această domnişoară bătrână se asemăna mai mult cu 
odăgaciul plin de ghimpi, decât cu drăgălaşa părăluţă. Purta 
pantaloni largi, legaţi la glezne care îi acopereau aproape 
papucii de pâslă, pe umeri îi atârna un fel de caftan de 
culoare albastră şi o vestă de stofă roşie, iar pe cap un turban 
galben înfăşurat cu două văluri lungi care îi cădeau până la 
genunchi, lăsând să se vadă îndărăt o ceafă pleşuvă, iar în 
faţă un chip asemănător unei bufniţe. Cu toate acestea, 
„părăluţa-odogaci” părea să fie foarte prietenoasă şi mă 
hotărâi să-i port şi eu o prietenie sinceră. 

Adusese tava cu bunătăţi tocmai la vreme, fiindcă abia 
plecase de lângă mine şi Halef începu să caşte şi să deschidă 
ochii. Îşi roti uimit privirea, se ridică în coate şi întrebă 
zăpăcit: 

— Maschallah! Soarele-i colo! M-am întors eu, sau s-a 
răsucit el? 


10 plită. 
2 Măicuţă. 
3 Domnişoară. 

Păţise la fel ca şi mine. Nu-i venea să creadă că a dormit 
atât de mult, iar uimirea lui nu mai cunoscu margini, când 
află că Amad el Ghandur ne-a părăsit. 

— A plecat? Cu adevărat? mă întrebă. Fără să-şi ia rămas- 
bun? Allah mi-e martor, asta nu-i frumos din partea lui! Și 
acum ce facem? Nu mai ai obligaţia de a te întoarce la 
câmpiile înverzite ale haddedihnilor! 

— Dimpotrivă, socotesc că mai am această datorie. Crezi 
că te voi părăsi, înainte de a mă încredința că ai ajuns bine la 
şeic Malek şi la Hanneh, soţia ta? 

— Sidi, amândoi se simt bine şi vor mai aştepta până mă 
voi înapoia. Mi-e dragă Hanneh, dar nu voi pleca de lângă 
tine, până când nu voi fi sigur că te-ai întors cu bine în ţara 
părinţilor tăi. 

— Nu-ţi pot cere o asemenea jertfă, Halef. 

— Jertfa nu-i a mea, sidi, ci a ta, prin faptul că mă tii 
alături de tine. Hotărăşte cum vrei. Eu te urmez însă afară 
doar dacă n-ai cruzimea să mă alungi! 

Slujitorii persanului aduseră de la râu o sumedenie de 
peşti, care ne asigurară masa de seară. Renunţai să mănânc, 
fiindcă eram sătul şi urcai spre blocul de stâncă unde se află 
mormântul lui Mohammed Emin, spre a privi apusul soarelui. 

Monumentul de pe mormânt îmi aduse aminte, prin 
singurătatea care-l înconjura şi înălţimea la care fusese 
ridicat, de piatra funerară pe care o construisem pirului 
Kamek, în Valea ldiz. Cine putea bănui atunci, la 
înmormântarea acelui sfânt al Djessidişilor, că Mohammed 
Emin îşi va găsi locul veşnicei odihne pe o înălţime kurdă, 
atât de îndepărtată! Mă simţeam atât de mohorât şi mâhnit, 
mi-era sufletul atât de pustiu, încât mi se părea că dispariţia 
prietenului luase cu sine o parte din însăşi fiinţa mea. Şi cu 
toate acestea, nu se cade să plângi la mormântul unui om 
vrednic, fiindcă moartea nu-i decât solul lui Dumnezeu, care 
ne apropie, ca să ne ducă drept în faţa acestor înălţimi 
senine, de pe care Mântuitorul a predicat ucenicilor: „In casa 
tatălui meu sunt multe locuinţe şi mă duc să vă pregătesc 
adăposturile”. Viaţa e o luptă: trăim ca să luptăm şi murim ca 
să biruim. De aceea a poruncit Apostolul: „la parte la lupta 
dreaptă a credinţei şi trăieşte-ţi viaţa ce ţi se cuvine!” 

Soarele îmbrăţişa întregul orizont, iar razele ce începeau 
să dispară îl colorau în flăcări luminoase, care se întunecau şi 
se pierdeau încetul cu încetul spre răsărit. lnălţimile 
împădurite întinse la picioarele mele semănau cu o mare 
verzuie, pe ale cărei valuri liniştite amurgul îşi profila umbrele 
ce înaintau şi se măreau. Vântul de seară adia doar pe 
culmile din apropiere, încovoind uşor vârfurile copacilor. 
Umbrele se întunecară. Tot ce era departe, pieri; amurgul păli 
şi el, iar noaptea învălui întreaga fire. Ah, cine-ar fi putut 
pleca o dată cu soarele? Cine l-ar fi putut urma departe, 
departe spre apus, luminând patria cu razele lui calde? Aici, 
pe înălţimea aceasta singuratică, mă cuprinse dorul de patrie, 
acel dor pe care nu şi-l poate înfrâna printre străini nici un om 
în pieptul căruia bate o inimă simţitoare. Ubi bene, iot patria 
e o zicală, a cărei nepăsare rece nu-şi găseşte prea des 
confirmarea în viaţă. Impresiile tinereţii nu pot fi înlăturate 
niciodată cu desăvârşire, iar amintirea poate să adoarmă, dar 
nu poate să piară. Tocmai atunci când te aştepţi mai puţin, 
amintirea învie şi te cuprinde un dor, de a cărui frământare se 
poate îmbolnăvi greu sufletul. Mă gândeam la versurile 
poetului germano-american Konrad Kretz şi cu deosebire la 
strofa aceasta: 


„Jara părinților mei, care nu mai ieşti de mult a mea, 
Nici un pământ nu-i atât de sfânt ca al tău. 

Niciodată nu-ți va dispărea imaginea din sufletul 
meu; 

Chiar dacă nu m-ar apropia de tine nici o legătură vie, 
Mă vor lega totuşi de tine morții, 

Pe care îi acoperă pământul tău, iubită Patrie!” 


Făcui un ocol şi mă înapoiai în tabără, unde îi găsii pe toţi 
culcaţi. Cu toate că era târziu, statui încă multă vreme treaz. 
Când izbutii în sfârşit să adorm, se şi auzea ciripitul 
păsărelelor. Mă deşteptai pe la amiază şi aflai de la Halef că 
englezul şi persanul au plecat să vâneze găini sălbatice. 
Luaseră şi pe Doyan cu ei. Rana bravului meu hagiu era mai 
dureroasă ca a mea, dar bătrâna slujnică, Alwah, îi adusese 
de dimineaţă alte picături, care îi uşurară durerile. 

— Câtă vreme mai zăcem aici? sidi, mă întrebă el. 

— Păi, cam până atunci când vom putea pleca, fără să ne 
agravăm rănile. Ai mâncat ceva de dimineaţă? 

— Da, fel de fel de bunătăţi, pe care nu le gustasem 
vreodată. Persanele astea se pricep să gătească şi să coacă 
de minune. Să ni le ţină Allah, cât vom avea nevoie de ele! 
Mirza mi-a spus ca, îndată ce te trezeşti, să mă apropii de 
perete şi să bat din palme. 

— Nu mai aştepta, Halef, fă-o! 

Îmi îndeplini porunca şi numaidecât apăru „părăluţa” cu 
un zabilik: şi o kavehdan?. În cel dintâi se aflau pâine 
proaspătă şi felii de friptură rece, iar în celălalt fierbea încă 
băutura plăcut mirositoare. 

— Cum te simţi, emire? mă întrebă bătrâna. Te-ai odihnit 
şi astăzi destul de mult; slavă lui Allah! 

— Mă simt bine şi sunt flămând, draga mea Alwah! 

— Ţi-am adus de toate; mănâncă şi bea, zilele trec 
repede! 

— Îţi mulţumesc şi te rog să mulţumeşti şi familiei, 
salutând-o din partea mea! 

— Nu se obişnuieşte aşa, dar o voi face, fiindcă eşti 
prietenul şi fratele domnului. 

Ea plecă ca totdeauna cu paşi mărunți, iar eu mă repezii 
asupra bunătăţilor. Pe fundul coşuleţului erau nişte stafide 
minunate, diferite zaharicale, gridgan:, pe care le împărţii cu 
bunul meu Halef. Văzui în ochii lui că vrea să-mi spună ceva, 
dar tocmai, atunci se înapoie Halwa cu altă cană. 

— Emire, îmi spuse ea, familia-ţi trimite încă o mâncare, 
care te va ajuta să scapi de friguri. Dă-mi voie să vin mai 
târziu ca să iau cănile. 

După ce se îndepărtă slujnica, mă uitai în cană şi văzui 
mirat amrudha“ coapte în sosul lor. Halef nu se mai putu 
stăpâni. 

— Allah il Allah! strigă, Domnul fie lăudat, fiindcă lasă să 
crească lucruri gustoase şi odată cu ele femei drăgălaşe, care 


1 Coşuleţ. 

2 Cană de cafea. 
3 Nuci. 

t Pere. 

se pricep să le gătească! Sidi, persanele astea ţin la tine, şi-ţi 
sunt binevoitoare, altminteri nu ţi-ar trimite atâtea mâncăruri 
şi bunătăţi, însoară-te cu aceea nemăritată ca să-ţi poată găti 
acuma şi totdeauna! 

— Hagi Halef Omar, fugi de aici, ca să nu uit să împart cu 
tine dulciurile astea, din pricina propunerii năstruşnice pe 
care mi-ai făcut-o! 

Îşi duse mâinile ia spate, ca să nu primească nimic, dar tot 
îi umplui gura cu-două pere. 

— Să mă păzească Allah de păcatul că m-am încumetat 
să-ţi răpesc din plăcerea acestor bunătăţi delicioase, sidi! Nu 
sunt decât un biet Ben el Arab, iar tu eşti un puternic emir din 
Nemsistan! Pot să aştept până când mi se vor găti cândva în 
rai mâncăruri dintr-acestea! 

— E mult până atunci, Halef. Hai să le împărţim! 

— Sidi, nu mă ispiti. N-am mâncat încă nimic din 
Farsistan!. 

— Atunci, aşează-te frumos. Eu voi lua cafeaua, pâinea şi 
carnea, iar ţie-ţi rămân perele şi dulciurile. 

— Păi tocmai astea sunt pentru tine, effendi! 

— Mi se pare că eşti slujitorul meu, Halef? 

— Cel mai credincios din câţi există! 

— Ei, atunci fă cum îţi poruncesc, dacă nu vrei să mă 
superi! 

— Dacă-mi  porunceşti atât de aspru, nu pot fi 
neascultător! ; 

Supuşenia lui se dovedi atât de absolută. Incât fructele 
dispărură într-o clipă îndărătul mustăţilor. Ştiam că micul 
Halef e destul de lacom şi eram sigur că-i voi face o plăcere 
neaşteptată cu bunătăţile acelea. 

După câtva timp, persanul şi englezul se întoarseră, 
aducând un vânat îmbelşugat. Persanul mă salută cu sinceră 
prietenie se duse la femei, luând cu el o găină sălbatică. 
Englezul se aşeză lângă mine. 

— Cum? Abia v-aţi sculat? Văd că sunteţi la cafea, începu 
el. 

— Da, am dormit iar mult. 

— Well! Trăim aici ca în ţara trântorilor. Mai ţine mult aşa, 

master? 

— În tot cazul până când vom pleca. 

— Witty, ingenious, foarte spiritual! Şi după aceea încotro 
ne ducem, master? 

— Vreţi să mergeţi la Bagdad? 

— De ce nu? Aş ţine mult să ieşim odată din munţii ăştia! 
Şi de la Bagdad? 

— Vom vedea atunci. Nu ştiu încă bine de tot dacă mă voi 
duce într-adevăr la Bagdad. Oricum, am vrut să spun „spre 
Bagdad”. 

Graţioasa „părăluţă” veni să ia găinile sălbatice şi să le 
dea apoi slujitorilor lui Mirza, ca să le jumulească, în urma ei 
apăru persanul, care-mi făcu un semn şi plecă din tabără cu 
paşi rari. Mă luai după el. Ajungând într-un loc umbrit de doi 
arbori, se aşeză la rădăcina unuia şi mă îndemnă printr-un 
zâmbet prietenos să iau loc lângă el. Apoi, începu 
convorbirea, spunându-mi: 

— Emire, am încredere în tine; de aceea, te rog să mă 
asculţi. Sunt urmărit. Nu mă întreba cine a fost tatăl meu. E 
de ajuns să ştii că a murit subit, în împrejurări groaznice, iar 
prietenii mi-au şoptit că ar fi fost ucis, deoarece ar fi stat 
cuiva în cale. Eu, fiul lui, l-am răzbunat şi am fost nevoit să 
fug, împreună cu ai mei. Inainte de a fugi, am adunat toate 
lucrurile de preţ pe care le-am putut lua şi le-am încărcat pe 
nişte cămile, trimiţându-le, sub paza unui supus credincios, 
peste graniţa imperiului persan. Apoi, am plecat şi noi, pe alt 
drum. Ştiam că vom fi urmăriţi, aşa că îndrumai pe dzadgiri! 
pe o cale greşită, în timp ce noi porneam prin Kurdistanul 
sălbatic. Şi acum, emire, spune-mi dacă vrei să mă însoţeşti, 
atâta vreme cât avem de făcut acelaşi drum; dar înainte de a 
te hotări, nu uita că sunt fugar. Şi tăcu. 

Răspunsei numaidecât: 

— Hassan Ardşir-Mirza, voi merge pretutindeni şi atâta 
timp cât vă pot fi de folos, ţie şi alor tăi. 

Imi strânse mâna şi-mi spuse: 

— Iţi mulţumesc, emire. Dar prietenii tăi? 

— Merg oriunde merg şi eu. Pot să te întreb care este ţinta 
călătoriei tale? 

— Hadramaut. 

Hadramaut! Cuvântul acesta mă electriza. Primejdiosul, 
înfricoşătorul Hadramaut! Imi pieriră dintr-o dată şi oboseala 
şi descurajarea şi-l întrebai pe persan pe un ton plin de 
însufleţire: 

— Eşti aşteptat acolo? 

— Da; am un prieten, pe care l-am înştiinţat printr-un 
curier că vin. 

— Vrei să te însoțesc până la Hadramaut? îl întrebai. 

— Atât de departe, emire? N-aş putea cere un asemenea 
sacrificiu nici celui mai bun prieten. 

— N-ar fi un sacrificiu. Te conduc bucuros, dacă-ţi face 
plăcere. 

— Fie, domnule! Rămâi cu noi cat timp vei vrea şi te vei 
simţi bine. Dar trebuie să-ţi spun că, înainte de a merge la 
Hadramaut, voi vizita Kerbela. 

— Kerbela? Ah, suntem la sfârşitul lunii Dsui'l hedşe şi se 
apropie Muharremul. în zece ale lunii e un pelerinaj la 
Kerbela! 

— Da; Hadj el manijat! e de mult pe drum şi mă duc şi eu 
la Kerbela, ca să-mi înmormântez tatăl lângă locul patimilor 
lui Hossein. Vezi, va fi aproape cu neputinţă să ne 
întovărăşiţi! 

— De ce-mi va fi cu neputinţă? Fiindcă sunt creştin şi nu- 
mi este îngăduit să merg la Kerbela? Am fost şi la Mecca, deşi 
numai musulmanii au voie să meargă acolo! 

— Dacă ai fi recunoscut în Kerbela, te-ar sfâşia 
credincioşii! 

— Am fost recunoscut şi la Mecca şi tot nu m-au sfâşiat! 

— Emire, eşti un bărbat curajos! Ştiu că tatăl meu 
odihneşte pe braţele lui Allah, chiar dacă i se află cadavrul în 
Teheran sau Kerbela. Nu m-aş duce niciodată în pelerinaj la 
Kerbela, Nedşef sau Mecca, fiindcă Mohammed, Ali, Hassan şi 
Hossein au fost oameni, ca şi noi: dar trebuie să îndeplinesc 
neîntârziat şi cu credinţă ultima voinţă a tatălui meu, care 
ţinea să fie îngropat în Kerbela, aşa că mă voi alătura 
„Caravanei morţilor”. Dacă vrei să rămâi alături de mine, nu 
voi fi eu acela care te va trăda; şi familia mea va tăcea; dar 

slujitorii nu împărtăşesc părerea mea despre învăţătura 
Profetului. Ei vor fi cei dintâi care te vor ucide. 

— Lasă asta pe seama mea. Unde-ţi vei găsi cămile? 

— Cunoşti localitatea Ghadhin, lângă Bagdad? 

— Oraşul persan? Da. E pe malul drept al Tigrului faţă în 
faţă cu Madhim şi e legat de Bagdad printr-un tramvai cu cai. 

— Acolo mă aşteaptă călăuzele cămilelor, care au şi 
cadavrul tatălui meu. 

— Atunci, te voi însoţi mai întâi până la Ghadhin şi apoi 
voi vedea. Dar acolo eşti în siguranţă? 

— Sper că da. Adică, voi fi urmărit, dar Paşa din Bagdad 
nu mă va preda agenţilor. 

— Nu te încrede în nici un turc şi nu te încrede în nici un 
persan! Ai fost atât de prevăzător şi ai mers prin Kurdistan. 
De ce vrei să renunţi la hotărârea aceasta înţeleaptă? Poţi 
ajunge la Kerbela chiar fără să te alături „Caravanei morţilor”. 

— Nu cunosc nici un drum până acolo. 

— Te călăuzesc eu. 

— Cunoşti vreo potecă? 

— Nu, dar o voi găsi. Allah m-a înzestrat cu însuşirea de a 
găsi locuri pe care nu le-am străbătut niciodată. 

— Totuşi nu se poate, emire. Trebuie să-mi caut oamenii 
la Ghadhin. 

— Atunci, du-te pe ascuns acolo şi fereşte-te de Bagdad şi 
de „Caravana morţilor”! 

— Domnule, nu sunt laş. Vrei să creadă oamenii mei că 
mi-e frică? 

— Bine, văd că şi tu eşti curajos! Asta mă bucură, fiindcă 
ne potrivim şi vom călători împreună. 

— Sunt de acord, emire, dar îţi pun o condiţie. Sunt bogat, 
foarte bogat. Îţi cer neapărat i să primeşti din parte-mi tot ce- 
ţi trebuie! 

— Atunci devin slujitorul tău, care-şi primeşte simbria! 

— Nu; eşti oaspetele meu, fratele meu, a cărui iubire îmi 
îngăduie să-i port de grijă. Îţi jur pe Allah, că nu voi călători cu 
tine, dacă nu-mi primeşti condiţia. 

— Prin jurământul acesta mă sileşti să-ţi îndeplinesc 
dorinţa. Dar eşti plin de bunătate şi încredere în mine cu 
toate că nu mă cunoşti! 

— Crezi că nu te cunosc? Nu ne-ai salvat din mâna 
bebbehilor? Amad el Ghandur nu ne-a istorisit atâtea despre 
tine? Vom rămâne împreună şi pentru puţinul pe care ţi-l pot 
pune la dispoziţie, voi primi din partea ta comorile pe care le- 
am jinduit zadarnic, fiindcă n-am găsit pe nimeni care să le 
aibă — comorile sufletului. Emire, nu sunt un om de rând, dar 
nu mă pot asemui cu tine. Ştiu că în ţara ta şi un copil este 
mai bogat în cunoştinţe decât un bărbat din ţările noastre; că 
vă desfătaţi cu bunuri de ale căror nume n-am auzit măcar. 
Ştiu că ţara noastră e un pustiu faţă de a voastră şi că şi cel 
mai sărman dintre oamenii de la voi se bucura de mai multe 
drepturi decât vizirul din Farsistan. Ştiu încă multe altele şi le 
ştiu şi pricina: aveţi mame, aveţi soţii. Noi n-avem însă nici pe 
cele dintâi, nici pe celelalte. Dă-ne mame bune şi copiii noştri 
se vor putea măsura curând cu ai voştri. Inima mamei este 
pământul în care-şi înfige rădăcinile sufletul copilului. O, 
Mahomed, te urăsc, fiindcă tu ai smuls sufletul femeilor 
noastre şi le-ai prefăcut în sclave ale voluptăţii. Prin aceasta, 
ne-ai zdrobit puterea, ne-ai împietrit inima, ne-ai pustiit ţările 
şi ai înşelat pe toţi cei care te urmează, cu privire la 
adevărata fericire! 

În timp ce rostise ultimele cuvinte, se ridicase şi-şi 
strigase cu voce tare învinuirea adusă Profetului. Din fericire, 
nu-l auzise nici unul dintre oamenii săi! Abia după o pauză 
destul de lungă, se întoarse spre mine şi-mi spuse: 

— Cunoşti drumul de aici până la Bagdad? 

— Nu l-am străbătut niciodată, dar sunt sigur că nu mă voi 
rătăci. Ne putem îndrepta spre una din aceste două direcţii: 
una duce spre sud-vest la Munţii Hamrin, iar cealaltă ne duce 
de-a lungul Munţilor Dijala, până jos la Ghadhin. 

— Cât crezi că avem de mers de aici până la Ghadhin? 

— Putem parcurge primul drum în cinci zile, iar pe al 
doilea numai în patru zile. 

— Drumurile acestea străbat ţinuturi locuite? 

— Da; şi tocmai de aceea mi se par mai potrivite. 

— Aşadar, mai sunt şi altele? 

— Negreşit, dar ar trebui să mergem numai pe drumurile 
prin care mişună tâlharii beduini. 

— Din ce trib sunt? 

— Pe acolo hoinăreşte mai ales tribul Djerboa, dar 
„teritoriul” lor e încălcat uneori de câte o bandă de-a lui Ben 
Lam. 

— Te temi de ei? 

— Să mă tem? Nu! Dar omul prevăzător alege totdeauna 
cel mai puţin primejdios dintre cele două drumuri. Am un 
paşaport al sultanului, care-i respectat la Dijala şi în partea de 
apus a fluviului, dar nu şi de beduini. 

— Şi cu toate acestea, m-aş hotărî să folosesc drumul 
acela mai izolat, fiindcă sunt fugar. Nu mă pot apropia atât de 
mult de graniţa persană, unde m-ar prinde cei puşi să mă 
urmărească. 

— Poate că punctul tău de vedere e îndreptăţit; dar 
gândeşte-te că drumul prin stepă, a cărei vegetaţie a fost 
distrusă de arşiţa soarelui, va fi foarte, anevoios pentru 
femei. 

— Ah, ele nu se tem nici de foame, sau sete, nici de 
căldură sau frig. Li-e frică numai să nu fiu prins. Am burdufuri 
cu apă şi mâncare pentru toţi, pe cel puţin opt zile de-acum 
încolo. 

— Şi te poţi bizui într-adevăr pe oamenii tăi? 

— Cu toată nădejdea, emire! 

— Bine, atunci vom merge prin ţinutul tribului Djerboa. 
Allah ne va ocroti. In afară de aceasta, îndată ce vom ajunge 
în deşert, vom înainta foarte repede, pe când cămilele tale 
vor birui cu mare greutate şi osteneală terenul muntos. Prin 
urmare, suntem înţeleşi şi n-avem de aşteptat decât 
vindecarea rănilor. 

— Te rog să-mi îndeplineşti o rugăminte, îmi spuse sfios. 
La plecare, m-am aprovizionat din belşug cu toate cele 
trebuincioase. Când călătoreşti mult, încep să ţi se strice şi să 
se rupă hainele şi fiindcă ştiam că nu voi găsi nici un bazar 
cumsecade până la Hadramaut, am luat cu mine şi câteva 
haine. Intrucât hainele pe care le purtaţi nu mai sunt atât de 
arătoase, te rog să primeşti de la mine tot ceea ce vă trebuie. 

Propunerea aceasta era binevenită, dar mă punea pe 
gânduri. Hassan Ardşir-Mirza avea dreptate. Cei trei inşi care 
rămăsesem din grup nu ne puteam înfăţişa prin locuri 
civilizate, fără a fi luaţi drept vagabonzi; dar ştiam totodată 

că englezul nu va primi să i se dăruiască nimic şi apoi era şi 
pentru mine un punct de onoare să nu mă folosesc chiar din 
prima zi de generozitatea persanului. De altfel, nu mă 
sinchiseam de fel că m-ar fi putut vedea vreun arab într-o 
haină nu tocmai potrivită pentru... vreo festivitate la Curte. 
Adevăratul beduin preţuieşte un om după calul său, nu după 
haină, iar în privinţa aceasta eram încredinţat că stârnesc 
invidia oricui. În cel mai rău caz, fiii deşertului m-ar fi putut 
socoti un hoţ de cai, ceea ce după părerea lor era mai mult o 
cinste, decât o ruşine pentru mine. Aşa că îi răspunsei lui 
Mirza: 

— Îţi mulţumesc! Ştiu că ai cele mai frumoase sentimente 
pentru noi, dar te rog să amâni propunerea asta, pentru ziua 
când vom ajunge la Ghadhin. Pentru hoţii din tribul Djerboa 
hainele noastre sunt destul de bune şi le vom purta doar 
câteva zile, adică până aproape de Bagdad. Cred că... 

Mă oprii, fiindcă mi se păruse că aud un zgomot prin 
tufişul din spatele celor doi stejari. 

— Nu te tulbura, emire. A fost vreun animal sau o pasăre, 
o tschelpiseh! sau o mair-mar?, spuse Mirza. 

— Am învăţat toate felurile de zgomote din pădure şi le 
cunosc bine, răspunsei, n-a fost un animal, ci un om. 

Din câteva sărituri ocolii tufişul şi prinsei un om, care 
tocmai se pregătea să fugă. Era unul dintre slujitorii persani. 

— Ce faci aici? îl întrebai. 

Nu-mi răspunse. 

— Vorbeşte; de nu, îţi dezlipesc eu limba! 

Acum deschise gura. dar scoase numai un bâlbâit din care 
nu se înţelegea nimic. Mirza, care mă urmase, se apropie şi- 
mi spuse, când îl văzu pe cel prins în tufiş: 

— Cine-i, Saduk? Nu-ţi poate răspunde; e mut. 

— Dar ce caută aici, în tufiş? 

— Voi afla îndată. li înţeleg semnele. 

Şi întorcându-se spre slujitor, îl întrebă: 

— Saduk, ce făceai aici? 

Cel întrebat deschise mâna, în care avea nişte buruieni şi 
ienuperi şi se strădui să se facă înţeles prin diferite gesturi. 


1 Şopârlă. 
2 Viperă. 

— De undevii? 

Saduk arătă îndărăt, spre tabără. 

— Ştiai că suntem aici? 

Slujitorul clătină din cap. 

— Ai auzit ce-am vorbit? 

Urmă acelaşi semn. 

— Bine. Pleacă — dar altă dată să nu mă mai deranjezi! 

Saduk se îndepărtă şi stăpânul său mă lămuri: 

— Saduk a fost trimis de Alwah să caute ienuperi, usturoi 
sălbatic şi tot felul de buruieni, întrebuințate la prepararea 
găinilor pe care le-am vânat. Numai din întâmplare a ajuns în 
preajma noastră. 

— Şi a ascultat ceea ce am vorbit, îl întrerupsei. 

— Ai văzut doar, mi-a răspuns, că n-a ascultat. 

— Nu-l cred. 

— Ah, e cinstit. 

— Nu-mi place mutra lui. Un om care are fălcile ieşite în 
afara obrazului, e un om fals. Poate că-i o prejudecată, dar 
până acum mi-a fost întărită de numeroase pilde. S-a născut 
mut? 

— Nu. 

— Dar cum şi-a pierdut graiul? 

Mirza şovăi să-mi răspundă; după câteva clipe, îl auzii: 

— Nu mai are limbă. 

— Ah! Aşadar înainte vorbea? Şi i-a fost tăiată limba? 

— Din păcate! răspunse scurt Mirza. 

Mă gândeam îngrozit la înspăimântătoarea pedeapsă, din 
fericire rară astăzi, de a tăia sau smulge limba aceluia care a 
greşit prin vorbe. Această barbarie a fost folosită odinioară cu 
deosebire în Orient şi în satele cu sclavi ale Americii. 

— Hassan Ardşir-Mirza, începui, văd că n-ai vrea să vorbim 
despre asta, dar Saduk nu-mi place defel. N-aş putea avea 
niciodată încredere în el şi prezenţa lui în timpul convorbirii 
noastre îmi dă de bănuit. Nu sunt un om curios, dar am 
obiceiul, ori de câte ori sunt în situaţii primejdioase, să iau 
aminte şi la cel mai neînsemnat dintre lucruri sau fapte. De 
aceea, te rog să-mi povesteşti cum a rămas fără limbă. 

— L-am pus la încercare, emire... E credincios şi cinstit. 
Totuşi îţi voi povesti ce a determinat pe tatăl meu să-l 

pedepsească în felul acesta. 

— Tatăl tău? Ah, e foarte important! 

— Greşeşti, emire! Saduk a fost în tinereţe kman-kasch! al 
tatălui meu şi avea însărcinarea de a aduce poruncile şi 
însărcinările lui la cunoştinţa supuşilor. Astfel, a venit deseori 
în casa muschtahedului”, unde a cunoscut pe fiica sa. El era 
un bărbat frumos şi s-a îndrăgostit de ea. Intr-o zi, sări peste 
zidul grădinii, în timp ce ea culegea flori şi se încumetă să-i 
vorbească despre sentimentele ce i le nutrea. Muschtahedul 
se afla ascuns prin apropiere şi porunci oamenilor lui să-l 
prindă. Din consideraţie pentru tatăl meu, n-a fost predat 
autorităţilor, care l-ar fi osândit la moarte; dar fiindcă limba 
fusese aceea care păcătuise, muschtahedul ceru stăruitor 
tatălui meu să-i taie limba. Tata fu nevoit să ţină seama de 
această cerere, chemă un maitschunigar:, care era în acelaşi 
timp şi un medic vestit şi-i spuse să taie limba arcaşului. 

— Cred că pedeapsa ce i s-a aplicat a fost mai cruntă 
decât moartea. Saduk a rămas în continuare în slujba tatălui 
tău? 

— Da. Şi-a îndurat durerile cu o resemnare neobişnuită, 
fiindcă are o fire blândă şi prietenoasă. Dar fapta a fost 
blestemată. 

— Cum asta? 

— Muschtahedul a murit otrăvit, medicul a fost găsit ucis 
într-o dimineaţă în faţa farmaciei sale, iar fiica marelui-preot 
s-a înecat în timpul unei călătorii pe apă. 

— E din cale-afară de ciudat. Şi ucigaşii n-au fost 
descoperiţi? 

— Niciodată. Ştiu la ce te gândeşti, emire, dar bănuiala ta 
e nedreaptă, fiindcă Saduk a fost deseori bolnav şi zăcea 
tocmai în zilele în care şi-au găsit moartea cei trei inşi. 

— Şi tatăl tău a murit în împrejurări nefireşti, nu-i aşa? 

— A fost atacat în timpul unei plimbări pe care o făcea 
călare, însoţit de Saduk şi un kajem makam?. Numai Saduk a 
scăpat cu o rană. Tarta şi kajem makamul au fost ucişi. 


1 Arcaş. 

2 Marele preot. 
3 Farmacist. 

1 Locotenent. 

— Hm! Saduk n-a recunoscut pe ucigaşi? 

— Era întuneric. Unul dintre cei care s-au năpustit asupra 
lor era cel mai pătimaş adversar al tatei. Saduk i-a recunoscut 
glasul. 

— Împotriva lui te-ai răzbunat? 

— Judecătorii l-au pus în libertate, dar e mort! 

Chipul lui Mirza mă lăsa să înţeleg ce fel de moarte a avut 
adversarul acela. Făcu un semn dispreţuitor şi spuse: 

— A trecut. Hai să ne întoarcem la tabără! 

Plecă. Eu mai rămăsei o vreme, întrucât cele ce aflasem 
mă puneau pe gânduri. Saduk era sau nu un om din cale- 
afară de nevinovat, cum sunt foarte puţini, sau un răufăcător 
din cale-afară de prefăcut? Trebuia supravegheat necontenit. 
Când ajunsei în tabără, se pregătea cina. Spusei englezului că 
am de gând să călătoresc împreună cu persanul spre Bagdad 
şi apoi la Kerbela şi se arătă bucuros să pornească în această 
călătorie primejdioasă. 

Rana nu-mi mai pricinuia dureri. Mă simţeam foarte bine, 
aşa încât după-amiază îmi luai carabina, ca să dau o raită prin 
împrejurimi, în tovărăşia câinelui. Sir David Lindsay voia să 
vină cu mine, dar îi spusei că ţin mult să fiu singur. Ca să-mi 
respect o deprindere îndelungată, voiam să mă încredinţez 
mai întâi că ne aflăm în deplină siguranţă în tabără. In 
asemenea cazuri, principalul este să ascunzi urmele propriilor 
paşi, călcând cât mai uşor şi apoi să cauţi urmele paşilor 
străini. Aşadar, făcui pe îndelete şi cu toată luarea-aminte 
ocolul taberei, pană la o depărtare destul de mare şi ajunsei 
la malul fluviului. Aici, văzui că iarba de pe mal este călcată 
într-un mod foarte ciudat. Tocmai voiam să-mi continui 
cercetările, când auzii un fâsâit de ramuri. 

Mă strecurai în grabă într-un tufiş des şi mă trântii la 
pământ. Auzii păşi în apropiere; persanul cel mut ieşi dintr-un 
alt tufiş, îşi roti privirea în jur, pentru ca după aceea, 
neobservând pe nimeni, să se îndrepte spre fluviu şi să se 
oprească în locul care îmi atrăsese adineauri luarea-aminte. 
Stătu puţin şi se înapoie. 

Înainte de a intra iar în tufiş, aruncă o căutătură foarte 
ciudată în două direcţii şi porni. 

Atunci, repezindu-mă spre el, îl apucai cu stânga de piept 

şi-i trăsei cu dreapta o palma, care îl ameţi, făcându-l 
inofensiv. 

— Hhaintkar — spionule! Ce cauţi aici? mă răstii ia el. 

Desigur nu-mi putea răspunde, iar sunetele neînţelese pe 
care le rostea erau mai mult o urmare a spaimei, decât o 
încercare de a mă lămuri cu privire fapta ce săvârşise. 

— Vezi arma asta? îl întrebai. Dacă nu faci numaidecât 
ceea ce-ţi poruncesc, te împuşc! 

Făcu nişte gesturi, din care nu înţelegeam prea bine dacă 
adese împotrivire sau, poate, o încercare de scuză; dar când 
îmi luai puşca de pe umăr, se supuse, aţintindu-şi privirea 
asupra armei. 

— Acum, vino! îi spusei; vom căuta să aflăm de ce te-ai 
uitat spre tufişul acela! 

Cercetai cele două locuri pe care le privise mutul, când 
voise să plece şi văzui două grămăjoare de fire de iarbă, 
agăţate în tufiş, la o depărtare de vreo douăzeci de picioare 
una de alta. 

— Ah, e un semn! E foarte interesant! la de acolo iarba şi 
arunc-o în apă! 

Mă ascultă. i 

— Acum mergem la tabără. Inainte! Dacă încerci să fugi, 
sau te nimereşte glontele meu, sau, te sfâşie câinele! 

Prin urmare, bănuiala mea era întemeiată şi presimţirile 
mele nu mă înşelaseră. Omul acesta era un spion, cu toate că 
mai aveam nevoie de dovezi, spre a mă convinge pe deplin. 
Când ajunserăm la tabără, trimisei vorbă persanului că am 
să-i dau o veste. 

— Ce s-a întâmplat? mă întrebă, venind în grabă. De ce-l 
ţii de braţ pe Saduk? 

— Fiindcă e prizonierul meu. Vrea să te distrugă. Eşti 
urmărit şi el trădează duşmanilor tăi locul unde te găseşti, 
prin diferite semne. L-am surprins îndreptând vegetaţia de pe 
mal, după ce agăţase nişte grămăjoare de iarbă într-un tufiş, 
datorită cărora oricine se poate orienta, spre tabăra noastră. 

— Nu se poate! 

— Dacă-ţi spun! întreabă-l, dacă-l poţi înţelege! 

Puse slujitorului o sumedenie de întrebări, dar din 
semnele şi mormăielile ce urmară, pricepui doar că Saduk nu 

ştie ce vreau de la el şi de ce l-am ameninţat cu puşca. 

— Vezi, emire, că-i nevinovat? spuse Mirza. 

— Bine, atunci voi face eu ceea ce ar trebui să faci tu. 
Sper că voi izbuti să, te încredinţez că slujitorul tău e un 
trădător. la-ţi arma şi urmează-mă. Dar anunţă mai întâi 
oamenii că prietenii mei vor împuşca pe oricine ar încerca să-i 
dea drumul lui Saduk. Ei nu ştiu de glumă. Până la înapoierea 
noastră, să stea cineva de pază la marginea tufişului şi să 
anunţe numaidecât pe ceilalţi, dacă observă ceva primejdios. 

— Incălecăm sau mergem pe jos? mă întrebă. 

— Cât de departe e locul unde aţi avut ultima tabără? 

— Am călărit vreo şase ore până aici. 

— Prin urmare, azi n-am putea ajunge acolo. Mergem pe 
jos. 

Persanul îşi luă arma, iar eu dădui englezului şi lui Halef 
instrucţiunile cuvenite. Il legară pe Saduk şi-l duseră 
deoparte. Ştiam că e în mâini sigure şi că pot pleca fără grijă. 

Ne îndreptarăm întâi devale, spre fluviu. Pe la jumătatea, 
drumului, mă oprii uimit în faţa unui tufiş pipernicit, pe care 
era agăţată o grămăjoară de iarbă, la fel cu cele două pe care 
slujitorul mut fusese nevoit să le arunce în apă. 

— Opreşte-te, Mirza! Ce-i asta? îl întrebai. 

— larbă, îmi răspunse. 

— Create în copaci sau în tufiş? 

— Allah, nu! Cine o fi agăţat-o? 

— Saduk. Acum, vino să căutăm la o depărtare de 
douăzeci de picioare şi vom găsi al doilea semn, după cum 
bănuiesc! 

Mă urmă şi bănuiala mea se dovedi întemeiată. 

— Nu cumva iarba a fost pusă, înainte de venirea noastră? 

— O, Hassan Ardşir-Mirza, bine că te aud numai eu! Nu 
vezi că iarba e încă verde şi proaspătă? Hai acum în josul 
fluviului, unde am găsit aceleaşi semne, la aceeaşi distanţă. 
Omul tău a indicat în chip tainic tot drumul spre tabără, cu 
semne puse la depărtări de câte douăzeci de picioare. In felul 
acesta, vom fi atacați cu uşurinţă şi ucişi, ca tatăl tău, ca 
farmacistul, ca muschtahedul şi ceilalţi. 

— Domnule, dacă ai avea dreptate...! 

— Am dreptate. Cred că eşti un drumeţ priceput. Da? Ei, 

ai fi în stare să găseşti exact drumul pe care l-ai străbătut de 
la ultima voastră tabără până aici? 

Îmi răspunse afirmativ şi păşirăm în susul fluviului, 
ajungând curând la locul unde poposisem cu haddedihnii şi 
ceilalţi tovarăşi, înainte de a sări în ajutorul persanului. Atunci 
venisem dinspre nord; aici, valea fluviului cotea spre răsărit şi 
pornirăm în direcţia aceasta, lăsasem de mult în urmă 
cotitura, când observai în dreapta o salcie, în a cărei tulpină 
erau făcute două tăieturi adânci. 

— Cum eraţi aşezaţi în timpul mersului? întrebai eu. 

— Femeile în mijloc, iar bărbaţii în două grupe, înainte şi 
în urma lor. 

— In ce grupă era Saduk? 

— Mereu în cea de dindărăt. Rămânea mereu în urmă, ca 
să privească florile şi buruienele, care îi plac mult. 

— Rămânea în urmă, ca să poată lăsa pe furiş semne 
pentru urmăritori. E mare pişicher! 

— Unde ai văzut semne? 

— Uită-te la salcia asta! Aşa. Acum, să mergem mai 
departe! 

După vreun sfert de oră, îmi dădui seama că lărgimea 
fluviului se întreise faţă de aceea pe care o văzusem până 
atunci, astfel că adâncimea mică a apei permitea formarea 
unui vad, care putea fi trecut cu uşurinţă. Mirza se opri şi-mi 
arătă un mesteacăn, îndoit pe la jumătatea talpinei. 

— Poate că vei fi socotind şi asta un semn? mă întrebă 
râzând. 

Cercetai copăcelul. 

— Negreşit că da. Priveşte cu atenţie tulpina şi dacă vrei, 
uită-te şi la tulpinile copacilor din apropiere. Gândeşte-te şi la 
direcţia în care se află înălțimile din vecinătate şi vei vedea 
că vântul nu poate sufla în locul acesta decât spre vest. Nici 
un vânt dinspre nord, sud sau est nu poate sufla aici cu atâta 
putere, încât să frângă tulpina copăcelului. Cu toate acestea, 
e frânt şi îndreptat spre vest. Asta nu-ţi bate la ochi? 

— Fireşte, emire! 

— Şi acum, uită-te bine la locul frânturii! Oricine-şi poate 
da seama că e proaspătă. Prin urmare, frântura a fost făcută 
atunci când aţi trecut voi pe aici. In ultimele zile n-a fost nici o 

furtună atât de puternică, încât să pricinuiască încovoierea 
copacului. lar tulpina s-a aplecat spre vest, adică în direcţia 
spre care v-aţi îndreptat. Să mergem mai departe! 

— Înotăm? 

— Să înotăm? De ce? 

— Rândul trecut am călărit, pe aici, prin apă. 

— Poate că nu-i nevoie să înotăm, fiindcă apa-i joasă. 
Când vom ajunge dincolo, vei vedea că vom găsi iar un semn, 
tocmai în locul pe unde aţi mers data trecută. 

Ne legarăm hainele şi le puserăm pe cap. Apa ne ajunse 
întâi până la genunchi, apoi ceva mai sus. O singură dată mi 
se ridică până la umeri. Îndată ce sosirăm pe malul opus, 
Mirza se încredința de temeinicia bănuielii mele, fiindcă dădu 
cu ochii de nişte cârcei de viţă sălbatică, atât de aplecaţi şi de 
legaţi, încât înfăţişau un fel de deschizătură. 

— Saduk a avut vreme să facă isprava asta? întrebai. 

— Da. Îmi aduc aminte că nici una din cămile nu voia să 
intre în apă şi ne-am necăjit mult, până când le-am silit să se 
supună. Saduk îşi lăsase calul în urmă, ca să mâne o cămilă şi 
s-a întors apoi să şi-l ia. 

— Ce şiret! Şi tot nu mă crezi? 

— Emire, fireşte că acum încep să văd lucrurile ca şi tine. 
Dar ce semne o fi făcut în deşert, unde nu era decât iarbă? 

— Vom afla curând. Din ce parte aţi venit încoace? 

— Dinspre răsărit. Acolo... o, emire, ce-i asta? 

Întinse braţul spre dreapta şi eu îmi îndreptai privirea într- 
acolo, zărind numaidecât o linie întunecată, ce părea că se 
apropie de noi. 

— Oare-s călăreţi? 

— Da. Să trecem apa repede înapoi, fiindcă pe partea 
aceasta n-avem unde să ne ascundem, dar pe malul celălalt 
sunt şi stânci şi tufişuri. 

Trecurăm în câteva clipe şi ne căutarăm un ascunziş sigur, 
din care să putem supraveghea pe cei ce veneau. 

— Cine pot fi călăreţii aceia? 

— În tot cazul, nu-i un drum obişnuit pe aici; s-ar putea 
însă ca vadul să fie cunoscut şi de alţii. Să aşteptăm! 

Călăreţii ajunseră la celălalt mal. Erau atât de aproape, 
încât le puteam deosebi chipurile uşor. 

— Derigh!, îmi şopti persanul. Sunt persani! 

— Pe teritoriul turcesc?! întrebai, mirat. 

— Nu vezi că poartă îmbrăcămintea beduinilor? 

— Sunt ihlats? sau ostaşi din armata regulată? 

— Ihlatsi. Cunosc pe conducătorul lor; mi-a fost subaltern. 

— Cum îl cheamă? 

— E susbaşiul* Maktub Aga, curajosul fiu al hanului Ejub. 

Văzurăm limpede că Maktub Aga se uită cu luare-aminte 
la cârceii de viţă de vie. Apoi, spuse câteva cuvinte oamenilor 
săi, arătându-le şi lor cârceii şi-şi mână calul în apă. Ceilalţi îl 
urmară. 

— Domnule, îmi şopti, foarte tulburat, ai avut dreptate în 
toate privinţele. Oamenii ăştia au fost trimişi să mă prindă. 
Printre ei este şi pendşahbaşiul* Omram un nepot al lui 
Saduk. Allah, dacă dau de noi aici? Doar nu ne va trăda 
câinele tău! 

— Nu, fii pe pace! 

Erau treizeci de inşi. Conducătorul lor avea o înfăţişare 
curajoasă şi sălbatică. Se opri în faţa sălciei şi râse. 

— Dusad divvan — mii de draci! strigă. Vino încoace, 
penşahbaşiule, vino să vezi că ne putem bizui pe unchiul tău. 
Aici e alt semn, care ne îndrumă în josul fluviului. Inainte! 

Călăriră pe lângă noi, fără să ne descopere. 

— Ei, Mirza, te-ai convins? 

— Mai mult decât îţi închipui, îmi răspunse. Nu mai avem 
timp de vorbit; trebuie să luăm vreo măsură de apărare! 

— Să ne apărăm? Cum? Deocamdată, să-l urmăm cu 
băgare de seamă. E tot ce putem face! 

leşirăm din ascunzătoare şi merserăm tiptil după 
mercenari, străduindu-ne să nu fim văzuţi. Faptul că mergeau 
încet, ne era favorabil. După vreun sfert de oră, urmăritorii 
sosiră la locul unde se dăduse lupta, în cursul căreia fusese 
ucis Mohammed Emin. Se opriră şi priviră urmele fostei 
noastre tabere. 

Noi o luarăm la dreapta, prin tufişuri şi înaintarăm cât 

puturăm de repede. Cu toate că aveam o distanţă bunicică 
până la tabără, o străbăturăm în cinci minute. Eu năduşisem, 
iar Mirza gâfâia din răsputeri. Dintr-o aruncătură de ochi, îmi 
dădui seama că totul e în ordine. 

— Fiţi liniştiţi, se apropie duşmanii! porunci persanul. 

Apoi, străbăturăm tufişul spre poalele muntelui şi găsirăm 
paznicul la locul cuvenit. După câteva clipe apărură şi 
urmăritorii. Când ajunseră în dreptul nostru, se opriră. 

— Aici ar fi un loc foarte potrivit pentru tabără, spuse 
susbaşiul. Ce spui, Omram? 

— Ziua este pe sfârşite, domnule, spuse pendşahbaşiul. 

— Bine, atunci rămânem aici. Avem iarbă şi apă în 
cantităţi suficiente. 

Nu mă aşteptam la hotărârea asta, foarte primejdioasă 
pentru noi. Inlăturasem toate urmele, dar pe locul unde 
poposisem în prima noapte focul pe care-l aprinsesem arsese 
iarba şi înnegrise pământul şi tocmai urmele acestea nu 
fuseseră şterse. De asemenea iarba pe care o călcase Saduk 
nu se ridicase de-a binelea, astfel că şi ea ne putea trăda. 

— Allah '] Allah! Ce ne facem? mă întrebă Ardşir-Mirza. 

— Dacă am încerca să ieşim tustrei, ne-ar descoperi lesne. 
Voi pândi numai eu; e destul. Luaţi câinele, duceţi-vă la 
tabără şi pregătiţi-vă de luptă. In cazul când veţi auzi o 
împuşcătură de revolver, staţi şi aşteptaţi; dar dacă veţi auzi 
detunătura carabinei, înseamnă că sunt în primejdie şi trebuie 
să-mi veniţi grabnic într-ajutor. Hagi Halef Omar să nu uite să- 
mi aducă şi arma cea grea. 

— Emire, nu te pot părăsi într-o asemenea situaţie! 

— Eu sunt mai în siguranţă aici decât ai tăi, acolo, sus, în 
tabără. Du-te! Mă stânjeneşti, zău! 

Persanul urcă dealul, împreună cu servitorul său care 
fusese de veghe şi cu ogarul, iar eu rămăsei singur. Mă 
simţeam mult mai bine acum; parcă aş fi scăpat de o 
adevărată povară. Primejdia ce mă ameninţa se înteţi 
oarecum abia atunci când îi dădu în gând susbaşiului să 
cerceteze tufişul; dar căpitanul persan nu avea nici pe 
departe dibăcia unui vânător indian, ceea ce observai de 
altminteri şi din nepriceperea cu care aşezase tabăra. 

Caii, de pe care se scoaseră şeile şi fuseseră lăsaţi liberi, 

alergară să se adape, răspândindu-se apoi de-a lungul 
fluviului. Oricum, fiecare din ei cunoştea glasul stăpânului său 
şi s-ar fi înapoiat, îndată ce ar fi fost strigat. Călăreţii aruncară 
carabinele la întâmplare cum şi lucrurile pe care le aveau cu 
ei, împrăştiindu-le prin iarbă. Numai pendşahbaşiul porni în 
josul terenului şi se opri pe locul unde aprinsesem focul. Se 
aplecă, îl cercetă şi strigă: 

— Purtu ve divbad — tunete şi fulgere, ce-o fi asta?! 

— Ce-ai găsit? îl întrebă căpitanul, alergând grăbit spre el. 

— Cred că a fost un foc. Să ştii că aici au înnoptat! 

— Hallejah!! Unde? 

— Jadscha — aici! 

Susbaşiul cercetă locul cu toată luarea aminte şi se 
încredința că locotenentul descoperise într-adevăr urmele 
fugarilor. Apoi întrebă: 

— E vreun semn? 

— Nu văd nici unul! răspunse cel întrebat. Poate că Saduk 
n-o fi avut când să-l facă. Mâine vom găsi ceva semne prin 
apropiere. Am putea aprinde şi noi focul aici. Să luăm făină şi 
să facem pâine! 

Intrucât ostaşii aceştia erau atât de preocupaţi de 
nimicurile gospodăreşti, înţelesei numaidecât că n-avem de 
ce să ne temem de ei. Işi aprinseră un foc uriaş, amestecară 
făină şi apă şi făcură un fel de aluat, pe care-l frământară şi-l 
răsuciră cu mâinile: apoi îl înfipseră în vârful lăncilor şi-l ţinură 
deasupra flăcărilor. Aceasta era pâinea, pe care o rupseră şi o 
înghiţiră cu lăcomie, deşi era pe jumătate crudă şi pe 
jumătate arsă. 

Cu câtă poftă ar fi mâncat aceşti „apărători ai patriei” 
nişte cârnaţi cu mazăre! 

Când se însera, îşi rostiră rugăciunea şi se apropiară de 
foc, spre a-şi istorisi pentru a o mie şi una dată poveştile din 
O mie şi una de nopți. Imi dădui seama că nu mai aveam ce 
căuta acolo şi mă strecurai spre tabăra noastră. Aici nu ardea 
focul, iar fiecare era la locul său, pregătit de luptă. Saduk era 
legat şi păzit de Halef şi de englez; dar legăturile-i fuseseră 
dublate şi i se pusese un câluş, ca să nu strige. 

— Ei, ce e nou, emire? mă întrebă Mirza. 

— Nimic nou. Totul e bine, răspunsei. 

— Au plecat? 

— Nu. 

— Păi, de ce spui că-i bine? 

— Fiindcă ihlatsii aceia, împreună cu înfricoşătorul lor 
Maktub Aga sunt cei mai mari nadanani! din câţi am văzut 
vreodată. Dacă vom fi în stare să nu facem toată noaptea nici 
o mişcare şi nici un zgomot, dimineaţa vor pleca, fără să ne 
supere câtuşi de puţin. Halef, te-ai putea furişa până devale, 
la ei? 

— Da, sidi. 

— Atunci ţi-i dau în seamă, fiindcă ştiu că pe tine mă pot 
bizui. Rămâi acolo, până când te voi chema, sau până voi veni 
Şi eu. 

— Unde mă vei căuta? 

— Ascultă; au aprins un foc şi nu departe de foc este un 
pin bătrân şi pipernicit. Te aşezi la rădăcina lui; acolo să te 
găsesc. 

Bine, sidi, plec; nu iau puşca, fiindcă m-ar stingheri. 
Cuţitul meu e destul de ascuţit şi dacă se încumetă vreunul 
din prostănacii aceia să urce dealul, îl voi trimite în Djehenna, 
ca să se gândească la Hagi Halef Omar. Allahi, Wallahi, 
Taliahi — şi cu asta, basta! 

Şi porni tiptil. Vecinul său, englezul, mă prinse de braţ. 

— Master, v-aţi pierdut mintea? Stau aici şi nu înţeleg nici 
un cuvânt. Ştiu că jos sunt o grămadă de persani — atâta tot. 
Spuneţi-mi şi mie ce se întâmplă? 

Îi lămurii totul pe scurt. Cu toate acestea, lui Mirza îi păru 
că vorbim prea mult, aşa că mă întrerupse, întrebându-mă: 

— Emire, n-aş putea să-i mai văd o dată pe ihlatsi? 

— Te-ai putea furişa printre pomi şi frunziş, printre crengi 
şi buturugi? îi replicai. 

— Cred că da şi voi căuta să fiu prevăzător. 

— Te pricepi să-ţi stăpâneşti tuşea şi strănutul? 

— Nu, asta mi-ar fi cu neputinţă! 

— Ba nu-i cu neputinţă; şi nu-i nici măcar greu dacă 
încerci să te deprinzi. Totuşi, noi ne vom încumeta să pornim. 
Poate că reuşim să aflăm ceva important, trăgând cu urechea 

la ceea ce flecăresc. Dacă îţi vine să tuşeşti sau să strănuţi, 
apasă-ţi gura de pământ şi acoperă capul. Cine vrea să-şi 
spioneze vrăjmaşul, nu trebuie să respire niciodată pe nas; 
altfel, e sigur trădat de vreun strănut. lar cel ce se află în 
preajma duşmanului şi vrea să tuşească, trebuie s-o facă 
numai cu capul acoperit şi aplecat la pământ. Dar un sekarji! 
adevărat şi isteţ, nu va tuşi şi nu va strănuta niciodată. Hai! 

Incepui să mă furişez, iar el mă urmă. Căutai să înlătur din 
drum tot ceea ce l-ar fi putut stânjeni şi ajunserăm cu bine în 
preajma locului unde pândea Halef lângă tufiş, pitindu-ne în 
umbra copăceilor din jur. Focul de tabără ardea la o depărtare 
foarte mică. 

Chiar lângă el şedeau cei doi ofiţeri, în timp ce ostaşii se 
aşezaseră ceva mai încolo, într-un semicerc. Din când în când 
lumina focului cădea pe unul din caii ce se aflau risipiţi şi 
păşteau pe aproape, sau erau tolăniţi pe pământ. 

Hassan Ardşir-Mirza nu scoase nici un cuvânt, dar îmi 
dădui seama după felul cum respira, că nu se simte deloc 
bine. Fireşte că era curajos şi se pricepea să mânuiască 
armele, dar nu se aflase niciodată într-o asemenea situaţie. Şi 
mie-mi bătuse inima cândva, atunci când voiau să mă prindă. 
După aceea, însă, am devenit mai nepăsător, fiindcă mă 
deprinsesem să înfrunt primejdia. 

Ihlatsii păreau încredinţaţi să sunt singuri în tot ţinutul; 
vorbeau atât de zgomotos, încât puteau fi auziţi cu uşurinţă şi 
pe celălalt mal al fluviului. Tocmai când ne strecurasem în 
ascunzătoare, locotenentul întrebă: 

— Crezi că-l vei prinde? 

— Dacă se va lăsa prins, da. 

— Şi îl vei aduce în ţară? 

— Doar nu-s neghiob! la spuneţi-mi, băieţi, vreţi doar să-l 
prindem sau să-l şi omorâm? 

— Să-l omorâm! răspunseră ostaşii într-un glas. 

— Fireşte! Avem porunca să-l urmărim şi dacă nu-l putem 
prinde, să-l aducem măcar capul. Dacă-l predăm viu în ţară, 
trebuie să dăm totodată şi ceea ce găsim asupra lui. Dar 
dacă-i ducem numai capul, nimeni nu ne mai întreabă nimic. 

— Se spune că şi-a încărcat la plecare toate lucrurile 

preţioase şi şi-a luat toţi banii, observă locotenentul. 

— Da, fiul ăsta al unui serdar! afurisit era foarte bogat; şi- 
a încărcat toată averea pe vreo opt sau zece cămile. Vom 
pune mâna pe o pradă grozavă şi vom avea destul de 
împărţit! 

— Dar ia spune-mi, susbaşiule, ce te faci dacă Mirza 
obţine ocrotirea vreunui şeic sau a vreunui slujbaş turc? 

— Nu mă voi sinchisi de o asemenea ocrotire; dar în cazul 
acesta, nu trebuie să-se afle că suntem persani, înţelegeţi? 
De altminteri, nici nu va avea vreme să dobândească vreo 
ocrotire, fiindcă mâine sau cel mai târziu poimâine îl vom 
prinde. Plecăm în zori şi vom găsi, ca şi până acum, semne, 
care ne vor călăuzi perfect. Prostul ăla de Hassan Ardşir-Mirza 
îşi închipuie că, dacă Saduk nu-i în stare să vorbească, nu 
poate nici să scrie. Semnele pe care ni le-a lăsat sunt în 
acelaşi timp un scris destul de limpede. Şi acum, culcaţi-vă, 
câinilor, fiindcă nu ne-a mai rămas prea multă vreme de 
odihnă. 

Ostaşii îndepliniră porunca şi poate că unii dintre ei se şi 
pregăteau să viseze bogăţiile, pe care nădăjduiau să pună 
curând mâna. In afară de folosul „tactic”, pânda îmi dăduse şi 
putinţa de a afla că tatăl lui Mirza fusese un serdar; prin 
urmare, nu mai încăpea îndoială că Hassan Ardşir avusese 
gradul de general. Şi fugise, ca să scape de răzbunarea unor 
anumiţi inşi. 

Când văzurăm pe mercenari învelindu-se cu păturile, 
plecarăm tot atât de prevăzători, cum venisem. 

— Emire, începu Mirza, când ajunserăm destul de departe, 
am copleşit pe vremuri cu multe favoruri pe acest susbaşiu şi 
pe aghiotantul lui. Amândoi trebuie să moară! 

— Nu sunt vrednici să-i bagi în seamă. Nu sunt decât nişte 
câini, asmuţiţi în urma ta. Nu te înfuria pe ei, ci pe stăpânii 
lor! 

— Vor să mă ucidă, ca să-şi însuşească averea mea. 

— Vor s-o facă, dar tot n-o vor face. Vom vorbi pe îndelete 
când vom ajunge în tabără. Şi acum, furişează-te singur. Vin 
şi eu curând. 

Se îndepărtă cam în silă. Când nu-l mai auzii strecurându- 


1 Dregător cu atribuții militare. (n. ed.) 

se prin tufişuri şi printre pomi, mă furişai până la Halef şi-i 
dădui instrucţiunile trebuincioase. Ocolii apoi tabăra inamică 
şi ajunsei prin dreapta ei pe malul fluviului, iar pe aici păşii 
încet spre sud. După vreo zece minute de drum, frânsei uşor 
un anin în aşa fel, încât vârful său să fie îndreptat spre sud; 
după ce mersei alte zece minute, repetai isprava cu alt anin şi 
în sfârşit, cu încă unul. In faţa ultimului semn, era o cotitură a 
fluviului, pe care o socotii cât se poate de potrivită planului 
pe care-l făurisem. 

Când mă întorsei în tabără, îl găsii pe Mirza îngrijorat, 
fiindcă lipsisem vreo jumătate de oră. Şi englezul era 
neliniştit. 

— Pe unde umblaţi, sir? Stau aici ca un copil orfan, de 
oare nu se sinchiseşte nimeni. M-am săturat, să ştiţi! We//. 

— Liniştiţi-vă! Veţi avea îndată de lucru! 

— Frumos! Straşnic! li omoram pe ăia? 

— Nu, dar îi vom duce niţel de nas. 

— Mă bucură, dar n-ar fi rău dacă ar avea fiecare câte un 
nas ca al meu. Yes! Şi cine se ocupă de ei? 

— Numai dumneavoastră şi cu mine, sir. 

— Cu atât mai bine! Cine lucrează singur, are şi dreptul la 
onoruri tot singur. Şi când trecem la fapte? 

— Puțin înainte de revărsatul zorilor. 

— Abia atunci? Prin urmare, pot să mai dorm câteva 
ceasuri. 

Se înveli şi adormi numaidecât. 

Hassan Ardşir-Mirza era nerăbdător să-mi audă sfatul, iar 
lângă împletitura de crengi le văzui pe cele trei femei care, 
mânate de îngrijorare, se apropiaseră să ne asculte 
convorbirea. 

— Unde ai fost emire? mă întrebă el. 

— Am vrut să-ţi las un răgaz ca să te gândeşti şi să te 
linişteşti. Un om inteligent nu se ia după impulsul mâniei, ci 
după cei al chibzuinţei. Cred că ţi-a trecut supărarea, aşa 
încât spune-mi ce ai de gând să faci. 

— Mă voi năpusti cu oamenii mei asupra urmăritorilor şi-i 
vom omori! 

— Vrei să omori pe cei treizeci de oameni sănătoşi şi 
voinici cu ajutorul răniților tăi? 

— Dar ne veţi ajuta şi voi: tu şi oamenii tăi. 

— Nu, n-o vom face. Nu sunt barbar, ci un creştin. 
Credinţa mea îmi îngăduie să-mi apăr viaţa, atunci când mi-e 
ameninţată; altminteri, însă, îmi porunceşte să cruţ viaţa 
fratelui meu. Cartea sfântă a creştinilor porunceşte: „Să 
iubeşti pe Dumnezeu din toată inima, cu tot sufletul şi cu 
toată convingerea, iar pe aproapele tău ca pe tine însuţi!” 
Prin urmare, trebuie să socotesc viaţa aproapelui meu tot atât 
de sfântă ca şi a mea. 

— Bine, dar urmăritorii nu sunt fraţii, ci duşmanii noştri! 

— Cu toate acestea, sunt fraţii noştri. Coranul creştinilor 
glăsuieşte astfel: „lubiţi-vă vrăjmaşii: binecuvântaţi pe cei ce 
vă blestemă; faceţi bine acelora care vă umilesc şi vă 
prigonesc; atunci sunteţi fiii adevăraţi ai Domnului!” Sunt 
dator să mă supun acestei porunci, fiindcă sunt creştin. 

— Dar porunca aceasta nu-i înţeleaptă şi nici folositoare. 
Dacă o urmezi, înseamnă să înfrunţi toate primejdiile cu 
putinţă şi să pierzi toate bătăliile! 

— Dimpotrivă! In porunca aceasta este ascunsă însăşi 
înţelepciunea divină. M-am aflat în mult mai mari şi mai 
numeroase primejdii şi am avut mai des prilejul de a mă 
apăra, decât mulţi alţii. Cu toate acestea trăiesc şi am biruit 
mereu, fiindcă Dumnezeu ocroteşte neîncetat pe cei care îl 
ascultă. 

— Aşadar nu vrei să-mi dai ajutor, emire, deşi îmi eşti 
prieten? 

— Sunt prietenul tău şi ţi-o voi dovedi; dar te întreb: 
Hassan Ardşir-Mirza, vrei să fii un ucigaş laş? 

— Niciodată, emire! 

— Cu toate astea, vrei să te năpusteşti asupra ihlatsilor, în 
timp ce dorm! Sau poate că ai de gând să-i trezeşti, ca să te 
lupţi cu ei în mod cinstit?! Atunci ai fi înfrânt! 

— Domnule, nu mă tem de ei! 

— Ştiu. Te rog să mă crezi că aş fi în stare să mă lupt şi 
singur cu aceşti treizeci de inşi, dacă ar fi vorba de o faptă 
dreaptă. Armele mele preţuiesc mai mult decât toate ale lor. 
Dar cum pot fi sigur că prima lor împuşcătură sau cea dintâi 
împunsătură de lance nu-mi va răpi viaţa? O vitejie sălbatică 
şi nechibzuită se aseamănă cu furia bivolului care înfruntă 

orbeşte moartea. Să presupunem că doborâţi zece ori 
cincisprezece dintre ei; tot rămân cincisprezece inşi care vi se 
împotrivesc. Astfel, nu mai scăpaţi de urmărirea lor; s-ar ţine 
de voi până v-ar răpune. 

— Cuvintele tale sunt înțelepte, domnule. Dar dacă îmi voi 
cruța urmăritorii, ar însemna să mă dau cu ştiinţă şi voinţă pe 
mâna lor. Mă vor prinde azi sau mâine — şi ai auzit tu însuţi 
ce-au plănuit. 

— Cine-ţi spune să te laşi prins? 

— Altceva nu-mi rămâne de făcut. Sau crezi că-l poţi 
determina să mă lase să mă retrag liniştit? 

— Da, voi face-o negreşit! 

— W'Allah! Asta e... asta e... Emire, nu ştiu cum s-o 
numesc! 

— Numeşte-o deci nebunie. E cea mai potrivită denumire. 
Nu-i aşa? 

— Nu pot s-o spun, fiindcă te respect. Crezi într-adevăr că 
ai putea îndupleca pe oamenii aceştia, care îmi râvnesc 
avutul şi viaţa, să mă lase să fug? 

— Sunt convins; totuşi, ascultă-mă. Am fost adineauri în 
vale, la fluviu şi am frânt câţiva pomişori. Când îi vor vedea, 
ihlatsii vor crede să sunt semnele lui Saduk. In zori, vor porni 
la drum. Eu voi pleca înaintea lor şi voi face alte semne, care 
să-i zăpăcească de-a binelea. Dacă însă ne descoperă tabăra 
înainte de plecare, vă veţi apăra. Voi auzi împuşcăturile şi voi 
veni în cea mai mare grabă, fiindcă voi fi călare. 

— La ce ar folosi să-i îndepărtăm de urmele noastre, dacă 
tot le vor descoperi? ; 

— Lasă-mă, că ştiu eu ce fac! li voi îndruma astfel, încât 
să fiu sigur că nu ne vor mai urmări. Ai o foaie de pergament? 

— Da. Şi la Saduk am găsit câteva foi de pergament. 

— Să ştii că a avut şi mai multe, dar le-a folosit ca să 
trimită veşti tainice ihlatsilor. L-ai întrebat cumva? 

— Da, dar nu vrea să mărturisească. 

— Nu-i nimic. N-avem nevoie de mărturia lui. Dă-mi 
pergamentul şi culcă-te. Voi veghea şi vă voi trezi, când va 
trebui! 

Femeile  dispărură, iar bărbaţii se duseră să se 
odihnească. Saduk putuse să audă toată convorbirea noastră. 

Cred că tot timpul stătuse ca pe ghimpi. Îi cercetai legăturile 
şi căluşul; cele dintâi erau bine înnodate, iar căluşul permitea 
respiraţia, deşi era pus tot atât de bine. 

Mă învelii cu pătura, fără să dorm. 

Aproape de revărsatul zorilor, îl trezii pe englez. Se 
deşteptară şi persanii, iar conducătorul lor veni la mine. 

— Vrei să pleci, domnule? mă întrebă. Când te înapoiezi? 

— Îndată ce mă voi încredința că am izbutit să-i înşel pe 
vrăjmaşi. 

— Asta ar putea dura şi până mâine! 

— Fireşte. 

— Atunci, ia-ţi făină, carne şi curmale. Şi până te întorci, 
ce să facem? 

— Staţi liniştiţi şi părăsiţi locul acesta cât mai rar cu 
putinţă! Dacă se întâmplă totuşi ceva neobişnuit sau 
îngrijorător, sfătuieşte-te cu Halef Omar, pe care ţi-l voi 
trimite curând. E un om inteligent, credincios şi priceput, pe 
care se cuvine să-l asculţi! 

Mă furişai iar până la Halef, ca să-i spun ce am plănuit. 
Când mă înapoiai, îl găsii pe Lindsay gata de plecare, iar 
alături de şei erau o sumedenie de legături cu de-ale 
mâncării. Ne luarăm rămas-bun şi pornirăm. 

Ne-a fost foarte greu să ne conducem caii în întuneric 
printre pomi şi prin tufişuri şi am pierdut mult timp. Mai ales 
că trebuia să facem şi un ocol, ca să nu fim observați de 
inlatsi. În cele din urmă ajunserăm în vale, încălecarăm şi ne 
continuarăm drumul. Nu puteam vedea departe, fiindcă 
deasupra apei plutea o ceaţă deasă; deodată, cerul se lumină 
spre răsărit şi un vânt uşor de dimineaţă vesti apropierea 
zilei. După vreo cinci minute, sosirăm la locul unde cotea 
fluviul şi unde făcusem ultimul semn. Aici descâlceai. 

— Stop? întrebă englezul. De ce? 

— Trebuie să ne convingem că persanii îşi continuă 
drumul sau cercetează mai întâi terenul şi încep lupta cu 
prietenii noştri. 

— Ah! Foarte frumos! Straşnic! Well! Tot suntem aici! 
Avem şi tutun? 

— Staţi să caut. 

Hassan Ardşir-Mirza — sau poate frumoasa lui soră — 

avusese grijă. Alături de celelalte bunătăţi, se afla şi tutun 
persan. 

— Bravo! Foarte frumos! Să ne aprindem pipele! Un băiat 
minunat persanul ăsta, spuse Lindsay. 

— la uitaţi-vă colo! A început să se ridice negura, aşa că 
peste două minute vom putea vedea limpede până sus, la 
ihlatsi. Hai să ne ascundem îndărătul cotiturii; altminteri, 
putem fi observați şi se face praf tot planul! 

Ne pitirăm şi aşteptarăm. In sfârşit văzui cu ajutorul 
lunetei mele că toţi cei treizeci persani porniseră la pas, 
îndreptându-se spre vale. Încălecarăm şi plecarăm cu iuţeala 
vântului. Ne oprirăm abia după vreo leghe de drum şi făcui o 
crestătură în coaja unei sălcii. 

— Hm! Oamenii ăştia trebuie să fie tare proşti, dacă nu 
vor băga de seamă că semnul ăsta a fost făcut abia acum! 

— Da, comandantul lor nu-i chiar un sir David Lindsay! 
Vedeţi, de aici se pare că fluviul are o întorsătură foarte 
mare; în tot cazul, îşi revine spre sud, îndărătul munţilor. În 
felul acesta, s-ar putea crede să lungimea curburii este de cel 
puţin opt mile engleze. Vreţi să-i facem pe persani să se 
plimbe puţin prin apă? 

— Mai întrebaţi?! Dar se vor lua după semnele noastre? 

— Fără îndoială. Luaţi legăturile cu provizii şi ţineţi-le 
deasupra capului! 

— Dar aici e adâncă apa! 

— Cu atât mai bine. Vi-e teamă că vă înecaţi? 

— Pshaw. Mă cunoaşteţi doar! Vor crede oare urmăritorii 
că Mirza şi cămilele au trecut prin apa? 

— Tocmai asta va fi încercarea. Daca procedează aşa, 
atunci se vor lua şi după semnele noastre. 

Înjghebai din trestii o bolta bătătoare la ochi şi-mi mânai 
armăsarul în aşa fel, încât să lase cât mai multe urme; apoi îl 
îndemnai să intre în apa. Englezul veni după mine. Întrucât ne 
îndreptarăm în susul apei, ajunserăm tocmai la locul opus de 
pe celalalt mal, deşi apa curgea cu furie. Infipsei în pământ, 
nişte fire de iarbă şi buruieni, ca să îndrept urmăritorii cât mai 
mult spre sud. Aici, pământul era acoperit cu iarbă din belşug. 
Faptul mă bucură, întrucât iarba ascundea apa ce curgea de 
pe noi, înlăturând orice bănuiala. 

Apoi, pornirăm în galop. Persanii aveau sa sosească pe 
locul acesta în vreo jumătate de oră şi fără îndoială ca şi-ar fi 
dat seama, doar dacă n-ar fi fost cu totul nepricepuţi, că 
urmele lăsate de caii noştri în iarbă nu puneau fi decât de azi. 
De aceea, călărirăm mai bine de doua ore în aceeaşi direcţie, 
prin mici deserturi, peste movile joase şi prin văi străbătute 
de pârâiaşe. Ajunserăm iar la Dijala, aşa cum mă aşteptasem 
şi trecurăm pe celălalt mal. Fireşte că avusesem grijă să 
punem semne în anumite locuri. Atunci, scosei o foaie de 
pergament. 

— Vreţi să scrieţi ceva, master? întrebă Lindsay. 

— Da. Acum încetează semnele şi vreau să văd dacă 
pergamentul va da acelaşi rezultat. 

— Arătaţi-mi ce scrieţi! 

— Poftim, uitaţi-vă! 

Îl dădui pergamentul, pe care scrisesem câteva cuvinte în 
limba persană. Le privi, apoi îşi ridică ochii spre mine. Işi 
țuguie buzele amărât, mutându-şi parcă nasul în lături. 

— Heigh ho! Cine urmează să citească mâzgăleala asta? 
Şi ce înseamnă? 

— Sunt cuvinte persane şi se citesc de la dreapta la 
stânga. Sună astfel: „halijah hemwer ziru bala — acum mereu 
în vale!” Vom pândi, ca să ne încredinţăm dacă dau urmare 
acestei indicaţii. 

Legai bine pergamentul cu două crengi şi-l aşezai astfel, 
încât să poată fi văzut imediat, După aceea, pornirăm iar de-a 
lungul malului şi ajunserăm într-un loc de unde ne puteam 
uita îndărăt, fără să fim observați. Descălecarăm ca să 
mâncăm ceva şi să ne lăsăm caii să pască şi să se adape. 
Fireşte că eram nerăbdători să ne convingem dacă şiretlicul 
nostru a dat rezultatul dorit. 

A fost nevoie să aşteptăm mai mult de o oră, până când 
să zărim în sfârşit o mişcare în susul fluviului. Luneta mea mă 
încredința că păcăleala izbutise şi mulţumiţi pe deplin, 
călărirăm mai departe. Abia după-amiază făcui alt semn şi 
spre seară, încă unul, din colţul unei văi lăturalnice, aşezată 
în stânga fluviului. Era cel dintâi prilej de a ne putea înfăptui a 
doua parte a planului nostru, adică să îndepărtăm pe persani 
de drumul ce ducea spre dreapta; până aici terenul nu ne 

îngăduise s-o facem. 

Ne oprirăm la intrarea văii, ca să ne odihnim după atâta 
trudă. 

In dimineaţa următoare, scrisei pe un alt pergament 
indicaţia că de acum înainte trebuie continuat multă vreme 
drumul spre apus. Pe la amiază, lăsai al treilea pergament, cu 
vestea că Hassan Ardşir-Mirza a început să fie bănuitor, 
fiindcă m-a prins (adică pe Saduk) lăsând semnele trădătoare. 
Îndată după-amiaza,  întocmii ai patrulea şi ultimul 
pergament. Prin el îi înştiinţam, ca Mirza are de gând să se 
ducă la Djumeila sau Kifri, peste movila lui Bozian şi ca 
bănuiala lui a sporit atât de mult, încât „mi-a” poruncit să 
merg în fruntea tuturor, ca sa mă supravegheze necontenit; 
din pricina aceasta, îmi este aproape cu neputinţă să mai las 
semne. 

Astfel, ne îndeplinirăm sarcina în întregime. Mi-am dat 
seama că nu mai este necesar să aşteptăm, ca să ne 
încredinţam dacă se vor lua într-adevăr după îndrumările 
noastre; întrucât din cele întâmplate până acum, era de 
aşteptat să nu-şi dea seama că au fost păcăliţi. 

Făcurăm calea întoarsă, alcătuind un fel de unghi cu 
direcţia în care venisem şi străbăturăm ţinuturi prin care 
umblau rareori drumeţii. Deşi a trebuit să facem o sumedenie 
de ocoluri, ajunserăm înainte de înserat la fluviul Dijala. 
Călărirăm o vreme în susul apei, pana când întunericul ne sili 
să ne oprim. Dimineaţa ne trezirăm devreme şi pornirăm, iar 
la amiază eram lângă tabără. 

Inainte de a ajunge la tabără, Halef cobori în vale, ca să 
mă întâmpine. 

— Allah fie lăudat, sidi, că te-ai înapoiat teafăr şi 
nevătămat! Am fost tare îngrijoraţi, fiindcă ai lipsit două zile 
şi jumătate, în loc de o singură zi. Vi s-a întâmplat ceva, 
effendi? 

— Dimpotrivă. Totul a mers cum am vrut. Nu ne-am întors 
mai curând, întrucât nu eram pe deplin încredinţaţi că 
persanii s-au lăsat „duşi de nas”. Ce mai e nou în tabără? 

— Nimic. Adică e ceva, ce nu trebuia să fie. 

— Ce? 

— A fugit Saduk. 

— Saduk? 

— Trebuie să aibă printre slujitori un prieten, care i-a tăiat 
legăturile. 

— Când a plecat? 

— leri dimineaţă. 

— Nu înţeleg cum a putut s-o şteargă. 

— Tu ai plecat cu englezul şi eu am rămas de veghe în 
vale. . 

— Intre timp, persanii au părăsit tabăra unul câte unul, ca 
să urmărească mişcările ihlatsilor. Când au plecat ihlatsii şi s- 
au înapoiat persanii în tabără, prizonierul dispăruse. 

— Asta-i rău, foarte rău! Dacă s-ar fi întâmplat mai târziu 
cu o zi, n-ar fi trebuit să ne îngrijorăm. Hai, ia-mi calul şi 
mână.-l. 

Sus, pe deal, îmi ieşiră cu toţii dinainte, plini de bucurie. 
Dar citii în ochii lor neliniştea pricinuită de lipsa mea. Mirza 
mă luă deoparte şi-mi povesti cum a fugit Saduk. 

— Sunt de făcut două ipoteze, îi replicai eu. Prima: dacă 
Saduk ajunge din urmă pe ihlatsi, îi va îndemna să se 
înapoieze repede, ca să ne prindă. A doua: Saduk s-ar putea 
ascunde în preajma taberei, ca să se răzbune, în tot cazul, nu 
mai suntem siguri în locul în care ne aflăm şi trebuie să-l 
părăsim numaidecâăt. 

— Incotro să pornim? întrebă Hassan Ardşir-Mirza. 

— Inainte de toate, pe malul celălalt al fluviului. Nu-i nici 
un vad care să ne ducă devale, aşa încât ne întoarcem până 
la punctul prin care ai venit încoace. Astfel vom avea mai 
multă siguranţă, întrucât nu se va crede că ai mers în sus. 
Dacă Saduk a rămas într-adevăr prin preajma taberei, ca să 
se răzbune în timpul nopţii, nu se va încumeta în nici un caz 
să iasă ziua la iveală. Aş putea să încerc să-i găsesc urma, cu 
ajutorul ogarului, dar vom pierde vreme şi nici nu ştim dacă 
dăm de el. Porunceşte să se pregătească totul de plecare şi 
adu-mi sforile cu care a fost legat Saduk. Dar de acum înainte 
nu trebuie să mai ştie slujitorii tăi ce ai de gând să faci. 

Se duse în coliba femeilor şi se întoarse cu sforile pe care i 
le cerusem, o curea şi o batistă ce slujise drept câluş. Toate 
erau tăiate. Mă străduii mult, până când izbutii să îndoi cutele 
întocmai cum fuseseră. Apoi cercetai fiecare tăietură în parte. 

— Cheamă-ţi oamenii! spusei lui Mirza. 

Veniră toţi, fără să ştie despre ce-i vorba; dar când 
ajunseră lângă mine, mă văzură cu sforile, batista şi cureaua 
în mână. 

— Daţi-mi puţin cuţitele şi pumnalele! le spusei eu. 

In timp ce slujitorii îmi îndeplineau porunca, urmării chipul 
fiecăruia dintre ei, dar nu observai nimic deosebit. Alăturai 
cuţitele şi pumnalele de tăieturile care înlesniseră fuga 
prizonierului, le comparai cu băgare de seamă şi rostii 
oarecum liniştit: 

— Tăieturile au fost făcute cu un pumnal cu trei muchii; 
voi descoperi îndată pe răufăcător! 

Printre armele slujitorilor, erau numai două pumnale cu 
câte trei muchii; deodată văzui că stăpânul unuia din ele 
păleşte şi-şi trădează gândul de a fugi printr-o mişcare făcută 
pe furiş. Ca să-l împiedic să dispară, spusei tot atât de liniştit 
ca înainte: 

— Răufăcătorul vrea s-o şteargă. Să nu se încumete să 
fugă,  fiindcă-şi va  înrăutăţi situaţia, în loc să şi-o 
îmbunătăţească. Numai o mărturisire cinstită îl poate scăpa! 

Mirza se uită mirat la mine, iar cele trei femei, ale căror 
chipuri apărură deasupra împletiturii de crengi, îşi şoptiră 
uimite impresii despre cele văzute. 

Investigaţiile mele fuseseră fructuoase, întrucât îmi 
dăduseră posibilitatea să aflu cine înlesnise fuga lui Saduk. 
Imi îndreptai degetul spre cel bănuit şi spusei: 

— Acela e. Legaţi-l! 

De-abia rostii aceste cuvinte şi slujitorul se repezi din 
câteva sărituri spre tufiş. Ceilalţi voiră să-l urmărească. 

— Opriţi-vă! le poruncii. 

— Emire, ne va scăpa! strigă Mirza. 

— Nu ne va scăpa! îi răspunsei. Ai uitat de câine? Doyan, 
tut onu — prinde-l! 

Câinele se năpusti în tufiş — şi după câteva clipe izbucni 
un țipăt, urmat de lătratul vestitor al animalului. 

— Halef, adu-l pe fugar! spusei. 

Micul hagiu mă ascultă cu un aer încântat. 

— Spune-mi emire, mă întrebă Hassan, cum ai ştiut cine-i 
făptaşul, uitându-te doar la cuțite şi pumnale? 

— Foarte uşor! Latul unui cuţit face altă tăietură decât un 
pumnal cu trei muchii, fiindcă acesta împunge şi rupe mai 
lesne. Tăieturile sunt depărtate între ele, aşa încât nu puteau 
fi făcute cu un cuţit. Acum, i-a uită-te: aici unde încep, 
tăieturile nu sunt drepte, ci oarecum întrerupte de rupturi; 
aşadar, tăişul care a fost folosit avea o ştirbitură destul de 
pronunţată. Uită-te şi la pumnalul ăsta: e singurul care are o 
asemenea ştirbitură! 

— Domnule, isteţimea ta e uimitoare! 

— Nu merit lauda asta. Experienţa m-a învăţat ca în toate 
împrejurările să ţin seamă chiar de cele mai mici detalii; prin 
urmare, nu-i vorba de vreo deşteptăciune, ci doar de 
experienţă. 

— Dar de unde ai ştiut că vrea să fugă? 

— L-am văzut pălind şi dându-se înapoi pe furiş. Cine-l 
interoghează tu sau eu? 

— Tu, emire. Ţie nu va îndrăzni să-ţi tăgăduiască. 

— Atunci, ceilalţi să se îndepărteze, ca să nu-i îngreuneze 
mărturisirea. Stai, dă-le cuţitele îndărăt! Dar pun o condiţie: 
să-mi îngădui să rostesc eu sentinţa şi să-mi făgăduieşti că 
nici nu te vei împotrivi, nici nu te vei codi s-o îndeplineşti. 

Se învoi bucuros. 

Halef îl aduse pe vinovat, care părea tare speriat. La un 
semn al meu, micul hagiu îl împinse pană în faţa locului unde 
mă aşezasem împreună cu Hassan Ardşir-Mirza, îl privii ţintă 
câteva clipe şi spusei: 

— Soarta ce te aşteaptă depinde numai de tine. Dacă-ţi 
mărturiseşti singur greşeala, te poţi aştepta la îndurare; dar 
dacă tăgăduieşti, pregăteşte-te să ajungi în Djehenna! 

— Domnule, voi spune totul, dar goneşte câinele! 
răspunse. 

— Nu, câinele rămâne aici, până când terminăm. Doar un 
semn să-i fac şi te sfâşie. Şi acum fii cinstit şi spune-mi: tu ai 
fost cel care l-a ajutat pe Saduk să fugă? 

— Da. Eu l-am ajutat. 

— De ce? 

— Fiindcă-i jurasem că-l voi scăpa. 

— Când? 

— Înainte de a porni în călătorie. 

— Cum i-ai putut jura, de vreme ce el e mut şi nu poate 
să-ţi vorbească? 

— Ştiu să citesc, domnule! îmi răspunse el mândru. 

— Ei, povesteşte! 

— Eram cu Saduk în curte. Deodată îmi scrise pe o foaie 
de pergament întrebarea dacă ţin la el. li răspunsei că „da”, 
fiindcă mi-era milă că n-are limbă. Apoi, scrise iar că şi el ţine 
da mine şi că ar vrea să fim prieteni de sânge. Mă învoii şi 
jurarăm amândoi pe Allah şi Coran că nu ne vom părăsi 
niciodată şi ne vom ajuta în caz de nevoie sau de primejdie. 

— E adevărat ce spui? 

— Pot să-ţi dovedesc, emire. Mai am pergamentul pe care- 
i scris totul. 

— Unde e? 

— Îl am la cingătoare. 

— Arată-mi-l. 

Îmi dădu foaia de pergament. Era foarte murdară, dar 
scrisul mai putea fi recunoscut. O întinsei lui Mirza. care o citi 
şi dădu din cap, în semn că s-a convins. 

— Ai fost foarte neprevăzător, spusei slujitorului... Ai jurat 
lui Saduk, dar nu te-ai gândit că jurământul ţi-ar putea fi 
vătămător. 

— Emire, oricine-l considera om cumsecade! 

— Povesteşte mai departe! 

— N-am crezut niciodată că ar fi un răufăcător şi de aceea 
mi-era milă de el că-i legat. Mi-am adus aminte că-i jurasem 
să-l ajut în orice nevoie şi m-am gândit că Allah mă va 
pedepsi, dacă-mi voi călca jurământul. Am aşteptat până 
când s-au îndepărtat toţi şi i-am dat drumul. 

— Ţi-a spus ceva? 

— Doar nu-i în stare! 

— Vreau să spun: ţi-a făcut vreun semn oarecare? 

— Nu. S-a ridicat, s-a întins, mi-a dat mâna şi s-a furişat în 
tufiş. 

— În ce direcţie? 

— Pe aici a luat-o. 

Şi-mi arătă spre fluviu. 

— Ai nesocotit credinţa ce-i datorezi stăpânului tău şi ne- 
ai trădat pe toţi, numai ca să-ţi respecţi jurământul făcut cu 

uşurinţă. Îţi dai seama ce pedeapsă vei îndura? 

— Emire, vei porunci să fiu omorât. 

— Da, ţi se cuvine moartea, fiindcă ai eliberat un ucigaş şi 
prin aceasta ai primejduit vieţile noastre. Cu toate acestea, ți- 
ai mărturisit greşeala, aşa că-ţi îngădui să rogi pe stăpânul 
tău să-ţi aplice o pedeapsă blândă. Cred că nu faci parte 
dintre oamenii care săvârşesc răul, fiindcă urăsc binele. 

Ochii bietului slujitor se umpluseră de lacrimi; fără să 
şovăie, vinovatul îngenunche la picioarele lui Hassan Ardşir- 
Mirza. Chipul său vădea teama care-l năpădise, iar buzele-i 
tremurau, dar nu puteau rosti nici un cuvânt. Privirea aspră a 
stăpânului se îmblânzi încetul cu încetul. 

— Nu vorbi, îi spuse Mirza; ştiu că vrei să mă rogi să fiu 
îndurător, dar nu-ţi pot ajuta cu nimic. Am fost totdeauna 
mulţumit de tine, dar acuma soarta ta nu mai e în mâinile 
mele; numai emirul acesta poate hotărî ce ţi se cuvine. 
Roagă-l pe el să fie îndurător! 

— Ai auzit, domnule! se bâlbâi vinovatul, întorcându-se 
spre mine. 

— Prin urmare, crezi că un bun musulman e dator să-şi 
ţină cuvântul? îl întrebai. 

— Da, emire. 

— Ţi-ai fi putut călca jurământul? 

— Nu, chiar dacă asta m-ar fi costat viaţa. 

— Deci, dacă Saduk s-ar întoarce din nou, în secret, la 
tine, l-ai ajuta? 

— Nu. L-am eliberat; mi-am ţinut jurământul faţă de el; 
acum, însă, este totul bine. 

Fără îndoială, aceasta era o părere cam ciudată despre 
durata de valabilitate a unui jurământ, dar mie mi s-a părut 
foarte convenabilă. 

— Ai vrea ca greşeala ta să fie iertată, dacă vei arăta din 
nou stăpânilor tăi credinţă şi iubire? 

— Da. O, domnule, dacă ar fi posibil! 

— Dă-mi mâna şi jură! 

— Jur pe Allah şi pe Coran, pe califi şi pe toţi sfinţii. 

— Aşa e bine; eşti liber şi vei putea să-l slujeşti din nou pe 
Hassan Ardşir-Mirza. Dar, adu-ţi aminte de jurământul făcut! 

Omul îşi ieşise din fire de bucurie şi fericire şi am observat 

că şi Mirza era de acord cu mine. Evident, între noi doi n-a 
mai avut loc nici o discuţie în legătură cu aceasta, pentru că 
eram foarte ocupați cu plecarea. 


4. „Oraşul califilor” 


Când am părăsit tabăra, cămilele ne-au dat cea mai multă 
bătaie de cap. Aceste animale prostănace erau obişnuite cu 
câmpia largă, neîmpădurită şi nu se descurcau aici, între 
stânci, copaci şi arbuşti. Am fost siliţi să cărăm greutăţile cu 
mâna, până la râu şi apoi, pur şi simplu, să le împingem în 
susul şi în josul râului. Chiar şi aşa, doar cu greu au reuşit să 
treacă râul. 

Eu am rămas, împreună cu Halef, în urma celorlalţi, ca să 
ştergem cu cea mai mare grijă toate urmele. 

Nu intenţionam neapărat să pornim imediat spre Bagdad, 
doream doar să părăsim un loc unde nu ne mai simţeam în 
siguranţă şi să căutăm un altul, unde nu trebuia să ne temem 
că vom fi descoperiţi de persani şi de Saduk. Spre seară, 
după ce parcursesem un drum destul de lung spre sud, am 
găsit, în sfârşit, o colibă părăsită care servise probabil ca 
locuinţă unui kurd. Coliba se afla cu spatele la un perete de 
stâncă şi din celelalte trei părţi era înconjurată de o coroană 
de arbuşti şi tufe. Dincolo de această coroană, se putea 
vedea bine în depărtare. Am adăpostit animalele în interior şi 
am făcut şi noi o tabără acolo, ceea ce nu ne-a luat prea mult 
timp şi prea multă muncă, întrucât nu aveam de făcut altceva 
decât să întindem pe pământ păturile pe care le purtam sub 
şei. 

Eram gata, când s-a lăsat noaptea şi îndată, cele trei 
femei care ocupaseră doar ele coliba, îşi făcură apariţia cu 
produsele activităţii lor culinare. A fost o cină gustoasă. 
Datorită încordării din ultimele trei zile, mă simţeam foarte 
obosit şi curând după masă, m-am dus să mă odihnesc. Abia 
apucasem să dorm câteva ore, când am simţit o atingere şi 
am deschis imediat ochii. Bătrâna Halwa stătea în faţa mea şi 
îmi făcea semne cu mâna. M-am ridicat să o urmez. Toţi 
ceilalţi dormeau, eu excepţia unuia dintre persani care era de 
strajă şi stătea afară, în faţa tufişurilor, aşa încât nu ne-a 
putut vedea. Bătrâna m-a dus spre o altă latură a colibei, 
unde un soc gros îşi desfăcea ramurile sub formă de umbrelă. 

Aici l-am găsit pe Hassan Ardşir-Mirza. 

— Ai ceva important de discutat? l-am întrebat. 

— Este important pentru noi, pentru că are legătură cu 
călătoria noastră. Am chibzuit la ceea ce ar trebui să fac şi 
mi-ar plăcea, dacă ideile mele ar primi aprobarea ta. lartă-mă 
dacă te-am sculat din somn. 

— Spune-mi ce ai hotărât! 

— Tu ai fost deja în Bagdad. N-ai cumva prieteni sau 
cunoştinţe acolo? 

— Câteva cunoştinţe superficiale; dar nu mă îndoiesc că 
aceşti oameni îmi sunt prieteni. 

— Deci poţi să locuieşti în siguranţă acolo? 

— Nu cred că aş avea de ce să mă tem acolo. Mă aflu şi 
sub protecţia padişahului şi mă pot pune şi sub protecţia unei 
puteri europene. 

— Atunci, am să te rog ceva. Ţi-am spus deja că oamenii 
mei mă aşteaptă la Ghadhin. Presimt că nu voi fi în siguranţă 
acolo şi de aceea, ar trebui să mergi tu acolo şi să te ocupi de 
afacerile mele. 

— Cu plăcere. Ce misiuni vrei să-mi încredinţezi? 

— Cămilele pe care le vei găsi la Ghadhin mi-au 
transportat toată averea pe care voiam s-o salvez. Dar este 
posibil ca aceste bunuri care le-am luat, să-mi stânjenească 
călătoria şi de aceea vreau să le vând. Imi îngădui să te rog 
să te ocupi de vânzarea lor? 

— Da, dacă ai încredere în mine. 

— Negreşit că am. ţi voi da pe unul din însoțitorii noştri, 
care să te prezinte cu o scrisoare lui Mirza Selim Aga. Vinzi 
totul: lucrurile şi animalele, plăteşti oamenii, şi-i concediezi. 

— Nu se va supăra Mirza Selim Aga că nu-i încredinţezi lui 
vânzarea? Ţi-a slujit cu credinţă; ţi-a transportat averea până 
la Bagdad; prin urmare şi-a câştigat dreptul la încrederea ta. 

— Nu mă contrazice, emire, fiindcă îmi dau seama ce fac. 
El este singurul pe care nu-l concediez. Cu asta va fi 
mulţumit. Cred că tu-mi vei putea îndeplini însărcinarea mai 
bine decât el, dar ţi-o încredinţez şi cu alt scop. Ai putea găsi 
numaidecât o locuinţă în Bagdad? 

— Cred că este posibil. 

— Nu-ţi voi încredința numai averea, ci şi familia, emire. 

Primeşti? 

— Hassan Ardşir-Mirza, mă uimeşti şi mă ameţeşti! Adu-ţi 
aminte că sunt un bărbat şi creştin! 

— Nu-mi pasă dacă eşti creştin sau musulman; nici tu nu 
m-ai întrebat ce sunt, când m-ai salvat din mâna bebbethilor. 
După aceea mă voi gândi cum să scap de urmăritorii mei. Ei 
nu trebuie să afle unde este Hassan Ardşir-Mirza; de aceea îţi 
încredinţez averea şi din aceeaşi pricină îţi predau şi familia, 
fiind convins că o vei ocroti în lipsa mea. Sunt sigur că vei 
respecta onoarea soţiei mele şi a surorii mele, Benda. 

— Nu le voi cere nici să le văd, nici să le vorbesc. Dar 
despre ce lipsă vorbeşti, Mirza? 

— In timp ce voi veţi fi în Bagdad, eu voi pleca la Kerbela, 
împreună cu Mirza Selim Aga, ca să înmormântez corpul 
tatălui meu. 

— Ai uitat că şi eu vreau să merg la Kerbela? 

— Emire, renunţă la hotărârea aceasta. E prea 
primejdioasă! Da, ai fost la Mecca fără să-ţi pierzi viaţa, dar 
gândeşte-te câtă deosebire este între Mecca şi Kerbela. În 
prima localitate sunt musulmani liniştiţi şi evlavioşi. In 
cealaltă însă sunt fanatici, tulburaţi până la nebunie de 
reprezentarea tragediei lui Hossein şi aduşi într-o stare de 
nemaipomenită furie, căreia-i cad deseori victime chiar 
credincioşi musulmani. Dacă unul singur dintre ei bănuieşte 
că eşti şiit, sau că nu eşti nici măcar musulman, îţi pierzi viaţa 
în cele mai crunte chinuri. Ascultă-mă şi renunţă la hotărârea 
aceasta! 

— Bine! Voi vedea la Bagdad ce voi face. Dar fie că voi 
pleca la Kerbela, fie că nu voi pleca, poţi fi încredinţat, 
Hassan Ardşir-Mirza, că familia ta se va afla în deplină 
siguranţă. 

Aşa se încheie convorbirea. 

Ramaserăm cinci zile în locul acela şi pornirăm abia atunci 
când ne convinsesem de-a binelea că toţi însoțitorii noştri îşi 
recăpătaseră forţele. Străbăturăm munţii cât se poate de 
convenabil şi fără întâmplări neplăcute; la fel străbăturăm şi 
deşertul, adică am fost cruţaţi de vreo întâlnire cu bandele de 
jefuitori arabi, fapt pe care-l datoram mai curând neobositei 
noastre prevederi, decât bunăvoinţei lor. 

Poposirăm la un canal, aşezat dincolo de Beni Seyd, la o 
depărtare de patru ore la nord-vest de Bagdad. De aici urma 
să pornesc călare spre Ghadhin, ca să-l întâlnesc pe aga 
Mirza Selim, căruia Hassan Ardşir îi încredinţase averea. 
Tabăra fu orânduită într-un loc unde nu ne puteam teme de 
vreo năvală vrăjmaşă. După ce supravegheai alcătuirea 
taberei, primii din partea lui Hassan scrisoarea ce-mi confirma 
însărcinarea. 

— Selim Aga se va arăta într-adevăr îndatoritor? 

— Va trebui să te asculte, aşa cum m-ar asculta pe mine 
însumi. lei în primire tot ce are şi îndată ce nu mai ai nevoie 
de el, mi-l trimiţi, împreună cu însoţitorul pe care ţi-l dau. Eu 
voi aştepta aici, până te vei înapoia. Vei vinde toate lucrurile 
şi ceea ce vei face va fi bun-făcut! 

N-aveam de ce să mă împotrivesc. Dar mai era cineva, 
care dorea să plece cu mine: Halef. Pe el însă nu-l puteam 
lua, fiindcă era util apărării taberei. 

Plecarăm şi ajunserăm după două ore la cea de-a treia 
întorsătură a Tigrului, deasupra Bagdadului, în preajma căruia 
se află Ghadhin, de cealaltă parte a fluviului. Lăsarăm în 
stânga drumul ce duce spre Kerkuk, Erbil, Mosul şi Diarbekir 
şi o luarăm la dreapta, spre cărămidăria din zona aceea. De 
aici, trecând prin nişte prietenoase grădini de palmieri, 
sosirăm la Ghadhin, care-i locuit în întregime numai de 
persanii şiiţi. 

Localitatea se află pe pământ „sfânt”, întrucât 
adăposteşte monumentul lui Musa Ibn Djafer. Bărbatul acesta 
vestit a făcut pelerinajul la Mecca şi Medina, întovărăşind pe 
califul Harun al Raşid. In Medina a salutat mormântul 
Profetului, rostind următoarele cuvinte: „Bine te-am găsit, 
tată!” pe când califul îl salută astfel: „Bine te-am găsit, vere!” 
„Cum? vrei să te înrudeşti cu Profetul mai mult decât mine, 
urmaşul lui?” strigă furios Harun; de atunci, Al Raşid îl urî cu 
aceeaşi... căldură, cu care-l respectase şi-l privilegiase înainte 
de această întâmplare neplăcută. Musa Ibn Djafer fu aruncat 
în închisoare şi acolo-şi sfârşi zilele. Dar după moarte, se 
ridică pe mormântul său un templu minunat, a cărui cupolă e 
aurită şi are minareturi frumoase. 

Ghadhin stârneşte uimirea datorită aspectului specific 

apusean, care-i cu totul nepotrivit într-o asemenea regiune: 
are o linie pentru tramvaiul cu cai, care se sfârşeşte la 
Arsenalul din Bagdad. A fost construită de guvernatorul 
dornic de reforme Midhat Paşa, care a jucat mai târziu un rol 
de frunte la Istambul. Dacă omul acesta n-ar fi fost rechemat 
din funcţia de guvernator general al Irakului, ar fi înzestrat 
Mesopotamia şi cu o linie de cale ferată, al cărei scop ar fi 
fost să lege ţările dintre Eufrat şi Tigru cu Constantinopolul, 
prin porturile principale ale Siriei. Din păcate, această 
înfăptuire, de o însemnătate deosebită, a rămas până acum 
în stare de proiect. Mai mult, Midhat Paşa a fost nevoit să 
impună folosirea tramvaiului cu cai, cu ajutorul biciului. 
Această îndărătnică ilustrare reprezintă o manifestare a 
conservatorismului mahomedan. 

Persanii din Ghadhin sunt mai mult negustori, care pleacă 
zilnic la Bagdad, pentru diferite afaceri. Ca să pot găsi pe agă, 
mă îndreptai spre un han în curtea căruia erau adăpostite 
caravanele. La Bagdad şi la Ghadhin se găsesc multe hanuri 
de felul acesta. 

Era la amiază, în toiul verii şi sunt sigur că termometrul 
arăta 35 grade Reaumur. Deasupra oraşului plutea un aer 
greu, prin care aproape că nu puteai vedea, iar cei pe care-i 
întâlneam aveau feţele acoperite. Pe una dintre străzi, 
întâlnirăm un bărbat, îmbrăcat într-o bogată haină persană. 
Era călare pe un cal alb, care avea nişte hamuri costisitoare. 
În faţa unui asemenea bărbat, nu puteam avea decât 
înfăţişarea unor derbedei. 

— Ez anascha, tschepu rast — Hai, cărăbăniţi-vă, daţi-vă 
în lături, n-auziţi? se răsti la noi, făcând un gest de dispreţ. 

Mă aflam călare lângă englez, dar strada era destul de 
largă şi persanul avea loc să treacă, fără să ne dăm deoparte. 
Dacă n-ar fi săvârşit gestul acela, i-aş fi îndeplinit dorinţa. 

— Ai loc! îi răspunsei. Porneşte! 

În loc să pornească pe lângă noi, îşi mână calul de-a 
curmezişul şi spuse: 

— Sunnit porc, uiţi unde le găseşti?! Şterge-o! De-nu, îţi 
arată biciul meu drumul! 

— la încearcă-ţi curajul! 

Işi scoase biciul din cureaua de la cingătoare şi lovi. Dar 

nu mă nimeri, fiindcă armăsarul meu se năpusti spre calul 
său, aşa încât îi trăsei persanului un pumn atât de zdravăn în 
obraz, încât îl făcui să zboare la pământ, cu toate că era bine 
înfipt în şa. Voii să-mi urmez liniştit drumul, fără să mă mai 
sinchisesc de cel ce zăcea în mijlocul străzii, dar auzii 
strigătul înspăimântat al slujitorului, pe care ni-l dăduse 
Hassan Ardşir-Mirza ca însoțitor. 

— Az baray chodeli — pentru numele lui Dumnezeu, e 
Mirza Selim Aga!! 

Mă întorsei îndată. Cel prăvălit pe caldarâm încălecase şi- 
şi trăsese sabia din teacă. Abia acum îl recunoscu pe slujitor. 

— Tu eşti arab?! strigă el. Ce cauţi alături de 
naschijestanul! ăsta, pe care-l va blestema Allah? 

Până să-l lămurească slujitorul, răspunsei eu: 

— Ţine-ţi gura! Numele tău e Mirza Selim Aga? 

— Da, răspunse, uimit o clipă de tonul întrebării mele. 

Îmi mânai calul spre al său şi-i spusei cu jumătate de glas: 

— Sunt un trimis al lui Hassan Ardşir-Mirza. Du-mă la tine 
acasă! 

După ce ne măsură şi ne cântări cu o privire 
batjocoritoare, care vădea şi o dârză trufie, spuse: 

— Voi citi întâi scrisoarea şi după aceea vom sta de vorbă 
în privinţa pumnului pe care mi l-ai tras. Urmaţi-mă, dar 
ţineţi-vă cât mai departe, fiindcă-mi pricinuiţi silă! 

Aşadar, omul acesta era schah-swar, credinciosul care-şi 
părăsise funcţia de ofiţer în armata persană, căruia-i 
încredinţase Hassan lucrurile sale de preţ şi care câştigase 
inima surorii lui Hassan, Benda. Mirza îmi împărtăşise cândva 
şi taina aceasta. Sărmana fată! Dacă aga era cu adevărat un 
schah-swar, adică un călăreț foarte priceput, trebuie să fi 
învăţat că omul poate fi prețuit şi după calul său; în privinţa 
aceasta nu se cuvenea să ne socotească derbedei pe nici 
unul, adică nici pe Lindsay, nici pe mine. Şi apoi, nu era prea 
prudent din partea lui, ca fugar, să se arate într-o ţinută atât 
de bătătoare la ochi şi să aibă o purtare atât de trufaşă, care 
nu s-ar fi potrivit nici unui om mai însemnat ca el. Fireşte, nici 
nu mă gândeam să-i încurajez semeţia. Făcui un semn lui 
Lindsay, care mă înţelese şi trecurăm la dreapta şi la stânga 

lui. 

— Câine! mă ameninţă, şterge-o de lângă mine; dacă nu, 
pun să te biciuiască! 

— Taci, biwakuf!, răspunsei liniştit, dacă nu vrei să-ţi mai 
trântesc un pumn în nas. Cine se plimbă pe un cal împodobit 
cu hamurile stăpânului, trebuie să se şi poarte ca un stăpân. 
Mi se pare că-ţi voi cere voie să te învăţ să fii cuviincios. 

Nu-mi răspunse, ci se mulţumi să-şi acopere obrazul cu 
vălul ce i se ridicase în clipa când se prăbuşise. Din pricina 
acestui văl, nu fusese recunoscut imediat de slujitor. 

Merserăm printr-o sumedenie de străduţe. În cele din 
urmă, aga Selim se opri în faţa unei clădiri joase, în care era 
doar o deschidere de poartă, astupată cu câteva scânduri. 

Scândurile fură date deoparte de un slujitor. Când 
intrarăm în curte, zărirăm câteva cămile, tolănite la pământ şi 
rumegând orz şi sămânță de bumbac. In preajma lor se aflau 
câţiva inşi, trândăvind sau hoinărind prin curtea nesfârşită. La 
ivirea lui aga Selim, îngrijitorii se înclinară respectuos. Îmi 
dădui seama că acest mititel comandant ştiuse să se facă 
temut. 

Aga îşi dădu calul unuia dintre îngrijitorii cămilelor, iar noi 
îi încredinţarăm pe ai noştri slujitorului care ne însoţise. Apoi, 
Selim se îndreptă cu noi spre casa din fundul curţii. După ce 
coborârăm o scară, pătrunserăm într-o încăpere pătrată, la 
marginile căreia se aflau o mulţime de perne mari şi moi. Un 
covor splendid acoperea aproape toată podeaua. Pe una 
dintre perne, zării un serviciu de cafea din argint greu, iar 
alături, o bukah persană foarte costisitoare; pe pereţi erau 
atârnate tot felul de arme şi numeroase narghilele şi pipe, 
destinate desigur oaspeţilor. Intr-un vas antic din porțelan 
chinezesc, care înfăţişa un balaur, se afla tutun; iar din 
mijlocul cuverturii atârna o candelă, legată cu un lanţ de 
argint şi plină cu ulei de sesam. 

După deprinderile localnice, aveam înaintea ochilor o 
încăpere orânduită cu adevărat în chip princiar şi nu-mi venea 
deloc să cred că lucrurile acelea preţioase ar putea aparţine 
lui aga Selim. 

— Sallam aaleikum! salutai când pătrunsei în încăpere. 

Lindsay făcu acelaşi lucru, dar Selim nu ne răspunse. Se 
aşeză pe o pernă şi bătu din palme. Se ivi îndată unul dintre 
oamenii pe care îi văzusem în curte şi „stăpânul” îi porunci 
printr-un semn să-i aprindă luleaua. Fireşte, porunca fu 
îndeplinită cu  încetineală adevărat orientală şi cu o 
conştiinciozitate cu totul nepotrivită. 

Pană să se isprăvească această „operaţie”, Lindsay şi cu 
mine stăturăm în prag, întocmai ca nişte „viței la poarta 
nouă”, cum se spune. Slujitorul se îndepărtă, dar numai până 
la uşă, unde se opri, ca să asculte ce se vorbeşte. Tolănit pe 
perna moale, aga socoti că a sosit în sfârşit momentul să ne 
bage în seamă. Suflă câteva rotocoale de fum, tuşi cu înţeles 
şi întrebă: 

— De unde veniţi? 

Intrebarea era cu totul lipsită de sens, întrucât el aflase de 
la slujitor ceea ce voia să ştie. Mă hotărâi totuşi să înlătur 
orice prilej de neînțelegere, de hatârul surorii lui Mirza, 
Benda; aşa că-i răspunsei: 

— Suntem trimişii lui Hassan Ardşir-Mirza. 

— Unde-i el? 

— In apropiere de oraş. 

— De ce nu vine el însuşi? 

— Din motive de prudenţă. 

— Dar voi cine sunteţi? 

— Suntem franconii. 

— Ghiauri? Ah! Şi ce căutaţi în ţara asta? 

— Călătorim, ca să cunoaştem oraşele, satele şi oamenii. 

— Sunteţi prea curioşi. O asemenea mojicie pot să facă 
numai nişte kaffirs!. Şi cum v-aţi întâlnit cu Mirza? 

— Aşa cum se întâlnesc oamenii. 

— Ştiu. Dar unde l-aţi găsit? 

— Sus, prin Munţii Kurzi. Am fost până acum în tovărăşia 
lui. Ţi-am adus o scrisoare. 

— E o mare nechibzuinţă din partea lui Hassan Ardşir- 
Mirza că v-a spus cine este şi că v-a încredinţat o scrisoare. 
Eu sunt un credincios şi n-am voie s-o primesc din mâna 
voastră. S-o daţi slujitorului pe care-l voi chema acum! 

Era o neobrăzare care întrecea orice margini; de aceea îi 

spusei liniştit: 

— Nu socotesc pe Mirza nechibzuit şi te rog să-i 
împărtăşeşti singur părerea ce o ai despre el. In afară de 
aceasta, trebuie să-ţi spun că n-a avut niciodată nevoie de 
mijlocirea cuiva, ca să primească vreun lucru din mâinile 
noastre. 

— Taci, Kaffir! Eu sunt Mirza Selim Aga şi fac ce-mi place! 
Cunoaşteţi pe toţi cei care sunt cu Mirza? 

Răspunsei afirmativ şi el mă întrebă dacă sunt femei şi 
câte anume. 

— Două stăpâne şi o slujnică, îl lămurii. 

— Le-aţi văzut chipurile? 

— De mai multe ori! 

— Asta a fost o lipsă de atenţie din partea lui Mirza. Ochiul 
unui păgân nu trebuie să privească nici măcar îmbrăcămintea 
unei femei! 

— Să-l spui lui Mirza părerea asta! 

— Taci neruşinatule! N-am nevoie de sfatul tău! Aţi auzit 
şi glasurile femeilor? 

Mojicul îmi punea răbdarea la prea mare încercare. 

— In ţările noastre nu se întreabă atât de bătător la ochi 
despre femeile altuia. Aici e altfel? îi replicai. 

— Eşti obraznic! se răsti la mine. Bagă de seamă! Tot mai 
am o răfuială cu tine pentru pumnul de adineauri. Am eu grijă 
pentru asta pe urmă! Acum însă să predai scrisoarea! 

Bătu din palme. Slujitorul veni în grabă, dar nu mă uitai la 
el. Scosei scrisoarea de la cingătoare şi o întinsei agăi. 

— Lui să-i predai! îmi porunci, arătând spre slujitor. Ai 
înţeles? 

— Bine, atunci plec! Rămâi cu bine, Mirza Selim Aga! 

Mă întorsei şi englezul făcu acelaşi lucru. 

— Staţi, nu veţi pleca! strigă aga; iar slujitorului: să nu-i 
laşi să iasă! 

Ajunsesem la uşă şi omul lui Mirza Selim mă apucase de 
braţ, ca să mă împiedice să trec pragul. Gestul acesta mă 
întărâtă. Sir David Lindsay nu ne înţelese cuvintele, dar îşi 
dăduse seama din tonul convorbirii şi din privirile noastre, că 
nu ne prea împăcasem şi nici nu ne adresasem amabilităţi. 
Dornic să-şi potolească nerăbdarea care-l cuprinsese, apucă 

de şolduri pe persanul cel subţirel, îl ridică şi-l zvârli cu putere 
spre fundul încăperii, prăbuşindu-l peste agă şi răsturnându-l 
şi pe el de pe pernele pe care era cocoţat. 

— Am fost la înălţime, master? mă întrebă Lindsay. 

— Yes! Well! 

Aga se ridică de pe podea şi-şi ridică sabia. 

— Câinilor! Am să vă retez capetele! 

Sosise momentul să pun pe neobrăzat la locul lui. Mă 
repezii spre el, îl lovii zdravăn în braţ, făcându-l să scape 
sabia şi-l apucai bine de umeri. 

— Agă Selim, n-avem capete pentru capriciile tale. 
Aşează-te şi fii ascultător de acum încolo. la-ţi scrisoarea şi 
citeşte-o. lţi poruncesc! 

Il aşezai pe pernă, cu toată împotrivirea lui, şi-i vârâi 
scrisoarea printre degete. Din privirea lui uimită, îmi dădui 
seama că-l zăpăcise cu totul neînduplecarea pe care o 
vădeam şi că împotrivirea lui slăbeşte. Când mă întorsei, 
văzui că viteazul slujitor socotise mai nimerit să se 
ghemuiască foarte curajos într-un colţ al încăperii, de unde se 
strecurase apoi pe nesimţite în curte. Când bătui din palme, 
abia se încumetă să-şi arate capul în pervazul uşii. 

— Vino încoace! îi poruncii. 

Intră, dar rămase lângă prag. 

— Fă cafele şi aprinde nişte lulelele! Repede! 

Se uită uluit la mine, apoi întrebător la aga. Il luai de braţ 
şi-l împinsei spre perete, unde erau agăţate lulelele. Se pare 
că apăsarea braţului îl făcuse ascultător, fiindcă luă grăbit 
două ciubucuri, ni le vâri în gură şi le aprinse. 

— Şi acum, cafelele! Dar repede şi bune! 

Fugi, să-mi îndeplinească porunca. 

Ne aşezarăm pe perne, scoțând rotocoale de fum şi 
aşteptând ca aga, să isprăvească de citit scrisoarea. 
„Lectura” ţinu destul de mult; dar pricina nu era atât 
nepriceperea cititorului, cât mai ales cuprinsul ei, ce-i părea 
de neînțeles şi în acelaşi timp cât se poate de neaşteptat. 

Era un bărbat frumos, foarte frumos chiar. Imi dădeam 
seama acum, fiindcă avusesem vreme să-l privesc îndelung. 
Dar în jurul ochilor lui se iviseră cearcănele acelea adânci, 
care indică nopţile pierdute şi vlaga sleită în preocupări 

uşuratice. Trăsăturile obrazului vădeau acel „ceva” cu 
neputinţă de denumit care, cercetat amănunţit, produce o 
impresie neplăcută. Acest Selim Aga nu era omul care să o 
poată face fericită pe Benda. 

Slujitorul ne aduse ceşcuţe de cafea, aşezate în suporturi 
de filigran aurit, de mărimea ouarelor noastre. Dar în loc de 
două, adusese şase ceşcuţe, ca să poată pleca repede. 

Acum se părea că şi aga se liniştise. 

Îşi aţinti ochii întunecaţi asupră-mi şi mă întrebă: 

— Cum spuneai că te cheamă? 

— Mi se zice Kara Ben Nemsi. 

— Şi celălalt cum se numeşte? 

— David Lindsay-Bei. 

— Trebuie să-ţi predau totul? 

— Aşa mi-a spus Mirza. 

— N-am s-o fac. 

— Treaba ta. Eu nu-ţi pot porunci. 

— Vei pleca numaidecât la Mirza şi-i vei duce răspunsul 
meu. 

— Nu voi face asta. 

— De ce? 

— Fiindcă nici tu nu-mi poţi porunci; fiindcă şi eu pot face 
ceea ce-mi place. 

— Bine! Atunci voi trimite un om la el, dar nu veţi părăsi 
casa, până ce nu primesc răspunsul lui. 

— Trimisul tău nu-l va găsi pe Mirza. 

— Arab, care a venit cu voi, cunoaşte locul în care se află 
stăpânul său? 

— İl cunoaşte. 

— Pe el Îl voi trimite. 

— Nu se va duce. 

— De ce? 

— Fiindcă aşa-mi place. Hassan Ardşir-Mirza m-a rugat să-i 
iau averea din posesia ta şi să te trimit la el. Arab se va 
întoarce numai cu tine, la stăpânul lui. 

— Te-ai încumeta să mă sileşti? 

— Haida-de! Ce vorbă-i asta: să te încumeţi? Ar fi atât de 
greu, crezi? Dacă ai fi fost deopotrivă cu mine, ţi-aş fi vorbit 
cu totul altfel; dar eu sunt un emir din Germanistan şi tu eşti 

un aga oarecare din Persia. Şi apoi, nici nu ştii să te porţi. Pe 
stradă ceri loc, deşi ai destul, iar în casă uiţi să ne răspunzi la 
salut; nu ne pofteşti să ne aşezăm; nu ne serveşti nici cu 
lulele, nici cu tutun; ne insulţi, numindu-ne Kaffir, porci şi 
câini. Şi cu toate acestea, nu eşti decât un vierme faţă de noi 
şi faţă de stăpânul tău Mirza. Cu un leu, înţeleg să mă lupt, 
dar pe un vierme însă nu-l tulbur, dacă-i place să se 
bălăcească în noroi. Hassan Ardşir-Mirza m-a împuternicit să- 
mi predai averea lui; prin urmare, eu rămân aici. lar tu fă ce 
vrei.. 

— Mă voi plânge împotriva ta! îmi spuse duşmănos. 

— Nu te opresc. 

— Nu-ţi voi preda nimic! 

— Nici nu-i nevoie s-o faci, fiindcă mă aflu aici şi am şi 
preluat totul. 

— Nu te vei atinge de nimic din cele ce mi s-au 
încredinţat! 

— Din clipa aceasta voi lua tot ce-mi este încredinţat. 
Dacă vei încerca să mă opreşti, voi înştiinţa numaidecât pe 
Mirza. Acum, însă, porunceşte să ni se aducă un prânz 
îndestulător şi bun, fiindcă nu sunt numai un oaspete, ci şi 
stăpânul acestei case. 

— Nu-ţi aparţine nici ţie, după cum nu-i nici a mea. 

— Dar în tot cazul ai închiriat-o. Lasă mofturile. Vreau să 
fiu bun cu tine, dându-ţi voie să porunceşti singur; dacă nu 
vrei, voi îngriji eu însumi de cele ce ne trebuie. 

Se văzu încolţit şi se ridică. 

— Încotro? îl întrebai. 

— Afară să poruncesc să vi se aducă de mâncare. 

— N-ai nevoie să ieşi pentru atâta lucru. Cheamă 
slujitorul! 

— la ascultă, nu cumva mă socoteşti prizonierul tău? 

— Cam aşa ceva! Nu vrei să-mi respecţi drepturile; prin 
urmare, sunt silit să te opresc de a ieşi, ca să nu pui cumva la 
cale vreun fapt pe care nu-l pot încuviinţa. 

— Domnule, nu ştii cine sunt? 

Mă numise pentru prima oară „domn”; ceea ce însemna 
că-şi pierduse siguranţa. 

— Ştiu foarte bine, răspunsei. Eşti Mirza Selim Aga, atâta 

tot! 

— Sunt prietenul cel mai bun al lui Mirza. Am sacrificat 
totul, ca să-l urmez şi să-l salvez averea. 

— Asta-i o faptă frumoasă şi ţi se cuvin laude. Un slujitor 
trebuie să fie supus şi credincios stăpânului său. Acum mă vei 
însoţi la Mirza. 

— Da, am s-o fac numaidecât! 

— Prietenul meu rămâne aici şi tu te îngrijeşti să nu-i 
lipsească nimic. In celelalte privinţe, va hotărî însuşi Hassan 
Ardşir. 

Împărtăşii englezului ceea ce hotărâsem, spre marea lui 
satisfacţie. Intr-adevăr, el avea să stea aici tihnit, pe când eu 
trebuia să înfrunt iar arşiţa soarelui. După ce aga dădu 
oamenilor săi poruncile cuvenite, păşirăm în curte, unde voia 
să se urce iar pe minunatul şi costisitorul cal, cumpărat de 
curând în Ghadhin, cu banii lui Mirza. 

— la-ţi alt cal, îi spusei. 

Mă privi mirat şi mă întrebă: 

— De ce? 

— Ca să nu stârneşti vâlvă. la calul unuia dintre slujitori. 

Cu sau fără vrere, trebui să-mi respecte dorinţa. Slujitorul 
Arab ne întovărăşi. Ca să înlătur orice posibilitate de a fi 
urmăriţi, plecai cu ceilalţi doi întâi spre Madhim, localitate 
aşezată în faţa oraşului Ghadhin şi după ce făcui un ocol, mă 
îndreptai spre nord. 

Madhim e un târg însemnat, situat pe malul stâng al 
Tigrului, la o depărtare de o oră de Bagdad, spre nord. Acolo 
e înmormântat imamul Abu Hanifi, unul dintre întemeietorii 
celor patru şcoli ortodoxe ale islamului; după învăţăturile lui 
sunt întocmite legile şi ritualul turcilor. La început se afla pe 
mormânt o moschee, pe care o înălţase în amintirea sa 
Seldşukide Malek Şah; dar atunci când Suleiman |, primul din 
dinastia osmană, cuceri îndărătnicul Bagdad, clădi în jurul 
mormântului un adevărat castel. Abu Hanifi a fost otrăvit de 
califul Mansur, care-l ura. Acum vin mii de şiiţi în pelerinaj la 
mormântul lui. 

Trecură două ore, până când ajunserăm la locul unde-şi 
orânduise Mirza tabăra. Era foarte uimit că mă vede atât de 
curând, dar îl întâmpină pe agă cu multă prietenie. 

— De ce te-ai întors? mă întrebă. 

— Întreabă-l pe omul acesta! răspunsei, arătându-l pe 
Selim. 

— Vorbeşte! porunci noului venit. 

Aga scoase scrisoarea şi întrebă: 

— Domnule, tu ai scris asta? 

— Da, doar îmi cunoşti scrisul! De ce mă mai întrebi? 

— Fiindcă-mi porunceşti ceva la care nu mă aşteptam şi 
nu meritam. 

Femeile se aflau îndărătul pergolei formată din crengi, ca 
să-l vadă pe Selim şi să ne audă convorbirea. 

— La ce nu te-ai aşteptat? întrebă Hassan Ardşir. 

— Să predau acestui străin tot ceea ce am salvat. 

— Emirul acesta nu-i un străin, ci prietenul şi fratele meu! 

— Domnule, nu sunt şi eu prietenul tău? 

Mirza şovăi; apoi răspunse scurt: 

— Ai fost slujitorul meu, în care am avut încredere; de 
când ţi-am dat dreptul să te numeşti prietenul meu? 

— Domnule, mi-am părăsit patria, mi-am jertfit viitorul, 
am devenit un fugar, ţi-am păzit averea. M-am dovedit astfel 
prieten, sau nu? 

— Te-ai purtat aşa cum mă aştept din partea oricărui 
slujitor credincios şi cum s-au purtat toţi ceilalţi. Cuvintele 
tale mă dor, fiindcă nu mi-am închipuit că-mi vei înşira 
îndatoririle, înfăţişându-le drept fapte deosebite. Nu ţi-am 
scris să dai ascultare acestui emir, aşa cum mi-ai da mie 
însumi? 

Glasul lui Mirza sună aspru. Aga se afla în încurcătură, cu 
atât mai mult, cu cât zărise femeile. Ca să-şi îmblânzească 
stăpânul, încercă să se dezvinovăţească: 

— Domnule, omul acesta m-a lovit când m-a întâlnit! 

Mirza se uită la mine şi zâmbi. 

— Selim Aga, răspunde, de ce nu l-ai omorât numaidecât? 
Cum te-ai putut lăsa insultat în halul ăsta?! Şi de ce te-a lovit? 

— Ne-am întâlnit pe stradă şi i-am poruncit să şedea în 
lături, ca să trec. Dar nu m-a ascultat, ci m-a lovit atât de tare 
în obraz, încât m-a răsturnat de pe cal. 

— E adevărat, emire? mă întrebă Mirza. 

— Cam aşa e. Nu-l cunoşteam şi nici slujitorul tău nu-l 

putea recunoaşte, fiindcă avea faţa acoperită de văl. Era pe 
un măreț cal alb, împodobit cu hamurile tale; de aceea am 
crezut că e vreo persoană de vază. Ne porunci cu un glas de 
padişah să ne dăm deoparte, cu toate că avea destul loc de 
trecere. Mă cunoşti, Mirza. Sunt foarte cuviincios, dar ţin 
neapărat ca şi alţii să fie cuviincioşi cu mine. li atrasei frumos 
luarea-aminte că are pe unde să-şi vadă de drum, dar el îşi 
înşfacă biciul, îmi spuse că sunt porc şi se pregăti să mă 
lovească. E drept că în clipa următoare se trezi trântit la 
pământ. Aflai prea târziu, din păcate, că era omul la care mă 
trimiseseşi. Asta-i tot ce am de spus. Vorbeşte numai cu el şi 
dacă ai nevoie de mine, cheamă-mă. 

leşii şi mă îndreptai spre Halef, ca să flecărim puţin. 

După vreo jumătate de oră, Hassan Ardşir veni la mine. 
Chipul său reflecta supărarea de care fusese cuprins. 

— Emire, îmi spuse, sunt din cale-afară de mâhnit. Vrei să- 
| ierţi pe acest neprevăzător Selim? 

— Cu plăcere, dacă vrei tu! Ce-ai hotărât? 

— Nu se mai înapoiază cu tine. 

— Aşteptam asta. 

— Uite o listă a tuturor lucrurilor pe care i le-am predat. O 
avea la el. Le vei preţui şi le vei vinde. Sunt de acord cu tot ce 
vei face, deoarece îmi dau seama că-i greu să găseşti 
cumpărători într-un timp atât de scurt. După aceea, vei 
concedia slujitorii şi vei plăti fiecăruia atât cât ţi-am notat 
aici. Ţi-am pus banii în geanta de pe calul tău. Când să 
pornesc spre Kerbela? 

— Azi e prima zi a lunii Muharrem, iar în ziua a zecea e 
sărbătoare. Ca să ajungi de la Bagdad la Kerbela, ai nevoie de 
patru zile şi e bine să fii acolo cu o zi înainte, prin urmare cea 
mai nimerită zi de plecare este a cincea a lunii. 

— Cu alte cuvinte, trebuie să mai stau ascuns aici încă 
patru zile! 

— Nu. S-o fi găsind doar în oraş un loc unde să te poţi 
simţi în siguranţă, împreună cu ai tăi. Mă îngrijesc eu! Vrei să 
păstrezi tot ce mai ai la tine? 

— Nu, vinde şi lucrurile astea! 

— Atunci dă-mi mai bine acum cele de care te poţi 
dispensa şi spune-mi preţurile lor. Sunt foarte mulţi bogătaşi 

în Bagdad. Poate că voi găsi vreun persan sau armean care le 
va cumpăra pe toate odată! 

— Emire, preţul lor e cât o avere întreagă! 

— Nu-i nimic, văd eu ce fac! Mă voi strădui să capăt 
pentru ele cât mai mult, aşa, cum m-aş strădui pentru mine 
însumi! 

— Am toată încrederea în tine! Hai să cercetăm şi să 
supraveghem desfacerea pachetelor. 

Slujitorii despachetară totul şi privirea-mi fu atrasă de o 
sumedenie de obiecte preţioase de tot felul, cum nu mai 
văzusem niciodată. Întocmirăm o listă a tuturor obiectelor, iar 
Mirza stabili preţul fiecăruia dintre ele. Le preţuise foarte 
modest, fiindcă, dacă ar fi fost plătite la valoarea lor reală, s- 
ar fi putut obţine pentru ele o adevărată avere. 

— Şi cu însoțitorii ce faci, Mirza? îl întrebai. 

— Îi voi răsplăti pentru credinţa eu care m-au slujit şi-i voi 
concedia, îndată ce vei fi izbutit să-mi găseşti o locuinţă. 

— Pentru câţi inşi? 

— Pentru mine şi agă, pentru femei şi servitoarea lor. Mai 
târziu îmi voi angaja un servitor care nu mă cunoaşte. 

— Nădăjduiesc să mă îngrijesc repede de tot ce-ţi trebuie. 
Porunceşte să se încarce lucrurile! 

— Câţi argaţi iei cu tine pentru cămile? mă întrebă. 

— Nici unul. Halef şi cu mine suntem destui! 

— Emire, nu se poate! Doar nu te poţi împovăra cu o 
asemenea treabă! 

— De ce nu? Să iau cu mine oameni care pot să mă 
stânjenească la Ghadhin sau la Bagdad? 

— Bine, fă cum crezi. Sunt obligat să-ţi respect voinţa. 

Lucrurile fură încărcate pe cămile, iar acestea legate în 
aşa fel, încât să păşească una după alta. Eram gata de 
plecare. 

— Şi acum, dă-mi o scrisoare sau o dovadă, care să-i 
convingă pe oamenii de acolo că sunt într-adevăr 
împuternicitul tău. 

Fireşte, până atunci nu mi se întâmplase să port în deget 
preţiosul inel al unei mărimi persane; dar mi se potrivi foarte 
bine. Mica mea caravană porni la drum. Aga nu se arătă, ceea 
ce de altfel nu mă necăji, fiindcă nu ţineam deloc să-mi iau 

rămas-bun de la el. 

De data aceasta, străbăturăm mai încet calea până la 
Tigru, iar trecerea apei ne luă mai multă vreme; totuşi, 
ajunserăm cu bine la capăt. 

Persanii se mirară, când pătrunserăm în curte, cu cămilele 
pline de poveri. li adunai pe toţi, le arătai inelul stăpânului şi-i 
vestii că de acum înainte vor asculta de mine, în locul lui aga 
Selim. Se părea că schimbarea aceasta nu-i supără prea tare. 

Aflai de la ei ca proprietarul casei e un bogat negustor 
angrosist, care locuieşte în partea de nord a oraşului Bagdad, 
în apropiere de medresa! Mostansir. Intr-o altă încăpere a 
clădirii se aflau lucrurile pe care le adusese aga. Poruncii să 
se aşeze în acelaşi loc lucrurile pe care le adusesem eu şi mă 
hotărâi ca abia în ziua următoare să le cercetez în 
amănunţime, întrucât eram obosit. 

În buzunarele şeii, găsii suma de care-mi vorbise Mirza. 
Numărai bancnotele şi constatai că suma era de cel puţin 
patru ori mai mare decât aceea pe care aveam s-o plătesc. 
Lăsai supravegherea slujitorilor pe seama lui Halef. şi mă 
dusei să-l caut pe englez. 

II găsii pe perne, în „sardaub”. Nasul i se mişca în acelaşi 
ritm cu respiraţia, iar din gura-i larg deschisă ieşeau sforăituri 
prelungi. 

— Sir David! 

Mă auzi, sări buimăcit şi puse mâna pe cuţit. 

— Cine-i? Oh! Ah! A// right. Dumneavoastră sunteţi, 
master? 

— Yes. Ce mai faceţi? 

— Bine, de minune! E foarte frumos aici, în Ghadhin! 

— la uitaţi-vă cum transpir! Arşiţa asta e drăcească, zău! 

— Well! Aşezaţi-vă şi dormiţi! 

— Avem altceva de făcut. Mai întâi însă aş vrea să 
mănânc. 

— Bateţi din palme şi va veni numaidecât un flăcău din 
ăia. 

— Aţi încercat? 

— Yes! Dar păcat că nu m-am înţeles cu el. l-am cerut un 
rachiu bun şi mi-a adus un fel de aluat. l-am cerut „sherry” şi 


1 Şcoală islamică de învăţământ religios. (n. ed.) 

mi-a adus smochine. Groaznic! 

— la să văd dacă eu am mai mult noroc! 

Bătui din palme şi se ivi în grabă făptura aceea necăjită, 
care-l slujise pe agă. Inainte de orice, îl anunţai şi pe el că voi 
porunci în locul fostului lui stăpân. 

— Domnule, porunceşte-mi întâi cum să te numesc! îmi 
replică el. 

— Mie să-mi spui emir, iar acest Mirza este un bei. Adu-mi 
repede ceva bun de mâncare! 

— Ce doriţi să mâncaţi, emir? 

— Orice ai. Dar nu uita de apă proaspătă! Aşadar, tu eşti 
bucătarul-şef? 

— Da, emir. Sper că vei fi mulţumit de mine. 

— Cum îţi plătea aga? 

— Cumpăram tot ce trebuie, iar la fiecare două zile îmi 
restituia banii. 

— Bine, vom păstra obiceiul. Şi acum, du-te! 

După vreo oră, mă putui răsfăţa cu câteva din mâncărurile 
gustoase ce pot fi gătite la Bagdad, iar bunul meu prieten 
Lindsay nu fu în stare să reziste ispitei şi mă ajută să golesc 
farfuriile. 

— Aţi scăpat de nătărăul de agă, master? mă întrebă. 

— Da. A rămas deocamdată la stăpânul său. Mă tem însă 
că plănuieşte o răzbunare. 

— Pshaw! E un fricos! Dar ştiţi ce facem după ce 
mâncăm? Mergem cu tramvaiul cu cai la Bagdad şi ne 
cumpărăm haine. i 

— Foarte bună idee! Intr-adevăr, avem nevoie de alte 
haine. Cu prilejul ăsta voi studia şi alte probleme care sunt şi 
mai însemnate. Vreau să caut un cumpărător pentru lucrurile 
lui Mirza. Am adus câteva cămile cu poveri şi mai sunt cele 
aduse înainte de agă. 

— Ah! Oh! Sunt frumoase? 

— Încântătoare, auziţi? Încântătoare. Şi le voi vinde cu 
nişte preţuri foarte ieftine. Dacă aş fi fost bogat, le-aş fi 
cumpărat eu! 

— la spuneţi-mi câteva din ele! 

Scosei lista scrisă în limba persană şi i-o citii. 

— Oh! Ah! strigă. Şi cât costă? 


198 


Îi precizai suma. 

— Valorează atât? 

— De două ori pe atât! 

— Well! Bine! Frumos! Nu mai căutaţi! Ştiu eu pe cineva 
care le cumpără! 

— De unde ştiţi? Cine e? 

— David Lindsay! Yes. 

— Adevărat, sir? Ah, păi dacă-i aşa, mă scăpaţi de o grijă 
foarte mare! Dar ce facem cu banii? Mirza vrea plata imediat.. 
— Banii? Pshaw! Când vreţi? David Lindsay are destui! 

— Ce noroc! Prin urmare, suntem înţeleşi; dar mai e 
cealaltă jumătate. Vreau să spun lucrurile care fuseseră 
încredințate lui Selim. 

— Multe? 

— Nu ştiu încă. Am altă listă şi le voi cerceta mâine, ca să 
le preţuiesc, sau să pun pe cineva să le preţuiască valoarea. 
Abia după aceea aş putea sa ştiu cat să vă cer. 

— Lucruri frumoase, hai? 

— Bineînţeles! De pildă sunt trei zale sarazine, o raritate 
de mare valoare pentru orice colecţie; săbii din oţel, mai 
preţioase decât cele autentice din Damasc; numeroase sticle 
cu ulei de trandafiri, brocate aurite şi argintate, covoare 
artistice şi originale, şaluri persane din lână de Kerman, 
baloturi întregi cu îmbrăcăminte de mătase şi aşa mai 
departe. Cine ar vrea să cumpere lucrurile acestea şi să 
vândă apoi în parte fiecare din ele, ar realiza o afacere 
strălucită! 

— Afacere?! Ah! Oh! Nici nu mă gândesc! Le cumpăr 
pentru mine! 

— Totul, domnule? Şi cele din lista a doua? 

— Yes! 

— Dar nu vă gândiţi ce sumă uriaşă aveţi de plătit, sir? 

— Uriaşă? Poate pentru dumneavoastră, dar nu pentru 
David Lindsay. Ştiţi ce avere am? 

— Nu. Nu v-am întrebat niciodată despre situaţia 
dumneavoastră materială. 

— Atunci, fiţi liniştit. Situaţia mea e bună, foarte bună. 
Yes! 

— Negreşit, îmi închipui că sunteţi milionar, dar şi un 

milionar se poate răzgândi, când e vorba să cheltuiască odată 
o asemenea sumă pentru un simplu capriciu! 

— Nu face nimic! Doar merită atât cât plătesc! E drept că 
nu am atâţia bani la mine, dar cunosc aici câţiva inşi. Voi 
scrie nişte hârtii, voi iscăli dedesubt: David Lindsay şi voi 
căpăta câţi bani îmi trebuie. Well! Vreau să văd mâine 
lucrurile. 

— Bine. Şi voi fi cât se poate de nepărtinitor, fiindcă 
dumneavoastră îmi sunteţi prieten, aşa cum îmi este şi Mirza. 
Voi chema câţiva cunoscători, care vor preţui lucrurile în 
prezenţa dumneavoastră; în felul acesta ne putem învoi. 

— Well. Dar acum să mergem în oraş, ca să ne 
transformăm în oameni noi! 

— Luaţi-vă şi un ciubuc, sir. Să cutreierăm piaţa „à la 
musulman”! 

După ce spusei lui Halef că ne vom înapoia spre înserat, 
pornirăm să căutăm tramvaiul cu cai. Era într-un hal fără de 
hal. Ferestrele erau sparte, pernele de pe scaune dispărute, 
iar în faţa vagonului huruiau ciolanele unor mârţoage, pe care 
stăpânii lor le-ar fi putut înfăţişa mai curând drept „schelete 
ambulante”. Cu toate acestea, ajunserăm teferi la Bagdad. 

Fireşte, ne duserăm direct la bazarul cu haine, pe care-l 
părăsirăm într-o ţintită cu desăvârşire nouă. Nu-l putui opri pe 
Lindsay să plătească în locul meu. li cumpărase şi lui Halef 
nişte haine şi le dăduse unui tânăr arab, care ne văzu ieşind 
din bazar cu pachetul şi ne rugă să-i îngăduim să ni-l ducă. 

— Acum, încotro, master? întrebă. 

— Vin, rachiu, cafenea! răspunsei. 

Lindsay acceptă printr-un zâmbet prietenos şi găsirăm 
curând ceea ce doream. Fiindcă ar fi fost prea greu băiatului 
să ne urmeze prin tot oraşul, îl rugarăm pe negustor să ni-l 
trimită acasă, indicându-i unde locuim; abia după aceea 
intrarăm într-o cafenea mai dosnică, în care să ne putem 
bărbieri şi tunde, în miros de cafea de Mocca şi fum de tutun 
persan. 

Hamalul nostru se aşezase în pragul uşii. Nu purta decât 
un şorţ în jurul şoldurilor, dar avea înfăţişarea unui rege. Fără 
îndoială, era un beduin. Cum o fi ajuns oare hamal acest fiu al 
deşertului? Chipul lui îmi aţâţa curiozitatea, aşa că-i făcui 

semn să se aşeze lângă mine. 

Se apropie cu bună-cuviinţa omului care ştie ce preţuieşte 
şi primi pipa pe care-l îndemnai s-o fumeze. După câteva 
clipe, începui: 

— Nu eşti turc, nu-i aşa? Eşti un Ibn Arab. Pot să te întreb 
cum ai venit la Bagdad? 

— Pe jos şi călare, răspunse. 

— Şi de ce eşti hamal? 

— Fiindcă trebuie să trăiesc. 

— De ce n-ai rămas printre fraţii tăi? 

— Ohar m-a mânat încoace. 

— Adică eşti urmărit de un vrăjmaş, care vrea să se 
răzbune! 

— Nu, eu sunt răzbunătorul. 

— Şi vrăjmaşul tău a venit la Bagdad? 

— Da. Il caut şi-l aştept de doi ani. 

Prin urmare, acest arab mândru se înjosea să exercite 
îndeletnicirea de hamal, de hatârul unei răzbunări! 

— Din ce ţară ai venit? 

— Domnule, de ce-mi pui atâtea întrebări? 

— Fiindcă am cutreierat toate ţările islamului şi m-aş 
bucura să ştiu că am cunoscut şi patria ta. 

— Sunt din Kara, acolo unde se unesc Valea Montisch şi 
Valea Qirbe. 

— Din ţinutul Szayban în Belad Beni? Pe acolo n-am fost 
încă; dar voi călători şi în ţara aceea. 

— Vei fi bine venit, fiindcă eşti un fiu credincios al 
Profetului. 

— Mai sunt pe aici şi alţi inşi din ţara ta? 

— Unul singur, dar vrea să se întoarcă acasă. 

— Când pleacă din Bagdad? 

— Îndată ce va avea prilejul. Şi pe el l-a îndemnat o „ohar” 
să vină în Dar es Sallam’. 

— Ar vrea oare să ne fie călăuză prin ţara lui? 

— Nu numai călăuză, dar şi dachy/; adică să păzească şi 
să răspundă pentru tot ce aveţi. 

— Pot vorbi cu el? 


1 Răzbunarea sângelui. 
2 Casa mântuirii. 

— Azi şi mâine nu, fiindcă a plecat la Dokhala, de unde se 
întoarce poimâine. Vino peste două zile în cafeneaua asta şi 
ţi-l voi aduce. 

— Vă voi aştepta. Cunoşti bine oraşul, de vreme ce eşti 
aici de doi ani, nu-i aşa? 

— Fiecare casă, domnule. 

— Cunoşti o casă răcoroasă, în care să putem locui în 
tihnă, de unde să putem pleca şi veni în linişte, fără să ne 
stânjenească nimeni? 

— Da. 

— Unde e? 

— Nu-i departe de aceea în care locuiesc, într-o grădină 
de palmieri, spre sudul oraşului. 

— Cine-i stăpânul ei? 

— Un taleb evlavios, care trăieşte singuratic şi nu supără 
pe nimeni. 

— E departe până la locul acela? 

— Dacă-ţi închiriezi un măgar, ajungi repede. 

— Atunci du-te şi adu trei măgari, adică şi pentru tine 
unul, fiindcă ne vei întovărăşi. 

În câteva clipe se întoarse cu măgarii şi cu paznicii lor; 
măgarii erau albi, ca mai toţi urecheaţii din Bagdad. 

Până acum, englezul şi cu mine şezurăm cu spatele unul 
la altul, întrucât „operaţia de înfrumusețare” căreia ne 
supusesem nu ne-ar fi îngăduit să stăm altfel. Bărbierul meu 
mă ferchezuise, iar al englezului bătea din palme, ceea ce 
însemna că şi el şi-a îndeplinit măreaţa sarcină. Ne 
întoarserăm în acelaşi timp să ne privim şi cred că rareori 
trebuie să se fi întâmplat ca două chipuri să arate mai multă 
nepotrivire, decât ale noastre în clipa aceea. Intr-adevăr, pe 
când Lindsay scoase un strigăt de uimire, eu nu mă putui 
stăpâni şi pufnii în hohote de râs. 

— Dar de ce râdeţi cu atâta poftă, master? mă întrebă, 
uluit de-a binelea. 

— Cereţi puţin oglinda! 

— Cum se numeşte oglinda aici? 

— Ajna. 

— Well! Se întoarse spre bărbier: Pray, the Ajna! 

Oglinda fu adusă şi mi-era cu neputinţă să-mi rețin 

hohotele, când priveam schimonoselile gentlemanului meu. 
Închipuiţi-vă un obraz prelung şi slab, pârlit bine de soare şi 
având numai în partea, de deasupra bărbiei nişte firicele rare 
de barbă roşcovană; o gură mare, a cărei deschizătură s-ar fi 
putut măsura cu aceea a tunelului St. Gothard; un nas enorm, 
datorită umflăturii de Alep şi în sfârşit un cap chel şi 
strălucitor, pe creştetul căruia a rămas o singură şuviţă de 
păr. Şi pe lângă toate astea, strâmbăturile de care pomenii! 
Până şi beduinul zâmbi, gata să hohotească şi el. 

— Thunder-storm! Scârbos, groaznic! strigă sir David. 
Unde mi-e revolverul? ÎI împuşc, îl curăţ! Îl spintec de sus 
până jos! 

— Staţi, nu vă aprindeţi, sir! îl rugai. Omul acesta 
cumsecade n-are de unde să ştie că dumneavoastră sunteţi 
un englishman. V-a luat drept musulman şi v-a lăsat doar un 
smoc de păr în creştetul capului! 7 

— Well! Aveţi dreptate! Dar restul figurii? Inspăimântător! 

— Mângâiaţi-vă, sir. Turbanul va acoperi totul şi înainte de 
a vă întoarce în Old England, veţi avea iarăşi păr bogat. 

— Oho, master! Dar de ce arătaţi dumneavoastră altfel, 
eu toate că şi dumneavoastră vi s-a lăsat numai smocul 
acela? 

— Asta depinde de rasă, sir. Unui german îi stă totul şi 
pretutindeni cum se cuvine! 

— Yes!  Aşa-i! M-am convins chiar acum, cu 
dumneavoastră. Şi cât costă „operaţia”? 

— li dau zece piaştri? 

— Ce, aţi înnebunit? Pentru o înghiţitură de cafea proastă, 
două fumuri de tutun puturos şi sluţirea capului — zece 
piaştri?! 

— Aţi uitat că arătam ca nişte sălbatici — şi acum... 

— Yes! Dacă vă zăreşte cumva bătrâna Alwah, dansează 
menuetul la lumina lunii! Bine. Hai s-o ştergem. Dar încotro? 

— Să închiriem o locuinţă undeva, într-o vilă, la marginea 
oraşului. Beduinul acesta ne va întovărăşi. Mergem călare pe 
măgarii cei albi de afară. 

— Well! Frumos! Înainte! 

Părăsirăm cafeneaua şi încălecarăm animalele acelea 
mici, dar vânjoase şi răbdătoare. Mie-mi atârnau picioarele 

până la pământ, iar genunchii ascuţiţi ai englezului se 
încovoiaseră aproape până sub umeri. In faţă îşi făcea loc 
beduinul, lovind necruţător cu o bâtă în dreapta şi în stânga, 
pe oricine încerca să ne aţină calea. După el veneam noi, cei 
doi călăreţi, ghemuiţi ca nişte maimuțe pe cămile, iar 
îndărătul nostru stăpânii animalelor, strigând din răsputeri, 
împingând şi lovind neîncetat măgarii, care se opreau de câte 
ori li se năzărea. Cutreierarâăm o mulţime de străzi şi 
ulicioare, până când se răriră casele şi pieriră străzile. 
Beduinul se opri în faţa unei clădiri înalte, aşa încât 
coborârăm şi noi. Ne aflam în dreptul unei portiţe înguste, în 
care călăuza noastră lovea zdravăn cu o piatră. Trecu mult 
până să ni se deschidă. Se ivi întâi un nas lung şi ascuţit, apoi 
un obraz bătrân şi roşcat. 

— Ce doriţi? ne întrebă. 

— Effendi, străinul acesta vrea să-ţi vorbească, îl lămuri 
călăuza. 

Nişte ochi mari şi cenuşii se aţintiră asupră-mi. Gura cea 
ştirbă se deschise şi un glas tremurător rosti: 

— Intră, dar numai tu! 

— Emirul acesta va veni cu mine, răspunsei, arătând spre 
englez. 

— Da, dar numai el, fiindcă-i un emir. 

Intrarăm şi poarta fu încuiată în urma noastră. Picioarele 
slăbănoage ale bătrânului era vârâte în nişte papuci uriaşi. 
Ţinându-ne după el, străbăturăm câteva grădini minunate, 
deasupra cărora se aplecau ramurile palmierilor. Ne oprirăm 
în faţa, unei căscioare drăguţe. 

— Ce doriţi? ne întrebă. 

— Tu eşti stăpânul acestor grădini încântătoare şi ai o 
locuinţă de închiriat? 

— Da. Vreţi s-o închiriaţi? 

— Poate. 

— Veniţi! Burza z 'piorunami! Unde am pus cheia? Pe când 
el căuta cheia în toate buzunarele caftanului, eu avui timp să- 
mi revin din uimirea ce mă cuprinsese, auzind un turc bătrân 
care înjură în limba polonă. În cele din urmă, găsi cheia 
dispărută lângă una din zăbrelele ferestrei şi descuie uşa. 

— Intraţi! 

Păşirăm într-un gang plăcut, în al cărui capăt se afla o 
scară ce ducea în jos. În dreapta şi stânga erau uşi. Bătrânul 
deschise o uşă în dreapta şi ne pofti într-o odaie mare. La 
prima vedere, mi se păru că odaia e zugrăvită în verde; după 
aceea însă-mi dădui seama că de jur-împrejurul căpriorilor 
înalţi ai tavanului atârnau perdele verzi. In ce priveşte ceea 
ce se afla îndărătul lor, puteam ghici lesne, dacă-mi aruncam 
ochii spre masa lunguiaţă ce acoperea mijlocul încăperii; era 
plină de cărţi şi drept în faţa mea se afla, deschisă şi aproape 
cu neputinţă de recunoscut, o veche biblie ilustrată din 
Nurnberg. Grăbind pasul, ajunsei la masă şi luai biblia în 
mână. 

— Biblia! strigai în limba germană. Shakespeare, 
Montesquieu, Rousseau, Schiller, Lord Byron! Ce caută aici 
operele acestor autori celebri? 

Erau doar câteva nume citite în fugă pe cărţile ce se aflau 
orânduite pe masă. Bătrânul se dădu înapoi, îşi împreună 
mâinile şi întrebă: 

— Cum? Vorbiţi germana?! 

— După cum aţi auzit! 

— Sunteţi german? 

— Desigur. Dar dumneavoastră? 

— Sunt polonez. Şi celălalt domn? 

— Englez. Mă numesc... 

— Vă rog, fără nume deocamdată, mă întrerupse, înainte 
de a ne spune numele, să ne cunoaştem mai bine. 

Bătu din palme după obiceiul oriental, dar fu nevoit să-şi 
repete gestul de câteva ori; în sfârşit, se deschise uşa şi 
apăru o făptură grasă, cum văzusem rareori până atunci. 

— Allah akbar, iarăşi! oftă grăsunul printre buzele-i 
groase. Ce vrei, effendi? 

— Cafea şi tutun. 

— Numai pentru tine? 

— Pentru toţi. 

— Multe boabe? 

— Cară-te! 

— Vallahi, billahi, tallahi — ce mai effendi! 

Oftând din nou, făptura cea grasă ieşi, clătinându-se ea o 
rața. 

— Slujitorul şi bucătarul meu. 

— Vai! 

— Da, mănâncă şi bea tot ce găseşte în casă; dacă mai 
rămâne ceva, îmi dă şi mie! 

— Păi e o adevărată pacoste! 

— M-am deprins. E servitorul, meu de pe vremea când am 
fost ofiţer. Nu i se cunoaşte vârsta. Şi totuşi este mai tânăr 
decât mine cu un an. 

— Aţi fost ofiţer? 

— În serviciul Turciei. 

— Şi locuiţi singur în casa aceasta? 

— Singur. 

Chipul bătrânului arăta o adâncă tristeţe. Ţineam din ce în 
ce mai mult să-l cunosc mai de-aproape. 

— Vorbiţi poate şi engleza? 

— Am învăţat-o în tinereţe. 

— Atunci să stăm de vorbă în limba engleză, ca să nu se 
plictisească însoţitorul meu. 

— Cu plăcere! Aşadar, aţi venit cu adevărat să vedeţi 
locuinţa? Cine v-a vorbit despre mine? 

— Nu despre dumneavoastră, ci despre casa aceasta. 
Arabul, care ne-a călăuzit până în faţa porţii e vecinul 
dumneavoastră după câte ştiu. 

— Nu-l cunosc; nu mă sinchisesc de nici un om. Căutaţi 
locuinţă numai pentru dumneavoastră? 

— Nu. Suntem într-o călătorie pe care o facem cu încă doi 
bărbaţi, două doamne şi o slujnică. 

— Patru bărbaţi... două doamne... hm! Asta sună puţin 
romanţios! 

— Chiar este ceva romanţios. Vă vom lamuri îndată ce 
vom vedea locuinţa în întregime. 

— Abia ar fi loc pentru atâţia inşi, dar iată că soseşte 
cafeaua! 

Grăsunul se ivi iar, cu obrazul roşu. Mâinile lui grase 
legănau o lavă mare, pe care se aflau trei ceşti cu cafea. 
Lângă ele erau un ciubuc vechi şi puţin tutun. 

— Uite, spuse el gâfâind, am adus cafeaua pentru toţi! 

Ne aşezarăm pe divan, dar ne văzurăm nevoiţi să-i luăm 
tava din mâini, fiindcă nu se putea apleca spre noi. Stăpânul 

său duse primul ceaşca la gură şi sorbi. 

— Îţi place? întrebă grăsunul. 

— Da. 

Englezul duse şi el ceaşca la gură şi sorbi. 

— ţi place? îl întrebă şi pe el grăsunul. 

— Pfui! 

Lindsay se strâmbă şi puse repede ceaşca pe tavă. Cât 
despre mine, pusei ceaşca deoparte, fără să mai sorb din 
cafea, fiindcă eram lămurit. 

— Nu-ţi place? mă întreba grăsunul. 

— Gust-o, ca să vezi cum e! răspunsei. 

— Maschallah, eu nu beau aşa ceva! 

Gazda luă pipa. 

— Păi mai e cenuşă în ea! îşi mustră servitorul. 

— Da, am fumat eu adineauri, răspunse grăsunul. 

— Şi de ce n-ai curățat-o? 

— Dă-o încoace! 

Smulse pipa din mâna stăpânului, vărsă cenuşa în fața uşii 
şi o aduse iar. 

— la-ţi-o! Acum poţi s-o umpli, effendi! 

Bătrânul se supuse îndemnului servitorului, dar, în timp 
ce-şi umplea pipa, îşi aminti că încă nu ne „servise” pe noi. 
De aceea, se hotări să ne dea posibilitatea de a ne simţi bine, 
servindu-ne cu ceea ce avea mai deosebit — şi porunci: 

— Uite cheia pivniţei. Coboară! 

— Bine, effendi. Ce să aduc? 

— Vin. 

— Vin? Allah kerihm! Domnule, vrei să-ţi vinzi sufletul 
dracului? Vrei să fii blestemat să zaci în prăpastia cea mai 
adâncă a iadului? Bea cafea sau apă. Amândouă păstrează 
privirea limpede şi sufletul evlavios, dar cine bea scharab! 
ajunge în cea mai neagră mizerie! 

— Du-te! 

— Effendi, fă-mi hatârul să nu te ştiu eu cel puţin în 
ghearele lui Şeitan! 

— Taci şi ascultă! Mai sunt trei sticle în pivniţă. Adu-le pe 
toate! 

— Ascult, n-am ce să fac; dar Allah mă va ierta. Nu voi fi 

vinovat de păcatul tău, să ştii! 

Işi târî paşii greoi spre uşă. 

— Ciudată făptură! observai. 

— Dar credincioasă, cu toate că nu-mi cruţă proviziile. 
Doar asupra vinului n-are nici o putere. li dau cheia atunci 
când vreau să beau vin şi îndată ce-mi aduce sticla, trebuie 
să-mi înapoieze şi cheia. 

— E o măsură foarte chibzuită, dar... 

Mă oprii, fiindcă apăru iar grăsunul, pufăind ca o 
locomotivă. Sub fiecare braţ ţinea câte una din sticle, iar pe a 
treia o avea în mânia dreaptă. Se aplecă, atât cât putu şi 
aşeză sticlele la picioarele stăpânului său. Fui nevoit să-mi 
muşc buzele, ca să nu pufnesc în hohote de râs; două sticle 
erau cu desăvârşire goale, iar a treia pe jumătate. Stăpânul îl 
privi uluit drept în ochi. 

— Asta-i vinul? îl întrebă. 

— Ultimele trei sticle! 

— Păi sunt goale! 

— Boom bosch — de-a binelea goale! 

— Cine a băut vinul? 

— Eu, effendi. 

— Ai înnebunit? Prin urmare, ai supt dintr-o înghiţitură 
două sticle şi jumătate de vin, pe care trebuia să le beau eu 
împreună cu stimaţii mei oaspeţi! 

— Acum? Dintr-o înghiţitură? O, effendi, asta nu-i adevărat 
şi nu sunt vinovat. Am băut vinul ieri, alaltăieri, răsalaltăieri şi 
înainte de răsalaltăieri, fiindcă voiam să am în fiece zi câte un 
pahar plin. 

— Hotule, pungaşule, ticălosule! Cum ai putut intra în 
fiece zi în pivniţă? Am doar zi şi noapte cheia în buzunar! Sau 
mi-ai furat-o cumva noaptea, în timp ce dormeam? 

— Allah 'I Allah! O, ce mai effendi! Şi eu toate astea, să ştii 
că sunt nevinovat! 

— Dar cum ai intrat în pivniţa încuiată, dacă am avut tot 
timpul cheia în buzunar? 

— Effendi, recunoaşte că n-am fost niciodată spărgător! 
Pivniţa a fost deschisă, fiindcă n-am încuiat-o niciodată! 

— Trzas kawica! Bine că am aflat! 

— Dacă înjuri într-o limbă străină, nu faci nici o ispravă, 

domnule! Şi apoi, în sticla asta e destul vin pentru tine şi 
oaspeţii tăi! 

Bătrânul luă sticla şi o ţinu în bătaia luminii. 

— Ce fel de vin e ăsta, hai? 

— Effendi, nu-ţi va face rău! Nu mai rămăsese decât vreo 
jumătate de pahar şi fiindcă atâta n-ajungea pentru trei inşi, 
am turnat apă în el. 

— Apă? Oh! Na! Stai să te satur de apă! 

Luă o sticlă şi o azvârli în capul grăsanului. Acesta însă se 
aplecă mai repede decât l-ar fi crezut cineva capabil, aşa că 
sticla zbură peste el şi se opri în uşă, sfărâmându-se în 
ţăndări şi vărsându-şi conţinutul pe podea. Grăsunul îşi 
împreună întristat mâinile-i grase şi spuse: 

— Pentru numele lui Allah, ce ai făcut effendi? Acum s-a 
dus naibii apa aceea care putea fi băută în locul vinului! Şi 
tăndările astea! O să fii nevoit să le mături singur, fiindcă eu 
nu mă pot apleca atât de jos. 

Rostindu-şi obrăznicia, îşi târî iar picioarele şi ieşi. 

Fusese o scenă pe care aş fi socotit-o inventată, dacă n-aş 
fi fost eu însumi martor la desfăşurarea ei. Dar ceea ce mă 
mira cu deosebire, era faptul că effendi îşi recăpătase 
nepăsarea, îndată după ce aruncase sticla. Această 
neobişnuită îngăduinţă a unui stăpân faţă de servitorul său, 
care era peste măsură de obraznic, trebuia să aibă o pricină 
foarte serioasă. Effendi era pentru mine o şaradă, pe care 
tineam mult s-o dezleg. 

— lertaţi-mă, domnilor, ne rugă polonezul; nu se va mai 
întâmpla niciodată o scenă ca asta. Dar poate că n-ar strica 
să vă lămuresc de ce sunt atât de îngăduitor cu el. Mi-a făcut 
foarte mari servicii. Umpleţi-vă pipele! 

Imi scosei tutunul din punga de la cingătoare, umplui 
pipele şi gazda spuse: 

— Haideţi, să vă arăt locuinţa! 

Ne îndrumă spre primul etaj, alcătuit din patru odăi. 
Fiecare din ele avea câte un covor în mijloc şi perne înguste 
la pereţi. Deasupra erau încă două încăperi care puteau fi 
încuiate. Locuinţa îmi plăcea, astfel că întrebai ce chirie cere. 

— Aici nu se plăteşte o sumă anumită şi nici nu vă cer 
nimic, răspunse bătrânul. Trebuie să ne socotim compatrioți, 

aşa că vă rog să vă consideraţi oaspetele meu, împreună cu 
toţi ai dumneavoastră. 

— Primesc oferta dumneavoastră cu atât mai bucuros, cu 
cât pot oricând să renunţ la învoiala noastră. Lucrul principal 
pentru mine este să nu fim observați şi nici tulburaţi de 
nimeni. 

— In privinţa aceasta să n-aveţi nici o grijă. Câtă vreme 
aveţi de gând să rămâneţi aici? 

— Din păcate, nu prea mult; cel puţin patru zile şi cel mult 
două săptămâni. Ca să mă puteţi înţelege, îmi îngăduiţi să vă 
istorisesc o mică aventură? 

— Desigur, luaţi loc. Aici, sus, putem şedea tot atât de 
bine ca şi jos şi pipele ard încă. 

Ne aşezarăm şi-i povestii întâmplările prin care trecusem, 
cum şi întâlnirea noastră cu Hassan Ardşir-Mirza, bineînţeles 
fără detaliile care nu doream să le spun. Mă ascultă cu cea 
mai mare luare-aminte şi când terminai, sări şi-mi strigă: 

— Domnule, vă puteţi muta la mine fără nici o grijă, 
fiindcă aici nu va fi nimeni care să vă supere şi nici să vă 
trădeze. Când vreţi să veniţi? 

— Mâine spre seară. Dar am uitat ceva: avem câţiva cai şi 
câteva cămile. Este loc şi pentru animalele acestea? 

— De ajuns. N-aţi văzut curtea din spatele casei? Partea 
acoperită a curţii vă va fi îndestulătoare, sunt sigur. Dar vă 
cer un singur lucru: să vă îngrijiţi dumneavoastră singuri de 
cele ce vă trebuie, adică de serviciu. 

— Se înţelege de la sine. 

— Aşadar, ne-am învoit. Vă voi răspunde la sinceritatea şi 
amabilitatea dumneavoastră  împărtăşindu-vă câteva 
amănunte cu privire la mine însumi; dar nu azi, fiindcă văd că 
v-aţi ridicat şi cred că mai aveţi şi alte treburi de orânduit. 
Mâine, când veţi mai veni, luaţi-o de-a lungul gardului 
grădinii. In partea ce se află tocmai în faţa portiţei veţi găsi o 
poarta largă, unde vă voi aştepta. 

Părăsirăm pe bătrân, încântați de izbânda dobândită şi ne 
înapoiarăm în oraş, cu însoțitorii cu care veniserăm şi cu 
acelaşi alai. 

Ne mutarăm în seara următoare: Hassan Ardşir-Mirza în 
îmbrăcăminte femeiască, spre a nu fi observat. Slujitorii 

fuseseră concediaţi; numai Selim Aga rămase în preajma sa. 
În locul unuia dintre servitori, pe care Hassan se hotărâse mai 
întâi să-l păstreze, angajarăm pe arabul ce ne găsise vila 
bătrânului. 

În timpul şederii noastre în noua locuinţă se întâmplă un 
singur fapt destul de important: în cursul scurtelor mele 
peregrinări prin Bagdad, am întâlnit de două ori un ins ce 
semăna mult cu Saduk; poate că era chiar el. 

Când îi spusei iar persanului despre plecarea la Kerbela, 
constatai cu părere de rău că-şi păstrase hotărârea de a 
merge singur. Nu i-o puteam lua în nume de rău; era un şiit şi 
religia lui îl oprea, sub ameninţarea pedepsei cu moartea, să 
viziteze oraşele sfinte împreună cu un necredincios. Singura 
îngăduinţă pe care mi-o arătă fu aceea de a-l însoţi călare 
până la Hilla, unde urma să ne despărţim, ca să ne întâlnim 
apoi în Bagdad. De altminterea, era hotărât să lase femeile în 
Bagdad, dar ele se împotriviră şi-l rugară atât de stăruitor, 
încât se văzu nevoit să le îndeplinească rugămintea. 

Astfel, am fost scutit de îndatorirea de a prelua rolul de 
ocrotitor al celor două femei şi al slujnicei lor. 

Incă de pe acum oraşul era străbătut de numeroşi 
pelerini, care se îndreptau necontenit spre vest, dar abia în 
ziua de cinci primirăm vestea că se apropie de Bagdad, 
adevărata „caravană a morţilor”. Incălecai în grabă, împreună 
cu englezul meu şi cu Halef, ca să ne oferim priveliştea 
aceasta destul de neobişnuită. 

Dar satisfacția aşteptată era cât se poate de îndoielnică! 
Şiitul crede că orice musulman, al cărui cadavru e 
înmormântat în Kerbela sau Nedschef Ali, intră de-a dreptul în 
rai, fără să mai întâlnească vreo piedică. De aceea, năzuinţa 
cea mai arzătoare a fiecăruia din ei este să fie îngropat într- 
unui din aceste două locuri. Cum însă transportarea 
cadavrului cu ajutorul caravanei este foarte costisitoare, ea 
nu poate fi practicată decât de cei bogaţi, iar cel sărac, dacă 
ţine neapărat să fie îngropat într-un loc atât de sfânt, îşi ia 
rămas-bun de la ai săi şi cerşeşte prin diferite sate şi oraşe 
până la mormintele lui Ali sau Hossein, unde se opreşte şi-şi 
aşteaptă moartea. 

Zi de zi, drumurile spre locurile sfinte sunt înţesate de 


211 


sute de mii de pelerini din toate ţările; aceste călătorii devin 
tot mai numeroase în preajma datei de 10 Muharrem, ziua 
morţii lui Hossein. Atunci, caravanele cu cadavre ale şiiţilor 
persani, afgani, beludschi, indieni încep să coboare platoul 
iranian. Se aduc morţi de pretutindeni şi se folosesc până şi 
vapoarele pe Eufrat. Cadavrele aşteaptă uneori luni de zile să 
fie transportate. Drumul caravanei e foarte lung şi nu poate fi 
străbătut decât foarte încet; căldura sudului înfierbântă ca un 
jăratec întregul ţinut, aşa încât nu ai nevoie de vreo pregătire 
specială, ca să-ţi dai seama cât de înspăimântător e mirosul 
pe care-l împrăştie o asemenea caravană. Morţii sunt depuşi 
în sicrie uşoare care plesnesc din pricina arşiţei, sau sunt 
înfăşuraţi în pături de pâslă, ce se fărâmiţează din pricina 
putreziciunii. Astfel, nu-i de mirare că mârţoagele prăpădite 
ale caravanei sunt urmărite fără încetare de stafia ciumei, 
care le întipăreşte trăsăturile morţii. Oricine întâlneşte 
caravana fuge speriat cat mai departe; doar şacalul şi 
beduinul se strecoară pe lângă ea: cel dintâi, atras de mirosul 
putreziciunii, iar celălalt ademenit de lucrurile pe care le duce 
agale caravana şi care vor fi predate paznicului de morminte, 
la sfârşitul pelerinajului. Vase întregi încrustate cu diamante, 
stofe pline de perle, arme costisitoare, grămezi de bucăţi 
grele de aur, amulete de nepreţuit sunt cărate la Kerbela şi 
Nedschef Ali, ca să fie depozitate în pivnițele cu lucruri 
preţioase. Pentru a înşela dorinţa de jaf a beduinilor, toate 
aceste obiecte sunt ascunse într-un fel de pachete 
asemănătoare sicrielor, dar bandele curajoase de hoţi arabi s- 
au deprins cu această măsură de prevedere. Când se 
năpustesc asupra caravanelor, deschid pe rând sicriele, până 
găsesc toate obiectele de preţ. După plecarea lor, „câmpul de 
luptă” înfăţişează o privelişte jalnică de animale moarte şi 
trântite de-a valma, de oameni ucişi, de resturi de cadavre 
împrăştiate pretutindeni, de sfărâmături de sicrie zdrobite, iar 
călătorul singuratic îşi mână calul departe, ca să scape de 
grozăvia molipsitoare a ciumei. 

Se înţelege de la sine că în timpul îndelungatei ei călătorii, 
caravana morţilor nu poate trece prin nici un oraş prea 
populat. Pe vremuri, caravanele treceau chiar prin mijlocul 
Bagdadului. Intrau prin partea de răsărit, pe la Schedt Omer; 

dar îndată ce ieşeau prin partea de apus se şi răspândea 
ciuma în oraşul califilor. Molima începea să se întindă cu furie 
şi mii de inşi erau jertfiți acestei nepăsări mahomedane, care 
se întemeiază pe fatalitate, considerând că „totul e scris în 
Cartea sfântă”. Odată cu vremurile, s-au schimbat şi 
obiceiurile, datorită mai ales lui Midhat Paşa, care s-a străduit 
şi a izbutit să înlăture prejudecățile atât de vătămătoare. 
Acum, caravana, morţilor nu poate atinge decât marginea de 
nord a unei mahalale a oraşului şi trece peste Tigru pe un 
pod. Aici găsirăm cortegiul mortuar. 

Când ne apropiarăm, ne izbi un miros îngrozitor, cu 
neputinţă de îndurat. Cei din capul alaiului îşi începuseră 
pregătirile de popas. In pământ era înfipt un steag înalt cu 
pajura persană (un leu şi un soare ce răsare îndărătul lui); 
steagul arăta centrul taberei. Cei ce veniseră pe jos se 
aşezaseră pe pământ, ba să se odihnească; călăreţii 
coborâseră de pe căi şi cămile, lăsându-le libere; dar 
animalele care purtau sicriele rămaseră cu poverile pe 
spinări, ceea ce indica faptul că popasul va fi scurt. 
Nesfârşitul cortegiu părea un fel de melc ce se târăşte. Cei 
care alcătuiau caravana aveau chipuri oacheşe, pârlite de 
arşiţa soarelui, atârnând istoviţi pe spinarea animalelor sau 
abia mai putând merge pe lângă ele; dar în privirile tuturor 
strălucea fanatismul. Deodată glasurile pelerinilor îşi înălţară 
cântecul de jale în auzul miilor de inşi care veniseră să 
urmărească trecerea caravanei: 


„Allah, hesti dschihanaar, 
Allah, hestem asman pejvend, 
Hosseiin, hesti chun alud, 
Hosseiin, hestem eschk riz!’ 

Ne apropiasem foarte mult de pelerini, dar mirosul urât 
devenise atât de puternic, încât Halef îşi rupse o bucată din 
legătura ce-i învăluia turbanul, ca să-şi astupe nasul. Unul 
dintre persani îl observă şi veni la el. 


1 „Allah, întreaga lume e a ta, 
Allah, eu merg spre cer, 
Hossein, eşti stropit cu sânge, 
Hossein, vărs lacrimi pentru tine." 

— Sak— câine, îi strigă, de ce-ţi astupi nasul? 

Intrucât Halef nu cunoştea limba persană, răspunsei eu în 
locul lui: 

— Crezi că mirosul cadavrelor e un fel de aromă din rai? 

Se uită dispreţuitor la mine şi rosti: 

— Nu ştii ce scrie în Coran? Scrie că oasele credincioşilor 
au mirosul de amber, gul, semen, musch, naschev şi narajin!. 

— Cuvintele astea nu se află în Coran, ci sunt ale lui Ferid 
Eddin Attars Pendnameh; să nu uiţi asta! Şi apoi, de ce v-aţi 
acoperit voi înşivă capul şi gura? 

— Poate că au făcut-o alţii. Eu, nu! 

— Atunci, du-te şi răfuieşte-te întâi cu ai tăi şi după aceea 
să ne ceri nouă socoteală! 

— la ascultă, eşti mândru! Trebuie să fii un sunnit. Voi aţi 
îndurerat pe adevărații califi şi fiii lor. Allah să vă osândească 
să putreziţi în cel mai adânc întuneric al iadului! 

Se îndepărtă, după ce făcu un gest ameninţător. Aveam 
astfel un exemplu al urii neîmpăcate ce domneşte de atâta 
vreme, între şiiţi şi sunniţi. Omul acela se încumetase să ne 
înjosească, deşi ne găseam în mijlocul câtorva mii de sunniti; 
ce s-ar fi întâmplat unui ins neşiit, care s-ar afla în Kerbela 
sau în Nedschef Ali! 

Aş fi aşteptat cu interes să privesc trecerea întregului 
cortegiu, ce părea că nu se mai sfârşeşte, dar prevederea mă 
determină să plec. Aveam de gând, în cazul când piedicile n- 
ar fi fost de neînfrânt, să merg până la Kerbela; acum însă îmi 
dădui seama că n-ar fi un fapt înţelept să fiu văzut printre 
sunniţi. M-ar fi putut zări vreun pelerin, care m-ar fi 
recunoscut cu uşurinţă. Ne întoarserăm acasă. Englezul fu 
numaidecât de părerea mea, întrucât nu mai putea îndura 
mirosul. Nu-i vorbă, chiar viteazul meu hagiu Halef Omar se 
grăbi să se îndepărteze de locul unde poposiseră persanii. 

Ajuns acasă, aflai de la Hassan Ardşir-Mirza că nu se va 
alătura caravanei, ci o va urma abia mâine dimineaţă, 
împărtăşise această hotărâre lui Mirza Selim, care plecase să 
privească trecerea caravanei. 

Nu ştiu de ce plecarea lui aga Selim mă punea pe gânduri. 
Fireşte, nu era nimic neliniştitor în faptul că ţinea să 


1 Ambră, trandafir, iasomie, mosc, ienupăr şi levănţică. 

urmărească trecerea caravanei. Cu toate acestea, eram 
cuprins de o uşoară îngrijorare. Pană să ne culcăm, aga nu se 
întorsese. Şi Halef lipsea. Se dusese, pe seară, în grădină şi 
nu se înapoiase. Abia pe la miezul nopţii, auzii paşi care se 
strecurau prin întuneric şi cineva se apropie de locul unde 
eram culcat. 

— Cine-i? întrebai în şoaptă. 

— Eu, sidi! auzii glasul lui Halef. Scoală-te şi vino cu mine! 

— Unde? 

— Taci. Ne-ar putea auzi cineva. 

— Să iau şi armele? 

— Numai pe cele mici. 

Luai cu mine cuțitul şi revolverul şi-l urmai cu picioarele 
desculţe. Halef se îndreptă spre poarta din spate şi abia acolo 
încălţai ghetele. 

— Ce s-a întâmplat, Halef? 

— Hai, effendi! Trebuie să ne grăbim; îţi voi povesti pe 
drum. 

leşirăm din grădină şi închiserăm poarta, fără să facem 
zgomot. Mă mirai văzând că Halef nu se îndrepta spre oraş, ci 
spre partea de sud; totuşi, mersei tăcut, până când începu să- 
mi vorbească. 

— Domnule, iartă-mă că ţi-am tulburat somnul! Dar nu am 
nici o încredere în Selim şi în gândurile pe care le nutreşte! 

— Dar ce-i cu el? L-am auzit adineauri venind acasă. 

— Lasă-mă să-ţi povestesc. Când ne-am întors spre seară 
şi am dus caii în grajd, am găsit acolo pe slujitorul cel gras al 
proprietarului. Era tare mânios şi înjura ca un fennek’ căruia-i 
fugise o şopârlă. 

— Şi cine era de vină? 

— Mirza Selim Aga. Plecase şi poruncise să i se lase 
poarta deschisă, spunând că se va întoarce târziu acasă. Nu-l 
pot suferi fiindcă-i răutăcios, sidi. Servitorul l-a urmărit cu 
privirea şi a văzut că nu s-a dus în oraş, ci spre sud. Ce căuta 
persanul în afara oraşului? Effendi, iartă-mă că am fost curios 
să ştiu; intrai în casă, îmi făcui rugăciunea şi mâncai, dar nu-l 
puteam uita pe aga. Pornii la plimbare în aceeaşi direcţie în 
care văzusem că a luat-o el. Eram singur. Mă gândeam la 


1 Vulpoi bătrân. 

tine, la şeicul Malek, bunicul soţiei mele, la Hanneh, frumoasa 
mea soţie şi nu-mi dădui seama că, adâncit în gânduri, mă 
îndepărtasem mult de locuinţa noastră. M-am pomenit în faţa 
unei case prăbuşite. Sării peste dărâmături şi-mi continuai 
agale drumul. După o vreme, ajunsei într-o grădină cu pomi şi 
cruci. Era un mezaristan! al necredincioşilor. Crucile erau 
luminate de licăririle stelelor. Păşii uşor printre ele, fiindcă nu 
se cuvine să trezeşti sufletele necredincioşilor, prin nici un fel 
de zgomot. Se înfurie şi se prind de călcâiele celor ce le 
tulbură odihna. Deodată, zării nişte făpturi aşezate pe 
morminte. Nu erau stafii, întrucât trăgeau vârtos din 
ciubucuri, le auzeam vorbind şi râzând. Nu erau localnici, 
fiindcă îmbrăcămintea lor le trăda proveniența persană; doar 
câţiva arabi se aflau printre ei, iar ceva mai încolo, unde nu 
mai erau morminte, se auzeau tropote de cai. 

— Ai auzit cumva ce spuneau oamenii aceia? 

— Şedeau cam departe, astfel că n-am putut înţelege 
decât că puneau la cale un jaf şi că hotărau ca numai două 
persoane să rămână în viaţă. Auzii apoi un glas poruncitor, 
spunându-le că toţi ar trebui să rămână în cimitir până în zori 
şi văzui pe unul din ei ridicându-se, să plece. Acesta trecu pe 
lângă mine şi-l recunoscui pe agă. L-am urmărit până acasă. 
Atunci m-am gândit că ar fi foarte bine să ştim cine sunt 
oamenii cu care a vorbit şi de aceea te-am trezit din somn. 

— Crezi că mai sunt în cimitir? 

— Da. E 

— Trebuie să fie cimitirul englezesc. Il cunosc de pe 
vremea când am fost pentru prima dată în Bagdad. Nu-i 
departe şi nu ne va fi greu sa intrăm, fără să fim observați. 

Păşirăm cu grijă şi ajunserăm la spărtura din zidul aproape 
prăbuşit. II lăsai pe Halef afară, ca să-mi poată acoperi 
retragerea în caz de nevoie şi mă îndreptai spre ţintă. Mai 
aveam puţin până la cimitir. Nu sufla nici măcar un vântuleţ şi 
liniştea nopţii nu era tulburată de nici un zgomot. Ajunsei cu 
bine pană la intrarea din partea de nord a cimitirului. Intrai 
uşor şi auzii numaidecât nechezatul unui cal. Animalul 
aparţinea desigur unui beduin, fiindcă numai caii care trăiesc 
în libertate au în nări zvâcnirea aceea proprie datorită 


1 Cimitir, 

spaimei şi menită să slujească ca prevestire. Nechezatul 
acesta putea să-mi trădeze prezenţa şi să-mi fie primejdios. 
Mă întorsei deci repede şi mă îndreptai spre cealaltă parte. 

După câteva clipe, văzui licărind în tufiş ceva luminos, îmi 
dădui îndată seama că erau nişte burnusuri arabe. Mă furişai 
încet şi numărai şase inşi, tolăniţi pe pământ. Cu toţii erau 
arabi; nu se afla nici un persan printre ei. Dar nu-mi venea sa 
cred că Halef s-ar fi putut înşela. Prin urmare, persanii trebuie 
să fi fost prin apropiere, dacă nu cumva plecaseră. Ca să fiu 
sigur mă furişai mai departe, dar ajunsei lângă cai, fără să 
mai zăresc nici un om. Cu toate că acum venisem prin altă 
parte, animalele mă simţiră şi-şi vădiră iarăşi neastâmpărul. 
Trebuia sa ştiu negreşit câţi cai erau. Numărai şapte. Arabii 
pe care îi văzusem erau şase. Unde era al şaptelea? Tocmai 
când îmi puneam această întrebare, stând cu mâinile şi 
genunchii pe pământ, fui strivit de apăsarea unui bărbat ce se 
năpustise asupră-mi. Acesta era al şaptelea. Stătuse de 
veghe lângă cai. Paznicul nu părea deloc uşurel. Mă apăsa de- 
a binelea şi-şi striga tovarăşii cu un adevărat glas de leu. 

Să înfrunt o luptă? Sau mai bine să mă predau fără 
împotrivire, ca să aflu poate ce căutau aici cei şapte inşi? Nu, 
nici una din soluţii nu era bună. Dintr-o smucitură mă ridicai 
şi-mi răsturnai vrăjmaşul pe spate. Nu se aştepta la surpriza 
aceasta, iar faptul că-l trântisem cu capul de pământ trebuie 
să-l fi ameţit. Simţii că am scăpat de strânsoare, aşa că din 
câteva sărituri alergai spre ieşire. Dar în imediata mea 
apropiere auzeam paşii urmăritorilor. Din fericire, nici 
îmbrăcămintea pe care o purtam, nici armele nu mă 
împovărau, astfel că puteam alerga destul de repede şi arabii 
nu mă ajunseră. Sosind la spărtura zidului, îmi scosei 
revolverul şi trăsei două împuşcături în aer. Trase şi Halef o 
împuşcătură de pistol, iar arătările acelea albe, ce mă 
urmăreau dispărură grăbite. După câteva clipe auzirăm 
tropote de cai şi înţeleserăm că arabii plecaseră. Dacă până 
atunci nu fuseseră tulburaţi de gândul la morţii ce se 
odihneau sub cruci, prezenţa noastră îi înspăimântase. 

— Te-au descoperit, sidi. ; 

— Da. N-am fost prevăzător. In schimb arabii s-au dovedit 
mai deştepţi decât i-am crezut. Aveau la cai un păzitor, care 


217 


m-a prins. 

— Allah kerihm! Ai fi putut s-o păţeşti, fiindcă arabii nu 
veniseră în cimitir cu gânduri cinstite. Dar urmăritorii tăi erau 
numai arabi? 

— Persanii pe care i-ai văzut tu nu se mai aflau acolo. Nu 
ţi se pare cunoscută figura comandantului pe care l-ai auzit 
vorbind? 

— N-am putut să-l văd prea bine; nu era suficientă lumină 
şi el şedea în mijlocul celorlalţi. 

— Deci am făcut acest drum degeaba, deşi cam bănuiesc 
că au fost cei care-l urmăresc pe Hassan Ardşir-Mirza. 

— Crezi că aceştia s-ar putea afla aici, sidi? 

— Da. După atacul prin surprindere, s-au îndreptat spre 
vest, dar foarte uşor puteau bănui că Hassan, va merge spre 
Bagdad şi de aceea au plecat spre sud, prin Dschumeila, Kifri 
şi Zengabad. Din cauza femeilor, noi nu am putut înainta atât 
de repede ca ei. 

Ne-am întors înapoi în locuinţa noastră şi i-am făcut 
cunoscute lui Hassan Ardşir întâmplarea şi temerile mele, dar 
el le-a tratat cu uşurinţă. Nu putea să creadă că urmăritorii 
săi veniseră la Bagdad şi i se părea la fel de incredibil că 
vorbele pe care le auzise Halef ar avea vreo legătură cu el. L- 
am rugat să fie cu băgare de seamă şi să ceară o escortă de 
la paşă, dar a refuzat şi această propunere. 

— Nu mă tern, a spus el. Nu are de ce să-mi fie frică de 
şiiţi, căci în timpul sărbătorii încetează orice duşmănie şi la fel 
de sigur este că nu voi fi atacat nici de arabi. Până la Hilla 
veţi fi cu mine, tu şi prietenii tăi, iar până la Kerbela mai e 
doar cale de o zi şi drumul este atât de bătut de pelerini, 
încât nici un bandit nu-şi va face apariţia. 

— N-am cum să te silesc să-mi urmezi sfatul. lei cu tine 
doar acele lucruri de care ai nevoie la Kerbela dar pe celelalte 
le laşi aici? 

— Nu las nimic. Să încredinţez ceea ce am în mâinile unor 
străini? 

— Gazda noastră mi se pare a fi un om cinstit şi de 
încredere. 

— Da, dar locuieşte într-o casă singuratică. Somn uşor, 
emirule! 

N-am mai avut altceva de făcut decât să tac. M-am dus 
din nou la culcare şi m-am trezit doar târziu, a doua zi 
dimineaţa. Englezul nu era prezent; plecase în oraş şi când s- 
a întors, a adus cu el patru bărbaţi din care trei erau echipați 
cu târnăcoape, sape şi alte unelte. 

— Ce vor oamenii aceştia? l-am întrebat. 

— Hm, vor să muncească! răspunse el. Trei sunt marinari 
concediaţi, din Vechea Anglie, iar al patrulea este un scoţian 
care pricepe puţin limba arabă; el o să fie tălmaciul meu. Am 
nevoie de el, pentru că dumneavoastră vreţi să plecaţi în 
secret la Kerbela. Well! 

— Cine v-a făcut rost de aceşti oameni, sir? 

— Am întrebat la consulat. 

— Aţi fost la guvernator? Fără să-mi spuneţi nimic? 

— Yes, sir! Am primit şi am trimis scrisori şi mi-am făcut 
rost şi de bani. Nu v-am spus nimic, pentru că de acum 
înainte nu mai sunt prietenul dumneavoastră! 

— De ce? 

— Pe cel care pleacă la Kerbela, fără să mă ia şi pe mine, 
n-au de ce să-l intereseze problemele mele. Well! 

— Dar, sir, ce vă trece prin cap, aşa deodată? Dacă mă 
însoţiţi n-o să avem decât necazuri şi dumneavoastră şi eu. 

— V-am însoţit şi până acum şi n-am mai avut necazuri. 
Lăsaţi-o baltă! Nu contează; nici nu-mi pasă. 

Se răsuci şi îşi făcu de lucru cu cei patru oameni ai lui. 
Bunul David Lindsay, în ciuda patimii sale pentru fowling-bull, 
era curios să participe la sărbătoarea de zece Muharrem; dar 
era absolut imposibil să-l iau şi pe el. 

5. Flagelul ciumei 


După-amiază, când se mai domolise căldura toridă din 
timpul zilei, am pornit la drum, părăsind Bagdadul, în faţă, 
călărea călăuza, pe care o tocmise Hassan Ardşir, împreună 
cu câţiva hăitaşi, ale căror animale îi cărau avutul. Aceasta 
era o imprudenţă pe care eu n-am putut s-o înţeleg. In 
spatele lor veneau Hassan şi aga Mirza Selim, pe lângă cămila 
care le purta pe cele două femei. Eu mergeam lângă Halef, 
iar în spate se afla englezul; acesta arbora o figură mândră şi 
îndrăzneață şi îşi supraveghea oamenii cu ajutorul cărora 
vroia să constrângă ruinele Babilonului să-i pună la dispoziţie 
comorile lor ascunse. Alwah călărea pe un catâr, iar servitorul 
arab rămăsese în urmă. 

Imi închipuisem cu totul altfel această călătorie. Tot 
aranjamentul ieşise pe dos. Probabil că eram şi eu de vină, 
dar acum îmi venea greu să-mi exprim o părere clară. 
Uimirea, pe care la început părea că reuşisem să mi-o 
stăpânesc, nu rămăsese fără urmări şi în afară de aceasta, 
eram mult mai îngrijorat, mai agitat şi mai încordat decât 
oricare dintre însoțitorii mei. Mă simţeam obosit fizic şi 
dărâmat psihic, fără a putea găsi un motiv pentru această 
stare de sfârşeală. Eram supărat pe Hassan Ardşir şi chiar pe 
englez, fără să mă gândesc la faptul că poate proasta mea 
dispoziţie fusese motivul pentru care mă ocupasem mult mai 
puţin de problemele lor, decât o făcusem înainte. Aşa după 
cum am fost nevoit să recunosc mai târziu, această situaţie 
şi-a avut motivaţia într-o stare de incubație a cărei răbufnire 
a fost aproape fatală pentru mine. 

Am mers pe lângă râu în sus, pentru ca să trecem peste 
podul de vase. Acolo m-am oprit să arunc o privire spre fosta 
reşedinţă a lui Harun al Raşid. Se afla în faţa mea, sub 
strălucirea soarelui, în toată splendoarea ei, purtând totuşi 
urmele de neşters ale degradării. In stânga, în faţa grădinii 
publice, din spatele căreia pleacă spre nord vagonetul tras de 
cai, se afla staţia de triaj. 

Apoi, castelul ce se înalţă falnic şi clădirea 

guvernamentală la picioarele căreia se află fluviul Tigru. În 
dreapta, suburbia locuită îndeosebi de arabi — Agil, cu 
medresa Mostansir, singura clădire care s-a păstrat până în 
prezent în această veche parte a oraşului fundată de califul 
Mansur. Şi în spatele acestor clădiri se întinde o grămadă 
nesfârşită de case, dominate de minaretele înalte, construite 
cu gust şi de cupolele aurite a aproape o sută de moschee. 
Deasupra acestei mulţimi de case unduieşte, ici şi colo, 
coroana frumos conturată a câte unui palmier a cărui culoare 
de un verde plăcut străpunge vălul de praf şi fum, care 
pluteşte neîncetat deasupra oraşului califului. 

Aici, în locul acesta, a întâmpinat Mansur acea delegaţie a 
regelui francilor, Pepin cel Scurt, care a venit pentru a 
colabora cu el împotriva atât de temuţilor „omeiazi” din 
Spania. Aici a trăit renumitul Harun al Raşid, alături de 
frumoasa Zobeida, cu care şi-a împărtăşit dragostea faţă de 
lux, dar şi respectul faţă de cucernicie. Ei au mers de 
nenumărate ori în pelerinaj la Mecca şi au poruncit ca drumul 
pană acolo să fie acoperit cu covoare scumpe. Unde se află, 
astăzi, preţiosul copac de aur cu fructele sale de diamante, 
safire, smaralde, rubine şi perle, care umbrea tronul lui 
Harun? — Acest calif a fost numit Al Raşid (de fapt; Er 
Reschid, Cel Drept) şi totuşi el a fost un tiran viclean, care şi- 
a asasinat în mod oribil credinciosul vizir, Djafer, a pus să fie 
zidită de vie sora sa împreună cu copilul ei şi a măcelărit 
nobila familie a Barmekizilor. 

Strălucirea pe care o răspândesc în juru-i poveştile din O 
mie şi una de nopți, e doar o amăgire, întrucât istoria a 
dovedit de mult că adevăratul Harun nu-i acelaşi cu 
legendarul Harun. Alungat de popor, s-a refugiat la Rakka şi a 
murit la Rhages, în Persia. A fost înmormântat sub o boltă 
aurită, la Meşhed, în Khurasan; dar Zobeida, care a risipit 
nebuneşte o avere de neînchipuit, se odihneşte la marginea 
oraşului, într-un cimitir neîngrijit, sub o piatră mortuară, pe 
care veacurile au rupt-o şi fărâmiţat-o. Tot aici a trăit şi califul 
Maamun, care a tăgăduit natura divină a Coranului şi credea 
numai în „veşnica înţelepciune”. În timpul lui, vinul curgea în 
valuri, iar sub urmaşul său Mutassim, lucrurile au mers şi mai 
rău. A clădit într-un ţinut singuratic reşedinţa Samarra, un fel 

de rai pământesc, cheltuind în mod nesăbuit tezaurele 
câtorva familii domnitoare. Aici a fost împinsă până la extaz 
cea mai decăzută senzualitate şi în timp ce se plătea o avere 
întreagă pentru privirea amoroasă a unei femei 
ademenitoare, poporul era silit să se zbată în lipsuri. Dar şi 
isprăvile acestuia fură întrecute de  Muttavakkil, alt 
„imputernicit al profetului”; acesta-şi clădi altă reşedinţă, a 
cărei lemnărie, ca să dea clădirii o faimă cat mai mare, a fost 
tăiată din bătrânul şi tot atât de renumitul „Copac al lui 
Zoroastru”. Copacul, un chiparos uriaş, se afla la Tus, în 
Khurasan. Ruga stăruitoare a magilor şi preoţilor a fost 
zadarnică. Se oferiră să plătească sume de necrezut, ca să-şi 
poată salva mărturia adevărată a credinţei lor. Totul fu în 
zadar. Copacul a fost doborât şi tras pe un drum deosebit de 
anevoios şi a ajuns la destinaţie tocmai în clipa în care 
Muttavakkil fu ucis de însuşi paznicul său turc. 

Odată cu el păli strălucirea califilor, iar gloria „Oraşului 
sfânt” decăzu din ce în ce mai mult. Se crede că pe vremea 
aceea erau în Bagdad 100.000 moschei, 80.000 bazare, 
60.000 băi, 12.000 mori, tot atâtea caravanseraiuri şi două 
milioane de locuitori. Câtă deosebire faţă de Bagdadul de 
astăzi! Pretutindeni murdărie, praf, dărâmături şi mizerie. 
Podul pe care mă aflam se deteriorase; era zdrenţuită şi 
legătura grinzilor de sprijin. In loc de „Dar us Khalifet” sau 
„Dar us Sallam”, ar fi fost mai nimerit să se spună oraşului 
„Dar el Taun”!. Cu toate că Bagdadul are şi astăzi o înfăţişare 
măreaţă, o treime din terenul lui e acoperită de cimitire, 
câmpii ciumate, băltoace şi gunoaie casnice, deasupra cărora 
se roteşte vulturul negru. Ciuma bântuie aici în mod obişnuit 
la câte cinci-şase ani şi-şi smulge victimele, care se numără 
totdeauna cu miile. Dar şi cu asemenea ocazii, musulmanul 
îşi păstrează totala nepăsare. „Allah ne-o trimite; nu ne 
putem împotrivi”, spune musulmanul. În timpul 
înspăimântătoarei epidemii din anul 1831, împuternicitul 
Angliei s-a străduit din răsputeri să găsească mijlocul de a 
stăvili răspândirea ei, dar gândurile lui bune au fost primite 
cu duşmănie de mullahi, care îl învinuiră că vrea să comită o 
faptă potrivnică prescriptiilor din Coran, aşa încât se văzu 


1 Casa ciumei. 

nevoit să fugă. Urmarea s-a vădit prin marele număr de morţi 
jertfiți ciumei: trei mii în fiecare zi. Acestei năpaste 
înfricoşătoare i se alătură surparea canaturilor; într-o singură 
noapte s-au prăbuşit câteva mii de case peste cei care le 
locuiau. 

Amintindu-mi de aceste nenorociri, mă simţii copleşit de 
teama că m-a cuprins molima. Cu toate că era o căldură 
înăbugşitoare, mă treceau fiori reci. Fugii după ceilalţi, ca să 
scap de oraş şi gândurile mele negre. 

Lăsând în stânga şoseaua ce duce la Basra, iar în dreapta 
pe aceea ce duce spre Dair, trecurăm pe lângă cărămidarii şi 
pe dinaintea mormântului Zobeidei şi după aceea peste 
canalul Oşah şi dădurăm de câmpie. Ca să ajungem la Hilla, 
aveam de străbătut istmul îngust care desparte Tigrul de 
Eufrat. Pe la sfârşitul Evului Mediu, se aflau aici nenumărate 
grădini. Palmierii fremătau în bătaia vântului, florile 
răspândeau mirosuri îmbătătoare, iar fructele cele mai 
gustoase atârnau pe crengile pomilor. Acum se potrivesc aici 
cuvintele lui Uhland: „Nici un copac nu mai umbreşte, nici un 
izvor nu mai ţâşneşte”. Canaturile au secat şi par că nu mai 
au alt rost decât să slujească drept ascunzători beduinilor 
tâlhari. 

Soarele ardea cu aceeaşi putere, iar aerul părea îmbibat 
de mirosurile caravanei morţilor, care trecuse pe aici cu o zi 
înainte. Aveam senzaţia că sunt într-un spital neaerisit şi plin 
cu bolnavi de vărsat. Şi nu era doar o închipuire, întrucât şi 
Halef îmi mărturisi că e cuprins de aceeaşi senzaţie, iar 
englezul îşi rotea răutăcios şi înfuriat nasul umflat, 
adulmecând aerul infectat. 

Din când în când întâlneam câte un pelerin bătrân şi 
amărât, care ţinea să fie îngropat la Kerbela şi rămăsese în 
urma celorlalţi din pricina oboselii, sau vreun grup de alliişti, 
care încărcaseră câteva cadavre pe un biet catâr. Animalul 
gâfâia şi năduşea, pelerinii mergeau pe de lături, astupându- 
şi nasurile, iar în urma lor rămânea duhoarea de cadavre, 
care ne tăia respiraţia şi ne ameţea. 

Pe o margine de drum stătea un cerşetor aproape gol, 
purtând doar un şorţ îngust şi legat în jurul şoldurilor. El îşi 
manifesta durerea pentru uciderea lui Hossein într-un chip 


223 


dezgustător. Îşi împunsese părţile de sus ale picioarelor şi 
braţelor cu nişte cuțite tăioase, iar partea de jos a braţelor, 
pulpele, gâtul, nasul, bărbia şi buzele îi erau străpunse, la 
distanţe mici, de nişte cuie lungi. Pe şolduri şi pe pântece îi 
atârnau cârlige, înfipte în carne şi având la capete greutăţi. 
Tot restul corpului îi era acoperit cu ace, în timp ce pielea 
capului îi era brăzdată de tăieturi. Fiece deget al picioarelor şi 
al mâinilor era străpuns de câte o pană de lemn. Nu se vedea 
pe tot corpul un locşor cât de mic, pe care cerşetorul să nu-l fi 
îndurerat cu vreo rană. La apropierea noastră se ridică, 
stârnind şi roiul de muşte şi țânțari, care se simțeau bine pe 
rănile acelea sângerânde. Era o privelişte îngrozitoare. 

— Dirigha Allah, vaj Mohammed! Dirigha Hassan, Hossein! 
se tângui cu glas îngrozitor, întinzându-ne ambele mâini. 

Văzusem în India pocăiţi care îşi pricinuiau cele mai 
înfricoşătoare dureri, într-un chip cu neputinţă de crezut, şi-i 
compătimeam totdeauna; dar pe acest om de un fanatism 
aberant, zău că l-aş fi pălmuit mai curând, în loc să-i fi dat de 
pomană, fiindcă pe lângă groaza căreia-i dădea naştere 
înfăţişarea lui dezgustătoare, nu puteam răbda nici prostia 
care-i în stare să născocească chinuri atât de monstruoase 
pentru a comemora ziua morţii unui om, la urma urmelor 
destul de păcătos! Şi după toate acestea, un asemenea ins 
vrea să fie socotit sfânt şi e sigur că după moarte va avea cel 
mai bun loc în rai, astfel că pretinde încă de pe acum nu 
numai pomeni cât mai darnice, dar şi un respect deosebit. 

Hassan Ardşir-Mirza îi aruncă o monedă de aur. 

— Hasgadag Allah! — Dumnezeu să te binecuvânteze! îi 
strigă cerşetorul, ridicând braţele ca un preot. 

Lindsay se scotoci în buzunar şi-i dădu zece piaştri. 

— Subhalan Allah — Dumnezeu e milostiv! spuse 
demonul, mai puțin respectuos şi  manifestându-şi 
recunoştinţa mai degrabă către Dumnezeu, decât faţă de 
Lindsay. 

Scosei şi eu un piastru şi i-l aruncai la picioare. „Sfântul” 
şiit făcu mai întâi o mutră uimită, apoi una furioasă. 

— Azdar-Geizhals! îmi strigă şi adaugă cu repeziciune, 
întovărăşindu-şi cuvintele cu un gest de scârbă: Azaari, penaş 
Azdarani, deh Azdarani, hezar Azdarani, lek Azdarani — eşti 

un zgârcit, eşti de cinci ori zgârcit, de zece ori zgârcit, de o 
sută de ori, de o mie de ori, de o sută de mii de ori zgârcit. 

Dădu în piastru cu piciorul, îl scuipă şi manifestă o mânie, 
de care s-ar fi cuvenit să mă tem în alte împrejurări. 

— Sidi, ce înseamnă Azdar? mă întrebă Halef. 

— Zgârcit. 

— Allah, Allah! Şi cum se numeşte un om prost? 

— Bisaman. 

— Şi un mojic? 

— Djiaf. 

Micul hagiu se întoarse spre cerşetor, îi arătă palma şi şi-o 
frecă de picior, ceea ce este o insultă foarte neplăcută şi-i 
strigă: Bisaman, djiaf, djiaf! 

Auzind aceste cuvinte, şiitul îşi revărsă însuşirile retorice 
într-un asemenea chip, încât ne văzurăm siliţi s-o rupem la 
fugă: „Sfântul martir” rostea cu o uşurinţă revoltătoare cele 
mai urâte înjurături şi cele mai înfricoşătoare blesteme, pe 
care mi-ar fi cu neputinţă să le reproduc. Ne plecarăm în faţa 
„Superiorităţii” lui şi pornirăm. 

Aerul era tot atât de înăbuşitor. Recunoşteam foarte bine 
drumul caravanei morţilor; ambele părţi ale drumului aveau 
urme de picioare şi copite, care indicau că escorta militară ce 
fusese alăturată caravanei la Bagdad, spre a o ocroti 
împotriva hotilor, se îndepărtase de drumul principal, spre a 
se feri de mirosul de putreziciune răspândit de cadavre. 

ÎI îndemnai pe Hassan Ardşir, să nu mai mergem pe 
drumul caravanei, ci să călărim paralel cu el; dar la o distanţă 
oarecare. Imi răspunse că nu crede să fie în folosul 
pelerinajului o călătorie de felul acesteia. Din fericire îl putui 
convinge seara, când ajunserăm în locul unde poposise 
cortegiul pelerinilor, să nu înnoptăm acolo, ci într-un loc mai 
larg. 

Ne aflam într-un ţinut primejdios şi nu trebuia să ne 
îndepărtăm de tabără. Inainte de a ne duce să ne odihnim, ne 
hotărârăm ca a doua zi să plecăm în zori şi să întrecem 
caravana, ajungând devreme la Hilla şi orânduindu-ne tabăra 
de noapte la Turnul Babei. Hassan Ardşir, voia să lase 
caravana să ne întreacă, spre a o ajunge mai târziu, iar noi 
urma să-i aşteptăm înapoierea. 

Eram peste măsură de istovit şi simţeam o durere 
înăbușită, care-mi străpungea creierul, cu toate că nu 
suferisem niciodată asemenea dureri. Dându-mi seama că e 
un început de febră, luai o doză de „Chinoidin”, pe care mi-l 
cumpărasem în Bagdad, împreună cu alte medicamente utile. 
Multă vreme nu putui aţipi, deşi eram zdrobit de oboseală, iar 
atunci când adormii, în sfârşit, fui tulburat de vise 
îngrozitoare, care mă trezeau neîncetat. Deodată mi se păru 
că aud tropotul înăbuşit al unui cal; cum însă mai eram pe 
jumătate adormit, crezui că visez încă. 

În cele din urmă neliniştea mă alungă din tabăra. Se crăpa 
de ziuă. Spre răsărit, cerul începuse să se lumineze. Scrutai 
zarea şi observai spre miazăzi un punct care se mărea eu 
repeziciune. După câteva clipe se ivi un călăreț ce venea în 
goană spre noi. Era... Mirza Selim Aga. Când cobori, văzui 
calul năduşit, în timp ce stăpânul său păru stingherit că dă cu 
ochii de mine. Aga mă salută scurt, îşi priponi calul şi voi să 
intre în cort. 

— Unde ai fost? îl întrebai. 

— Ce te priveşte? îmi răspunse dârz, cu toate că 
întrebarea mea fusese politicoasă. 

— Ba mă priveşte; chiar foarte mult! Oamenii care 
călătoresc împreună prin asemenea ţinuturi sunt datori să-şi 
lămurească unul altuia gândurile şi faptele. 

— Mi-am adus calul. 

— Dar unde a fost? 

— Şi-a rupt frânghia cu care era legat şi a fugit. 

Mă apropiai şi cercetai frânghia: 

— Văd că nu-i ruptă deloc. 

— S-a desfăcut numai nodul. 

— Să mulţumeşti lui Allah, dacă se va desface şi nodul ce- 
ţi va fi pus cândva în jurul gâtului. 

Când să-i întorc spatele, ca să plec, veni dârz spre mine şi 
mă întrebă: 

— Ce-ai spus? la mai spune o dată, că nu te-am înţeles! 

— Gândeşte-te puţin şi ai să înţelegi! 

— Stai, nu poţi pleca aşa. Trebuie să mă lămureşti mai 
întâi! 

— Voiam să-ţi amintesc de cimitirul englezesc din Bagdad. 

Se înroşi uşor, dar izbuti să se stăpânească şi-mi spuse cu 
un ton liniştit: 

— Cimitirul englezesc? Ce mă priveşte? Nu sunt englez. 
Dar tu ai pomenit despre o frânghie şi un gât. Nu ştiu ce ai cu 
mine şi mă voi plânge lui Hassan Ardşir-Mirza, să ştii! Să te 
înveţe el cum să te porţi cu mine. 

— Mi-e totuna, fie că te vei plânge, fie că nu te vei plânge, 
fiindcă în orice caz mă voi purta cu tine aşa cum meriţi. 

Convorbirea noastră trezise pe cei care dormeau. Se 
făcură pregătirile de plecare şi ne continuarăm călătoria, în 
timpul drumului, văzui pe Selim vorbind şi gesticulând cu 
Hassan Ardşir. După câteva minute Hassan veni spre mine. 

— Emire îmi îngădui să te întreb ceva despre aga Selim? 

— Da. 

— Nu-l poţi suferi? 

— Nu. 

— Bine. Dar de ce-l insulţi? 

— A primit insulta fără să se apere. Prin urmare n-am 
săvârşit nici o nedreptate. 

— Poate fi acuzat un om, fiindcă s-a dus să-şi prindă calul 
care i-a fugit? 

— Nu. Dar poate fi acuzat acela care pleacă pe furiş, ca să 
pună la cale cu prietenii lui mijlocul de a-şi ataca tovarăşii de 
călătorie. 

— Emire, mi-am dat seama de câtva timp că sufletul ţi-e 
bolnav şi trupul obosit; de aceea vezi totul în negru şi 
vorbele-ţi sunt amare. Te vei însănătoşi curând şi-ţi vei 
recunoaşte greşeala, fiindcă ai judecat totdeauna cu 
dreptate. Selim mi-a fost credincios ani de-a rândul. Aşa-mi 
va rămâne, până când Allah îl va chema în cer. 

— Dar ce-a căutat în cimitirul englezesc? 

— A fost o întâmplare. Mi-a povestit-o adineauri. Seara era 
frumoasă şi-l îmbia să se plimbe. A ajuns în cimitir, fără să 
ştie că sunt oameni pe acolo. Erau nişte călători paşnici, care 
istoriseau despre isprăvile hoţilor, şi fireşte, despre prăzile ce- 
şi însuşesc. Ti-am spus doar că nu-i nimic suspect în 
întâmplarea asta. 

— Şi crezi că astă-noapte i-a fugit într-adevăr calul? 

— Sunt sigur. 

— Şi crezi că aga Selim e omul care-şi poate găsi calul pe 
întuneric? 

— De ce nu? 

— Chiar dacă a fugit departe de tot? Animalul era plin de 
năduşeală şi făcea spume. 

— L-a silit să alerge, ca să-l pedepsească. Te rog să-l 
judeci mai chibzuit de-acum încolo! 

— Îţi voi îndeplini bucuros dorinţa, dacă mă voi convinge 
că nu mai are purtări tainice. 

— Îi voi porunci. Dar nu uita că orice om greşeşte. Numai 
Allah le ştie pe toate! 

Cu această dojană se încheie convorbirea. 

Ce trebuia să fac sau, mai bine, ce puteam face? Eram 
încredinţat ca aga Selim pune la cale o ticăloşie; eram 
încredinţat că în noaptea asta se întâlnise cu oamenii cu care 
stătuse de vorbă în cimitirul englezesc. Dar cum să dovedesc 
bănuiala mea? Mă năpădise o istoveală fără margini. Mă 
simţeam lipsit de brice vlagă şi aveam senzaţia că port în 
locul capului o tobă, în care bate necontenit cineva. Imi 
dădeam seama că-mi piere cu încetul energia şi că devin 
nepăsător chiar faţă de lucrurile şi întâmplările, care în mod 
obişnuit mă iritau. De aceea înregistrai cu oarecare 
indiferenţă rugămintea lui Hassan Ardşir, care era mai curând 
o mustrare decât o recunoaştere a adevărului şi mă hotărâi 
să mă feresc de orice acţiune riscantă. 

Animalele ne duceau cu repeziciune de-a lungul 
deşertului. Pelerinii se înmulţeau; „les odeurs sans parfum” 
erau şi mai puternice şi de nesuportat; încă înainte de prânz 
zărirăm şirul nesfârşit al oamenilor şi animalelor care 
alcătuiau caravana. 

— Îi ocolim? întrebai. 

— Da, răspunse Hassan şi făcu un semn călăuzei ce se 
afla în fruntea micului nostru cortegiu. 

Ajunserăm curând în câmp deschis. Aerul devenise mai 
curat, spre nemărginita mea bucurie. Mersul nostru repede 
mi-ar fi plăcut, dacă nu ne-ar fi stânjenit numeroasele 
morminte şi canaluri, pe care le întâlnirăm. Piedicile acestea 
îmi sporiră durerile de cap şi-mi pricinuiră noi dureri, astfel 
încât am fost foarte încântat când am scăpat de ele şi de 

arşiţa zăpuşitoare. 

— Sidi, îmi spuse Halef, care mă supraveghea cu 
neobosită credinţă, eşti palid şi ochii-ţi sunt încercănaţi. Nu ți- 
e bine? 

— Mă doare capul. Dă-mi puţină apă din burduf şi sticla cu 
oţet. 

— Dacă s-ar putea, ar fi mai bine să mă doară pe mine 
capul! 

Bietul Halef! Era atât de bun, încât nu bănuia ce-l 
aşteaptă. Dacă armăsarul meu n-ar fi fost un cal atât de 
vânjos, n-aş fi putut îndura o asemenea călătorie şi ar fi 
trebuit să mă ruşinez de bătrâna servitoare. Ea călărea ca o 
„amazoană” ungară, adică aşa cum n-aş fi crezut că-i în stare 
„graţioasa” persană. 

In fine, pe la sfârşitul după-amiezii se iviră în dreapta 
noastră ruinele El Himaar, aşezate la o depărtare de vreo 
leghe de Hilla. Curând zărirăm înălțimile El Mudşellibeh şi 
aşezămintele Amran-lbn-Ali. Trecurăm prin grădinile de pe 
malul stâng al Eufratului şi intrarăm în orăşelul Hilla, pe un 
pod cam şubred. Orăşelul e vestit prin în sectele de tot felul 
care mişună cu duiumul, prin proverbiala murdărie, fără 
asemănare chiar în Orient şi prin populaţia sa, al cărei 
fanatism e cu adevărat nebunesc. Ne oprirăm doar atât cât 
ne trebui ca să mulţumim oarecum un număr de vreo treizeci 
de cerşetori ce şedeau în mijlocul drumului şi pornirăm grăbiţi 
spre Birs Nimrud', adică spre Turnul Babilonului, ce se află la 
o depărtare de două ore şi jumătate de Hilla. Intrucât ruinele 
acoperă aproape jumătate din câmpie, îşi poate imagina 
oricine cât de imens a fost vechiul oraş. 

Soarele începu sa apună, când zărirăm Turnul Nimrud, 
înălțându-se în mijlocul mlaştinilor şi al deşertului, lângă 
ruinele Ibrahim Eholil. Ruinele turnului trebuie să aibă acum o 
înălţime de vreo cincizeci de metri; deasupra lui se mai află 
un singur stâlp, înalt de vreo zece metri. E unica mărturie 
rămasă intactă a Babilonului, numit pe vremuri „mama 
oraşelor”; crăpătura din mijlocul stâlpului mă îndeamnă însă 
să-mi amintesc versurile lui Uhland: 


1 Turnul Nimrud. 

Numai un stâlp uriaş 

Vorbeşte despre măreția dispărută 
Dar şi acesta-i crăpat 

Și se poate prăbuşi peste noapte. 


Ne oprirăm la poalele ruinelor şi în timp ce se făceau 
pregătirile pentru cină, mă urcai în turn, ca să arunc o privire 
asupra împrejurimilor. Eram singur acolo sus. Soarele 
apusese iar razele lui îşi luau rămas-tun de la ruinele unui 
oraş gigantic, cufundat în negura vremurilor. 

Ce-a fost Babilonul? 

Aşezat pe Eufrat şi despărţit de el în două părţi, oraşul 
avea după Herodot circumferință de 480 de stadii, adică 
şaisprezece mile. Era împrejmuit de un zid gros de 50 de coţi 
şi înalt de 200 de coti, prevăzut în vederea apărării cu nişte 
despărţituri şi turnuri, în afară de un şanţ mare şi adânc, plin 
cu apa. O sută de porţi de bronz înlesneau intrarea în oraş şi 
din marginea fiecăreia pornea câte o stradă aşezată în faţa 
alteia, astfel că Babilonul era împărţit în pătrate perfecte. 
Casele, care aveau câte trei patru caturi, erau clădite din 
cărămizi, lipite între ele cu păcură; aveau faţade minunate şi 
erau despărțite între ele prin spaţii libere. Unele terenuri erau 
acoperite cu grădini măreţe, în care se puteau desfăta în aer 
curat cele două milioane de locuitori ai oraşului. 

Şi ambele maluri ale fluviului erau împrejmuite de clădiri 
frumoase, prin ale căror porţi de bronz trebuiau să treacă 
locuitorii, atunci când voiau să ajungă cu corăbiile de pe un 
mal pe celălalt. Fluviul putea fi trecut pe un pod măreț, care 
avea o lărgime de treizeci de picioare. Acoperişul podului 
putea fi scos oricând. La construirea lui s-a săpat un lac, a 
cărui circumferință era de 12 leghe şi adâncimea de 75 de 
picioare şi în care fu abătut cursul Eufratului. Lacul a fost 
conservat mult timp; în el se revărsau apele pricinuite de 
inundaţii, care erau folosite în vreme de secetă la udarea 
câmpurilor, cu ajutorul unor furtunuri. 

La fiecare capăt al podului se afla câte un palat 
impunător. Un coridor subteran lega aceste palate pe sub 
Eufrat. Cele mai însemnate clădiri ale oraşului erau: vechiul 
palat regal, a cărui circumferință era de o milă, noul palat 

înconjurat de trei ziduri şi împodobit cu nenumărate sculpturi 
şi „grădinile suspendate ale Semiramidei”. intinse pe o 
suprafaţă de 160.000 de metri, pătraţi, grădinile erau 
împrejmuite cu un zid gros de 22 de picioare. Pe o suprafaţă 
mare şi boltită, se înălţau nişte terase orânduite în formă de 
amfiteatru, la care duceau trepte late de 10 picioare. 
Platformele acestor terase erau acoperite cu pietre lungi de 
16 picioare şi late de 4 picioare, ca să nu poată pătrunde apa. 
Pe pietre se afla un strat gros de papură, apoi două rânduri 
de cărămizi arse, lipite între ele cu păcură. Deasupra 
cărămizilor se turnase plumb, pe care se răspândise atât de 
mult pământ de flori, încât şi cei mai puternici copaci îşi 
puteau înfige rădăcinile în el. Pe cea mai înaltă terasă era un 
puț, ce se umplea neîncetat din Eufrat cu apa necesară 
pentru stropirea grădinilor. In galeriile fiecărei terase se 
orânduiseră minunate sere, iluminate în timpul nopţii, în care 
plutea mirosul îmbătător al celor mai alese flori şi de unde 
ochii se desfătau, privind oraşul şi împrejurimile. 

Dar cea mai însemnată clădire a Babilonului era Turnul 
Babel, despre care ne vorbeşte Biblia. Sfânta Scriptură nu 
precizează înălţimea turnului. Ea spune doar atât: „vârful lui 
ajungea până la cer”. Talmudiştii susţin că turnul avea o 
înălţime de 70 de leghe; după tradiţia orientală, înălţimea era 
de 10.000 de stânjeni, iar după altele 20.000 de picioare; 
aceleaşi izvoare afirmă că la construirea lui au lucrat 
neîntrerupt un milion de oameni, timp de doisprezece ani. 
Fireşte, cifrele acestea sunt exagerate. Adevărul este că din 
mijlocul Templului lui Baal s-a înălţat un turn, a cărui bază 
avea o circumferință de aproximativ o mie de paşi, iar 
înălţimea număra 6-800 picioare. Avea şapte etaje dispuse în 
retrageri succesive, astfel că se micşora spre vârful turnului, 
lăsând loc unui culoar şerpuitor, folosit la urcare. Fiecare din 
aceste etaje avea galerii, săli şi odăi mari şi boltite, ale căror 
statui, mese, scaune, vase şi mobile erau construite din aur 
masiv. În partea inferioară a turnului se afla statuia lui Baal, 
care cântarea o mie de talanţi babilonieni, valorând prin 
urmare câteva milioane de taleri. La ultimul etaj se construise 
un observator, în care-şi făceau calculele astronomii şi 
astrologii. Xerxes a jefuit toate comorile din turn, despre care 

Diodorus susţine că aveau o greutate de 6.300 de talanţi. 

La aceasta, mitul răsăritean adaugă că s-ar fi găsit în 
clădire un puț, a cărui adâncime era egală cu înălţimea 
turnului. In puţul acesta s-ar fi aflat îngerii Warud şi Marud, cu 
lanţuri atârnate de picioare, iar la fundul lui s-ar fi aflat 
ascunsă dezlegarea de orice farmece. 

Aşa a fost Babilonul, cu turnul vestit. Acum... 

Aici, la poalele turnului Nimrud, mă dusei cu gândul la 
patrie, la odaia mea de acasă şi la Biblia deschisă în faţa 
mea. Cât de des citisem prorocirile lui leremia asupra 
orânduirilor divine! Fiii lui Abraham, rămaşi fără patrie, 
şedeau pe malurile Eufratului şi ale celorlalte ape ale 
Babilonului şi pe marginile lacurilor şi mărilor; intonarea 
psaltirilor amuţise, iar din ochii fiilor lui Abraham curgeau 
lacrimi, mărturia păcatelor şi a pocăinţei. Şi chiar dacă răsuna 
vreo harpă, ea tânguia după oraşul ce fusese sanctuarul lui 
lehova. Sfârşitul acestui cântec de jale suna astfel: „îmi ridic 
ochii spre munţii de unde-mi va veni mântuirea”. Şi 
Dumnezeu ascultă rugăciunea. El se făcu auzit prin glasul 
puternic al lui leremiahus din Anathot, pe care noi îl numim 
leremia şi poporul înflăcărat îi ascultă cuvintele. 

„Acesta-i cuvântul Domnului împotriva Babilonului şi a 
ţării chaldeilor. A năvălit dinspre miazănoapte un popor, care 
vă va pustii ţara. Are arme şi scuturi şi e crunt şi nemilos. 
Larma lui se aseamănă cu vuietul mării. Fugiţi din Babilon, ca 
fiecare să-şi poată salva sufletul, fiindcă în ţară sunt strigăte 
războinice şi o jale cumplită. Vorbeşte Zebaoth. Vezi, vreau să 
pedepsesc pe regele Babilonului. Ilnarmaţi-vă împotriva 
Babilonului. Chiuiţi în jurul lui. Temeliile au căzut, zidurile s-au 
prăbuşit. Porniţi împotriva lui, deschideţi-i hambarele cu 
grâne, sugrumaţi-i vitele şi împresuraţi pe toţi cei dinăuntru, 
ca să nu scape nici unul. A uneltit împotriva domnului; de 
aceea trebuie să piară toţi bărbaţii odată cu luptătorii. Să 
cadă spada asupra Babilonului şi cârmuitorilor lui, asupra 
înţelepţilor şi a celor puternici, asupra cailor şi a plebei ce se 
află acolo. Intocmai după cum Dumnezeu a răsturnat Sodoma 
şi Gomora, tot aşa să se prefacă Babilonul într-un morman de 
pietre, iar oraşele sale în deserturi!” 

Stând deasupra ruinelor, îmi puteam da seama cât de 

înspăimântător se împlinise cuvântul Domnului. Cirus cel 
Mare veni cu 600.000 de luptători pedeştri, 120.000 de 
călăreţi şi 1.000 de care de luptă, împreună cu alte câteva mii 
de inşi călări pe cămile şi cuceri oraşul, cu toate că era atât 
de bine apărat şi deşi avea provizii de hrană pentru douăzeci 
de ani. Mai târziu, Darius Hystaspis porunci să se dărâme 
zidurile, iar Xerxes jefui toate comorile. Când Alexandru cel 
Mare veni la Babilon voi să reconstruiască turnul. Numai la 
folosirea dărâmăturilor lucrau 10.000 de muncitori; dar planul 
rămase neînfăptuit din pricina morţii lui subite. De atunci, 
oraşul decăzu din ce în ce mai mult, aşa încât astăzi nu se 
mai vede nimic altceva decât o învălmăşeală de pietre roase 
de vremi, printre care nici ochiul-ager al unui cercetător 
iscusit nu s-ar descurca lesne. In dreapta turnului zării 
şoseaua ce duce la Kerbela, iar în stânga pe aceea ce se 
îndreaptă spre Mekşed Ali. Spre nord se află Tahmasia, iar la 
apus ruinele Djebel îmi încântă privirea, dar întunericul ce se 
lăsa pe nesimţite mă alungă jos, la tovarăşii de călătorie. 

In acest timp, se înjghebase cortul femeilor; în afară de 
Lindsay şi Halef toţi se culcaseră. Halef voia să mă vadă dus 
la culcare, iar Lindsay ţinea să stăm de vorbă asupra celor ce 
vom avea de făcut în zilele următoare. li făgăduii că vom lua 
a doua zi o hotărâre în această privinţă, mă acoperii cu 
pătura şi încercai să dorm. Dar nu izbutii decât să aţipesc şi 
să mă trezesc de câteva ori, din pricina frigurilor, care mă 
istoveau din cale-afară. 

Spre dimineaţă începură să mă scuture nişte frisoane 
puternice, alternate din când în când cu stări de ameţeală. 
Simţeam o durere ciudată în oase şi cu toate că nu se 
luminase, încă, vedeam totul învârtindu-se în juru-mi. Mă 
gândii că trebuie să mă fi îmbolnăvit de frigurile obişnuite, 
aşa încât luai o altă doză de „Chinoidin”, care mă prăbuşi într- 
o stare ce se putea numi mai curând amorţire, decât somn. 

Când mă trezii, toţi tovarăşii mei erau în plină mişcare. 
Spre marea mea uimire, era ora nouă înainte de amiază şi 
tocmai trecea pe lângă noi o parte a caravanei, ce se îndrepta 
spre Kerbela; cealaltă parte se ducea la Meşed Ali. Halef îmi 
aduse apă şi curmale. Putui să sorb câteva picături de apă, 
dar de curmale nu mă atinsei. Starea în care mă aflam era un 

fel de mahmureală, pe care aveam de unde s-o cunosc. Pe 
vremea când eram foarte tânăr mă găsisem de câteva ori în 
dispoziţia aceea duioasă înfăţişată de Viktor Scheffel, poetul 
lui Gaudeamus, prin cuvintele: 


Abia după ultima noapte te năpădeşte o sălbatică durere de 
cap, 

Ce bate aerul cu istovite fâlfâiri de aripi; 

Munţii şi văile sunt învăluite de linişte şi jale. 


Mă străduii din răsputeri să mă stăpânesc şi izbutii 
oarecum, astfel încât putui să stau de vorbă cu Hassan. 

Ardşir-Mirza, care voia să pornească îndată ce cortegiul 
pelerinilor ar fi fost pe sfârşite. Il rugai stăruitor sa aibă 
totdeauna armele pregătite şi să fie prevăzător. Imi făgădui, 
zâmbind, ca-mi va asculta sfatul şi că la 15 sau 16 Muharrem 
ne vom întâlni în acelaşi loc. Pe la amiază, plecă spre Kerbela. 
La despărţire, Benda, care şedea pe cămilă, îmi făcu semn să 
mă apropii de ea: „Emire, ştiu că ne vom revedea”, îmi spuse, 
„Cu toate că eşti îngrijorat. Dar ca să te liniştesc, te rog să-mi 
împlineşti o rugăminte: împrumută-mi pumnalul, până când 
mă înapoiez!” 

— Fireşte că ţi-l dau. lată-l. 

Era un şambijah, pe care mi-l dăruise Eslah el Mahem în 
schimbul pumnalului meu şi pe al cărui tăiş erau încrustate 
următoarele cuvinte: „Numai după biruinţă, în teacă!” Ştiam 
că fata aceasta curajoasă nu va sta pe gânduri şi-l va folosi, 
ca să se apere cu el în caz de nevoie. 

După ce-mi spuse şi Mirza Selim câteva cuvinte de 
despărţire al căror ecou suna neprietenos, pelerinii porniră şi- 
i urmărirăm cu ochii, până când se pierdură în zare. Atunci, 
însă, simţii că nu mă mai ţin picioarele. Halef părea că-şi 
dăduse seama înaintea mea de starea în care mă aflu. 

— Sidi, văd că te clatini! strigă. Obrajii-ţi sunt încinşi. 
Arată-mi limba! 

Îl ascultai. 

— E urâtă, sidi! Să ştii că ai /sitma!. la vreun leac şi culcă- 
te! 


1 Friguri. 

Fui nevoit să mă aşez numaidecâăt, fiindcă aveam amețeli 
groaznice. Acum, începusem să mă îngrijorez de-a binelea şi- 
mi pusei comprese cu oţet în jurul capului. 

— Master, îmi spuse Lindsay, nu puteţi veni cu mine să 
căutăm un loc unde să fac nişte săpături? 

— Nu, nu pot. 

— Atunci voi rămâne şi eu. 

— Nu-i nevoie. Am nişte friguri, care apar în mod obişnuit 
în timpul călătoriilor. Halef e cu mine, aşa că puteţi pleca; dar 
aveţi grijă să nu vă îndepărtați prea mult, fiindcă dacă vă 
întâlniți cu şiiţii n-am cum să vă ajut. 

Porni cu oamenii săi şi eu mă culcai. Halef nu se mişca de 
lângă mine, decât atunci când trebuia să-mi ude compresele 
cu oţet. Nu ştiu cât zăcusem, când auzii paşi, urmaţi de o 
voce aspră, în imediata noastră apropiere: 

— Cine sunteţi? 

Deschisei ochii. În faţa noastră se aflau trei arabi înarmaţi. 
Nu-mi dădeam scama, cum ajunseseră la noi, fiindcă nu le 
vedeam caii. Erau nişte făpturi sălbatice şi cu chipuri 
duşmănoase, de la care nu puteai aştepta nimic bun. 

— Străini, răspunse Halef. 

— Nu sunteţi din tribul şiiţilor. Din care trib faceţi parte? 

— Venim de departe, de dincolo de Egipt şi suntem din 
tribul Mughariebh!. Dar de ce întrebi? 

— Poate că eşti din tribul Mughariebh; dar celălalt e 
francon. De ce nu se scoală? 

— E bolnav. Are friguri. 

— Unde sunt ceilalţi, care erau cu voi? 

— Au plecat la Kerbela. 

— Dar celălalt francon, care mai era cu voi? 

— E cu oamenii lui prin apropiere. 

— Al cui e armăsarul ăsta? 

— Al acestui effendi. 

— Dă-l încoace şi dă-mi şi armele voastre! 

Se îndreptă spre cal şi-l apucă de frâu, dar poate că 
mişcarea aceasta era un leac nimerit împotriva frigurilor 
mele, fiindcă mă simţii dintr-o dată sănătos şi mă ridicai. 

— Stai, vorbeşte şi cu mine un cuvânt! Cine se atinge de 

cal capătă un glonte în cap! 

Arabul se dădu repede înapoi şi se uită înfricoşat la 
revolverul pe care-l îndreptasem spre el. Aici în apropiere de 
un oraş ca Bagdadul, ştia ce primejdioasă e o asemenea armă 
şi se temea de ea. 

— Am glumit, îmi spuse. 

— Zău? Glumeşte cu cine vrei, nu cu noi! Ce doreşti? 

— V-am văzut şi credeam că vă putem fi de vreun folos. 

— Unde vă sunt caii? 

— N-avem cai. 

— Minţi! Văd după îmbrăcăminte că ai venit călare. De 
unde ştii că sunt doi franconii aici? 

— Am auzit de la nişte pelerini care v-au întâlnit. 

— larăşi minţi. N-am spus nici unui pelerin cine suntem. 

— Dacă nu ne crezi, plecăm. 

Se retraseră, aruncând priviri lacome spre caii noştri şi 
spre arme şi dispărură după mormanele de dărâmături. 

— Halef nu le-ai răspuns cum trebuia, îi spusei. Hai, vino 
să ne încredinţăm dacă într-adevăr au plecat! 

Urmarăm pe cei trei străini, dar foarte încet, fiindcă, după 
ce-mi trecuse mânia, mă năpădise iar slăbiciunea; mi se 
împăienjeniseră atât de tare ochii, încât abia deosebeam 
lucrurile şi priveliştea înconjurătoare. 

— Îi vezi? întrebai pe Halef, când trecurăm dincolo de 
dărâmături. 

— Da, aleargă spre cai. 

— Câţi cai sunt? 

— Trei. Dar tu nu-i vezi, sidi? 

— Nu, am ameteli. 

— Acum au încălecat şi pornesc în goană. Stai! Allah! 
Allah! acolo-i o trupă întreagă, care pare că-i aşteaptă. 

— Arabi? 

— Nu-i pot recunoaşte. Sunt prea departe. 

— Fugi şi adu-mi luneta! 

În timp ce Halef alerga spre cort, eu mă străduii să-mi 
aduc-aminte unde mai auzisem glasul arabului, care 
încercase să ne ia caii şi armele. Cunoşteam glasul acesta 
aspru şi răguşit. Halef se înapoie şi voi să-mi dea luneta, dar 
mi se aşeză în faţa ochilor un fel de ceaţă, roşie ca sângele, 

aşa că-l lăsai pe el să se uite. După câtva timp, îl auzii 
strigându-mi: 

— Sunt persani! 

— Ah! Recunoşti pe vreunul din ei? 

— Nu. Acum i-au ajuns pe ceilalţi şi pornesc toţi. 

— Repede şi spre est, nu-i aşa? 

Halef îmi răspunse afirmativ. Mă lăsase ameteala, aşa că-i 
luai luneta din mână. 

— Halef, spusei, persanii ăştia sunt urmăritorii lui Hassan 
Ardşir-Mirza. Selim e tovarăş cu ei. leri noapte, când l-am 
surprins, se dusese să-i caute ca să le spună că ne vom 
despărţi aici, la Turnul Nimrud. Au trimis cele trei iscoade, ca 
să se încredinţeze dacă Hassan Ardşir-Mirza a plecat şi acum 
pornesc în grabă, ca să-l atace înainte de a ajunge la Kerbela. 

— O, sidi, e îngrozitor! Trebuie să fugim după ei! 

— Bineînţeles. Pregăteşte iute caii! 

— Să nu-l chem şi pe englez? L-am văzut ducându-se spre 
locul despre care spuneai că se numeşte Ibrahim Khalil. 

— Vom renunţa să-l luăm, ca să nu pierdem prea multă 
vreme. Hai, adu caii! 

Pusei iar luneta la ochi şi văzui limpede că trupa de 
călăreţi goneşte spre vest. Rupsei o foaie din carnetul de 
notițe şi scrisei câteva rânduri, prin care-l încunoştinţam pe 
englez despre cele întâmplate şi ceea ce am de gând. ll 
sfătuii să părăsească Turnul Nimrud şi să ne aştepte 
înapoierea la canalul Anana, întrucât în preajma turnului 
putea fi ameninţat de vreun atac al hoţilor, în cazul când n-aş 
fi putut să-l alung. Indoii foaia şi o prinsei astfel între două 
bucăţi de cărămidă, încât Lindsay s-o poată vedea îndată ce 
avea să se întoarcă; apoi încălecarăm şi gonirăm nebunește. 

E aproape de neînchipuit câtă putere are sufletul asupra 
corpului. Îmi trecuse cu desăvârşire indispoziţia, capul mi-era 
limpede şi ochiul ager. Ajunserăm la drumul urmat de 
pelerini. Trecurăm de cei care încheiau cortegiul şi care se 
feriră de noi, ocărându-ne. Intâlnirăm cerşetori, dar ne 
făcurăm că nu le vedem gesturile şi nu le auzim vaietele. 
Trecurăm... ah, trecurăm pe lângă un catâr ce se prăbuşise şi 
murise şi pe lângă doi pelerini ce se chinuiau să înfăşoare iar 
într-o pătură zdrenţuită un cadavru pe jumătate putrezit. 

Mirosul era atât de groaznic, încât mă cuprinse un dezgust de 
neînfrânat. 

— Sidi, arăţi foarte rău, strigă Halef, apucând frâul calului 
meu. Opreşte! De nu, te răstorni! 

— Înainte! 

— Nu! Opreşte! Ai privirea tulbure, ca a nebunilor; uite 
cum te clatini! 

— Mai departe... da, voii să rostesc aceste două cuvinte, 
dar n-am mai fost în stare. 

N-am putut scoate decât nişte sunete de neînțeles, îmi 
mânai însă calul cu o îndărătnicie supraomenească, în goană 
şi mai mare ca până atunci. Dar aceasta nu ţinu mult. Avui 
deodată senzaţia că am luat un vomitiv dintre cele mai 
puternice. Fui nevoit să mă opresc. Când îmi dădui seama că 
nu am dureri în regiunea abdominală, mă cuprinse teama de 
moarte. 

— Halef, părăseşte-mă şi călăreşte înainte! 

— Să te părăsesc? De ce? mă întrebă el speriat. 

— Sunt... ciumat! 

— Ciumat? Allah kehrim! Adevărat, sidi? 

— Da. Crezusem că sunt bolnav de friguri. Dar acum văd 
că sunt ciumat! 

— EI Taun, el Jumurdschak — molima! Allah wAllah, e 
groaznic, e înspăimântător! i 

— Da. Du-te, caută-l pe englez. Va avea el grijă de tine. Il 
găseşti la Turnul Nimrud sau la Anana, spusei eu, bâlbâindu- 
mă. Dar în loc să plece, Halef îmi apucă mâna fierbinte. 

— Sidi, Îmi spuse, crezi că te părăsesc? 

— Du-te! 

— Nu! Să mă ajungă blestemul lui Allah, dacă te las aici! 
Ţi s-au îngălbenit dinții şi te bâlbâi. Da, asta-i ciuma; dar nu 
mi-e frică de ea. Cine să-l îngrijească pe sidi al meu, care 
suferă? Cine să-l binecuvânteze dacă moare? Effendi, bunul 
meu effendi, sufletul mi-e zdrobit şi ochii-mi plâng! Hai, ține- 
te în şa, cât poţi de tare. Hai să căutăm un loc unde să te 
îngrijesc! 

— Credinciosul meu Halef, vrei într-adevăr să faci asta? 

— Ţi-o jur pe Allah, domnule! Nu mă feresc de tine! 

— Ah, asta nu ţi-o voi uita! Poate că-mi trece. Hai să fugim 


238 


după persani! 

— Sidi, nu se poate... 

— Înainte! 

Dădui pinteni armăsarului şi Halef trebui să mă urmeze. 
Curând însă mă văzui silit să încetinesc goana. Ochii mi se 
împăienjeniseră din nou, aşa că mă lăsai condus de Halef 
care, fără să mă mai întrebe, îmi luă frâul din mână. 

După multă, după foarte multă vreme ajunserăm în sfârşit 
caravana şi-mi dădui silinţa să deosebesc grupurile izolate. 
Ne strecurarăm pe nesimţite pe lângă pelerini, printre 
mirosuri şi miasme chinuitoare, dar nu zării nicăieri pe 
urmăritorii lui Hassan. 

— Nici tu nu i-ai văzut, Halef? întrebai când ajunserăm în 
fruntea cortegiului. 

— Nu. 

— Atunci mânăm spre stânga şi-i căutăm iar. N-aveau 
când să dispară. Vezi păsări deasupra caravanei morţilor? 

— Da, vulturi, domnule. 

— Desigur că adulmecă mirosul hoiturilor de cai şi al 
cadavrelor oamenilor. Bagă de seamă dacă se îndreaptă spre 
stânga vreunul din ei! Ştii că mă simt rău, aşa că mă bizui pe 
tine. 

— Şi dacă se iscă vreo luptă? 

— In cazul acesta, sufletu-mi va fi mai puternic şi voi birui 
boala. Dă-i drumul! 

Călărirăm în goană şi mă străduii să nu cad. Deodată, 
credinciosul hagiu mă îndemnă să mă uit în sus. 

— EI budsch, un vultur, colo sus. 

— Pleacă sau se roteşte pe aici? 

— Se roteşte. 

— Călăreşte în aşa fel, încât să ajungem dedesubtul lui. A 
zărit o luptă, sau vreo pradă. 

Trecură vreo zece minute de linişte desăvârşită. Aveam 
presimţirea că ne aflăm în faţa unei situaţii grave şi cum, din 
pricina bolii, nu eram prea sigur că aş fi în stare să nimeresc 
de la depărtare, lăsai puşca şi luai carabina. Când-o ţinui în 
mână şi-i simţii greutatea, îmi dădui seama că sunt tare 
slăbit. 

— Sidi, acolo se află nişte cadavre! strigă Halef, întinzând 

braţul. 

— Hai repede, să le vedem! 

Ajunserăm la locul a cărui privelişte mi-a întipărit în suflet 
o amintire de neşters. Pe pământ zăceau ţepene cinci 
cadavre, răspândite la mare depărtare unul de altul. Peste 
măsură de tulburat, sării de pe cal şi îngenunche lângă cel 
mai apropiat dintre cadavre. Imi zvâcni pulsul şi-mi tremură 
mâna, când ridicai de pe obraz colţul de haină ce-l acoperea. 
Era Saduk, mutul care fugise din tabăra înjghebată în Munţii 
Kurzi. 

Făcui câţiva paşi în lături şi dădui de Alwah, bătrâna şi 
credincioasa slujnică, străpunsă de un glonte în tâmplă. 

Deodată, Halef strigă îngrozit: 

— Vai, vai, soţia persanului! 

Mă repezii s-o văd. Da, ea era: Djanah, mândria şi fericirea 
lui Hassan Ardşir! Şi ea fusese împuşcată, iar alături zăcea, 
ţinând braţul întins de parcă ar fi voit s-o apere şi după 
moarte, însuşi Hassan Ardşir, acoperit de praf şi nisip. Rănile 
lui vădeau că se luptase din răsputeri înainte de a fi ucis. 
Mâinile-i erau pline de tăieturi. 

Copleşit de durere, strigai: „Doamne, Dumnezeule, de ce 
n-a vrut să mă asculte?” 

— Da, spuse Halef cu un aer amărât, el e vinovat că s-a 
întâmplat grozăvia asta. A avut mai multă încredere în 
trădător, decât în tine. Uite, colo e alt cadavru. Hai! 

Ceva mai departe zăcea un corp femeiesc în nisipul 
răscolit de copitele animalelor. Era Benda. 

— Allah, inhal el Agha; katelahum — Allah să-l blesteme 
pe agă; el a ucis-o! 

— Nu, Halef. Recunoşti pumnalul împlântat în inima ei? 
Am fost nevoit sa i-l împrumut, fiindcă mi l-a cerut. Vezi? 
degetele ei sunt încleştate pe mâner. Aga a smuls-o de lângă 
ceilalţi şi a târât-o prin nisip, după cum arată urmele. Poate 
că sărmana fată s-a aparat şi l-o fi rănit; după aceea s-a 
sinucis, ca să nu cadă în mâna lui. Hagi Halef Omar, rămân 
lângă ei. 

— Sidi, ar fi zadarnic; toţi sunt morţi. Nu-i putem readuce 
în viaţă, dar îi putem răzbuna! 

Nu răspunsei. Privii îndelung pe fata cu chipul de ceară, cu 

ochii închişi şi buzele întredeschise şi mi se părea că-mi 
şopteşte ceva. Pupilele ei minunate se stinseseră pentru 
totdeauna. Buzele ei nu mai puteau rosti nici un sunet cald, 
iar oţelul rece sfâşiase inima ei curată. Zăcea înainte-mi o 
floare încântătoare, a cărei frumuseţe pierise înainte de 
vreme. Aveam iar fierbinţeli. Deşertul stropit cu sânge se 
învârtea în jurul meu. Mi se părea că şi eu însumi mă 
învârtesc în jurul meu. Mâinile mele pe care mă sprijinisem, 
când mă aşezasem în genunchi, se moleşiseră încetul cu 
încetul şi pierzându-mi cunoştinţa, mă prăbuşii. Mi se părea 
că mă cufund din ce în ce într-o prăpastie întunecoasă. 
Alunecam neîncetat, de parcă nu aveam nici un răgaz, nici un 
sfârşit şi de la o depărtare de milioane de mile auzii glasul lui 
Halef, care mă chema: 

— Sidi, o, sidi, trezeşte-te, ca să-l putem răzbuna! 

In sfârşit, după un timp foarte îndelungat, simţeam că nu 
mai alunec. Ajunsei într-un loc în care zăceam temeinic, un 
loc unde mă ţineau cu putere două braţe vânjoase. Apucai 
braţele şi-l văzui pe cel căruia-i aparţineau. Din ochii acestui 
om cădeau asupră-mi lacrimi multe şi grele. Voii să vorbesc, 
dar abia putui rosti: 

— Halef, nu plânge! 

— O, domnule, te credeam mort! Credeam că ai murit din 
pricina bolii şi a durerii. Hamaulillah, trăieşti! Ridică-te! Colo 
sunt urmele ucigaşilor. Ne luăm după ele şi-i omoram! Da, îi 
vom distruge, ţi-o jur pe Allah! 

Clătinai din cap. 

— Sunt obosit. Pune-mi pătura sub cap. 

— N-ai putea călări, domnule? 

— Nu. 

— Te rog mult, încearcă. 

Credinciosul meu Halef nădăjduia că va izbuti să-mi 
înlăture amorţeala şi să-mi redea energia, cu ajutorul 
gândului răzbunării. Dar văzându-mă în aceeaşi stare, se 
trânti la pământ şi începu să se lovească cu pumnii în cap. 

— Să nimicească Allah pe ticălosul, pe care nu-l mai 
putem prinde! Să nimicească Allah şi ciuma, care a luat vlaga 
lui sidi! Allah să nimicească... dar, Allah, Allah, nu sunt decât 
un vierme, un netrebnic şi nu-s bun de nimic! Mai bine să mă 

trântesc şi eu aici, ca să mor şi eu! 

Atunci mă ridicai. 

— Halef, să lăsăm vulturul să-i mănânce pe prietenii 
noştri? 

— Vrei să-i îngropăm? 

— Da. 

— Unde şi cum? 

— N-avem unde decât aici, în nisip. 

— E o muncă foarte grea, domnule; dar o voi face. Dar pe 
Saduk ăsta, care făcea pe prostul, ca să-şi ucidă stăpânul, îl 
las să-l mănânce vulturii. Vreau să văd însă dacă prietenii 
noştri mai au ceva la ei. 

Cercetarea aceasta era zadarnică. Li se luase tot ce 
aveau. Câtă bogăţie încăpuse pe mâna nemernicilor! Era de 
mirare că nu luaseră şi pumnalul din inima Bendei. Desigur că 
ucigaşii s-au temut să-l descleşteze mâna şi să i-l smulgă. 
Rugai pe Halef să i-l lase împlântat în inimă, aşa cum îl 
găsisem. Nu m-aş fi încumetat nicicând să-l ating. 

Ne apucarăm să răscolim pământul. Nu ne puteam folosi 
decât de mâini şi cuțite. Dar lucrul era atât de anevoios, încât 
ne-ar fi trebuit o săptămână întreagă ca să putem face 
groapa. 

— Nu merge, domnule, spuse Halef. 

— Ne întoarcem la turn. E la o depărtare de vreo două ore 
de aici. 

— Wallahi, la astă nu m-am gândit! Aducem pe englez, cu 
oamenii şi cu uneltele lui. 

— Şi până atunci dăruim vulturilor un prânz îmbelşugat! 

— Atunci mă duc eu şi tu rămâi lângă cadavre. 

— Vei cădea în mâna tâlharilor. Fiindcă şi-au atins ţinta, 
acum trebuie să se fi înapoiat la Turnul Nimrud, ca să ne ia 
armele şi caii după care jinduiesc atât. 

— li sugrum! 

— Pe toţi? 

— Ai dreptate, sidi. Şi nu te pot părăsi, fiindcă eşti bolnav. 

— Mergem amândoi. 

— Cu morţii ce facem? 

— li aşezăm pe cai şi noi mergem pe de lături. 

— Nu eşti în stare, sidi, fiindcă ţi-e rău şi n-ai scăpat de 

slăbiciune. Nu vezi cum te-a istovit scormonirea nisipului? Îţi 
tremură picioarele! 

— Nu-i nimic. Voi tremura şi tot vom ajunge. Hai! 

Aşezarea cadavrelor pe cai fu o muncă din cale-afară de 
grea şi dureroasă. Întrucât n-aveam destule curele şi sfori, fui 
nevoit să tai lasoul, care mă întovărăşise vreme îndelungată 
în toate călătoriile. Nu şovăii să-l tai, fiindcă eram aproape 
sigur că mâna care-l folosise de atâtea ori avea să 
înţepenească şi ea curând. Legarăm astfel cadavrele, încât să 
atârne câte unul de fiece parte a cailor noştri. Inşfăcarăm 
apoi hăţurile şi pornirăm spre turn. 

Nu voi uita niciodată drumul acesta. Dacă n-aş fi fost cu 
Halef, m-aş fi prăbuşit de zece ori. Cum mergeam câţiva paşi, 
cădeam în genunchi. Mă opream mereu, ca să pot porni iar. În 
loc să ţină două ore, călătoria dură de trei ori pe atâta. 
Soarele apunea. Nu duceam eu calul de frâu, ci el mă târa. In 
felul acesta şi cu ajutorul lui Halef, izbutii să străbat drumul. 

E drept că mersesem atât de încet şi din dorinţa de a ne 
feri de orice întâlnire neplăcută. In sfârşit, sosirăm prea târziu 
la turn. Nu-mi închipuisem nicicând că-mi voi sfârşi aici viaţa 
zbuciumată pe care o trăisem! 

Ne oprirăm în acelaşi loc, unde stabilisem tabăra cu o 
seară înainte. Nu văzurăm nici urmă de englez. Bileţelul meu 
lipsea; prin urmare îl găsise şi-l citise, aşa că se îndreptase 
spre canal, după îndemnul meu. Aşezarăm cadavrele pe 
pământ, ţesălarăm bine caii şi ne culcarăm, întrucât nu mai 
puteam face nimic deocamdată. 

— Ştiu că ne vom revedea, îmi spusese Benda. 

Da, eu o revedeam! Cu toate că eram zdrobit de oboseală 
şi nu puteam judeca limpede decât cu sforţări uriaşe, începui 
să-mi fac mustrările cele mai aspre. S-ar fi cuvenit să-mi apăr 
cu mai multă ardoare părerea şi presimţirile şi să mă 
împotrivesc din răsputeri lui Hassan Ardşir-Mirza. Dacă boala 
ce mă năpădise mi-ar fi îngăduit să pornesc odată cu el în 
călătoria aceea plină de primejdii şi de jale, aş fi avut putinţa 
să-l fac nevătămător şi pe acel Mirza Selim. A trecut atâta 
vreme de atunci; totuşi, nici azi n-am conştiinţa pe deplin 
împăcată din pricina nehotărârii mele! 

Petrecui o noapte infernală. Deşi nu aveam călduri, pulsul 

îmi bătea cu o repeziciune neobişnuită şi respiraţia mi era 
scurtă şi grăbită; limba mi-era uscata; închipuirea îmi 
frământa mintea cu atâtea grozăvii, încât chemai de câteva 
ori pe Halef, ca să mă încredinţez că visez. De alte câteva ori 
mă smulse din aceste coşmaruri o durere, pe care o simţeam 
la subsuori, la gât şi în ceafă. Din pricina acestei stări, pe care 
o redau în detaliu, doar fiindcă în Germania cazurile de ciumă 
sunt atât de rare, mă trezii în zori înaintea lui Halef şi-mi 
dădui seama că mi-au apărui umflături sub umeri şi pe gât, 
un buboi în ceafă, o sumedenie de bubuliţe pe piept şi pe 
părţile dinăuntru ale braţelor. Imi socotii soarta pecetluită şi-l 
strigai pe Halef. 

Fireşte, mă privi şi se înspăimântă. Îl rugai să-mi dea 
puţină apă şi-l trimisei la canal, să-l caute pe englez şi să-l 
cheme repede. Trecură trei ore — care mi se părură trei 
veacuri — până când să se înapoieze; dar îl văzui singur. 
Cercetase toate împrejurimile şi nu găsise decât un topor, în 
vecinătatea unor numeroase urme de copite, care îl făceau să 
creadă că acolo se desfăşurase o luptă. Adusese şi toporul; 
era dintre uneltele pe care le luase englezul la săpături. 
Fusese oare atacat de persani? Intr-un asemenea caz, ar fi 
rămas vreun rănit sau vreun mort în preajma turnului. N- 
aveam cum să aflu adevărul, întrucât nu eram în stare de nici 
un efort. 

Infăţişarea mea trebuie să se fi înrăutățit mai mult în 
timpul lipsei lui Halef, după cum îmi dădui seama din 
îngrijorarea şi stăruința cu care mă îndemnă să iau vreun leac 
din cele pe care le aveam. Da, să iau vreo doctorie, dar care 
anume? Chinina, cloroformul, amoniacul, arsenicul, opiumul şi 
toate celelalte pe care le cumpărasem de la Bagdad nu-mi 
puteau ajuta câtuşi de puţin. Ce ştiam eu, un profan, despre 
ciumă şi combaterea, ei! Mă gândeam că aerul proaspăt, 
curățirea straşnică a corpului prin cât mai multe băi şi tăierea 
buboiului ar fi cele mai nimerite leacuri. Şi cum simţul de 
prevedere îmi poruncea să nu rămân în locul acela, începui să 
mă sfătuiesc cu el unde să ne ducem. 

Speram să fie prin apropiere un izvor, sau vreun pârâiaş 
măcar şi când îmi îndreptai privirea spre apus, mi se păru că 
zăresc o gârlă dincolo de ruine. Il rugai pe Halef să se ducă 

până acolo călare, ca să se încredinţeze dacă nu mă înşelă 
ochii. 

Credinciosul meu servitor se arătă numaidecât gata să-mi 
îndeplinească rugămintea, dar îşi arătă îngrijorarea că mă 
lasă singur. Şi îngrijorarea aceasta avea să se dovedească 
întemeiată. Plecase de vreo jumătate de oră, când auzii 
apropiindu-se tropote de cai. Mă întorsei şi dădui cu ochii de 
şapte arabi, dintre care doi păreau răniţi. Se găseau printre ei 
şi cei trei care încercaseră cu o zi înainte să ne ia caii şi 
armele. Văzând cadavrele, rămaseră uimiţi şi se opriră să se 
sfătuiască în şoaptă. Apoi, veniră lângă mine şi mă 
înconjurară. 

— Ei, azi ne dai caii şi armele? mă întrebă cel care-mi 
vorbise şi de data cealaltă. 

— Da, luaţi ce vreţi, răspunsei nepăsător şi continuând să 
zac. 

— Undei tovarăşul tău care lipseşte? 

— Unde sunt cei patru inşi, pe care i-aţi atacat ieri la 
canalul Anana? replicai. 

— Vei afla atunci când îţi vom lua calul şi armele. Dă-le 
încoace! Dar uită-te bine la cele şase puşti îndreptate spre 
tine! Dacă tragi în noi, te ucidem! 

— Nici nu mă gândesc să trag. Vă dau bucuros ceea ce-mi 
cereţi, fiindcă în loc să omor eu numai pe unul din voi, veţi 
muri cu toţii. Indată ce vă veţi atinge de calul meu sau de 
vreunul din lucruri. 

Arabii râseră. 

— Doar nu se vor descărca singure armele astea! 

— N-ai decât să încerci. Na, ia-l! 

Mă ridicai cu mare greutate şi-i dădui unul din revolvere 
cu mâna stângă, în timp ce-mi deschisei haina cu dreapta, ca 
să-mi vadă gâtul şi pieptul. Arabul îmi smulse arma şi se dădu 
îngrozit înapoi, grăbindu-se spre cal. 

— Kivakihalla! — Pentru numele lui Dumnezeu! strigă 
înspăimântat, în timp ce făcu o săritură de panteră şi 
încalecă. E ciumat, îi paşte moartea, moartea! Fugiţi, 
credincioşilor, fugiţi cât mai iute din ţara asta blestemată, 
fugiţi, dacă nu vreţi să muriţi! 

Îşi mână calul în goană şi ceilalţi îl urmară cu aceeaşi 

repeziciune. 

Din pricina spaimei de moarte care-i cuprinsese, aceşti fiii 
iubiţi ai Profetului uitaseră de învăţătura din Coran, care 
glăsuieşte că totul e scris în Cartea sfântă şi că prin fuga 
aceasta tot nu vor putea scăpa de soarta ce le este 
statornicită. In acelaşi timp, uitaseră să se răzbune pentru 
faptul că nu-mi puteau lua arma, trimiţându-mi un glonte în 
cap înainte de a fugi. 

După altă jumătate de oră, Halef se înapoie cu o mină 
strălucitoare de bucurie. Bănuiala mea fusese întemeiată; 
găsise un pârâiaş, a cărui apă limpede se vărsa în Eufrat şi al 
cărui mal era acoperit de câteva tufişuri, îi  istorisii 
întâmplarea cu arabii şi se arătă foarte supărat că nu fusese 
cu mine. Îmi jură că i-ar fi împuşcat pe toţi. 

Inainte de a părăsi turnul, trebuia să găsim morţilor un loc 
de odihnă. Toporul luat de Halef avea să ne fie de mare folos. 
Mă târâi până la poarta de răsărit a ruinelor. Halef aduse 
cadavrele şi făcu o spărtură într-unui din pereţi; apoi, aşeză în 
ea morţii, cu partea superioară a corpului îndreptată în sus şi 
începu să astupe spărtura fără ca cei patru să fie atinşi de 
pământ. 

In timpul acesta priveam emoţionat, întipărindu-mi pentru 
totdeauna în minte trăsăturile acestor fiinţe dragi. Benda 
zăcea lângă ruinele Babilonului. Părul ei bogat şi frumos 
atârna printre dărâmături, iar mâna dreaptă îi era încleştată 
pe pumnalul împlântat în inimă. Tot aşa fusese îngropat şi 
Mohammed Emin, şezând şi cu obrazul întors spre răsărit, 
acolo unde raiul va fi luminat într-o zi de strălucirea 
Domnului. Fuseseră cu toţii la înmormântarea lui Mohammed 
Emin şi Hassan Ardşir-Mirza, rostise o rugăciune. Cine ar fi 
putut proroci atunci că vor avea tuspatru aceeaşi soarta! 

Când zidul ridicat ajunse în dreptul obrajilor celor patru 
nefericiţi, Halef îşi luă rămas-bun de la ei. Mă apropiai şi eu şi 
îngenuncheai. 

— Allah il Allah, ve Mohammed Rahsul Allah! spuse micul 
hagiu. Sidi, lasă-mă să rostesc şi eu rugăciunea morţilor! 

Şi o rosti cu toată căldura. Se cuvine să mă ruşinez pentru 
faptul că mi-au curs şiroaie de lacrimi pe obraji? 

Apoi, făcui fiecăruia câte o rugăciune creştinească pentru 

„călătoria din urmă”. Nu ajunseră la Kerbela, oraşul jalei şi 
păşiseră într-un pelerinaj mai înălţător, sus, în oraşul luminii şi 
adevărului unde nu se săvârşesc greşeli şi unde domnesc de- 
a pururi fericirea şi bucuria. ; 

Mormântul fu acoperit şi plecarăm. Imi înfrânai durerea şi 
mă aruncai în şa. După ce merserăm câţiva paşi, îmi întorsei 
privirea spre locul de care-mi era atât de greu să mă despart. 
Ah, omule, tu cea mai frumoasă şi mai mândră dintre 
creaturile pământeşti, cum de eşti atât de neînsemnat şi 
neputincios, încât eternitatea îşi aruncă, valurile asupră-ţi? 

Trecurăm încet pe lângă ruinele Ibrahim Chalil şi 
străbăturăm marginea de sud a câmpului de ruine, luând-o la 
dreapta. Fui nevoit să mă ţin bine în şa, ca să nu mă răstorn 
şi merserăm mai bine de o oră până la locul pe care-l găsise 
mai înainte Halef doar în jumătate de oră. Se vedea un 
pârâiaş, care curgea dinspre vest şi a cărui apă era clară şi 
proaspătă ca aceea a unui izvor. Pârâiaşul şerpuia prin 
nenumărate meandre spre fluviu şi avea pe margini sălcii şi 
tufişuri. Nu eram în stare să-mi explic prezenţa acestei ape în 
ţinutul în care ne aflam; dar mai târziu, când văzui şi alte 
râuleţe, de pildă Chawand, Hadrisch, îmi dădui seama că 
regiunea e foarte bogată în tot felul de ape. Sunt şi mlaştini 
întinse, care dau naştere frigurilor. 

Halef îmi înjghebă un cort; apoi mă scăldai şi mă culcai pe 
aşternutul de frunze, care urma să-mi slujească drept pat. 
Limba mi-era de un roşu aprins la margini, iar la mijloc 
negricioasă şi plină de crăpături. Eram scuturat când de 
frisoane, când de călduri; vedeam pe micul hagiu ca printr-o 
ceaţă deasă şi-l auzeam vorbind ca prin vis; mi se părea că- 
mi răsună în urechi glasul unui ventriloc. Bubuliţele şi 
umflăturile de pe corp se înmulţiseră. Spre seară, într-o clipă 
când frigurile nu mă mai scuturau prea tare, îl rugai pe Halef 
să-mi taie buboiul. Era o operaţie destul de primejdioasă, dar 
Halef se arătă îndemânatic. Apoi, ca să nu dorm prea profund 
şi să-mi înrăutăţesc astfel boala, îi cerui lui Halef să mă 
trezească, în cazul când aş da semne de ameţeală. A doua zi, 
mă simtii puţin mai bine şi Halef plecă după vânat. 

Se înapoie cu nişte păsări sălbatice, pe care le fripse în 
vârful suliţei. Imi era cu neputinţă să mănânc şi-l văzui şi pe 

el, şezând tăcut şi mâhnit, fără să mănânce. Doar câinele îşi 
potoli foamea. Cât de îndurerată era şederea aceasta pe 
malul Eufratului, „fluviul raiului”! grav bolnav, fără alt ajutor 
decât cel pe care ni-l puteam da noi înşine, chinuit de ciumă 
şi de teama de moarte, mă aflam în mijlocul unor neghiobi 
fanatici; împotriva cărora n-avem altă armă, decât tocmai... 
ciuma! Spre Hilla sau spre altă localitate, nu ne puteam duce. 
Am fi fost ucişi. Ce m-aş fi făcut dacă n-aş fi avut pe bunul şi 
iscusitul meu Halef, oare nu pregeta să-mi dovedească, 
necontenit, dragostea şi credinţa? 

Era a patra zi de când mă îmbolnăvisem şi din câte 
auzisem, ziua aceasta era hotărâtoare. Zăceam şi aşteptam 
vindecarea de la apa în care mă scăldam şi aerul curat pe 
care-l respiram. Cu toate că trupul îmi era istovit de sforţările 
din ultimele zile, credeam că mă pot încrede mai mult în ceea 
ce-mi rămăsese din vlaga de altădată, decât în orice doctorie, 
a cărei întrebuințare n-o cunoşteam de altfel. 

Spre seară, frigurile mă lăsară şi odată cu ele şi durerile, 
într-o oarecare măsură. Petrecui o noapte mai liniştită, iar 
dimineaţa când îi arătai lui Halef limba, care începuse să 
devină din nou umedă, aflai de la el că şi culoarea negricioasă 
era pe cale de dispariţie. Acum, începui să nutresc nădejdea 
că mă voi însănătoşi; dar după-amiază mă înfricoşai, când îl 
văzui pe credinciosul meu slujitor cuprins la rându-i de dureri 
de cap, amețeli şi friguri. Incă din timpul nopţii mi se păruse 
că s-a molipsit de la mine. Când se duse să-mi aducă apă, îl 
urmării cu privirea şi-l văzui clătinându-se: 

— Halef, cazi! îi strigai, speriat. 

— O, sidi, se învârtesc toate în jurul meu! 

— Eşti bolnav. Asta-i ciuma! 

— Ştiu! 

— Ah, eu te-am molipsit! 

— Aşa a vrut Allah. Aşa mi-a fost scris în Carte. Voi muri: 
dar tu te vei duce la Hanneh şi-o vei mângâia. 

— Nu, nu vei muri. Te voi îngriji eu. 

— Tu? întrebă, clătinând din cap. Păi tu te mai lupţi cu 
moartea, care nu vrea să-i scapi din gheare. 

— Ba mă simt mai bine şi merg spre însănătoşire. Te voi 
îngriji şi eu, întocmai cum m-ai îngrijit tu. 

— O, ce sunt eu pe lângă tine! Lasă-mă să mor mai bine! 

Prin urmare, atât de rău îl descurajase ciuma! Fără 
îndoială se ferise destul, ca să nu observ că s-a molipsit. 
Acuma, însă, îl doborâse boala şi după câteva ore începu să 
aiureze. Poate că se îmbolnăvise odată cu mine, la Bagdad, 
când urmărisem atât de aproape „caravana morţilor” şi acum 
apăruse faza cea mai grea a ciumei, mai dureroasă şi mai 
primejdioasă. 

Făceam sforţări uriaşe, ca să mă ridic şi să mă îngrijesc 
singur, fiindcă trebuia să-l cruţ pe Halef. Când îmi aduc 
aminte de orele pe care le-am trăit atunci, mă scutură fiori de 
groază! 

Şi bietul Halef scăpă teafăr, dar într-a zecea zi de boală 
era încă atât de slab, încât eram nevoit să-l sprijin ca să se 
ţină pe picioare. Cât despre mine, nu eram nici eu însănătoşit 
de-a binelea şi nu puteam trage cu arma cea grea. Din 
fericire, tabăra nu ne-a fost descoperită. Când mă oglindii 
pentru prima dată în apă, mă speriai de chipul bărbos şi 
cadaveric pe care-l văzui. Nu ne miram defel, când vedeam 
vulturi rotindu-se prin apropiere şi când hienele şi şacalii, care 
veneau la rău, ne aruncau căutături înfometate. Animalele 
erau însă nevoite să se îndepărteze, din pricina lui Doyan, 
agerul meu copoi, care nu se arăta câtuşi de puţin prietenos. 

In ziua când mă simţii cu adevărat vindecat, mă îndreptai 
spre mormântul persanilor, care se afla încă în stare bună. Mă 
dusesem pe jos şi rămăsei mai bine de o oră la poalele 
turnului, retrăind zilele petrecute cu ei şi lăsând să-mi treacă 
pe dinaintea ochilor chipurile lor dragi. Deodată, câinele pe 
care-l luasem cu mine începu să latre. Mă întorsei şi zării o 
ceată de opt călăreţi, însoţiţi de câţiva câini; călăreţii se 
apropiară de mine. 

— Cine eşti? mă întrebă un bărbat, care părea 
conducătorul lor. 

— Un străin. 

— Ce faci aici? 

— Plâng morţii pe care i-am îngropat în locul acesta. 

— De ce boală au zăcut? 

— Au fost ucişi. 

— De către cine? 

— De către persani. 

— Ah! De persani şi de arabi-zobeizi! Am auzit de asta. Au 
omorât şi vreo patru inşi, care se aflau la canal. 

Mă speriai, fiindcă nu putea fi vorba decât de Lindsay şi 
cei trei oameni care lucrau cu el. 

— Eşti sigur? 

— Suntem din tribul Şat şi am însoţit câţiva pelerini la 
Kerbela. Acolo ni s-a povestit. 

Era o minciună. Tribul Şat locuia departe, în sud şi cei care 
îl alcătuiau înfruntau mari primejdii umblând prin locurile 
acestea. Căutai să-mi ascund neîncrederea, ca să nu-i 
îndârjesc împotriva mea. 

Cel ce-mi pusese întrebările îşi mână calul mai aproape şi- 
mi spuse: 

— Ce armă straşnică ai! Dă-mi-o s-o văd! 

Întinse mâna, ca să-mi apuce arma, dar eu mă trăsei 
înapoi şi-i răspunsei: 

— Arma asta e foarte periculoasă pentru cel care nu ştie 
s-o folosească! 

— Arată-mi cum se mânuieşte! 

— Bucuros, dacă vrei să descaleci şi să mergi cu mine 
ceva mai încolo. Nici un bărbat nu-şi dă arma din mână, dacă 
nu i sigur că nu se întâmplă nici o nenorocire. 

— la încetează! E a mea! Dă-mi-o! 

Îşi întinse mâna şi în acelaşi timp încercă să se 
năpustească  asupră-mi, cu calul. Dar Doyan, care-i 
surprinsese mişcarea, făcu o săritură uriaşă, îl înşfacă de braţ 
şi-l smulse de pe cal, răsturnându-l la pământ. Arabul care 
ţinea câinii de curea dădu un țipăt şi-i asmuţi împotriva lui 
Doyan. 

— Cheamă-ţi câinii! îi poruncii, ridicându-mi arma. 

Porunca nu-mi fi ascultată şi trăsei trei împuşcături, una 
după alta. 

Cu fiece împuşcătură, ucisei câte un câine; între timp însă, 
uitasem să-l supraveghez pe conducătorul cetei, care se sculă 
pe furiş, se prăvăli asupră-mi şi mă trânti. Eram prea slab, 
încă şi n-aveam cum să mă împotrivesc. Cu toate că avea 
braţul muşcat, mă copleşi şi mă tinu, până când îi veniră 
tovarăşii într-ajutor. Vitejii îmi luară numaidecât arma şi 

cuțitul; apoi, mă legară şi mă rezemară de o grămadă de 
cărămizi. 

Doyan continua să se lupte cu trei câini, care mai 
rămăseseră în viaţă. Sângera din mai multe răni, dar nu 
înceta să se apere cu tot curajul. Unul din arabi îşi propti 
arma în umăr şi apăsă pe trăgaci. Glontele îl nimeri pe bravul 
meu câine în coaste; sărmanul animal se prăbuşi mort şi fu 
sfâşiat de sălbaticii lui vrăjmaşi. 

Mi se părea că fusese împuşcat sub ochii miei cel mai bun 
prieten. Ah, slăbiciunea ce mă stăpânea! Dacă aş fi avut 
vânjoşia de totdeauna, cum aş mai fi rupt dintr-o smucitură 
frânghia cu care-mi. fuseseră înţepenite braţele! 

— Eşti singur? mă întrebă conducătorul arabilor. 

— Nu. Am un tovarăş, răspunsei. 

— Unde? 

— In apropiere. 

— Ce căutaţi pe aici? 

— Ne-am îmbolnăvit de ciumă şi n-am putut merge mai 
departe. 

In răspunsul acesta sincer, vedeam singurul mijloc de a 
scăpa de ei. De-abia rostisem ultimul cuvânt, când îi auzii 
scoțând ţipete înspăimântate şi-i văzui dându-se îndărăt. 
Conducătorul fu singurul care râmase pe loc şi-mi spuse 
râzând în silă: 

— Eşti şiret, dar pe mine nu mă păcăleşti! Cine se 
îmbolnăveşte de ciumă şi nu mai poate merge, acela nu se 
însănătoşeşte niciodată! 

— la uită-te bine la mine! îl îndemnai. 

— Eşti palid ca un mort, dar nu din pricina ciumei, ci a 
frigurilor. Unde-i tovarăşul tău? 

— S-a dus la... uite că vine! 

Auzisem de departe un glas care încerca să strige, dar nu 
rostea decât sunete repetate „Rin! Rih! Rih!”. Răsună apoi 
galopul furios al unui cal şi după o clipă armăsarul meu năvăli 
furtunos printre dărâmături. Halef şedea călare pe «el, 
ţinându-şi mâna stângă după gâtul calului, iar dreapta, în 
care avea pistolul său dublu, între urechile animalului. Arma-i 
era atârnată pe umăr. 

Arabii se întoarseră şi-l priviră. Nu se puteau dumiri cum 

venise „mortul” călare! Nemaifiind în stare să rămână pe cal, 
Halef se răsturnă la pământ. 

— Dur Kawi, Rih — opreşte te, Rih! strigai cât putui de 
tare. 

Isteţul animal se opri. 

— Dă-te deoparte, Halef! 

Mă ascultă şi armăsarul veni exact în faţa mea. Halef 
căzuse la pământ. Nici nu apucase să se ridice bine şi m-a şi 
întrebat, cu o voce mânioasă: 

— Am auzit Împuşcături, sidi, pe cine trebuie să ucid? 

Vederea acestui bolnav probabil că i-a convins îndată pe 
arabi de adevărul spuselor mele, căci strigară: 

— Este ciumă! Allah să ne păzească! 

— Da, este ciuma! strigă şi comandantul, aruncând 
carabina şi cuțitul şi sărind pe cal. Fugiţi, oameni buni! Voi 
însă, voi câinilor care aţi adus molima, pe voi să vă înghită 
iadul! 

Ţinti spre mine şi un altul spre Halef. Apăsară amândoi pe 
trăgaci; dar mâna primului fusese paralizată de muşcătura 
câinelui, iar a celuilalt tremura de teama ciumei: gloanţele nu 
nimeriră ţinta. Şi Halef trase cu pistolul, dar măna lui tremura 
ca o frunză-n vânt; nici el nu nimeri şi când vru să ridice 
flinta, aceasta i se păru prea grea iar arabii fugiseră deja şi se 
aflau la depărtare, în siguranţă. 

— Au scăpat; să-i ia dracul! strigă el, dar ceea ce 
articulase era mai mult un mormăit agitat decât un strigăt. Ce 
ti-au făcut, sidi? 

l-am povestit şi apoi l-am rugat să taie frânghia. 
Sărmanul, abia avea puterea s-o facă. 

— Dar, Halef, cum te-ai urcat pe cal? l-am întrebat. 

— Foarte simplu, sidi, răspunse el. S-a aşezat jos pe 
pământ, iar eu m-am urcat pe el, după ce am dezlegat 
cureaua. Ştiam unde eşti şi când am auzit împuşcăturile, mi- 
am dat seama că trebuie să-ţi vin în ajutor. Zgomotul făcut de 
această carabină se aude până departe. Tu mi-ai dezvăluit 
secretul despre calul tău şi de aceea m-a adus atât de repede 
până la tine. 

— Simpla ta apariţie a fost de ajuns pentru a mă elibera. 
Teama de ciumă este mai puternică decât toate armele. 

Oamenii aceştia precis au povestit şi altora despre conflictul 
cu noi şi de aceea, cred că nu avem de ce să ne mai temem 
de alte întâlniri, atâta timp cât ne mai aflăm aici. 

— Şi Doyan? Acelea de acolo sunt rămăşiţele corpului lui? 

— Da. 

— O, ce dureros! Pentru mine e ca şi cum s-ar fi smuls o 
jumătate din corpul tău! A murit luptând vitejeşte? 

— Da. Ar fi fost biruitor, dacă nu l-ar fi împuşcat. Dar am 
suferit o pierdere şi mai dureroasă. Englezul a fost ucis, 
împreună cu oamenii lui. 

— Englezul? Allah! Allah! Cine ţi-a spus? 

— Comandantul acestor arabi. El a afirmat că ar fi auzit 
această veste; dar poate că a fost şi el acolo, cu ei. 

— Trebuie să le găsim cadavrele. Vom începe să căutăm, 
de îndată ce voi putea să merg din nou, ca să-i îngropăm. 
Englezul acesta era un necredincios; dar te iubea şi de aceea 
îl iubeam şi eu. Domnule, sapă o groapă pentru câine! Să se 
odihnească aici, lângă persani, i-a apărat şi pe ei. Nu vreau 
să-l mănânce vreun vultur sau vreun şacal. Apoi, însă, te rog 
să mă duci de aici. Sunt atât de sleit, de parcă m-ar fi lovit şi 
pe mine un glonţ! 

l-am îndeplinit dorinţa. Credinciosul Doyan arăta pe 
marginea gropii ca şi cum ar fi vrut să apere şi mort fiind, 
siguranţa celor de care se despărţise. Apoi l-am urcat pe 
Halef pe cal şi după ce mi-am recuperat armele, m-am întors 
încet, cu el la pârâu, fără să bănuiesc faptul că vestea despre 
moartea englezului fusese, din fericire, doar urmarea unei 
erori. Simţeam nevoia să părăsesc cât mai curând acest ţinut 
unde îşi găsiseră moartea atât de mulţi dintre noi. La 
călătoria pe care intenţionasem cândva să o facem la 
Hadramaut nici măcar nu mai era cazul să ne gândim acum... 

6. În Damasc 


— „Te salut, Damasc, tu împărăție a florilor, tu regină a 
parfumurilor, tu lumină a ochilor lumii, tu sfântă fecioară, tu 
cea care ne dăruieşti toate bucuriile şi tu duşmancă a tuturor 
supărărilor!” 


Aşa salută călătorul Damascul, atunci când stă acolo sus, 
la Kubbet en Nassr, a cărui moschee se înalţă pe Djebel Es 
Salehieh, ca un foişor de unde poţi privi ţinutul până hăt 
departe. 

Această Kuppe Es Salehieh oferă incontestabil cea mai 
frumoasă privelişte din lume. In spate, se află pitoreştile 
piscuri ale munţilor Antiliban înălțate spre cer, iar în faţa 
privirii se întinde câmpia Damascului preaslăvită de 
musulmani, un adevărat paradis al naturii. In imediata 
apropiere a munţilor se află El Ghuta, o câmpie care, cale de 
mile întregi, este împodobită de pomi fructiferi şi de cele mai 
frumoase flori, udată şi înviorată de opt râuleţe şi pârâuri, din 
care şapte sunt afluenţi ai fluviului Barrada. Şi în spatele 
acestei grădini în formă de inel, străluceşte oraşul, numit de 
arabi Schamm, ca o fată morgana devenită realitate pentru 
pelerinii deşertului dornici de consolare şi desfătare. 

Aici, călătorul se află pe un pământ încărcat de istorie, pe 
care şi legenda şi-a aflat epoca de înflorire. Spre nord, se află 
Djebel Kassium unde, conform legendei orientale, Cain l-a 
ucis pe fratele său Abel. In El Ghuta se afla, aşa după cum 
sună o legendă arabă, pomul cunoaşterii, sub care s-a 
petrecut primul păcat, iar în Damasc se înalţă vestita 
moschee a Omeiazilor, pe minaretul căreia va poposi Hristos 
în Ziua Judecăţii de Apoi, pentru, a-i judeca pe vii şi pe morţi. 
Şi astfel, istoria Damascului nu poate fi întrecută de istoria 
nici unui alt oraş, de la începutul şi până la sfârşitul 
pământului, aşa precum afirmă mândrul şi fanaticul locuitor 
al „Oraşului de pe Barrada”. 

Fără îndoială, Damascul este unul dintre cele mai vechi 
oraşe de pe pământ, dar nu poate fi stabilită cu exactitate 

data întemeierii lui, întrucât istoriografia musulmană mai mult 
a încâlcit firele tradiţiei decât să le desfacă. În Cartea sfântă, 
Damascul este deseori amintit. In acea vreme era numit şi 
Aram Damasek. David l-a cucerit şi l-a adăugat şiragului de 
perle strălucitoare ale coroanei sale. Apoi, au domnit aici 
asirienii, babilonienii, persanii, romanii şi arabii. Când Saulus 
a devenit Paulus, el se afla sub stăpânirea arabilor. 

— Ridică-te şi du-te pe stradă şi întreabă în casa evreului 
de unul pe nume Saulus din Tarsus; precum vezi, el se roagă! 
Astfel i s-a adresat Domnul lui Ananias (Istoria Apostolilor 9, 
11). Şi astăzi mai există acea stradă. Ea duce de la Bab esch 
Scherki în est, spre Bab el Yahya, în vest; este marea arteră 
de circulaţie a orasului şi se numeşte încă Suk ed Djamak. 

La o distanţă de un sfert de oră de oraş, în apropierea 
cimitirului creştin, se poate vedea un platou stâncos pe locul 
unde Saul a fost învăluit de o lumină strălucitoare venită din 
ceruri şi o voce puternică i s-a adresat astfel: „Eu sunt lisus, 
pe care tu îl prigoneşti; greu iţi va fi să te împotriveşti!” 
(Istoria Apostolilor 9, 5). 

Lângă Porta orientalis — o frumoasă poartă specifică 
vechii Rome, cu trei intrări — se află casa lui Ananias. Alături 
de o poartă zidită, se vede şi fereastra prin care Apostolul a 
fost coborât într-un coş (aceeaşi operă, cap. 9, 25). 

Damascul a fost cucerit şi dărâmat în nenumărate rânduri, 
dar de fiecare dată s-a ridicat iarăşi, renăscând din temelii. 
Deosebit de nemiloasă a fost stăpânirea lui Tammerlan, care 
în anul 1400 şi-a lăsat cetele barbare să săvârşească omoruri 
timp de zece zile. Când moartea se întinse deasupra oraşului, 
izbucniră focuri uriaşe care desăvârşiră prăpădul. Sub 
stăpânirea otomană oraşul şi-a pierdut din ce în ce mai mult 
însemnătatea. Din oraşul vestit de odinioară, deveni un orăşel 
ca oricare altul, reşedinţa unui paşă-guvernator şi oricine ştie 
că acest soi de administratori nu se pricepe decât să 
secătuiască până şi cea mai bogată ţară din lume şi să 
sărăcească până şi cel mai prosper popor, prin tot felul de 
impozite. 

Astăzi, Damascul ar avea 200.000 locuitori. Cred însă că 
mai apropiată de adevăr e cifra de 150.000. Între aceştia sunt 
30.000 creştini şi 3.000-5.000 evrei. Nici un musulman, nici 

chiar cei din Mecca, nu-i atât de robit fanatismului ca un 
locuitor din Damasc. Nu-i prea îndepărtată vremea când nu 
se îngăduia unui creştin să încalece o cămilă sau un cal. Era 
nevoit să meargă pe jos, dacă nu voia să încalece un măgar. 
Fanatismul acesta, care duce atât de lesne la încăierări 
sângeroase, este tot atât de puternic ca în 1860, când au fost 
măcelăriți mii de creştini. 

Mişcarea sângeroasă împotriva creştinilor începu la 
Hasbeya, pe coasta Hermonului, la Deir el Kamr, în sudul 
Beirutului şi în oraşul de pe coastă Saîda. In ziua de 9 iulie a 
anului pomenit mai sus, tocmai la amiază, când muezinul îşi 
chema credincioşii la rugăciune, izbucni în Damasc mişcarea. 
Populaţia musulmană înarmată, răzvrătită şi condusă de 
başbuzuci, tăbări asupra creştinilor. Bărbaţii şi copiii fură 
bătuţi crâncen şi omorâţi. Unele femei şi fete avură aceeaşi 
soartă, iar altele fură vândute în târgurile de sclave. 
Guvernatorul Ahmet Paşa privi liniştit grozăvia; dar se găsi 
altcineva să ia apărarea creştinilor şi anume unul care luptase 
toată viaţa împotriva lor. Era Abd el Kader, viteazul beduin 
din Alger, care-şi părăsise patria spre a-şi căuta uitarea în 
Damasc. Primi în casa sa pe creştinii care îi cerură sprijin şi 
străbătu apoi oraşul însoţit de algerienii săi, ca să-i 
ocrotească pe fugari şi să-i ducă într-un loc ferit de furia 
mulţimii. El izbuti să adăpostească în vechea cetăţuie vreo 
zece mii de inşi. Bandele de ucigaşi vrură să pătrundă în 
cetăţuie, dar Abd el Kader năvăli printre ei, în ţinută 
războinică şi urmat de ai săi, cărora le porunci să dea foc 
întregului oraş, în cazul când cetele de başbuzuci s-ar năpusti 
asupra creştinilor. Amenințarea avu urmarea aşteptată. 
Creştinii scăpară cu viaţă. Aceasta fu mărinimia curajoasă a 
omului care apoi a fost ţinut pe nedrept prizonier de francezi, 
timp de cinci ani, după pacea de la Kerbens. 

De la Damasc porneşte drumul de caravane ce duce la 
Mecca şi care poate fi străbătut în 45 de zile. Până la Bagdad, 
caravanele au de mers 30-40 de zile, dar curierul poştal 
ajunge numai în 12 zile, călărind pe dromadere. Totuşi 
folosirea acestui mijloc e mai scumpă. Pentru o scrisoare 
trimisă la Istambul prin curier s-au plătit 28 de mărci, iar 
pentru o scrisoare recomandată chiar 50 de mărci. 

Şi eu venisem de la Bagdad la Damasc, dar nu mersesem 
pe drumul folosit de curier, datorită unor pricini destul de 
întemeiate. 

După ultimele întâmplări pe care le-am istorisit, am zăcut 
încă şase zile în tabăra de pe malul râului, până când Halef se 
întremă şi ne puturăm întoarce la Bagdad. Inainte de a pleca, 
cercetarăm în amănunţime regiunea din jurul canalului, spre 
a-l găsi pe Lindsay şi oamenii lui, dar nu dădurăm de ei şi nu 
zărirăm măcar vreo urmă. Ajunşi la Bagdad aflarăm de la 
proprietarul nostru că n-a văzut pe englez şi n-a auzit nimic 
despre el. Mă văzui nevoit să vestesc Legaţiei engleze 
dispariţia lui. Mi se făgădui că se vor face imediate cercetări, 
dar şi acestea se dovediră infructuoase, aşa că mă hotărâi să 
plec. 

Nu avui de întâmpinat piedici băneşti, întrucât găsisem în 
ruinele turnului Belus o sumă destul de însemnată, fără să 
scormonesc printre dărâmături, ci într-un alt mod şi în alt loc 
decât m-aş fi aşteptat. 

Intr-o zi, pe când Halef zăcea pe marginea râului, 
cufundat într-un somn adânc şi mă gândeam îngrijorat la 
starea în care ne aflăm şi la putinţa de a ne salva, îmi adusei 
aminte de cuvintele pe care le rostise Marrah Durimeh, atunci 
când ne despărţisem şi-mi dăruise amuleta: „Nu te poate 
ajuta, atâta vreme cât e închisă; dar dacă ai nevoie de vreun 
leac, sau de un mijloc de scăpare, deschide-o. Ruh 'i Kulyan îţi 
va veni în ajutor, chiar dacă nu-i lângă tine. „Fireşte nu-mi 
trecu prin minte că pot aştepta vreun ajutor de la această 
amuletă. Imi atârnase vreme îndelungată la gât, fără s-o iau 
vreodată în seamă. Acum însă mă simţii îndemnat de 
curiozitate să văd ce-i în ea. O dezlegai, îi tăiai 
îmbrăcămintea şi găsii o foaie de pergament, în care se 
aflau... două bancnote englezeşti. Mărturisesc sincer că în 
clipa aceea fui cuprins de o bucurie fără margini. Şi recunosc 
totodată că, faţă de ceea ce găsii înăuntrul amuletei, Marrah 
Durimeh fusese îndreptăţită să spună: „Nu ajută câtă vreme e 
închisă!”. Dar de unde avea bani englezeşti această bogată 
fiică de rege? Ar fi trebuit să-mi frământ prea mult mintea, ca 
să răspund acestei întrebări. La urma urmelor, oriunde şi în 
orice mâini se pot afla bancnote englezeşti. Nu ştiam dacă 

donatoarea era atât de bogată, sau dacă ţinea să-mi poarte 
neapărat de grijă. Aş fi voit să mă întorc la Lizan, ca să-i 
mulţumesc. Odată cu pierderea englezului, dispăruse şi un 
prieten foarte culant în problemele băneşti, ca să spun astfel; 
obişnuita lui expresie: „Eu plătesc, Well.” avusese o mare 
însemnătate pentru mine, care eram destul de sărăcuţ. 
Acum, paguba-mi era acoperită pentru un timp, ceea ce mă 
încânta, fiindcă scăpăm de o mare grijă. 

Şi Halef se bucură, când îl înştiinţai că găsisem cele două 
bancnote în amuletă. Ca să-i mulţumesc şi mai mult îi spusei 
că sunt hotărât să-l însoțesc la haddedihni, fiindcă ştiu că ţine 
la tovărăşia mea şi fiindcă vreau să mă îngrijesc de cei doi 
slujitori ai englezului, care probabil că se mai află acolo. Mă 
simţeam îndatorat faţă de Lindsay să fac lucrul acesta. 

După ce ne întremarăm de-a binelea în Bagdad şi ne 
luarăm cele trebuincioase, dădui lămuriri privitoare la drumul 
pe care-l vom urma, pentru cazul că ar fi întrebat cineva de 
noi şi pornirăm. Străbăturăm Samara, îndreptându-ne spre 
Tekrit şi cotirăm apoi la apus, spre Thathar, pentru a ne feri 
de triburile vrăjmaşe cu care ne ciocniserăm până atunci. 
Într-o zi întâlnirăm în faţa vestitelor ruine El Hather doi inşi, 
care ne spuseră că şammarii se retrăseseră din obişnuitele lor 
locuri de păşunat spre sud-vest, în preajma localităţii El Daîr, 
pe malul Eufratului, ca să scape de nepotolita vrăjmăşie a 
guvernatorului din Mosul. Ajunserăm cu bine acolo, fără să ne 
întrerupem călătoria. 

Sosirea noastră stârni în acelaşi timp bucurie şi mâhnire. 
Amad el Ghandur nu venise încă. Intregul trib fusese deosebit 
de îngrijorat din pricina noastră, dar tot mai nădăjduia că ne 
vom întoarce teferi. Acum, speranţa aceasta fu spulberată. 
Moartea lui Mohammed Emin umplu de nemărginită jale 
întregul trib, care-i comemora amintirea într-un chip deosebit. 

Cu totul astfel ne primi Hanneh, care fu foarte fericită 
când ne văzu şi se aruncă în braţele lui Halef. Şi el fu peste 
măsură de încântat că este iarăşi cu ea. Fericirea lui deveni 
fără margini, atunci când Hanneh ne însoţi în cort ca să ne 
arate un mic hagiu, ce venise pe lume în timpul lipsei 
noastre. 

— Ştii, sidi, ce nume i-am dat? mă întrebă. 

— Nu. Spune-mi-l! 

— Se numeşte, după tine şi după tatăl lui, Kara Ben Halef. 

— Ai făcut foarte bine că l-ai numit aşa, soţie minunată şi 
mamă iubitoare, spuse Halef. Fiul meu va fi viteaz, ca şi tatăl 
său, fiindcă are nume mai lung decât sulița vreunui duşman. 
Toţi bărbaţii îl vor cinsti, toate fetele îl vor îndrăgi şi toţi 
vrăjmaşii vor pieri, când va răsuna în luptă numele Kara ben 
hagi Halef Omar ben hagi Abul Abbas Ibn hagi Davud el 
Gossarah! 

Fireşte şi şeicul Halef se bucură, când ne văzu. Câştigase 
o mare trecere în rândurile haddedihnilor şi era de prevăzut, 
datorită împrejurărilor, că va dobândi în curând rangul de 
conducător. In cazul acesta, micul şi credinciosul meu hagiu 
putea fi sigur că va aparţine cândva şeicului şammarilor. 

Insoţiţi de numeroşi prieteni, ne plimbarăm prin toate 
locurile pe care le văzusem în fugă data trecută, iar seara ne 
aşezarăm în jurul corturilor, ca să istorisim arabilor curioşi 
păţaniile prin care trecusem. Halef nu uita să insiste mereu 
asupra felului cum mă ocrotise în timpul îndelungatei noastre 
călătorii. Cei doi servitori irlandezi erau încă acolo. În timpul 
lipsei noastre aproape că se sălbăticiseră şi-şi însuşiseră tot 
ce le era trebuincios ca să se poată înţelege cu gazdele lor 
prietenoase. Cu toate acestea, voiau să plece şi când auziră 
că nu mai au de ce să-şi aştepte stăpânul dispărut, mă rugară 
să-i iau în slujba mea. Consimţii, fiindcă mă gândisem la 
acelaşi lucru. 

Aveam de gând să plec spre Palestina şi de acolo, pe 
mare, spre Constantinopol. Totuşi, ţineam să văd mai întâi 
Damascul, oraşul Omeiazilor şi ca să mă feresc de orice 
întâlniri neplăcute pe drumul de la Mosul încoace, mă hotărât 
să pornesc spre sud de El Deir, peste Eufrat şi să străbat 
această cale destul de lungă spre miazăzi. Ajungeam astfel la 
Damasc, trecând peste munţii Hauran. 

Dar haddedihnii nu voiau să-i părăsesc atât de repede. 
Halef ţinuse morţiş să mă însoţească pană la Damasc. Ca să-i 
împlinesc dorinţa şi să-i dau răgazul să-şi trăiască în voie 
fericirea familială ce-i fusese hărăzită, îmi prelungii mult 
şederea, mult mai mult decât aş fi vrut. Săptămânile trecură 
una după alta. Vremea aspră venise de mult şi acum era pe 

sfârşite. Rugai pe haddedihni să nu mă mai reţină — şi 
plecarăm. 

O sumedenie de membri ai tribului ne întovărăşiră până la 
Eufrat, pe al cărui mal stâng ne luarăm rămas-bun de la ei. 
Halef pentru câtva timp, iar eu pentru toată viaţa. 
Aprovizionaţi din belşug cu cele necesare, trecurăm fluviul şi 
curând îi pierdurăm din vedere. După o săptămână de drum, 
zărirăm înălțimile munţilor Hauran; dar cu două zile înainte 
avusesem o întâlnire, ale cărei urmări se vor vedea mai 
târziu. 

În zorii zilei de care am pomenit, văzurăm în depărtare 
patru inşi călare pe cămile, îndreptându-se în aceeaşi direcţie 
ca şi noi. Întrucât ştiam că beduinii care mişună prin preajma 
munţilor Hauran nu inspiră nimănui destulă încredere, mă 
gândii că ne-am putea simţi mai în siguranţă dacă am călători 
împreună cu cei de dinaintea noastră; de aceea, mânarăm 
caii mai repede, ca să-i ajungem. Când ne zăriră îşi iuţiră şi ei 
mersul, dar noi ne apropiam din ce în ce. Cei patru opriră şi-şi 
traseră în lături animalele, ca să ne facă loc să trecem. Unul 
dintre ei era un om bătrân, iar ceilalţi trei tineri; n-aveau 
înfăţişare războinică, dar îşi ţineau armele în mâini, spre a 
preveni orice neplăcere. 

— Sallam! îi salutai, oprindu-mă în faţa lor. Puneţi-vă la loc 
armele. Nu suntem tâlhari. 

— Cine sunteţi? întrebă bătrânul. 

— Suntem trei franconi din Apus, iar slujitorul meu e un 
arab paşnic. 

Chipul i se însenină şi mă întrebă într-o franţuzească 
stricată, ca să se încredinţeze de adevărul spuselor mele: 

— Din ce ţară, domnul meu? 

— Din Germania. 

— Ah, răspunse el, ţara dumneavoastră e foarte paşnică; 
locuitorii ei citesc multe cărţi şi beau cafea. Şi acum de unde 
veniţi? Sunteţi poate negustor, ca mine? 

— Nu. Călătoresc mereu şi scriu cărţi despre ţările pe care 
le cercetez, ca să aibă ce să comenteze oamenii de la noi, 
când beau cafea. Vin de la Bagdad şi mă duc la Damasc. 

— Da, dar în loc de unelte de scris, văd că aveţi o 
sumedenie de arme la dumneavoastră! 


260 


— Asta-i din pricină că mi-ar fi foarte greu să mă apăr cu 
uneltele de scris împotriva beduinilor, pe care îi pot întâlni în 
timpul călătoriilor şi mai ales pe drumurile acestea. 

— Aşa e, încuviinţă bătrânul, care părea că nu-şi închipuie 
altfel un scriitor, decât ca pe un ins cu un toc uriaş după 
ureche, cu o măsuţă de scris pusă pe şa şi cu o călimară 
uriaşă atârnată de ambele părţi ale calului. Acum, tribul 
Anazeh umblă prin Munţii Hauran şi trebuie să fii prevăzător. 
Vreti să mergem împreună? 

— Cu plăcere. Vă îndreptaţi tot spre Damasc? 

— Da. Acolo locuiesc. Sunt negustor şi fac în fiecare an o 
călătorie cu caravana la arabii din sud, în interes comercial. 
Dintr-o astfel de călătorie mă înapoiez. 

— Să străbatem munţii răsăriteni, ori s-o ţinem spre 
stânga, pe şoseaua ce duce spre Mecca? 

— Care ar fi calea cea mai nimerită? 

— In tot cazul, a doua. 

— Sunt de acord. Aţi mai fost pe aici? 

— Nu. 

— Atunci vă voi călăuzi eu. Înainte! 

Neîncrederea de adineauri a negustorului pierise cu 
desăvârşire. Era o fire deschisă şi vorbăreaţă şi-mi mărturisi 
curând că are la el o sumă destul de însemnată, dobândită în 
schimbul mărfurilor vândute. E drept, însă, că arabii îi 
plătiseră mai ales „în natură”; dar vânduse şi aceste lucruri, 
ba chiar câştigase la ele. 

— Şi la Istambul am o sumedenie de legături de afaceri, 
îmi spuse. Vă duceţi şi acolo? 

— Da. 

— Oh, atunci aţi putea să predaţi fratelui meu o scrisoare? 

— Bucuros. Prin urmare, îmi îngăduiţi să vă caut când voi 
fi în Damasc, spre a lua scrisoarea? 

— Poftiţi! Fratele meu Maflei este tot negustor şi are 
legături mai multe şi mai îndepărtate. Poate că v-ar fi de 
folos! 

— Maflei? Hm! Am auzit undeva numele ăsta. 

— Unde? 

— Hm, daţi-mi voie să-mi aduc aminte... da, ştiu! Am 
cunoscut în Egipt pe fiul unui negustor. Se numea Isla Ben 

Maflei. 

— Adevărat? Oh, asta-i extraordinar! Isla este nepotul 
meu, adică fiul fratelui meu. 

— Dacă o fi fost acelaşi Isla! 

— la spuneţi-mi cum arăta? 

— Mai bun ca orice descriere este amănuntul că Isla a 
regăsit în preajma Nilului o fată, ce fusese răpită de la părinţii 
ei. 

— Asta se potriveşte, da, se potriveşte! Cum se numea 
fata? 

— Seniţa. 

— Da, e adevărat. Unde l-aţi găsit? Unde v-a istorisit 
despre fată? Nu cumva la Cairo? i 

— Nu, ci chiar acolo unde s-a întâmplat faptul. Il ştiţi 
exact? 

— Da. A venit mai târziu la Damasc, în interes de afaceri 
şi mi-a povestit. Nu şi-ar fi regăsit niciodată logodnica, dacă 
nu s-ar fi întâlnit cu un anume Kara Ben Nemsi, un effendi 
din... ah, Allah il Allah, effendi acesta scria nişte lucruri care 
urmau să fie citite! Cum vă numiţi, domnule? 

— În Egipt şi prin alte locuri mi se spunea Kara Ben Nemsi. 

— Hamdulillah, quel miracle! Prin urmare, dumneavoastră 
sunteţi, chiar dumneavoastră? În cazul ăsta, domnule, vă 
strâng încă o dată mâna! Trebuie să locuiţi la mine în Damasc 
împreună cu oamenii dumneavoastră; nu se poate altfel! 
Casa mea vă aparţine, împreună cu tot ce se află în ea. 

Şi cu o bucurie de nestăpânit, strânse călduros şi mâinile 
lui Halef şi ale celor doi irlandezi. Slujitorii lui Lindsay se 
arătară uimiţi de această izbucnire prietenoasă ale cărei 
temeiuri nu le puteau înţelege. Lui Halef fui nevoit să-i traduc 
pe îndelete toată convorbirea pe care o avusesem în 
franţuzeşte. 

Şi Halef se apucă să istorisească întâmplarea, înflorind-o 
după obişnuinţa orientală. Fireşte, eu mă dovedisem cel mai 
vestit hekim başchi de pe pământ, Halef fusese cel mai 
curajos erou din lume. Isla cel mai înzestrat flăcău din 
Istambul, iar Seniţa cea mai încântătoare floare de rai. In 
schimb, Abrahim Mamur fu zugrăvit în culori drăceşti, iar 
isprava pe care o săvârşisem era cunoscută şi lăudată în tot 

Orientul. Când încercai să-i potolesc oarecum flecăreala şi să- 
| silesc să nu sară peste limitele adevărului, îmi spuse pe un 
ton foarte hotărât: 

— Sidi, tu nu ştii cum a fost şi nu poţi înţelege! Eu am fost 
pe atunci aga al tău şi eram dator să mă îngrijesc de cele ce- 
ţi trebuiau. 

In asemenea prilejuri, orientalii sunt de nelecuit, aşa că fui 
nevoit să tac şi să-l las să isprăvească. Bătrânului, însă, îi 
plăcea tocmai felul înflorit în care-şi înfăţişa Halef isprava din 
Egipt. Bravul meu hagiu crescu mult în ochii negustorului, 
care-l îndrăgi numaidecât. 

Ajunserăm nestânjeniţi la şoseaua de caravane şi intrarăm 
prin „poarta cerului” în mahalaua din Meidan, în care Marele 
Hagiu iniţiase pe vremuri caravana de pelerini, ce pleca spre 
Mecca. Imaginea lăuntrică a Damascului este cu totul diferită 
de aceea pe care şi-o închipuie cineva care o judecă după 
înfăţişarea exterioară. Oraşul nu-i lipsit de clădiri 
impunătoare, dar străzile, sunt strâmbe şi înguste. Pereţii 
caselor sunt lipiţi cu humă şi măresc impresia neplăcută a 
străzilor. Şi aici, ca în cele mai multe oraşe orientale, se văd 
pretutindeni câini râioşi, care constituie un mare pericol 
pentru sănătatea locuitorilor. Belşugul de apă din împrejurimi 
înlesneşte producerea miasmelor vătămătoare, care au 
asigurat oraşului o proastă reputaţie. 

Cartierul creştinilor se află în partea de răsărit a oraşului 
şi începe la „poarta lui Tema”, aşezată la sfârşitul căii de 
caravane ce se îndreaptă spre Palmyra. E tot atât de urât ca 
şi restul oraşului şi cuprinde o sumedenie de ruine, a căror 
îndepărtare musulmanul n-o socoteşte câtuşi de puţin utilă. In 
cartierul acesta şi anume, în preajma Mănăstirii Lazariştilor, 
se află casa în care a locuit în anul 1869 Kronprinţul Prusiei. 

Spre sud, dincolo de „strada cea dreaptă”, se află cartierul 
evreilor, pe când jumătatea de răsărit a oraşului aparţine 
musulmanilor. Aici se pot vedea cele mai frumoase clădiri ale 
Damascului; cetăţuia, minunatele bazaruri, marele han Assad 
Paşa şi înainte de orice Moscheea Omeiazilor, în care, din 
păcate, nici un creştin nu are voie să pătrundă. 

Are o lungime de 550 de picioare şi o lăţime de 150 de 
picioare şi se înalţă pe locul unui templu păgân, distrus de 

împăratul Teodosiu. Arcadius a clădit pe acelaşi loc o biserică 
creştină, închinată Sfântului loan. In ea se află dulapul în care 
s-a păstrat capul Sfântului loan Botezătorul şi pe care se 
presupune că l-ar fi găsit Al-Ualid, cuceritorul Damascului. 

Al-Ualid, pe care musulmanii îl numesc „sabia lui 
Dumnezeu”, prefăcu în moschee jumătate din biserica 
Sfântului loan. A fost o ciudăţenie cu oarecare temeiuri. 
Armata de asediu era împărţită în două: una se afla în faţa 
porţii, sub însăşi conducerea lui al-Ualid, iar cealaltă sub 
conducerea blândului Abu Obeida, în faţa porţii vestice. 

Cuprins de furie din cauza duratei asediului, Al-Ualid jură 
să nu cruţe viaţa nici unui locuitor. Când pătrunse în sfârşit 
biruitor în oraş, începu măcelul. Locuitorii din partea de apus 
se grăbiră să încheie cu Abu Obeida o înţelegere, în baza 
căreia ei se obligau să deschidă poarta, iar el făgăduia că nu 
va ucide pe nimeni. Ambele oştiri pătrunseră în acelaşi timp 
în oraş, venind pe direcţii diferite şi se întâlniră în afara şi 
înăuntrul bisericii Sfântului loan. În urma îndemnului lui Abu 
Obeiîda, Al-Ualid porunci să înceteze măcelul şi se învoi ca 
jumătate din biserică să rămână creştinilor. 

Timp de vreo o sută cincizeci de ani, creştinii şi 
mahomedanii îşi făcură rugăciunile în acelaşi templu, până 
când îi dădu în gând lui Velid | să treacă întreaga clădire în 
folosinţa celor de o credinţă-cu el. Făgădui că va despăgubi 
pe creştini pentru pierderea ce aveau să sufere, dar ei nu-i 
dădură crezare şi se împotriviră. Exista o prorocire, care 
susţinea că acela ce se va încumeta să se atingă de acest 
lăcaş al Domnului e sortit unei nebunii fără putinţă de lecuire 
şi se credea că această prorocire va înspăimânta pe calif. Dar 
aşteptările fură înşelate; mai mult, el fu cel dintâi care ridică 
toporul, spre a sfărâma măreţul altar. Apoi, intrarea folosită 
de creştini fu zidită. Biserica, prefăcută în întregime în 
moschee, fu împărţită în numeroase săli cu coloane corintice 
şi împodobită cu mozaic şi şase sute de candele din aur 
masiv. Pentru transformarea ei au fost aduşi vreo mie două 
sute de arhitecţi şi pictori greci: cele mai frumoase coloane 
din Siria fură cărate până la Damasc şi legenda afirmă că 
planurile şi calculele erau atât de numeroase, încât au trebuit 
să fie purtate de optsprezece animale, ca să poată fi 

cercetate de Velid. Speriat de suma uriaşă la care se ridicase 
costul lucrărilor, Velid le plăti şi porunci să fie arse, ca să nu 
fie cunoscute de nimeni. 

Mokkaddy, un scriitor arab, povesteşte că pereţii moscheii 
ar fi fost acoperiţi cu marmură până la o înălţime de 
doisprezece metri, iar de acolo până la tavan cu sticlă aurită 
şi colorată. Şi bolțile diferitelor săli, sprijinite de stâlpi negri 
cu dungi aurite, ca şi crenelurile rezemate pe stâlpi de 
marmură albă, au o minunată îmbrăcăminte de mozaic. Pe 
kubbet en nisr! se află o uriaşă lămâie de aur, iar deasupra ei 
o rodie de aur. Cele trei minarete ale moscheii au fost făcute 
în epoci diferite. „Minaretul logodnicii”, aşezat în partea de 
nord, a fost clădit de Velid ca un turn în formă de popic. 
Turnul El Charbisch e clădit în stil arabo-egiptean şi are o 
formă octogonală plăcută. Minaretul Iza are un turn pătrat şi 
un altul îngust, în stil turcesc, cu un acoperiş ascuţit şi 
balcoane pentru muezin?. Hristos se va urca pe cel mai înalt 
dintre balcoanele acestea, în ziua când va despărţi pe cei 
buni de cei răi. 

Locuinţa tovarăşului meu de călătorie se afla în preajma 
acestei moschei. Ca să ajung la locuinţă, trecui printr-o uliţă 
lăturalnică şi îngustă. Primisem prietenoasa lui invitaţie, ca să 
nu-l supăr. Ne oprirăm în faţa unei case din cărămizi, în care 
nu mai era nici o deschidere, în afară de o poartă, nu prea 
înaltă şi nici prea lată. Negustorul cobori, luă o piatră şi 
începu să bată cu putere în poartă. După câtva timp, poarta 
se deschise şi se ivi un chip de arab, strălucitor ca abanosul. 

— Allaha, domnul! strigă negrul. 

Negustorul nu-i răspunse şi ne făcu semn să-l urmăm. Mă 
luai după el cu Halef, spunând irlandezilor să ducă animalele 
în curte şi să rămână lângă ele. 

Intrarăm într-o curte îngustă, la capătul căreia se înălța 
altă clădire; uşa era deschisă. După ce trecurăm pragul 
acestei case, pătrunserăm într-o cameră pătrată, pavată cu 
marmură. Din trei părţi se înălţau nişte arcade, ale căror 
deschideri erau ascunse de vase mari pline cu portocale, 
lămâi, rodii şi smochine. Cea de-a patra parte a încăperii, prin 


1 Cupola vulturului. 
2 Cel care cheamă pe credincioşi la rugăciune. 

care intrasem, era acoperită cu iasomie, trandafiri de Damasc 
şi ibişi sirieni. În mijlocul acestui loc se afla un bazin de granit, 
în a cărui apă înotau de zor o sumedenie de peşti aurii şi 
argintii. In fiecare colţ al bazinului era câte o deschizătură, 
prin care curgea necontenit apa. Deasupra arcadelor se afla 
un etaj, la care se ajungea pe o scară largă şi împodobită cu 
flori frumos-mirositoare. Etajul era împărţit în numeroase săli 
şi încăperi, la ale căror ferestre atârnau, fie perdele de 
mătase, fie transperante minunate. 

Câteva femei erau tolănite pe perne moi, lângă bazin. 
Când ne văzură, scoaseră ţipete înspăimântate şi fugiră pe 
scară, ca să dispară în încăperile de sus. Numai una din ele 
nu fugise. Ridicându-se odată cu celelalte, se apropie de 
negustor şi-i sărută respectuos mâna. 

— Alla altunlama senin gelme, baba — Allah să-ţi 
aurească înapoierea, tată! îl salută. 

O strânse drăgăstos la piept, şi-i spuse: 

— Du-te la mama şi vesteşte-o că Dumnezeu a dăruit 
casei mele oaspeţi preţioşi. li voi conduce în selamlăc şi apoi 
voi veni să vă văd. 

Şi el vorbi turceşte, ca şi fiica sa. Poate că mai înainte 
locuise la Istambul. 

Fata plecă şi noi ne urcarăm pe scară, ajungând într-un 
culoar, în care se aflau câteva rânduri de uşi. 

Gazda deschise una dintre ele şi păşirăm într-o încăpere. 
spațioasă, în care pătrundea o lumină puternică, printr-un 
acoperiş străbătut de numeroase deschideri acoperite cu 
geamuri colorate. De a lungul pereţilor erau înşirate perne 
mari catifelate. O pendulă franţuzească îşi bătea monoton tic- 
tacul într-o firidă. Din tavan atârna un candelabru aurit şi cu 
multe braţe, iar între perdelele de mătase pereţii erau 
acoperiţi cu numeroase portrete în rame costisitoare. 

Işi poate închipui oricine uimirea care mă cuprinse când 
văzui că erau aceleaşi ilustraţii grosolane care „fericesc” şi 
azi, încă, întreaga lume: Napoleon în uniformă de împărat, cu 
obraji rotunzi şi roşii; Frederic cel Mare, cu o privire 
străpungătoare; Washington, cu o perucă uriaşă; Lady 
Stanhope, într-o îmbrăcăminte caraghioasă; lupta marină de 
la Tschesme; Hercule, călare pe balaurul Sfântului Gheorghe 

şi în sfârşit, luarea cu asalt a Saguntului, din ale cărui 
creneluri ieşeau ţevi de tun. La urma urmelor, asemenea 
monstruozităţi artistice se potrivesc foarte bine... Orientului! 

In faţa pernelor, se aflau măsuţe placate cu metal şi 
având pregătite pipe umplute cu tutun şi ceşcuţe de cafea, în 
mijlocul odăii era — nu-mi venea să cred, dar ochii nu mă 
puteau înşela! — Un pian, un adevărat pian, din păcate însă 
într-o stare jalnică. L-aş fi deschis numaidecât, dar trebuia să 
păstrez demnitatea pe care o datoram emirului Kara Ben 
Nemsi. 

De abia ne aşezarăm şi apăru un băiat frumos, care aduse 
un lighenaş cu cărbuni înroşiţi, ca să ne aprindem pipele. 
După câteva minute se ivi altul, cu o kahvetest! argintată şi 
ne turnă cafea în ceşcuţe. După ce luase primul fum din pipă, 
gazda ne ură din nou bun-sosit şi când sfârşi tutunul, ne ceru 
îngăduinţa de a se duce pentru câteva clipe la ai săi. 

Fumarăm şi ne sorbirăm liniştiţi cafelele, până când 
stăpânul casei se înapoie şi ne îndemnă să-l urmăm. Ne 
concluse într-o încăpere mai bogat împodobită decât aceea în 
care şezuserăm; aici urma să locuiesc eu, iar în încăperea 
alăturată urma să fie găzduit Halef. Gazda ne făgădui că va 
avea grijă şi de cei doi irlandezi. Coborârăm apoi scara, 
oprindu-ne într-o odaie unde, cu o repeziciune de neînchipuit, 
se pregătise baia. Găsirăm aici două costume complete, 
începând cu fesul roşu şi sfârşind cu papucii. 

Era o găzduire cu adevărat orientală, pentru care nu ştiam 
cum să-mi arăt recunoştinţa. Când ieşirăm din baie şi ne 
îmbrăcarăm, ne întoarserăm în selamlăc, ca doi oameni cu 
adevărat noi. Indatoritoarea noastră gazdă poruncise să fie 
anunţată când ne vom înapoia, astfel că abia păşirăm şi-o 
văzurăm intrând în odaie. 

— Domnule, ai făcut o mare bucurie alor mei, învoindu-te 
să te găzduim, îmi spuse, tutuindu-mă, fiindcă-mi vorbi iar în 
limba arabă. Când le-am povestit cine eşti, s-au arătat cu toţii 
dornici să te cunoască. Le îngădui să vină? 

— Cu plăcere, fiindcă m-aş simţi şi eu încântat să-i cunosc 
şi să le vorbesc. 

— Vor veni abia după-amiază, întrucât acum pregătesc 


1 Cană cu cafea. 

prânzul, pe care nu vor să-l lase azi pe seama slujnicele. Ai 
mai văzut ilustraţii de felul acestora? mă întrebă, în clipa 
când privirea-mi căzuse întâmplător pe aceea care-l înfăţişa 
pe Hercule. 

— Sunt foarte rare, îi răspunsei cu două înţelesuri. 

— Da. Le-am cumpărat la Istambul şi le-am plătit foarte 
scump. Nimeni nu are în Damasc astfel de tablouri 
costisitoare. Ştii pe cine înfăţişează? 

— Aproape că nu cred să ştiu! 

— Să-ţi spun eu, fiindcă am fost lămurit de oameni 
pricepuţi. În primul tablou este sultanul el Kebir!, iar într-al 
doilea înțeleptul emir al nemsilor (germanilor); apoi este 
regina Angliei?, cu şahul americanilor. Lângă tabloul cu flori e 
un erou? din Diabekir care ucide o focă. Alături e lupta de la 
Tschesme şi apoi asedierea lerusalimului* de către creştini. 
Sunt frumoase tablouri, nu-i aşa? 

— Extraordinare! Dar ce-i aici, în mijlocul odăii? 

— Ah, e lucrul cel mai preţios pe care-l am. E un tşa/gy;, l- 
am cumpărat de la un englez, care a locuit în casa asta. Vrei 
să ţi-l arăt? 

— Voiam tocmai să te rog. i 

Ne apropiarăm ele pian şi-l deschiserâăm. Intr-un colţ citii: 
„Edward Southey, Leadenhalistreet, London”; o privire îmi fu 
de ajuns, ca să văd trei clape sărite. In rest instrumentul era 
într-o stare bunicică. 

— Şi acum, să-ţi arăt la ce foloseşte. 

Cu aceste cuvinte, gazda se aplecă furtunos asupra 
clapelor şi scoase nişte sunete care mă asurziră. Păstrai totuşi 
un aer de uimire şi-l întrebai, cu toată naivitatea, dacă mai 
are vreun instrument muzical. 

— Englezul mi-a dat şi demir iplic€ şi un ciocan, cu care să 
fac muzică. Ştii, ca să nu mă doară mâinile. Ţi le arăt îndată. 

Se întoarse curând cu o lădiţă în care se aflau coarde de 


1 Se referă la Napoleon. 

2 Lady Stanhope. 

3 Hercules. 

1 Se referă la oraşul Sagunt. 
5 Tradus exact: muzică. 

6 sârmă. 

diferite grosimi şi un ciocănaş. Luând ciocănelul începu să 
lovească la întâmplare coardele, făcându-le să scoată sunete 
îngrozitoare. Amabilul englez îşi bătuse joc de negustor, 
învăţându-l să se folosească astfel de pian. 

— Vrei să cânţi şi tu? mă întrebă. Nu îngădui nimănui să 
deschidă tșa/gy, dar tu eşti oaspetele meu şi poţi s o faci! 

— Mi-ai arătat cum se cântă în Damasc, îi răspunsei. 
Acum, să-ţi arăt şi eu cum se cântă în Apus, cu un astfel de 
instrument. Trebuie însă să-mi dai voie să-l dreg puţin, fiindcă 
nu-i în stare prea bună! 

— Dar să nu mi-l strici, domnule! 

— Nu, n-avea grijă! Mi-l poţi încredința. 

II acordai, cât putui, şi-mi făcui un scăunel din perne. 
Când începui să cânt câteva cvinte şi octave, gazda-mi strigă 
plin de încântare: 

— Ah, dar ştii să cânţi mai bine ca mine! 

— Asta încă nu-i muzică. Am vrut să aud cum sună corzile. 
Englezul nu te-a învăţat cum se cântă? 

— Soţia lui cânta, dar a murit. El lovea mereu cu degetele 
sau cu palma şi-i era de ajuns. li plăcea, pe semne, fiindcă 
râdea mereu când auzea sunând instrumentul, cum ai spus 
ca se numeşte. 

— Vei vedea îndată cum se cântă cu adevărat. 

Pe vremea când eram elev, acordasem multe piane, ca 
să-mi câştig un ban de buzunar. Prin urmare, îmi fu uşor 
acum să acordez pe cel al negustorului. 

În acest timp, se deschise uşa şi în pragul ei se iviră toate 
chipurile feminine pe care le văzusem la venire. Auzii o 
şoaptă de admiraţie rostită de una dintre femei şi chiar un 
strigăt de încântare, ţâşnit de pe buzele alteia. Ce modeşti 
erau oamenii aceştia! 

Când considerai că am terminat, închisei pianul şi femeile 
dispărură. 

— Nu mai vrei să cânţi? mă întrebă gazda. Eşti un mare 
sanatdar! şi femeile s-au bucurat atât de mult auzindu-te 
încât au lăsat mâncarea pe foc şi ar putea să se ardă. 

— Acum, pianul trebuie să se odihnească, dar după- 
amiază, când vor veni ai tăi, le voi cânta, aşa cum n-au auzit 


1 Artist. 
269 


niciodată. 

— Au venit câteva femei să-mi viziteze haremul. Pot să 
asculte şi ele muzica? 

— Fireşte! 

Eram foarte curios să văd ce impresie va produce asupra 
acestor femei un cântec săltăreţ, dar de dragul mâncării nu 
voiam să le tulbur preocupările gospodăreşti. Prevederea 
mea se dovedi înţeleaptă. Cu gândul la muzica pe care abia o 
aşteptau, gazda şi ajutoarele ei se străduiră să pregătească 
mai repede mâncarea, iar îmbelşugatul prânz se dovedi mult 
mai gustos şi mai îndestulător decât sperasem. Îndată ce 
terminarăm masa, gazda mă întrebă dacă pot veni femeile. li 
răspunsei afirmativ şi băieţaşul care turna cafeaua fugi să le 
cheme. 

Curând veni soţia negustorului, cu două fiice şi un fiu în 
vârstă de vreo doisprezece ani. Femeile purtau văluri şi-mi 
fură prezentate doar cu numele. Odată cu gazdele, veniră şi 
patru prietene ale lor. Se aşezară toate pe perne, tăcute şi 
sfioase, rostind din când în când câte un cuvânt. Când am 
observat cât de des se îndreptau spre mine capetele acelea 
acoperite de văluri, din care răsăreau doar ochii şi vârfurile 
nasurilor, m-am aşezat la pian, ca să le potolesc nerăbdarea. 

Impresia primelor acorduri a fost copleşitoare. 

— Maschallah! strigă Halef, speriat de-a binelea. 

— Bana bak — auziţi, auziţi! ţipă gazda, sărind de pe 
perne şi încrucişându-şi braţele de admiraţie. 

Femeile tresăriră mirate şi începură să ţipe, întinzându-şi 
braţele, fără să-şi dea seama. Astfel, îşi dădură vălurile în 
lături şi aşa am putut vedea o sumedenie de chipuri. 

După un scurt preludiu, am început să cânt cel mai voios 
vals din câte ştiam. La început, ascultătorii mei şezură 
nemişcaţi. Curând însă ritmul îşi făcu efectul. Făpturile acelea 
țepene începură să se mişte; umerii săltară, picioarele-şi 
părăsiră orientala lor încovoiere, iar corpurile începură să se 
legene după tactul muzicii. Stăpânul casei se ridică şi veni în 
spatele meu, urmărind cu ochii holbaţi degetele mele, care 
alergau pe clape. 

Când terminai valsul, îmi strânse mâinile şi se uită 
îndelung la ele. 

— O, domnule, ce fel de degete ai? Parcă ar avea furnici! 
Aşa ceva n-am văzut de când trăiesc! 

— Sidi, spuse Halef. O astfel de muzică găseşti numai în El 
Dşennet, unde sălăşluiesc sufletele morţilor. A//ah il Allah! 

Femeile nu îndrăzneau să-şi rostească impresiile cu glas 
tare. Cu toate acestea, mişcările lor pline de însufleţire şi 
tonul şoaptelor lor mă încredinţară că nu se plictisiseră deloc. 

Cu foarte mici întreruperi am executat o serie întreagă de 
melodii, timp de câteva ore şi publicul meu nu se arătă defel 
obosit de melodiile, pe care nu le mai auziseră până atunci. 

— Domnule, n-am ştiut că în tșa/gy zac ascunse 
asemenea bucăţi frumoase, îmi spuse stăpânul casei, pe un 
ton foarte serios. 

— Ah, mai sunt şi altele în el şi mai plăcute, răspunsei, 
trebuie numai să te pricepi cum să i le smulgi. La noi în Apus, 
sunt mii de bărbaţi şi femei care cântă mai bine ca mine. 

— Şi femei? mă întrebă mirat. 

— Da. 

— Atunci să înveţe şi soţia mea cum se cântă şi apoi să le 
arate şi fetelor. 

Amabila mea gazdă nu-şi imagina câte obstacole puteau 
să apară aici, în Damasc, împotriva unei hotărâri atât de 
pripite. Nu socotii nimerit să i-o spun şi-l întrebai: 

— Când se cântă la pian, cei care ascultă muzica pot să 
danseze, ştii? Ai văzut vreodată un dans apusean? 

— Niciodată. 

— Trimite după cei doi însoțitori ai noştri. Să vină 
numaidecât încoace! 

— Aia? Da ce, ştiu să danseze? 

— Da. 

— Aia?! Păi sunt bărbaţi! 

— Obiceiurile Apusului îngăduie şi bărbaţilor să danseze. 
Vei vedea ce frumos e! 

Odaia răsună de un „peh, peh!” nerăbdător, pe care-l 
scoaseră cu toţii, când unul dintre băieţi fugi să cheme pe 
irlandezi. 

— Ştiţi să dansati? îi întrebai, când intrară. 

Şi ei primiseră alte haine din partea gazdei şi păreau atât 
de curaţi, încât eram sigur că făcuseră şi baie. Se loviră 

prieteneşte cu coatele şi holbară ochii, când zăriră pianul. 

— Heigh-day, a music chest — ia te uită, un pian! zise Bill 
cu toată gura. Să dansăm? Desigur că ştim! Vreţi să 
începem? 

— Da. 

— In hainele astea? 

— De ce nu. 

— Well, ne scoatem pantofii şi dansăm desculți. 

— Ce dansuri cunoaşteţi? 

— Toate! Reel, hornpipe, dansuri muntene, stamp-man, 
polka, gulopp, valsuri — în sfârşit, orice dans ni se cere. Le 
ştim bine de tot! 

— Să vedem! Daţi covoarele la o parte şi daţi-i drumul: un 
dans muntean. 

Cei doi voinici flăcăi irlandezi se arătară neobosiţi şi 
râsetele aprobatoare ale femeilor îi încurajară şi ele. Când mi- 
am dat seama că pot încheia „serata muzicală”, făcui semn 
irlandezilor să-şi potolească avântul. Femeile le mulţumiră 
călduros şi plecară, iar gazda mă rugă să-i dau voie să-şi vadă 
de treburi, fiindcă lipsise atâta vreme din oraş. Îi spusei că voi 
pleca în oraş cu Halef, ca să-l vizitez pe îndelete. Negustorul 
porunci să se înşeueze doi măgari şi să ne întovărăşească 
unul din slujitori. Totodată, ne rugă să nu ne înapoiem tărziu, 
întrucât la masa de seară ne vor aştepta câţiva prieteni de-ai 
sal 

In curte găsirăm doi măgari albi de Bagdad pentru noi şi 
unul cenuşiu pentru servitor, care luase cu el tutun din belşug 
şi pipe. Ne aprinserăm pipele, încălecarăm, trecurăm. prin 
ulicioară şi pătrunserăm în „Strada cea dreaptă” cu picioarele 
goale în pantofi, cu legăturile turbanelor atârnate pe spate şi 
cu pipele scoțând un fum gros: străbăturăm cu gravitatea 
unor paşale turceşti strada însufleţită, ca să ajungem în 
cartierul creştin. Merserăm agale de-a lungul cartierului şi 
observarăm că aproape toţi trecătorii se îndreptau spre 
poarta Toma. 

— Trebuie să fie ceva de văzut pe acolo, spusei 
servitorului. 

— Da, effendi, e foarte frumos acolo, îmi răspunse. Azi e 

sărbătoarea Er-Rimal! şi se trage cu arcul. Cine vrea să se 
distreze se duce la marginea oraşului, în corturi şi grădini, ca 
să vadă dacă Allah îi iubeşte. 

— Putem merge şi noi, fiindcă-i devreme încă. Ştii unde să 
ne conduci? 

— Da, effendi. 

— Atunci, hai să pornim! 

Mânarăm animalele şi ajunserăm curând în Ghuta, unde 
toate drumurile erau pline de oameni voioşi. Imi dădui curând 
seama că Er-Rimal e o sărbătoare, la care iau parte toate 
neamurile ce locuiesc în Damasc, o sărbătoare asemănătoare 
cu aceea a „tirului de porumbei” din Germania; totuşi 
însoţitorul nostru nu mă putu lămuri asupra însemnătăţii ei. 

Pe diferite locuri se ridicaseră corturi, în care se vindeau 
flori, fructe şi tot felul de mâncăruri. Pretutindeni mişunau 
saltimbanci, scamatori, indieni, mâncători de foc, vrăjitori cu 
şerpi; nu lipseau nici dervişii cerşetori, gata să fure. Copiii 
făceau o larmă asurzitoare, hamalii se ciorovăiau, cămilele 
răcneau, caii nechezau, câinii lătrau — şi pe lângă acest 
tărăboi drăcesc erau certurile din care ţâşneau sunetele 
diferitelor instrumente „muzicale”. 

Nicăieri, însă, nu văzui vreun semn, care să mă 
încredinţeze că aici se fac într-adevăr exerciţii de trageri cu 
arcul. 

Pe când treceam pe dinaintea unor corturi, în care se 
vindeau fructe şi şerbeturi, îmi oprii deodată măgarul şi ciulii 
urechea. Ce a fost? Oare auzisem bine? In faţa unui cort mare 
erau adunaţi mai mulţi inşi. Dinăuntru se auzeau sunetele 
unei viori şi ale unei harpe; apoi, un glas răguşit de soprană, 
cântând în dialect muntenesc: 


La miezul nopții de Crăciun, 
Curge vin în loc de apă; 

Și dacă nu mi-ar fi frică, 

Mi-aş lua o oală întreagă să beau. 


— Sidi, ce-i asta?! strigă Halef. Acolo cântă o femeie. Se 
poate?! 


1 Arcaş. 

Dădui afirmativ din cap şi ascultai ultima strofă: 


Mulţi au nouă feluri de mâncăruri 
Asta a pregătit şi baba mea, 
Au şi cârnaţi cu varză călită; 
Bătrâna şi draga mea babă. 


Nu puteam pleca fără să văd cine este în cort; de aceea 
m-am hotărât să intru. Descălecai şi făcui lui Halef semn să 
mă urmeze. Servitorul negustorului rămase lângă animale. Ne 
strecurarăm prin mulţimea de gură-cască. 

În prag ne întâmpină un turc bărbos şi înspăimântător, 
care se răsti la noi: 

— Her kischi bir gurusch — un piastru intrarea! 

Plătii şi aruncai o privire în cort. Nişte scânduri sprijinite 
pe ţăruşi înfipţi în pământ ţineau locul scaunelor şi meselor 
obişnuite în Germania, de pildă. Pe băncile şi mesele acestea 
şedeau înghesuiți peste o sută de arabi, turci, armeni, kurzi, 
evrei, creştini, druzi, maroniți, başbuzuci, arnăuţi ş.a. Aproape 
toţi se delectau cu şerbet sau cafea, fumau sau mâncau 
cozonaci şi fructe. In fund se afla „bufetul”, iar alături de el 
şedeau pe un adevărat „podium” doi viorişti, două cântărețe 
la harpă şi o cântăreaţă la chitară — cu toţii în îmbrăcăminte 
tiroleză. 

Păşii până lângă podium, împinsei fără să spun vreun 
cuvânt pe cei unsprezece inşi care şedeau pe o bancă, 
silindu-i să se înghesuie şi mai mult şi mă aşezai, împreună cu 
Halef. Purtarea mea stârni luarea-aminte a „chelnerului”, care 
să grăbi să vină spre noi şi să mă salute cu o plecăciune 
adâncă. 

— Două şerbeturi! poruncii, urmând să plătesc pentru ele 
cinci piaştri! 

Preţurile erau tot atât de săltate ca la hoteluri! 

În acest timp, chitarista sfârşise cântecul, din care 
ascultătorii ei nu înțelegeau nici un cuvânt şi cu toate că 
aplauzele izbucniră zgomotos, mai cântă o strofă, ca să 
coboare după aceea printre ei, cu „cheta”. Deocamdată noi 
furăm scutiţi de chetă; desigur fiindcă abia intrasem în „sală”. 

Bucata următoare fu un „cântec fără cuvinte”, după 

executarea căruia unul dintre viorişti dispăru îndărătul unei 
perdele. Se cântă un „preludiu” şi vioristul se întoarse — sub 
înfăţişarea unui ucenic german, cu cizme rupte, cu o pălărie 
turtită şi ţinând în mână un ciomag noduros. „Ucenicul” 
începu, să cânte cu glas răguşit şi gros: 


Când mă cuprinde durul de patrie 
Îmi lăcrimează ochii 

Când inima-mi zvâcneşte cu putere, 
Simt că îmbătrânesc mereu. 

Dar mi se uşurează inima. 

Și simt că-mi trecea durerea, 

Când mă plimb pe stradă 

Şi-mi număr încet gologanii! 


Şi cu toate că „publicul” nu văzuse niciodată vreun ucenic 
german şi prin urmare n-avea cum să-i cunoască necazurile, 
ca să nu mai amintesc faptul că nu pricepuse nici un cuvânt 
din tot cântecul, aplauzele răsplătiră „talentul” comicului. 

Mânat de curiozitate, întrebai pe cântăreaţă: 

— Türkü tschaghyr — Sen ne schekel — în ce limbă cânţi? 

— Türkü tschaghyr — im nemtscheadsche — cânt în 
germană, Îmi răspunse. 

— You are cosenquently a german lady — prin urmare, 
sunteţi germană? 

— My native country is German-Austria — patria mea este 
Austria germană. 

— Et comme s'appelle votre ville natale? — Şi cum se 
numeşte oraşul din care sunteţi originară? 

— Elle est nommée Presnitz, situee au nord de la Boheme 
— se numeşte Presnitz şi se află în nordul Boemiei. 

— Ah, în apropierea graniţei saxone, pe lângă Johstadt şi 
Annaberg? 

— Da, tocmai acolo! strigă. Hurrjeh, vorbiţi şi germana? 

— După cum aţi auzit. 

— Aici, în Damasc? 

— Pretutindeni! 

Intrară în vorbă şi colegii ei, care nu-şi mai puteau stăpâni 
bucuria că au întâlnit un german într-o ţară atât de 

îndepărtată. Fireşte, urmară câteva pahare de şerbet 
comandate de mine şi rugămintea lor să le numesc „aria 
preferată”, ca să mi-o cânte. Le împlinii dorinţa şi începură: 


Când se despart două inimi, 
Care s-au iubit cândva, 

E o suferință cumplită, 

Ce nu are asemănare. 


Sunetul de orgă al acestei melodii minunate mă încântă; 
în timp ce o ascultam cu toată luarea-aminte, Halef mă lovi 
uşor cu cotul şi-mi făcu semn să mă uit spre intrare. Imi 
îndreptai privirea spre locul ce-mi arătase şi zării un bărbat 
despre care vorbisem deseori în ultimele zile şi pe care n-aş fi 
crezut că-l voi întâlni pe aici. Trăsăturile lui frumoase şi 
delicate, dar neplăcute din pricină că nu erau armonioase, 
ochii aceia puternici şi scrutători, cu privirea rece şi 
străpungătoare, umbrele întunecoase din jurul lor, care 
aruncau asupra obrajilor mărturia urii, dragostei, răzbunării şi 
a unei nepotolite ambiţii — toate-mi erau prea cunoscute, ca 
să mă pot lăsa înşelat de barba deasă ce acoperea în parte 
chipul acestui bărbat. Era Davud Arafim, ce se ascunsese în 
casa lui din preajma Nilului sub numele Abrahim Mamur! 

Măsură lung cu privirea pe, cei aşezaţi pe bănci şi mese, 
astfel că mă observă imediat. Tresări, se întoarse şi se 
îndepărtă de cort cu paşi grăbiţi. 

— Halef, repede după el! Trebuie să ştim unde locuieşte! 

Sării de pe bancă şi Halef mă urmă. Când ieşii din cort, îl 
văzui pe Abrahim Mamur pornind în goană călare pe un 
măgar, în timp ce băiatul de la care închiriase animalul abia 
se ţinea după el, alergând din răsputeri. Căutarăm pe 
servitorul cu care venisem şi-l găsirăm după o bună bucată 
de vreme în faţa cortului unui povestitor, dar era prea târziu 
ca să-l mai urmărim pe fugar. Gutha era bogată în 
ascunzişuri, astfel că renunţarăm să-l căutăm. 

Intâlnirea aceasta mă indispuse atât de mult, încât mă 
hotărâi să mă înapoiez în oraş. La apariţia acestui om, 
avusesem presimţirea că într-un fel oarecare voi sta cu el de 
vorbă şi acum pierdusem prilejul de a afla cel puţin unde 

locuieşte. Şi Halef mormăi în barba-i rară câteva cuvinte 
„tari”. În cele din urmă, însă, socoti că lucrul cel mai nimerit 
ar fi să ne întoarcem acasă, ca să ne distrăm. 

Ne înapoiarăm pe acelaşi drum pe care venisem. Când 
trecurăm pe „strada cea dreaptă”, auzirăm că ne strigă 
cineva. Era gazda noastră, care stătea cu un tânăr frumos în 
faţa unui magazin de bijuterii. In apropierea gazdei, se afla un 
servitor care-i păzea măgarul. 

— Vrei să cobori puţin, domnule? mă întrebă. Peste câteva 
minute plecăm împreună acasă. 

Descălecai şi urmat de Halef, intrai în prăvălie, unde 
tânărul ne salută foarte respectuos. 

— Acesta-i fiul meu, Schafei Ibn lacub Afarah. 

Aflam acum şi numele gazdei noastre: lacub Afarah. 
Spuse fiului său numele noastre şi continuă: 

— Acesta-i magazinul meu cu giuvaieruri, pe care-l 
conduce Schafei, împreună cu un asociat. Te rog să-l ierţi că 
nu ne poate însoţi! Trebuie să rămână aici, fiindcă tovarăşul 
lui a plecat la serbarea Er-Rimal! 

Mă uitai prin prăvălie. Era mică şi cam întunecoasă, dar 
atât de încărcată cu obiecte preţioase, încât sărmanii de noi 
ramaserăm  înmărmuriţi.  Intreţinui o conversaţie fără 
însemnătate şi aflai că lacub mai are, prin alte bazare, diferite 
prăvălii cu obiecte de drogherie, covoare şi pipe. 

După ce ne tratară cu câte o ceaşcă de cafea, plecarăm. 
Am ajuns acasă, pe înserate. 

În timpul lipsei mele, se făcuse curăţenie în odaia mea. De 
fiecare colţ al tavanului atârnau vase mici cu flori, pline de 
parfum. În alt mod, aş fi înţeles mulţumirea celor din casă 
pentru concertul de pian pe care li-l oferisem! 

M-am tolănit pe perne, cu dorinţa de a trândăvi puţin; dar 
nu-mi putui stăpâni gândul, care mă frământa în legătură cu 
Abrahim Mamur. Ce căuta în Damasc? Pune iar la cale vreo 
mârşăvie? De ce fugise de mine? Doar nu mai aveam nimic 
cu el?! Prin ce mijloc i-aş putea afla locuinţa? 

Cu toate că-mi puneam aceste întrebări şi mă străduiam 
să le găsesc răspunsurile potrivite, trăgeam cu urechea la 
mişcările însufleţite de pe culoar. Deodată, bătu cineva în uşă 
şi-l văzui intrând pe lacub. 

— Domnule, vrei să vii la cină? 

— Îţi aştept porunca. 

— Atunci, vino! Halef, însoţitorul tău, a coborât. 

Dar nu mă conduse în selamlâc, după cum mă 
aşteptasem, ci în cealaltă parte a casei, străbătând două 
coridoare. La capătul celui de-al doilea deschise o uşă. 
Păşirăm într-o odaie mare şi asemănătoare cu un salon, 
luminată de o sută de lumânări. O treime a încăperii era 
despărțită de un drug de fier, de care atârna de-a curmezişul 
o perdea grea de catifea. 

Se aflau pe scaune vreo douăzeci de bărbaţi, care se 
ridicară când intrarăm şi ne salutară, în timp ce lacub îmi 
spunea numele fiecăruia dintre ei: Printre oaspeţi erau doi fii 
şi trei asociaţi ai negustorului. Halef venise înaintea mea şi 
părea că se simte „la largul lui”, păstrând totuşi o atitudine 
demnă. 

Pană „să se spargă gheaţa”, ni se serviră lichioruri cu 
mirosuri şi gusturi plăcute, însoţite de nelipsitele pipe. Când 
se aduse însă primul fel de mâncare, bravul meu Halef, ai 
cărui ochi uimiţi erau gata să iasă din orbite, nu se putu 
stăpâni şi începu să-şi smulgă cu ambele mâini cele 
şaisprezece fire de barbă. In afară de diferite mâncăruri şi 
dulciuri pe care le cunoşteam, ni se aduse un fel de magiun 
din hahb el Aas! şi o şopârlă foarte prăjită, pe care gazda o 
numi „dobb” şi a cărei carne nu-mi displăcu deloc. Dacă 
pribegeşte prin lume, omul se învăţă să renunţe la 
prejudecăţi. 

După ce mâncarăm, se strânseră farfuriile şi paharele şi 
se aduse pianul. O privire rugătoare a lui lacub îmi mărturisi 
dorinţa nerăbdătoare a oaspeţilor şi mă supusei fără 
întârziere acestei plăcute îndatoriri. Pusei însă o condiţie, 
cerând cu toată stăruința să-mi fie respectată. Rugai să se 
dea în lături perdeaua. lacub mă privi speriat. 

— De ce, domnule? mă întrebă. 

— Fiindcă perdeaua va înăbuşi sunetele şi nu veţi putea 
auzi melodiile pe care le doriţi. 

— Dar îndărătul perdelei se află femei! 

— Nu-i nimic; au văluri! 


1 Smochine indiene şi mir. 

De-abia în urma unei îndelungate şi însufleţite convorbiri 
cu oaspeţii săi, consideră că poate trage perdeaua în ambele 
părţi ale odăii şi zării vreo treizeci de femei, tolănite pe perne 
moi şi multicolore. Imi dădui toată silinţa să-mi distrez 
publicul, cântându-i o serie întreagă de melodii; uneori 
încercam să însoțesc execuţia la pian de intonarea cântecelor 
în limba arabă şi cred că am reuşit într-o oarecare măsură. 

După ce am terminat m-am lăsat condus de gazdă la 
fereastra ce dădea spre „strada cea dreaptă”. Pe toată 
întinderea străzii se îngrămădiră nenumărați curioşi. Ce-şi vor 
fi spus musulmanii aceia, auzindu-mă cântând la pian?! 
Musafirii gazdei mele se arătară însă foarte încântați; şi îşi 
dădură seama că nu săvârşesc o încălcare a legilor credinţei, 
bucurându-şi sufletul cu o asemenea desfătare şi plecară pe 
la miezul nopţii, spunându-i lui lacub că-l vor vizita şi altă 
dată. Cât despre femei, în afară de cei şaizeci de ochi şi cele 
treizeci de nasuri, nu putui să văd nici măcar un picioruş, care 
să bată tactul cu vârful pantofilor, din pricina poziţiei cu 
picioarele încrucişate în care stau orientalii de ambele sexe. 

lacub mă însoţi cu toată amabilitatea până în odaia mea şi 
părea fericit, când îl îndemnai pe fiul său să vină cu noi. 
Tânărul era mâhnit că tovarăşul său lipsise de la concert. 

— S-ar fi bucurat foarte mult, dacă te-ar fi auzit, îmi 
spuse. li place muzica şi e un om foarte deştept. Ai putea 
vorbi cu el în limbile italienilor, francezilor şi englezilor. 

— E din Damasc? întrebai eu, ca să pot continua 
convorbirea. 

— Nu, răspunse lacub. E din Adrianopol şi-i nepotul 
unchiului meu. Numele lui e Afrak Ben Hulam, Pană acum nu-l 
cunoscusem. A venit cu o scrisoare a tatălui său şi cu o alta 
din partea fratelui meu, Maflei. 

— Şi de ce a lipsit astă-seara de la cină? 

— Era obosit şi se simţea foarte rău, răspunse Schafei. 
Când s-a înapoiat de la serbare, i-am spus că a sosit în 
Damasc un oaspete ales, Kara Ben Nemsi, care va cânta astă- 
seară la pian. Voia să vină, dar se simţea foarte bolnav şi era 
palid ca moartea. Dar tot a auzit muzica, fiindcă doarme într- 
o odaie foarte apropiată de aceea în care am mâncat. 

După ce mai flecăriră puţin, lacub şi fiul său mă părăsiră şi 


279 


mă culcai. Fără îndoială, pe pernele acestea se dormea mult 
mai bine decât pe nisip, sau pe pământ umed şi plin de 
mirosuri otrăvitoare! 

Dimineaţa, m-a trezit ciripitul minunat al unei bid-ba/ 
aşezată pe o creangă, în faţa ferestrei melc. Când intrai în 
odaia lui Halef, îl găsii bând cafea şi mâncând nişte prăjituri. li 
ţinui tovărăşie până sfârşi şi coborârăm după aceea în curte, 
ca să ne aşezăm lângă bazin şi să fumăm. Mai întâi, însă, mă 
dusei să văd caii. Se aflau într-o curte pavată cu marmura şi 
acoperită cu paie şi se ospătau cu grămezi de curmale; prin 
urmare, nici ei n-aveau de ce să se plângă. 

Tânărul Schafei veni spre noi, ca să ne dea „bună ziua” şi 
să ne roage să i vizităm bazarul. Era nevoit să rămână tot 
timpul acolo, fiindcă starea vărului său se înrăutăţise şi-l silea 
să nu părăsească odaia. 

— Domnule, ştiu că eşti un hekim, îmi spuse. 

— Cine ţi-a povestit asta? îl întrerupsei. 

— Când ai fost în Egipt, ai lecuit mulţi bolnavi. Ne-a 
istorisit Isla. De aceea, am rugat adineauri pe tovarăşul meu 
să-ţi spună ce-l doare, dar nu vrea. Mi-a răspuns că mereu 
suferă de boala asta şi că-i trece în două zile. N-ai vrea să 
vezi ce are? 

— Nu. Nici el nu doreşte şi nici eu nu sunt un adevărat 
hekim. 

După ce plecă tânărul, auzii răsunând pianul. Clapele erau 
atinse uşor de o mână nepricepută. Indată văzui îndreptându- 
se spre mine pe dschibuktschi, care mă rugă să urc în 
încăperile de sus. Mă întâmpină una din fiicele negustorului, 
care-mi spuse pe un ton rugător: 

— Effendi, iartă-mă! Tare aş dori să mai ascult o dată 
ultima melodie pe care ai cântat-o aseară. 

— O vei auzi. 

Se aşeză într-un colţ şi-şi rezemă capul de perete. Cântai 
o minunată melodie religioasă şi o repetai de câteva ori. Fata- 
şi ţinea ochii închişi şi buzele întredeschise, de parcă voia să 
prindă mai bine tonurile pioase şi sărbătoreşti. 

— Să-ţi mai cânt ceva? o întrebai. 

Se ridică şi veni spre mine. 


1 Privighetoare. 

— Nu, effendi. Vreau să dăm respectul cuvenit melodiei 
de adineauri. Dar cine intonează la voi asemenea cântece 
religioase? 

— Le cântă bărbaţii, femeile şi copiii în orice lăcaş creştin 
de cult. lar părinţii evlavioşi le cântă şi acasă, împreună cu 
copiii lor. 

— Domnule, la voi trebuie să fie lucruri minunate! Voi 
dăruiţi libertate celor pe care îi iubiţi. Preoţii voştri, care vă 
îngăduie să cântaţi asemenea melodii împreună cu ei, trebuie 
să fie mai buni şi mai prietenoşi decât ai noştri, care susţin că 
Allah n-a dat suflet femeii. Allah să-i pedepsească pe ei şi pe 
Profet pentru minciuna asta! Dar ţie, effendi, îţi mulţumesc! 

Fata ieşi şi mă uitai tăcut în urma ei. Da, Orientul tânjeşte 
după descătuşarea din lâncezeala grea a atâtor secole. Când 
va reuşi oare să şi-o dobândească? 

Inchisei pianul. Nu mai puteam cânta, fiindcă orice sunet 
ce ar fi ajuns până la ea, ar fi îndepărtat melodia care o 
încântase şi pe care ţinea s-o păstreze în suflet. Coborâi şi 
poruncii lui Halef să înşeueze caii, ca să mergem în oraş 
pentru nişte cumpărături. 

Călărirăm agale de-a lungul străzilor, dornici să ne 
mulţumim cu plăcerea de a vedea totul; pătrunserăm chiar în 
cartierul îngust şi murdar locuit de evrei. Printre ruinele unor 
clădiri măreţe se aflau prăvălioare pe jumătate prăbuşite. 
Bărbaţii erau îmbrăcaţi în caftane roase şi zdrenţuite, iar 
copiii în cârpe; doar femeile purtau veşminte frumoase, pe 
care străluceau giuvaieruri adevărate sau false. Cred că în 
acelaşi fel trebuie să fi fost îmbrăcate soțiile şi fiicele evreilor 
şi atunci când vestise Profetul: „Domnul va cheli capetele 
fiicelor Sionului şi le va lua giuvaiericalele. In ziua aceea, 
Domnul le va smulge giuvaierurile de pe încălţămintea 
costisitoare, copcile şi agrafele, lanţurile şi  brăţările, 
zorzoanele şi scufiţele, blănurile, mărgelele, cerceii, inelele, 
panglicile, rochiile de sărbătoare, paltoanele, vălurile, 
pungile, oglinzile şi toate celelalte podoabe nefolositoare!”. 

La înapoiere, trecurăm pe lângă bazarul în care se afla 
prăvălia cu bijuterii şi vrusei să intru ca să stau de vorbă cu 
Schafei, dar spre mirarea mea găsii prăvălia închisă. In faţa ei 
stăteau de veghe doi khavaşi. li întrebai ce s-a întâmplat 

acolo, dar primii un răspuns atât de grosolan, încât mă 
îndepărtai în grabă. Ajuns acasă, văzui pe lacub şi toţi ai săi 
într-o stare de profundă tulburare, înainte de a intra, fusesem 
întâmpinat la poartă de Schafei. Voia să plece, dar se opri 
când mă zări. 

— Effendi, ai aflat ce s-a întâmplat? îmi strigă. 

— Nu. Spune-mi. 

— Am fost prădaţi în chip groaznic şi înşelaţi! 

Esi AŞ! 

— Iţi va povesti tata totul. Eu trebuie să plec! 

— Unde te duci? 

— Allah 'I Allah, nu ştiu încă! 

Voi iar să fugă, dar îl apucai de braţ şi-l oprii. După cum 
aveam impresia întâmplarea îi răpise calmul, de care avea 
mai multă nevoie ca oricând. Orice neprevedere însă, ca şi 
orice hotărâre pripită, ar fi putut înrăutăţi lucrurile. 

— Nu pleca, încă! îl rugai. 

— Lasă-mă! Trebuie să fug după el! 

— După cine? După hoţ? Cine e? 

— Întreabă-l pe tata! 

Se smuci, dar îl apucai zdravăn de braţ şi-l silii să se 
înapoieze în curte, împreună cu mine. 

Tânărul se supuse vigurosului meu îndemn şi urcarăm în 
grabă scara, spre locuinţa tatălui său. II găsirăm în mijlocul 
odăii, încărcându-şi două pistoale uriaşe şi pregătindu-se să 
plece. Când îşi văzu fiul, se răsti furios la el: 

— Ce mai vrei? N-avem timp de pierdut, n-avem nici o 
clipă de pierdut! Du-te, fugi! Şi eu plec îndată — şi-l voi omori 
pe hoţul acela, oriunde-l voi prinde! 

In jurul lui se afla întreaga familie, care se văieta şi 
plângea, înrăutăţind şi mai mult situaţia. Mă străduii să 
liniştesc pe toţi oamenii aceia mâhniţi şi să-l fac pe lacub să 
mă lămurească asupra celor întâmplate. Indată ce plecasem 
împreună cu Halef, vărul cel bolnav, Afrak Ben Hulam, ieşise 
din casă şi venise la prăvălie, spunându-i lui Schafei să se 
ducă numaidecât la tatăl său, în vederea unei mari 
cumpărături. Adăugase că pe lacub îl aşteaptă marele han 
Assad Paşa. Schafei îl ascultase, dar nu-şi găsise părintele, cu 
toate că-l căutase pretutindeni. Mirat şi neliniştit, se 

îndreptase grăbit spre casă şi rămase înmărmurit când îşi 
găsi tatăl şezând sub arcade. lacub îl lămuri, afirmându-i că 
nu-l trimisese pe Afrak să-l cheme. Schafei fugi la prăvălie, 
dar o găsi încuiată. O descuie cu cheia pe care o avea 
totdeauna la el, şi-şi dădu într-o clipă seama că dispăruseră o 
sumedenie de bijuterii. Printre ele, toate cele de mare 
valoare. Fireşte, înţelese că le furase Afrak Ben Hulam. Se 
duse să-şi anunţe părintele, având însă prevederea să încuie 
mai întâi prăvălia şi să pună doi khavaşi de pază. Vestea 
adusă de Schafei înspăimântase şi mâhnise întreaga familie şi 
în clipa în care ajunsesem acasă împreună cu Halef, tânărul 
voia să alerge după hoţ; dar, aşa cum îmi spusese, nu ştia 
încotro să se ducă. Şi lacub era pregătit de plecare, cu 
hotărârea să împuşte hoţul, cu orice preţ; desigur, însă, nu-şi 
pusese întrebarea unde şi dacă-l va găsi. 

— Cu graba asta nechibzuită, nu veţi obţine nimic; 
dimpotrivă, vă veţi pricinui doar neajunsuri şi pagube! le 
spusei, căutând să-i potolesc. Aşezaţi-vă, ca să ne gândim cu 
mintea limpede şi să ne sfătuim. 

Când mi-am dat seama că s-au mai liniştit, i-am întrebat: 

— Care-i valoarea obiectelor furate? 

— Nu ştiu precis, încă, răspunse Schafei. Trebuie să 
preţuiască multe, foarte multe pungi!! 

— Şi eşti încredinţat că Afrak e hoţul? 

— Da, el e. M-a minţit că mă cheamă tata, ca să poată 
fura. Numai el avea cheia şi ştia unde sunt puse obiectele 
cele mai preţioase. 

— Bine. Prin urmare, altul nu poate fi. Era într-adevăr 
înrudit cu voi? 

— Da. E drept că nu-l văzusem niciodată, dar fusesem 
vestiți că va veni, iar scrisorile pe care ni le adusese erau 
autentice. 

— Era bijutier? 

— Da, chiar foarte priceput. 

— Vă cunoaşte bine familia şi situaţia pe care o aveţi? 

— Da, dar uneori se înşela. 

— A fost ieri la serbare şi la înapoiere, după cât mi-ai 
povestit, era foarte palid. Vreau să ştiu: era palid când l-ai 


1 O pungă cu argint valorează 500 piaştri, iar una cu aur 30.000 piaştri. 

văzut venind sau a pălit abia atunci când a auzit că aveţi un 
oaspete cu numele Kara Ben Nemsi? 

Schafei tresări, privindu-mă uimit. 

— Pe Allah, ce vrei să spui, effendi? Cred că s-a învineţit la 
faţă după ce l-am anunţat că eşti oaspetele nostru. 

— Poate că în felul acesta îi voi da de urma! 

— Effendi, poate că vei izbuti! 

— Când a auzit de mine, s-a speriat. Când am cântat, n-a 
venit. S-a prefăcut că-i bolnav, întrucât nu putea să plece 
atâta timp cât eram în curte şi l-aş fi văzut. După ce am 
plecat, s-a grăbit să iasă din casă şi să se ducă la prăvălie. 
Halef, ştii cine-i acest Afrak Ben Hulam? 

— De unde să ştiu? răspunse hagiul, care intrase în casă 
odată cu mine şi ascultase convorbirea. 

— Nu-i altul decât Davud Arafim, care s-a numit cândva şi 
Abrahim Mamur. Incă de aseară am bănuit că-i el, dar lucrul 
părea atât de neverosimil, încât mi-am spus că poate mă 
înşel. Acum însă sunt sigur că el e hoţul. 

Ascultătorii mei erau amuţiţi de spaimă şi durere, astfel 
că, abia după o tăcere îndelungată, lacub spuse, clătinând 
energic din cap: 

— Nu se poate, effendi. Ruda mea nu s-a numit niciodată 
Arafim sau Abrahim Mamur şi n-a fost niciodată în Egipt. Ai 
văzut ieri pe aici pe acel Mamur? 

— Da. Am uitat să vă povestesc, fiindcă mă gândeam la 
altceva şi eram preocupat de bucăţile muzicale pe care urma 
să vi le cânt. Descrie-mi înfăţişarea rudei tale şi hainele pe 
care le purta ieri, când s-a dus la serbare! 

Descrierea-mi fu făcută numaidecât, în cele mai mici 
amănunte. Se potrivea în întregime cu înfăţişarea lui Abrahim 
Mamur. Cu toate acestea, cei doi negustori nu voiau să 
creadă că era vorba de unul şi acelaşi ins. 

— Afrak Ben Hulam n-a călătorit niciodată în Egipt! repetă 
tatăl; şi apoi, cum ar fi putut avea un străin scrisorile pe care 
ni le-a adus el? 

— Acestea sunt singurele puncte neclare deocamdată; dar 
de ce nu vă gândiţi că acest Abrahim a furat adevăratului 
Afrak scrisorile? 

— Allah kerihm, în cazul ăsta ar fi trebuit să-l ucidă, ca să 

fie sigur că nu va păţi nimic! 

— Vom lămuri poate şi faptul acesta, îl consider pe Mamur 
capabil de orice. Trebuie să-l prindem! Ei, vedeţi că o 
chibzuială liniştită e mult mai bună decât graba nesăbuită? 
Hoţul s-a ascuns undeva în Damasc sau a părăsit oraşul pe 
ascuns. Presupunerea din urmă pare mai întemeiată. Dacă 
într-adevăr a fugit din oraş, ce-ai face, lacub Afarah? 

— Dacă aş şti încotro a luat-o, l-aş urmări până când l-aş 
prinde, chiar de aş fi nevoit să alerg până la capătul lumii! 

— Atunci, trimite numaidecât pe Schafei la poliţie. Să 
reclame că s-a săvârşit un furt în prăvălia voastră şi să ceară 
să se pună paznici la porţile oraşului; totodată să ceară ca 
Ghuta să fie cercetată cu băgare de seamă. Pe lângă asta, să 
se îngrijească pentru tine de un paşaport, care să-ţi dea 
dreptul să călătoreşti prin toată împărăţia sultanului şi să 
obţină o escortă de khavaşi călări, pe al căror sprijin să te poţi 
bizui pe deplin. 

— Effendi, cuvintele tale sunt mai înțelepte decât mânia 
mea de adineauri. Ochiul tău e mai ager decât al meu. Vrei să 
mă ajuţi? 

— Da. Condu-mă în odaia în care a locuit hoţul. 

Schafei plecă la poliţie, iar noi ne îndreptarăm spre odaia 
falsului Afrak. Dintr-o privire îmi dădui seama, după 
înfăţişarea încăperii, că hoţul plecase cu gândul să nu se mai 
înapoieze; dar nu izbutii să descopăr nici o urmă care să-mi 
poată fi de folos. 

— Prin urmare aici nu-i nimic de găsit. Să căutăm alte 
urme. Fiecare din noi trei se va duce la câte una din porţile 
oraşului, să caute pe conducătorii ele animale şi pe călăuze. 

lacub şi Halef primiră bucuroşi propunerea mea; după 
două minute, alergam pe un măgar spre Poarta lui 
Dumnezeu. Nu-mi luasem calul, fiindcă mă gândeam că e mai 
bine să nu-l obosesc, spre a-i păstra toate puterile pentru mai 
târziu. Strădania se dovedi însă infructuoasă, întrebai o 
sumedenie de inşi şi cercetai pretutindeni unde bănuiam că 
voi afla ceva. Străbătui Ghuta în lung şi-n lat şi întâlnii 
patrulele trimise de poliţie, la cererea lui Schafei, dar nu 
dădui nici de cel mai mic indiciu. Mă întoarsei necăijit şi obosit 
acasă, la ora trei după-amiază. lacub se înapoiase de câteva 

ori şi plecase iar. Nici Halef nu aflase nimic, dar îmi dădu cel 
puţin o speranţă. Cercetase partea de nord a oraşului şi 
trecuse pe lângă cortul în care ascultasem cu o zi înainte 
„orchestra”. La intrarea în cort zări pe cântăreaţa cu care 
vorbisem şi care-i făcu semn să se apropie de ea. Observase 
că ne ridicasem şi plecasem din pricina lui Mamur şi spuse lui 
Halef că, dacă vreau să cunosc vreun amănunt despre omul 
acela, să stau de vorbă cu ea. 

— Şi de ce nu ţi-a spus ţie ceea ce ştie? întrebai pe Halef. 

— Sidi, ea nu ştie araba, iar eu nu înţeleg limba turcă pe 
care o vorbeşte ea. Cuvintele ei sunt tare încurcate şi nu le 
înţeleg. Mai mult am ghicit ce vroia să-mi spună! 

— Atunci, hai să mergem la ea. Dar pune şaua pe cal, 
fiindcă măgarii sunt obosiţi! 

Era ultima zi a serbării, care ţinea cinci zile. 

Când ajunserăm la cortul celor din Presnitz, călărind în 
goană, nu văzurăm atât de mulţi spectatori ca în ajun. Muzica 
încetase pentru câteva minute, aşa că m-am putut apropia 
numaidecât de chitaristă. N-aveam nevoie să mă feresc de 
ascultători nedoriți, fiindcă vorbeam în limba germană. 

— De ce aţi plecat atât de repede? mă întrebă cântăreaţa. 

— Fiindcă voiam să-l urmăresc pe bărbatul acela, care se 
uitase în cort şi dispăruse. Ţineam să ştiu unde locuieşte. 

— Asta n-o spune nimănui. 

— Ah, dar dumneavoastră ştiţi? 

— Da. A venit ieri aici, pentru a treia oară. A stat acolo, 
aproape de „podiumul” nostru, lângă un englez, căruia de 
asemenea nu i-a spus unde locuieşte. 

— A vorbit în limba engleză sau cunoştea englezul limba 
arabă? 

— Au vorbit englezeşte şi am înţeles fiecare cuvânt. 
Gentlemanul l-a angajat să-i fie tălmaci. 

— Nu se poate! Pentru aici sau pentru vreo călătorie? 

— Pentru o călătorie. 

— Încotro? 

— Nu ştiu. Auzii doar că se vor opri mai întâi la Salehieh. 

— Şi când aveau de gând să plece? 

— Îndată ce tălmaciul îşi va încheia afacerea pentru care a 
venit la Damasc. Cred că a pomenit despre o cumpărătură de 

ulei de măsline. 

Altceva n-am putut afla. Îi mulţumii şi plecai. 

II trimisei pe Halef să înştiinţeze pe lacub că voi întârzia 
puţin şi mă îndreptai spre „Poarta lui Dumnezeu”, de unde 
începe drumul spre Salehieh, aflat la marginea Ghutei, care 
era socotită ca un fel de suburbie a Damascului. Din acest loc 
începe şoseaua ce duce spre Beirut, lângă Marea Mediterană, 
în afară de celelalte căi, prin care se ajunge în diferite 
localităţi din Palestina. 

Când am sosit la Salehieh, se înserase. Aveam presimţirea 
că nu voi obţine vreo informaţie mulţumitoare, întrucât, din 
pricina felului cum sunt clădite casele orientale, străzile nu 
pot să fie atât de supravegheate ca la noi, în Apus, Am zărit 
însă câţiva nefericiţi dintr-aceia pe care îi izgoneşte 
societatea omenească din sânul ei, dar care nu pot trăi decât 
tot din mila ei: leproşii. Zăceau în zdrenţe la marginea şoselei 
şi începură să se vaiete şi să-mi cerşească o pomană, îndată 
ce mă văzură. 

Mă îndreptai spre locul unde şedeau, dar fugiră, fiindcă nu 
li-e îngăduit să lase pe oamenii sănătoşi sa se apropie de ei. 
Numai după ce-i asigurai că sunt un apusean şi nu mă tem de 
boala lor, se opriră; dar îmi cerură să le vorbesc de lao 
depărtare de cel puţin douăzeci de paşi. 

— Ce vrei de la noi, domnule? mă întrebă unul dintre ei. 
Aruncă-ne ceva de pomană şi fugi cât poţi de iute! 

— Ce pomană doriţi? Vreţi bani? 

— Nu. Tot nu ne putem cumpăra nimic, fiindcă nimeni nu 
va vrea să se atingă de banii noştri. Dă-ne altceva; puţin 
tutun, pâine, carne sau orice ai de mâncare. 

— Dar de ce sunteţi liberi? Ştiu că există în Damasc 
spitale pentru leproşi. 

— Toate sunt pline. Trebuie să aşteptăm până când ne va 
face moartea locuri. 

— AŞ vrea să aflu ceva de la voi. Dacă mă puteţi mulţumi, 
veţi primi mâine dimineaţă tutun pentru mai multe săptămâni 
şi alte lucruri care v-ar folosi. Acum n-am nimic la mine. 

— Ce vrei să ştii? 

— De când sunteţi aici? 

— De câteva zile. 

— Prin urmare aţi văzut pe toţi cei care au trecut pe aici. 
Au fost mulţi? 

— Nu. Spre oraş au trecut mulţi, în vederea serbării care 
se termină astăzi; dar din oraş n-am văzut venind decât 
câţiva inşi călări pe catâri ce se duceau spre Ras Heya şi 
Gazein, alţi câţiva care se îndreptau spre Hasbeya, vreo trei- 
patru lucrători din Zebedeni şi azi dimineaţă un englez cu doi 
însoțitori. 

— De unde ştiţi că era englez? 

— Oh, oricine recunoaşte numaidecât pe un englez. Era 
îmbrăcat în haine cenuşii, purta o pălărie înaltă, avea un nas 
mare şi nişte ochelari albaştri. Unul dintre însoțitori i-a spus 
ce vrem de la el şi englezul ne-a dat puţin tutun, câteva 
pâinişoare şi câteva beţişoare, cu care se poate aprinde focul. 

— Cum arăta cel care spuneţi că era tălmaci? 

Descrierea lor se potrivi întocmai cu înfăţişarea celui pe 
care-l căutam. 

— Încotro au pornit? 

— Nu ştiu. S-au dus înspre şoseaua ce se îndreaptă spre 
Beirut; dar copiii bătrânului Abu Medşah ţi-ar putea spune, 
fiindcă el le-a fost călăuză. li găsiţi colo, în casa unde se înalţă 
un palmier. 

— Vă mulţumesc. Mă voi întoarce mâine în zori, ca să vă 
aduc ceea ce v-am făgăduit. 

— O, domnule, mila ta va bucura ochii lui Allah. N-ai vrea 
să ne aduci şi câteva pipe dintr-acelea care se vând ieftin? 

— Le veţi avea. Vă făgăduiesc. 

Alergai spre Salehieh şi aflai de la copiii călăuzei că 
englezul voia să meargă în valea Sebdani. Numai până acolo 
fusese tocmit bătrânul Abu Medşah. De aici rezulta dibăcia 
tălmaciului, care voia să îngreuneze astfel orice urmărire. Mă 
mulţumii cu ceea ce ştiam şi mă întorsei în oraş. 

Gazda mă aştepta cu nerăbdare. Cu toate că nu 
obţinusem nici un rezultat pe urma cercetărilor făcute, vestea 
împărtăşită de Halef îi dăduse speranţe. Căpătase paşaportul 
şi o scrisoare către toate autorităţile poliţieneşti din ejaletul 
Damascului, de sprijinul cărora ar fi avut nevoie; iar zece 
khavaşi călări şi înarmaţi erau gata să-l însoţească. 

li istorisii tot ceea ce izbutisem să aflu. Deoarece se 

înserase, m-am gândit că-i mai bine să nu mai întreprind 
nimic până a doua zi; dar el nu-şi putea stăpâni nerăbdarea. 
Trimise după o călăuză experimentată, care cunoştea şi 
noaptea drumurile. Din pricina neliniştii înfrigurate care-l 
frământa, i se părea că tot ceea ce plănuita se înfăptuieşte 
prea încet; de abia-i pomenii despre făgăduiala făcută 
leproşilor şi-l văzui că se îngrijeşte el însuşi şi cu toată graba 
de cele necesare. 

Totuşi, trecură câteva ore până să fim gata de plecare. 
lacub închirie trei cai, dintre care unul pentru el, al doilea 
pentru servitor şi al treilea pentru lucruri, întrucât nu ştia cât 
va dura călătoria şi unde ne ducem, îşi luă şi o însemnată 
sumă de bani. 

Răsărise luna când intrarăm în „strada cea dreaptă”. 

Îndreptându-ne spre „Poarta lui Dumnezeu”. În faţă 
călătoreau călăuza şi stăpânul cailor închiriaţi, apoi noi, adică 
lacub şi servitorul său, Halef, eu şi cei doi irlandezi, iar în 
urma noastră Kavasii. 

Trecurăm repede pe lângă paznicul porţii, fără să-l băgăm 
în seamă. Înainte de a intra în Salehieh, cotii spre leproşii, pe 
care îi văzui zăcând într-o parte a drumului. Auzindu-ne 
venind, se treziră din somn şi îşi exprimară bucuria fără 
margini, când lăsai să cadă pe pământ voluminosul pachet cu 
bunătăţi. Ne _ urmarăm drumul, trecurăm de Salehieh şi 
urcarăm povârnişul ce duce spre Kubbet en Nassr, locul acela 
cu priveliştea minunată de care am amintit. 

Ajuns la mormântul sfântului mohamedan, mă întorsei şi 
aruncai o ultimă privire asupra Damascului. Oraşul strălucea 
în lumina lunii şi părea înconjurat de cerul întunecat al 
Ghutei. In dreapta se vedea şoseaua Hauran, pe care o 
străbătusem la venire şi în margine se zărea drumul de 
caravane spre Palmyra, pe care nu-l străbătusem însă. Nu-mi 
închipuisem că voi rămâne atât de puţină vreme în Damasc. 

După ce trecurăm de Kubbet en Nassr, o luarăm la 
dreapta spre povârnişul Djebel Rebach şi ajunserăm la 
trecătoarea Rabuh, de unde ne îndreptarăm către malul 
Baradei spre Dumar, un sat mare, în care făcurăm primul 
popas. 

Cu ajutorul khavaşilor, trezirăm pe conducătorul satului; 

cerându-i lămuriri, aflarăm că în cursul după-amiezii satul a 
fost străbătut în goană de patru călăreţi; printre ei era şi un 
englez în haine cenușii şi cu ochelari albaştri pe nas. Se 
îndreptaseră, spre Es Suk, aşa încât pornirăm după ei. 

Se crăpa de ziuă, când ajunserăm pe platoul El Dschedide 
şi cotirăm la stânga, dincolo de locul pe care se afla odinioară 
cel mai de seamă oraş al vechiului Abilene. In partea cealaltă, 
zării muntele care adăposteşte mormântul lui Abel. 
Străbăturăm mai multe sate, cărora nu le mai ţin minte 
numele şi într-unul din ele poposirăm, ca să dăm cailor 
putinţa să se odihnească. 

Până aici, parcursesem o bucată bună de drum, într-un 
timp destul de scurt. Dacă am fi mânat caii cu aceeaşi iuţeală 
şi de acolo înainte, fără îndoială că la un moment dat ar fi fost 
istoviţi de oboseală şi n-am mai fi putut continua urmărirea. 
Locuitorii satului, care ne întâmpinaseră voioşi şi ne dăduseră 
fructe, ne spuseră că n-au văzut pe călăreţii de care îi 
întrebasem; abia seara târziu aflarăm că au trecut prin sat 
câţiva călăreţi. 

După ce animalele s-au odihnit de ajuns, pornirăm spre Es 
Suk, aflat în apropiere, dar nici aici n-am obţinut vreun 
amănunt util. La marginea satului, întâlnirăm un călăreț. Era 
un arab bătrân, cu barbă albă, pe care călăuza noastră îl 
salută prietenos, spunându-ne: 

— Acesta-i Abu Medşah, conducătorul care l-a însoţit pe 
englez. 

— Tu eşti? întrebă lacub. Unde l-ai lăsat? 

— In Sebdani, domnule. 

— Câţi inşi erau cu el? 

— Doi, un dragoman şi un servitor. 

— Cine-i dragomanul? 

— El spunea că-i din Konieh, dar nu-i adevărat. Nu 
vorbeşte ca oamenii din Konieh. E un mincinos şi un înşelător. 

— De unde ştii? 

— İl înşeală pe englez. Am văzut bine asta, cu toate că nu 
mă puteam înţelege cu englezul. 

— Are multe bagaje cu el? 

— Bagajele sunt ale englezului. Dragomanul are numai 
câteva cutii mari, probabil cu lucruri de preţ. 

— În ce casă au poposit? 

— În nici una. Mi s-a plătit în Sebdani, spunându-mi-se că 
mă pot întoarce acasă. Ei au pornit mai departe, cu toate că 
sunt istoviţi, iar caii le sunt prăpădiţi de oboseală. Eu am 
rămas câtva timp la un cunoscut, ca să mă odihnesc şi apoi 
am pornit iar spre Damasc. 

Ţineam să cunosc neapărat înfăţişarea englezului şi 
întrucât uitasem să cer această lămurire cântăreţei din cort, 
m-am gândit s-o obţin de la bătrânul arab. De aceea, îl 
întrebai: 

— N-ai auzit cumva numele englezului? 

— Dragomarnul îi spunea „sorr”. 

— Asta nu-i un nume. E un cuvânt care înseamnă domn. la 
adu-ţi aminte! 

— Uneori, îi spunea pe lângă cuvântul ăsta, un altul, dar 
nu ştiu bine dacă Lisch sau Lineh. 

Tresării. Să fie oare cu putinţă? Nu, era prea de necrezut! 
Cu toate acestea întrebai: 

— Poate Lindsay? 

— Da, da, tocmai aşa! 

— la spune-mi: cum arată englezul? 

— Are haine noi cenuşii şi poartă o pălărie tot cenuşie, dar 
de o mărime neobişnuită. Pe nas poartă ochelari albaştri, 
chiar când e călare. 

— Ah! Dar nasul? 

— E foarte mare şi roşu. Are umflătura de Aleppo. Şi gura 
e mare, foarte mare. 

— Te-ai uitat bine la mâinile lui? 

— Da. Îi lipsesc două degete la mâna stângă. 

— El e, ai auzit Halef? Englezul trăieşte! 

— Hamuulillah! strigă micul hagiu. Allah e mare şi 
puternic. Omoară şi înviază pe cine vrea! 

lacub nu înţelegea de ce ne bucurăm; îi istorisii cum 
dispăruse englezul şi-l sfătuii să ne continuăm drumul, cu cea 
mai mare grabă. Acum când ştiam că prietenul pe care-l 
crezusem mort se afla în mâna unui asemenea ticălos, eram 
şi mai neliniştit. 

Bătrâna călăuză îşi văzu de drum şi noi străbăturăm alte 
câteva sate, cu privelişti plăcute. Curând însă încetă 

frumoasa culoare verde a grădinilor şi ajunserăm pe malul 
opus al Baradei, trecând pe un pod; intrarăm apoi într-un 
defileu foarte îngust. Pereţii trecătorii erau drepţi şi stâncoşi. 
Trecătoarea se numeşte Sik el Barada şi duce spre câmpia 
Sebdani, pe care e aşezat şi oraşul cu acelaşi nume. 

După ce ieşirăm din defileu şi ajunserăm în partea de sud- 
est a câmpiei de care am vorbit, străbăturăm iar câteva sate 
şi ajunserăm cu mare greutate în Sebdani. Eram atât de 
istoviţi, încât nu ne mai puteam continua călătoria. Armăsarul 
meu şi calul, lui Halef dădeau semne de mare oboseală, iar 
ceilalţi cai abia se mai ţineau pe picioare. De altfel, mă 
aşteptam la neplăcerea aceasta. 

Sebdani e un sat frumos, cu case mari şi grădini de pomi 
fructiferi, cu toate că e aşezat la înălţime. E locuit eu 
deosebire de maroniți. Kavasii găsiră repede un adăpost 
pentru ei şi pentru noi şi ne simţeam cât se poate de bine. 

De la stăpânul casei, aflarăm că tot la el poposise şi 
călăuza. Conducătorul satului trimise un locuitor în satul 
vecin, numit Schijit, ca să întrebe de călăreţii pe care îi 
căutam. Trimisul se înapoie scara şi ne vesti că englezul 
înnoptase în Schijit şi plecase apoi cu un sătean de acolo, cu 
servitorul şi cu tălmaciul, spre Sorhein. Nimeni nu ştia dacă 
avea să rămână acolo sau e hotărât să plece mai departe. 

Ne trezirăm de cum se iviră zorile. Lăsarăm în urmă 
butucii de vie şi duzii din Sebdani şi pornirăm în goană spre 
Schijit. După cum îmi povestise cântăreaţa, tălmaciul vorbise 
englezului despre o afacere cu ulei de măsline. Afacerea nu 
era desigur decât o născocire; adevărata lui ţintă trebuie să 
fie tot Beirutul, ţel pe care probabil l-a destăinuit şi 
englezului. Faptul că folosise drumul acesta, în locul şoselei 
ce leagă Damascul de Beirut, avea un tâlc uşor de înţeles. Pe 
şosea era ameninţat de neplăcerea de a fi urmărit şi poate 
prins. 

În satul Schijit găsirăm şi izvoarele fluviului Barada, la o 
înălţime destul de mare. Ni se dădură aceleaşi amănunte pe 
care le istorisise trimisul din Sebdani şi ne continuarăm 
drumul spre Sorheiîr. lIntrucât trebuia să coborâm, ne 
dădurăm seama că toţi caii khavaşilor erau neputincioşi. 
Sforţările zilei precedente îi istoviră din cale-afară, aşa încât 

acum erau cu desăvârşire istoviţi. Nici caii închiriaţi de lacub 
nu erau mai zdraveni. Din pricina aceasta, începurăm să 
mergem din ce în ce mai încet. Fireşte, în astfel de condiţii, 
nu puteau fi ajunşi englezul şi oamenii lui, care se aflau la o 
depărtare de opt nouă ore de noi. 

Propusei lui lacub să plec înainte, împreună cu Halef, dar 
el nu voi să ne lase, spunând că fără noi s-ar simţi părăsit, 
întrucât nu are prea mare încredere în khavaşi. Fui silit să 
renunţ la această propunere, de înfăptuirea căreia legasem 
oarecare speranţe şi mă consolai cu convingerea că Lindsay 
va rămâne mai mult timp în regiunea Baalbek, din pricina 
patimei lui pentru săpături. 

Dar cum o fi ajuns oare englezul la Damasc? Cum o fi 
izbutit să scape cu viaţă acolo, pe malul Eufratului? Eram tare 
curios să aflu răspunsul la aceste întrebări, aşa că încetineala 
cu care mergeam mă enerva şi mai mult. 

Sorheîr e aşezat pe marginea unui râu, care se varsă în 
Barada. Are o înfăţişare plăcută, datorită marelui său număr 
de plopi argintii şi plopi italieneşti şi cu toate că numele 
acesta înseamnă „mic”, e un sat destul de mare. Poposirăm şi 
kavasii cutreierară satul, ca să obţină veşti, despre cei 
căutaţi. Se înapoiară curând, informându-ne că englezul şi 
însoțitorii săi trecuseră pe acolo şi după cât se părea, o 
luaseră spre trecătoarea munţilor Antiliban. După o scurtă 
odihnă, încălecarăm iar. 

Parcurserăm o câmpie vastă şi ajunserăm într-o vale, 
după ce ne căţărarăm vreme de o oră până la amintita 
trecătoare, mărginită la stânga de stanei abrupte, iar la 
dreapta de o prăpastie adâncă, în care vâjâiau apele unui 
torent. Când ajunserăm deasupra trecătorii, văzurăm că 
povârnişul dinspre apus al Antilibanului, pe care ne aflam, era 
mult mai înclinat decât cel dinspre răsărit. Călăuza ne spuse 
că Baalbek se găseşte la o depărtare de cinci ore în linie 
dreaptă, dar adăugă că vom fi siliţi să mergem mai mult din 
pricina cotiturilor drumului şi a stării cailor. 

Avea dreptate. Străbăturăm o sumedenie de văi aşezate, 
de-a curmezişul sau lăturalnice şi când, în sfârşit, se iviră 
ruinele oraşului spre care ne îndreptam, ne mai despărţeau 
de el multe ore de drum. Unul dintre khavaşi ne vesti că 

mârţoaga lui nu mai e în stare să facă nici un pas şi 
conducătorul escortei porunci oamenilor săi să se oprească. 
Rugăminţile şi făgăduielile fură zadarnice. Cum pe de altă 
parte, lacub mă convinse că nu vrea să se despartă de 
khavaşi, nu avurăm altceva de făcut decât să ne supunem. 

Din fericire, am reuşit să-l înduplec pe conducătorul 
escortei să nu lungim popasul şi să pornim cel puţin până la 
sătucul pitoresc din vale; de altfel, l-ar fi înduplecat tot atât 
de lesne un bacşiş. Cum intrarăm în sat ni se aduse la 
cunoştinţă că a trecut pe acolo un englez în haine cenușii, 
care s-ar fi certat cu dragomanul. După câtva timp, apăru un 
călăreț, cu care intrai numaidecât. 

În vorbă. Era călăuza lui Lindsay şi se întorcea la Schijit. 
Îmi istorisi că n-a mers până la Baalbek, ci s-a despărţit de 
englez într-un alt sat, întrucât a fost concediat. 

După părerea lui, izbucnise între englez şi dragoman o 
ceartă înverşunată. Englezul era un om prevăzător şi-şi ţinea 
necontenit mâinile pe pistoale, cu care putea să tragă fără să 
le încarce mereu. 

Grija pentru soarta bunului meu master Lindsay mă 
frământă toată noaptea. 

Nu putui să dorm. Cum zării apropierea dimineţii îmi trezii 
însoțitorii şi-i îndemnai să se pregătească repede de plecare; 
dar îndemnul meu fu ascultat abia după dăruirea unui nou 
bacşiş. Cu atât mai mult cu cât mi se păru că escorta de 
khavaşi avea de gând să ajute cu adevărat pe lacub, numai 
după dărnicia ce va arăta. li atrasei luarea-aminte asupra 
acestui fapt, rugându-l să-i convingă că au datoria să-l 
sprijine, iar nu să-şi precupeţească ajutorul pe care sunt 
obligat să-l dau. 

Străbăturăm iar câteva sătuleţe şi când se deschiseră în 
sfârşit înălțimile munților  Antiliban, îndărătul cărora 
mergeam, zărirăm renumita vale Baalbek. Impunătoarele 
ruine ale localității cu acelaşi nume se întindeau pe o mare 
suprafaţă şi cred că nu mai există alt oraş din vechime care 
să producă o impresie atât de puternică, prin resturile de 
ziduri şi case rămase în picioare. 

La intrarea în oraşul cu ruine văzurăm o carieră de piatră, 
în care se afla un bloc uriaş de piatră de var. Avea o lungime 

de treizeci de coţi, o lăţime de şapte coţi şi o grosime tot atât 
de mare. Blocuri de felul acestuia erau folosite la clădirea 
caselor din Baalbek. Fără îndoială că un astfel de bloc avea o 
greutate de peste treizeci de mii de chintale. Întrucât nu ne 
sunt cunoscute posibilităţile tehnice şi mecanice de pe 
vremuri, nu ne putem da seama cum au fost folosite blocurile 
de felul celui care-mi reţinuse atenţia. 

Templele de aici fuseseră închinate odinioară lui Baal sau 
Moloch. Acelea, ale căror resturi n-au fost distruse cu totul, 
sunt fără îndoială de origine romană. Se ştie doar că Antonius 
Pius a ridicat aici un templu, în cinstea lui Zeus, zeul soarelui. 
După cât se pare, în templul cel mare au fost cinstiţi zeii 
sirieni, iar în cel mic Baal-Jupiter. 

Ca să se poată înălța aceste temple, s-a executat mai întâi 
temelia, la o adâncime de cincisprezece coţi. Au fost aşezate 
apoi, câte trei blocuri uriaşe, cu greutatea de care am 
pomenit şi abia după aceea stâlpii de o grosime într-adevăr 
neobişnuită. Şase stâlpi rămaşi în picioare din templul de 
odinioară au o înălţime de şaptezeci de picioare, iar baza lor 
are diametrul de şase picioare. Templul cel mic avea o 
lungime de opt sute de picioare şi o lăţime de patru sute de 
picioare şi era sprijinit de patruzeci de stâlpi. 

În vechime, oraşul Baalbek s-a bucurat de o însemnătate 
deosebită, întrucât era aşezat pe drumul ce lega Palmyra de 
Sidon. Abu Abeida, care se arătă atât de omenos faţă de 
creştinii din Damasc, a cucerit şi localitatea Baalbek. Oraşul 
fu înlocuit printr-o cetăţuie, iar materialul templelor dărâmate 
a fost întrebuințat pentru zidurile de apărare. Năvăliră apoi pe 
rând mongolii şi tătarii şi ceea ce supravieţuise acestor 
năvăliri a fost pustiit de un cutremur în anul 1170. Ceea cea 
rămas azi nu poate înlesni decât o vagă imagine a măreției 
de atunci. 

In locul oraşului impunător de pe vremuri se află un sat 
nenorocit, locuit de arabi-mutawillaeh, fanatici şi hoţi; iar 
ostaşii din garnizoana locală n-au alt rol, după cat s-ar părea, 
decât acela de a încuraja şi spori primejdiile care-i ameninţă 
pe cei ce trec prin regiune. 

Mă uitai cu luneta spre sat, dar nu zării nici un om. După 
cum auzii mai târziu, soldaţii din garnizoana satului plecaseră 

în concediu, fără să ceară voie nimănui, iar arabii n-aveau nici 
plăcere, nici timp să ne primească. Ca să descopăr lesne pe 
englez îl rugai pe conducătorul khavaşilor, care avea gradul 
de ceauş!, să înconjoare satul cu ajutorul oamenilor săi şi în 
caz de nevoie să cerceteze fiece locuinţă, urmând să-l ajutăm 
în această operaţie. Se codi totuşi să-mi împlinească 
rugămintea, întrucât oamenii şi animalele trebuiau să 
mănânce şi să se odihnească mai întâi. 

Dar şi după ce-i lăsai să se odihnească şi să mănânce în 
voie, nu se arătară dornici să ne fie de folos. lacub îi rugă 
stăruitor mai întâi, pentru ca după aceea să se răstească la 
ei. li rugai şi eu şi strigai la ei — dar în zadar! In cele din urmă 
ceauşul ne lămuri că va porunci oamenilor săi să înconjoare 
satul, numai dacă va primi un bacşiş mulţumitor. lacub voia 
să-şi vâre iar mâna în buzunar, dar îl oprii. 

— Nu ţi s-au dat oamenii aceştia ca să te ajute? îl întrebai. 

— Da, răspunse. 

— De ce trebuie să le plăteşti pentru asta? 

— Merinde pentru ei şi furaje pentru cai, trei piaştri pe zi 
fiecărui khawas, iar ceauşului cinci piaştri pe zi. 

— Bine. Li se cuvin toate astea, ca să te sprijine. Dacă nu 
vor, nu le mai dai nimic. Vrei să mă asculţi? De nu, te las şi-mi 
văd de drum! Dar la înapoierea în Damasc să-i povesteşti 
paşei ce fel de leneşi ţi-a dat să te însoţească. 

— Şi ce te priveşte pe tine? se răsti ceauşul. 

— Vorbeşte frumos cu mine, auzi? Doar nu sunt khawas, îi 
răspunsei dârz. Vrei să plecăm acum, sau nu vrei? Ne 
întâlnim acolo, spre apus, la zidul acela înalt! 

Se ridică ursuz şi încalecă. Oamenii lui îl imitară şi după ce 
le împărţi ordinele cu glas moale, se răspândiră în mai multe 
direcţii. ; 

Prin câmpie şerpuia un pârâiaş. Imi spusei că orice străin 
care călăreşte prin asemenea locuri caută să fie în apropierea 
unei ape, ca să-şi adape animalul. De aceea, cei care 
rămăsesem ne împărţirăm în două grupe, ca să cercetăm 
întreg cursul pârâiaşului. Halef se duse cu lacub, iar eu luai cu 
mine pe cei doi irlandezi. 

Hotărârăm să ne vestim prin împuşcături locul unde ne 

aflăm şi pornirăm în susul apei. Avurăm noroc. Aplecându-mă 
sub nişte stâlpi dărâmaţi, dădui de un zid, în care se afla o 
spărtură. In faţa ei se afla un bărbat, care ţinea în mână o 
puşcă. Mult mai încolo, la o depărtare de câţiva paşi, zării o 
pălărie înaltă şi cenuşie, care se apleacă şi se ridică deasupra 
unei gropi. 

Mă  întorsei repede, predând irlandezilor calul şi 
poruncindu-le să rămână ascunşi, până ce-i voi chema. Păşii 
iar pe sub stâlp şi mă apropiai pe furiş de cel ce stătea cu 
arma în mână şi nu mă vedea. Dar când îmi auzi paşii, sări şi- 
şi întinse puşca spre mine. Cu toate că avea şalvari şi purta 
pe cap un fes, îmi strigă în limba engleză: 

— Stop! Nimeni nu are voie să treacă pe aici! 

— De ce? îl întrebai tot în englezeşte. 

— Ah, ştiţi englezeşte! Sunteţi tălmaci? 

— Nu. Dar lasă puşca. Nu sunt un duşman, ci un prieten. 
Bărbatul de acolo nu-i sir David Lindsay? 

— Yes! 

— Eşti servitorul lui? 

— Yes! 

— Bine. Sunt un cunoscut al lui şi aş vrea să-i fac o 
surpriză. 

— Ce fericire! Duceţi-vă! De fapt, eu sunt aici de pază şi 
trebuie să-i vestesc apropierea oricui. Dar pe dumneavoastră 
nu vreau să vă împiedic să-i faceţi o surpriză. Cred că mi-aţi 
spus adevărul. 

Pornii şi cu cât mă apropiam de pălăria cenuşie, păşeam 
mai uşor. Reuşisem să ajung până la marginea gropii fără să 
fiu simţit şi tocmai în clipa când englezul voia să iasă, îi scosei 
pălăria din cap. 

— 's death! Cine... 

Se întoarse, dar nu mai fu în stare să spună nimic şi 
rămase cu gura căscată. Da, era acelaşi nas mare, cu 
umflătura cunoscută, care lăsa să-i alunece ochelarii la 
pământ. 

— Ei, sir, îl întrebai, de ce nu m-aţi aşteptat la canalul 
Anana? 

— Pe toţi sfinţii! strigă. Cine sunteţi? N-aţi murit? 

— Da, dar acum am apărut ca strigoi. Aşadar, nu vă 

temeţi de spiritul unui vechi prieten? 

— Nu, nu! 

Rostind aceste cuvinte, sări din groapă. Se repezi la mine 
şi mă îmbrăţişă. 

— Trăiţi, master, trăiţi? Dar Halef? 

— Şi el e aici. Şi încă doi cunoscuţi. 

— Cine sunt? 

— Bill şi Fred, pe care i-am luat de la haddedihni. 

— Ah! Ah! Nu se poarte! Aţi fost la haddedihni? 

— Da. Am stat mai bine de două luni acolo. 

— Şi eu — well! eu nu i-am găsit! 

— Cine-i paznicul de colo? 

— Servitorul meu. L-am tocmit în Damasc. Hai, master, 
avem doar atâtea să ne povestim! 

Mă conduse pană la spărtura din zid, intră şi se înapoie cu 
o sticlă şi un pahar. Era sherry, sherry adevărat! 

— Staţii, trebuie să bea şi ceilalţi. 

Chemai pe irlandezi şi fui martorul unei scene pe care nu 
m-aş încumeta s-o descriu. Cei doi servitori izbucniră în 
hohote de plâns şi Lindsay se schimonosi în fel şi chip, ca să- 
şi ascundă bucuria şi tulburarea. 

— Şi unde-i tălmaciul dumneavoastră? îl întrebai în cele 
din urmă. 

— Tălmaci? Ah, ştiţi că am un tălmaci? 

— Da. L-aţi cunoscut şi tocmit la serbarea Er-Rimal într-un 
cort cu cântăreţi. 

— Straşnic! Grozav! Sunteţi atotştiutor! M-aţi găsit aici din 
întâmplare sau ştiaţi că sunt aici? 

— Ştiam. V-am urmărit pas cu pas de la Damasc. Ei, unde- 
i tălmaciul? 

— A plecat. 

— Vai! Cu toate lucrurile? 

— Nu. Lucrurile sunt aici. 

Şi-mi arătă deschizătura din zid. 

— E adevărat? Atunci e bine, e foarte bine! Povestiţi-mi 
cum s-a întâmplat. 

— Ce anume? Totul? 

— Deocamdată, despre tălmaci, pe care-l urmărim. Pentru 
celelalte, avem destulă vreme. 

— Îl urmăriţi? Ah! De ce? 

— E un hoţ şi în afară de asta e un vechi vrăjmaş al meu. 

— Hot? Hm! Nu cumva hoţ de bijuterii? 

— Chiar aşa! Le-aţi văzut? 

— Yes! Vă voi povesti îndată. L-am găsit în cort. Şi-a dat 
seama că sunt englishman şi mi-a vorbit englezeşte. Voia să 
încheie o afacere cu ulei de măsline şi avea de gând să plece 
la Beirut. Fiindcă eu tineam să merg la lerusalim, îl angajai. 
Îmi făgădui să mă însoţească la lerusalim şi apoi să se ducă 
prin laffa spre Beirut. Se arătă dispus să găsească şi o 
călăuză, îmi făcui pregătirile şi-l aşteptai. Veni să mă ia şi 
plecarăm. Călăuza era din Salehieh... 

— Ştiu. Am vorbit cu ea. 

— Well! Trebuia s-o întâlniți. Aşadar, călărirăm de-a lungul 
munţilor Antiliban. De cu seară începui să am oarecare 
bănuieli, iar dimineaţa îmi dădui seama că nu mergem pe 
şoseaua ce duce la lerusalim. Il mustrai aspru. In cele din 
urmă, îmi spuse că vrea să meargă mai întâi la Baalbek. 
Fireşte, nu puteam avea încredere în el. Tot timpul era atât 
de zorit să se îndepărteze de Damasc, încât mă făcea să cred 
că fuge de cineva. Se părea că a mai fost prin Baalbek, 
fiindcă mă îndrumă drept spre ruinele acestea şi-mi arată 
spărtura de acolo, spunându-mi că ar fi un loc minunat pentru 
popas. Ne culcarăm. Caii erau afară. Deodată, auzii ca prin vis 
un nechezat de cal şi simţii că-mi umblă cineva în buzunar. 
Mă trezii. Se făcuse ziuă şi-mi lipsea portofelul. Sării şi 
înşfăcai arma. Tălmaciul pornea în goană. Incărcai şi trăsei. 
Calul se prăvăli la pământ. Tălmaciul încercă să smulgă şaua 
şi pachetul atârnat de ea, dar legăturile erau prea strânse; 
când mă apropiai, o rupse la fugă. Luai pachetul şi când îl 
desfăcui găsii în el bijuterii şi obiecte de aur. 

— Ce-aţi avut în portofel? 

— Ah! Oh! Numai lucruri de preţ: nişte plasturi, aţă, ace şi 
altele la fel cu ele. Banii-i ţin în altă parte. Well! 

— Sir, asta-i o întâmplare pe cât de neobişnuită, pe atât 
de fericită! Omul căruia i s-au furat bijuteriile e cu mine! 

— Chemaţi-l! le înapoiez imediat! 

— Unde sunt? 

— Aici! 

Se duse iar la spărtura din zid şi se întoarse cu un pachet, 
pe care-l deschise. In afară de o cămaşă şi o legătură de 
turban, pachetul avea numai cutii şi cutiuţe eu giuvaieruri şi 
obiecte de aur. Acoperii lucrurile şi trăsei două împuşcături. 
Auzii curând o împuşcătură, ce nu părea trasă de la mare 
depărtare. li ascunsei pe Lindsay şi pe ceilalţi trei inşi, ca să 
mă pot bucura de efectul surprizei ce plănuisem. 

După câtăva vreme se iviră lacub Afarah şi Halef, care nu 
mă văzură decât pe mine; pachetul se afla la picioarele mele. 

— Tu ai tras cu arma, sidi? mă întrebă Halef. 

— Da. 

— Ai descoperit ceva? 

— Desigur. lacub Afarah, n-ai vrea să dai în lături legătura 
de turban de pe lucrurile acestea? 

Se aplecă să-mi îndeplinească îndemnul şi se ridică, 
scoțând un țipăt de bucurie. 

— Allah 'I Allah! Podoabele mele! 

— Da, ale tale! Numără-le, ca să te convingi că nu lipseşte 
nimic! 

— O, domnule, spune-mi: unde le-ai găsit? 

— Nu trebuie să-mi mulţumeşti mie, ci omului care e în 
vizuina de acolo. la scoate.-l, Halef! 

Micul hagiu cobori şi scoase la rându-i un strigăt de 
bucurie. 

— Allah akbar, englezul! 

După ce dădui lămuririle cuvenite, mă dusei să cercetez 
deschizătura din zid. Văzui o arcadă largă, dar atât de 
înclinată şi având o parte prăbuşită cu totul, încât ascundea o 
încăpere foarte spațioasă, ce ieşi la iveală după înlăturarea 
dărâmăturilor. Aici se aflau cei patru cai ai lui Lindsay şi 
avutul lui. Calul pe care-l împuşcase englezul, ca să împiedice 
fuga hoţului, fusese acoperit cu moloz, spre a nu fi sfâşiat de 
vulturi; de aceea nu-l văzusem. 

lacub era foarte fericit că-şi regăsise podoabele, dar nu-şi 
putea stăpâni necazul că hoţul scăpase. 

— AŞ ţine grozav de mult să-l prind. Ar fi cu neputinţă, 
domnule? mă întrebă. 

— În locul tău, aş fi încântat că mi-am regăsit lucrurile şi 
n-aş mai vrea nimic! 

— Da, dar şi mai bucuros aş fi dacă aş prinde hoţul! 

— Hm! N-ar fi cu neputinţă să-ţi îndeplineşti dorinţa. 

— Prin ce mijloc? 

— Crezi că va uita de o pradă atât de bogată, fără să 
încerce s-o fure iar? 

— Cred că se va feri de noi! 

— Dar nu ştie că suntem aici. A plecat din Baalbek şi n-a 
avut cum să afle că am ajuns prin părţile astea. S-ar putea să 
se întoarcă, fiind sigur că-l va birui fără greutate pe sir David 
şi pe servitorul său. In felul acesta, l-am prinde! 

— Aşa vom face. Rămânem aici şi-l aşteptăm! 

In primul rând să ne ascundem caii. Şi kavasii trebuie să 
se pitească pe undeva. Cel mai nimerit lucru ar fi să se 
adăpostească în cazarma din satul vecin. Vor fi bucuroşi că n- 
au nici o bătaie de cap şi că le dăm prilejul să trândăvească. 
Să trimitem caii în satul vecin, împreună cu un păzitor. 

— Ideea e foarte bună. Mă duc la conducătorul localităţii, 
adică mai bine la Kodşa Paşa, fiindcă Baalbek nu-i sat, ci oraş, 
şi-l voi ruga să dea poruncile necesare. 

Incălecă şi plecă. Aş fi vrut să mă îngrijesc eu însumi de 
adăpostirea khavaşilor şi a cailor, dar lacub avea scrisoarea, 
în baza căreia urma să obţină sprijinul oricărui slujbaş. 

Când ieşii din vizuină şi mă uitai spre locul fixat pentru 
întâlnire, nu văzui nici un khawas. Am bănuit imediat că ei 
nici nu se gândiseră să cerceteze împrejurimile, ci se 
duseseră de-a dreptul în oraş, intrând probabil în vreo 
cafenea, unde începuseră să flecărească, lăudându-se că au 
venit la Baalbek spre a prinde un hoţ. 

Acum aveam vreme să depanăm trecutul şi-l îndemnai pe 
Lindsay să-mi istorisească tot ce s-a întâmplat, după ce-i 
povestii păţaniile noastre. 

— V-am crezut morţi îmi spuse, după ce sfârşii. 

— De ce? îl întrebai. 

— Aşa mi-au spus golanii care m-au prins. 

— Prin urmare aţi fost prizonier, sir? 

— Da, prizonier, well! 

— Dar cine v-a prins? 

— Ah! Plecasem cu lucrătorii la săpături. Pe unul din ei îl 
puteam folosi ca dragoman. Nu găsirăm nimic acolo şi ne 


301 


întoarserăm; dar găsii în schimb scrisorica dumneavoastră. 
Pornirăm să căutăm canalul Anana. A fost o prostie, o prostie 
fără pereche! 

— Fiindcă aţi fost prinşi? 

— Yes! Ne tolănirăm pe pământ şi adormirăm... 

— Ah, aţi ajuns seara acolo? 

— Nu, era ziuă. Altminteri, ar fi stat de veghe unul dintre 
noi şi poate că n-am fi păţit nimic. Aşadar, dormeam. 
Deodată, năvăliră nişte tâlhari peste noi, înainte de a-i simţi şi 
de a ne apăra. Yes! Şi ne legară cobză, golindu-ne 
buzunarele! 

— Aţi avut bani mulţi la dumneavoastră? 

— Nu prea, fiindcă voiam să ne întoarcem la Bagdad. 

— Cine erau tâlharii? 

— Nişte arabi. Spuneau că aparţin tribului Sat. 

— Atunci au fost aceiaşi care s-au speriat de boala noastră 
şi au fugit. 

— Se poate. Am rămas câteva zile flămânzi printre ruine. 
Apoi, au venit şi ne-au dus cu ei. 

— Încotro? 

— Habar n-am. Nu se vedeau decât mlaştini şi trestii. 
Arabii nu voiau însă să ne facă nici un rău. Spuneau că dacă 
le dau bani, scăpăm numaidecât. Fui nevoit să întocmesc o 
scrisoare, pe care s-o ducă la Bagdad şi să primească 
douăzeci de mii de piaştri. Scrisei lui John Logman, dar în aşa 
fel încât să înţeleagă că nu trebuie să le dea nimic. El s-a 
descotorosit de ei, spunându-le să vină peste trei săptămâni, 
întrucât nu are atâţia bani la el. 

— Bine, dar cu şiretlicul acesta vă puteaţi primejdui 
situaţia. 

— Nu, a ieşit bine, fiindcă am fugit. Tâlharii ne duseseră 
undeva, aproape de Bagdad, ca să se ferească de un trib 
duşman. Un grup din tribul acesta trecu însă prin preajma 
noastră şi se încinse o încăierare. Cred că arabii noştri ieşiră 
biruitori. Erau mai mulţi. Dar în timpul încăierării, ne-am 
dezlegat şi am fugit, ajungând la Bagdad. Vă voi povesti pe 
îndelete prin câte am trecut, când vom avea mai multă 
vreme. 

— Aţi întrebat de noi în Bagdad? 


302 


— Yes! Ni s-a spus că aţi plecat la haddedihni. Ce puteam 
să fac? Voiam să mă duc după dumneavoastră şi după 
irlandezi. Prin urmare, nu mai putea fi vorba de călătoria pe 
mare, aşa că vândui iahtul, care stătuse atâta vreme ancorat 
degeaba, îmi tocmii un om care cunoştea limba engleză şi 
pornii împreună cu el. Am mers cu o iuţeală nebunească! La 
Selamija am trecut Tigrul, ca să vă căutăm; dar n-am găsit 
nici un haddedihn. Se mutaseră nu ştiu unde, iar 
dumneavoastră muriserăţi. 

— Cine v-a spus asta? 

— Fuseseră prădaţi şi ucişi nişte călători străini şi mi-am 
închipuit că sunteţi printre ei. Fiindcă nu voiam să fiu omorât 
şi eu, plecai spre Damasc. L-am trimis pe tălmaci acasă şi am 
locuit în oraş trei săptămâni. De dimineaţă până seara am 
cutreierat străzile. Dacă aţi fi locuit în cartierul creştin, la 
europeni, ne-am fi întâlnit. Restul, l-aţi auzit. Sunteţi lămurit 
sau ţineţi să vă dau mai multe amănunte, master? 

— E de ajuns şi vă mulţumesc. Cât despre felul cum aţi 
făcut călătoria de la Bagdad la Damasc, a fost o îndrăzneală 
fără margini, să ştiţi... 

— Pshaw! De ce? Dumneavoastră cum aţi mers? 

In clipa aceea, zărirăm câţiva inşi trecând călare prin 
apropierea ruinelor. Străbăteau drumul pe care venisem şi 
când mă uitai mai bine îmi dădui seama că sunt... khavaşii. 

Ce aveau de gând? De ce nu se duceau spre zidul cel 
mare, lângă care hotărâsem să ne întâlnim? Aveam să obţin 
curând răspunsul la această întrebare, întrucât giuvaiergiul se 
întoarse din oraş, aducând cu el pe Kodşa Paşa, un bărbat cu 
o înfăţişare plăcută, care inspira toată încrederea. 

— Sallam! ne salută. 

— Aaleikum! răspunserăm. 

— Sunt Kodşa Paşa din Baalbek şi am venit să vă văd şi să 
fumez o pipă cu voi. 

Işi vâri mâna în buzunar şi scoase ciubucul. Lindsay îi oferi 
tutun şi foc. 

— Fii bine venit, effendi! îi spusei. Ne îngădui să zăbovim 
prin ţinutul pe care-l cârmuieşti? 

— Rămâneţi cât poftiţi şi daţi-mi voie să iau loc lângă voi! 
Am auzit că sunteţi franconii, am citit asta şi în scrisoarea pe 

care mi-a trimis-o şeful meu şi de aceea am venit să vă aduc 
la cunoştinţă că voi face tot ce va trebui, ca să vă îndeplinesc 
dorinţele. Aveţi ceva împotrivă că am trimis khavaşii înapoi la 
Damasc? 

— l-ai trimis înapoi? 

— Da. Am auzit că se aşezaseră în cafenea şi 
pălăvrăgeau-pe socoteala întâmplării voastre. Mai puteţi 
prinde hoţul, când oricine ştie că vreţi să-l prindeţi? Şi apoi, 
mi-a spus acest lacub Afarah din Damasc, că n-au vrut să-l 
asculte şi nici pe voi nu v-au ascultat şi că v-au cerut bacşiş, 
cu toate că erau datori să vă sprijine. De aceea, i-am alungat 
şi i-am dat ceauşului o scrisoare, prin care cer caimacamului 
să-i pedepsească aspru. Sultanul, binecuvântat fie de Allah, 
vrea să fie ordine în împărăţia lui şi acelaşi lucru trebuie să-l 
dorim şi noi. 

Aşadar, întâlneam în sfârşit un funcţionar cinstit, o 
adevărată raritate în împărăţia sultanului. După ce 
schimbarăm alte câteva cuvinte, Kodşa Paşa îmi mărturisi 
părerea de rău că nu ne poale fi de folos, atunci când îl rugai 
să se îngrijească de tăinuirea țintei urmărită de noi în ţinut. 

— Bucuraţi-vă că n-aţi nimerit la alt Kodşa Paşa! îmi 
spuse. Ştiţi ce-ar fi făcut altul? 

— Spune-ne, te rugăm! 

— V-ar fi cerut aurul şi giuvaierurile, ca să poată hotărî ale 
cui trebuie să fie. Apoi, aţi fi fost obligaţi să dovediţi că-i într- 
adevăr vorba de un furt, că obiectele acelea sunt chiar cele 
furate şi că voi sunteţi într-adevăr păgubaşii, iar cel bănuit e 
într-adevăr hoţul. Cu dovezile şi cercetările astea ar fi trecut 
vreme îndelungată — şi până atunci s-ar fi schimbat multe, 
chiar aurul şi bijuteriile! 

Avea dreptate. lacub putea fi încântat că a dat de un 
funcţionar atât de cinstit. Kodşa Paşa ne rugă să-i 
încredinţăm caii, dar să-i aducem pe rând, ca să nu atragem 
luarea-aminte a celor din Baalbek şi plecă, după ce ne 
îndeamnă să ne ferim de galeriile subterane, care erau pline 
de pericole. 

Pe vremea invaziei egiptene, aceste galerii serviseră drept 
ascunzători hoţilor şi chiar azi sunt folosite de câte un 
răufăcător urmărit de autorităţi. 

lacub îşi lăsase calul la Kodşa Paşa. Încălecarăm şi noi, ca 
să ne ducem caii în oraş. Baalbek e un oraş mic şi are o 
înfăţişare urâtă, cu toate că ruinele ar trebui să-i dea măreţia 
firească a trecutului. Locuitorii se îndeletnicesc cu creşterea 
viermilor de mătase, au cai frumoşi şi catâri, care constituie 
faima regiunii. 

Casa primarului era una dintre clădirile cele mai mari, iar 
grajdul în care porunci să fie adăpostiţi caii corespundea pe 
deplin aşteptărilor noastre. Şezurăm de vorbă câteva minute, 
apoi mă întorsei, dar nu pe drumul pe care venisem. Dacă 
hoţul s-ar fi întors şi ar fi stat la pândă, un om singuratic nu i- 
ar fi atras atenţia şi de aceea mă strecurai uşor printre ruine, 
lăsându-mă cucerit de puternica impresie pe care o făceau 
asupra mea. 

Câtă deosebire între generaţiile care ştiuseră să biruie 
masele acestea de piatră şi aceea ale cărei colibe zăceau 
îndărătul dărâmăturilor! 

Văzui nişte şerpi alunecând încet printre stâlpi şi un 
cameleon care se uita curios la mine. Deasupra stâlpilor se 
rotea un şoim, care cobori apoi în spirală asupra unuia din ei, 
unde-şi avea cuibul. 

Deodată, mi se păru că văd pe cineva strecurându-se 
repede, ca o umbră. Nu, mă înşelasem; totuşi, mă îndreptai 
încet spre locul unde crezusem că se furişase umbra. 

Îndărătul unor stâlpi se deschidea un fel de tunel, care-mi 
trezi curiozitatea. Oare cum o fi în interiorul unei astfel de 
galerii, în care se aduceau jertfe lui Baal la lumina făcliilor? 
Imi spusei că n-am ce pierde, făcând câţiva paşi înăuntru. 
Mergând numai până unde străbate lumina zilei, era cu 
neputinţă să-mi apară vreo primejdie. 

Intrai în galerie şi văzui că era atât de lată, încât putea fi 
parcursă de patru inşi, mergând unul lângă altul. Tavanul era 
sprijinit de arcade groase, iar aerul părea destul de curat şi 
uscat. Scrutai întunericul ce se întindea înainte-mi şi mă 
gândii cu naivitate la spaima care m-ar cuprinde, dacă s-ar 
aprinde deodată lumini şi ar năvăli asupră-mi cei ce se 
închină lui Baal, înşfăcându-mă, spre a mă jertfi. 

Mă întorsei spre intrare. Ce minunată era lumina caldă a 
zilei! Strălucirea soarelui... ia să fiu atent, parcă fâşâia ceva 

îndărătul meu... Voii să mă întorc, dar în aceeaşi clipă fui lovit 
groaznic în cap. Ameţii şi întinsei braţele spre cel ce mă 
lovise; apoi, însă, nu mai auzii şi nu mai văzui nimic. 

Nu ştiu câtă vreme am zăcut fără cunoştinţă. Imi revenii în 
fire foarte încet şi cu mare greutate şi abia-mi putui aminti ce 
se întâmplase. Zăceam la pământ, cu mâinile şi picioarele 
legate. Unde mă aflam? In jurul meu domneau tăcerea şi 
întunericul de nepătruns, dar drept în faţă zării două focuri 
mici şi rotunde, din care licăreau şi piereau două luminiţe. Doi 
ochi se îndreptau spre mine, doi ochi asupra cărora se 
deschideau şi se închideau pleoapele. Imi dădui seama că nu 
sunt ochii unui animal, ci ai unui om. 

Cine era omul acela? In tot cazul, cel care mă lovise. 

Oare de ce se purtase astfel cu mine. Voii să-l întreb, dar 
cel care se uita ţintă la mine mă scuti, vorbind el însuşi. 

— Ei, bine că te-ai trezit, în sfârşit! aşadar putem sta de 
vorbă. 

Dumnezeule! Glasul acesta îmi era cunoscut! Cel ce i-a 
auzit vreodată sunetul rece, puternic şi ascuţit nu-l va putea 
uita. Omul ce se afla înaintea mea nu era altul decât Abrahim 
Mamur, pe care voiam să-l prindem. Să-i fi răspuns? De ce 
nu? In întunericul ce ne învăluia, n-aveam cum să-i arăt că nu 
mi-e frică de el, ci, dimpotrivă, că-l dispreţuiesc, decât 
vorbindu-i. Ştiam că nu mă aşteaptă nici o bucurie şi nici o 
plăcere, dar nu-mi pierdui curajul şi mă hotărâi să nu-i fac nici 
cea mai mică concesie. Imi spusese „putem sta de vorbă” şi 
bănuiam că ţinea să mă sperie, folosindu-se de orice mijloc i- 
ar fi stat la îndemână. Dar avea să-şi vadă înşelate planurile. 

— Vorbeşte! îi spusei tăios. 

— Mă cunoşti? 

— Da. 

— Nu cred. De unde poţi să ştii cine sunt? 

— Te cunosc foarte bine, Abrahim Mamur. 

— Ah, e adevărat, ştii cine sunt; dar te voi face să mă 
cunoşti şi mai bine! lţi aduci aminte de Egipt? 

— Da. 

— Şi de Seniţa, pe care mi-ai răpit-o? 

— Da. 

— Shellalul nu m-a înghiţit, atunci când m-am aruncat în 

valurile-i furioase; aşadar, Allah vrea să mă răzbun. 

— Eu ţi-am scăpat viaţa. Prin urmare, Allah vrea să nu mă 
înfricoşez de răzbunarea ta. 

— Zău? zâmbi răutăcios Mamur. Atunci de ce te-a lăsat pe 
mâna mea? Te-am căutat pretutindeni în Kahira, dar nu te-am 
descoperit. Aici, însă, în Damasc, unde nu mă gândeam la 
tine, te-am zărit... 

— Şi ai fugit de mine. Abrahim Mamur sau Davud Arafim, 
eşti un laş! 

— Inţeapă-mă viperă; dar eu sunt leul, care te va înghiţi! 
Ştiam că mă vei trăda. Din pricina asta am plecat. Nu voiam 
să-mi văd planul periclitat de tine. M-aţi urmărit şi mi-aţi luat 
înapoi totul. Fii fără grijă, îmi iau eu giuvaierurile! 

— Încearcă! 

— Le voi lua! Ţi le voi aduce să ţi le arăt; de aceea nu te- 
am ucis. Dar tot vei muri, fiindcă eşti vina nenumăratelor 
chinuri pe care le-am îndurat. Mi-ai răpit-o pe Seniţa, datorită 
căreia aş fi putut deveni un om cumsecade. M-ai prăvălit 
îndărăt în prăpastia, din care voiam să mă ridic. |ţi vei primi 
pedeapsa ce ţi se cuvine. Vei muri, dar nu deodată, pe urma 
unei lovituri de cuţit sau a-unei împuşcături de glonte; nu, ci 
încet, după ce vei îndura milioane de chinuri. Foamea să-ţi 
sfâşie mai întâi maţele, iar setea să-ţi pârjolească sufletul şi 
să-l facă să fâşie ca picătura de apă pe foc! 

— Te cred în stare de orice ticăloşie! 

— Nu crede că-i glumă şi nici să nu-ţi închipui că vei izbuti 
să-mi scapi! Dacă ai şti ce pot, ai împietri de spaimă! 

— N-am nevoie să ştiu! 

— Nu? Ah, tot vei afla, ca să nu mai nutreşti nădejdi şi ca 
în locul lor să te cuprindă cea mai cumplită deznădejde. Da, 
trebuie să ştii, ca să-ţi scrâşneşti zadarnic dinţii. Ai auzit 
vreodată de tşuvaldari!? 

— Am auzit, îi răspunsei, fiindcă mi se istorisiseră 
groaznicele isprăvi ale tşuvaldarilor, care înspăimântaseră de 
curând Constantinopolul. 

— Ştii că tşuvaldari alcătuiesc o familie îndrumată de un 
şef? 

— Nu. 


1 Un ucigaş care vâră victimele într-un sac şi apoi le aruncă în apă. 

— Ei, află că eu am fost mereu şi sunt şi acum şeful 
acestei familii. 

— Lăudărosule! 

— Să nu crezi că mint! N-ai văzut în Egipt cât de bogat 
sunt? De unde puteam avea atâta bogăţie, eu, un biet 
funcţionăraş. Şi Afrak Ben Hulam din Adrianopol a fost vârât 
în sac şi aruncat în valuri, fiindcă unul din oamenii mei a 
văzut că are bani mulţi la el. Mi s-au adus scrisorile găsite la 
el; le-am deschis frumuşel şi după ce le-am citi conţinutul, m- 
am hotărât să plec la Damasc şi să jefuiesc prăvălia lui lacub, 
la momentul potrivit. Atunci ai răsărit tu, ghiaure şi am fost 
nevoit să mă mulţumesc cu puţin. Şeitan să-ţi deschidă cea 
mai clocotitoare mlaştină din Diehennah! 

— Dar ai pierdut până şi puţinul cu care te aleseseşi! 

— MI-I iau înapoi. Vei vedea! Dar va fi ultima dată când 
mai vezi ceva pe pământ. Te voi duce după aceea într-un loc, 
de unde nu mai există întoarcere. Cunosc locul acela, fiindcă 
e bine să ştii că m-am născut în Soheir. Tatăl meu a trăit 
ascuns prin galeriile acestea, când paşa din Egipt a venit în 
Siria şi a silit bărbaţii şi copiii să înmulțească rândurile 
luptătorilor lui. Eram copil pe vremea aceea şi m-am ascuns 
cu el. Ne-am desprins să trăim în beznă şi ne-am împrietenit 
cu întunericul. Am învăţat să cunoaştem fiecare colţişor al 
tunelului şi mi-am fixat locul unde-ţi va putrezi cadavrul, după 
ce te vor prăpădi chinurile! 

— Şi Allah ştie unde-i locul acela! 

— Da, dar Allah nu-ţi va ajuta, ghiaure! Tot atât de greu 
cum te strâng acum sforile cu care te-am legat, te vor mistui 
şi chinurile la care te-am osândit. Soarta ţi-e pecetluită. 

— Până atunci, spune-mi unde se află acel Barud el 
Amasat, care ţi-a vândut-o pe Seniţa ca sclavă! 

— Nu vreau să-ţi spun! 

— Vezi că eşti laş? Dacă ai fi într-adevăr sigur că voi muri 
aici, nu te-ai codi să-mi răspunzi la ce te-am întrebat! 

— Crezi că din pricina asta tac? Nu. Tac fiindcă nu vreau 
să-ţi mai îndeplineşti nici o dorinţă. Şi acum închide gura! Mă 
culc, întrucât presimt că noaptea asta-mi va cere noi sforţări. 

— Nu vei putea dormi, fiindcă te va mustra conştiinţa, ca 
de obicei! 


308 


— Numai  ghiaurii au conştiinţă. Credincioşii o 
dispreţuiesc! 

Zgomotul uşor pe care-l auzii îmi dădu de înţeles că se 
culcă. Voia într-adevăr să doarmă? Era cu neputinţă. Sau şi 
faptul acesta era prevăzut tot ca să mă chinuiască sau ca să 
se joace cu mine? 

Îi urmării necontenit mişcările. Nu, nu voia să doarmă, îşi 
închidea ochii, dar când îi redeschidea, ca să mă privească, 
nu lăsa să se întrevadă somnul sau oboseala; dimpotrivă, 
luminiţele acelea mici de sub frunte se uitau ţintă la mine. 
Cred că tot n-ar fi putut adormi, din pricină că se gândea la 
felul cum mă legase. Imi pusese ceva în jurul gleznelor şi în 
jurul încheieturilor mâinilor, dar puteam întinde uşor braţele 
pană la picioare. 

Ah, dacă aş fi avut măcar un cuţit! Dar îmi golise toate 
buzunarele. In definitiv ce noroc, că nu găsise la mine decât 
cuțitul şi cele două revolvere! Dacă mi-era într-adevăr sortit 
să pier aici, neştiut de nimeni, mă bucura gândul că se va 
alege Halef cu armele mele, iar nu ticălosul acesta. 

Trebuia care negreşit să pier? Negreşit. Fără să încerc 
măcar să mă apăr? Deoarece puteam mişca puţin braţele, n- 
ar fi fost cu neputinţă să-i smulg cuțitul. Şi dacă aş fi izbutit 
să smulg cuțitul şi să-mi tai legăturile în câteva clipe, aş fi 
fost scăpat. Dar trebuia să-mi îndeplinesc planul cu cea mai 
mare repeziciune. Fireşte de la intrarea mea în galerie 
trecuse multă vreme, aşa că i-ar fi venit uşor în minte gândul 
să mă împuşte, ca să fie sigur că a scăpat de mine; dar n-o 
făcuse, ci se mulţumise să mă lege. 

Chibzuii cu toată seriozitatea. Să mă apropii încet de el, 
smulgându-i pe nesimţite cuțitul acela de la cingătoare? Nu, 
ar fi fost o îndrăzneală fără sorţi de izbândă. Sau să mă 
năpustesc asupră-i şi să-l sugrum? Mâinile mi-erau destul de 
libere, ca să-l poată strânge de gât? Să mă folosesc de 
picioare, lovindu-l cu călcâiele în tâmple? Şi această încercare 
era primejdioasă, întrucât dacă nu l-aş fi nimerit, aş fi fost 
pierdut. In orice caz aveam nevoie de un cuţit. Fără el orice 
strădanie ar fi fost zadarnică. 

De aceea mă sforţai să mă ridic încet, ca să pot sta mai 
comod. Mă silii din răsputeri să nu fac nici cel mai mic zgomot 

şi ţinui ochii închişi, ca vrăjmaşul meu să nu-şi dea seama că 
nu mai sunt culcat, întrucât şi el îmi putea vedea ochii, 
întocmai cum îi zăream eu pe ai lui. 

Cu multă caznă, reuşii să mă aşez mai bine şi apoi să mă 
ridic chiar pe picioare. Inchisei ochii pe jumătate, ca să-i 
urmăresc iar mişcările. Tocmai în clipa când mă privise 
scrutător şi închise pleoapele, fiindcă spre norocul meu nu mă 
văzuse, scoase un țipăt. Genunchiul meu drept îi apăsa 
beregata, iar cel stâng pieptul. Duse înspăimântat mâinile la 
gât, ca să-mi îndepărteze genunchiul şi-mi înlesni fără să vrea 
posibilitatea de a ajunge cu mâinile la cingătoarea lui. Apucai 
mânerul unui cuţit şi-l trăsei. Vrăjmaşul îmi simţi mişcarea şi- 
şi dădu seama de primejdia care-l ameninţa. Cu o sforţare 
uriaşă, mă răsturnă şi sări în picioare. 

Strigându-mi: „Câine, nu scapi de mine!”, se năpusti să 
mă prindă. 

Dar nu mă atinse decât cu un deget, fiindcă nu ştia exact 
unde sunt. Eram încredinţat însă că în clipa următoare va 
căuta să pună mâna pe mine, în locul unde simţise că sunt 
atunci când mă atinsese. Mă aplecai repede şi mă strecurai 
tiptil în spatele lui. 

— Ah, nu eşti aici! Ghiaure, unde eşti? Nu-mi scapi, să ştii! 

Acum, de vreme ce credea că sunt în cealaltă parte, 
puteam tăia frânghiile cu care mi-erau legate picioarele; făcui 
alţi câţiva paşi. Izbutii să străbat o oarecare distanţă. Mă oprii 
ca să răsuflu în voie şi să mă gândesc ce trebuie să fac. 

Făcui câţiva paşi, tot atât de încet ca şi până acum şi mă 
sprijinii de zid. Să mă îndrept spre fundul galeriei? Kodşa Paşa 
mă prevenise doar împotriva primejdiei acestor subterane! 
Sau să mă lupt cu ticălosul acela, ca să-l dobor şi să-l silesc 
să-mi arate drumul? Nu. Avea arme şi nu l-aş fi răpus, decât 
dacă l-aş fi ucis; ori cadavrul lui nu mi-ar fi slujit drept 
călăuză. 

Minutele treceau greu şi neliniştitor. Nici el nu-şi trăda 
mişcările. Nu se auzea un zgomot cât de mic. Stătea 
nemişcat? Venea spre mine sau se îndepărta? Ei, dar galeriile 
acestea nu erau fără capăt! Imi continuai pe dibuite drumul în 
direcţia spre care mersesem până aici, cercetând întâi terenul 
cu vârful piciorului. După ce făcui vreo două sute de paşi, mi 

se păru că aerul începe să fie mai răcoros şi mai umed. Acum 
trebuia să fiu şi mai prevăzător! Într-adevăr, după alţi cinci 
paşi încetă podeaua netedă pe care călcasem. Mă aplecai şi 
bâjbâii. In locul marginii podelei, era o groapă rotundă şi 
mare, lată cât întregul gang. Aici trebuie să fi fost cândva un 
puț. Şi acum se găsea apă în el, după cura mărturisea 
umezeala aerului! Cine ştie de la ce adâncime curgea? Cine 
se prăvălea în el putea fi sigur că nu mai iese! 

Cred că groapa avea un diametru de vreo trei coţi. Nu mi- 
ar fi fost greu să sar peste ea, dar nu ştiam ce se afla dincolo 
de puț. Poate că puţul era tocmai la capătul gangului şi aici 
nu era decât un zid. Se cuvenea să-mi amân săritura. 

Aşadar, în partea aceasta nu era nici o nădejde de 
scăpare. Eram nevoit să mă înapoiez. Fără îndoială, 
împrejurările nu-mi erau deloc prielnice. Vrăjmaşul nu dădea 
nici un semn de viaţă. Se afla oare la pândă acolo unde-l 
lăsasem, fiindcă era sigur că voi fi silit să mă întorc? Sau tot 
credea că mă furişasem în direcţia cealaltă? Sau se repezise 
poate spre ieşire, ca să mă împiedice să fug? Oricum, nu 
puteam rămâne pe ioc. Imi pusei cuțitul între dinţi, mă trântii 
la pământ şi începui să mă târăsc înapoi, în genunchi şi în 
palme. 

Dacă aş fi mers, mi-aş fi primejduit situaţia; dar târându- 
mă încet, puteam cerceta terenul cu degetele, ca să mă 
asigur că pot să înaintez fără teamă. 

In felul acesta mă târâi o bună bucată de drum. Pusesem 
de mai bine de două sute de ori genunchii pe pământ; prin 
urmare, trebuie să fi depăşit locul unde zăcusem legat. Fără 
îndoială, trecuse o oră de când înaintam, târându-mă. Trecu 
apoi altă jumătate de oră şi băgai de seamă că nici în 
dreapta, nici în stânga nu mai dau de ziduri. Podeaua 
continua, însă: 

Eram neliniştit. Nici în dreapta, nici în stânga nu era vreun 
ungher; iar galeria prin care mai trecusem dădea într-alta, în 
formă de unghi drept, în cazul în care nu se înfunda, însemna 
ca se încrucişează cu cealaltă şi că în locul acesta mă 
pândeşte Abrahim Mamur. Ciulii urechea, dar nu auzii nici cel 
mai uşor zgomot. Ca să fiu sigur că galeria nu se înfunda, îmi 
continuai prevăzător drumul în aceeaşi direcţie. Respirația 

mi-era normală, iar pulsul nu-mi bătea mai repede ca altă 
dată. Aveam neapărată nevoie să mă stăpânesc şi să 
chibzuiesc îndeajuns fiece mişcare. 

Intrai în cealaltă galerie şi mă încredinţai că nu se închide 
aici. În ce direcţie să merg? Drept înainte sau spre stânga? 
Aerul era pretutindeni la fel de umed, iar bezna era tot atât 
de deasă. Mă gândii iar. Dacă Abrahim se afla pe aproape, 
atunci mă pândea fără îndoială în locul ce ducea spre ieşire; 
altminteri, se afla chiar la ieşire. 

Nu era în faţa celui de-al doilea gang, fiindcă pipăisem 
toate colţurile pereţilor laterali. Rămâneau de cercetat încă 
două colţuri. Mă îndreptai întâi spre stânga şi pipăit fiecare 
locşor; după vreo zece minute, eram sigur că nu se află nici 
aici. Mai aveam să mă încredinţez dacă nu-i cumva în colţul 
din dreapta, aşa că mă dusei încet într-acolo. 

Deodată, mi se păru că aud un zgomot foarte încet. Ciulii 
iar urechea şi continuai să dibui. Imi dădui seama că e tic- 
tacul unui ceasornic, al aceluia pe care mi-l furase, desigur. 
Prin urmare, aici mă pândea vrăjmaşul şi tot aici era şi drumul 
spre libertate. Dar cum să ajung afară? Puteam oare să mă 
strecor pe lângă el? 

Ca să ştiu ce sorţi are încercarea pe care o plănuisem, 
trebuia să mă încredinţez mai întâi dacă vrăjmaşul stă în 
picioare, şade sau e culcat. Mă apropiai iar cu câţiva paşi de 
locul unde bănuiam că se află. Nu mă puteam încumeta să 
mă năpustesc asupra-i şi să mă lupt cu el, întrucât era de la 
sine înţeles că acum nu se va mai folosi de cuţit, ci de o armă 
cu care să mă împuşte. Avea de altfel cele două revolvere pe 
care mi le luase şi pe care se pricepea să le folosească, fără 
îndoială. 

Mâinile-mi dibuiau necontenit şi uşor, de parcă erau 
corniţele unui melc. Tic-tacul ceasornicului se auzea mai 
limpede şi acum — hait! — atinsei cu vârful degetului mijlociu 
o bucată de stofă. Prin urmare, eram lângă el; n-avea decât 
să întindă mâna şi să mă înşface! Trecură vreo zece minute 
de aşteptare în situaţia aceasta primejdioasă, înainte de a-mi 
da seama că stătea întins de-a curmezişul galeriei. 

Să sar peste el? Sau să-l amăgesc printr-un şiretlic să se 
mişte din locul unde stătea? Alesei prima soluţie. Era mai 

primejdioasă, dar avea şi mai mulţi sorţi de reuşită. Dibuind 
cu vârful degetelor, mă încredinţai că ţine picioarele 
încrucişate. Fireşte că poziţia aceasta mi-era prielnică pentru 
îndeplinirea planului meu. Incet, mă dusei spre el şi ridicai un 
picior. Dacă şi-ar fi schimbat în clipa aceasta poziţia — aş fi 
fost pierdut poate! Dar pusei piciorul dincolo de corpul lui şi-l 
adusei şi pe celălalt, fără să mi se întâmple nimic. 

Trecusem de prima şi cea mai grea piedică. Nu mai eram 
nevoit să mă târăsc. Puteam merge în chip firesc. Cu cât mă 
îndepărtam, cu atât păşeam mai sigur şi mai repede. După 
câtva timp, simţii că aerul e mai plăcut, începeam să urc. 
Drumul mi se lumina încetul cu încetul. Dădui de o 
deschidere, deasupra căreia un tufiş de ienupăr răspândea un 
miros îmbătător şi trecui prin ea. 

Slavă Domnului! Eram liber! Dar mă aflam într-altă parte a 
templului închinat soarelui. Dacă voiam să-l mai prind pe hoţ, 
trebuia să mă grăbesc, întrucât soarele cobora spre asfinţit. 
Înconjurai templul, îndreptându-mă grăbit spre locul unde se 
găseau prietenii mei. 

Am fost întâmpinat cu o furtună de întrebări. Prietenii mă 
căutaseră pretutindeni şi fuseseră cuprinşi de îngrijorare 
văzând că nu mă înapoiez. Venise şi Kodşa Paşa, ca să-l ajute 
pentru reluarea cercetărilor. Păţania mea provocă în acelaşi 
timp stupefacţie şi bucurie. 

— Slavă lui Allah! Îl avem în mână! strigă lacub. Haideţi 
repede în galerie, să nu ne scape! 

Toţi cei de faţă puseră mâna pe arme. 

— Staţi! spuse Kodşa Paşa. Aşteptaţi să mă reped în oraş, 
ca să chem câţiva inşi! 

— Nu suntem destui? strigă Halef. 

— Nu, răspunse Kodşa. Galeriile acestea adânci sunt pline 
de taine. Au o mulţime de intrări şi ieşiri, pe care nu le 
cunoaşteţi. Avem nevoie de cel puţin cincizeci de inşi, ca să 
împresurăm ruinele. 

— Suntem nouă inşi. Nu ne trebuie mai mulţi, fu de părere 
lacub. Ce crezi? 

Pe mine mă întrebase. Şi eu eram de părere că trebuie să 
trecem repede la acţiune; iar Lindsay, căruia-i explicai 
situaţia, îmi spuse că şi el crede că n-avem timp de pierdut. 

Ne hotărârăm să ne bizuim doar pe noi înşine. 

— Dar cum vom străbate prin întuneric? întrebai eu. 

— Aduc lumină, răspunse Kodşa Paşa. 

— Din oraş? Ar dura prea mult! 

— Nu. Din apropiere. Colo, printre ruine, locuieşte un 
panbukdși!, care are câteva felinare. 

Şi plecă, în timp ce noi întocmirăm „planul de luptă”. Atât 
intrarea prin care pătrunsesem în galerie, cât şi ieşirea prin 
care scăpasem trebuiau negreşit păzite. Şi lucrurile trebuiau 
păzite. Hotărârăm aşadar ca afară să rămână doi inşi, iar la 
ieşirea din gang numai unul, întrucât hoţului i-ar fi fost 
aproape cu neputinţă să se strecoare şi pe lângă noi şi pe 
lângă paznic; intrarea trebuia păzită de doi inşi, cărora li s ar 
fi putut alătura paznicii lucrurilor. Rămâneau patru inşi, care 
urmau să coboare în tunel, ca să-l doboare pe hoţ. 

Cum să ne împărţim? In tot cazul, eu voiam să cobor, 
întrucât Halef ştia să se furişeze pe nesimţite, îl alesei ca 
însoțitor; iar pe Kodşa Paşa mă gândii să-l iau cu mine pentru 
că era reprezentantul autorităţii. Lindsay se oferi să fie al 
patrulea ins care să coboare în tunel. Urmau să rămână 
lacub, căruia-i aparţineau obiectele preţioase şi servitorul lui 
Lindsay. La intrare aveau să stea de pază irlandezii, iar la 
ieşire servitorul lui lacub. Nu puteam folosi pe cel ce-i 
închiriase lui lacub caii, întrucât plecase în oraş, ca să-l 
păzească. 

Îmi luai pistoalele şi cuțitul. Lui Bill îi dădui carabina, iar lui 
Fred puşca. Fiecare-şi luă apoi locul în primire. De la 
înapoierea mea, trecuse mai bine de jumătate de oră, până 
când mă aflai din nou în faţa tufişului de ienupăr. Kodşa Paşa 
şi Lindsay duceau felinarele, neaprinse încă, iar Halef şi cu 
mine coborârăm cei dintâi, după ce ne descălţasem. Duceam 
pe Halef de mână şi amândoi ne furişam tiptil. El dibuia 
peretele cu mâna dreaptă, iar eu cu mâna stângă, ca să nu 
ne scape nici un locşor necercetat şi nici să nu se poată 
strecura hoţul. Ceea ce mă neliniştea era faptul că mersul lui 
Kodşa Paşa era oarecum zgomotos. 

Ajunserăm la încrucişarea celor două ganguri. Printr-o 
uşoară lovitură cu cotul, dădui de înţeles celor doi din urma 


1 Vopsitor de bumbac. 

noastră că trebuie să se oprească şi eu mă trântii la pământ, 
împreună cu Halef, ca să ne târâm până la locul unde-l 
lăsasem zăcând pe hoţ. Stabilisem dinainte cu Halef să 
înşfăcăm fiecare una din mâinile în care îşi ţinea vrăjmaşul 
armele şi să căutăm să-l legăm repede. 

Ne târârăm până la locul acela, dar nu-l găsirăm. Ce era 
de făcut? Se dusese oare în faţa altui gang? Cântarăm 
pretutindeni, dar tot nu-l găsirăm. Ne întoarserăm la 
însoțitorii noştri, care aşteptaseră nerăbdători să-i chemăm 
într-ajutor. 

— Nu mai e aici, le şoptii. Mergeţi puţin înapoi şi aprindeţi 
felinarele. Dar aveţi grijă ca lumina să nu se răspândească şi 
în celelalte ganguri. 

— Şi dumneavoastră cu Halef ce aveţi de gând, master? 
întrebă Lindsay. 

— Să cercetăm toate gangurile. 

— Fără lumină? 

— Da. Lumina este periculoasă, fiindcă i-ar folosi 
tâlharului drept ţintă şi i-ar îngădui să se apere sau chiar să 
ne atace pe negândite. 

— Dar dacă-l găsiţi şi noi nu suntem cu dumneavoastră? 

— Ne vom descurca singuri. 

Pătrunsei mai întâi în galeria în care găsisem puţul. 
Păşirăm până la capăt şi cu toate că ajunseserăm la marginea 
puţului, nu dădurăm de Abrahim. Ne întoarserăm cu aceeaşi 
prevedere. 

Intrarăm în a doua galerie, încordându-ne atenţia, ca să 
preîntâmpinăm orice primejdie. Ne strecurarăm cât se poate 
de încet şi trecu un sfert de oră până să ajungem la capătul 
gangului. Văzând că dădusem de zidul templului, ne 
întoarserăm,  mâhniţi oarecum de zădărnicia cercetării 
noastre. 

Cu aceeaşi prevedere, păşirăm în ultima galerie, mai 
lungă decât cealaltă, la capătul căreia era o deschidere tot 
atât de-mare ca şi lăţimea coridorului. Ne întoarserăm pentru 
a treia oară, fără vreun rezultat. 

Tovarăşii noştri se arătară miraţi, când le spusesem că n- 
am dat de hoţ. 

— A fost aici, aşa că tot aici trebuie să fie! spuse Lindsay. 

Yes! 

— Poate că a părăsit gangul, în timp ce ne sfătuiam cum 
să-l prindem. Aduceţi felinarele şi haideţi să cercetăm puţul! 

O luarăm la stânga şi ajunserăm iar la capătul coridorului. 
Puţul era foarte adânc şi întunecos. Pe aici nu putea să 
dispară Abrahim. Cercetarăm încă o dată galeria a treia. Când 
ne apropiarăm de spărtura aceea mare, văzurăm un fel de 
scară, a cărei primă treaptă era însă atât: de joasă, încât nu 
putea fi ajunsă cu mâna. 

— Coborâm? mă întrebă Kodşa Paşa, oarecum îngrozit. 

— Desigur. E singurul drum pe unde a putut să dispară. 

— Dar dacă trage în noi, de jos? 

— Mergi în urma noastră şi dă-mi felinarul! începurăm să 
coborâm şi numărai vreo douăzeci de trepte, până când 
intrarăm într-o galerie lungă, ce ducea departe sub pământ şi 
care se sfârşea cu altă scară. Coborârăm şi această scară şi 
dădurăm de altă galerie. Ne oprirăm şi scrutarăm, întunericul. 
Ca şi celelalte galerii, ducea şi aceasta la o încrucişare cu alta 
— aşa că hotărârăm să ne sfătuim. Cântărind şansele pe care 
le-am fi avut, împărţindu-ne şi cele pe care le-am fi obţinut 
printr-o cercetare făcută de tuspatru odată, socotirăm că-i 
mai nimerit să ne împărţim. 

Lindsay şi Kodşa Paşa rămaseră de veghe, cu un felinar, la 
punctul de încrucişare, pe când eu şi cu Halef ne afundarăm 
în galerie, care se dovedi de asemenea lungă, dar mai lată 
decât celelalte şi puţin mai luminoasă. Inaintarăm grăbiţi şi 
ajunserăm la intrarea prin care coborâsem prima dată. 

Dar unde erau cei doi irlandezi, cărora le poruncisem să 
stea aici de pază? 

— Sidi, să ştii că a fugit pe aici şi l-au prins! spuse Halef. 

— In cazul acesta poate că s-au dus dincolo, ca să ne 
vestească. Hai să vedem! 

Alergarăm spre celălalt loc unde pusesem paznici; dar şi 
servitorul lui lacub îşi părăsise postul. 

— Poate că l-au dus la intrarea unde avem lucrurile! spuse 
Halef. Hai până acolo, sidi! 

— Stai să chemăm pe englez şi pe Kodşa Paşa! 
Coborârăm în grabă, ca să ne luăm felinarul aprins şi intrarăm 
în galeria unde ne aşteptau cei doi prieteni. leşind cu toţii, 

stinserăm felinarele şi ne îndreptarăm spre locul în care ştiam 
că-l vom găsi pe lacub. De departe zărirăm pe servitorul lui 
Lindsay vorbind foarte însufleţit cu cei doi irlandezi. Lângă ei 
se afla şi servitorul arab al lui lacub, care-i privea fără să-i 
înţeleagă. Când ne văzură, veniră în goană spre noi. 

— Sir, a plecat! strigă Bill de departe. 

— Cine? 

— Master lacub. 

— Încotro? 

— Unde s-a dus şi celălalt. 

— Care? 

— Cel pe care voiam să-l prindem. 

— Nu te înţeleg. Credeam că l-aţi prins! 

— Noi? Nu. N-a trecut pe la noi. Dar am crezut că l-a prins 
master lacub, fiindcă l-am auzit trăgând nişte focuri de armă 
şi am fugit în ajutorul lui. 

— Dar de ce a tras cu arma? 

— Întrebaţi-l pe el! 

Arătă spre servitorul lui Lindsay, care rămăsese cu lacub 
Afarah şi acesta ne istorisi o întâmplare pe cât de uimitoare, 
pe atât de supărătoare. Stătea cu lacub în faţa intrării şi se 
gândea că ne vom întoarce îndată cu Abrahim Mamur. 
Deodată au început să se audă trosnituri îndărătul lor, şi când 
se întoarseră, văzură că se năruie fundul încăperii ruinate. Se 
speriaseră, crezând că toate ruinele acelea uriaşe se vor 
prăvăli peste ei şi au fugit. Intrucât însă nu se întâmplă 
prăbuşirea de care se temuseră, îşi recăpătară curajul şi se 
înapoiară cu băgare de seamă. In clipa când voiau să intre, ca 
să vadă ce s-a năruit, le ieşi în întâmpinare... un călăreț: era 
Abrahim Mamur. Se dădură înspăimântați în lături. Mamur se 
folosi de zăpăceala lor şi porni în galop. Dar lacub îşi revenise 
repede, înşfacă o puşcă, luă un alt cal al lui Lindsay şi se 
repezi pe urma fugarului, după ce trăsese spre el două 
împuşcături, fără să-l nimerească. 

Era o întâmplare incredibilă! Aproape că n-o puteam 
concepe ca atare! Când pătrunserăm înăuntru, ne 
încredinţarăm însă că povestitorul nu ne minţise. Cea dintâi 
privire îmi căzu pe locul unde fusese pachetul cu obiecte 
preţioase. După cum era de aşteptat, dispăruse! Lipseau doi 

dintre caii lui Lindsay şi printre ei desigur şi cel mai bun. 

— Ah! Oh! Vai! strigă Lindsay. După el! Repede! Yes! 

Voi să urce pe calul ce-i rămăsese, dar îl oprii, apucându-l 
de braţ. 

— Incotro, sir David? 

— După ticălosul acela! 

— Dar ştiţi măcar unde s-a dus? 

— Nu! 

— Atunci fiţi bun şi rămâneţi aici, pană când se întoarce 
lacub. Vom afla de la el tot ce trebuie să ştim. 

— Sidi, ce o fi asta? mă întreabă Halef, întinzându-mi o 
foaie mică şi pătrată de hârtie. 

— Unde ai găsit-o? 

— Era lipită de cal. 

Intr-adevăr, hârtia era încă udă. Fusese lipită cu saliva 
calului pe frunte şi cuprindea următoarele cuvinte turceşti: 
„Dinle-dim, hop ischit-dim!”. Lovitura fusese straşnică! 
Desigur că aici în vizuină Abrahim n-avusese vreme să scrie 
cele câteva cuvinte; prin urmare, bileţelul fusese pregătit. 

Când ne îndreptarăm spre locul ce se năruise, ne 
lămurirăm pe deplin. Prăbuşirea nu se produsese întâmplător, 
ci după ce se zdruncinase molozul cu care fusese astupată 
crăpătura. Se aşezaseră scânduri în latul spărturii, iar peste 
ele se aruncase moloz. Jos, molozul era foarte gros, dar spre 
vârf se subţia mereu, aşa că făcea posibilă supravegherea şi 
chiar urmărirea atentă a unei convorbiri. 

Abrahim Mamur cunoştea locul acesta poate de la tatăl 
său. Işi dăduse seama că am izbutit să scap de el, aşa că se 
repezise în galeria de aici, spre a ne spiona mişcările şi a auzi 
ce plănuim. Indată ce a văzut că intrarea e păzită numai de 
cei doi inşi, a dărâmat fără probleme molozul de sus, iar fuga 
nechibzuită a paznicilor i-a dat posibilitatea să scape, luând şi 
obiectele preţioase, într-adevăr, Mamur era un răufăcător 
foarte primejdios! 

Englezul se afla lângă cal şi-l înşeuă. 

— Munca asta e de prisos! îi spusei. 

— O, no, foarte trebuincioasă chiar! 

— Doar nu-l mai puteţi urmări azi! 


1 Am tras cu urechea şi am auzit totul. 

— Ba tot îl voi urmări! 

— Noaptea? Nu vedeţi ca s-a întunecat? 

— Ah! Hm! Yes’! Dar fuge şi nu-l mai prindem! 

— Să aşteptăm şi vom vedea! 

Kodşa Paşa se apropie de mine. 

— Effendi, îmi îngădui să-ţi propun ceva? 

— Vorbeşte! 

— Hoţul a dispărut în munţi, fără îndoială, unde nu-l puteţi 
urmări. Eu am oameni care cunosc fiecare bucăţică de 
pământ de aici şi până la mare. Vrei să-i trimit să-l caute? 

— Da, effendi, e buna propunerea. Dă poruncile cuvenite 
şi vei fi răsplătit foarte bine! 

— Incotro să-i trimit? 

— In porturile unde s-ar putea strecura pe vreun vapor. 

— Prin urmare, la Tripoli, Beirut, Saida, Zor şi Akka? 

— Da, în aceste cinei locuri, fiindcă hoţul nu va rămâne în 
ţară. Trebuie să dai împuterniciri acestor trimişi? 

— Da. 

— Atunci, grăbeşte-te să le scrii şi trimite oamenii să le 
dăm bani de drum. 

— Vor primi din parte-mi tot ce le trebuie. Îmi veţi înapoia 
cheltuielile, când se vor întoarce. Vouă v-ar cere prea mult. 

Cinstitul Kodşa Paşa plecă spre oraş. Ramaserăm în 
aşteptare şi ne trecurăm vremea examinând galeria prin care 
fugise Abrahim. Aprinserăm iar felinarele, lăsarăm servitorii 
să ne păzească lucrurile şi ne căţărarăm printre dărâmături. 

Galeria avea aceeaşi lungime, ca şi aceea prin care 
bâjbâisem la urmă şi ducea la aceeaşi încrucişare, de unde 
pornisem eu Halef spre calea de ieşire. Acum era foarte 
simplu, dar nouă ne pricinuise multe necazuri. 

După vreo oră apăru Kodşa Paşa, însoţit de cinci călăreţi. 
Le dăduse destule merinde şi câte o sumă îndestulătoare. 
Totuşi, fiecare din ei primi şi din partea lui Lindsay un bacşiş 
bunicel. Apoi porniră spre oraşele ce le fuseseră destinate. 

Aproape de miezul nopţii auzirăm paşii obosiţi ai unui cal 
şi când ne îndreptarăm spre ieşirea din scobitură, îl zărirăm 
pe lacub Afarah. Descălecă, îşi lăsă calul să pască în voie şi 
se prăbuşi, tăcut şi amărât. Nu-i puserăm nici o întrebare şi-l 
lăsarăm să se liniştească.. 

— Allah m-a părăsit! Mi-a zăpăcit mintea! 

— Allah nu părăseşte pe nici un om cumsecade! îl liniştii 
eu. Tot vom prinde hoţul. Am trimis oameni la Tripoli, Beirut, 
Saida, Zor şi Akka. 

— Vă mulţumesc! Dar n-am fi avut nevoie de toate astea, 
dacă nu m-ar fi părăsit Allah! îl prinsesem. 

— Unde? i 

— Sus, dincolo de satul Dşead. In repezeală, luase un cal 
slăbănog. Eu însă călăream pe cel al effendiului englez. Calul 
meu era mai bun, aşa că mă apropiam mereu de el, cu toate 
că era mult înaintea mea. Gonirăm nebuneşte spre nord şi 
străbăturăm furtunos satul Dşead. Ajunsesem atât de 
aproape de el, încât îl puteam prinde. 

— De ce nu l-ai împuşcat? 

— Nu puteam, fiindcă nu mai aveam gloanţe. Trăsesem 
ambele cartuşe din armă. Din pricina mâniei, simţeam că-mi 
înzecesc puterile. Voiam să-l ajung în galop şi să-l smulg de 
pe cal. Dar întâlnirăm nişte nuci, plantați tocmai în drum. 
Hoţul alunecă de pe cal, îşi aruncă pachetul pe umăr şi se 
strecură printre copaci. Nu-l puteam urmări călare, aşa încât 
sării şi eu de pe cal. Alergai multă vreme după el, însă era 
mai iute ca mine. Deodată făcu un ocol şi se întoarse la locul 
unde se aflau caii. Se avântă pe calul englezului şi fugi, 
lăsându-mi-l pe cel slăbănog. 

— N-ai mai încercat să-l ajungi? 

— Ba da, dar n-am izbutit şi s-a înnoptat. M-am hotărât să 
mă întorc. Allah să prefacă fiece pietricică pe care mi-a furat- 
o într-un pietroi, care să-i apese sufletul toată viaţa! i 

Omul acesta de ispravă era într-adevăr de plâns. Işi 
pierduse pentru a doua oară averea, după ce era aproape să 
şi-o redobândească! Eram convins că Abrahim Mamur se va 
duce la Tripoli, întrucât străbătuse satul Dşead, care se afla 
pe acest drum. Cum însă urma să pornim abia dimineaţa, era 
neîndoios că nu-l puteam prinde, înainte de a ajunge la 
Tripoli. ; 

Lindsay era şi mai nervos decât lacub. Il înfuria faptul că 
hoţul îi furase cel mai bun cal. 

— Voi pune să-l spânzure, well. 

— Pe cine? Pe cel care v-a luat calul? întrebai. 

— Yes! Dar pe cine credeaţi? 

— Atunci, trebuie să duceţi la spânzurătoare pe prietenul 
nostru lacub Afarah! 

— Pe Afarah? Pentru ce? 

— Păi, el l-a luat, dar hoţul a fost deştept şi a fugit cu el. 

— Ah! Oh! Cum s-a întâmplat asta? Povestiţi-mi! îl lămurii, 
istorisindu-i păţania păgubaşului nostru. Dar în loc să-l 
îmblânzesc, turnasem gaz peste foc. Se posomoră şi se 
înfurie atât de tare, încât se răsti: 4 

— Aşa s-au întâmplat lucrurile? Groaznic! Inspăimântător! 
Ei, dacă e pe calul cel bun, nu-l mai prindeţi! Să ştiţi că vă 
păcăleşte! Yes! Well! 

lacub îşi dădu seama că de el era vorba şi-şi închipui de 
ce-i furios Lindsay. 

— Îi voi cumpăra altul. Liniştiţi-l! îmi spuse. 

— Ce vrea? întrebă englezul. 

— Vrea să vă cumpere alt cal. 

— Ei?! Mie?! Să cumpere un cal lui David Lindsay? Ah, din 
ce în ce mai frumos! Întâi, m-am necăjit că hoţul mi-a luat cel 
mai bun cal, pe urmă, m-am supărat că nu mi l-a luat el şi 
acum mă necăjesc iar, fiindcă mi se oferă un cal mie, lui 
David Lindsay. Păcătoasă ţară! Plec, mă duc în bătrâna 
Anglie! Aici nu mai există nici un om deştept! 

Acelaşi lucru voiam să-l spun şi eu. N-aveam nimic altceva 
de făcut, decât să ne culcăm şi a doua zi să fim gata de drum. 

Lindsay îl rugă pe Kodşa Paşa să-i găsească doi cai şi un 
însoțitor şi obţinu permisiunea că va fi satisfăcut. După 
aceea, ne culcarăm. 

Puțin după miezul nopţii, ne trezi un strigăt. Kodşa venise 
cu animalele şi cu însoţitorul cerut de englez. Ne scularăm. 
lacub răsplăti pe minunatul slujbaş pentru osteneala depusă 
şi pentru cheltuielile făcute şi plecarăm. Fireşte, fără să 
ducem cu noi o amintire plăcută a şederii noastre în Baalbek. 

Încă în timpul pregătirilor de drum începuse să se 
lumineze, aşa că acum se vedea bine ţinutul pe care-l 
străbăteam. lIndată ce _ trecurăm de câmpia înverzită a 
Baalbekului, intrarăm într-o câmpie sărăcăcioasă şi aproape 
nesfârşită, presărată doar cu câteva vii. 

Locuitorii pe care îi întrebarăm ne spuseră că n-a înnoptat 

nici un străin, pe acolo, dar un sătean ce venea din Aîn Ata le 
povestise că a întâlnit un călăreț care se îndrepta spre 
localitatea aceea. Când sosirăm în localitatea Aîn Ata, aflarăm 
că a trecut într-adevăr prin sat un călăreț şi a tocmit un 
sătean, care să-l călăuzească pe drumul cel mai scurt la 
Tripoli. 

Tocmirăm şi noi o călăuză şi ne continuarăm drumul, 
întrebând din loc în loc, gonirăm neîncetat după hoţ, urcând 
povârnişul de răsărit al Libanului şi coborând pe cel dinspre 
apus, fără un singur popas care să-şi merite numele; doar 
noaptea ne odihneam puţin. Imi închipuisem cu totul altfel 
călătoria peste munţii aceştia faimoşi, unde s-a născut 
creştinismul. Nu putui admira nici măcar vestita pădure de 
cedri. 

In sfârşit, zărirăm Marea Mediterană, strălucind în toată 
măreţia apelor ei albastre. La poalele munţilor şi pe țărmul 
mării, se afla Tripoli, pe care arabii îl numesc Tarabulus el- 
gharb. Oraşul e aşezat ceva mai înăuntrul ţării şi numai 
suburbia şi portul El Mina se află chiar pe țărm. Intre aceste 
două localităţi însă sunt o sumedenie de grădini încântătoare, 
ce întăresc impresia plăcută pe care o face oraşul asupra 
oricărui vizitator. 

Când ne apropiarăm de oraş, văzurăm o goeletă 
graţioasă, care părăsea portul. Venisem oare prea târziu? 
Oare Abrahim Mamur era pe bordul ei? Dădurăm pinteni 
cailor, ca să ajungem mai repede la El Mina. Îndată ce 
păşirăm în port, îmi îndreptai luneta spre goeletă. Nu se 
îndepărtase prea mult, aşa încât puteam recunoaşte pe 
călători, care îşi aţintiseră privirile spre uscat. Da, Abrahim 
Mamur izbutise să se îmbarce! li văzui limpede trăsăturile şi 
mă cuprinse ciuda. Lângă mine era un marinar turc foarte 
murdar. 

— Ce fel de vapor este acesta? am întrebat. 

— Maschallah! Un  velier! a răspuns, întorcându-mi 
spatele, cu un dispreţ specific marinăresc. 

Ceva mai deoparte stătea bătrânul limandar 
(comandantul portului), pe care l-am recunoscut după semnul 
distinctiv al gradelor. Lui i-am pus această întrebare şi am 
aflat că era „Bouteuse” din Marsilia. 

— Încotro se îndreaptă? 

— Spre Stambul. 

— Mai pleacă, curând, vreun vapor în aceeaşi direcţie? 

— Nu. 

Bună treabă! Rămăsesem pe țărm! Ce era de făcut? 
Englezul ocăra pe limba lui, iar irlandezii îl acompaniau; lacub 
ocăra în limba kurdă, iar eu aş fi vrut să-l acompaniez. Dar 
asta nu ajuta la nimic. 

— Trebuie să plecăm spre Beirut. Acolo găsim precis o 
navă mică spre Stambul, am propus eu. 

— Chiar crezi, domnule? întrebă lacub Afarah. 

— Sunt convins. 

— Dar vroiai să mergem la lerusalim! 

— Pentru asta e târziu acum. N-o să am linişte, până n-o 
să aflu dacă giuvaierurile sunt pierdute pentru tine sau nu 
sunt. 

Halef, micul meu hagiu, mă întrebă dacă vreau să-l iau şi 
pe el. Asta era de la sine înţeles. Şi tot atât de sigur era şi 
faptul că Lindsay nu intenţiona să ne lase să plecăm singuri. 
lacub le-a dat banii călăuzei şi celui care i-a închiriat caii; 
acelaşi lucru a făcut şi englezul. Tocmirăm o altă călăuză şi 
luarăm alţi cai, iar a doua zi dimineaţa, expediţia s-a pus în 
mişcare. 

Ajunşi în port, am aflat că se afla acolo o goeletă 
americană care vroia să plece spre Stambul. Ne-am dus s-o 
vedem. Chila era bine construită şi avea tachelaj, deci era un 
velier bun în care puteai avea încredere, dacă nu te temeai 
de valurile care se sparg de bord. Am vorbit cu căpitanul şi 
ne-am înţeles. Adio, adio, mândrule Liban! De data aceasta 
am trecut nepăsător pe lângă tine. Adio, deci rămâne pe altă 
dată!... 

7. Ajunşi în Istambul 


Într-o cameră a hotelului „De Pest” din Pera şedeau doi 
bărbaţi care sorbeau renumitul Ruster, oferit de domnul 
Totfalusi, patronul localului; fumau şi după cum părea, se 
plictiseau peste măsură. 

Nu prea arătau ca „scoşi din cutie”. Unul dintre ei purta 
cizme înalte şi tari din iuft, pantaloni şi bluză de culoare 
brună, avea o faţă arsă de soare şi mâini de beduin. Celălalt 
era searbăd, parcă n-avea vlagă în el: excepţie făcea doar 
nasul, care era tot de un roşu persistent. Beau şi fumau şi 
fumau şi beau, în cea mai adâncă tăcere. Să fi fost oare 
plictiseala de vină, sau erau preocupaţi din cauza gândurilor 
care frământă uneori mintea omenească şi pe care, din 
fericire, cuvântul nu-i în stare să le rostească totdeauna? 

Părea că ultima variantă era cea reală, căci, deodată, 
bărbatul cel fără de vlagă deschise gura, îşi scutură nasul şi 
închise ochii. Nu se mai putea stăpâni: unul dintre măreţele 
sale gânduri se eliberă şi se smulse, ieşindu-i victorios din 
gură, prin cuvintele: 

— Master, ce părere aveţi despre chestiunea orientală? 

— Cred că nu trebuie marcată cu semnul întrebării, ci cu 
semnul exclamării, sună răspunsul brunetului. 

Slăbănogul închise din nou gura, holbă ochii şi făcu o 
figură, de parcă ar fi trebuit să înghită cu totul un volum de 
Keladis, „Aforismele unui înţelept”, format mare şi îmbrăcat 
în piele de porc. 

Slăbănogul era sir David Lindsay, iar brunetul chiar eu. 
Niciodată, din păcate, nu m-am ocupat de politică, iar de 
chestiunea orientală am oroare. Cel ce poate — primul — s-o 
definească, acela poate s-o şi rezolve. Ea şi aşa-numitul „om 
bolnav” al societăţii m-au redus la tăcere chiar şi în mijlocul 
celei mai însufleţite asistenţe. Nu am studiat medicina politică 
şi deci, nu pot să precizez de ce anume boală suferă omul 
modern; dar cred că, în apropierea sa, predomină anumite 
stări pe care numai sănătoase nu le-aş numi. 

Turcul este un om, iar pe un om nu-l faci bine, dacă vecinii 

îi înconjoară patul şi taie cu săbiile bucată cu bucată din 
trupul său, ei, ei care sunt creştini. Pe un om bolnav nu 
trebuie să-l omori ci să-l faci bine, căci şi el are acelaşi drept 
sfânt de a trăi ca şi alţii. Se pot înlătura din trupul său bolnav 
viruşii care îi fac rău şi i se poate oferi un mijloc care să-l 
tămăduiască şi să-l facă să fie din nou un om apt de muncă. 
Cândva, turcul a fost un nomad aproape sălbatic, dar curajos, 
un camarad loial, blajin, care, cu drag, dădea altuia ceea ce-i 
aparţinea, dar oprea şi pentru el. Apoi, sufletul său simplu a 
fost prins în mrejele periculoasei ţesături a viziunilor islamice, 
a minciunii şi a contradicţiilor; a pierdut seninătatea judecății 
sale încă neexperimentate, a dorit să-şi găsească drumul şi s- 
a înfăşurat şi mai tare în această țesătură. Atunci, 
morocănosul camarad s-a înfuriat, s-a înfuriat pe sine şi pe 
alţii: vroia să aibă certitudinea, vroia să vadă odată pentru 
totdeauna dacă este adevărat că vorba Profetului va trece, în 
vârful paloşului, peste univers. Şi-a atârnat de gât tolba cu 
săgeți, a pus mâna pe suliță şi pe arc, a încălecat pe un cal 
focos şi l-a luat de moţ pe primul, pe cel mai bun vecin. A ieşit 
biruitor o dată şi încă o dată, iar cu timpul izbânzile au 
început să-i placă. Odată cu izbânzile, simţea că-i sporesc 
puterile şi încrederea în sine; de aceea, îşi continuă semet 
drumul. Vrăjmaşii lui se prăbuşeau neputincioşi la picioarele 
sale. Putea să înoate în aur şi mărgăritare, dar mânca tot 
brânză uscată de oaie şi pâine tare de ovăz, fiindcă în felul 
acesta îşi întărea oasele şi-şi oţetea muşchii. 

Lucrurile rămaseră neschimbate, până când turcii fură 
nevoiţi să se afunde în mocirla făţărniciei bizantine şi a 
şireteniei greceşti. Au fost linguşiţi, fiind lăsaţi să creadă că 
sunt semizei. Li se dăruiră o sumedenie de atenţii şi prilejuri 
de a se distra. Se născociră o grămadă de ispite, care să le 
sleiască puterile şi li se infiltrară obiceiuri, care să-i ducă la 
pieire. Firea turcului se împotrivi, vreme îndelungată, 
stăruitoarelor ademeniri; dar în clipa când nu se mai arătă 
destul de tare, ca să se împotrivească, boala începu să facă 
paşi uriaşi. Acum zace înconjurat de sfătuitori interesaţi, care 
nu se tem să-şi împartă de pe acum moştenirea ce ar urma 
să lase, cu toate că trăieşte încă. 

Unul singur stă deoparte, compătimindu-l creştineşte. l-a 

fost cândva vrăjmaş cinstit şi ar vrea să-i fie acum un prieten 
tot atât de cinstit. A înţeles şi a recunoscut că turcii au un 
drept tot atât de întemeiat şi de mare să-şi apere şi să-şi 
păstreze ţara, după cum l-au avut prusienii, păstrându-şi 
Silezia, Saxonia şi Hanovra. Bolnavul în jurul căruia stau 
vulturii la pândă citeşte în privirea acestui singur om cinstit 
chezăşia însănătoşirii; de aceea, se simte în stare să facă 
orice de hatârul lui, chiar lucruri pe care nu le-a impus 
nicicând celor înfrânți de el. 

Acest singuratic e germanul. Dacă germanul e sortit cu 
adevărat să schimbe istoria lumii, având rolul de 
propovăduitor al omeniei creştine, convingerea lui este că 
Mecca va fi pustiită cândva şi anume atunci când dragostea 
va izbuti să învingă ura. Sau ar fi o nebunie presupunerea că 
turcul ar putea deveni creştin? Ar însemna să se tăgăduiască 
puterea Evangheliei... 

Care-i rostul acestei introduceri? Nu-i urăsc pe turci, dar 
mi-e milă de ei fiindcă sunt creştin şi-mi pare rău, totdeauna, 
când aud vreun vrăjmaş de-al lor, susţinând că nu pot fi 
ajutaţi cu nimic. Într-o astfel de susţinere, e de văzut nu 
numai trufia fariseică, dar şi simţământul creştinesc. 
Apărătorii sfintei noastre biserici au arme mai puternice decât 
săbiile şi tunurile. Armele acestea au cucerit împărăţii, fără 
vărsare de sânge. De ce să nu domnească şi de acum încolo 
aceeaşi cucerire  paşnică?  Aceasta-i soluţia problemei 
orientale, văzută de un creştin... 

Velierul se afla jos, la „Cornul de aur”. Până acum se 
dovedise o corabie minunată şi ajunsese cu o zi întreagă 
înaintea noastră la Istambul. 

Când coborârăm pe uscat, mă îndreptai spre velier. 
Căpitanul ei mă întâmpină cu prietenia călduroasă, atât de 
proprie francezilor. 

— Voiţi să vizitaţi vasul? mă întrebă. 

— Nu, domnule căpitan; aş dori să vă întreb ceva despre 
unul din călătorii pe care i-aţi avut la bord. 

— Vă stau cu plăcere la dispoziţie! 

— La Tripoli s-a îmbarcat un călător... 

— Da, unul singur. 

— Imi puteţi spune sub ce nume s-a înscris? 

— Ah, sunteţi poliţist? 

— Nu, sunt un german oarecare, iar cel despre care vă 
întreb a furat în Damasc unui prieten o sumedenie de pietre 
preţioase. L-am urmărit, dar am ajuns în Tripoli tocmai în 
clipa când porniserăţi. Numai la Beirut am fi avut posibilitatea 
să vă urmăm. Aceasta-i pricina vizitei pe care am venit să v-o 
faca 

— Imi pare rău că prietenul dumneavoastră a fost păgubit, 
dar nu ştiu daca v-aş putea fi de folos, cu toate că aş dori-o. 

— Călătorul acela a părăsit vasul îndată ce ați sosit? 

— Da, numaidecât. Ah, îmi amintesc acum că a făcut 
semn unui hamal să urce la bord, ca să-i ducă lucrurile, adică 
pachetul, căci n-avea decât un pachet. Aş recunoaşte oricând 
hamalul. Călătorul se numea Afrak Ben Hulam! 

— E un nume fals! 

— Se poate. Vă rog să mai poftiţi la bord. Vă făgăduiesc 
sincer că-l voi întreba pe hamal, îndată ce-l voi întâlni. 

Plecai! Ceilalți mă aşteptau pe mal. lacub Afarah porni în 
fruntea noastră, ca să ne călăuzească la locuința fratelui său. 
Nici Lindsay, nici eu n-aveam de gând să acceptăm 
ospitalitatea acestuia, dar puteam cel puţin să-i facem 
cunoştinţă. 

Marele negustor Maflei locuia în preajma noii moschei, 
Jeni Dgşani, iar înfăţişarea casei în care locuia era desigur o 
imagine convingătoare a averii sale. Fără să ne spunem 
numele, furăm conduşi în selamlăc unde, după scurtă vreme 
apăru fratele lui lacub. 

Era uimit de vizita atâtor inşi; dar când îl zări pe lacub, îşi 
uită solemna atitudine musulmană şi se îndreptă cu paşi mari 
spre el, îmbrăţişându-l cu dragoste nestăpânită. 

— Maschallah, frate-meu! A dăruit oare Allah lumină 
adevărată ochilor mei? 

— Ochii-ţi spun adevărul, frate! 

— Atunci, Allah să binecuvânteze paşii tăi şi ai prietenilor 
tăi! 

— Da, oaspeţii cu care ani venit sunt adevăraţi prieteni. 

— Ai venit la Istambul pentru afaceri? 

— Nu. Dar vom vorbi mai târziu despre asta. Isla, fiul tău 
iubit, e în Istambul sau a plecat undeva? 

— E aici, sufletul său se va bucura mult, când te va vedea. 

— Va avea şi altă bucurie. Cheamă-l! 

Trecură câteva minute, până la înapoierea lui Maflei, 
însoţit de Isla Ben Maflei. Mă dădui repede deoparte. Tânărul 
îşi îmbrăţişa unchiul şi se uită în jur. Privirea-i se opri asupra 
lui Halef, pe care-l recunoscu numaidecât: 

— Allah! Hagi Halef Omar, iată-te în Istambul! Când ai 
venit? strigă uimit. Fii bine venit slujitor şi apărător al 
prietenului meu! Te-ai despărţit de el? 

— Nu. 

— Atunci, e şi el în Istambul? 

— Da. 

— Şi de ce n-a venit cu tine? 

— la uită-te bine! 

Isla se întoarse, mă zări şi mi se aruncă de gât. 

— Effendi, nu-ţi poţi închipui câtă bucurie-mi faci. Tată, îl 
vezi pe omul acesta? E Kara Ben Nemsi effendi, despre care 
ţi-am povestit, iar dânsul e Hagi Halef Omar Aga, prietenul şi 
slujitorul său. 

Urmă o scenă care emoţionă până şi pe flegmaticul 
englez. Servitorii se repeziră să aducă pipe şi cafele. Maflei şi 
Isla închiseră la iuţeală prăvălia, ca să nu se mai ocupe decât 
de noi şi ne aşezarăm cu toţii pe perne, începând să 
pălăvrăgim. 

— Dar unde i-ai întâlnit şi cum l-ai cunoscut pe acest 
effendi, unchiule? întrebă Isla. 

— A fost oaspetele meu în Damasc, ne-am întâlnit în stepă 
şi ne-am împrietenit. 

Căpitanul îşi mângâie gânditor bărbia. 

— De ce nu ne spui nimic despre Afrak Ben Hulam, fiul 
unchiului meu şi nu ne transmiţi salutări din partea lui? 

— Salutări nu-ţi aduc, dar îţi voi împărtăşi oarecare 
noutăţi. 

— Noutăţi fără salutări? Nu te înţeleg. 

— A venit la mine un anume Afrak Ben Hulam, dar nu era 
cel adevărat. 

— Alla 'I Allah! E cu putinţă? îi dădusem o scrisoare. Nu ți- 
a adus-o? 

— Ba da. V-am îndeplinit dorinţa şi l-am primit. l-am dat 

adăpost în casa mea şi i-am deschis inima, dar a fost 
nerecunoscător, fiindcă mi-a furat toate bijuteriile. 

Când auziră această veste, tatăl şi fiul amuţiră. Curând, 
tatăl îşi reveni, sări de pe perne şi strigă: 

— Greşeşti! Nici un om în vinele căruia curge sângele 
părinţilor noştri nu săvârşeşte o asemenea ispravă! 

— Sunt de aceeaşi părere, răspunse lacub. Cel care mi-a 
adus scrisoarea şi a spus că se numeşte Afrak Ben Hulam era 
un străin. 

— Crezi că îi dau unui străin asemenea scrisori? 

— Îţi repet că era un străin. Întâi se numea Davud Arafim, 
apoi Abrahim Mamur şi acum... 

Isla tresări: 

— Abrahim Mamur? Ce-i cu el? Unde e? Când l-ai văzut? 

— A fost în casa mea, a locuit şi a dormit sub acoperişul 
meu. l-am încredinţat obiecte în valoare de milioane, fără să 
bănuiesc o clipă că era Abrahim Mamur, vrăjmaşul nostru de 
moarte! 

— Allah kerihm! Mi se împietreşte inima! spuse bătrânul. 
Câtă nenorocire a pricinuit scrisoarea mea! Dar cum a ajuns 
în mâna lui? 

— L-a omorât pe adevăratul Afrak Ben Hulam şi i-a luat 
scrisoarea. După ce a citit-o s-a hotărât să vină la mine şi să 
se dea drept rudă, ca să-mi jefuiască toată prăvălia. Numai 
acestui effendi trebuie să-i mulţumesc, dacă hoţul n-a izbutit 
să-şi înfăptuiască în întregime planul. 

— Ce-ai făcut cu el? 

— A fugit şi l-am urmărit. A venit ieri aici, cu un vaporaş 
francez, dar noi am sosit abia azi. 

— Mă, duc să stau de vorbă cu căpitanul francez, spuse 
Isla, ridicându-se. 

— Rămâi, îi spusei. Am vorbit eu cu el. Hoţul părăsise 
vasul, dar căpitanul mi-a făgăduit că ne va ajuta. Mi-a propus 
să mai vin la bord. 

— Atunci, nu ne mai chinuiţi sufletele şi povestiţi-ne totul 
aşa cum s-a întâmplat. 

Fratele său îi îndeplini dorinţa şi istorisi în detaliu toate 
păţaniile, spre uimirea celor doi ascultători. Maflei dorea să se 
ducă imediat la cadiu şi la cei mai mari judecători; mai mult, 

voia să pună întregul oraş în mişcare, ca să putem prinde 
hoţul. Era atât de furios, încât măsura în lung şi-n lat 
selamlăcul, ca un leu care-şi aşteaptă vrăjmaşul. Şi Isla era 
din cale-afară de nervos. După ce se liniştiră şi sângele le 
circulă iarăşi normal prin vine, le reveni şi înţelepciunea atât 
de necesară în asemenea împrejurări şi capabilă să ducă la o 
hotărâre corectă. 

li sfătuii să nu cerem deocamdată sprijinul poliţiei. Voiam 
în primul rând să văd dacă nu va descoperi vreunul dintre noi 
urma  răufăcătorului. Propunerea mea fu primită. Când 
englezul, Halef şi cu mine ne ridicarăm ca să plecăm, Maflei şi 
Isla nu voiră să ne lase. Ne cerură să fim negreşit musafirii 
lor, în timpul şederii noastre la Istambul. Ca să putem locui 
nestânjeniţi, ne puseră la dispoziţie o minunată căsuţă 
înconjurată de o grădină şi furăm nevoiţi să consimţim, spre a 
nu-i jigni într-un mod de neiertat. 

Căsuţa aceasta se afla în fundul grădinii; încăperile erau 
bine orânduite, după tradiţia turcească şi datorită izolării ei 
puteam trăi în tihnă, fără să jertfim cerinţelor orientale 
libertatea pe care o îndrăgeam. Ne odihneam în voie şi 
cercetam pe îndelete mijloacele cu ajutorul cărora am putea 
descoperi urmele duşmanului în Constantinopol, unde oricine 
poate dispărea în mulţimea ce forfoteşte pretutindeni, o astfel 
de încercare era foarte anevoioasă. Nu ne rămânea decât să 
ne lăsăm la voia întâmplării, având însă grijă să cutreierăm 
stăruitor toate cartierele oraşului. Se părea că ne surâde 
norocul, întrucât după trei zile de la sosirea noastră, ne căută 
un hamal, care ne spuse că l-a întâlnit un căpitan de vapor şi 
l-a trimis să stea de vorbă cu noi. 

Il întrebai despre călătorul căruia i-a dus pe chei un 
pachet de pe vaporul acelui căpitan şi aflai că omul nostru 
fusese văzut într-o casă de pe marea arteră Pera. Hamalul era 
încredinţat că va recunoaşte casa şi voia să meargă cu mine, 
ca să mi-o arate. Fireşte, îi primii propunerea numaidecât. 

În casa aceea locuia un Kitak!, care-şi aminti cu precizie 
că înainte cu trei zile fusese vizitat de cineva, care l-a întrebat 
dacă ştie undeva o casă de închiriat. A plecat cu el ca să 
viziteze câteva locuinţe, dar nici una dintre ele n-a fost pe 

placul străinului; după ce agentul şi-a primit răsplata pentru 
osteneală, s-au despărţit fără să se revadă şi fără să mai ştie 
unul de altul, altceva nu putui afla. Totuşi, pe drumul spre 
casă, avui o întâlnire de oarecare însemnătate, care părea că 
mă va răsplăti pentru infructuoasa vizită făcută agentului. 
Intrasem într-o cafenea, ca să sorb o cafea de Mocca şi să 
fumez o pipă şi de-abia mă aşezasem pe pernă, când auzii un 
glas strigându-mă în limba germană: 

— Hurrjeh, e adevărat sau mă înşel? Dumneavoastră 
sunteţi sau e altcineva? 

Mă întorsei spre cel care vorbise şi văzui un bărbat, cu 
chipul aproape ascuns de o barbă deasă, care mi se părea 
cunoscut, dar nu-mi aminteam unde-l mai văzusem. 

— Cu mine vorbiţi? îl întrebai. 

— Fireşte. Nu mă mai cunoaşteţi? 

— Sunt sigur că vă cunosc, dar v-aş ruga să-mi veniţi într- 
ajutor, fiindcă nu-mi aduc aminte de unde! 

— Aţi uitat oare pe Hamsad Al Dşcharbaja, care v-a cântat 
colo la Nil melodia cu birjarul şi după aceea... 

Il întrerupsei: 

— Ah, aşa e! Barba dumneavoastră m-a derutat. Noroc 
bun, domnule! Luaţi loc lângă mine! Cred că nu vă grăbiţi. 

— Am destulă vreme, mai ales dacă veţi avea bunăvoința 
de a-mi plăti cafeaua. Sunt, cum se zice, lefter. 

Se aşeză lângă mine şi pălăvrăgirăm nestingheriţi, 
întrucât ştiam că musulmanii din preajma noastră nu 
înțelegeau germana. 

— Prin urmare, sunteţi lefter! Cum s-a întâmplat? îl 
întrebai. Povestiţi-mi cum v-a mers, de când nu ne-am mai 
văzut. 

— Cum mi-a mers? Hm! Rău! Şi cu asta v-am spus totul. 
Acel Isla Ben Maflei, pe care l-am servit, m-a alungat, întrucât 
nu mai avea nevoie de mine. Am plecat la Alexandria şi de 
acolo am pornit cu un grec la Kandia; am devenit un fel de 
marinar şi am ajuns aici, unde m-am stabilit. 

— Şi cu ce vă îndeletniciţi? 

— Cu orice; cu mijlociri de tot felul, cu întovărăşirea 
străinilor prin oraş, cu servicii de toate soiurile, în sfârşit cu 
treburile din care îmi pot câştiga un ban. Din păcate nu 

găsesc pe nimeni căruia să-i mijlocesc vreo afacere. Şi până 
la urmă le încheie toţi, fără mine. Nu găsesc niciodată prilejul 
de a fi util, aşa că toată ziua mă învârtesc degeaba prin oraş 
şi flămânzesc straşnic. Sper că-mi veţi da vreo îndeletnicire, 
domnule compatriot, fiindcă vă amintiţi cât de vrednic am 
fost data trecută şi cum am ştiut să vă fiu de folos! 

— Vom vedea! Dar de ce nu v-aţi dus la Isla Ben Maflei, 
când aţi ajuns aici? Ştiţi doar că-i în Istambul. 

— Mulţumesc! Nici nu vreau să aud de el. M-a îmbolnăvit; 
mi-a jignit onoarea şi mi-a rănit sufletul. Nu merită să-i fac 
plăcerea de a mă duce la el. 

— Locuiesc la el, spusei. 

— Oh, asta-i foarte neplăcut, fiindcă n-am să vă pot vizita! 

— Păi, nu-l vizitezi pe el, ci pe mine! 

— E acelaşi lucru! Nu voi călca niciodată pragul casei lui; 
dar mi-ar plăcea mult să vă fiu de folos în vreun fel oarecare. 

— ţi voi da prilejul. lţi mai aduci aminte de acel Abrahim 
Mamur, căruia i-am luat fata? 

— Foarte bine. Se numea, de fapt, Davud Mamur şi a 
fugit. 

— Ei, e în Constantinopol şi vreau să dau de el. 

— Ştiu foarte bine că-i aici, fiindcă l-am văzut. 

— Ah! Unde? 

— Colo sus, în Dimitri. L-am întâlnit, dar nu m-a 
recunoscut. 

Ştiam că Sf. Dimitri, ca şi Tatavola, Jenimahalle şi Ferikjoe, 
e unul din cartierele rău famate ale oraşului, aşa încât îl 
întrebai: 

— Vă duceţi des prin Sf. Dimitri? 

— Foarte des. Locuiesc acolo. 

Aflasem de-ajuns. Acest frizer din Juterbog se aciuase şi 
rămăsese în cartierul grecesc Dimitri, cel mai decăzut cartier 
al Istambulului. Acolo, crima e tot atât de obişnuită, ca în 
vestita „Stradă a apei” din New York, sau în ulicioara 
Blackfriars din Londra. Străbaterea acestui cartier e foarte 
primejdioasă seara; iar ziua găseşti la fiece pas, pe dreapta şi 
pe stânga, vizuinile în care viciul îşi sărbătoreşte orgiile sau în 
care mişună bolile cele mai dezgustătoare. 

— In Sf. Dimitri locuieşti? îl întrebai. Nu puteaţi găsi o 

locuinţă într-altă parte? 

— Ba da, sunt peste tot locuinţe; dar în Sf. Dimitri e, 
foarte frumos, mai ales dacă ai bani, ca să te poţi bucura de 
tot ce te înconjoară. 

— Nu cumva l-aţi urmărit pe Abrahim Mamur, când l-aţi 
întâlnit? Aş ţine mult să ştiu unde. locuieşte. 

— L-am lăsat să-şi vadă de drum şi sunt încântat că nu m- 
a recunoscut. Dar cunosc bine casa de unde a ieşit şi m-aş 
putea interesa acolo. 

— N-ai vrea să-mi arăţi acum casa aceea? 

— Da. Cu plăcere! ; 

Plătii cafeaua mea şi a lui. Inchiriarăm doi cai din 
apropiere de cafenea şi urcarăm spre Sf. Dimitri, prin Pera şi 
Tepe Başi. 

Se spune că Neapole, Dresda, Copenhaga şi 
Constantinopol sunt cele mai frumoase oraşe ale Europei. Nu 
pot contrazice aceste afirmaţii. Dar în privința 
Constantinopolului trebuie să precizez că oraşul acesta poate 
fi socotit frumos numai dacă-i privit de la „Cornul de aur”, 
îndată ce păşeşti înăuntrul lui, însă, iese la iveală adevărata 
lui înfăţişare. Imi aduc aminte de acel lord englez, despre 
care se povesteşte că a vizitat Constantinopolul la bordul 
iahtului său, dar fără să coboare pe uscat. Lordul a pornit de 
la Rodosto, aşezat pe ţărmul de nord al Mării de Marmara, 
până la Istambul, îndreptându-se spre „Cornul de aur” şi 
pătrunzând până sus, la Eyub şi Sudludje. Apoi s-a întors în 
Bosfor, mergând până la Marea Neagră şi s-a înapoiat iarăşi, 
păstrând convingerea că şi-a făcut o imagine desăvârşită a 
Constantinopolului, fără să şi-o lase întinată de aspectele 
negative. 

Pătrunzând în oraş, eşti nevoit să străbaţi o sumedenie de 
ulicioare înguste, strâmbe şi întortocheate, pe care îţi este cu 
neputinţă să le numeşti străzi. Cele mai multe adesea sunt 
clădite din lemn, fiind lipsite de ferestre şi având o înfăţişare 
tristă. La fiece pas, te loveşti de câte unul din câinii aceia 
urâţi şi murdari, care în oraşul acesta ţin locul gardienilor 
publici, iar din pricina îngustimii de neînchipuit a străduţelor, 
trebuie să te aştepţi în fiece clipă să fii trântit în mocirlă de 
hamalii, caii, măgarii sau de orice alţi trecători, oameni sau 

animale, care forfotesc necontenit şi pretutindeni. 

Drumul nostru spre Sf. Dimitri m-a convins pe deplin că 
oraşul Istambul este „unul dintre cele mai frumoase ale 
Europei”. Toate ulițele erau pline de resturi de peşte, carne, 
fructe şi legume, aruncate nepăsător de negustorii respectivi. 
Peste tot zăceau mormane de coji de pepeni, intrate în 
putrefacție. Lângă măcelării, caldarâmul era scăldat în sânge, 
care începuse să miroasă urât, fiindcă se adunase fără 
îndoială de zile întregi. Pe margini erau zvârlite cadavre de 
câini, pisici şi şoareci, învălmăşite cu bucăţi sfâşiate din caii 
căzuţi din pricina bolii sau a foamei. Vulturii şi câinii erau 
singurele fiinţe care se îngrijeau cu râvnă de toate aceste 
„podoabe” ale Istambulului. De-abia ne puturăm feri de 
hamalii care târau prin străduţele neîngrijite pietroaie, 
scânduri şi grinzi, de un măgar împovărat în chip nemilos, de 
un musulman gras şi de o căruţă trasă de boi. Văzând că 
scăpasem nestrivit de aceste obstacole, mă socotii un om 
norocos şi dibaci. 

In sfârşit, ajunserăm în cartierul Sf. Dimitri. Coborârăm de 
pe cai şi-i dădurăm lui a/dșis!. Mai întâi, compatriotul avu grijă 
să-mi arate locuinţa sa. Era aşezată în partea din spate a unei 
colibe prăbuşite pe jumătate şi se asemăna mai curând cu un 
grajd de capre, decât cu o locuinţă omenească. In locul uşii se 
aflau nişte jurnale lipite cap la cap. O spărtură în zid slujea 
drept fereastră. „Mobila” era reprezentată printr-un urcior de 
apă, fără toartă, deasupra căruia-şi ţesuse plasa un păianjen, 
mare şi o pânză zdrenţuită, folosită în locul canapelei. Privii 
înmărmurit odaia aceasta sărăcăcioasă şi jalnica şi ieşii apoi 
în stradă, împreună cu compatriotul meu. Mă conduse într-o 
casă, a cărei înfăţişare nu era deloc impunătoare şi care se 
dovedi şi pe dinăuntru la fel de neplăcută. Era un fel de 
cârciumă şi cafenea grecească, în care viaţa unui om nu 
preţuieşte nimic şi ai cărei clienţi duc o viaţă tainică şi au 
îndeletniciri de nebănuit. 

Fără să se oprească în prima încăpere, frizerul mă 
conduse într-o odăiţă dosnică, în care se jucau cărţi şi se 
fuma opium. Fumătorii erau tolăniţi în diferite poziţii pe o 
saltea de paie, întinsă între doi pereţi ai odăii. Un bătrân îşi 


1 Celui care ni-i închiriase. 

aprindea narghileaua cu otravă. Corpul lui scheletic se 
îndreptase parcă, din pricina poftei de opium. Ochii lui, închişi 
pană atunci, străluciră, iar mâinile-l tremurară. Uitându-mă la 
el, mă simtii năpădit de dezgust. Lângă el zăcea un copil de 
cel mult zece ani, pradă unor visuri ameţitoare. Zâmbea de 
parcă ajunsese într-ai şaptelea cer al lui Mahomed; şi el 
căzuse victimă patimei drăceşti, din ghearele căreia nu scapă 
nimeni. În preajma lui era trântit un dalmaţian lung şi slab, ce 
se zbătea în culmea beţiei opiumului; iar puţin mai încolo 
rânjea figura dezgustătoare a unui derviş, care-şi părăsise 
mănăstirea şi vizitase această văgăună decăzută, spre a-şi 
jertfi puterea de viaţă imaginilor nebuneşti ale narcoticului 
amăgitor. 

— Şi dumneata fumezi opium? îmi întrebai, bănuitor, 
călăuza. 

— Da, răspunse; dar nu de multă vreme. 

— Pentru numele lui Dumnezeu, atunci tot te-ai putea 
dezbăra de viciu! Nu ţi-ai dat încă seama cât de vicleană şi de 
drăcească e otrava asta? 

— Drăcească? Hm! înseamnă că n-o cunoaşteţi! 
Dimpotrivă, e dumnezeiască! Voiţi să-i încercaţi gustul? 

— Nici nu mă gândesc. Ce se poate bea aici? 

— Vin. Comand eu. Plata vă priveşte! 

Ni se aduse un vin grecesc, roşu şi gros, al cărui gust 
neplăcut era de nesuportat şi care mă făcu să mă gândesc cu 
plăcere la strugurii delicioşi din viile greceşti. Aşadar, aceasta 
era casa în care avea de lucru Abrahim Mamur. Îl întrebai 
despre el pe stăpânul localului. Întrucât însă n-am vrut să-mi 
spun numele, dintr-un firesc spirit de prevedere şi nici nu-l 
ştiam pe cel de care se folosea acum hoţul, cercetarea mea 
fu zadarnică. 

l-am atras atenţia frizerului să mă anunţe, îndată ce-l va 
întâlni pe cel căutat. li dădui o sumă mică de bani şi mă 
despărţii de el; dar încă nu ajunsesem în pragul localului şi-l 
văzui că se aşează repede lângă jucători, ca să-şi piardă banii 
în jocuri de noroc şi să-i cheltuiască pe opium. Il socotii 
pierdut, trupeşte şi sufleteşte, îmi propusei, totuşi, să încerc 
să-l readuc pe căi sănătoase. 

A doua zi era vineri. Isla, care avea treburi la Pera, mă 


335 


rugă să-l întovărăşesc. La înapoiere, trecurăm pe dinaintea 
unei clădiri în formă de moschee, aflată în preajma legaţiei 
ruseşti şi împrejmuită de un grilaj. Isla se opri şi mă întrebă: 

— Effendi, ai văzut vreodată pe chora-teperler!? 

— Da, dar nu aici în Constantinopol. 

— Aici e mănăstirea lor şi tocmai acum o ora de 
rugăciune. Vrei să intrăm? 

Îi răspunsei afirmativ şi trecurăm prin poarta larg deschisă 
a grilajului, păşind într-o curte pardosită cu plăci mari de 
marmură. |n partea stângă era un cimitir, împrejmuit de 
asemenea de un grilaj. Printre zăbrele se zăreau, sub umbra 
unor chiparoşi înalţi, o sumedenie de pietre albe funerare, 
care aveau nişte ornamente asemănătoare turbanelor. Pe o 
parte a pietrelor se afla numele celui mort şi un verset din 
Coran. |n după-amiaza aceasta, cimitirul era vizitat de o 
sumedenie de femei şi printre copaci străluceau pretutindeni 
voalurile albe şi mantilele colorate. Turcului îi place să 
viziteze locurile în care morţii îşi dorm somnul de veci. 

In partea din fund a curţii se afla un pavilion rotund cu o 
turlă, iar în dreapta era mănăstirea, o clădire deasupra căreia 
se afla tot o cupolă şi al cărei spate dădea spre strada. 

In mijlocul curţii se înălța un chiparos în jurul căruia se 
încolăcise iedera până la vârf. Curtea era plină de oameni 
care se îmbulzeau spre pavilion. Dar Isla mă conduse mai 
întâi în mănăstire, ca să cunosc interiorul acestui lăcaş al 
dervişilor. 

Derviş e un cuvânt persan şi înseamnă „sărman”; în arabă 
dervişul se numeşte „fachir”. E numit derviş orice ins care 
aparţine unui ordin religios musulman. Sunt multe ordine de 
acest fel, dar apartenenţii lor nu depun nici un jurământ; nu 
ştiu ce înseamnă sărăcia, curăţenia şi supunerea. Tekkije şi 
Khangah?, sunt adesea foarte bogate în terenuri şi proprietăţi 
clădite, care le aduc venituri însemnate. De altminteri, 
întreaga preoţime turcă are o stare îmbelşugată. Cei mai 
mulţi călugări sunt căsătoriţi şi se îngrijesc cu râvnă de 
mâncare, băutură, dormit, jocuri de noroc; ei fumează şi se 
simt bine, fiindcă n-au nici o grijă. Inainte, dervişii aveau o 


1 Dervişi dansatori. 
2 Mănăstiri de dervişi. 

mare însemnătate politică şi religioasă. Acum, autoritatea lor 
a scăzut mult. Ei se mai bucură doar în faţa credincioşilor de 
oarecare consideraţie. De aceea au născocit felurite şiretenii 
prin care încearcă să se dea drept inşi însufleţiţi cu harul 
divin, sau drept vrăjitori. Joacă diferite piese de teatru şi mici 
comedii, însoţindu-le de diferite cântece, dansuri ciudate şi 
vaiete. 

Trecând prin poarta mănăstirii, păşirăm într-o încăpere 
înaltă şi friguroasă, care se întindea pe toată lărgimea clădirii. 
In stânga era un coridor dreptunghiular, pe dreapta şi pe 
stânga căruia se aflau chiliile dervişilor. Ferestrele chiliilor 
dădeau spre curte. Uşi nu existau, aşa încât de pe coridor 
chiliile puteau fi văzute în întregime. Orânduirea lor era foarte 
simplă: în toată chilia nu era decât o singură pernă, întinsă 
de-a lungul pereţilor. Pe acest divan şedeau dervişii, având pe 
cap nişte tichii de pâslă în forma unor căpăţâni de zahăr, 
asemănătoare întru totul celor pe care le poartă clovnii din 
circurile noastre. Unii fumau, alţii se pregăteau în vederea 
dansurilor pe care urmau să le execute şi în sfârşit alţii 
stăteau adânciţi în gânduri şi nemişcaţi, ca nişte statui. De 
aici ne îndreptarăm spre pavilion şi după ce străbăturăm o 
săliţă pătrată, ajunserăm în sala principală, care avea formă 
ortogonală. Nişte coloane subţiri sprijineau cupola sălii. În 
partea din spate a încăperii era un rând întreg de ferestre 
deschise. Podeaua lucea ca oglinda. De-a lungul tuturor celor 
opt pereţi ai sălii se întindeau câte două rânduri de loji; unul 
puţin deasupra nivelului podelei, iar celălalt pe la jumătatea 
înălţimii sălii. Câteva loji din rândul de sus aveau zăbrele 
aurite şi erau destinate femeilor. O altă lojă, tot în rândul de 
sus, era ocupată totdeauna, de cor. Toate lojile erau pline. 
Găsirăm însă două locuri într-una din ele. 

Tocmai se începea reprezentarea unei comedii, care 
trebuia să pară ca fiind închinată preamăririi lui Dumnezeu. 

Prin uşa principală intrară vreo treizeci de dervişi, în 
frunte se afla conducătorul lor. Era un bărbat bătrân, cu 
barbă căruntă şi purta o haină lungă şi neagră. Ceilalţi erau 
îmbrăcaţi în rase de culoare închisă, iar pe cap purtau tichiile 
acelea înalte de formă conică. Păşiră încet în sală, o 
înconjurară cu toată gravitatea de trei ori şi se aşezară, cu 

picioarele încrucişate: conducătorul în faţa intrării, iar ceilalţi 
în dreapta şi stânga lui, în două semicercuri. Se auzi apoi o 
muzică îngrozitoare, ale cărei sunete îmi sparseră timpanele; 
urmă un cântec, de jale care, după cum spunea un poet 
german, „ar fi înduioşat pietrele şi ar fi turbat oamenii”. 

După ce sfârşiră cântecul, dervişii începură să facă o 
sumedenie de plecăciuni, fie aplecându-se unii spre alţii, fie 
încovoindu-se cu toţii în faţa conducătorului lor. Îşi încrucişară 
picioarele şi se legănară la dreapta şi spre stânga, înainte şi 
îndărăt, îşi răsuciră jumătatea de sus a corpului şi capul, îşi 
încrucişară ele câteva ori braţele, îşi frânseră mâinile, 
pocnindu-şi-le, se trântiră pe podea, lovind-o neîncetat şi 
zgomotos cu vârful tichiilor. 

Această primă parte a ciudatei serbări ţinu o jumătate de 
oră. Muzica şi cântecele amuţiră, iar dervişii se aşezară iarăşi, 
cu picioarele încrucişate. Toată reprezentaţia pe care o 
văzusem mă ispitea să cred că dervişii aceia erau nebuni; cu 
toate acestea, privitorii turci îi urmăriseră cu o evlavie 
deosebită şi păreau înălţaţi sufleteşte. 

Se auzi iar muzica, dar sunetele erau mai vioaie. Dervişii 
săriră cu toţii deodată, îşi zvârliră rasele şi se înfăţişară în 
îmbrăcăminte albă. Reluară plecăciunile unii către alţii şi cu 
toţii în faţa conducătorului lor şi începură dansul, din cauza 
căruia fuseseră porecliţi „dănţuitorii”. De fapt nu era un dans, 
ci un fel de învârteală pe loc. Fiecare derviş rămăsese pe 
locul pe care se afla, învârtindu-se încet într-un picior şi 
ţinându-şi mâinile încrucişate pe piept, ori îndepărtându-şi-le 
când înainte şi înapoi, când în dreapta şi în stânga. Ritmul 
muzicii devenea din ce în ce mai vioi, iar legănările dervişilor 
îşi iuţiră şi ele ritmul; în cele din urmă repeziciunea acestor 
mişcări fu atât de uluitoare, încât închisei ochii, ca să nu 
ameţesc doar privindu-le. Dansul ţinu altă jumătate de oră şi 
dervişii începură să se prăbuşească unul după altul. Comedia 
se sfârşise. Scosei un suspin de uşurare, făgăduindu-mi să mă 
feresc de a mai vedeţi vreodată „dansurile dervişilor”. Toţi 
ceilalţi spectatori, însă, care aparţineau păturii de jos a 
societăţii, plecară încântați de cele ce văzuseră. Isla se uită la 
mine şi mă întrebă: 

— Cum ţi-a plăcut, effendi? 

— Ca să fiu sincer, am ameţit! îi răspunsei. 

— Ai dreptate. Nu ştiu dacă Profetul a orânduit asemenea 
ţopăieli. De altfel nu ştiu nici dacă întreaga lui învăţătură se 
potriveşte ţării noastre şi poporului musulman. 

— Tu spui asta, tu care eşti musulman? 

— Effendi, îmi şopti, Seniţa, soţia mea, e creştină! Îmi 
dăduse astfel de înţeles gândurile pe care nu voia să mi le 
mărturisească prin cuvinte. O soţie vrednică şi deşteaptă este 
„Sufletul casei”, o adevărată paznică a culturii şi conştiinţei- 
divine. 

Când păşirăm în curte, îndreptându-ne spre ieşire, simţii 
că-mi pune cineva mâna pe umăr. Mă oprii şi mă întorsei; în 
faţa mea se afla un tânăr, pe care-l recunoscui numaidecât. 

— Omar Ben Sadek! Ce-i cu tine? 

— Lăudat fie Dumnezeu, fiindcă-mi dăruieşte bucuria de a 
vedea soarele chipului tău! Sufletul mi-a tânjit de multe ori 
după tine, de atunci de când am fost nevoit să mă despart de 
tine. 

Era Omar, fiul lui Sadek, fosta noastră călăuză prin Djerid, 
care fusese împuşcată de Abu En Nassr. 

— Cum ai ajuns la Istambul şi ce faci aici? îl întrebai. 

— Nu vezi că sunt hamal? Hai să intrăm într-o cafenea, 
sidi, şi-ţi voi povesti totul. 

Isla Ben Maflei auzise încă în Egipt despre aventura 
noastră în Tunis, aşa încât cunoştea numele lui Omar; de 
aceea se bucură şi el că-l vede şi ne însoţi în cea dintâi 
cafenea onorabilă din apropierea mănăstirii dervişilor. 

In primul rând, aflai că Omar fusese nevoit să-şi ia cămila, 
pe care o primise de la prietenii săi şi pe care vechilul din 
Kbilli o lăsase pe ascuns lui Abu En Nassr. Cu toate acestea, 
se ţinu după el până la Derna. Il ajunsese la Bomba, dar cel 
urmărit se alătură unei caravane ce pornea spre Sivah. Omar 
a fost nevoit să aştepte un prilej mai bun şi să-şi schimbe 
cămila cu o alta, care nu era atât de vânjoasă. Fireşte, primi 
şi o mică suma de bani, ca să aibă cu ce să trăiască. Abia 
după trei săptămâni izbuti să se alăture şi el unei caravane, 
ce se îndrepta spre oaza Sivah, străbătând pustiul nordic 
Barka şi Vadi Dşegabib. Sosi la Sivah, află după cercetări 

îndelungate, că Abu En Nassr ar fi plecat spre Birkei! el 
Kherum, urmând să treacă prin Omm Loghir şi Moggarah. 
Când ajunse la El Kherum, văzu că toată alergătura lui fusese 
zadarnică şi presupuse că Abu En Nassr apucase pe alt drum, 
ducându-se poate pe vreuna din şoselele sudice de caravane 
spre El Wah, Farafer sau Daket. Il căută şi în aceste trei oaze, 
dar nu-l găsi. Plecând la Tafah, înţelese, în urma unor aluzii, 
că Abu En Nassr pornise cu un vaporaş, în josul Nilului, 
ascunzându-se sub alt nume. Cutreieră pe rând toate oraşele 
şi satele de pe malul Nilului şi sosi în Cairo, zdrobit de 
oboseală. 

Din fericire, aici îi fu dat să zărească întâmplător pe Abu 
En Nassr în piaţa Mehmed Ali. Il urmări de-a lungul întregului 
bulevard Mehmed Ali, până la Esbekieh, dar îl pierdu din ochi. 
Cutreieră zi şi noapte şi în cele din urmă îl văzu iarăşi în 
portul Bulak, dar tocmai în clipa când Abu En Nassr se 
îmbarca pe un vaporaş ce pornea în susul Nilului. Omar nu se 
putu îmbarca, din pricină că nu avea bani şi nici nu i se 
permise să-şi plătească costul călătoriei în schimbul unor 
prestări de servicii. 

Infuriat la culme şi abia stăpânindu-şi dorul de răzbunare, 
fu nevoit să vadă că vrăjmaşul său de moarte îi scăpă încă o 
dată; totuşi, un şeic arab, căruia-i istorisi păţania, îi dărui un 
cal, pentru a putea urmări vaporaşul, mergând pe şoseaua de 
pe malul apei. Străbătu în goană Terraneh, Giza, Nadir, 
Negileh şi Dahari, situate pe unul din braţele Nilului, pentru 
ca ajungând la Ramanieh să i se spună că vaporaşul se 
îndreptase spre celălalt braţ. Porni de-a curmezişul deltei, 
prin Kasr el Madşar şi Mehallet el Kebir, iar când sosi în 
Samanud, află că într-adevăr vaporaşul se oprise acolo câtva 
timp, plecând apoi iar în josul apei. Cu aceeaşi râvnă alergă la 
Damiette, dar ajunse prea târziu: Abu En Nassr plecase cu alt 
vaporaş spre Adalia. 

Isprăvindu-şi banii, fu nevoit să muncească în porturi, ca 
să-şi câştige banii de drum; desigur, în acest timp îşi vânduse 
şi calul, dar şi suma obţinută pentru el se sfârşi repede. In 
cele din urmă, izbuti să ajungă fără nici un ban în Cipru şi de 
aici, cu ajutorul unui pescar, pe continent. Sosi la Anamar, 


1 Lacul. 

merse pe jos până la Adalia, trecând pe la Selindi şi Alaja. Dar 
cercetările lui se dovediră iar zadarnice. Se scursese prea 
multă vreme şi Omar nu avea mijloace îndestulătoare spre a- 
şi continua cercetările pe drumul cuvenit. 

Cu toate acestea, nu-şi pierduse răbdarea şi nici ţinta pe 
care i-o insufla legea răzbunării. Gândindu-se la direcţia spre 
care se îndrepta Abu En Nassr, îşi spuse că vrăjmaşul are de 
gând să se ducă la Constantinopol; de aceea porni de-a 
curmezişul Anatoliei, întreţinându-se din cerşit. In felul acesta 
însă, înainta foarte încet, iar la Kuţahija se îmbolnăvi. 
Istovitoarea lui, hoinăreală şi lipsurile îndurate îl siliră să zacă 
mai multe luni şi fu fericit, când îşi găsi salvarea într-o 
mănăstire de dervişi. 

După alte câteva luni, sosi în Istambul. Nu găsise încă nici 
o urmă sigură, dar nici nu-şi pierduse nădejdea. Ca să-şi 
poată agonisi traiul, făcând şi economii, se îndeletnicea cu 
hamalăcul, ceea ce era o treabă neobişnuită din partea unui 
arab mândru şi liber ca el. Când îl întrebai cât timp are de 
gând să rămână în Constantinopol, îmi răspunse: 

— Sidi, poate că în curând voi părăsi oraşul. Allah mi-a 
îngăduit să aflu numele adevărat al banditului: 

— Să-l aud! 

— Când ne aflam în Djerid, mi-ai spus că Abu En Nassr se 
numeşte de fapt Hammed el Amasat. 

— Aşa e. 

— Am descoperit aici un bărbat, care se numeşte Ali 
Manach Ben Barud el Amasat. 

— Ah! Unde e? 

— Chiar în mănăstirea în care ai fost adineauri; e derviş. 
Voiam să intru în chilia lui, ca să-i vorbesc şi să-l cercetez. 

— Ali Manach Ben Barud el Amasat! strigă Isla atât de 
tare, încât socotii nimerit să-i atrag atenţia asupra celor din 
jurul nostru, care l-ar fi putut auzi. Prin urmare e fiul acelui 
Barud el Amasat, care mi-a vândut soţia. Mă duc numaidecât 
la mănăstire, ca să-i vorbesc. 

— N-o vei face! îi spusei. Amasat nu-i un nume rar. Poate 
că dervişul acesta nu are nici o legătură cu omul pe care-l 
cauţi. Şi chiar dacă ar fi aşa cum crezi, tot trebuie să fii 
prevăzător. N-ai vrea să-mi îngădui să mă duc eu? 

— Da, effendi, du-te! Dar chiar acum! Te vom aştepta aici. 

ÎI întrebai pe Omar: 

— Cum ai aflat că dervişul acela se numeşte Amasat? 

— Am fost ieri cu el şi cu un tovarăş de-al lui într-un caic, 
până la Beharive Keui; în timp ce ei vorbeau, i-am auzit 
numele. S-au oprit în faţa unei case, care era încuiată. Unul 
din ei bătu în poartă. Un glas întrebă din casă cine vrea să 
intre şi răspunsul fu: En Nassr. Aşteptai câteva ore, până când 
îi văzui ieşind; în timpul acesta intrară o grămadă de inşi, 
care rostiră acelaşi cuvânt, ca să li se deschidă. Ce înţelegi 
din toate astea, effendi? 

— Aveau felinare la ei? 

— Nu, cu toate că nimeni nu are voie să umble noaptea 
fără felinare. Nu era pe aproape nici un kavas. M-am luat iar 
după cei doi inşi, pană când i-am văzut oprindu-se la 
mănăstirea „dervişilor dănţuitori”. 

— Ai auzit bine cuvântul „En Nassr”? 

— Cât se poate de limpede! 

Relatarea lui Omar îmi dădea de gândit şi-mi provoca tot 
felul de supoziţii. Îmi adusei aminte de cuvintele pe care le 
rostise Abrahim Mamur, atunci când mă doborâse în gangul 
de sub ruine. Crezând că nu mai pot fi vătămător şi că m-a 
răpus, îmi declarase pe un ton foarte lăudăros şi spre a mă 
înspăimânta, că ar fi şeful unei bande de ucigaşi. Dacă lucrul 
acesta era adevărat, însemna că banda era răspândită în 
aproape întreaga Turcie, după cum dovedeau isprăvile lor din 
Egipt şi Damasc. Constantinopolul a fost mereu un adăpost al 
criminalilor de tot soiul, dar acum teama pe care o pricinuiau 
răufăcătorii întrecuse orice măsură. Se găseau mereu 
locuinţe jefuite, în timp ce stăpânii lor erau omorâţi sau 
dispăreau. La „Cornul de aur” sau Bosfor pluteau numeroase 
cadavre. În toiul nopţii, izbucneau focuri în diferite colţuri ale 
oraşului, la aceleaşi ore şi în timp ce se depuneau sforţări 
pentru stingerea lor, se comiteau tâlhării. Cercetările duceau 
la convingerea că incendiile se datorau aceloraşi autori. 
Patrulele întâlneau în fiecare noapte indivizi suspecți, care nu 
aveau felinare şi care, atunci când erau somaţi să se 
oprească, se încăierau cu ele. Dar ceea ce era de necrezut, 
justiţia şi toate autorităţile se arătau foarte îngăduitoare cu 

toţi aceşti răufăcători. Odată fu prinsă o bandă alcătuită din 
cei mai primejdioşi ucigaşi şi sultanul îi exila în Tripoli. După 
câtva timp, căpitanul vaporului care-i transportase se 
întoarse şi anunţă că suferise un naufragiu lângă Tripoli, iar 
toţi ucigaşii ce se aflau pe bord s-ar fi înecat. Numai că, după 
câteva zile, „înecaţii” erau văzuţi pe străzile oraşului, fără ca 
faptul să pară ciudat. Nu le-am împărtăşit celor doi gândurile 
care mă frământau şi aflai de la Omar că dervişul Ali Manach 
locuieşte în a cincea chilie de la intrare. Plecai spre 
mănăstire. Fără să mă sinchisesc de cei care se aflau acolo, 
păşii drept spre poarta mănăstirii şi intrai în săliţă. Uşile 
gangului erau deschise. Dervişii şedeau în chiliile lor. 
Străbătui agale întregul gang şi mă întorsei, ca să privesc pe 
îndelete şi pe cei care se aflau în ele, dar nici unul din ei nu 
mă băgă în seamă, într-a cincea chilie şedea un derviş, care 
părea să aibă douăzeci şi ceva de ani. Se uita ţintă spre 
fereastră şi lăsa să-i alunece printre degete cele nouăzeci şi 
nouă de mărgele ale mătăniilor. 

— Sallam! îl salutai cu o voce gravă. 

— Sallam aaleikum! răspunse. Ce doreşti? 

— Vin dintr-o provincie îndepărtată şi nu cunosc 
obiceiurile acestei case. V-am văzut dansul şi aş vrea să vă 
mulţumesc pentru desfătarea pe care mi-aţi dăruit-o. Puteţi 
primi o ofrandă? 

— Da, pot s-o primesc. 

— Cât de mare trebuie să fie? 

— Orice para e bine venită şi primită. 

— Atunci poftim! 

Îi dădui atât cât îmi îngăduiră mijloacele, adică destul de 
puţin; dar el se arătă mulţumit, fiindcă-mi spuse: 

— iți mulţumesc. Să opresc ofranda pentru mine sau s-o 
predau Ordinului? 

— Te rog să ai bunăvoința de a o păstra pentru tine. 

— Atunci spune-mi cum te numeşti, ca să ştiu cui trebuie 
să-i mulţumesc. 

— Profetul spune că ofranda unei mâini necunoscute va fi 
socotită cândva ca având valoare dublă; de aceea dă-mi voie 
să nu-ţi spun cum mă cheamă, dar împărtăşeşte-mi numele 
tău, ca să ştiu cu ce fiu evlavios ai islamului am stat de vorbă. 

— Numele meu e Ali Manach ben Barud el Amasat. 

— Şi care-i locul unde te-ai născut? 

— Oraşul meu de origine e Iskenderun. 

Până aici spusele lui se potriveau cu ceea ce ştiam. Isla 
îmi istorisise încă în Egipt că Barud el Amasat, care o vânduse 
pe Seniţa, locuia în Skutari. II descusui mai departe: 

— Cuvioasa ta familie mai locuieşte acolo? 

— Nu, îmi răspunse. 

Trebuia să încetez cu întrebările, ca să nu-i trezesc 
bănuieli; de aceea, rostii câteva cuvinte fără însemnătate şi 
plecai. Isla şi Omar aşteptau cu nerăbdare la khavaşii. 

— Ce ai aflat? mă întrebă Isla. 

— E fiul acelui Barud el Amasat. E orginar din Skutari şi 
dacă nu mă înşel, Hamd el Amasat, care se numea şi Abu En 
Nassr, e unchiul lui. 

— Effendi, atunci trebuie să ne spună unde-i tatăl său! 

— Trebuie! Şi cum crezi că-l poţi sili? 

— Prin cadiu. 

— Atunci, va rosti un loc oarecare sau, dacă-l va declara 
pe cel adevărat, va avea grijă să-şi prevină tatăl. Nu, trebuie 
să fim prevăzători. Mai întâi am de gând să cercetez casa în 
care a intrat ieri. Mă duc numaidecât cu Omar la Beharive 
Keui şi după aceea poate că voi chibzui şi-ţi voi spune ceea ce 
e de făcut. 

— Hotărârea ta e înţeleaptă. Ne despărţim acum, dar la 
înapoiere te rog să-l aduci şi pe Omar ben Sadek. Vreau să 
locuiască la mine şi să nu mai fie hamal. 

Isla porni spre casă, iar eu mă îndreptai cu Omar spre 
port, unde tocmirăm un caic şi ne duserăm spre „Cornul de 
aur”, ca să coborâm la Eyub. De aici merserăm pe jos la 
Beharive  Keui, care alcătuieşte partea de nord a 
Constantinopolului. Străbăturăm un drum foarte anevoios, 
prin noroi şi prin dărâmături, până când ajunserăm într-un fel 
de ulicioară. 

Omar îmi arătă casa în treacăt, ca să nu ne oprim şi să 
dăm de bănuit. Era o clădire îngustă, dar după cât se părea 
destul de încăpătoare, fiindcă se întindea în adâncime, cu un 
etaj ieşit în afară; poarta era metalică, iar din faţada 
principală se deschidea un gang lângă intrare. Clădirea 

vecină avea de asemenea un etaj ieşit în afară şi era tot atât 
de îngustă. Pe poarta ei era lipit un bilet murdar, pe care erau 
scrise cuvintele: Arar-im bir kiraaşii — Caut chiriaş. 

Hotărându-mă repede, pusei mâna pe clanţă şi intrai. 
Omar mă urmă uimit, întrucât nu pricepea ce căutam acolo. 
Dădurăm de un gang foarte întunecos, prin care bâjbâirăm şi 
nimerirăm o uşă. O deschisei şi pătrunserăm într-o curte care, 
la fel cu casa, avea o lărgime de cel mult opt coţi, dar era în 
schimb de zece ori mai lungă. In partea dreapta, în stânga şi 
în fundul curţii se aflau nişte clădiri într-o stare jalnică. În 
dreapta şi-n stânga era câte o uşă, ce ducea în încăperile de 
jos, care nu puteau fi însă decât nişte încăperi strâmte. La 
etaj se urca printr-o scară pe jumătate putrezită, care din cele 
treizeci de trepte, câte avusese la început, rămăsese doar cu 
douăzeci şi patru: 

In mijlocul curţii zării un buştean, al cărui rost nu-l puteam 
ghici, iar pe buştean şedea ceva, despre care n-aş fi ştiut să 
spun ce este, dacă n-aş fi văzut că fumează un ciubuc vechi şi 
murdar. Acel ceva avea o formă rotundă şi era înfăşurat într- 
un caftan foarte jerpelit. Deasupra formei rotunde era aşezat 
un turban, care pe vremuri, trebuie să fi fost albastru sau 
poate chiar roşu, iar între formă şi turban ieşeau la iveală un 
nas care părea să aparţină unui om şi ciubucului despre care 
am pomenit adineauri. Nasul nu era mult mai mic decât 
ciubucul. 

Când ne văzu, făptura aceea cu înfăţişare de arici 
înfăşurat scoase un fel de mormăit, care sună mirat şi 
duşmănos. In acelaşi timp începu să se pregătească să se 
înfăşoare şi mai bine în caftan. 

— Sallam! îl salutai. 

— Gsssss — hmmm! mormăi arătarea, drept răspuns. 

— Casa asta e de închiriat? 

Făptura aceea ciudată sări într-o clipă de pe buturugă şi 
se propti pe picioare, ca un om. 

— Da, desigur, negreşit, chiar acum se poate închiria. 
Foarte frumoasă casă, minunată casă, prea bună chiar pentru 
un paşă şi totul aproape nou. lnălţimea voastră vrea s-o 
viziteze? 

Toate cuvintele acestea fură rostite cu atâta repeziciune, 

încât mi se păru că ameţesc. Îmi dădui seama că eram tot 
atât de bine veniţi sub înfăţişarea de chiriaşi, după cum am fi 
fost de plictisitori dacă i-am fi stânjenit tihnita şedere pe 
buturugă, pentru orice altă pricină. Era un evreu, care ni se 
arăta acum în toate măreţia sa patriarhală, întrucât părea că 
portul şi vorba lui îşi au obârşia cu mii de ani în urmă. Era 
scund, foarte scund, dar şi foarte gras. Papucii de papură cu 
care era încălţat, ca şi turbanul, caftanul şi pipa, mă făceau 
să cred că sunt de pe vremea lui Matusalem; doar nasul 
părea... ceva mai tânăr. Prin papuci se iveau toate cele zece 
degete ale picioarelor. Caftanul nu mai semăna cu o 
îmbrăcăminte, fiindcă era doar o cârpa murdară şi zdrenţuită. 
Turbanul arăta ca o prună uriaşă şi zbârcită, iar pipa fusese 
atât de mult muşcată în cursul anilor, încât îi rămăsese doar 
partea care se umple cu tutun, aşa încât fericitul ei proprietar 
pusese în locul ţevii un os de vultur, pe care nu-l mai putea 
roade atât de uşor. Caftanul nu mai avea mâneci, iar graba şi 
teama cu care se înfăşurase făptura aceea caraghioasă îmi 
clădeau de înţeles că aceasta era singura lui îmbrăcăminte. 

Omul cu pipă-mi spusese dumneavoastră. Mă simţii 
obligat să-i vorbesc tot atât de ceremonios: 

— Dumneavoastră sunteţi proprietarul casei? 

— Nu, dar lnălţimea Voastră poate fi sigură ca nu sunt un 
om sărman... 

— Vă rog, îl întrerupsei, răspundeţi-mi numai la ceea ce vă 
întreb şi cât se poate de scurt! A cui e casa? 

— Bogatul  furunaşi! Mohammad in Khassim Paşa a 
moştenit-o de curând. 

— Şi dumneavoastră ce faceţi aici? 

— O păzesc şi aştept să vină vreun chiriaş. 

— Cât vi se plăteşte pentru asta? 

— Un piastru şi jumătate pâine pe zi. 

— Casa nu-i locuită? 

— Da, eu stau alături. 

— Câtă chirie cere brutarul? 

— Zece piaştri pe săptămână, plătiţi înainte. 

— Arătaţi-ne odăile! 

Ne deschise întâi cele două uşi ale încăperilor de jos şi 


1 Brutar. 


346 


văzurăm două văgăuni, ca nişte pivnițe, pline de praf şi 
insecte. Ne căţărarăm apoi pe scară şi intrarăm pe rând în 
trei încăperi, pe care le-aş fi numit mai degrabă astfel: pe cea 
dintâi colivie de porumbei; pe cea de-a doua coteţ de găini, 
iar pe cea de-a treia alt coteţ, dar pentru iepuri de casă. 

— Aici e selamlâcul, dincoace e dormitorul şi dincolo 
haremul! mă lămuri grav paznicul, de parcă mi ar fi arătat un 
palat princiar. 

— Bine! E ceva în clădirile din curte? 

— Nimic. Pot fi folosite de cai şi servitori. 

— Şi cum vă numiţi? 

— Numele meu este Barueh Şebet Ben Baruch Chereb 
Ben Rabbi Baruch Mizşah. Cumpăr şi vând briliante, 
giuvaieruri, antichităţi şi dacă vă trebuie cumva un servitor, 
pot să fac în fiece zi curăţenie în odăile astea, să vă perii 
hainele şi să mă duc oriunde aveţi nevoie. 

— Aveţi un nume foarte războinic! Dar unde vă ţineţi 
briliantele, giuvaierurile şi antichităţile? 

— Inălţimea Voastră, tocmai acum am vândut totul. 

— Atunci, duceţi-vă la bătrânul brutar Mohammad şi 
spuneţi-i că voi închiria casa. Poftim cei zece piaştri pentru 
chirie, pe care o voi plăti în fiece săptămână şi încă zece 
pentru dumneavoastră, ca să vă cumpăraţi tutun. 

— Vă mulţumesc lInălţimea Voastră! strigă bucuros. Văd 
că ştiţi cum trebuie considerat un om care se ocupă numai cu 
afaceri de briliante şi antichităţi! Dar Mohammad mă va 
întreba cine sunteţi. Ce să-i răspund? . 

— Mai întâi, să nu mă mai numiţi „Inălţime”! E adevărat 
că hainele mele sunt noi, dar sunt şi singurele pe care le am. 
Sunt un foarte sărman jazidşi!, cere e încântat când găseşte 
pe cineva, pentru care să poată scrie; şi prietenul acesta este 
un biet hamal, care câştigă foarte puţini bani. Vom locui 
împreună aici şi poate vom mai aduce un prieten, casănune 
fie prea, scumpa chiria. Cât despre rugămintea să vă dăm 
vreo îndeletnicire, ne vom mai gândi, fiindcă trebuie să facem 
economii. 

Spusesem acestea ca să părem cât mai neînsemnaţi şi 
sărăcăcioşi cu putinţă în ochii primejdioşilor noştri vecini. 


1 Scriitor. 


347 


Evreul răspunse: 

— Oh, effendi, mă mulţumesc totdeauna cu puţin. Dacă- 
mi daţi în fiece zi doi piaştri, mă îngrijesc de toate şi vă 
îndeplinesc orice poruncă. 

— Voi vedea, dacă voi câştiga destul, ca să cheltuiesc şi 
aceşti doi piaştri pe zi. Când ne putem muta? 

— Şi acum, effendi! 

— Bine. Ne înapoiem curând şi cred că nu vom găsi casa 
încuiată! 

— Alerg până la brutar şi mă întorc repede, să vă aştept. 

Incheiasem târgul şi ne despărţirăm de straşnicul Baruch 
„Suliţă aruncată”, fiul lui Baruch, „sabie” şi nepot al lui Rabbi 
Baruch „spetează”. Ajunşi acasă povestii lui Isla, tatălui şi 
unchiului său cum închiriasem casa şi când le dezvăluii 
bănuielile care mă frământau, consimţiră să mă mut acolo, 
împreună cu Halef şi cu Omar. Şi Lindsay voi să ne 
însoţească, dar îl rugai să renunţe, întrucât, în loc să ne 
folosească, ne-ar fi pricinuit fără îndoială neajunsuri. Auzindu- 
mă, fu atât de necăjit, încât îmi spuse că nu poate rămâne 
fără mine la Maflei; şi într-adevăr, se mută la Pera, chiar în 
după-amiaza acelei zile. 

După ce luarăm hotărârile cuvenite, ne împachetarăm 
armele şi bagajele şi pornirăm spre Beharive Keui; fireşte, îmi 
lăsai calul la Isla. 

Evreul ne aştepta în noua noastră locuinţă. Soţia lui 
curăţase odăile, cum se pricepuse şi cum o ajutaseră puterile 
şi omul cu pipă se bucură când îi mulţumii pentru grija pe 
care o avusese. li dădui poruncă să ne aducă pâine, cafea, 
făină, ouă, tutun, câteva vase de gătit şi să ne cumpere de la 
un telal trei pături vechi. Îndată ce-l văzurăm plecând, ne 
apucarăm şi despachetarăm armele. Le aşezarăm într-o 
odaie, în care stabilisem să nu intre nici un străin. 

Baruch se întoarse curând cu toate cumpărăturile. Izbutise 
să-şi îndeplinească repede sarcinile, fiindcă-l ajutase soţia sa, 
o bătrânică scundă, care semăna cu o mumie înviată. Bătrâna 
mă pofti să fiu musafirul ei la cină. Primii invitaţia, întrucât 
amândoi îmi puteau fi de folos şi voiam să le câştig 
bunăvoința. De altfel, faptul că aduseseră, fără să cerem, 
nişte saci umpluţi cu paie, care urmau să ne slujească drept 

divan, vădea dorinţa lor de a ne face să ne simţim cât mai 
bine. E drept că sacii erau găuriţi şi peticiţi pe ici-colo, dar 
Baruch era sărac şi ni-i dăduse cu toată inima. Ne credea şi 
pe noi săraci şi ştia că ne mulţumim cu puţin. 

După ce plecară bătrânii, aprinserăm lampa, fiindcă în 
acest timp se întunecase şi începurăm să fumăm. Isla ne 
dăduse şi o lanternă, care urma să ne fie de mare folos. 
Stabilisem ca în timpul lipsei mele, Omar să stea în faţa porții 
şi să supravegheze pe cei care intrau în casa vecină, iar Halef 
să stea în curte. Cele două case erau despărțite printr-un 
gard subţire de scânduri, aşa încât nădăjduiam că, dacă Halef 
se va piti într-un colţ, va putea supraveghea casa învecinată. 

Baruch, care locuia în cealaltă parte a casei, mă aştepta. 
Cei doi erau singurii stăpâni ai acestor cocioabe. Fără 
îndoială, cumpărăturile, pe care îi însărcinasem să ni le facă, 
le prilejuiseră un câştig oarecare; iar mulţumirea o văzui în 
minunata lor voioşie şi în respectuoasa primire pe care ne-o 
făcuseră. Poate că apariţia noastră le înseninase puţin viaţa 
amărâtă pe care o duceau. Bătrâna evreică era mult mai 
curată decât îmi închipuisem, aşa încât mâncai cu destulă 
poftă ceea ce-mi pregătise; iar când le-am oferit puţină cafea 
şi puţin tutun, ca să le fac o bucurie, s-au arătat amândoi atât 
de încântați, de parcă le-aş fi dăruit o avere. 

Observasem cu părere de rău că într-adevăr caftanul era 
aproape singura îmbrăcăminte a lui Baruch. Nu reuşisem să 
aflu dacă poartă pantaloni, iar mânecile hainei, care ieşeau la 
iveală prin găurile mânecilor caftanului, erau îngrozitor de 
rupte. Orice ajutor ar fi fost din cale-afară de bine venit celor 
doi sărmani şi m-am hotărât să nu preget şi să-l dau. Fireşte, 
„afacerile cu  giuvaieruri şi antichităţi” nu erau decât 
braşoave, deşi nu fuseseră spuse cu vreun gând rău. Cei doi 
bătrâni necăjiţi erau siliţi să-şi ducă zilele cu câte un piastru, 
adică opt sau zece pfenigi şi-i fericii de-a binelea, când le 
spusei că dacă se vor îngriji de tot ce ne va trebui, vor primi o 
„Simbrie” de cinci piaştri pe zi. 

In timpul cinei, îmi aruncasem privirea spre casa vecină; 
fireşte, fără să fiu observat. 

— Effendi, spuse Baruch, pe strada asta locuiesc numai 
oameni săraci. Unii sunt buni şi cinstiţi, dar alţii răi şi 

primejdioşi. Dumneavoastră sunteţi scriitor şi nu veţi găsi 
nimic de lucru prin părţile astea. Prin urmare, nu trebuie să 
vă sinchisiţi de ei; totuşi v-aş îndemna să fiţi cu băgare de 
seamă în privinţa casei vecine. 

— De ce? 

— E foarte primejdios să vă spun. 

— Ştiu să păstrez o taină! 

— Vă cred, dar mă tem că, dacă mă apuc să pălăvrăgesc, 
veţi părăsi numaidecât noua dumneavoastră locuinţă, ceea 
ce m-ar mâhni foarte rău. 

— Vă făgăduiesc sincer că nu mă voi muta. Sper că 
suntem prieteni şi am convingerea că vă purtaţi cinstit cu 
mine. Nu sunt bogat, dar şi un om sărac poate fi 
recunoscător. 

— Vă cunosc bunătatea şi cred că vă veţi ţine făgăduiala. 
Toţi locuitorii de pe strada noastră ştiu că în casa vecină se 
întâmplă lucruri necurate, dar nu le pasă. Odată, s-a furişat 
unul dintre ei într-o casă alăturată, care e nelocuită, ca să 
spioneze; în dimineaţa următoare nu se înapoiase, iar atunci 
când ai săi l-au apucat să-l caute, l-au găsit spânzurat de o 
grindă. Fără îndoială, nu se spânzurase, ci fusese omorât. 

— Prin urmare, credeţi că vecinii mei nu sunt numai 
suspecți, ci chiar primejdioşi. 

— Da. Trebuie să vă feriţi de ei. 

— Şi nu se ştie măcar cine locuieşte acolo? 

— Ba da: un grec, împreună cu soţia şi un copil. Vând 
băuturi şi întreţin băieţi frumoşi şi fete tinere, care însă nu se 
văd niciodată pe stradă. Câţiva inşi cutreieră oraşul de 
dimineaţă până seara şi aduc mereu clienţi. Vine fel de fel de 
lume: oameni distinşi şi oameni simpli, localnici şi străini. Se 
joacă şi se cântă, dar nu cred că pleacă din casă toţi cei care 
intră. Uneori, se aude noaptea câte un strigăt de ajutor sau 
vreo împuşcătură. A doua zi pluteşte un cadavru pe apă. 
Alteori vin noaptea grupuri de bărbaţi, fără felinare şi aduc 
pachete destul de mari, cu care pătrund în casă. Astea se 
împart, desigur. 

— Spuneţi că nimeni nu trebuie să se sinchisească de 
casa asta, dar văd că ştiţi tot ce se întâmplă înăuntrul ei. Nu 
cumva aţi spionat şi dumneavoastră vreodată? 

— Effendi, nu se cade să spun ceva. Altminteri, aş fi 
pierdut! 

— Nici mie? 

— Nici dumneavoastră, fiindcă aţi fi în stare să faceţi ceea 
ce am făcut şi eu şi riscaţi să fiţi spânzurat. 

— Mi se pare că-mi povestiţi astea, numai ca să mă 
înfricoşaţi! 

— Effendi, zău că nu vă mint! 

— Atunci, nu cumva le-aţi visat? 

Izbutisem să-l întărât. Bătrânul nu voia să-l consider 
visător, aşa că-mi spuse: 

— Nu vă voi spune nimic, dar vă voi ruga să nu atingeţi 
nici scândura nici stinghia. 

— Care scândură? 

— İn peretele din dreapta al selamlăcului dumneavoastră 
e o scândură desprinsă. Se ţine doar într-un cui bătut la 
capătul ei de sus, aşa încât poate fi împinsă de jos într-o 
parte. Apoi este un gang mic, în spatele căruia se află 
peretele de scânduri al casei vecine. Şi aici e o scândură 
desprinsă., Eu însumi am scos cuiele. Dacă se împinge în 
lături scândura, se poate vedea bine încăperea în care stau 
trântiţi fumătorii de opium şi se aud zgomotele paharelor 
ciocnite şi râsetele băieţilor şi fetelor dintr-o odaie vecină. 

— Aţi fost foarte neprevăzător! Dacă observă cei de 
alături că scândurile sunt desprinse? 

— Voiam să văd ce se întâmplă acolo şi am fost silit să 
scot cuiele. Altfel, n-aş fi putut. 

— Aţi fi putut găsi alt mijloc. Trebuia să faceţi în scândura 
aceea doar o găurică, pe care n-ar fi observat-o vecinii şi ar fi 
fost de ajuns! 

— Da, dar n-aş fi văzut decât prea puţin. 

— Şi ce-i cu stinghia? 

— E în şopronul care duce spre casa vecină şi e destul de 
lungă, ca să fie folosită în loc de scară şi să se caţere cineva 
pe ea. Şi peretele clădirii din curte e tot din scânduri. Ştiu una 
din ele, în care se află o gaură şi o crăpătură. Când te uiţi 
printr-una din ele, vezi o încăpere lungă, în care se strâng o 
mulţime de bărbaţi, care îşi împart prada. 

— Unde-i scândura? 

— Ca s-o recunosc oricând, am însemnat-o cu var. 

— Dar nu înţeleg de ce n-aţi denunţat autorităţilor toate 
astea. Era doar de datoria dumneavoastră să declaraţi ceea 
ce aţi văzut! 

— Effendi, prima mea datorie este să-mi apăr viaţa. Nu 
vreau să fiu spânzurat şi eu! 

— Bine, dar poliţia nu v-ar fi trădat! 

— Domnule, mi se pare că nu locuiţi de mult în Istambul. 
Când m-am uitat prin gaura aceea, am zărit oameni foarte 
distinşi. Am recunoscut chiar dervişi şi kavasii. Sunt unii 
mansubli! mari, cărora sultanul nu le plăteşte nici o leafă şi 
care trăiesc numai din bacşiş, storcându-l de oriunde şi de la 
oricine. Şi ce să facă un asemenea funcţionar, când nu-i 
ajunge nici bacşişul? Cine se încumeta să denunțe pe vecinul 
dumneavoastră, trebuie să se înfăţişeze unui karavidder? sau 
cadiului, care au fost cu siguranţă şi au petrecut în casa 
aceea. Vă închipuiţi ce urmează. Nu ştiu ce se întâmplă acolo 
şi nu mă mai sinchisesc. V-am destăinuit doar dumneavoastră 
şi sper că vă veţi feri, aşa cum v-am sfătuit! 

M-am declarat mulţumii de ceea ce aflasem şi n-am mai 
insistat. Eram încredinţat acum că mă aflu eu însumi în 
primejdie, împreuna cu tovarăşii mei. In tot cazul, grecul 
aflase că are vecini, căutase să ştie cine suntem şi-şi pusese 
oamenii să ne supravegheze. De altfel, supravegherea era 
foarte lesnicioasă, întrucât nu ne despărţea de casa lui decât 
peretele de scânduri. În timpul zilei trebuia să umblăm cu cea 
mai mare atenţie prin curte, fiindcă s-ar fi putut să fim 
recunoscuţi de cineva. De aceea, hotărârea de a-l folosi pe 
Baruch pentru cumpărături şi alte mici servicii fusese foarte 
nimerită, în felul acesta, n-aveam nevoie să ieşim din casă. 

M-am gândit că tovarăşii mei vor fi lăsat lampa aprinsă, în 
timp ce lipsisem şi lumina ei ar fi putut să fie observată în 
casa vecină; sau că poate au vorbit prea tare şi cei de alături 
îi vor fi auzit De aceea, mă ridicai şi mă dusei acasă. Mai întâi, 
însă, îl învăţai pe Baruch ce să răspundă în cazul când va veni 
cineva să-l iscodească în privinţa noastră. Trebuia să spună 
că suntem trei inşi amărâţi, adică un scriitor sărac, un hamal 

şi un arab şi mai sărac. Întrucât locuinţa noastră, dădea într-a 
lui, mă înţelesei cu evreul ca, ori de câte ori voi avea nevoie 
de el, să bat în perete. 

Când am ajuns acasă, am găsit uşa deschisă, iar pe Omar 
stând de veghe în pragul ei. Până acum, văzuse o sumedenie 
de inşi intrând în casa vecină. Cu toţii fuseseră întrebaţi prin 
ferestruica de lângă intrare ce doresc şi după ce rostiseră 
cuvântul „En Nassr”, li se deschisese poarta. Il rugai să încuie 
uşa şi să vină în casă. Halef se afla în curte. Nu văzuse şi nu 
auzise nimic. li spusei şi lui să mă urmeze în casă. Lampa nu 
era aprinsă şi credeam că-i mai bine să stăm pe întuneric. 

După ce le istorisii ceea ce-mi destăinuise Baruch, 
cercetai peretele din dreapta al selamlâcului şi găsii lesne 
scândura desprinsă. O împinsei deoparte şi-mi strecurai mâna 
prin deschizătură. La o depărtare de o lăţime de stinghie, 
simţii peretele de scânduri al casei vecine şi imediat cealaltă 
scândură desprinsă. O înlăturai încet şi pe aceasta şi văzui că 
odaia pe care o astupa peretele de scânduri era întunecată. 
Trăsei scândurile la loc şi aşezai saltelele şi păturile astfel, 
încât să ne aşezăm pe ele şi să aşteptăm desfăşurarea 
evenimentelor. 

După ce şezurăm nemişcaţi vreo oră, vorbind doar în 
şoaptă, ni se păru că auzim un zgomot venind din odaia 
vecină. |Impinsei scândura în lături şi de data aceasta auzii 
limpede nişte paşi grei şi un geamăt. Răsună apoi o voce: 

— Aici! Aşa! Hassan să se pregătească de plecare! 

După o mică pauză, glasul urmă: 

— Ştii să scrii? 

— Da, i se răspunse. 

— Ai bani în casă? 

— lmi ceri bani?! Dar ce v-am făcut, ca să mă ademeniţi 
aici şi să mă legaţi? 

— Ce ne-ai făcut? Nimic. Absolut nimic! Ţi-am luat punga 
cu bani, ceasul, inelele şi armele, dar astea nu ne ajung. Dacă 
nu ne poţi da ceea ce-ţi cerem, vei fi găsit mâine plutind pe 
apă! 

— Allah kerihm! Cât îmi cereti? 

— Eşti bogat. Cinci mii de piaştri nu înseamnă mare lucru 
la tine! 

— Ba înseamnă, fiindcă nu-i am! 

— Dar cât ai? 

— Abia vreo trei mii. 

— Dacă trimiţi pe cineva să ţi-i aducă, ai tăi îi vor da 
banii? Dar să nu ne minţi, fiindcă-ţi jur că, dacă trimisul 
nostru se întoarce fără bani, în clipa următoare îţi închei 
socotelile cu viaţa! 

— Allah 'I Allah! Sigur că se vor trimite banii, dacă scriu o 
epistolă şi o pecetluiesc cu inelul meu! 

— Bine, îţi voi înapoia inelul, dar doar atât cât să pui 
parafa pe scrisoare. Dezlegaţi-i mâinile, ca să scrie! 

De-acum încolo nu se mai auzi nici o mişcare şi nici o 
vorbă. Mă strecurai încet până la peretele casei vecine. Cu 
toată atenţia posibilă, împinsei scândura deoparte şi lăsai o 
crăpătură, prin care să mă uit. Zării un bărbat, întors cu 
spatele spre perete. Avea capul descoperit şi hainele rupte, 
de parcă s-ar fi bătut cu cineva, în faţa lui se aflau trei inşi 
înarmaţi: unul, în îmbrăcăminte grecească — era stăpânul 
casei, fără îndoială — iar ceilalţi doi în obişnuitul port turcesc. 
Se uitau la prizonierul lor, care-şi pecetluia scrisoarea cu 
inelul. 

Trăsei încet scândura la loc şi aşteptai. După câteva clipe, 
îl auzii pe grec spunând: 

— Aşa! Legaţi-l iar şi lăsaţi-l acolo. Dacă încearcă să se 
mişte, îl vom înjunghia. Ai înţeles, da? 

Se deschise apoi o uşă şi se făcu linişte. Mă întorsei la 
tovarăşii mei şi le povestii ceea ce văzusem şi auzisem. 

— Aştia-s hoţi! spuse Halef. Ce facem? 

— Nu sunt numai hoţi, ci şi ucigaşi! şoptii. Crezi că îi vor 
mai da drumul nenorocitului ăluia? Păi i-ar denunța imediat şi 
ar fi pierdut! Vor aştepta să li se aducă banii şi-l vor lichida! 

— Atunci, hai să-i sărim într-ajutor! 

— Desigur. Dar în ce chip? 

— Să scoatem câteva scânduri şi să-l scăpăm! 

— Nu-i bine. Am face prea mare gălăgie şi planurile 
noastre, s-ar spulbera. S-ar putea încinge o încăierare, fiindcă 
ne-ar simţi; şi chiar dacă i-am înfrânge, ar fugi şi nu ne-am 
alege cu nimic. Ar fi nimerit dacă am chema câţiva poliţişti; 
dar cine ştie când pot veni şi până atunci câte se pot 

întâmpla! Şi iarăşi, poliţia se încumetă oare să intre în casa 
asta? Staţi, am altă propunere: scoatem încă două scânduri şi 
obţinem o deschidere, prin care ne putem strecura. Aducem 
încoace pe prizonier, punem scândurile la locul lor şi 
rămânem apoi în aşteptare. 

— Dar cu ce scoatem cuiele? $ 

— Cu cuțitul. Trebuie să avem grijă, să nu fim auziţi. Incep 
chiar acum. 

— Ştii unde-i prizonierul? 

— L-au dus în odaia în care mi-a spus Baruch că a văzut 
petrecând băieţi şi fete. Se pare că e goală. Dincolo de 
peretele nostru e altă odaie, a cărei uşă am zărit-o. Cred că e 
acolo. 

Pipăii peretele şi observai că toate scândurile erau prinse 
şi sus şi jos numai în câte un cui, iar cuiele de pe partea 
noastră păreau lesne de scos. N-aveam decât să vâr cuțitul 
între scândură şi stinghie şi să răsucesc uşor cuțitul. Izbutii să 
scot o scândură, dar văzui că deschiderea era prea mică şi nu 
îngăduia trecerea unui om, aşa încât desprinsei încă una, fără 
să fac cel mai mic zgomot. Dădui scândurile lui Omar şi pipăii 
celălalt perete, ale cărui scânduri aveau însă cuiele mai bine 
înfipte. Aici, munca-mi fu puţin mai anevoioasă şi oarecum 
zgomotoasă. 

Tocmai în clipa când terminasem operaţia de scoaterea 
cuielor şi mă simţeam istovit, auzii nişte paşi ce se apropiau. 
Era grecul, care venise în odaie, ţinând în mână o lampă. 
Deschisese uşa din faţa peretelui nostru, dar nu intrase, ci 
rămase în prag. 

— Vi s-au adus banii? îl întrebă turcul prizonier. 

— Da, răspunse grecul râzând. 

— Atunci, daţi-mi drumul! 

— Încă nu. Abia mâine dimineaţă vei fi liber. Ţin să-ţi spun 
că în curând vor veni aici câţiva inşi, care nu trebuie să ştie 
că eşti în odaie. Nu vor intra, dar nici nu trebuie să te audă, 
înţelegi? De aceea, te voi lega şi-ţi voi pune căluş în gură. 
Dacă vei fi liniştit şi te vei purta frumos, îţi vei câştiga 
libertatea; de nu, să ştii că nu mai ieşi viu din casa aceasta! 

Turcul îl rugă să-l lase să plece şi făgădui că nu va 
destăinui nimănui ceea ce se întâmplase; dar rugămintea-i fu 

zadarnică. Se rugă apoi să nu i se pună câăluşul, făgăduind că 
va sta liniştit; dar nici această rugăminte nu-i fu luată în 
seamă. Glasul lui  înfricoşat mărturisea că  presimte 
adevăratele gânduri pe care le nutreşte grecul. După ce-l legă 
şi-i puse căluşul, stăpânul casei trase zăvorul şi plecă. 

Trebuia să lucrăm cu toată repeziciunea, ca să nu fim 
surprinşi de cei ce urmau să vină. Din fericire, scândurile erau 
desprinse. Le dădui în lături, îmi vărâi revolverul în buzunar şi 
mă strecurai uşor. Ceilalţi nu mă urmară, dar erau gata să-mi 
sară într-ajutor, dacă aş fi fost în primejdie. 

Înlăturai zăvorul şi intrai. 

— Nu scoate nici o vorbă. Vreau să te eliberez! spusei 
prizonierului. 

Tăiai iute frânghiile cu care era legat şi le luai. Căluşul era 
ca o batistă mototolită, ce-i fusese vârâtă în gură şi sub nas şi 
legată la ceafă. Dezlegai sfoara şi o pusei în buzunar, 
împreună cu batista. 

— Maschallah! strigă prizonierul, ridicându-se; cine eşti şi 
cum... 

— Linişte! îl întrerupsei; urmează-mă! 

Îl împinsei spre odaia noastră şi trăsei zăvorul la loc. 

— Hamuulillah, slavă Domnului! murmură Halef. Eram 
tare îngrijorat; dar treaba a mers mai repede decât am 
crezut! 

Nu-i răspunsei, ci mă apucai să pun scândurile la loc; după 
ce terminai mă uitai cu toată atenţia, încredinţându-mă că 
vecinii n-ar fi putut bănui că scândurile fuseseră scoase. 

Deodată, se auziră paşi. Vreo doi inşi aduseră un client 
beat, care fu trântit pe duşumea, ca să doarmă. Fiind sigur că 
nu va mai intra nimeni în odaia aceea şi nu vom avea 
deocamdată nimic de spionat, trecui împreună cu tovarăşii 
mei şi prizonierul în cealaltă încăpere a locuinţei noastre. 
Aprinserăm lampa şi ne uitarăm la oaspetele pe care-l 
smulseserăm din ghearele bandiţilor. Era un om de statură 
mijlocie, în vârstă de aproape cincizeci de ani. Avea trăsături 
plăcute şi o privire vioaie. 

— Fii binevenit! îl salutai. Din întâmplare, am fost martorii 
păţaniei dumneavoastră în casa vecină şi am considerat că 
suntem datori să vă sărim în ajutor! 

— Aşadar, nu sunteţi din banda ticăloşilor? ne întrebă, 
bănuitor. 

— Nu. 

— Ştiam că vor să mă ucidă şi crezusem că m-ai luat de 
acolo, fiindcă-mi bătuse ora morţii. Dar cine sunteţi? 

— Eu sunt german şi aceşti doi inşi sunt prietenii mei, 
arabi liberi din Sahara. Acesta, Omar Ben Sadek, trebuie să se 
răzbune împotriva unui duşman, care are legături cu ticăloşii 
de alături, după cât se pare. Am închiriat locuinţa pe care o 
vezi, ca să putem supraveghea tot ce se întâmplă în casa 
vecină. Chiar azi ne-am mutat şi din vrerea lui Allah, am avut 
adineauri prilejul să împiedicăm săvârşirea unei crime. Acum 
ne permiţi să ştim cine eşti? 

Se uită în lături, clătină încet din cap şi răspunse: 

— Lăsaţi-mă să tac! N-aş vrea să mi se pomenească 
numele, care-i foarte cunoscut, în legătură cu întâmplarea 
aceasta. Eşti un străin şi-ţi voi putea mulţumi chiar dacă nu-ţi 
spun cum mă cheamă. 

— Îți respect voinţa, dar te rog în acelaşi timp să nu-mi 
pomeneşti de mulţumire. Ai recunoscut pe vreunul din 
bărbaţii de dincolo? 

— Nu. Unii sunt doar musafiri, iar alţii sunt la ei acasă, în 
clădirea aceea afurisită. Voi pune numaidecât să se cerceteze 
toată vizuina asta! 

— Crezi că vei izbuti? Sunt încredinţat că până dimineaţa, 
grecul nu va afla că eşti liber; aşa că, dacă n-a pus cumva 
supraveghetori, poliţia l-ar putea lua pe neaşteptate; dar din 
câte am aflat, casa lui e des vizitată de mulţi poliţişti şi 
funcţionari, ba chiar de mulţi dervişi, astfel că mă cam 
îndoiesc de rezultatul la care vei ajunge în urma unei 
reclamaţii. 

— Vorbeşti despre poliţie?! mă întrebă el dispreţuitor. Păi 
n-am zărit într-o odaie câţiva kavasii oare chefuiau? l-am şi 
recunoscut, dar ei nu m-au observat. Află că sunt zabit‘, 
gradul n-are importanţi. Imi voi aduce dsengdşullerii? mei şi 
voi sfârşi repede cu ticăloşii de dincolo şi cu vizuina lor. 

Ceea ce avea de gând fostul prizonier îmi convenea, dar 

în acelaşi timp putea să-mi năruie planul ce-mi făurisem. 
Dacă destrăma banda, ar fi fost posibil să scape tocmai aceia 
pe care îi căutam noi, aşa că am fi fost nevoiţi să ne reluăm 
cercetările. Dar pietroiul fusese urnit şi trebuia să-l lăsăm să 
se rostogolească! De aceea-i răspunsei: 

— Te rog să-mi îndeplineşti o dorinţă: arată-mi prizonierii 
pe care vei pune mâna. [in să ştiu dacă sunt printre ei şi 
aceia pe care îi căutăm noi! 

— li vei vedea pe toți.. 

— Ingăduie-mi să-ţi atrag luarea-aminte asupra unui 
amănunt de mare însemnătate: cine vrea să intre în casa de 
alături e întrebat ce doreşte şi e lăsat să treacă numai după 
ce răspunde: „En Nassr”. Să nu uiţi! 

— Prin urmare, acesta-i cuvântul pe care-l rostise 
însoţitorul meu prin ferestruica de lângă intrare! Dar, 
continuă pe un ton neîncrezător, cum ai izbutit să-l cunoşti? 

Întrucât îmi vorbise pe tonul acesta, îmi dădui seama că e 
un ofiţer superior. li spusei liniştit: i 

— Omar Ben Sadek i-a spionat într-o seară şi i-a auzit. li 
povestii atât cât credeam că e bine să ştie şi urmai: Ar fi 
nimerit să-ţi împărţi oamenii; jumătate din ei să pătrundă în 
casă, cu ajutorul cuvântului de trecere, iar cealaltă jumătate 
să se strecoare prin deschizătura care ţi-a înlesnit fuga. Să ai 
grijă însă, ca primul grup să nu intre înainte ca celălalt să se 
afle în faţa deschiderii, întrucât e de presupus că, atunci când 
va vedea soldaţii, paznicul va striga, ca să-şi înştiinţeze 
tovarăşii şi să le dea putinţa să fugă. 

— Văd că nutreşti gânduri curate şi-ţi voi asculta sfatul. N- 
aveţi cumva un fes la voi? Mişeii aceia m-au lăsat cu capul 
descoperit pe un credincios ca mine. Işi vor primi răsplata şi 
pentru asta! j 

— ŢI-l dau pe al meu. Iţi voi împrumuta şi pistoalele astea, 
ca să fii înarmat. 

— Îţi mulţumesc, franconule! ŢI le voi restitui. Fiţi atenţi şi 
prevăzători. Mă întorc în cel mult o oră! 

Îl însoţii pană la poartă şi-l văzui trecând pe partea 
cealaltă şi îndepărtându-se grăbit. 

— Sidi, mă întrebă Omar când mă întorsei în casă, dacă-l 
vor găsi pe Abu En Nassr, mi-l vor da să mă răfuiesc eu cu el? 

— Nu ştiu. 

— Bine, dar trebuie să mă răzbun! 

— Poate că ofiţerul nu va voi să ţină seama de lucrul ăsta! 

— Atunci, ştiu ce-mi rămâne de făcut. Ţi-aduci aminte de 
jurământul pe care l-am rostit la Djerid, pe locul unde mi-a 
pierit tatăl? Uite, am lăsat să-mi crească până acum părul şi 
barba, aşa că vrăjmaşul de care sunt atât de aproape nu-mi 
va scăpa! 

leşi în selamlâc şi se aşeză în faţa scândurii desprinse, îmi 
dădeam seama că Abu En Nassr nu va fi deloc încântat dacă 
Omar va da cu ochii de el! ? 

Stinsei lampa şi mă dusei cu Halef după Omar. In casa 
vecină se aflau mai mulţi inşi. Se auzeau sforăiturile şi 
gemetele obişnuite ale fumătorilor de opium. Stăturăm 
liniştiţi şi după vreo trei sferturi de oră, mă îndreptai spre 
poartă, ca să aştept venirea ofițerului. 

Trecuse mai bine ele o oră, când zării în întuneric un şir de 
oameni apropiindu-se tăcut pe cealaltă parte a străzii. 
Desigur că li se dăduseră instrucţiunile cuvenite, întrucât în 
timp ce oamenii din spate se opriră, cei din faţă se îndreptau 
drept spre intrarea casei noastre. In fruntea lor se afla 
ofiţerul, îmbrăcat tot ca înainte, dar înarmat „până în dinţi”. 

— Ah, ne aştepţi! îmi şopti. Uite pistoalele şi poftim şi 
fesul! 

Le luă din mâinile unui căpitan ce se afla în spatele lui şi 
mi le dădu. Arătai drumul soldaţilor, care erau în număr de 
treizeci, în timp ce ofiţerul intră ultimul. Toate odăile locuinţei 
noastre se umpluseră. Cu toate că scara era într-o stare 
jalnică, soldaţii nu făcură nici un zgomot. 

— Aprinde lumina! îmi spuse ofiţerul. 

— Ai încuiat poarta? îl întrebai. 

— Am tras zăvorul. 

— Ai pus o santinelă? 

— O santinelă? râse. Pentru ce? 

— Ţi-am spus doar că m-am mutat abia azi aici. Prin 
urmare, nu cunosc prea bine terenul şi trebuie să mă gândesc 
şi la cazul în care acei pe care vrei să-i prinzi s-ar strecura în 
curte şi ar fugi prin poarta noastră. 

— Lasă totul pe seama mea, îmi răspunse după ce se 

gândi puţin; ştiu ce am de făcut! 

Când aprinsei lumina, ofiţerul aşeză lampa lângă peretele 
de scânduri şi porunci ostaşilor să se apuce de lucru. Câţiva 
dintre ei îşi ridicară armele, ca să spargă zidul cu paturile lor. 
Ar fi fost o ispravă nesăbuită, fiindcă în clipa când primul 
ostaş ar fi pătruns dincolo, netrebnicii din casa vecină ar fi 
fost preveniţi. Dar unul dintre ei se dovedi mai iscusit; după 
cea dintâi lovitură, dădu scândura în lături şi se strecură prin 
deschidere. Abia după câtva timp, pătrunse şi ofiţerul în 
fruntea alor săi. 

Mă gândii să intru şi eu ca să stau de veghe la uşă; dar 
renunţai s-o fac, spunându-mi că nu sunt dator să repar 
greşelile altora. Aşadar, intrai odată cu ofiţerul şi căpitanul în 
casa alăturată. In prima încăpere zăceau pe podea câţiva 
clienţi beţi şi alţi câţiva ameţiţi de opium. Sărirăm peste ei şi 
pătrunserăm repede în cealaltă odaie, când văzurăm pe 
cineva dispărând după o uşă. 

Şi de jos se auzeau zgomote. Intraseră ceilalţi ostaşi. 
Odaia în cate intrasem mai avea două uşi. Deschiserăm una 
din ele şi văzurăm că nu mai este nici o ieşire Pe podea se 
aflau îngenuncheaţi o sumedenie de băieţi şi fete. 

— O santinelă la uşă! răcni ofiţerul. 

Alergai spre cealaltă uşă şi mă ţinui după el. Ne întâmpină 
Omar. 

— Nu-i sus! îmi răspunse înfuriat. Cobor! 

Setea de răzbunare îl îndemnase să alerge înaintea 
noastră şi să cotrobăiască pretutindeni, până la capătul 
etajului. 

— Cine-i pe aici? îl întrebă ofiţerul. 

— Peste douăzeci de inşi, tocmai în fund. Nu cunosc pe 
nici unul. 

Ne împinse în lături şi fugi jos. Cutreierarăm câteva odăi, 
care erau luminate. Atacul fusese atât de neaşteptat, încât, 
din pricina spaimei, netrebnicii uitaseră să stingă lămpile. Mai 
târziu aflai că, în clipa când văzuse soldaţii, paznicul casei 
trăsese un foc de pistol şi dispăruse în gang. Datorită 
zgomotului stârnit de loviturile date în perete cu paturile 
armelor, noi nu auzisem împuşcătura; dar tovarăşii paznicului 
o auziseră şi dându-şi seama că li se anunţă o mare 

primejdie, fugiseră, în felul acesta se explica faptul că 
găsisem goale primele odăi în care pătrunsesem. 

În sfârşit, ajunserăm la uşa ultimei odăi, care era 
baricadată pe dinăuntru. In timp ce ostaşii se străduiau s-o 
doboare cu paturile armelor, se auzi o pocnitură. 

Uşa era groasă şi fu nevoie de mult efort, ca să fie 
sfărâmată. Văzând că am vreme, alergai în locuinţa noastră 
şi-mi luai carabina, întrucât nu aveam la mine decât 
revolverul şi cele două pistoale. Cuţitul era la Omar. 

Până să mă înapoiez cu armele, abia se făcuse o 
crăpătură în uşă, fiindcă pe lângă faptul că era din cale-afară 
de groasă, era şi bine înţepenită în zid. 

— La o parte! îi rugai pe ostaşi. Lăsaţi-mă pe mine! 
Oricum, carabina mea era mult mai eficace decât puştile 
uşoare şi puţin cam şubrede ale apărătorilor ţării sultanului. 
Dintr-o primă lovitură, dată cu patul de fier al carabinei, găurii 
uşa. Încă trei lovituri puternice şi sfărâmai uşa. În clipa aceea, 
însă, ne întâmpină o salvă trasă deodată de vreo zece arme 
Câţiva soldaţi căzură, dar eu mă aflam lângă uşă şi scăpai 
teafăr. Tocmai în clipa când ofiţerul pătrunsese în odaie cu 
arma ridicată şi voii să-l urmez, fui nevoit să mă opresc şi să 
ciulesc urechea. 

— Sidi, ajutor, repede, repede! auzii glasul lui Halef, 
strigându-mă din curte. 

Îmi dădui seama că viteazul meu hagiu este în mare 
primejdie. Fireşte, trebuia să-i vin într-ajutor. Alergai prin tot 
şirul de odăi, până în locuinţa noastră, coborâi iute şi ajunsei 
în curte, dar drumul acesta era prea lung şi între timp ticăloşii 
ar fi putut să-l ucidă pe bunul meu Halef. li auzii iar strigătul, 
mai îngrozit ca adineauri. Mă repezii la peretele de scânduri 
care despărţea curtea noastră de cealaltă şi sfărâmai câteva 
din ele cu patul puştii. 

— Vin acum, Halef! îi strigai. 

— Repede, sidi, l-am prins! îl auzii iar. 

Scândurile zburară în ţăndări. Dincolo domnea întunericul, 
dar se auzeau împuşcături şi înjurături sălbatice. N-aveam 
vreme să şovăi. Sării în beznă. 

— Halef, unde eşti? strigai. 

— Aici, lângă uşă! 

Într-adevăr, viteazul meu hagiu înţelesese însemnătatea 
cuvintelor pe care le spusesem ofițerului şi în loc să ne 
urmeze în caşa vecină, alergase la uşă. Toţi cei care se 
îngrămădiseră în ultimele odăi scoseseră şi ei scândurile 
peretelui despărțitor şi săriseră în curtea noastră. Când izbutii 
să sparg uşa de sus, jumătate din ei erau jos. Voiseră să fugă, 
dar îi întâmpinase Halef, care în loc să stea de veghe pe 
gang, îndărătul uşii, le ieşise înainte cu tot curajul. 
Impuşcăturile pe care le auzisem fuseseră trase de el. Nu 
puteam să ştiu dacă-l nimerise vreun glonte, dar îl zării stând 
în picioare şi apărându-se cu puşca lui lungă şi răsucită. 

Într-o asemenea încăierare de noapte se întâmplă ceva 
ciudat. Simţurile sunt mai încordate ca de obicei. Vezi tot 
ceea ce n-ai văzut altă dată şi un anumit instinct, asupra 
căruia primejdia are în astfel de clipe o influenţă fulgerătoare 
şi puternică, îţi dă putinţa de a lua hotărâri repezi şi foarte 
chibzuite. Cu ajutorul patului carabinei, îl scăpai pe Halef de 
primejdia ce-l ameninţa. Cei care îl atacaseră se prăbuşeau 
unul câte unui sub loviturile noastre, fiindcă îndată ce mă 
simţi alături şi era mai puţin primejduit, începu şi el să 
lovească cu mai multă sârguinţă. 

— Pe cine ai prins, Halef? îl întrebai în toiul încăierării? 

— Pe Abrahim Mamur! 

— Ah! Pe el? Unde? 

— La picioarele mele. L-am răpus! 

— În sfârşit! Bravo! 

Cei câţiva inşi, care mai încercau să ni se împotrivească, 
fură răsturnaţi cu uşurinţă. Nu mă mai sinchisii de ei şi mă 
aplecai să-l privesc pe Abrahim Mamur. In curte se auzeau 
încă zgomote asurzitoare, întrucât săreau mereu ele la etaj 
cei care fugeau de. soldaţi. Nu-i băgai în seama, fiindcă 
Abrahim mi-era mai preţios decât toţi ceilalţi. Aprinsei un 
chibrit şi-l apropiai de cel doborât. 

— Vai, Halef, nu-i el! 

— Zău, sidi? Nu se poate! L-am recunoscut, când a trosnit 
o împuşcătură! 

— Sa ştii că a fugit şi ai răpus pe altul. Pe unde o fi 
dispărut? 

Mă ridicai şi-mi rotii privirea prin curte. Fugarii se căţărau 

pe gardul dintre casă şi şopronul care ducea spre locuinţa lui 
Baruch. Halef îmi înţelese bănuiala. 

— După ei, sidi. Pe acolo trebuie să fi fugit! 

— Desigur. Dar în felul acesta nu-i prindem. Hai la uşa 
casei noastre! 

Sării prin gang şi deschisei uşa. Vreo trei-patru inşi ieşeau 
din casa lui Baruch şi încercau să dispară. Al cincilea, care ne 
văzuse, le strigă: 

— Staţi! Rămâneţi unde sunteţi! 

El era! Era glasul lui, glasul cu care-şi chemase servitorii 
în noaptea aceea, la Nil. Şi Halef i-l recunoscu şi strigă fără să 
se gândească: 

— El e, sidi! După el! 

Abrahim îl auzi şi începu să fugă, fără să se mai uite 
îndărăt. Alergarăm după el. Incercă să-şi piardă urma, cotind 
prin diferite ulite întunecate, dar eu eram mereu la o 
depărtare de cincisprezece paşi de el, iar Halef ne ţinea în 
acelaşi ritm cu mine. Săritura în curte mă amorţise puţin; 
altminteri, l-aş fi ajuns imediat. Abrahim alerga foarte repede 
pe când Halef gâfâia. 

— Opreşte-l şi culcă-l, sidi! îmi şopti. 

l-aş fi putut asculta îndemnul, dar doream să-l prind viu, 
fiindcă alţii aveau mai multe drepturi asupra fugarului. 
Urmărirea dură multă vreme. Deodată, strada pe care 
fugeam se deschise şi zărirăm apa „Cornului de aur”. Nu 
departe de mal se putea recunoaşte şirul de insule ce se aflau 
între Beharive Keui şi Sudluje. 

— La dreapta, Halef! strigai. 

Mă ascultă, iar eu sării în stânga. În felul acesta, fugarul 
era între noi şi apă. Se opri o clipă şi ne privi. Sări în apă şi 
dispăru în valuri. 

— Vai! strigă Halef. Să nu ne scape! 

Işi propti puşca în umăr, ca să tragă. 

— Stai, nu trage! îl sfătuii. Tremuri şi gâfâi din pricina 
alergăturii. Voi sări după el. 

— Dacă-i vorba de netrebnicul ăsta, nu voi tremura! îmi 
răspunse. 

Capul fugarului ieşi la suprafaţă, trosni o împuşcătură, 
izbucni un țipăt şi capul dispăru iar în valuri. 

— L-am nimerit! strigă hagiul. E mort. Ai văzut, sidi, că n- 
am tremurat? 

Aşteptarăm un timp, dar Abrahim Mamur nu mai ieşi la 
suprafaţă; eram siguri că glontele lui Halef îl nimerise. Ne 
întoarserăm spre câmpul de luptă. 

Cu toate că în timpul goanei mă uitasem mereu la străzile 
şi ulicioarele prin care treceam şi-mi reţinusem numărul lor, 
nu ne fu deloc uşor să le străbatem la înapoiere şi drumul ţinu 
o bună bucată de vreme. 

Când ajunserăm, aflai că între timp se întâmplaseră multe 
în afurisita aceea de casă. Strada se luminase puţin, întrucât 
vecinii de pe ambele părţi şi chiar locuitorii de prin străzile 
vecine ieşiseră cu lămpi, atraşi de zgomotul împuşcăturilor şi 
de întregul tărăboi. Câţiva soldaţi formaseră un cordon în 
jurul caselor, în timp ce alţii cotrobăiau prin case şi curţi, ca 
să-i găsească pe fugari şi în sfârşit alţii îi păzeau pe prizonieri. 
Fuseseră reţinuţi toţi cei găsiţi în casă. Grecul era mort, 
căpitanul îi despicase ţeasta cu o lovitură de sabie. Soţia lui 
fusese prinsă în acelaşi timp cu băieţii şi fetele care chefuiau. 
Şi clienţii beţi fuseseră ridicaţi. Datorita tărăboiului încăierării, 
îşi reveniseră puţin în fire. Câţiva soldaţi fuseseră ucişi, alţi 
câţiva erau răniţi. Chiar bravul meu Halef fusese atins în 
treacăt de un glonte care-i nimerise braţul şi suferise o 
împunsătură de cuţit în mână, din fericire neprimejdioasă. 
Dintre cei prinşi, doar patru păreau membri ai bandei de 
ticăloşi. Şase dintre bandiți fuseseră omorâţi, iar alţii 
izbutiseră să scape. Omar, care se vârâse mereu acolo, unde 
primejdia era mai mare, se rezemase de scară, cuprins de o 
cumplită deznădejde. Mâhnit că nu-l găsise pe Abu En Nassr, 
nu se mai sinchisea de nimic. 

Când se trăsese prima împuşcătură, Baruch se dusese să 
se culce. Auzise bătăi în uşa gangului său, dar se încuiase şi 
nu voise să deschidă, fiindcă se temuse. Acum îşi revenise în 
fire şi începu să-şi frângă mâinile, când află ce se întâmplase. 
In sfârşit, prizonierii fură strânşi laolaltă, ca să fie transportaţi 
şi ofiţerul îngădui soldaţilor să-şi ia din casa grecului tot ce 
vor găsi. Aceştia nu se lăsară rugaţi. In mai puţin de zece 
minute, încăperile fură golite. 

Il întrebai pe căpitan unde-i comandantul său. 

— E afară, în faţa casei, îmi răspunse. 

Ştiam asta; dar ţineam mult să aflu orice amănunt despre 
el. Întâi i-am respectat tăcerea; apoi însă nu s-a arătat la 
înălţimea aşteptărilor mele. Acum, după ce se sfârşise lupta, 
nu mă mai băgă în seamă, aşa încât socotii că nu maie 
nevoie să fiu discret. 

— Ce grad are? întrebai. 

— Nu întreba! îmi răspunse aspru. Ne-a oprit să spunem! 

Dar tocmai de aceea tineam să-mi satisfac curiozitatea! 
Unul dintre ostaşi era încă în curtea lui Baruch şi scotocea 
prin toate ungherele, în timp ce camarazii lui jefuiau odăile. 
Prin urmare, acesta nu se alesese cu nimic. Văzându-l că se 
îndreaptă spre stradă, mă luai după el. 

— ie nu ti-au lăsat nimic? îl întrebai. 

— Nimic! mormăi necăjit. 

— Atunci vei câştiga ceva de la mine, dacă-mi răspunzi la 
ceea ce te întreb. 

— Să aud întrebarea! 

— Ce grad are ofiţerul care v-a adus aici? 

— N-avem voie să vorbim despre el; dar nu-i nimic, nici el, 
nu s-a îngrijit de mine. Imi dai douăzeci de piaştri, dacă-ţi 
spun? 

— Iţi dau! 

— E miralai' şi se numeşte... 

Imi spuse numele unui bărbat foarte cunoscut, care jucă 
mai târziu un rol foarte însemnat şi care este şi azi un mare 
demnitar. Nu e de origine turcă şi a reuşit să ocupe această 
funcţie, datorită sprijinului pe care i l-a dat servitorul favorit al 
fostului său stăpân. 

Îi plătii suma pe care mi-o ceruse şi mă uitai în stradă. 
Miralaiul stătea în faţa porţii şi i-ar fi fost cu neputinţă să nu 
mă vadă. 

După cum mă aşteptasem, miralaiul veni spre mine şi mă 
întrebă: 

— Toţi francofonii sunt atât de fricoşi ca tine? Unde ai fost 
în timp ce toţi ceilalţi se luptau? 

Ce întrebare! Tare aş fi vrut să-i trag o palmă! 

— Şi noi ne-am luptat, îi răspunsei calm; fireşte, însă 

numai cu aceia pe care i-ai lăsat să scape. Un om înţelept e 
pregătit totdeauna să repare greşelile altor... 

— Pe cine am lăsat să scape? mă întrebă. 

— Pe toţi cei care au putut fugi de aici. Deoarece nu mi-ai 
ascultat sfatul şi n-ai pus o santinelă la uşa de jos, am fost 
nevoit să mă împotrivesc împreună cu servitorul meu tocmai 
ticăloşilor care trebuiau neapărat prinşi, în timp ce voi vă 
ţineaţi de cei neînsemnaţi, care nu prezentau prea mare 
interes. Ce faci cu prizonierii? 

— Allah ştie! Unde vei locui mâine? 

— În tot cazul, aici. 

— Nu vei mai locui aici. 

— De ce? 

— Vei înţelege curând. Aşadar, unde eşti de găsit mâine? 

— La bazirgianul Maflei, care locuieşte în apropiere de Jeni 
Dşani. 

— Voi trimite pe cineva la tine. 

Rostind aceste cuvinte, se întoarse fără să-mi spună 
„rămas bun” şi făcu un semn. Prizonierii fură aduşi şi încuiaţi; 
apoi, trupa porni. Mă întorsei în curte, fără să mă mai uit după 
soldaţi şi atunci observai de ce nu mai puteam locui în casa 
pe care abia o închiriasem. Prietenosul ofiţer pusese ostașii să 
dea foc casei grecului şi flăcările ajunseră cu repeziciune la 
acoperiş. Isprava aceasta era într-adevăr specific musulmană, 
deşi îndepărtarea prin foc a amintirii nu tocmai plăcute a 
„casei afurisite” era puţin cam demodată. 

Mă dusei repede în locuinţa noastră, ca să iau armele de 
care nu ne folosisem şi cele câteva obiecte pe care ni le 
cumpărasem. Le cărai în curte şi după câteva clipe limbile de 
foc erau atât de puternice, încât luminară toată strada. 
Ţipetele şi hărmălaia pricinuite de izbucnirea focului nu 
puteau să fie descrise. Dacă n-ai fost martorul ocular al unui 
incendiu la Constantinopol nu-ţi poţi da îndeajuns seama de 
panica îngrozitoare pe care o stârneşte vederea flăcărilor. 
Nimeni nu se gândeşte să-l stingă, ci cum să fugă mai 
repede; şi întrucât cele mai multe case sunt făcute din lemn, 
un asemenea incendiu preface în cenuşă cartiere întregi. 

Bătrânul meu Baruch amuţise de spaimă, iar soţia lui era 
atât de  înfricoşată, încât rămăsese parcă ţeapănă, îi 

consolarăm cum ne pricepurăm le împachetarăm lucrurile 
rămase şi le făgăduirăm că vor fi primiţi bine la Maflei. 
Găsirăm câţiva hamali în faţa porţii şi părăsirăm casa, pe care 
n-o locuisem nici o zi întreagă, dar pentru care plătisem chiria 
pe o săptămână. Oricum, bogatul brutar nu pierduse milioane 
de pe urma casei vechi mistuită de flăcări. 

Desigur, ora era destul de târzie şi când ajunserăm la 
Maflei găsirăm poarta încuiată; totuşi ni se deschise, îndată 
ce băturăm. Toată familia se strânse în jurul nostru şi îşi 
manifestă dezamăgirea, când auzi în ce chip se sfârşise 
aventura noastră. Tuturor le-ar fi plăcut să-l fi putut prinde pe 
Abrahim Mamur, dar în cele din urmă se consolară cu 
convingerea că şi-a găsit moartea în valuri. 

Baruch şi soţia lui fură primiţi călduros şi stăpânul casei îi 
asigură că le va purta de grijă. 

La sfârşit, după ce ni se spuse că ne aşteaptă iar, căsuţa 
cu grădină, Isla mă vesti: 

— Effendi, am primit azi în timpul lipsei tale un oaspete 
neaşteptat, dar foarte drag. la ghiceşte.-l! 

— Nu ştiu dacă-l voi putea ghici. II cunosc? 4 

— Nu l-ai văzut până-acum, dar ţi-am povestit despre el. Il 
voi chema şi după ce-l vei vedea, să ne spui cine e. 

Eram curios să-l văd pe acest musafir despre care nu mă 
îndoiam că trebuie să aibă vreo legătură oarecare cu păţaniile 
noastre. După câteva clipe, Isla se înapoie cu un bărbat 
vârstnic, pe care nu-l văzusem niciodată. Era îmbrăcat cu 
obişnuitul port turcesc şi nu trăda nici un semn distinctiv 
după care să-mi dau seama ce hram poartă. Chipul lui pârlit 
de soare trăda în schimb existenţa unui trecut furtunos, iar 
cutele care îi brăzdau obrajii şi barba sa lungă şi albă îi 
dădeau înfăţişarea unui om frământat de o mâhnire profundă. 

— Acesta-i oaspetele, effendi, spuse Isla. Ei, poţi ghici? 

— Nu. 

— Şi eu toate astea, tot vei ghici! Şi întorcându-se spre 
străin, îl rugă: Vorbeşte-i în limba ta maternă! 

Bătrânul îmi făcu o plecăciune şi rosti următoarele: 

— Szluga pokoran, wiszoko poeştowani — Prea supusul 
dumneavoastră servitor, preastimatul meu domn. 

Acest politicos salut rostit în limba sârbă avu darul să mă 

lămurească. Întinsei bătrânului ambele mâini şi răspunsei: 

— Nubo, otatz Osco? Dobro, mi docsli — Dumneavoastră 
aici, moş Osco?! Fiţi bine venit! 

Era într-adevăr Osco, tatăl Seniţei şi mă bucurai mult că-l 
recunoscusem datorită salutului său sârbo-muntenegrean. 
Desigur că am renunţat să mă culc, fiindcă doream să aflu în 
primul rând cum a dus-o şi ce a mai făcut între timp. 

După dispariţia fiicei sale, singurul său copil, a rătăcit 
pretutindeni, cuprins de îngrijorare. | se păruse mereu că a 
ajuns pe urmele ei, dar fusese nevoit să constate neîncetat că 
se înşelase. Nu îndurase lipsuri în cursul acestor pribegiri, 
care îl mânaseră cu deosebire prin Asia Mică şi Armenia, 
întrucât îşi luase provizii destule şi toate cele necesare. După 
tradiţia specific orientală, jurase că nu-şi va revedea patria şi 
soţia, pană când nu-şi va regăsi copila, dar nereuşita 
istovitoarelor lui cercetări îl determinase să se îndrepte spre 
Constantinopol. O asemenea odisee este posibilă numai în 
Orient; în Apus, însă, ea ar fi fost privită ca o nebunie. Este 
greu de imaginat bucuria şi uimirea de care fu cuprins, 
muntenegreanul, când îşi regăsi copila ca soţie a lui Isla, 
adică tocmai a bărbatului pentru care pribegise, ca să i-o 
aducă. Cu acest prilej, bătrânul îşi întâlni şi propria-i soţie, 
care-şi urmase fiica la Istambul. 

| se povestise tot ceea ce se întâmplase şi nu se gândea 
decât la modul cum s-ar putea răzbuna. Era hotărât să-l caute 
pe dervişul Ali Manach şi să-l silească să-i destăinuie locul 
unde se află tatăl său. L-am convins să-mi încredinţeze mie 
sarcina aceasta dificilă. 

Ne-am dus la culcare şi am adormit repede din pricina 
oboselii din ultimele zile. Poate că aş fi dormit până a doua zi 
la amiază, dacă n-aş fi fost trezit dis-de-dimineaţă. Maflei 
trimise un servitor să-mi spună că a venit cineva, care ţine 
neapărat să-mi vorbească. Intrucât în Orient e obiceiul ca 
oricine să doarmă îmbrăcat, mă sculai şi mă dusei direct, să 
văd cine mă caută. Intâmpinai un bărbat, care mă întrebă 
cum mă cheamă şi mă îndemnă să mă duc la casa din Sf. 
Dimitri, unde fusesem cu frizerul din Juterbog. Adăugă că 
frizerul vrea să-mi spună ceva important şi mă aşteaptă cu 
nerăbdare. 

— Dar ce-i cu el? întrebai. 

— Nu ştiu, sună răspunsul. Locuiesc în apropiere şi 
proprietarul lui m-a trimis să te rog să vii. 

— Bine, spune-i că voi veni în curând! 

Îi dădui un bacşiş şi plecă. După cinci minute, pornii şi eu, 
împreună cu Omar. Nesiguranţa pe care o prezenta acel loc 
rău famat m-a determinat să nu mă duc singur; pe Halef nu 
voiam să-l iau, fiindcă era rănit. Străbăturăm destul de 
repede străzile, călare pe nişte cai închiriaţi, ai căror stăpâni îi 
mânau din urmă, ţinându-se zdravăn de cozile lor. Când 
ajunserăm, furăm întâmpinați de proprietarul cârciumii, care 
ne întrebă smerit: 

— Effendi, tu eşti germanul care a fost de curând cu un 
oarecare Hamsad al Dserbaja? 

— Da. 

— Vrea să-ţi vorbească. 

a Undeler in 

— Zace sus. Insoţitorul tău te poate aştepta aici. 

Cuvintele: Zace sus mă făcură să mă gândesc la o boală, 
sau la o nenorocire. În timp ce Omar intră în încăperea de jos, 
eu urcai scara împreună cu stăpânul cârciumii. 

— Să nu te sperii, domnule, dacă-l vei găsi rănit! 

— Ce s-a întâmplat? 

— Ah, nu-i mare lucru, doar o împunsătură! 

— Zău? Şi cine l-a rănit? 

— Un străin, care n-a mai călcat niciodată pe aici. 

— De ce? 

— Câtva timp au şezut la o masă şi au avut o discuţie 
aprinsă; apoi, au jucat. Când a fost nevoit să plătească, 
amicul tău a spus că n-are bani. Au început să se certe şi au 
scos cuţitele. Amicul tău era beat şi a fost lovit de adversarul 
său. 

— E primejdioasă lovitura? 

— Nu, fiindcă n-a murit numaidecât. 

Aşadar, după părerea acestui cârciumar cumsecade, o 
lovitură de cuţit e primejdioasă numai când este urmată în 
clipa următoare de moartea celui care a primit-o. 

— Cred că l-ai oprit pe cel care l-a rănit să plece din local. 

— AŞ, cum aş fi putut s-o fac? îmi răspunse încurcai. 

Amicul tău pierduse şi n-avea bani şi tot el scosese întâi 
cuțitul! 

— Dar cel puţin îl cunoşti? 

— Nu ţi-am spus doar adineauri că nu l-am văzut niciodată 
în localul meu? 

— Ai trimis după un doctor? 

— Da. Am trimis îndată după un vestit hekim, care l-a 
bandajat. Sper că-mi vei plăti ceea ce-mi datorează pentru 
doctor şi îngrijire şi banii pe care trebuie să-i primesc pentru 
datoriile mai vechi. A trebuit să-i dau şi străinului ceea ce 
câştigase de la amicul tău. 

— Mă voi gândi la toate astea. Du-mă la el! 

— Intră prin ultima uşă. Am treabă jos. 

Când ajunsei la ultima încăpere, în care nu se afla decât 
un fel de saltea, văzui zăcând pe ea pe bărbier, cu chipul tras 
şi palid ca al unui mort. Mi-am dat seama imediat că fusese 
grav rănit şi mă aplecai spre el. 

— Vă mulţumesc că aţi venit! îmi spuse cu glas tărăgănat. 

— Puteţi să vorbiţi? îl întrebai. 

— Nu mai are ce să-mi strice! S-a sfârşit cu mine! 

— Nu pierdeţi curajul! Doctorul nu v-a dat nici o speranţă? 

— E un şarlatan. 

— Voi îngriji să fiţi dus la Pera. Aveţi vreo adeverinţă de la 
legația Prusiei? 

— Nu. Nu voiam să se ştie că sunt francon. 

— Şi cine era cel cu care v-aţi certat? 

— Cum? Nu ştiţi? Păi, îl căutasem pentru dumneavoastră! 
Era Abrahim Mamur! 

Când auzii acest nume, rămasei uluit. 

— Nu se poate! Abrahim Mamur e mort! 

— Mort? Tare aş fi vrut să fie mort, dar nu e! Se întâmpla 
ceva ciudat; acum, pe patul de boală sau de moarte, frizerul 
îşi schimbase dialectul în care-mi vorbise altădată şi folosea o 
limbă germană din cele mai corecte! Faptul acesta-mi dădea 
de gândit. 

— Povestiţi-mi totul! îl rugai. 

— Aseară am rămas târziu în local. Deodată-l văzui ud 
până la piele, ca un om care a ieşit din apă. Il recunoscui, dar 
el nu mă recunoscu pe mine. Intrai în vorba cu el şi ne-am 

apucat să bem; apoi am jucat şi eu am pierdut. Eram beat şi 
poate că m-am trădat prin vreun cuvânt că-l cunosc şi-l 
urmăresc. Fiindcă n-aveam cu ce să-i plătesc, ne-am luat la 
ceartă. Voiam să vă fac o plăcere, înjunghiindu-l, dar el m-a 
lovit întâi. Asta-i tot! 

— Nu vreau să vă dojenesc, fiindcă n-ar avea nici un rost. 
Şi nu pot uita că sunteţi rănit. N-aţi băgat de seamă dacă 
Abrahim Mamur îl cunoştea pe cârciumar? 

— După cât mi s-a părut, erau în foarte bune relaţii. 
Cârciumarul i-a dat nişte haine, ca să-şi schimbe pe cele ude, 
fără să fie rugat. 

— Fiţi sincer! Nu sunteţi din Juterbog! 

— Aţi ghicit. Ştiu că voi muri şi vreau să vă răspund 
cinstit: sunt din Turingia. N-am nici o rudă şi nu mă puteam 
înapoia în patrie. Cred că înţelegeţi! Vreţi într-adevăr să mă 
duceţi la Pera? 

— Da. Dar mai întâi vă voi trimite un medic priceput. 
Doriţi ceva? 

— Trimiteţi-mi un şerbet şi nu mă uitaţi! 

Îmi răspunse anevoie şi cu dese întreruperi la tot ceea ce-l 
întrebasem. Acum închise ochii şi leşină. Coborâi la 
cârciumar, îi dădui cuvenitele instrucţiuni şi-i făgăduii că-i voi 
plăti tot ceea ce are de primit. Apoi plecai în goană spre Pera, 
împreună cu Omar. Mă dusei întâi la legația Prusiei, al cărei 
cancelar, originar din Pera, mă ascultă cu toată atenţia şi 
acceptă să se îngrijească de rănit. Preluă şi sarcina de a 
trimite un medic şi mă rugă să-l las pe Omar, ca să-l 
călăuzească. Fireşte, mă întorsei liniştit spre casă, întrucât 
ştiam ca nenorocosul meu compatriot se află sub ocrotire 
bună. 

Cum ajunsei, îl căutai pe Isla, ca să-i spun că Abrahim nu 
fusese nimerit de Halef, astă-noapte, ci trăieşte încă. Il găsii 
într-o încăpere plină cu registre şi probe de mărfuri. Vestea 
mea nu-l încântă deloc, dar se consolă cu speranţa că poate 
tot vom izbuti să-l prindem pe vrăjmaşul familiei sale. In 
privinţa bărbierului, nu se află mişcat, şi-mi spuse că-l 
alungase, fiindcă îi iertase nenumărate furtişaguri şi 
constatase că nu vrea să se potolească. 

În timpul convorbirii, îmi căzuse de câteva ori privirea 

asupra registrului deschis, pe care-l avea înainte. Desigur, 
conţinutul acestui registru nu mă privea. La un moment dat 
însă, în timp ce frunzărea foile, citii în fugă şi fără să vreau un 
nume, care mă îndemnă să pun repede mâna pe foaia 
respectivă. Se referea la firma „Henry Galingre, Şkodra!. 

— Galingre din Şkodra? întrebai. Numele acesta mă 
interesează. foarte mult. Eşti în legătură de afaceri cu un 
oarecare Galingre din Skutari? 

— Da. E un francez din Marsilia, unul din furnizorii mei. 

— Din Marsilia? Ah, se potriveşte de minune! L-ai văzut 
sau ai vorbit vreodată cu el? 

— Deseori. A fost la mine şi l-am vizitat şi eu. 

— Cunoşti soarta lui şi a familiei sale? 

— Înainte de a intra în legătură cu el, am aflat câte ceva, 
iar mai târziu mi-a povestit el însuşi o sumedenie de lucruri. 

— Ce ştii despre el? 

— A avut o mică întreprindere în Marsilia, dar nu s-a 
mulţumit cu atât; de aceea a plecat în Orient, oprindu-se întâi 
la Istambul şi apoi la Adrianopol; acolo l-am cunoscut. De un 
an însă locuieşte în Skutari, unde-i unul din oamenii cei mai 
înstăriți. 

— Dar ai lui unde sunt? 

— A avut un frate, căruia de asemenea nu i-a plăcut 
Marsilia. A plecat la Alger şi apoi la Blidah şi treburile i-au 
mers atât de bine, încât fratele din Adrianopol şi-a trimis fiul 
la Blidah, ca să-şi îmbogăţească cunoştinţele comerciale. Fiul 
acesta s-a căsătorit cu o fată din Marsilia şi s-a înapoiat la 
tatăl său, ale cărui afaceri le-a preluat după câţiva ani. Odată, 
a trebuit să se ducă la unchiul său, la Blidah, ca să pună la 
cale o mare afacere şi tocmai când se afla acolo, unchiul său 
a fost omorât, iar toţi banii i-au fost jefuiţi. Bănuielile căzură 
asupra unui negustor armean şi tânărul Galingre se hotărî să-l 
urmărească, având credinţa că poliţia nu va reuşi în această 
acţiune. A plecat, după el, însă nu s-a mai întors. Astfel, tatăl 
său a devenit moştenitorul marelui comerciant din Blidah şi s- 
a îmbogăţit şi mai mult, pe neaşteptate. işi plânge şi astăzi 
fiul şi ar fi în stare să dea oricât, ca să afle ceva despre el. 
Asta-i tot ce ştiu. 

— Ei bine, eu îi pot fi de folos în privinţa asta. 

— Tu? mă întrebă uimit Isla. 

— Da. De ce ai tăcut până acum? Ţi-am povestit încă din 
Egipt că Abu En Nassr, pe care-l caută Omar a ucis în Vadi 
Tarfani pe un francez, ale cărui lucruri le-am luat eu. Nu ţi-am 
spus că francezul acela se numea Paul Galingre? 

— Nu mi-ai pomenit numele lui. 

— Mai port şi acum în deget verigheta lui. Celelalte lucruri 
însă s-au pierdut odată cu şaua, când mi s-a înecat calul la 
Djerid. 

— Effendi, ar trebui să comunici vestea asta bătrânului! 

— Se înţelege că o voi face! 

— Vrei să-i scrii? 

— Nu ştiu încă. Scrisoarea i-ar pricinui o durere prea 
mare. Drumul meu de înapoiere în patrie mă va duce poate 
prin părţile acelea. Mă voi mai gândi. 

După această convorbire, îl căutai pe Halef, căruia mai 
întâi nu-i veni să creadă că glontele lui nu-şi nimeriseră ţinta; 
dar în cele din urmă, spuse: 

— Sidi, aşadar tot mi-a tremurat mâna! 

— Negreşit că da. 

— Bine, dar Mamur a scos un țipăt şi s-a scufundat. Am 
aşteptat doar şi nu l-am mai văzut ieşind la suprafaţă! 

— S-a scufundat dinadins, ca să credem că s-a înecat. 
Trebuie să fie un bun înotător. Dragul meu Hagi Halef Omar, 
am fost nişte proşti. Crezi tu că un om a cărui ţeastă e 
străpunsă de un glonte, mai poate să tipe? 

— Nu ştiu, îmi răspunse, fiindcă pană acum nu mi-a tras 
nimeni un glonte în cap. Dacă mi s-o întâmpla vreodată aşa 
ceva, ceea ce doar Allah ar putea să împiedice, de hatârul 
scumpei mele Hanneh — voi vedea dacă sunt în stare să strig 
sau nu. Dar spune-mi, sidi, crezi că-i vom regăsi vreodată 
urma? 

— Sper că da. 

— Prin cârciumar? 

— Sau prin el, sau prin derviş, fiindcă bănuiesc că se 
cunosc. Chiar azi mă voi duce să-i vorbesc. 

Mă dusei întâi spre bătrânul evreu, care locuia împreună 
cu soţia sa într-o încăpere a casei din fundul grădinii. Se 

deprinsese uşor cu noua sa viaţă şi nu se mai văieta de 
pagubele pe care i le pricinuise focul. Ştia doar că bogatul 
Maflei îşi va ţine făgăduiala şi ca va avea grijă de el. In timp 
ce eu mă dusesem în Sf. Dimitri şi Pera, el fusese în Beharive 
Keui şi văzuse că flăcările mistuiseră o sumedenie de case. 

După ce pălăvrăgirăm despre întâmplările din noaptea 
trecută, veni un servitor al lui Maflei, care mă veşti că a venit 
un ofiţer şi vrea să-mi vorbească. 

— Ce grad are? îl întrebai. 

— E jusbaşi”. 

— Insoţeşte-l în locuinţa mea! 

Socotisem nimerit să nu-l primesc în clădirea principală a 
lui Maflei, aşa că mă îndreptai spre odaia mea. Il găsii pe 
Halef şi-i anunţai sosirea căpitanului. 

— Sidi, îmi spuse, jusbaşiul ăsta s-a purtat grosolan cu 
tine. Ai de gând să fii politicos cu el? 

— Da. 

— Crezi că se va ruşina de noi? Bine, atunci voi fi şi eu 
respectuos! Dă-mi voie să-l întâmpin în calitate de 
chizmetkiar?! 

Halef se duse spre uşă, iar eu mă aşezai pe divan, 
aprinzându-mi o pipă. După câteva minute, auzii apropiindu- 
se nişte paşi şi glasul micului hagiu, care întreba pe servitorul 
negru: 

— Unde te duci? 

— Trebuie să însoțesc pe acest aga la effendi cel străin. 

— Vrei să spui că la emirul din Germanistan! Poţi să te 
întorci, fiindcă trebuie să ştii doar că nu se intră la un emir la 
fel cum pătrunzi în casa unui popuci sau terzi?. Emirul pe care 
mi l-a dăruit Allah drept stăpân e obişnuit ca toţi să se poarte 
respectuos cu el. 

— Unde ţi-e stăpânul? auzii glasul aspru al căpitanului. 

— Rog pe lnălţimea Voastră să-mi îngăduie s-o întreb cine 


este! 

— Voi spune-o stăpânului tău! 

— Da, dar nu ştiu dacă ţine atât de mult să i-o spuneţi. E 
1 Căpitan. 
2 Servitor. 


3 Cizmar sau croitor. 


374 


foarte aspru şi nu pot îndrăzni să las pe cineva să intre la el, 
înainte de a-i cere voie. 

Îmi închipuii cu plăcere aerul smerit şi prietenos al micului 
pişicher, înfruntând trăsăturile furioase ale asprului ofiţer, 
care era silit să aducă la îndeplinire porunca şefului său, cu 
toate că i-ar fi plăcut mai curând să se întoarcă, decât să dea 
ochii cu mine. 

— Stăpânul tău e într-adevăr un emir atât de distins? 
Asemenea oameni obişnuiesc să locuiască în alte condiţii, 
decât cele în care l-am văzut noi ieri. 

— A locuit acolo, fiindcă aşa i-a plăcut! Se plictisise rău de 
tot şi vroia să se încredinţeze dacă-i amuzant să priveşti 
şaizeci de ostaşi viteji, care prind douăzeci de băieţi şi fete, 
dar lasă să fugă pe bandiți. Pot să va asigur că l-a încântat 
întâmplarea de astă-noapte. Acum, e tolănit pe divan şi 
fumează, aşa că nu se cade să-i tulbur siesta. 

— Văd că eşti rănit. N-ai fost şi tu acolo astă-noapte? 

— Da. Am stat de pază le uşa de jos, unde s-ar fi cuvenit 
să fie o santinelă. Dar observ că vreţi să stăm de vorbă. Rog 
pe Înălţimea Voastră să-mi îngăduie să-i aduc un scaun! 

— Stai! Cred că nu ai de gând să-mi aduci scaunul! Spune 
stăpânului tău că vreau să-i vorbesc. 

— Şi dacă mă întreabă cine eşti, ce să-i răspund? 

— Răspunde-i că sunt jusbaşiul de ieri seară. 

— Bine! îl voi ruga să fie îndurător şi să-ţi dea voie să intri, 
fiindcă ştiu ce se poate aştepta din partea unui om de rangul 
tău. ) 

Halef intră şi trase uşa după el. Intregul chip îi strălucea 
de plăcere. 

— Îl vei pofti alături de tine? 

— Nu. Aşează-i o pernă în faţa mea, aproape de uşă, dar 
cât se poate de respectuos. Apoi, adu-i o pipă şi o cafea. 

— Şi ţie? 

— Nu, nu beau cu el. 

Deschise uşa şi rostind smerit, stăpânul s-a îndurat, îi făcu 
loc să intre. Căpitanul mă salută cu o uşoară plecăciune şi 
începu: 

— Am venit să îndeplinesc făgăduiala de ieri şi... 

Se opri, fiindcă îl silii să tacă, printr-un semn pe care i-l 

făcui repede cu o mişcare a mâinii. | se păruse că nu-i nevoie 
să-l salute politicos pe un francon şi eu ţineam să-i arăt că şi 
un creştin e obişnuit să fie respectat. 

Se afla încă la uşă. Halef aduse o pernă şi i-o aşeză la 
picioare; apoi ieşi din odaie. Pe chipul jusbaşiului se zugrăvise 
pe rând indignarea, uimirea şi zăpăceala — pricinuite de 
primirea de care avusese parte. In cele din urmă, înțelegând 
că nu-şi poate impune, fumurile gradului, se trânti pe pernă. 
Fără îndoială, trufaşul musulman se simţea cuprins de o furie 
cumplită, văzând că e nevoie să şadă doar lângă uşă, în casa 
unui creştin. 

Datorită obiceiurilor orientale, de a avea totdeauna pe foc 
apă fiartă pentru cafea, nu trecu mult până când Halef aduse 
o ceaşcă plină cu băutura frumos-mirositoare şi o pipă. 
Căpitanul lua ceaşca şi începu să fumeze. Halef rămase în 
spatele lui. 

— Fiul meu, începui pe un ton părintesc, deşi cuvintele 
trebuie să fi sunat foarte ciudat, întrucât nu eram mai 
vârstnic decât el, te-aş ruga să fii cât se poate de atent la 
cele ce-ţi voi spune. Când păşeşti în casa unui bilidşi!, îi 
rosteşti vreun salut oarecare, altminteri te crede mut sau 
nepriceput. Şi nici nu se cade să începi a-i vorbi, ci să aştepţi 
să fii întrebat, fiindcă stăpânul casei are dreptul să-ţi îngăduie 
să-i vorbeşti. Cine judecă pe altul, înainte de a-l cunoaşte, 
greşeşte totdeauna şi de la greşeală până la umilire de cele 
mai multe ori nu rămâne decât un pas. Cred că-mi vei fi 
recunoscător pentru cuvintele pe care ţi le-am spus cu gând 
bun, amintindu-ţi-le totdeauna, fiindcă oamenii cu experienţă 
au datoria de a învăţa pe cei neştiutori. Şi acum spune-mi ce 
rugăminte vrei să-mi faci! 

Căpitanul lăsă să-i cadă pipa din gură şi mă privi uluit. 
Deodată, însă, izbucni: 

— Nu vreau să-ţi fac o rugăminte, ci-ţi aduc o poruncă! 

— O poruncă? Fiule, ar fi mai nimerit să nu te răsteşti, ci 
să vorbeşti frumos, fiindcă numai în felul acesta te poţi feri să 
rosteşti cuvinte nechibzuite. Nu cunosc în Istambul pe nimeni 
care mi-ar putea porunci. Vrei să spui că ai primit tu însuţi o 
poruncă şi ai venit să ţi-o îndeplineşti, întrucât eşti 

subalternul unui comandant. Eu însă sunt un om liber. Cine 
te-a trimis la mine? 

— Omul care ne-a comandat astă-noapte. 

— Adică miralaiul... 

Adăugai numele, pe care-l aflasem de la soldatul căruia-i 
dădusem douăzeci de piaştri. Jusbaşiul mă privi înmărmurit şi 
spuse: 

— Aşadar ştii cum îl cheamă? 

— După cum auzişi! Ce doreşte de la mine? 

— M-a trimis să-ţi poruncesc să nu cercetezi cine este şi 
să nu vorbeşti nimănui despre cele întâmplate astă-noapte. 

— Ţi-am spus doar că nimeni nu-mi poate porunci. 
Vesteşte-ţi miralaiul că toată întâmplarea va apărea în cel 
mai apropiat număr din „Bassiret”. Aşadar, întrucât nu am de 
primit nici un fel de poruncă, socotesc încheiată convorbirea. 

Mă ridicai, îndreptându-mă spre încăperea alăturată. 
Jusbaşiul, zăpăcit cu totul, uitase să-mi răspundă, ba chiar să 
se şi ridice de pe pernă şi abia după câteva minute veni Halef 
să-mi spună că oaspetele a plecat, în sfârşit, după ce a înjurat 
zdravăn. 

Era de presupus că miralaiul va trimite iar la mine, cu 
aceeaşi „poruncă”, dar nu mă simţii obligat să-i aştept 
trimisul şi mă hotărâi să ies în oraş. Mă îndreptai spre 
mănăstirea dervişilor, ca să stau de vorbă cu Ali Manach. ÎI 
găsii în chilia sa, ca şi ieri; îşi făcea rugăciunea. Când mă auzi 
salutându-l, îşi ridică ochii spre mine şi-mi dădui seama că 
vizita mea îl bucură. 

— Sallam! îmi răspunse. Mi-aduci cumva iar o ofrandă? 

— Nu ştiu încă. Dar te-aş ruga să-mi spui cum să te 
numesc: Ali Manach Ben Barud el Amasat sau „En Nassr”? 

Sări de pe divan şi se propti în faţa mea. 

— Ssst! Taci, îmi murmură înfricoşat. Aşteaptă-mă afară, 
în cimitir. Vin îndată! 

In acel moment, mi-am dat seama că am câştigat partida; 
fireşte, însă, că dacă nu voiam să mă trădez, trebuia să-mi 
măsor bine cuvintele şi să mă folosesc de cât mai multă 
diplomaţie. leşii din clădirea mănăstirii, străbătui curtea de-a 
curmezişul, trecui prin poarta cu zăbrele şi intrai în cimitir. 

Aici îşi dormeau somnul de veci sute de dervişi. 

Dănţuiseră toată viaţa şi acum aveau la căpătai o piatră, 
deasupra căreia trona turbanul. Li se sfârşise comedia! 

După câteva clipe, zării pe derviş apropiindu-se de mine. 
Mi se părea că păşeşte adâncit în meditări pioase; văzând că 
se îndreaptă spre un colţ dosnic, îl urmai. 

— Ce vrei să-mi spui? mă întrebă. 

Trebuia să fiu cât mai prevăzător cu putinţă; de aceea, îi 
răspunsei: 

— İn primul rând vreau să te cunosc. Mă pot bizui pe tine? 

— Întreabă pe ustat; mă cunoaşte foarte bine! 

— Unde-l pot găsi? 

— In Sf. Dimitri, la grecul Kolettis. Până ieri ne întâlneam 
în Beharive Keui, dar am fost descoperiţi şi alungaţi. Usta era 
să fie împuşcat. A scăpat, înotând. 

Aşadar, Abrahim Mamur era conducătorul tâlharilor. Nu 
mă minţise la Baalbek, atunci când îmi vorbise despre banda 
pe care o conduce. Dar dervişul pomenise un nume, care-mi 
trezi amintirea unei întâmplări. Oare grecul acela, care-mi 
căzuse în mână în „Valea treptelor”, în cursul unei lupte, nu 
se numea, Alexandru Kolettis? ÎI interogai mai departe: 

— La Kolettis suntem siguri? 

— Foarte siguri. Ştii unde locuieşte? 

— Nu. Sunt de puţină vreme la Istambul. 

— De unde vii? 

— Din Damasc, unde l-am întâlnit pe usta. 

— Da, a fost acolo, dar nu i-a izbutit planul. L-a recunoscut 
un hekim francon şi a fost silit să fugă. 

— Ştiu, n-a putut să ia decât o parte din giuvaierurile 
bogătaşului Schafei Ibn lacub Afarah. Le-a vândut? 

— Nu. 

— Eşti sigur? 

— Foarte sigur, fiindcă eu şi tata suntem cei mai bun 
prieteni ai lui. 

— Tocmai pentru ele am venit. Am pe cineva, care vrea să 
le cumpere. E un om de încredere. Le aveţi la îndemână? 

— Da. Sunt într-un loc sigur, în turnul Galata. Dar mă tem 
că ai venit prea târziu, fiindcă şi fratele Kolettis a găsit pe 
cineva, care are de gând să le cumpere azi. 


1 Şeful. 
378 


Vestea aceasta mă îngrijora, dar mă stăpânii. 

— Unde-i Barud el Amasat, tatăl său? Am o însărcinare 
importantă pentru el. 

— Eşti cinstit? mă întrebă el gânditor. 

— Încearcă-mă! 

— ÎI poţi găsi în Edirne!, la negustorul Hulam. 

Această ştire mă îngrijoră, întrucât bănuiam că s-a pus la 
cale o nouă mişelie, dar îmi recăpătai calmul imediat. 

— Ştiu, îi răspunsei încrezător. Hulam e rudă cu lacub 
Afarah din Damasc şi cu negustorul Maflei de aici, din 
Istambul. 

— Văd că ştii totul. Mă pot încrede în tine. 

— Atunci, spune-mi şi unde e unchiul tău Hamd el 
Amasat! 

— Şi pe el îl cunoşti? mă întrebă mirat. 

— Foarte bine. A fost o vreme prin Sahara şi Egipt. 

imirea lui era din ce în ce mai mare. Se părea că mă ia 
drept un tovarăş de seamă al bandei lor de ticăloşi, fiindcă 
mă întrebă: 

— Nu cumva eşti şeful din Damasc? 

— Nu mă întreba, ci răspunde-mi! 

— Hamd el Amasat e acum în Skutari. Locuieşte la un 
negustor francon, care se numeşte Galino sau Galineh. 

— Vrei să spui Galingre. 

— Domnule, le ştii cu adevărat pe toate! 

— Da, dar tot mai e un lucru pe care nu-l ştiu; cum se 
numeşte acum şeful? 

— E din Konieh şi se numeşte Abd el Myrrhatta. 

= Îți mulţumesc. Vei mai auzi curând despre mine! 

Imi răspunse cu o plecăciune foarte supusă, ceea ce-mi 
dovedea că izbutisem să-l înşel pe deplin. Dar trebuia să mă 
grăbesc, altminteri aş fi pierdut, pentru o clipă de întârziere, 
tot ceea ce cucerisem cu atâta trudă, înainte de a mă înapoia 
la Maflei alergai în Sf. Dimitri, ca să mă interesez de Kolettis 
la cârciumă. Nu îl găsii pe cârciumar, ci pe soția sa. Intrebai 
întâi despre frizer şi aflai că în acest timp fusese acolo un 
doctor care-i făcuse alt pansament, iar după o oră-două 
rănitul fusese luat din încăperea de sus. Întrebai apoi despre 


1 Adrianopol. 
379 


Kolettis. Femeia mă privi uimită şi-mi spuse: 

— Kolettis? Asta-i numele bărbatului meu! 

— Ah! Nu ştiam. Nu-i pe aici un ins din Konieh care se 
numeşte Abd el Myrrhatta? 

— Locuieşte la noi. 

— Unde-i acum? 

— S-a dus să se plimbe la turnul Galata. 

— Singur? 

— Cu fratele bărbatului meu. 

Faptul mi se părea extraordinar! Nu cumva aveau de gând 
să ia giuvaierurile? Trebuia sa mă duc după ei. Femeia-mi 
spusese că abia au plecat. Aflasem de asemenea că Omar era 
încă în casă atunci când porniseră cei doi şi că a plecat şi el 
după câteva clipe. Aşadar, răzbunătorul era pe urma 
ucigaşului. Incălecai şi mă îndreptai spre Galata. Mă strecurai 
cu greu printr-o sumedenie de străzi, pe care mişunau 
marinari, soldaţi, olari, corăbieri îndrăzneţi, evrei spanioli şi 
alte „personalităţi” grăbite şi vesele. 

Când  ajunsei în apropierea turnului, observai că 
îmbulzeala  sporise. Se părea că s-a întâmplat ceva 
neobişnuit, fiindcă mulţimea se îngrămădi cu nestăpânită 
curiozitate. Plătii celui ce-mi închiriase calul şi descălceai, ca 
să aflu ce se petrece. Un kaikş mă lămuri îndată: 

— S-au urcat doi inşi pe galeria turnului şi s-au prăbuşit 
peste mulţime. Acum zac zdrobiţi la poalele turnului. 

Mă îngrozii, gândindu-mă că Omar s-o fi luat după cei doi. 
Oare era el unul din cei doi nenorociţi? f 

Imi făcui repede loc prin mulțime. Indurai câteva 
ghionturi, lovituri de picior şi călcături, dar izbutii să străbat 
până la un grup de privitori, înăuntrul căruia zăceau ţepene 
două trupuri, strivite într-un chip înfiorător. Galeria turnului 
genovez din Galata are o înălţime de 140 picioare; e lesne de 
închipuit, aşadar, cum arătau cadavrele. După îmbrăcămintea 
lor, îmi dădui seama că Omar nu-i printre cei doi morţi. Chipul 
unuia era intact şi-l recunoscui pe Alexandru Kolettis, care-i 
scăpase lui haddedihn. Dar celălalt? Era cu neputinţă de 
recunoscut. Avusese parte de o moarte înfiorătoare, după 
cum îmi relată un ins din apropiere, care-l văzuse prăbuşindu- 
se. lzbutise să se agaţe cu o mână de un drug întâlnit în 

timpul căderii, dar nu se putuse ţine decât o clipă şi se 
rostogolise la pământ. 

Fără voie, îmi aruncai privirea spre mâinile lui. Ah, avea o 
tăietură de-a curmezişul mâinii drepte. Oricum, cu mâna 
aceasta se ţinuse; aşadar nu căzuse din întâmplare, ci fusese 
aruncat. Unde era Omar? 

Alergai spre turn şi intrai. Cu ajutorul unui bacşiş, fui lăsat 
să mă urc. Urcai în fugă treptele celor cinci scări de piatră ale 
primelor cinci caturi şi apoi pe ale următoarelor trei scări de 
lemn, care duceau la cafenea; înăuntru, doar cafegiul. Până 
aici, numărasem 144 trepte. Urcai încă 45 trepte, până la 
clopotniţă, care era acoperită cu tablă. Inainte de prăbuşirea 
celor doi, se desfăşurase aici o luptă. La înălţimea aceasta şi 
pe o podea aplecată şi alunecoasă, lupta trebuie să fi fost 
înfricoşătoare. 

Coborâi tot atât de repede, pe cât urcasem, fără să mai 
intru în cafenea şi mă îndreptai în goană spre casă. Primul 
care mă întâmpină în selamlăc fu lacub Afarah. Obraji-i 
străluceau de bucurie. Mă îmbrăţişă şi-mi spuse: 

— Emire, bucură-te împreună cu mine. Mi-am recăpătat 
giuvaierurile! 

— De necrezut! răspunsei. 

— Şi cu toate astea, e adevărat! 

— Cum le-ai recăpătat? 

— Prietenul tău Omar mi le-a adus. 

— De unde le-a luat? 

— Nu ştiu. Mi-a dat pachetul, a fugit în casa din fundul 
grădinii şi s-a încuiat de o oră în odaia sa. Nu vrea să 
deschidă nimănui. 

— Voi vedea dacă nu vrea să mă primească nici pe mine. 

La uşa casei îl găsii pe Halef, care îmi şopti: 

— Sidi, ce s-a întâmplat? Omar Ben Sadek s-a întors acasă 
şi l-am văzut sângerând. Acum îşi spală rănile. 

— L-a găsit pe Abrahim Mamur şi l-a aruncat din turn. 

— Maschallah! E adevărat? 

— Aşa cred. Oricum, vom afla îndată. Dar numai noi 
trebuie să ştim despre întâmplarea asta. Să nu spui nimănui 
nici un cuvânt! 

Mă dusei spre odaia lui Omar şi bătui în uşă, rostindu-mi 

numele. Îmi deschise numaidecât şi-l lăsă şi pe Halef să intre 
povestindu-ne în detaliu ceea ce se petrecuse în turn. 

Fusese cu medicul la compatriotul meu rănit, plecase cu 
el şi se întorsese eu hamalii, ca să-l transporte pe frizer. ÎI 
văzuse pe Abrahim Mamur stând de vorbă cu Kolettis, fără să 
ştie cine sunt. Dar auzindu-i la un moment dat certându-se, 
trăsese cu urechea. Se ascunsese apoi într-o odaie vecină, de 
unde le putuse urmări toată convorbirea, căci cei doi vorbeau 
tare, ştiindu-se în siguranţă. 

Astfel, Omar înţelese că se certau din pricina 
giuvaierurilor din Damasc, pe care voiau să le ia din turn, 
unde se aflau în păstrarea unui paznic, plătit de Abrahim. 
Omar cunoştea povestea jafului din Damasc; o auzise de la 
Halef şi bănui îndată că unul din ei este Abrahim Mamur. Se 
încredința că bănuiala lui e întemeiată, când îl auzi istorisind 
felul cum scăpase înotând în noaptea trecută. 

Hotărât să-i urmărească până la turn, ieşi din 
ascunzătoare şi aşteptă. Cum îi văzu plecând, se luă după ei, 
străduindu-se să nu fie observat. Cei doi rămăseseră mult de 
vorbă cu paznicul, la poalele turnului şi urcaseră apoi scările. 
li urmă. Se opriră în cafenea şi băură o cafea. Urcară iar, în 
timp ce paznicul se înapoie. Omar îşi continua urmărirea până 
la galeria turnului, unde-i găsi scoțând pachetul cu bijuterii 
din clopotniţă. Fireşte, acum îl văzură. 

— Ce vrei? îl întrebă Abrahim. Parcă ai fost adineauri în 
cârciuma lui Kolettis, nu-i aşa? 

— Nu te priveşte! îi răspunse Omar. 

— Ai de gând sa ne spionezi, câine? 

Atunci Ornai îşi aduse aminte că e fiul viteazului şi 
întreprinzătorului Uelad Merasig şi se simţi cuprins de 
mândria şi curajul unui leu. 

— Da, v-am spionat, recunoscu sincer. Tu eşti Abrahim 
Mamur, hoţul de fete şi de giuvaieruri, a cărui vizuină am 
distrus-o noi ieri. Se apropie clipa răzbunării. Te salut din 
partea emirului din Frankistan, care ţi-a luat-o pe Seniţa şi te- 
a alungat din Damasc. Ţi-a sunat ceasul! 

Abrahim îl ascultase împietrit, Omar se folosise de uluiala 
lui şi înşfăcându-l fulgerător, îl răsturnă peste balustrada 
galeriei. Kolettis ţipă înspăimântat şi puse mâna pe pumnal. 

S-au luptat doar o clipă. Omar a primit o lovitură destul de 
gravă la ceafă, dar durerea i-a sporit puterile şi furia. Kolettis 
zbură după celălalt. Dar Omar observă că Abrahim s-a agăţat 
cu o mână de marginea balustradei. Se repezi la el şi-l lovi 
puternic în mană, astfel că-l făcu să se prăbuşească. 

Totul se întâmplase cu o rapiditate fulgerătoare. 
Înapoindu-se în clopotniţă, Omar luă pachetul şi coborând 
iute treptele, izbuti să se strecoare nebăgat în seamă, cu 
toate că în jurul celor două cadavre se adunaseră foarte mulţi 
inşi. 

Povestea groaznicei întâmplări din turn fusese relatată 
calm, de parcă n-ar fi avut nici o însemnătate. Nu mai întrebai 
nimic şi-i pansai rana, care nu era primejdioasă. Ne duserăm 
apoi cu toţii în clădirea din faţă, dar asupra ascultătorilor de 
aici întâmplarea din turn produse altă impresie. Scoţând doar 
câteva strigăte de uimire. Maflei, fratele său şi Isla săriră de 
pe perne şi uitându-şi cu desăvârşire obişnuita gravitate 
musulmană, alergară să vadă cadavrele. Se întoarseră după o 
bună bucată de vreme şi ne anunţară că ambele cadavre 
fuseseră duse deocamdată într-o încăpere de jos a turnului. 
Nimeni nu recunoscuse pe cei doi care se rostogoliseră de pe 
galerie şi nici Maflei cu ai lui nu spuseră că ştiu cine sunt şi ce 
s-a întâmplat. 

Intrebai pe Halef dacă nu-i curios să vadă pe vechiul său 
cunoscut, tălmaciul Kolettis, dar îmi răspunse scuturând 
dispreţuitor din umeri: 

— Dacă ar fi fost vorba de Kara Ben Nemsi sau de Hagi 
Halef Omar, m-aş fi dus; dar grecul acela a fost un ticălos şi 
nu merită osteneala de a mă duce până la turn. 

Trecu mult, până când Maflei şi ai săi să se convingă că 
totul se întâmplase ca atare şi să se liniştească de-a binelea. 

— Cu toate astea, ticălosul nu şi-a primit întreaga 
pedeapsă! spuse Isla. Doar o singură clipă, în care s-a 
cutremurat de spaima morţii, n-a fost suficient pentru ceea ce 
a săvârşit. Ar fi trebuit să-l prindem! 

— Au rămas cei doi Amasat! îl consolă tatăl său. Ce-ar fi 
dacă am încerca să-l vedem pe unul din ei? 

— Vă ajunge unul: Barud el Amasat. Celălalt nu v-a făcut, 
nimic. Dacă-mi făgăduiţi că nu-l veţi pedepsi voi, ci-l veţi 

preda judecătorului, vi-l aduc! 

Cuvintele acestea îi necăjiră. Fui asaltat cu întrebări şi 
rugăminţi, dar nu răspunsei nimic şi mă arătai neînduplecat în 
hotărârea pe care le-o împărtăşisem, până când îmi făgăduiră 
ceea ce le cerusem. După aceea, le istorisii convorbirea pe 
care o avusesem cu dervişul. 

Cum terminai, lacub Afarah sări şi strigă: 

— Allah kerihm! Înţeleg ce urmăresc ticăloşii. Fiindcă Isla 
i-a luat-o pe Seniţa lui Abrahim, au pus gând rău întregii 
noastre familii. Intâi, au vrut să ne sărăcească; dar n-au 
izbutit. Au plecat la Adrianopol, fiindcă venise rândul lui 
Maflei. Au început cu furnizorul lui. Trebuie să le scriem 
numaidecât lui Hulam şi Galingre, ca să-l prevenim! 

— Să le scriem? se împotrivi Isla. Nu-i destul. Trebuie să 
plecăm noi înşine la Adrianopol, ca să-l prindem pe Barud el 
Amasat. Effendi, ne însoţeşti? 

— Da, răspunsei. E cel mai nimerit lucru şi vă voi 
întovărăşi, fiindcă Adrianopol e în drumul meu de înapoiere în 
patrie. 

— Vrei să te întorci în patrie, effendi? 

— Da. Am pribegit mult mai mult decât avusesem de 
gând. 

Hotărârea mea fu primită cu împotriviri; totuşi, după ce le 
înfăţişai pricinile care mă îndemnau să plec spre casă, 
recunoscură cu toţii că am dreptate. In tot timpul acestei 
certe prieteneşti, unul singur nu scoase nici un cuvânt: Halef. 
Dar citii în felul cum mă privea, că avea de spus mai multe 
decât toţi ceilalţi. 

— Când pornim? întrebă Isla, manifestându-şi graba. 

— Numaidecât! răspunse Osco. Nu vreau să pierd nici o 
clipă, pană nu voi pune mâna pe amicul Barud el Amasat. 

— Cred că ar fi cazul să facem oarecare pregătiri, spusei. 
Nu-i prea târziu, dacă pornim mâine în zori şi avem o zi 
întreagă la dispoziţie. Mergem pe jos sau călare? 

— Călare! hotărî Maflei. 

— Cine mai merge? 

Prin urmare, fiecare dintre cei de faţă ţinea să plece la 
Adrianopol. După îndelungate discuţii, hotărârăm să ia parte 
la „expediţie” Schafei Ibn lacub Afarah, care n-avea de fapt 

nici o răfuială cu Barud, dar nu voia să piardă acest prilej 
neaşteptat de a-şi vizita ruda. Isla, care trebuia să se 
răfuiască în sfârşit cu trădătorul soţiei sale; Osco, fiindcă 
dorea să-şi răzbune fiica, Omar, care voia să meargă de la 
Adrianopol la Skutari, ca să-l găsească pe Amad ei Amasat; 
eu, fiindcă voiam să mă întorc în patrie. Maflei se lăsă convins 
cu greu să nu plece; întrucât Isla ne însoțea, trebuia să 
rămână neapărat cineva, care să se ocupe de afacerile lor. 

Halef tăcuse mereu; când îl întrebai la ce se gândeşte, îmi 
răspunse: 

— Crezi poate că te voi lăsa să pleci singur, sidi? Allah ne- 
a alăturat până acum şi nu mă despart de tine nici de aci 
înainte. 

— Uiţi de Hanneh, scumpa ta soţie? Te îndepărtezi din ce 
în ce mai mult de ea. 

— Fii liniştit! Ştii doar că fac totdeauna ceea ce-mi pun în 
gând. Prin urmare plec şi eu! 

— Dar într-o zi tot vom fi nevoiţi să ne despărţim! 

— Ştiu că se apropie ziua aceea, dar nu ştiu dacă ne vom 
mai revedea vreodată. Aşa că nu mă voi despărţi de tine 
înaintea celorlalţi şi până când voi fi sigur că ai părăsit ţara 
asta! 

Se ridică şi plecă, împiedicându-mă astfel să mă pot 
opune; deci, eram silit să-l iau eu mine. 

Pregătirile de drum nu-mi luară prea multă vreme; înşeuai 
caii cu ajutorul lui Halef şi eram gata de plecare. Aveam însă 
de îndeplinit o datorie: să-l caut pe Lindsay şi să-i 
împărtăşesc toate cele întâmplate, cum şi hotărârile la care 
ajunsesem. Când păşii în locuinţa sa, tocmai se înapoia dintr- 
o plimbare la Bujukdere. 

Mă întâmpină bucuros şi îmbufnat în acelaşi timp şi-mi 
spuse: 

— Welcome! Tare sunteţi rău! V-aţi mutat la Beharive 
Keui, dar nu m-aţi luat şi pe mine! Ce doriţi de la mine, hai? 

— Sir, trebuie să vă aduc la cunoştinţă că nu mai locuiesc 
în Beharive Keui. 

— Nu? Ah! Frumos! Mutaţi-vă la mine, master! 

— Mulţumesc! Mâine dimineaţă părăsesc 
Constantinopolul. Mergeţi şi dumneavoastră sau nu? 

— ÎI părăsiţi? Ah! Oh! Urâtă glumă! Yes! 

— Vă rog să mă credeţi că nu glumesc! 

— Prin urmare e adevărat? De ce atât de repede? Abia aţi 
păşit în vizuina aceasta! 

— O cunosc îndeajuns, şi dacă plec mâine, cu toate că am 
stat atât de puţin aici, nu-mi pare rău deloc. 

Îi istorisii în detaliu întâmplările din ultimele zile. Când 
sfârşii, Lindsay dădu mulţumit din cap şi spuse: 

— Straşnic! Minunat! Bine că şi-a primit răsplata muşteriul 
ăla! Îi veţi prinde şi pe ceilalţi doi, sunt sigur! Well! Aş vrea să 
fiu şi eu de faţă, dar nu pot. Am o obligaţie. 

— Nu mi-o puteţi destăinui? 

— Ba da. Am fost la consulat şi am găsit un văr tot 
Lindsay, dar nu David. Vrea să meargă la lerusalim şi fiindcă 
nu cunoaşte drumul, m-a rugat să-l însoțesc. Păcat că nu 
puteţi veni cu noi! Yes! Voi veni astă seară la Maflei, ca să-mi 
iau rămas-bun de la toţi. 

— Tocmai asta-i ceea ce voiam să vă rog, sir. Am pribegit 
împreună câteva luni, trăind şi pătimind atâtea, câte nu se 
întâmplă altora în timpul întregii lor vieţii. Toate aceste 
întâmplări ne-au legat. Sentimentele de prietenie pe care vi le 
nutresc sunt atât de calde, încât gândul despărțirii mă 
mâhneşte foarte mult. Dar n-avem ce face, trebuie să ne 
plecăm în faţa situaţiilor pe care nu le putem înlătura. Şi apoi, 
ne rămâne speranţa unei revederi! 

— Yes! Oh! Ah! Well! Să ne revedem! Urâtă despărţire! 
Nu-mi place defel, auziţi? Defel! îmi răspunse cu glas 
tremurat, mângâindu-şi cu o mână nasul, ducându-şi-o pe 
cealaltă la ochi. Ah, să nu uit: cu calul cum rămâne? 

— Care cal? 

— Al dumneavoastră — Rih! 

— Ce să fie cu el? îl călăresc. 

— Hm! Mereu? Îl luaţi în Germania? 

— Încă nu ştiu. 

— Vindeţi-l, sir! Puteţi căpăta o sumă frumoasă pentru el. 
la gândiţi-vă! Dacă mai aveţi acum nevoie de el, aduceţi-l mai 
târziu în Old England. Nu mă tocmesc, ci vă plătesc oricât îmi 
veţi cere. Well? 

Propunerea nu-mi displăcea deloc. La urma urmelor, ce-mi 

trebuia în patrie un asemenea cal, câtă vreme nu eram decât 
un biet scriitor? Acolo mă aşteptau preocupări care nu-mi 
îngăduiau să întreţin un cal de călărie. Să-l vând? Era darul 
şeicului haddedihnilor. Şi cine ştie pe ce mâini ar fi încăput 
minunatul meu armăsar! Nu, nu-l puteam păstra, dar nici nu-l 
puteam vinde! Ştiam ce am de făcut! Mă simţeam dator să 
încredinţez straşnicul animal, care mă purtase prin atâtea 
primejdii, ajutându-mă mereu să scap teafăr unui stăpân 
priceput, în stare să-l îngrijească. Trebuia să-l feresc de 
nordul friguros, dându-i putinţa să revadă pajiştile sudului în 
ţara în care se născuse. 

Întrucât urma să ne întâlnim iar în cursul serii, nu mai 
voiam să zăbovesc la Lindsay. Mă dusei la legaţie, unde-l 
găsii tot pe cancelar, care-mi povesti că frizerul din Juterbog 
murise, aşa că nu ne mai pricinuia nici o grijă. Nu i se arătase 
prea multă consideraţie; fusese obligat să-şi destăinuiască 
numele adevărat şi localitatea de origine şi se aflase că e 
dintr-un ţinut din Turingia şi că e un ucigaş urmărit de 
autorităţi. Mă gândeam cu părere de rău la bietul tânăr, care- 
şi făurise planuri şi speranţe şi nu-şi închipuise că-şi va sfârşi 
viaţa, atât de departe de ţară şi în chinurile pe care le 
îndurase. E 

Cancelarul mă conduse până la uşă. In timp ce mai 
schimbam câteva cuvinte pe pragul ei, zării doi călăreţi 
îndreptându-se spre noi. Nu le dădui atenţie, dar văzui că se 
opresc. Cancelarul îmi ură „drum bun” şi se întoarse în casă, 
iar eu plecai. Unul dintre călăreţi îmi strigă: 

— Maschallah, e adevărat? Emire! 

Mie-mi vorbise? Mă întorsei. Ambii călăreţi erau ofiţeri. 
Unul dintre ei era... acel miralai, al cărui trimis se bucurase 
de „politicoasa” mea primire, iar celălalt era aghiotantul, pe 
care-l găsisem la Dgşesidi şi mi se arătase apoi atât de 
recunoscător. 

Mă apropiai de el, bucuros că-l revăd, şi-i întinsei mâna, 
pe care mi-o strânse cu toată prietenia. 

— Sallam, effendi! îl salutai. Iti mai aduci aminte cuvintele 
pe care ţi le-am spus când ne-am despărţit? 

— Ce mi-ai spus? 

— Îți urez să te revăd cu gradul de miralai! Vezi? Allah mi- 

a ascultat urarea şi mi-a îndeplinit dorinţa. Din Nasir Agassi, 
ai devenit comandantul unui regiment! 

— Ştii cui trebuie să mulţumesc pentru înaintarea asta? 

— Nu. 

— ie, emire. Dşesidi s-a plâns sultanului şi guvernatorul 
oraşului Mosul a fost pedepsit, împreună cu mulţi alţii. 
Anadoli Kasi Askeri a venit şi a făcut cercetări. A fost 
imparţial: şi întrucât te-am ascultat şi m-am purtat omeneşte 
cu Dşesidi, am fost înaintat. Imi dai voie să te vizitez? 

— Te-aş primi cu toată inima! Din păcate, însă, azi e 
ultima zi când mai sunt în Istambul. Plec mâine dimineaţă. 

— Încotro? 

— Spre apus. Am călătorit prin răsărit, ca să cunosc 
obiceiurile neamurilor orientale şi voi avea multe de povestit 
celor din părţile noastre despre o sumedenie de întâmplări, 
pe care nici nu şi le pot închipui. 

Cuvintele acestea ascundeau oarecare răutate, îndreptată 
împotriva însoţitorului său. Acesta-mi simţise împunsătura, 
fiindcă-l auzii spunându-mi: A 

— Am trimis azi încă o dată la tine, dar nu erai acasă. Imi 
dai voie să vin? 

Ah! Felul politicos în care îmi vorbise celălalt îl influenţase; 
îi răspunsei rece: 

— Te voi primi, cu toate că timpul mi-e măsurat. 

— Când? 

— Peste o oră. Mai târziu, nu. 

— Allah akbar, vă cunoaşteţi? se miră Nasir. Atunci vom 
veni împreună! 

Îmi întinse mâna şi ne despărţirăm. Nu mă aşteptasem 
câtuşi de puţin să-l întâlnesc. Mi se părea că retrăiesc în 
Constantinopol întregul trecut. 

În drum spre casă făcui câteva cumpărături necesare în 
noua mea călătorie. Ştiam că tovarăşii mei de „expediţie” se 
vor îngriji de toate, dar nu voiam să mă oblig prea mult faţă 
de ei. 

Halef se bucură, când îi povestii că m-am întâlnit cu Nasir 
Agassi şi că-l aştept. Curăţă repede pipele şi se apucă de alte 
mici pregătiri, cu toate că nu erau utile; ba îmi şi dădu de 
înţeles, pe un ton foarte serios, că miralaiul, pe al cărui trimis 

îl lăsasem să şadă lângă uşă, are dreptul la o primire 
politicoasă, fiindcă vine împreună cu un cunoscut şi prieten 
de-al nostru. 

Trecuse mai puţin de o oră şi cei doi ofiţeri păşiră pragul 
locuinţei mele. Fură primiţi călduros şi ospătaţi după 
mijloacele ce-mi stăteau la îndemână. Imi dădui seama că 
vorbiseră despre mine, fiindcă purtarea celui mai în vârstă 
dintre ei era din cale-afară de îndatoritoare. Convorbirea se 
învârti cu deosebire în jurul păţaniilor ce ni se întâmplaseră la 
închinătorii Diavolului.  Povestii cum mă întâlnisem cu 
makredşul din Mosul şi aflai că soldaţii îl aduseseră teafăr la 
Mosul. Anadoli Kasi Askeri ştia bine în ce închisoare se află 
judecătorul destituit. 

Inainte de a ne despărţi, îşi aduse celălalt aminte că e 
vremea să-şi spună păsul. 

— Emire, începu el, am auzit că mâine va fi ceva de citit în 
„Bassiret”. Nu s-ar putea renunţa la apariţia acelui articol? 

Dădui din umeri şi răspunsei încet şi apăsând pe fiecare 
cuvânt: 

— Eşti oaspetele meu, effendi şi sunt deprins să respect 
pe orice om, aşadar şi pe oaspeţii mei. Dă-mi voie, însă, să fiu 
sincer! Dacă n-aş fi fost eu, azi ai fi fost mort. Salvându-te, 
am făcut-o ca om şi creştin şi nu cer nici o răsplată. Cu toate 
astea, s-ar fi cuvenit să ţii seama de fapta mea. Ei bine, în 
locul purtării recunoscătoare la care mă aşteptam, te-ai 
purtat ieri cu mine întocmai cum te porţi cu soldaţii tăi, iar 
astăzi mi-ai trimis chiar pe acel jusbaşi, care s-a încumetat să 
creadă că-mi poate porunci. Nu trebuie să fii mânios că te 
dojenesc. Nu sunt obişnuit să fiu considerat la fel cu aceia 
care chefuiesc prin cârciumile grecilor. Cred că ieri mi-am 
îndeplinit mai mult decât datoria şi dacă ai vrea să-mi 
îndeplineşti o dorinţă, voi uita toată întâmplarea. 

— Să-ţi aud dorinţa! 

— De fapt, îţi datoreşti salvarea unui evreu bătrân. Locuia 
lângă mine şi mi-a atras luarea-aminte asupra spărturii prin 
care te-am scos din tavernă. Ai poruncit să se dea foc 
speluncii, dar flăcările au mistuit şi întreaga avere a 
bătrânului. Dacă ai da acestui om sărman o despăgubire cât 
de mică, l-ai ferici; iar eu te-aş socoti un om căruia îi pot 

păstra o amintire plăcută. 

— Spui că e evreu? Nu ştii, effendi, că musulmanul 
dispreţuieşte pe evreu, fiindcă aparţine altei credinţe? Voi... 

— Effendi! îl întrerupsei pe un ton foarte serios şi cu glas 
puternic, adu-ţi aminte că nici eu nu sunt musulman! Tu 
însuţi eşti de origine greacă şi ai trecut de puţină vreme la 
credinţa mahomedană. Dacă dispreţuieşti pe creştini, cred că 
Mahomed te compătimeşte; cât despre mine, n-aş fi niciodată 
în stare să dispreţuiesc ori să mă lepăd de ceea ce am fost 
atât de multă vreme! 

— Emire, dar nu m-am gândit la tine! Unde-i evreul? 

— Se bucură acum de găzduirea acestei case. 

— Vrei să trimiţi să-l cheme? 

— Imediat! 

Îl trimisei pe Halef, care se întoarse curând cu Baruch. 
Miralaiul îl măsură cu ochi pătrunzători şi îl întrebă, 
întorcându-se numai pe jumătate spre el: 

— i-au ars lucrurile? 

— Da, domnule, răspunse Baruch smerit. 

— Uite nişte bani. Cumpără-ţi altele! 

Işi scotoci punga şi-i dădu o sumă, dar nu-mi putui da 
seama câţi bani erau; totuşi, după felul cum ţinea degetele, 
cred că erau foarte puţini. Evreul îi mulţumi şi voi să se 
îndepărteze; dar îl oprii. 

— Stai, Baruch Schebet ben Baruch Chereb. la să văd cât 
ai primit! Effendi îmi va ierta curiozitatea, fiindcă ţin doar să-i 
mulţumesc odată cu tine. 

Erau două monede de aur de câte cincizeci şi douăzeci de 
piaştri, adică în total şaptezeci de piaştri sau douăsprezece- 
paisprezece mărci în monedă germană. Nu mai era nici 
zgârcenie, nici calicie; era dovada unei firi josnice. Imi 
puteam închipui, pe bună dreptate, că înainte de a porunci 
soldaţilor să înceapă jaful, avusese grijă să strângă toţi banii 
găsiţi în casă şi că în orice caz golise buzunarele morţilor şi 
prizonierilor. Nu-mi plăcea fapta, dar cunoşteam de ajuns pe 
autorul ei. 

De aceea, îl întrebai: 

— Ţi-ai regăsit cele trei mii de piaştri, effendi? 

— Da. 

— Şi dai numai şaptezeci de piaştri acestui om, care ţi i-a 
salvat, salvându-ţi şi viaţa, ca să-şi vadă avutul mistuit în 
flăcări? Dăruieşte-i o mie de piaştri, ca să ne despărţim 
prieteneşte, iar numele tău să nu fie pomenit în „Bassiret”! 

— O mie, emire? Te-ai gândit bine? Uiţi că e evreu! 

— Fă cum vrei! Baruch, înapoiază cei şaptezeci de piaştri! 
Vom merge împreună la cadiu, tu în calitate de reclamant, iar 
eu ca martor. Cel care ţi-a ars avutul trebuie să te 
despăgubească neapărat, chiar dacă e comandantul unui 
regiment şi a fost oaspetele meu. Mă voi interesa prin 
ministrul ţării mele la Divan, ca să aflu dacă sultanul îngăduie 
într-adevăr ofiţerilor săi să arunce străzile Istambulului pradă 
flăcărilor. 

Miralaiul ieşi din odaie, salutându-mă cu o mândră 
înclinare a capului. Nasir, însă, se despărţi prieteneşte de 
mine. 

— Emire, îmi spuse, ştiu cât ţi-a fost de greu să vorbeşti 
atât de aspru cu un musafir, dar în locul tău eu aş fi fost pe 
puţin tot atât de aspru. E un favorit al lui Ferik Paşa, altceva 
nimic. Drum bun şi gândeşte-te la mine, cum mă voi gândi şi 
eu la tine! 

Incă înainte de a trece o oră, un subofiter ne aduse un 
săculeţ care conţinea exact suma ce mai lipsea din cei o mie 
de piaştri. Baruch începu să danseze de fericire, iar femeia lui 
mă numi cel mai bun effendi, din lume şi îmi promise să mă 
pomenească în fiecare zi în rugăciunile ei. Fericirea bătrânilor 
m-a făcut să mă simt iertat definitiv pentru că încălcasem 
legile sacre ale ospitalităţii. 

Seara, ne-am adunat cu toţii; s-a dat un ospăț de adio, la 
care s-a înfăţişat şi Seniţa. Ea, creştină fiind, avea voie să ne 
arate faţa descoperită, chiar dacă Isla nu-i permitea să 
meargă pe stradă neacoperită de voaluri. Ne-a povestit încă o 
dată întâmplările prin care a trecut: jalea care a cuprins-o în 
timpul captivităţii şi fericirea pe care a simţit-o când a fost 
salvată din mâinile lui Abrahim Mamur. 

La sfârşit, şi-a luat adio Lindsay. Nasul lui nu mai păstra 
urmele umflăturii, aşa că se putea arăta din nou la Londra. 
Când a plecat, l-am însoţit până la locuinţa sa. Acolo, a mai 
dat cep unei butelii de vin şi m-a asigurat că mă iubea ca pe 

un frate. 

— Sunt cu desăvârşire mulţumit de dumneavoastră, a 
spus. Numai un lucru mă supără. 

— Ce anume? 

— M-am lăsat târât după dumneavoastră, încolo şi 
încoace, fără să găsesc nici măcar un singur fowling-bull. 
Neplăcută situaţie! Yes! 

— Cred că mai există şi alte lucruri în Anglia, care nu mai 
trebuie dezgropate. Se învârt pe-acolo destui /ohn-fowling- 
bulls. 

— Oare e vorba despre mine? 

— Nici nu mi-a trecut asta prin cap, sir! 

— Nu v-aţi răzgândit cu privire la cal? 

— Nu, nu-l vând. 

— Atunci, păstraţi-l. Totuşi, trebuie să veniţi odată în 
Anglia; în două luni, ajung acasă. Ne-am înţeles? Şi acum, 
încă ceva! Aţi fost călăuza mea şi încă nu v-am plătit salariul. 
Poftiţi, luaţi! 

Imi întinse un mic portmoneu. 

— Nu faceţi glume prosteşti, sir! i-am spus, respingând 
portmoneul. Am călătorit cu dumneavoastră ca prieten şi 
tovarăş de drum, nu însă ca servitor al dumneavoastră, pe 
care trebuie să-l plătiţi. 

— Dar, master, credeam că... 

— Credeţi ce vreţi, dar în nici un caz faptul că voi lua bani 
de la dumneavoastră, l-am întrerupt. Rămâneţi cu bine! 

— Nu vreţi să luaţi acest portmoneu? 

— Adio, farewelf!, sir! 

L-am îmbrăţişat repede şi m-am grăbit să ies pe uşă, fără 
să mai iau în seamă propunerea lui. 

Nu voi insista asupra despărțirii de Maflei şi Seniţa, de a 
doua zi dimineaţa. 

Pe când soarele se ridica la răsărit, ajunsesem deja la 
Tşatalşe, prin care drumul duce, peste Indschigis şi Visa, la 
Adrianopol. 


1 Adio. 

8. În Edirne 


Adrianopol, pe care turcii îl numesc Edirne, este, după 
Constantinopol, cel mai important oraş al Imperiului Otoman. 
Aici şi-au avut reşedinţa sultanii, începând de la Murad | şi 
până la Mohammed al II-lea, care a cucerit Constantinopolul 
în 1453 şi şi-a mutat acolo reşedinţa. Şi mai târziu a fost un 
loc preferat al sultanilor, dintre care Mohammed al IV-lea a 
zăbovit, aici cu plăcere. 

Printre cele mai mult de patruzeci de moschei pe care le 
are oraşul, este renumită Selimiye, pe care a ridicat-o Selim 
al ll-lea. Ea este mai mare chiar decât Sfânta Sofia din 
Constantinopol şi îşi datorează existenţa renumitului arhitect 
Sinan zis şi Mimar. Ca o oază în deşert, ea se află aşezată în 
mijlocul unor grămezi jalnice de case de lemn, iar zidurile ei 
multicolore răsar pe neaşteptate dintr-o adânca mizerie şi o 
aglomerare de străzi. Impozanta cupolă a acestei moschei 
este susţinută în interior de opt stâlpi masivi, iar în exterior 
este însufleţită de patru minunate minarete subţiri, fiecare 
având câte trei balcoane pentru muezini. In interior, se 
observă trei galerii împodobite cu marmură prețioasă, divers 
colorată şi sunt luminate de 250 de ferestre. Pe perioada 
ramazanului, ard aici 12.000 de lumânări. 

Veneam din Kirkilissar şi văzusem deja de departe 
strălucind în faţa noastră minaretele subţiri ale moscheii 
Selimiye. De departe, Adrianopol ne oferea o privelişte 
splendidă; când, însă, am ajuns şi am mers călare pe străzi, s- 
a întâmplat acelaşi lucru ca şi cu toate celelalte oraşe din 
Orient; de aproape, îşi pierdeau frumuseţea şi nu mai ofereau 
ceea ce promiteau de la distanţă. 

Hulam, pe care vroiam să-l căutăm, locuia în apropiere de 
Utş Şerifeli, moscheea lui Murad |, pe lângă a cărei curte 
exterioară în formă de terasă şi pavată cu marmură prețioasă 
am trecut. Douăzeci şi patru din cei şaptezeci de stâlpi care 
sprijină cupolele au fost construiți din comoara ordinului 
loaniţilor, care a fost luată ca pradă, atunci când a fost 
cucerită Smirna. Ne-am adâncit într-o uliţă extrem de 

animată şi ne-am oprit în faţa unui zid foarte înalt prin care se 
trecea printr-o poartă acum închisă. Trebuia să recunoaştem 
în acest zid frontul la stradă al casei în care urma să fim 
găzduiţi. 

Poarta avea, la înălţimea capului, o deschidere în spatele 
căreia, după ce am bătut, a apărut faţa bărboasă a lui Isla. 

— Mă mai cunoşti, Malhem? a întrebat tânărul din 
Constantinopol. Deschide-ne! 

— Maschallah, asta e minunea lui Dumnezeu! se auzi 
dinăuntru. Chiar tu eşti, domnule? Intraţi repede! 

Poarta se deschise iar noi intrarăm călare printr-un fel de 
pasaj, într-o curte deştul de mare, oare era împrejmuită de 
galeriile interioare ale casei. Totul arăta o bogăţie 
neobişnuită. Şi numărul servitorilor, care se grăbeau încolo şi 
încoace, ne-a întărit această impresie. 

— Unde este domnul? l-a întrebat Isla pe un om care-l 
salutase cu cel mai adânc respect şi care, aşa cum urma să 
aflu mai târziu, era intendentul. 

— In işlic (cabinetul de lucru), la cărţile sale. 

— Condu-i pe aceşti bărbaţi în selamlâc (camera de 
primire) şi ai grijă să fie trataţi cum se cuvine. Şi caii trebuie 
să fie duşi la adăpost! 

L-a luat de mână pe lacub Afarah şi s-a îndreptat spre 
cabinetul de lucru al stăpânului casei. Noi ceilalţi am fost 
conduşi într-o încăpere care avea dimensiunea unei săliţe. 

Partea din faţă a săliţei era formată dintr-un pridvor 
susţinut de stâlpi, iar pereţii celorlalte trei părţi erau zugrăviți 
cu auriu şi albastru şi împodobiţi cu versete din Coran. 

Ne aşezarăm pe divane, fiindcă eram rupţi de oboseală. 
Curând apărură narghilelele şi ceşcuţele cu cafea, al căror 
aspect mărturisea încă o dată bogăţia gazdei noastre. 

De-abia ne băurăm cafelele şi apărură Afarah, Isla şi 
stăpânul casei. Era o prezenţă impunătoare acest bătrân, cu o 
barbă lungă ca aceea a răposatului, Mohammed Emin. 
Impresia pe care ne-a făcut-o a fost atât de puternică, încât 
ne-am ridicat cu toţii, cu toate că un asemenea lucru nu se 
potrivea cu deprinderile ţării. 

— Sallam aaleikum, ne salută el, ridicându-şi mâinile ca 
pentru a ne binecuvânta. Fiţi bineveniţi în casa mea şi simţiţi- 

vă ca la voi acasă. 

Se apropie şi strânse mâna fiecăruia din noi; apoi se aşeză 
pe perne, împreună cu rudele sale. Li se aduseră şi lor pipe şi 
cafele. La un semn al lui, servitorii se retraseră. Isla îi vorbi 
despre noi. Stăpânul casei îşi opri câteva clipe privirea asupra 
mea şi-mi strânse încă o dată mâna, spunându-mi: 

— Poate că nu ştii, effendi, că-mi eşti cunoscut. Isla mi-a 
povestit foarte mult despre tine. Ţine mult la tine, aşa încât ai 
câştigat şi inima mea, cu toate că abia acum ne vedem 
pentru prima dată. 

— Domnule, cuvintele tale mă încântă într-o măsură 
neînchipuit de mult, răspunsei. Nu ne găsim în pustiu sau prin 
meleagurile înverzite ale unui popor nomad, astfel că nu 
întotdeauna poţi fi sigur că ţi se va spune că eşti bine venit. 

— Da, aveţi dreptate; frumoasele obiceiuri ale strămoşilor 
noştri se pierd încetul cu încetul; dispar de la oraşe şi se 
împrăştie înapoi în deşert. Acolo, în deşert, e locul de origine 
al sentimentului de ajutorare în caz de nevoie — şi tot acolo a 
lăsat Allah să crească „palmierul dragostei de frate”. Intr-un 
oraş mare, străinul se simte mai părăsit decât în Sahara, 
unde nici un acoperiş nu-i răpeşte putinţa de a privi cerul lui 
Allah. După câte ştiu, ai fost în Sahara. Nu-i aşa că o adevărat 
ceea ce spun? 

— Allah e pretutindeni unde sunt oameni, care poartă în 
inimi credinţa în el. Locuieşte în oraşe şi se uită la Hammada. 
Veghează deasupra apelor şi murmură prin întunericul 
pădurilor seculare.  Porunceşte şi creează înăuntrul 
pământului şi în înaltul văzduhului. Stăpâneşte totul, de la cel 
mai mic gândac, până la soarele strălucitor, îl auzi în toiul 
plăcerilor ameţitoare, ca şi în durerile sfâşietoare. Ochiul lui 
străluceşte în lacrima bucuriei, dar sclipeşte şi în picăturile 
care îţi udă obrajii când te năpăstuieşte durerea. Am 
cutreierat oraşe locuite de milioane de oameni, am pribegit 
prin deşertul în care întâlneşti rar câte o casă, dar nu m-am 
temut niciodată să fiu singur, fiindcă ştiam că mâna lui 
Dumnezeu veghează asupră-mi. 

— Effendi, eşti creştin, dar îmi dau seama că eşti şi un 
bărbat evlavios. Meriţi să fii socotit musulman şi te respect, 
aşa cum aş face-o, dacă ai crede în învăţătura Profetului. Isla 

mi-a spus că aţi venit să mă preveniţi în vederea unei 
primejdii ce mă ameninţă. Vorbeşte, te rog, pentru toţi! 

— Nu ţi-a dat nici un amănunt? 

— Nu, fiindcă mă grăbeam să vă urez „bun sosit”! 

— Atunci, spune-mi te rog: locuieşte de câtva timp un 
străin în casa ta? 

— Da, e un bărbat evlavios din Konieh, dar lipseşte azi din 
Adrianopol. A plecat călare ieri la Hadgi Bergas. 

— Din Konieh? Cum îl cheamă? 

— Numele lui e Abd el Myrrhatta. A vizitat mormântul 
vestitului sfânt Myrrhatta, ca să îndeplinească o făgăduinţă 
făcută lui Dumnezeu; de aceea se şi numeşte slujitorul lui 
Myrrhatia. 

— De ce locuieşte la tine? 

— Eu însumi l-am poftit să rămână la mine. Vrea să 
înfiinţeze un mare bazar la Brusa şi are de gând să cumpere 
multe lucruri de aici. 

— Mai locuieşte şi alt străin la tine? 

— Nu. 

— Când se înapoiază? 

— Astă-seară. 

— Bine. Astă-seară va fi prizonierul nostru! 

— Allah kerihm! Ce vorbă-i asta? Musulmanul acesta 
evlavios este un bărbat pe placul lui Allah. Dar de ce vreţi să-l 
luaţi prizonier? 

— Fiindcă-i un înşelător, ca să nu spun ceva şi mai rău. Și- 
a dat seama că eşti un pios slujitor al lui Allah şi ca să-ţi 
câştige încrederea, şi-a pus masca pioşiei. De fapt, nu-i altul 
decât netrebnicul care a răpit din patria sa pe Seniţa, soţia lui 
Isla. Roagă-l pe Isla să-ţi povestească toată isprava! 

Hulam se înspăimântă şi Isla începu să-i istorisească. Cu 
toate că-l ascultă cu luare-aminte, bătrânul tot nu putea să 
creadă că oaspetele acela pios e un răufăcător primejdios şi 
că prefăcătoria poate fi ascunsă cu atâta îndemânare. 

— Ar fi mai bine să vorbiţi întâi cu el, îmi spuse şi vă veţi 
convinge că vă înşelaţi! 

— N-avem nevoie să vorbim cu el, sări Osco. Ne va fi de 
ajuns să-l vedem, fiindcă îl cunoaştem foarte bine şi eu şi Isla! 

— N-aveţi nevoie nici să-l vedeţi, nici să-i vorbiţi, adăugai. 

Sunt sigur că el o Barud el Amasat. Şi Abrahim Mamur se 
numea în Constantinopol Abd el Myrrhatta, aşa încât bănuiesc 
că şi Hamd el Amasat se foloseşte în Skutari de acelaşi nume. 

— Dar poate că oaspetele meu e adevăratul Abd el 
Myrrhatta! sări Hulam. 

— S-ar putea, dar nu prea cred. Prin urmare, suntem 
nevoiţi să aşteptăm până diseară. 

Convorbirea se încheie. 

După obişnuinţa patriarhală, fiecare dintre noi se îmbăie şi 
primi haine de schimb şi o încăpere în care urma să locuiască 
singur. Ne adunarăm cu toţii la masa de prânz, a cărei 
consistenţă corespundea bineînţeles belşugului nemăsurat al 
casei. Apoi, aşteptarăm nerăbdători venirea serii, jucând 
nenumărate partide de şah şi pălăvrăgind despre unele şi 
altele; socotii că nu-i nimerit să ieşim în oraş, întrucât 
bănuiam că Barud el Amasat rămăsese în Adrianopol şi 
spusese doar că pleacă la Hadgi Bergas. Oricum, trebuie să fi 
avut în oraş tovarăşi alături de care putea obţine mai multe 
foloase decât în localitatea aceea mică, de care pomenise şi 
unde n-avea ce să caute. 

Se apropia seara şi ne adunarăm cu toţii în odaia 
destinată lui Isla. Hulam ne spusese că va cina în selamlâc 
împreună cu oaspetele său. Astfel încât hotărârăm ca în 
timpul cinei să apară Isla şi Osco, pe când nouă ne revenea 
sarcina de a împiedica pe „evlaviosul musafir” să fugă. 

Trecură mai bine de două ore, până când auzirăm 
tropăitul unui cal, iar după vreun sfert de oră unul dintre 
servitori ne vesti că stăpânul său şi oaspetele s-au aşezat la 
masă. Coborârăm. 

Poarta fusese încuiată, iar paznicul primise porunca să nu 
lase pe nimeni să iasă. Ne apropiarăm cu paşi uşori de 
selamlăc, care era acum luminat şi ne alăturarăm de stâlpii 
din faţa lui. Puteam auzi orice cuvânt rostit de Hulam şi de 
musafirul său. Hulam păru că ne-a simţit prezenţa, fiindcă 
dădu convorbirii o întorsătură potrivită cu planurile noastre. 
Aducând dibaci vorba despre Constantinopol, întrebă: 

— Ai fost deseori la Istambul? 

— De vreo câteva ori, fu răspunsul. 

— Prin urmare, cunoşti puţin oraşul. 

— Da. 

— Cunoşti cartierul numit Beharive Keui? 

— Am auzit despre el. Nu e situat în susul Eyubului, pe 
partea stângă a „Cornului de aur”? 

— Da. Acolo a avut loc de curând o întâmplare cu 
adevărat uluitoare: a fost prinsă o bandă întreagă de hoţi şi 
ucigaşi. 

— Allah 'I Allah! strigă speriat musafirul. Cum s-a 
întâmplat asta? 

— Banda aceea avea o casă, în care nu puteau intra decât 
cei care rosteau cuvântul „En Nassr” şi... 

— Se poate! îl întrerupse musafirul. 

Tonul cu care fuseseră rostite aceste două cuvinte nu 
mărturiseau oroarea obiectivă a ascultătorului nepărtinitor, ci 
teama subiectivă a cuiva care află o veste îngrijorătoare. 
Eram încredinţat că găsisem omul pe care-l căutam; şi ca să 
fiu mai sigur, Osco, tatăl Seniţei, îmi şopti: 

— El e! l-am văzut limpede chipul! 

— ...Dar cuvântul acesta a fost spionat, urmă Hulam şi cu 
ajutorul lui s-a putut intra în casă. 

Povesti apoi toată întâmplarea, pe care celălalt o ascultă 
cu luare-aminte. Când Hulam termină, oaspetele îl întrebă cu 
glas tremurător: 

— Şi usta a fost într-adevăr împuşcat? 

— Usta? Cine-i ăsta? Cine se numeşte aşa? Nici n-am 
pomenit cuvântul ăsta. 

— Am vrut să spun conducătorul, pe care l-ai numit 
Abrahim Mamur. 

Folosind cuvântul „usta” se trădase. Acum ştia şi Hulam 
cu cine are de-a face; totuşi, se sili să rămână liniştit şi 
răspunse: 

— Nu, n-a fost ucis. S-a prefăcut doar că a fost nimerit de 
glonte. Dar în ziua următoare, tot şi-a primit răsplata. A fost 
aruncat de pe galeria turnului Galata. 

— Adevărat? E groaznic! Şi a murit? 

— Da. Odată cu el a murit şi un grec, Kolettis, oare a fost 
de asemenea prăvălit peste balustrada galeriei. 

— Kolettis? /a waih! Cine i-a aruncat? 

— Un arab din Tunis, de prin părţile Djeridului, care voia 


398 


să se răzbune împotrivă unui oarecare Hamd el Amasat. 
Acest Amasat a sugrumat la Blidah pe un negustor francez, a 
împuşcat pe nepotul acestuia şi a ucis pe tatăl acelui arab. 
Acum, fiul îl caută pe ucigaş. 

— Allah kerihm! Ce oameni răi sunt pe lume! Şi toate 
faptele astea se întâmplă numai din pricină că nimeni nu mai 
crede în învăţăturile Profetului! Şi crezi că arabul îl va găsi pe 
acel Hamd el Amasat? 

— E pe urma lui. Ucigaşul acesta are un frate, care se 
numeşte Barud el Amasat şi o un ticălos tot atât de mare. A 
răpit pe fiica unui prieten al meu şi a vândut-o ca sclavă. Dar 
fata a izbutit să fugă de la cel ce o cumpărase şi care nu era 
altul decât acel Abrahim Mamur. Isla Ben Maflei, o rudă a 
mea, s-a căsătorit cu ea. Isla e hotărât să-l găsească pe Barud 
el Amasat şi să-l pedepsească. 

În timpul convorbirii, chipul musafirului părea tot mai 
temător. Uitase să mai mănânce, iar privirea-i era aţintită 
spre buzele stăpânului casei. 

— Oare-l va găsi? întrebă. 

— Fără îndoială. Nu-i singur, ci împreună cu Osco, tatăl 
fetei răpite, cu medicul francon, care a scăpat-o, cu servitorul 
acestuia şi în sfârşit cu arabul acela, care l-a prăvălit din turn 
pe Abrahim Mamur. 

— Spui că i-a găsit urma? 

— li cunosc numele pe care-l poartă acum. 

— Zău? Şi cum îl cheamă? 

— Abd el Myrrhatta. Şi usta purta acest nume la Istambul. 

— Păi ăsta-i numele meu! strigă îngrozit. 

— Negreşit. Allah ştie de ce s-a folosit netrebnicul de 
numele unui bărbat atât de evlavios! Din pricina aceasta şi 
pedeapsa va fi mai aspră! 

— Dar cum s-a aflat de numele ăsta? 

— Te voi lămuri. Barud el Amasat are un fiu în mănăstirea 
celor o mie de dervişi din Pera. Medicul acela francon s-a dus 
la el şi l-a păcălit, spunându-i că e şi el un „En Nassr”. Tânărul 
derviş s-a lăsat amăgit şi i-a destăinuit că tatăl său, Hamd el 
Amasat, se află în Skutari, la un negustor francon numit 
Galingre. 

Acum, ascultătorul nu-şi mai putu stăpâni spaima. Se 

ridică, scuzându-se: 

— Domnule, ceea ce mi-ai povestit e atât de cumplit, încât 
mi-a pierit pofta de mâncare. Sunt şi foarte istovit de pe urma 
drumului, aşa că te rog să-mi îngădui să mă duc la culcare! 

Şi Hulam se ridică. 

— Te cred că nu mai poţi mânca nimic. Pe acela care-i 
nevoit să audă despre el însuşi astfel de grozăvii, spaima ÎI 
tulbură prea tare! 

— Să audă despre el însuşi? Nu te înţeleg! Nu cumva crezi 
că eu sunt acel Barud, fiindcă mi se potriveşte numele cu el? 

— Nu cred, ci sunt sigur că-i aşa, ticălosule! 

„Piosul musafir” se înfurie şi răcni: 

— M-ai numit „ticălos”! Să nu  repeţi cuvântul; 
altminteri...! 

— Altminteri, ia spune, altminteri ce se va întâmpla? 
răsună un glas. 

Isla se repezise în selamlâc şi se apropiase de el. 

— Isla ben Maflei! rosti uluit oaspetele. 

— Da, Isla Ben Maflei, care te cunoaşte şi pe care nu te 
vei încumeta să-l înşeli. Şi uită-te puţin înapoi: cineva are o 
răfuială cu ţine! 

Se întoarse şi dădu cu ochii de Osco. Işi dădu seama că, 
dacă nu izbuteşte să fugă, e pierdut. 

— Să vă ia Şeitan pe toţi! Duceţi-vă în Djehenna! 

Spunând acestea, îl împinse în lături pe Isla şi voi să fugă. 
Ajunsese la stâlpi. Halef se năpusti spre el şi-i puse o piedica, 
astfel că fugarul se prăbuşi la pământ. Fireşte, îl ridicarăm şi 
ţinându-l zdravăn, îl aduserăm înapoi în selamlăc. 

Omul acesta era un laş. Văzându-se înconjurat de atâţia 
inşi, nici nu încercă să se împotrivească. Se lăsă legat şi se 
aşeză liniştit pe podea. 

— Domnule, mai crezi în evlavia acestui bărbat? întrebă 
micul hagiu pe gazdă. Voia să te jefuiască şi să dispară. 

— Aţi avut dreptate, răspunse gazda. Ce aveţi de gând cu 
el? 

Osco îşi întinse mâna spre prizonier şi spuse: 

— Mi-a răpit fiica şi m-a silit s-o caut pretutindeni cu inima 
zdrobită de durere. Îmi aparţine, fiindcă aşa poruncesc legile 
din Muntenegru. 

Atunci, mă apropiai. 

— Legile acestea se aplică numai în Muntenegru, dar nu şi 
aici. Şi apoi, domnitorul ţării tale le-a înlăturat. Mi-aţi făgăduit 
că-l veţi preda judecătorului pe acest om şi sper că vă veţi 
respecta cuvântul. 

— Effendi, judecătorii din ţara aceasta sunt corupți, 
răspunse muntenegreanul. Se vor lăsa mituiţi şi-i vor da 
putinţa să scape. Îl cer să pedepsesc eu cum se cuvine! 

— Şi ce-i vei face, dacă ţi-l predăm? îl întrebă gazda. 

Cel întrebat îşi scoase pumnalul şi răspunse: 

— Pumnalul acesta-l va străpunge! 

— Nu pot consimţi la o asemenea pedeapsă, fiindcă nu s-a 
făcut vinovat de vărsare de sânge! 

— A fost tovarăş cu ucigaşii din Istambul! 

— Tocmai de aceea nu trebuie să-l omori! Vrei ca fiul său 
să rămână nepedepsit? Vrei să scape toţi ceilalţi, care n-au 
putut fi prinşi şi care aparţineau bandei ce se folosea de 
parola „En Nassr”? Trebuie să-l lăsăm în viaţă, ca să aflăm 
numele tuturor ticăloşilor. 

— Şi cine mă asigura că-şi va primi într-adevăr pedeapsa? 

— Eu! Bărbatul ce se numeşte Hulam nu-i printre cei mai 
neînsemnaţi locuitori ai acestui oraş. Mă voi duce numaidecât 
la judecător, ca să poruncească trimiterea la închisoare a 
prizonierului nostru şi-ţi jur pe Allah şi Profet că-şi va îndeplini 
datoria! 

— Fie şi aşa! spuse Osco, posomorât. Dar te previn că-ţi 
voi aminti neîncetat jurământul, până când voi fi răzbunat. 

Barud el Amasat fu încuiat într-o odaie şi furiosul Osco 
tinu morţiş să fie lăsat să-l păzească. Hulam plecă la 
judecător şi noi ramaserăm în aşteptarea hotărârii ce urma să 
ne aducă. La înapoiere, Hulam fu însoţit de mai mulţi kavasii, 
care veniră să-şi ia prizonierul în primire. Barud le fu predat şi 
când ne duserăm să ne culcăm, eram cu cugetul împăcat, la 
gândul că ne ferisem gazda de primejdia ce-o ameninţa şi că 
împiedicasem în acelaşi timp un răufăcător să mai 
pricinuiască vreun neajuns cuiva. 

Sentința cadiului nu se lăsă multă vreme aşteptaţii, aşa că 
ne hotărârăm să zăbovim în Adrianopol, până ce va fi 
pronunţată. In felul acesta, aveam posibilitatea să vizităm 

oraşul. 

După ce admirarăm moscheea lui Selim şi apoi pe aceea a 
lui Murad, rătăcirăm prin vestitul bazar al lui Ali Paşa şi ne 
plimbarăm în sfârşit cu barca pe fluviul Marița, pe care-i 
aşezat Adrianopolul. La prânz, ne întoarserăm acasă şi 
aflarăm că suntem invitaţi la cadiu. La ora nouă, după felul 
cum e măsurat timpul în Turcia, adică la ora trei după- 
amiază, după vremea noastră, ne înfăţişarăm judecătorului. 

Cercetarea fu publică şi se desfăşură în prezenţa unui 
mare număr de localnici. Fiecare dintre noi trebui să declare 
ceea ce ştie, iar prizonierul ascultă depoziţiile. După ce 
vorbirăm cu toţii, cadiul îl întrebă pe acuzat: 

— Ai auzit ce-au spus bărbaţii aceştia. E adevărat sau nu? 

Cel întrebat nu răspunse. Cadiul aşteptă un minut şi 
continuă: 

— Aşadar, nu ai nimic de spus, spre a înlătura plângerile 
îndreptate împotrivă-ţi şi eşti vinovat de toate aceste isprăvi. 
Fiindcă eşti unul din membrii bandei care a săvârşit atâtea 
fapte rele la Istambul, trebuie să te trimit tot acolo. Tot acolo- 
ţi vei primi pedeapsa şi pentru răpirea fetei; dar pentru faptul 
că ai plănuit o crimă aici, în Edirne, voi pune să ţi se dea o 
sută de lovituri la tălpi. Pedeapsa ţi se va aplica numaidecât! 

Făcu un semn khavaşilor ce se aflau în apropierea lui şi le 
porunci: 

— Aduceţi scândura şi beţele! 

Cum am spus, şedinţa fusese urmărită de un public foarte 
numeros, care se îngrămădise, spre a cunoaşte faptele şi 
sentinţa. In clipa aceea, se produse în rândurile publicului o 
mişcare, care deşi părea neînsemnată, nu putea scăpa unui 
privitor atent: un bărbat căută să-şi facă loc, pentru a ajunge 
în rândurile din faţă. Era înalt şi uscăţiv, purta obişnuita 
îmbrăcăminte bulgărească, dar mi se păru că nu-i bulgar. 
Gâtul său lung, nasul de uliu, obrazul prelung şi slab, mustaţa 
care-i atârna — totul mă îndemna să cred că-i armean. 

De ce voia să ajungă în faţă? Era mânat doar de 
curiozitate, sau de vreun scop oarecare? Mă hotărâi să-l 
urmăresc, fără să mă trădez. 

Kavasii se înapoiară în sală. Unul dintre ei avea în mână 
unul din beţele necesare bătăii la tălpi; iar celălalt aducea o 

scândură, de care atârnau nişte sfori, pentru legarea pieptului 
şi braţelor celui pedepsit. La unul dintre capetele scândurii 
era un fel de mecanism, care urma să-i strângă picioarele, 
înlesnind lovirea sigură a tălpilor. 

— Scoateţi-i hainele şi ghetele! porunci judecătorul. 

Kavasii se îndreptară spre el, ca să îndeplinească porunca. 

Abia atunci se hotărî Barud să vorbească. 

— Staţi! strigă. Nu mă voi lăsa lovit! 

Sprâncenele cadiului se încruntară. 

— Zău? întrebă. Şi cine mă va împiedica să-ţi aplic bătaia 
la tălpi? 

— Eu! 

— Câine! Îndrăzneşti să-mi vorbeşti astfel?! Vrei să 
poruncesc să ţi se tragă două sute de lovituri, în loc deo 
sută? 

— Nu trebuie să porunceşti să mi se dea nici o singură 
lovitură. Ai spus şi ai întrebat destule, dar tot ai uitat ceea ce 
era mai însemnat. Sau te-ai interesat cumva cine sunt şi ce 
sunt? 

— N-am nevoie să ştiu. Eşti un ucigaş şi un hoţ. Mi-ajunge! 

— N-am recunoscut nimic din toate învinuirile. Dar în nici 
un caz nu poţi porunci să fiu bătut. 

— De ce? 

— Fiindcă nu sunt musulman, ci creştin. 

Rostind aceste cuvinte, se uită la străinul pe care-l 
văzusem înghesuindu-se. Acesta se ferea să facă vreo 
mişcare, prin care să se trădeze că e prieten sau cunoscut cu 
pârâtul, pentru a nu avea de înfruntat vreun neajuns. Era 
vădit însă că se străduia din răsputeri să-l încurajeze măcar 
cu privirea. 

Citii pe chipul cadiului că ultimele cuvinte ale lui Barud nu 
rămăseseră fără oarecare urmări. 

— Eşti ghiaur? întrebă. Poate chiar francon? 

— Nu. Sunt armean. 

— Aşadar, tot un supus al padişahului, dăruii-ar Allah o 
mie de vieţi! In cazul ăsta, tot am dreptul să-ţi aplic 
pedeapsa! 

— Greşeşti, răspunse armeanul, încercând să fie calm şi 
să dea cuvintelor un ton de semeţie. Nu sunt nici supusul 

sultanului, nici supusul patriarhului. Sunt de origine armeană, 
dar am devenit creştin evanghelic şi sunt tălmaci la Legația 
engleză. In clipa aceasta sunt supus englez şi-ţi atrag atenţia 
asupra răspunderii pe care ţi-o asumi, dacă mă socoteşti 
supus al sultanului şi porunceşti chiar să fiu bătut! 

Chipul cadiului arăta o amară dezamăgire. Avusese de 
gând să fie cât mai mult pe placul lui Hulam, care se bucura 
la Adrianopol de atâta vază — şi acum se ivise această 
piedică neaşteptată şi supărătoare. 

— Poţi dovedi ce spui? întrebă. 

— Da. 

— Dovedeşte! 

— Intreabă la Legația engleză din Istambul! 

— Bine, dar nu eu trebuie să fac dovada, ci tu! 

— N-am cum dovedi ceea ce susţin, fiindcă sunt 
prizonierul tău! 

— Atunci voi trimite pe cineva la Istambul. Dar dacă mă 
înşeli, să ştii că vei primi două sute de lovituri, în loc de o 
suta! 

— Nu mint. Însă chiar dacă n-ar fi aşa, tot n-ai putea 
porunci să fiu lovit şi nici să pronunţi o sentinţă împotriva 
mea! Eşti cadiu. Eu cer să fiu adus în faţa unui mevlevit!. 

— Eu sunt mevlevitul tău! 

— Nu-i adevărat. Cer să fiu judecat de Bilad i Kamse 
Mollatari?. Şi chiar dacă aş fi interogat de un casius, el trebuie 
să fie asistat de un cadiu, de un muftiu, de un naib, de un 
ajak naib şi de un bas kiatib! 

Cei înşiraţi de armean erau: un judecător, un procuror, 
locţiitorul lui, delegatul autorităţilor poliţieneşti şi un grefier. 

Acum, cadiul fu necăjit de-a binelea. Ochii-i scăpărau de 
furie. 

— Ascultă! strigă. Cunoşti foarte bine legile şi orânduirea 
judecăților; totuşi, ai nesocotit legile. Voi avea grijă să 
primeşti o pedeapsă întreită! 

— Fă ce pofteşti, dar nu uita că poţi avea neplăceri. 
Protestez, în numele ministrului Marii Britanii, împotriva 


1 Tribunal superior. 
2 Reprezentantul celor cinci oraşe. 
3 judecător supleant. 


404 


loviturilor la care m-ai osândit! 

Cadiul se uită gânditor la fiecare dintre noi şi spuse: 

— Legea mă sileşte să ţin seamă de ceea ce susţii. Să nu 
crezi însă că din pricina aceasta situaţia ţi se va îmbunătăţi. 
Eşti un ucigaş şi-ţi vei pierde capul! Duceţi-l înapoi la 
închisoare şi păziţi-l cu asprime înzecită faţă de ceilalţi 
răufăcători! 

Armeanul fu scos din sală, după ce aruncă o privire de 
biruinţă şi înţelegere străinului, care-i răspunse printr-o 
privire tot atât de semnificativă; fireşte, nu-i observă nimeni, 
afară de mine. 

Să atrag oare atenţia cadiului asupra acestui străin? La 
ce-ar fi folosit? Chiar clacă străinul şi Barud se cunoşteau de 
aproape şi aveau oarecare legături, nu erau destule temeiuri 
care să fi îndreptăţit arestarea lui. De altfel, chiar în cazul 
când s-ar fi putut lua o asemenea măsură, ar fi fost de 
aşteptat ca nici unul din ei să nu se trădeze. Oricum, cadiul 
nu era în stare să se împotrivească şireteniei celor doi. De 
aceea, mă hotărâi să mă ocup eu însumi de străin. 

Şedinţa se sfârşise şi publicul părăsi sala. Cadiul se 
îndreptă spre Hulam, ca să-şi ceară scuze că nu i-a putut fi pe 
plac, iar Osco, muntenegreanul, se întoarse necăjit spre mine: 

— Nu ţi-am spus, effendi, că aşa se va termina? 

— Nu m-am aşteptat la întorsătura asta, răspunsei. Nu 
sunt nici cadiu, nici muftiu, dar cred că judecătorul nu putea 
lua altă hotărâre. 

— Trebuie să întrebe neapărat la Istambul dacă pârâtul a 
spus sau nu adevărul? 

— Da. 

— Şi cât durează până va primi răspunsul? 

— Oricât va dura, eşti nevoit să aştepţi. 

— Şi dacă-i într-adevăr supus englez? 

— Tot îşi va primi pedeapsa. 

— Dar dacă nu-i? 

— Înseamnă că l-a înşelat pe cadiu şi acesta îşi va 
îndeplini datoria şi va îngriji ca pedeapsa să fie aplicată eu 
cea mai mare asprime. De altfel, nu cred nici un cuvânt din 
toată povestea cu supuşenia engleză. 

— Ah, s-ar putea să fie adevărată! Altminteri ce rost ar fi 

avut o asemenea minciună? 

— Mai întâi, ca să scape de loviturile la tălpi şi apoi, ca să 
câştige timp. Trebuie să atragem atenţia cadiului, ca 
prizonierul să fie păzit cu toată severitatea. Sunt încredinţat 
că Barud va încerca orice alt mijloc pentru a scăpa. 

— Effendi, n-ai vrea să vorbeşti cu cadiul? 

— N-am timp. Vorbiţi-i voi. Sunt silit să mă duc undeva 
numaidecât şi poate vă voi povesti la înapoiere unde am fost. 
Ne întâlnim la Hulam. 

Şi străinul, pe care-l socoteam tot armean, părăsise sala. 
Ca să ştiu ce-i cu el, îl urmării. 

După ce mersese încet şi gânditor o bucată de drum, se 
întoarse deodată şi mă zări. Fireşte, în timpul şedinţei îmi 
mărturisisem prin depoziţia rostită vrăjmăşia pe care o 
nutream pârâtului. Străinul mă văzuse şi mă auzise, aşa că-i 
fu lesne să mă recunoască. 

Îşi continuă drumul, dar coti într-o străduţă lăturalnică şi 
îngustă. 

M-am decis să nu-l slăbesc din ochi şi am luat aerul unui 
ins preocupat numai de sine însuşi. 

După ce străbătuse aproape jumătate din lungimea 
străduţei, se întoarse iar. Desigur că mă zărise iar şi faptul 
acesta i se păru ciudat. Parcursesem o sumedenie de străzi şi 
străduţe. El, întorcându-se mereu, cu să vadă dacă-l 
urmăresc şi eu, neslăbindu-l din ochi. Tot urmărindu-l, începui 
să nu mă mai sinchisesc, dacă ştie sau nu că mă ţin după el. 
lar neliniştea care-l îndemna să se uite mereu înapoi îmi 
întărea presupunerea că n-are conştiinţa destul de curată. 

Deodată, însă, îşi dădu şi el seama că situaţia trebuie 
limpezită; fiindcă, după ce se afundă iar într-o străduţă şi eu 
continuai să-l urmăresc, îl găsii aşteptându-mă după colţ. Mă 
privi cu ochi furioşi şi mă întrebă: 

— Nu cumva te ţii după mine? 

Mă oprii, îl măsurai câteva clipe cu privirea şi răspunsei: 

— Ce te priveşte drumul meu? 

— Mă priveşte foarte mult. Se pare că-i acelaşi cu al meu. 

— Foarte bine, dacă-i aşa; întrucât calea pe care merg eu 
e cinstită şi deschisă. 

— Vrei oare să insinuezi că drumul pe care umblu eu nu-i 

cumsecade? 

— Nu-ţi cunosc drumurile şi n-am nimic cu tine! 

— Sper, răspunse batjocoritor; de aceea te voi lăsa s-o iei 
înainte! 

— Mi-e totuna! răspunsei. 

Pornii, fără să mă uit la el; dar auzul mi-era destul de 
ascuţit, ca să nu se lase înşelat. O vreme merse după mine; 
deodată, însă, paşii începură să se îndepărteze. Cu toate că 
erau foarte uşori, nu scăpară auzului meu. Când nu-i mai 
auzii, mă întorsei repede şi alergai înapoi, într-adevăr, 
bănuiala mea fusese întemeiată. De data asta, îl urmării cu 
grija de a nu fi văzut şi ajunsei la capătul străzii, tocmai în 
clipa când cotea din nou într-altă străduţă. 

Mă oprii câteva clipe şi-l văzui că se îndreaptă spre 
Tşarschia Ali Paşa. Cuvântul „tşarschia” înseamnă bazar şi se 
trage din cuvântul slavon tscharschit, care înseamnă „a 
vrăji”. E un fel de aluzie la vraja pe care o exercită mărfurile 
asupra celor ce le privesc. 

Străinul, credea fără îndoială că-i voi pierde urma în 
îmbulzeala din bazar. Dar tocmai planul lui mi-era prielnic, 
fiindcă îmbulzeala îmi dădea putinţa de a mă apropia de el, 
fără să fiu observat. 

Aşa se şi întâmplă. Rămăsei mult în urma lui, cu toate că- 
şi schimbă de câteva ori direcţia. In cele din urmă, în timp ce 
ajunsese în faţa bazarului de haine, păşi în caravanseraiul ce 
se afla în imediata vecinătate. Aici nu putea să dispară, 
fiindcă presupuneam că nu există vreo ieşire tainică. 

Fireşte, mă întrebam dacă nu cumva locuieşte acolo sau 
dacă nu are în vedere vreun alt scop. Oprindu-mă spre a-l 
supraveghea, mă încredinţai că a doua presupunere e mai 
aproape de adevăr. Il văzui oprindu-se îndărătul porţii 
caravanseraiului şi uitându-se cu multă atenţie la piaţa ce se 
întindea înaintea lui. 

Mânat de o inspiraţie subită, mă îndreptai spre cel mai 
apropiat negustor. 

— Sallam aaleikum! 

— Aaleikum! răspunse prietenos negustorul. 

— Ai o legătură albastră pentru turban? întrebai eu. 

— Da, effendi. 

— Şi o mahluta!? Mă grăbesc. Vreau numai să mi le 
împrumuţi, nu să le cumpăr. Dă-mi repede haina şi legătura 
de turban. Uite, aici e ceasul şi dincoace pistoalele; îţi mai 
dau caftanul şi cinci sute de piaştri. Cred că toate astea sunt 
o chezăşie destul de mare, care să te asigure că mă întorc. 

Negustorul se uită uimit la mine. Fără îndoială, nu i se mai 
întâmplase un asemenea caz. 

— Effendi, care-i rostul acestei schimbări? 

Ca sa nu mă stingherească, fui nevoit să-l lămuresc. 

— Urmăresc pe cineva care mă cunoaşte şi vreau să fiu 
mă recunoască, răspunsei. Hai, dă-mi repede ce ţi-am cerut. 
Altfel, fuge. 

— Allah 'I Allah! Eşti un gizli aramagi?? mă întrebă. 

— Nu mai întreba şi grăbeşte-te! îi strigai. Sau ai uitat că 
sultanul îţi porunceşte să dai ajutorul, când e vorba de 
prinderea unui ucigaş? 

Acum fu încredinţat cu desăvârşire că sunt un khawas 
deghizat. Imi scosei repede caftanul; negustorul mă ajută să- 
mi îmbrac mantaua şi-mi aşeză legătura albastră în jurul 
turbanului. După ce-i dădui drept zălog lucrurile de care am 
pomenit, mă dusei să aştept la intrarea în caravanserai. 

Armeanul stătea încă la pândă, îndărătul porţii. Geiingi?-ul 
se uita ţintă la mine, ca să vadă încotro îmi îndrept privirea. 
Dându-şi seama pe cine urmăresc, mă întrebă: 

— Effendi, te ţii după bărbatul acela de dindărătul... 

— Da. 

— A trecut adineauri pe aici, nu-i aşa? 

— Negreşit. 

— Şi m-a salutat! 

— N-am băgat de seamă. Aşadar, îl cunoşti? 

— Da. Am cumpărat nişte haine de la el. Crezi că-i ucigaş? 

— Voi afla curând. Cum se numeşte? 

— Eşti un slujitor al padişahului, aşa că vreau să fiu sincer 
cu tine. Întreabă-mă; ce vrei să ştii? 

— Hainele pe care ţi le-a vândut erau noi? 

— Nu. 


1 Haină lungă 
2 Agent secret. 
3 Negustorul de haine. 

— Prin urmare, nu-i tarzi!. 

— Nu. Dar am păgubit mult la ele. E adevărat, le-am 
cumpărat foarte ieftin, am fost silit să restitui cele mai multe 
dintre ele, fiindcă erau ale unor bărbaţi care fuseseră jefuiţi 
pe stradă. 

— Şi omul acela n-a fost pedepsit? 

— E străin de oraş şi n-a putut fi găsit; fugise. lar când s-a 
înapoiat, a fost lăsat liber, fiindcă a dat bacşiş celor puşi să-l 
prindă. 

— Ce mai ştii despre el? 

— Poartă îmbrăcăminte bulgărească, dar e armean şi se 
numeşte Manach el Barşa. 

— Ştii unde locuieşte? 

— E încasator de impozite în Uskub. 

— Dar aici unde stă? 

— Când vine în Edirne, locuieşte pe unde se nimereşte, 
dar mai ales în mehamul? bulgăresc al lui Doxati. 

— Unde-i hotelul ăsta? 

— Lângă mitropolia grecească. 

Nu ştiam nici unde e mitropolia, dar nu trebuia să arăt că 
nu cunosc deloc oraşul, aşa că tăcui. De altfel, armeanul îşi 
părăsise locul de pândă şi mă luai după el, aruncând 
negustorului un cuvânt de rămas-bun. 

Fără îndoială, mă puteam socoti norocos că găsisem pe 
cineva care cunoştea atât de bine pe Manach el Barşa. 
Altminteri, cine ştie cât aş fi fost nevoit să alerg şi să mă zbat, 
ca să aflu toate amănuntele pe care mi le dăduse negustorul! 

Armeanul se mai uită de câteva ori înapoi, dar n-avea cum 
să-şi închipuie că eu sunt cel care-l urmărise mai înainte şi cu 
care vorbise. Astfel, nu mai eram silit să fiu atât de 
prevăzător. În sfârşit, îl văzui intrând într-o casă, ce părea să 
fie un hotel. 

În apropiere, zării un negustor de castane. Cumpărai un 
pumn de castane şi-l întrebai: 

— Nu ştii cumva cine locuieşte în casa asta din stânga? 

— Mitropolitul grec, effendi. 

— Dar dincoace? 

— Un hotelier bulgar. Se numeşte Doxati. Vrei să locuieşti 
în hotelul lui? E ieftin şi bun, să ştii. 

— Nu. Caut pe hotelierul Marato. 

— Nu-l cunosc. 

Rostisem primul nume ce-mi venise în minte, ca să nu dau 
de bănuit în cercetările pe care le făceam Plecai, mulţumindu- 
mă deocamdată cu cele ce aflasem şi gândindu-mă la 
măsurile ce sunt de luat, spre a împiedica pe „oaspetele pios” 
să fugă din închisoare. Fireşte, nu era lesne de ştiut ce 
legături are cu el acest Manach el Barşa; totuşi, trebuia găsită 
posibilitatea de a da de firul lor. 

Mă uitai cu toată luarea-aminte la hotelul bulgăresc, spre 
a-l putea nimeri şi seara, în caz de nevoie şi mă înapoiai spre 
Hulam, la a cărui locuinţă ajunsei cu destulă greutate. 

Fusesem aşteptat cu nerăbdare. Felul cum se sfârşise 
judecarea  „piosului” îi nemulţumise, iar plecarea mea 
neaşteptată îl neliniştise. 

— Sidi, îmi spuse micul meu hagiu Halef Omar, îţi spun 
drept, am fost foarte îngrijorat din pricina ta! 

— Îngrijorat? De ce? 

— Mă mai întrebi? spuse uimit Halef. Tot încă nu ştii că 
sunt prietenul şi ocrotitorul tău? 

— Ba ştiu, ştiu de mult asta, dragul meu. 

— Atunci, unui prieten să-i spui unde te duci, iar pe un 
ocrotitor trebuie să-l iei pretutindeni! 

— De data aceasta nu te-am luat, fiindcă nu te-aş fi putut 
folosi. 

— Nu m-ai fi putut folosi? repetă mirat şi necăjit Halef, 
trăgându-şi cu putere cele treisprezece fire de barbă. Ti-am 
fost de folos în Sahara, în Egipt, la Tigru, la cei ce se închinau 
diavolului, în Kurdistan, la ruinele acelea cărora le-am uitat 
numele, în Istambul şi pretutindeni; tocmai aici nu mă mai 
poţi folosi? Nu cred! Sau poate că nu ştii că aici e tot atât de 
primejdios, cum a fost în Sahara ori în Valea Treptelor, unde 
am prins atâţia duşmani? 

— De ce? 

— Fiindcă aici nu-ţi poţi deosebi vrăjmaşii de oamenii 
cumsecade. Sau crezi cumva că nu ştiu că ai plecat să 
urmăreşti un nou vrăjmaş? 

— Cum ţi-a venit în minte gândul ăsta? 

— Îţi urmăresc totdeauna privirea şi-mi dau seama ce pui 
la cale. 

— Ei, ia să aud, ce-ai înţeles din privirea mea? 

— Te-ai uitat în şedinţa de la judecătorie la un bulgar, 
care însă nu era bulgar. Când a plecat, ai pornit şi tu repede. 

— E de necrezut, Halef! Ai înţeles că-l urmăresc! îi spusei. 

— O, sidi, urmă, îţi aduci aminte când am străbătut călare 
Valea Tarfani şi am căutat urmele ucigaşilor? 

— Da, îmi amintesc. 

— Ştii, râdeam de tine, văzându-te că vrei să găseşti urme 
în nisip. Pe vremea aceea eram, cum spune turcul, un fel de 
ahmak!, cu toate acestea, nu mă cred prost. 

— Ah, vrei să zici că de atunci ai învăţat multe de la mine, 
nu-i aşa? 

Era încurcat într-o oarecare măsură. Nu voia să 
recunoască de-a dreptul că un „ocrotitor” a putut învăţa ceva 
de la cel ocrotit şi nici nu putea tăgădui. După câteva clipe, 
răspunse următoarele, ca să nu apară nici el fără vreun merit 
cât de mic: 

— Ne-am învăţat unul pe altul, sidi. Ceea ce ştiai tu, am 
învăţat eu; iar ceea ce ştiam eu, ai învăţat tu. In felul acesta, 
am izbutit mereu să facem faţă împrejurărilor şi să devenim 
atât de isteţi, încât şi Allah şi Profetul să se bucure de noi. 
Dacă n-ai fi fost creştin, ci musulman, bucuria lor ar fi fost de 
o mie de ori mai mare. 

— Tot ce mi-ai spus trebuie studiat cu grijă, ca să ne 
convingem că-i adevărat. Chiar azi vom avea prilejul să 
vedem dacă eşti atât de deştept, cum crezi! 

În ochii lui citii o oarecare mâhnire. 

— Sidi, spuse, nu cumva vrei să mă jigneşti? De când te 
cunosc, ţi-am fost slujitor credincios. Te-am ocrotit în toate 
prilejurile trupeşti şi sufleteşti. Sunt prietenul şi proteguitorul 
tău, fiindcă ţin atât de mult la tine, încât nu mai ştiu dacă 
inima mea îţi aparţine ţie sau scumpei mele Hanneh. Am 
flămânzit şi am răbdat de sete împreună cu tine, am năduşit 
şi am tremurat de frig, am luptat alături de tine şi pentru tine. 
Nici un vrăjmaş nu m-a văzut fugind, fiindcă m-aş fi ruşinat să 

te părăsesc. Şi abia acum vrei sa vezi dacă sunt deştept!? 
Pentru toate acestea ai socotit că mi se cuvine numai o 
insultă? Sidi, dacă m-ai fi alungat cu o lovitură de picior, m-ar 
fi durut mai puţin decât rostirea acestui cuvânt! 

Bravul meu Halef vorbise cu toată seriozitatea. Lacrimile 
ce i se iviseră în colţul ochilor mărturiseau mâhnirea care-l 
năpădise. Cum însă nu mă gândisem nici să-l necăjesc, nici 
să-l jignesc, îi pusei mâna pe umăr, şi-i răspunsei, ca să-l 
liniştesc: 

— Dragul meu Halef, n-am vrut să te supăr. [ineam doar 
să-ţi spun că vei avea acum prilejul să-ţi dovedeşti toată 
isteţimea. 

Cuvintele mele îl înseninară. 

— Lămureşte-mă, sidi, îmi spuse şi vei vedea că sunt 
vrednic de încrederea ta! 

— E vorba de bărbatul acela, la care m-am uitat în timpul 
şedinţei de la judecătorie. Mi se pare că... 

— E un cunoscut, al prizonierului! mă întrerupse Halef, 
spre a mă convinge nu numai că-mi ghiceşte gândurile, dar 
că s-a gândit şi el însuşi. 

— Negreşit! răspunsei. 

— Poate că plănuieşte să-l ajute în vreun fel oarecare! 

— Nici nu mă îndoiesc de asta. Barud el Amasat al nostru 
nu-şi poate găsi salvarea, decât fugind. Prin urmare, cine vrea 
să-l ajute cu adevărat trebuie să-i înlesnească să fugă. 
Străinul i-a aruncat priviri liniştitoare şi e categoric că privirile 
acestea urmăreau tocmai scopul pe care-l bănuiam. 

— Te-ai ţinut după el, ca să vezi unde locuieşte? 

— Da. Şi am aflat unde stă şi cum se numeşte. 

— Spune-mi şi mie ce ştii, te rog. 

— Se numeşte Manach el Barşa, e încasator de impozite în 
Uskub şi aici locuieşte la hotelul lui Doxati. 

— W'Allah! Bănuiesc în ce fel trebuie să-mi dovedesc 
isteţimea! 

— Vreau să te aud, ca să-mi dau seama dacă ai ghicit într- 
adevăr. 

— Trebuie să-l supraveghez pe acest Manach el Barşa. 

— Foarte bine! 

— Dar n-o pot face, decât locuind la Doxati. 


412 


— Îndată ce se întunecă, încaleci şi te duci acolo. Te voi 
însoţi, ca să-ţi arăt casa. 

Atunci intră Osco muntenegreanul şi spuse: 

— Şi eu voi sta de veghe, sidi! 

— Ah! Unde? 

— In faţa zindamului! în care se află prizonierul. 

— Crezi că e neapărată nevoie să-l păzeşti? 

— Mi-e totuna, dacă este sau nu este nevoie. Mi-a vândut 
fiica întocmai ca pe o sclavă şi mi-a zdrobit inima. Astfel, şi-a 
atras răzbunarea mea. Eşti creştin. Tu spui că răzbunarea 
aparţine numai lui Dumnezeu şi ţi-am îndeplinit dorinţa, 
învoindu-mă să predăm judecătorului pe Barud el Amasat. 
Dacă are de gând să scape de pedeapsa judecătorească, e de 
datoria mea să-l păzesc, fiindcă ţin morţiş să-şi primească 
pedeapsa ce i se cuvine. Vă las şi mă duc la închisoare. Dacă 
se întâmplă ceva, vin să vă anunţ. 

Şi plecă, fără să aştepte observaţiile noastre. 

Halef îşi strânse calabalâcul şi se avântă pe cal. Voia să 
lase impresia că abia a venit în Adrianopol. L-am condus pană 
în apropierea hotelului şi am aşteptat până l-am văzut intrând 
pe poartă. Apoi mă înapoiai la bazar, ca să-mi iau hainele. 

Când ajunsei iar la locuinţa lui Hulam, se înserase. Gazda 
ne propuse să mergem la o baie, unde vom putea bea o cafea 
bună, admirând jocuri de umbre chinezeşti, îi ascultarăm 
îndemnul. 

S-a scris atât de mult despre băile turceşti, încât orice 
descriere în plus ar fi de prisos. Cât despre umbrele 
chinezeşti pe care le privirăm după baie, nu m-aş încumeta să 
mă declar încântat. 

Când părăsirăm baia, ni se păru că seara e atât de 
plăcută, încât ar fi fost păcat să ne întoarcem devreme şi să 
ne culcăm. Hotărâţi să ne plimbăm, ieşirăm din oraş pe 
partea de apus şi străbăturăm malul râului Arda, care se 
varsă în fluviul Marița. 

Deşi am ajuns acasă abia pe la miezul nopţii, întunericul 
nu era deplin. Aproape de bariera oraşului, întâlnirăm trei 
călăreţi; doi din ei pe cai albi, iar al treilea pe un cal negru. 
Trecură pe lângă noi, fără să ne bage în scamă. Unul dintre 

călăreţi spuse tovarăşilor săi câteva cuvinte. Auzindu-le, mă 
oprii fără să vreau. 

— Ce s-a întâmplat? întrebă Isla. Îi cunoşti? 

— Nu, dar glasul de adineauri mi s-a păruit cunoscut. 

— Poate că te înşeli, sidi. Glasurile se aseamănă de multe 
ori. 

— E adevărat şi tocmai din pricina asta nu sunt prea 
neliniştit. Altminteri, aş fi crezut că e vorba de Barud el 
Amasat. 

— Dacă ar fi fost aşa, ar fi însemnat că a fugit. 

— Fireşte! Nu-i vorbă, n-ar fi imposibil să se fi întâmplat şi 
„bucuria” asta! 

— In cazul când presupunerea ta ar fi adevărată, ar fi 
folosit şoseaua largă ce duce la Filibe!, iar nu drumul acesta 
izolat şi nesigur. 

— Tocmai un asemenea drum e mai sigur pentru un fugar, 
decât şoseaua foarte aglomerată ce se îndreaptă spre Filibe. 
Cred că al lui era glasul călăreţului. A 

O voce lăuntrică îmi spunea că nu mă înşel. Imi iuţii paşii 
şi ceilalţi mă urmară cu aceeaşi repeziciune. Ajungând acasă, 
furăm întâmpinați de Osco. Ne aştepta nerăbdător, în pragul 
porţii. 

— In sfârşit, în sfârşit! ne strigă. Numai cu ştiu de când vă 
aştept. Mi se pare că s-a întâmplat ceva! 

— Ce? îl întrebai neliniştit. 

— Când s-a întunecat, mă aflam la poarta închisorii. 
Deodată a venit un bărbat, căruia i s-a deschis numaidecât şi 
a intrat. După câtva timp, l-am văzut ieşind, împreună cu alţi 
doi. 

— Ai recunoscut pe vreunul din ei? 

— Nu! Dar în timp ce ieşeam pe poartă, l-am auzit pe unul 
spunând: „A mers mai repede decât am crezut!” Cuvintele 
acestea mi-au dat de bănuit şi m-am furişat după ei; dar la un 
colţ de stradă, i-am pierdut din vedere. 

— Şi pe urmă? 

— Pe urmă am venit acasă, ca să vă povestesc ce am 
văzut. Dar nu v-am găsit şi am aşteptat până acum. 

— Bine! Ne vom încredința îndată cum stau lucrurile. 

Hulam vine cu noi. Ceilalţi pot rămâne. 

Ne îndreptarăm grăbiţi spre strada în care se afla hotelul 
lui Doxati. Poarta era deschisă şi intrarăm. Văzurăm o 
încăpere comună, care n-avea nici o fereastră spre stradă, 
dar era larg deschisă spre curte. Ne oprirăm şi trimiserăm un 
servitor, să spună stăpânului său că vrem să-i vorbim. 

Doxati era un bărbat scund şi bătrân, al cărui chip vădea 
şiretenia grecească. Îmi făcu o  plecăciune foarte 
respectuoasă şi mă întrebă ce doresc. 

— Ţi-a venit astă-seară un oaspete? îl întrebai. 

— Mi-au venit mai mulţi, domnule, răspunse. 

— Vreau să ştiu dacă e printre ei un bărbat scund, care a 
sosit călare. 

— Da, e aici. Are o bărbuţă atât de subţire, de parcă ar fi 
coada unei găini bătrâne. 

— Vorbeşti foarte necuviincios; dar el trebuie să fie cel pe 
care-l caut. Unde e? 

— In odaia sa. 

— Du-mă la el! 

— Vino domnule! 

O luă înainte, păşind în curte şi urcând apoi o scăricică. 
Văzui un gang, mărginit de mai multe uşi. Hotelierul deschise 
una din ele, luminată de o lampă. Incăperea era goală. 

— Aici locuieşte? întrebai. 

— Da. 

— Păi nu-i aici! 

— Allah ştie unde e! 

— Unde-şi ţine calul? 

— In grajdul din curtea de alături. 

— A fost astă-seară jos, împreună cu ceilalţi? 

— Da. Dar pe urmă a stat multă vreme la poartă. 

— În afară de el, mai caut pe un bărbat ce se numeşte 
Manach el Barşa. || cunoşti? 

— De ce să nu-l cunosc? A locuit azi la mine. 

— A locuit? Cum adică? Nu mai e aici? 

— Nu. A plecat. 

— Singur? 

— Nu! Împreună cu doi prieteni. 

— Călare? 

— Da. 

— Ce fel de cai au avut? 

— Doi cai albi şi unul negru. 

— Incotro au luat-o? 

— Intâi spre Filibe şi după aceea spre Sofia. 

— Cunoşti pe cei doi prieteni ai iui? 

— Nu. A plecat în oraş şi s-a înapoiat cu ei. 

— A adus şi caii atunci? 

— Nu, numai pe cel negru. Pe cei albi i-a cumpărat spre 
seară. 

Atunci, mă încredinţai pe deplin că nu mă înşelase auzul. 
Barud el Amasat scăpase cu ajutorul lui Manach el Barşa. Dar 
cine era al treilea? Poate vreun paznic al închisorii, mituit să-i 
dea drumul şi nevoit apoi să-l însoţească. Intrebai pe hotelier: 

— Bărbatul despre care te-am întrebat mai întâi a pornit 
cumva după ceilalţi trei? 

— Nu. 

— Eşti sigur? 

— Foarte sigur. Eram la poartă, când au plecat. 

— Du-ne la grajd! 

Ne conduse prin curte, spre o clădire joasă. Mirosul îmi 
spunea că acolo e grajdul. Grecul deschise uşile. Era 
întuneric, dar calul din grajd îşi anunţă prezenţa, nechezând. 

— A stins cineva lampa, spuse hotelierul. 

— Ai lăsat-o arzând? îl întrebai. 

— Da. 

— Şi caii lui Manach el Barşa au fost aici? 

— Da. Dar n-am văzut când i-au adus. 

— Să aprindem lampa. 

Scosei un chibrit şi aprinsei lampa din perete, care lumina 
întregul grajd. Recunoscui îndată calul lui Halef, iar la 
picioarele lui zării ceva înfăşurat într-un caftan şi legat cu 
frânghii. Dezlegai frânghiile, desfăşurai caftanul şi... dădui cu 
ochii de micul meu Hagi Halef Omar. 

Văzându-se dezlegat, Halef sări furios şi-şi lovi pumnii, 
răcnind: 

— Allah, Allah! Sidi, unde sunt câinii care m-au atacat, 
feciorii de câini şi nepoţii feciorilor de câini, care m-au 
înfăşurat în caftan şi m-au legat? 

— Păi, doar tu poţi să ştii! răspunsei. 

— Eu? Eu să ştiu? Cum să ştiu eu, dacă m-au legat 
fedeleş, de parcă aş fi fost Sfântul Coran, care-i legat cu 
lanţuri de fier la Damasc? 

— De ce te-ai lăsat legat? 

Halef se uită la mine. 

— Mă mai întrebi? Mi-ai poruncit să vin aici şi să... 

— Să-mi dovedeşti cât de deştept eşti, îl întrerupsei. Cum 
văd, n-ai prea ieşit glorios de pe urma examenului! 

— Sidi, nu mă mai necăji! Dacă ai fi fost aici ţi-ai fi dat 
seama că nu sunt vinovat! 

— Poate că da; totuşi a ieşit prost. Ştii că Manach el Barşa 
a fugit? 

— Da. Mânca-l-ar Şeitan! 

— Şi mai ştii că Barud el Amasat a scăpat şi e cu el? 

— Da. Înghiţi-l-ar şi pe el Djehenna! 

— Şi că tu eşti vinovat de toate astea? 

— Nu; asta nu ştiu şi nu-i adevărat! 

— Ei, atunci povesteşte-mi cum a fost! 

— Desigur. Când am venit aici, la hotelul Doxati, care e de 
faţă şi cască gura, de parcă ar fi Şeitan, ce va înghiţi pe 
Manach el Barşa, am auzit că ticălosul a cumpărat pe seară 
doi cai albi. L-am supravegheat şi l-am văzut părăsind casa. 

— Bănuiai ce plănuieşte? 

— Da, sidi. 

— De ce nu te-ai ţinut după el? 

— Mi-am închipuit că se va duce la închisoare. Dar ştiam 
că acolo e Osco la pândă. 

— Hm, asta cam aşa este! 

— Vezi că trebuie să-mi dai dreptate, sidi? 

După tonul cu care rostise aceste cuvinte, îmi dădui 
seama că Halef se simţea întrucâtva uşurat de vina celor 
petrecute. 

Îşi continuă povestirea: 

— Am bănuit că vrea să-l ajute pe prizonier, dar ştiam că 
va avea nevoie de cai. Prin urmare, trebuia să se ducă la 
grajd; de aceea, m-am ascuns acolo, ca să-l surprind. 

— Te-ai ascuns? Nu trebuia s-o faci. N-aveai decât să 
trimiţi după câţiva khavaşi, ori să te duci, tu însuţi să-i chemi. 

Era lucrul cel mai nimerit şi mai sigur. 

— O, sidi, ceea ce-i sigur nu-i întotdeauna şi frumos şi m- 
am gândit că voi izbuti să-i prind singur pe ticăloşi! 

— Acuma suportăm greşeala! 

— Allah ne va da iar posibilitatea să-i prindem! Eram 
nevoit să aştept. Manach el Barşa se înapoie cu doi inşi. Mă 
întrebară ce caut acolo; dar cum mă văzu Barud, mă 
recunoscu. Fusesem doar martor şi-l învinuisem de isprăvile 
săvârşite. Se iscă o încăierare. Mă apărai din răsputeri. l-am 
rupt hainele lui Barud; dar până la urmă, eu am fost cel bătut. 

— De ce nu te-ai folosit de arme? 

— Sidi, mă prinseseră şase braţe şi eu n-aveam decât 
două. Dacă Allah m-ar fi înzestrat cu zece braţe, mi-ar fi 
rămas de prisos patru, ca să mânuiesc armele. În sfârşit, m- 
au trântit, m-au înfăşurat în caftan şi m-au legat fedeleş. Am 
zăcut aşa, până ai venit şi mi-ai redat libertatea. Asta mi-e 
păţania! 

— Vai, Hagi Halef Omar! Vai! 

— Sidi şi eu aş vrea să strig: Vai, vai! Dar nu ne va ajuta la 
nimic. Ticăloşii au plecat! Dacă ne-am fi găsit în pustiu, nu ne- 
ar fi fost greu să le descoperim urmele; dar aici, în oraşul ăsta 
mare, va fi cu neputinţă să-i prindem. 

— Am dat de urma lor, adică am aflat încotro au luat-o. 

— Hamuulillah! Binecuvântat fie Allah, care ţi-a dat 
deşteptăciunea... 

— Pe care n-ai avut-o tu azi! îl întrerupsei. Dar nu-i 
suficient ce ştim. Stai, ia luminează colo! Ce-i aia? 

Halef se aplecă şi ridică o bucată mare de stofă. O privi şi 
spuse: 

— E o bucată pe care am rupt-o din caftanul lui Barud. 
Uite şi buzunarul! 

— E ceva înăuntru? 

Vâri mâna în buzunar şi spuse: 

— O hârtie. Poftim! 

Mă apropiai de lampă şi o desfăcui. Era o scrisorică şi 
purta o pecete mare, în josul unor rânduri în limba arabă. 
Scrisul era însă atât de mărunt, că nu-l putui citi la lumina 
lămpii. Pusei hârtia în buzunar şi începui să caut alte urme ale 
încăierării dar nu mai era nimic. 

Nu izbuteam să înţeleg de ce ticăloşii nu-i luaseră lui Halef 
cuțitul şi cele două pistoale pe care le avea la cingătoare, îi 
văzusem arma într-un colţ al odăii sale. 

— A închiriat şi Manach el Barşa o odaie la tine? îl întrebai 
eu pe hotelier, care privise şi ascultase mirat. 

— Da, răspunse. 

— A venit deseori pe aici? 

— Da. 

— Prin urmare, îl cunoşti bine. 

— Da. Se numeşte aşa cum ştii şi e încasator de impozite. 

— Unde locuieşte? 

— In  Uskub. Dar nu prea stă acolo. Călătoreşte 
pretutindeni, ca să încaseze impozitele. 

— Du-ne în odaia în care a locuit! 

Ne îndreptarăm spre gangul în care fusesem puţin mai 
înainte. Incepui să scotocesc prin toate ungherele, dar nu 
găsii nimic care să mă lămurească. Insărcinarea pe care o 
dădusem lui Halef fusese îndeplinită. Din păcate, se sfârşise 
în chip neplăcut. Trimisei pe micul hagiu acasă. Rugai pe 
Hulam să se ducă numaidecât la judecător. Până acum, nu 
rostise nici un cuvânt. Auzindu-mi rugămintea, îmi spuse: 

— Ketir, Ketir — asta-i prea de tot, prea de tot! Cine şi-ar 
fi putut închipui atâta îndrăzneală! Dacă nu ne-am fi dus la 
baie, ci am fi rămas acasă, Osco ne-ar fi putut anunţa şi am fi 
împiedicat fuga ticăloşilor! 

— Aşa a fost să fie! 

— Şi la cadiu de ce să mai mergem? Poate schimba ceva? 

— Să-i aducem la cunoştinţă faptele şi să căpătăm cu 
ajutorul lui dovada că prizonierul nu mai e în închisoare. 

— La ora asta cadiul doarme! 

— Nu-i nimic! Îl trezim! 

— Se va supăra. 

— Îi trece! 

Aflarăm într-adevăr că judecătorul se culcase şi fui nevoit 
să-l apostrofez pe servitor, pentru a-l determina să îşi 
trezească stăpânul. Ne-au lăsat să intrăm şi cadiul ne primi cu 
un aer nu tocmai prietenos, întrebându-ne ce dorim. 

— Ji l-am predat pe Barud el Amasat, răspunsei, fireşte, 
nu pe un ton prea respectuos. Ai luat măsuri să fie păzit cum 

se cuvine? 

— M-ai trezit, numai ca să-mi pui întrebarea aceasta? 

— Vreau să-ţi aud răspunsul! 

— Prizonierul e bine păzit. Puteţi pleca! 

— Nu, nu noi suntem cei care putem pleca, fiindcă a 
plecat el înaintea noastră! 

— El? Care „el”? 

— Prizonierul! 

— Allah akbar! Dumnezeu e mare şi numai el mă poate 
înţelege! Dar eu nu-ţi pricep cuvintele! 

— Atunci, să-ţi vorbesc limpede: Barud el Amasat a fugit! 

Cadiul sări de pe perna pe care-l găsisem aşezat la 
intrarea noastră în odaie şi pe care poate că şi dormise. 

— Ce-ai spus? A fugit? 

— Da. 

— A evadat? A evadat din închisoare? 

— Da. 

— De unde ştii? 

— L-am întâlnit. 

— la Allah! Şi de ce nu l-aţi înhăţat? 

— Nu l-am recunoscut. 

— Atunci de ce credeţi că era într-adevăr el? 

— Am aflat mai târziu. L-a scăpat un încasator de 
impozite, care se numeşte Manach el Barşa. 

— Manach el Barşa? Ah, îl cunosc! Locuia în Uskub şi era 
încasator de impozite; dar acum nu mai este, ci pribegeşte 
prin munţi. 

— „Pribegeşte prin munţi”, înseamnă că a fost nevoit să 
se ascundă acolo. 

De aceea, îl întrebai: 

— Nu l-ai văzut în timpul şedinţei de azi? 

— Nu. De unde-l cunoşti? 

— Am aflat de la un negustor de haine, cum îl cheamă şi 
cu ce se îndeletniceşte. A locuit la hotelul lui Doxati, şi-a 
cumpărat nişte cai şi a pornit astă-seară călare, cu Barud el 
Amasat şi încă un tovarăş. 

— Cine-i tovarăşul acesta? 

— Nu ştiu. Bănuiesc că trebuie să fie vreun paznic al 
închisorii. 

Îi istorisii pe scurt cele întâmplate. Cadiul porunci să i se 
aducă spada şi să ne însoţească zece khavaşi; apoi pornirăm 
spre închisoare. 

Nazarbasiul! fu uimit, când ne văzu la o oră atât de 
neobişnuită. 

— Du-ne la prizonierul care se numeşte Barud el Amasat! 
îi porunci cadiul. 

Supraveghetorul se supuse; dar în clipa când deschise 
celula în care fusese închis Barud şi o văzu goală, se 
înspăimântă. Paznicul, căruia-i fusese încredinţat Barud, nu fu 
găsit nicăieri. Dispăruse odată cu el. 

N-aş fi în stare să înfăţişez furia cadiului. Acest judecător 
responsabil se pierdu în înjurături, pe care limba germană nu 
le poate reproduce şi în cele din urmă porunci să fie închis 
însuşi supraveghetorul. Incercai să-l liniştesc, vestindu-l că în 
zorii zilei următoare vom pleca în goană după fugari şi ne 
făgădui că ne va da câţiva khavaşi, ca să ne însoţească şi le 
va încredința un ordin de arestare. leşirăm din închisoare şi 
ne aprinserăm felinarele chiar la poartă. Pe vremea aceea nu 
era îngăduit nimănui să umble în oraş fără felinare, dacă nu 
vroia să fie dus la poliţie şi să-şi petreacă noaptea în 
tovărăşia unor indivizi dubioşi..... 

De-abia făcurăm câţiva paşi şi în clipa când cotirăm după 
colţul unei case, ne ciocnirăm de un bărbat care, aşa cum 
crezusem atunci, venea grăbit de pe partea cealaltă a străzii. 
După ce se repezi spre mine, se dădu înapoi şi-mi strigă: 

— Atsch gozunii — bagă de seamă! 

— Asta era datoria ta, nu a mea! îi răspunsei. 

— Aman, aman — iartă-mă, iartă-mă! Mă grăbeam şi pe 
lângă asta mi s-a stins şi felinarul. N-ai vrea să fii bun şi să-mi 
dai voie să aprind de la al tău? 

— Cu plăcere! Poftim! 

Scoase lumânarea şi o vâri în felinarul nostru. Şi continuă 
să se dezvinovăţească: 

— Trebuie să chem repede un hekim?, berber? sau un 

edşadşy!. Ni s-a îmbolnăvit deodată un oaspete, care 
vorbeşte totdeauna nemţeşte, fiindcă-i din Nemtiştar?. 

Fireşte, spusele lui îmi treziră curiozitatea. Un compatriot, 
care s-a îmbolnăvit şi nu cunoaşte limba ţării! Nu era oare de 
datoria mea să văd ce-i cu el? De aceea întrebai: 

— Din care ţară germană este bolnavul? 

— Din Bavaria, spuse. 

Prin urmare, un bavarez. Nu mă gândeam deloc că ar 
putea să mintă. Ce se ştia aici despre Bavaria? Numele 
acestei ţări nu putea fi auzit decât de pe buzele unui fiu al ei. 
Oricine ar fi gândit la fel ca mine. Il întrebai iar: 

— Ce boală l-a năpădit? 

— Sytma sinirtm>. 

În clipa aceea, nu-mi bătu la ochi răspunsul acesta de 
necrezut. Mă gândii doar că un german zăcea bolnav de 
friguri şi se cuvenea să fie ajutat. 

— Ce meserie are? 

— Nu ştiu. A venit la stăpânul meu, care-i tutungi‘, ca să 
cumpere tutun. 

— Locuieşte departe? 

— Nu. 

— Atunci, însoţeşte-mă până la el! 

— Păi eşti doctor sau farmacist? 

— Nu, dar sunt german şi vreau să văd dacă pot fi de folos 
compatriotului meu. 

— Iniş Allah — să dea Dumnezeu! Hai, urmează-mă! 
Hulam voi să mă întovărăşească. Il îndemnai să se ducă 
acasă, fiindcă n-am nevoie de el, îi dădui lampa şi plecai cu 
străinul. 

Într-adevăr, n-avurăm mult de mers. După câteva minute, 
se opri în faţa unei uşi şi bătu. | se deschise şi auzii pe cineva 
întrebându-l: 

— Hekim buldun my — Ai găsit un doctor? 

— Nu; am găsit însă un hamgşeri? al bolnavului. 

— Îi poate ajuta oare? 

— Poate fi tălmaciul lui, fiindcă tot nu înţelegem ce spune. 

— Atunci, să intre! 

Păşii într-un gang îngust, ce ducea într-o curte. Lumina 
felinarului abia-mi îngăduia să văd pe unde calc. Nu bănuiam 
defel că mă paşte vreo primejdie, aşa că auzii uimit un glas 
care porunci: i 

— Onu tutyn! Gertşe dirl — Inhăţaţi-l! El e! 

În aceeaşi clipă se stinse felinarul şi mă simţii înhăţat de 
câteva braţe. Fireşte, nu mă mai puteam gândi că e vorba de 
o confuzie. Nu mi-ar fi ajutat la nimic să strig după ajutor, 
întrucât curticica era înconjurată din toate părţile de clădiri. 
Îmi rămânea doar să mă smulg din mâinile celor care mă 
atacaseră, alergând înapoi în gang şi ajungând în stradă. Mă 
smucii din răsputeri, proptindu-mă zdravăn pe picioare, încât 
mă descotorosii de doi dintre ei; dar ceilalţi nu mă slăbeau 
deloc. 

Eram încredinţat că atacul fusese chibzuit cu toată 
şiretenia; fusesem văzut, desigur, când mă dusesem la cadiu 
şi se pusese la cale prinderea mea. Să mă cert cu ei sau să le 
cer socoteală, ar fi fost un lucru fără rost; aşa încât continuai 
să mă zbat, ca să scap. Zadarnic, însă — fiindcă erau prea 
mulţi. Mă trântiră şi cu toate că nu încetasem să dau din 
mâini şi din picioare, fui legat cu nişte frânghii. 

Prin urmare, mă învinseseră! 

De ce n-am strigat după ajutor? De ce n-am scos nici un 
cuvânt? Fiindcă voiam să-mi salvez viaţa, dacă-mi pierdusem 
libertatea. După cât se părea, vrăjmaşii mei necunoscuţi nu 
se gândiseră să mă ucidă, fiindcă m-ar fi putut dobori lesne 
printr-o împuşcătură, sau o lovitură de pumnal. Dacă aş fi 
tipat, atrăgând asupră-le ameninţarea de-a fi descoperiţi, n-ar 
fi şovăit şi m-ar fi omorât... 

Chiar un om care nu-i prea vânjos izbuteşte, în asemenea 
împrejurări să se împotrivească şi să se apere. Abia mai 
respiram, dar şi vrăjmaşii mei gâfâiau. Avusesem la 
cingătoare un cuţit şi un pistol, însă amândouă îmi fuseseră 
smulse chiar în clipa atacului. Nu apucasem să dau nici o 
lovitură, întrucât mă strânseseră zece-douăsprezece braţe. 

Acum, mă înjurau cu toţii şi ţopăiau de bucurie. li auzeam 

doar. Nu-i vedeam, fiindcă era atât de întuneric, încât aveam 
impresia că am orbit. 

— Hazyr— Gata? întrebă un glas. 

— Ewet — Da! 

— Duceţi-l înăuntru! 

M-au înhăţat vreo câţiva inşi, dar nu m-am opus, căci mi- 
aş fi înrăutățit situaţia. 

M-au dus prin două încăperi şi ajungând într-a treia, m-au 
trântit pe podea, apoi plecară. După câtva timp, veniră doi 
inşi. Unul din ei ţinea în mână o lampă. 

— Mă mai cunoşti? întrebă celălalt. 

Şi se aşeză în bătaia luminii, ca să-l văd. E lesne de 
închipuit uimirea mea, când îl recunoscui. Era Ali Manach ben 
Barud el Amasat, fiul fugarului, adică dervişul cu care 
vorbisem la Constantinopol. 

Nu răspunsei. Imi dădu o lovitură de picior şi urmă: 

— Te-am întrebat dacă mă cunoşti. 

Tăcerea nu mi-ar fi folosit la nimic. Dacă voiam să ştiu ce 
au de gând să-mi facă — şi era un lucru pe care tineam 
neapărat să-l aflu — trebuia să vorbesc. 

— Da, răspunsei. 

— Mincinosule! N-ai fost un „Nassr”! 

— Ţi-am spus că sunt? 

— Da! 

— Nu. Dar nu mă îndemna nimic să-ţi arăt că greşeşti, 
crezând că sunt „Nassr”. Ce vreţi de la mine? 

— Te vom ucide! 

— N-aveţi decât! răspunsei, prefăcându-mă nepăsător. 

— Nu te preface, fiindcă ţi-e dragă viaţa! Eşti un ghiaur, 
un creştin şi nişte câini ca tine nu ştiu să moară, fiindcă nu au 
nici Coran, nici Profet, nici Paradis! 

Rostind aceste cuvinte, îmi trânti iar o lovitură de picior. 
Ah, dacă aş fi avut măcar o mână liberă! Aş fi făcut ca 
dervişul ăsta să ţopăie altfel decât la Istambul! 

— Oare mă pot opune, dacă aveţi de gând să mă omorâţi? 
spusei. Voi muri tot atât de liniştit, după cum îţi îndur cu 
sânge rece loviturile de picior. Un creştin n-ar fi atât de laş, 
încât să chinuiască un om legat. Dezleagă-mă şi vom vedea 
care Profet e mai mare şi care Paradis e mai încântător! 

— Câine! Nu ameninţa, dacă nu vrei să cunoşti pe 
mezardşi! încă înainte de ivirea zorilor. 

— Atunci, lasă-mă în pace şi cară-te! 

— Nu, am de vorbit cu tine. Vrei poate să-ţi dau voie să 
fumezi o pipă? 

Intrebarea aceasta era o batjocură usturătoare, care m-ar 
fi necăjit, dacă nu m-ar fi înveselit. 

— Am văzut că eşti un bun choraceragi?, dar n-aş fi crezut 
că poţi fi un şi mai plăcut sacagi?, întrucât „dănţuitorii” nu se 
prea pricep să glumească. Dacă vrei într-adevăr să vorbeşti 
cu mine, adu-ţi aminte cine sunt. Ţin să ştii că-mi vei respecta 
vorba, aşa cum îţi porunceşte Profetul! 

Desigur, îl insultasem. Prin cuvântul „chora” (dansul), 
turcul înţelege acele mişcări voluptuoase, de la care se abţine 
orice bărbat. Dansul dervişilor e cu totul altceva. El are un 
caracter sacru. Nu-l puteam insulta mai rău, decât numindu-l 
choraceragi şi decât adăugând că tovarăşii lui nu sunt prea 
deştepţi. Mă aşteptai, deci, la noi lovituri de picior. Spre 
uimirea mea, însă, văzui că se mulţumeşte să-mi arunce o 
căutătură furioasă şi se aşeză apoi liniştit pe podea, lângă 
mine. 

— Dacă ai fi fost musulman, aş fi ştiut să te pedepsesc, 
spuse dervişul. Un creştin însă nu poate insulta niciodată pe 
un adevărat credincios. O broască râioasă nu poate mânji 
soarele! Vreau să aflu ceva. Te voi întreba şi-mi vei răspunde! 

— Sunt gata să-ţi răspund, dacă întrebările tale vor fi 
cuviincioase, după cum am dreptul să le aştept. 

— Eşti acelaşi medic francon, care a zădărnicit la Damasc 
planurile lui usta? 

— Da. 

— Şi l-ai găsit mai târziu la Istambul? 

— Da. 

— Ai tras în el, când a sărit în apă? 

— N-am tras eu ci servitorul meu. 

— După aceea, l-ai mai văzut pe usta. 

— Da. In faţa turnului Galata; dar era mort. 

— Prin urmare, tot e adevărat ceea ce mi-a spus omul 
ăsta! 

Şi se uită la tovarăşul său, care ţinea lampa. 

— N-ai ştiut că usta e mort? întrebai. 

— Nu. Dispăruse. Kolettis a fost găsit mort, iar lângă el un 
cadavru pe care nu l-a recunoscut nimeni. 

— Era usta! 

— Voi l-aţi aruncat din turn? 

— Cine ţi-a spus asta? 

— Omul acesta. Am venit la Edirne, fără să ştiu nimic. Mă 
chemase tata. Îl căutai la Hulam, fără să spun cine sunt şi am 
aflat că e închis. A fost scăpat de alţii. Omul ăsta e servitorul 
lui şi a locuit cu el la Hulam. Prietenul tău Hagi Halef Omar i-a 
istorisit totul şi în felul ăsta am putut auzi şi eu ce s-a 
întâmplat. Mi-am căutat tatăl la hotelul Doxati. Plecase; iar 
voi eraţi în grajd. V-am supravegheat. Aflasem că eşti 
german, aşa că m-am decis ca unul dintre noi să aştepte la 
un colţ şi să-ţi spună că ţi s-a îmbolnăvit un compatriot. Acum 
eşti în mâna noastră. Ce crezi că vei păţi? 

Lămuririle acestea îmi dădeau mult de gândit. Renunţai 
deodată la alte idei şi răspunsei repede: 

— Nu sunt îngrijorat de viaţa mea. Nu mă veţi ucide. 

— Şi de ce n-am face-o? Eşti doar în puterea noastră! 

— Ar însemna să pierdeţi preţul de răscumpărare pe care 
l-aş putea plăti! 

Ochii mă fulgerară. Nimerisem bine. După ce ar fi primit 
bani, tot m-ar fi putut înlătura. Mă întrebă: 

— Cât vrei să plăteşti? 

— Cât crezi că preţuiesc? 

— Nu preţuieşti mai mult decât o agreb! sau un ihlon?, 
care nu merită să trăiască, fiindcă au otravă. Viaţa ta nu 
merită nici a zecea parte a unei parale. Dar tot răul pe care ni 
l-ai pricinuit se cuvine pedepsit cu cea mai mare asprime şi 
de aceea trebuie să plăteşti un preţ mare de răscumpărare! 

Vorbise cât se poate de clar: plata răscumpărării era doar 
o pedeapsă, iar după aceea viaţa mea ar fi fost lipsită de 
orice valoare. Cum însă ţineam să câştig timp, îi spusei pe un 

ton foarte serios: 

— Mă asemuieşti cu târâtoarele cele mai otrăvitoare! 
Aceasta-i buna-cuviinţă, pe care ţi-am cerut-o? Omorâţi-mă; 
nu mă împotrivesc! Dar să ştii că nu voi plăti nici un piastru, 
dacă nu-mi vorbeşti cumsecade! 

— Bine, îţi voi îndeplini dorinţa; dar cu cât pretinzi să-ţi 
vorbesc mai politicos, cu atât va fi mai mare suma pe care ți- 
o vom cere. 

— S-o aud! 

— Eşti bogat? 

— Nu m-aş schimba cu tine! 

— Atunci, aşteaptă puţin! 

Se ridică şi ieşi. Celălalt însă rămase să mă supravegheze, 
tăcut. Se auzeau câteva glasuri într-una din încăperi. Cu toate 
că nu puteam înţelege cuvintele ce se rosteau, îmi dădeam 
seama că se consultau între ei. Trecu mai bine de jumătate 
de oră, până la înapoierea „inchizitorului” meu. Nu se mai 
aşeză lângă, mine, ci rămase în picioare şi mă întrebă: 

— Plăteşti cincizeci de mii de piaştri? 

— E o sumă mare, e prea mare chiar! 

Trebuia doar să mă tocmesc puţin. II văzui că e cam 
nerăbdător şi-l auzii: 

— Nici o para mai puţin! Te învoieşti? Răspunde 
numaidecât, fiindcă n-avem vreme de pierdut! 

— Bine, plătesc! 

— Unde ai banii? 

— Fireşte că nu la mine. Mi-aţi luat doar tot ce am avut în 
buzunare. Şi nici nu-i am nici în Edirne. 

— Atunci, cum vrei să ne plăteşti suma? 

— Vă dau scrisoare pentru Constantinopol. 

— Către cine? 

— Către eltşiul din Farsistan. 

— Ministrul Persiei? întrebă uimit. Lui trebuie să-i dăm 
scrisoarea? 

— Da. 

— Şi va plăti? 

— Crezi că reprezentantul şahinşahului nu are bani? 

— Ba cred că are chiar foarte mulţi; dar va voi să 
plătească pentru tine? 

— Ştie bine că i se restituie fără întârziere orice sumă 
plăteşte pentru mine. 

Nu minţeam, fiindcă eram încredinţat că ministrul Persiei 
va lua drept nebun pe aducătorul scrisorii, după cum va 
socoti că şi cel ce i-a trimis-o şi-a ieşit din minţi. Fiul 
învăţăturii lui Zoroastru nu auzise vreodată de existenţa unui 
scriitoraş cu numele meu. 

— Ei, dacă eşti sigur, scrie împuternicirea de încasare! 

— Cum? Pe ce? Pe pereți? 

— lţi vom aduce îndată cele necesare şi-ţi vom dezlega şi 
mâinile. 

Făgăduiala această mă înfiora. Voi avea mâinile libere! 
Poate că mi se va ivi astfel prilejul să-mi redobândesc 
libertatea. Aş fi putut înhăţa pe derviş, ameninţându-l că-l 
sugrum şi l-as fi ţinut de beregată, până când mi-ar fi dat 
drumul. 

Dar o asemenea speranţă era prea promițătoare, ca să 
mă gândesc măcar că s-ar fi putut înfăptui. Dervişul, care nu 
purta azi îmbrăcămintea „ordinului” său, era prevăzător. N- 
avea încredere în mine şi se înapoie cu patru inşi înarmaţi, 
care se aşezară în dreapta şi în stânga mea. Cea mai mică 
mişcare din partea mea i-ar fi îndemnat să mă ucidă. 

Mi se dădu o foaie de pergament şi o bucată de hârtie în 
care să închid scrisoarea şi scrisei, folosind genunchii în loc 
de masă, după ce mi se dezlegară mâinile: 


„Fratelui meu Abbas Jesub Haman Mirza, raza soarelui 
Farsistanului care străluceşte acum în Istambul: 

Plăteşte imediat aducătorului acestei melctub! pentru 
mine, imaginea nevreanică a prieteniei tale, cincizeci de mii 
de piaştri. Sandykgi-ul meu ti-i va restitui, îndată ce-i vei 
cere această sumă! Nu întreba pe trimisul care-ţi predă 
scrisoarea cine este, de unde vine şi încotro se duce! Sunt 
umbra luminii tale. 

Hagi Kara Ben Nemsi” 


Iscălisem cu numele acesta, deoarece mi-am închipuit că 

dervişul îl ştie de la servitorul tatălui său. După ce scrisei 
adresa pe plic, îl dădui lui Ali Manach, care citi cu glas tare 
rândurile mele. Mă bucurai, când văzui zugrăvindu-se 
satisfacția cea mai deplină pe chipurile „onorabilei societăţi” 
care mă înconjura, cu armele în mâini. Mă gândeam la 
stupefacţia ministrului, care în tot cazul se numea altfel, în 
clipa când va citi scrisoarea. Vai de cel ce urma să i-o predea! 

Dervişul dădu mulţumit din cap şi spuse: 

— E bună! Şi ai făcut bine că i-ai scris să nu pună 
trimisului nostru nici o întrebare. Nu-i vorbă, tot n-ar fi aflat 
nimic! Şi acum, legaţi-i mâinile. Ne aşteaptă kiradşiul! 

N-avui încotro şi mă lăsai legat; apoi indivizii ieşiră şi 
rămăsei iarăşi în întuneric. 

În primul rând voiam să mă conving cât de tare sunt 
înnodate frânghiile şi băgai de seamă că nu voi izbuti să le 
dezleg. 

Începui să-mi frământ mintea. De ce a venit dervişul la 
Adrianopol? In tot cazul, nu pentru a ne urmări, fiindcă nu ştia 
nimic despre noi. Il chemase un sol al tatălui său. De ce? 
Prezenţa lui era necesară pentru lovitura ce se plănuise? Sau 
se pusese cumva la cale altă lovitură, pe care nici n-o 
bănuiam? 

Şi apoi, unde mă găseam? Cine erau vrăjmaşii? 
Aparţineau oare bandei atât de răspândite a lui usta? Sau 
aveau alte legături cu fugarul Barud el Amasat şi cu cel care-l 
ajutase să evadeze? A doua presupunere mi se părea mai 
întemeiată. 

Cei patru vlăjgani care mă păziseră în timp ce scrisesem 
aveau chipuri de schipetari. Credeam că sunt arnăuţi. 

Dervişul spusese că-l aşteaptă kiradşiul. Sub numele 
„kiradşia” se înţeleg aceia care preiau transporturi de călători 
sau mărfuri pentru întreaga Peninsulă Balcanică, asemănători 
celor care transportau odinioară mărfuri prin Masivul Harz şi 
ţinuturile de la hotarele Germaniei. Kiradşiul este „expeditorul 
Munţilor Balcani”. E pretutindeni şi nicăieri. Cunoaşte pe toţi 
şi toate. Ştie să răspundă oricărei întrebări. Oriunde 
poposeşte e bine primit, fiindcă ştie să povestească frumos, 
iar în văgăunile sălbatice ale Balcanilor sunt regiuni, pe care 
nu se încumetă nimeni să le străbată, în afară de kiradşi, cine 

vine să întrebe pe ciobanul singuratic dacă a strâns destulă 
brânză, ca să se poată încărca o căruţă. 

Acestor căruţaşi li se încredinţează mărfuri de mare 
valoare, fără să li se ceară cea mai mică cauţiune. Singura 
chezăşie e cinstea lor. Se înapoiază după luni şi uneori chiar 
după ani de zile; dar se înapoiază şi aduc banii. Dacă în acest 
răstimp a murit căruţaşul, vine fiul sau ginerele său. Banii nu 
sunt pierduţi. 

Vreme îndelungată, cinstea căruţaşilor din Balcani n-a fost 
pusă la îndoială de nici o hoţie. Printre cei vechi, însă, s-au 
strecurat începătorii. Ei nu prea pun preţ pe încrederea de 
care s-au bucurat înaintaşii lor, ci vor doar să culeagă ceea ce 
au găsit semănat de alţii, terfelind bunul renume al 
kiradşiilor. 

Aşadar, aştepta un căruţaş. Nu cumva mă aştepta pe 
mine? Aveau de gând, oare să mă expedieze undeva 
departe? Aici, în mijlocul oraşului, mai puteam nădăjdui că voi 
fi eliberat. Dacă nu m-aş fi înapoiat până dimineaţa, desigur 
că Hulam şi prietenii mei, în special micul meu hagiu, n-ar fi 
cruțat nici un mijloc, spre a mă găsi. 

In timp ce mă gândeam la toate acestea şi la cei şase 
khavaşi, care urmau să aştepte în zori la poarta lui Hulam, 
eram cuprins de o furie atât de mare, încât aş fi dorit să fiu în 
stare să-mi rup frânghiile; din păcate, erau prea tare legate! 

II dojenisem pe Halef că fusese neprevăzător; acum însă 
fusesem eu însumi mai imprudent decât el. Căzusem într-o 
capcană grosolană. Nu mă puteam nici scuza, nici consola cu 
gândul că mă lăsasem prins, fiindcă mă înduioşasem de 
soarta unui compatriot bolnav. Imi rămânea doar să fiu 
răbdător, să aştept totul cu sânge rece şi să folosesc orice 
prilej, spre a scăpa. 

Deodată, apărură cei patru vlăjgani, pară să-mi spună 
vreun cuvânt, îmi legară la gură o batistă groasă şi îndoită. 
Fiii înfăşurat apoi într-un covor vechi şi scos din încăperea în 
care stătusem până atunci. Nu-mi dădeam seama încotro mă 
duceau. 

Incepeam să mă înăbuş. Batista avea miros de usturoi, 
îmbibat cu o sumedenie de alte mirosuri. Simţeam nevoia să 
respir. Imi spusei că la fel ca mine trebuie să se simtă 

oamenii îngropaţi de vii, când li se aruncă peste coşciug 
primele lopeţi de pământ. Tâlharii aceia păreau că nu se 
gândesc defel ca m-aş putea asfixia din pricina batistei şi a 
covorului! 

După un timp, cei patru inşi se opriră. Fusesem aşezat pe 
ceva, dar nu-mi dădeam seama pe ce anume. Apoi, auzii 
scârţâitul unor roţi şi mă simţeam aruncat în toate direcţiile. 
Da, eram într-o căruţă, spre a fi scos din Adrianopol. 

Imi mişcai de câteva ori picioarele, până când izbutii să 
desfac covorul şi să trag pe nas aer proaspăt. Incepui să mă 
întreb dacă situaţia în care mă aflam era într-adevăr lipsită de 
orice scăpare şi dacă nu-mi rămâne decât să mă resemnez. 

Ciulii urechea, dar nu auzii nici o şoaptă măcar. Nu-mi 
puteam da seama dacă sunt păzit de un singur ins, ori de mai 
mulţi. Mă răsucii întâi pe dreapta şi după aceea pe stânga. 
Căruţa era foarte îngustă şi aveam senzaţia că sunt acoperit 
cu paie şi fân. 

Tot mişcându-mă, mă întrebam dacă nu s-ar putea să 
încerc o alunecare din căruţă, prin partea de dindărăt. Era o 
noapte foarte întunecoasă. M-aş fi rostogolit cât mai departe 
şi în cele din urmă m-ar fi găsit cineva care să mă salveze. 

Alunecai încet, dar mă lovii uşor cu capul de o scândură şi 
înţelesei că nu-i nici o speranţă. 

Trecu o bucată de timp, care mi se păru o veşnicie. Apoi, 
simţii nişte mâini care apucară covorul şi mă înfăşurară bine. 
Zăceam pe paie. Se făcuse ziuă şi chipul servitorului lui Barud 
el Amasat se aplecă spre mine. 

— Dacă-mi făgăduieşti că vei tăcea, îţi iau batista de la 
gură, îmi spuse. i 

Fireşte, dădui repede din cap în semn afirmativ. Imi 
dezlegă căluşul şi — slavă Domnului! Aerul proaspăt şi curat 
îmi năvăli în plămâni. Aveam impresia că am fost scos de sub 
nişte dărâmături şi am ajuns în cer! 

— Ţi-e foame? 

— Nu. 

— Dar sete? 

— Nu. 

— Vei primi de mâncare şi băutură şi nu te vom chinui, 
atâta vreme cât vei tăcea şi nu vei încerca să-ţi rupi 

frânghiile. Dar dacă încerci să evadezi, am poruncă să te 
omor. 

Chipul servitorului dispăru. Mă puteam mişca şi întrucât 
nu mai eram înfăşurat în covor, puteam chiar să stau pe 
jumătate ridicat. Mă aflam în partea din spate a unei căruţe 
înguste şi foarte lungi, cu coviltir. Drept în faţa mea şedea 
ghemuit servitorul, care mă păzea; iar dincolo de el, alţi doi. 
Unul dintre ei trebuie să fi fost dintre vitejii care mă 
atacaseră. Celălalt însă era fără îndoială kiradşiul, despre 
care vorbise dervişul. Nu-i vedeam decât blana, de care 
kiradşiul nu se desparte nici vara, pălăria imensă cu marginile 
ridicate şi biciul; însă omul pe care-l ascundea pălăria aceea 
groaznică şi blana unsuroasă prezenta pentru mine o 
însemnătate covârşitoare. 

Nu-mi puteam închipui că un kiradşi din „şcoala veche” şi 
cinstită e în legătura cu răufăcătorii aceia, dar nici nu-mi 
venea sa cred ca blana aceea bătrânească adăpostea un 
căruţaş din şcoala nouă. Mă sprijinii deci de partea din urmă a 
căruţei şi-l privii câtva timp. 

În sfârşit, îl văzui întorcându-se şi aruncându-şi privirea 
spre mine. Ochii lui albaştri se aţintiră asupră-mi câteva clipe; 
apoi, îşi îndreptă capul în altă parte. Dar mai întâi îşi ridică 
sprâncenele şi-mi clipi uşor cu ochiul stâng. 

Înţelesei îndată semnificația privirii lui. Ridicarea 
sprâncenelor îmi atrăgea luarea-aminte, iar ocheada mă 
îndemna să mă uit la stânga. Era oare în partea stângă ceva 
cu totul deosebit? 

In partea stângă a căruței, nu era decât o sfoară legată de 
loitră şi care atârna mai departe în fân; întrucât era bine 
întinsă, mi se părea că de celălalt capăt atârna un obiect. La 
el mă îndemnase omul acela să mă uit? 

Prefăcându-mă că nu stau destul de bine, alunecai spre 
partea de dinainte a căruţei. Mă rezemai apoi în aşa fel de 
marginea din stânga, încât să pot scormoni prin fân cu 
mâinile, deşi îmi erau legate. Abia mă putui stăpâni să nu 
strig de bucurie, întrucât de sfoară... atârna un cuţit. 
Kiradşiul, un om de ispravă, îl pusese acolo ca să mă folosesc 
de el şi fusese destul de isteţ, ca să nu-l lege prea strâns de 
sfoară. Făcuse doar un laţ, pe care-l puteam desface lesne. 

În clipa următoare cuțitul se afla în carâmbul cizmei mele, 
fiind aşezat cu mânerul în afară. Sucindu-mă şi răsucindu-mă 
de vreo cinci-şase ori, tăiai frânghiile şi-mi eliberai picioarele. 

Respirai adânc. Acum nu mai eram prizonier şi aveam şi 
un cuţit, pe care mă puteam bizui. Întrucât tâlharii mă 
acoperiseră cu fân, totul se petrecuse pe furiş, aşa că nimeni 
nu observă ca nu mai sunt legat. 

Mă hazardai să ridic un braţ şi să dau puţin deoparte o 
margine a coviltirului, ca să privesc în afara căruţei. Pe de 
lături călărea... Ali Manach ben Barud el Amasat, dervişul. Era 
de presupus că şi pe partea cealaltă călărea un paznic. 

Mi-am făcut repede un plan. Insoţitorii căruţei aveau 
arme; prin urmare, trebuia să renunţ la orice încercare de 
luptă, bizuindu-mă mai mult pe şiretenie, decât pe forţă. 
Alunecai iar spre partea din urmă a căruţei, ţinându-mi 
mâinile sub fân. Sub ocrotirea fânului, începui să tai fundul 
putrezit şi după vreun sfert de oră izbutii să fac o 
deschizătură destul de mare, încât să-mi îngăduie să mă 
strecor prin ea. 

Isprava aceasta era mult mai dificilă decât şi-ar închipui 
cineva, întrucât covorul mă stânjenea necontenit, iar paznicul 
îmi arunca din când în când câte o privire. Din fericire, 
zgomotul pe care-l făcuse cuțitul nu fusese auzit, fiind 
înăbuşit de loviturile de copite ale cailor, de uruitul roţilor şi 
de hodorogeala căruţei. 

Aşteptai ca paznicul să se mai uite o dată la mine, mă 
vârâi sub fân şi mă strecurai prin deschizătură, cu picioarele 
înainte. Atinsei pământul cu picioarele şi mă simţii cu 
adevărat liber. 

Acum, trebuia să găsesc neapărat un cal. 

Ne aflam într-o câmpie, pe un drum foarte puţin umblat, 
după cât se părea. Departe, în dreapta şi în stânga, se zăreau 
păduri. Pe partea stângă călărea dervişul, iar în dreapta un 
tovarăş din bandă, aşa cum îmi închipuisem. Calul dervişului 
nu era prea arătos; oricum, însă, mai bun decât al celuilalt. 
Avea pielea frumoasă, o coamă bogată şi o coadă lungă, care 
atingea aproape pământul. Mersul îi era viguros şi sprinten, 
chiar dacă ar fi trebuit să ducă doi inşi în spinare! 

Gândul acesta începu să mă frământe. Mai întâi fusesem 

prizonierul dervişului şi acum urma să fie el prizonierul meu! 

Îmi pusei cuțitul între dinţi. Călărețul nu bănuia că 
izbutisem să mă eliberez. Călărea liniştit şi bine dispus pe 
lângă căruţă şi nu putea fi văzut de ceilalţi. Şedea bine înfipt 
în şa, întrucât calul fusese înşeuat după obiceiul turcesc; o 
lovitură în ceafă i-ar fi împins însă înainte partea superioara a 
corpului, silindu-l să-şi scoată picioarele din scări. Apoi, 
trebuia făcut să lase şaua liberă. Sărind pe cal, trebuia să mă 
ţin din răsputeri, ca să nu fiu azvârnlit. 

Din câţiva paşi iuți, ajunsei aproape de cal. In clipa 
următoare, sării pe crupa lui, îndărătul călăreţului. Animalul 
se opri zăpăcit câteva secunde. Folosii acest prilej, spre a 
trânti un pumn zdravăn în ceafa călăreţului şi a-l sili să-şi 
scoată picioarele din scări. Il înşfăcai apoi de beregată, îl 
împinsei dincolo ele şa şi mă aşezai în locul lui, fără să 
slăbesc strânsoarea. Din fericire, totul se întâmplă cât se 
poate de repede. Revenindu-şi din uluială, calul se ridică pe 
picioarele de dindărăt. Totuşi, avusei vreme să apuc hăţurile, 
stăpânind animalul şi mânându-l încet — fireşte, înapoi, spre 
direcţia din care venisem, iar nu în direcţia spre care mergea 
căruţa. 

Când ajunsei la o cotitură a drumului, aruncai o privire 
îndărăt. Căruţa îşi urma drumul; prin urmare „lovitura” mea 
nu fusese observată. Fără îndoială, mă ajutaseră mult 
scârţâitul zgomotos al roţilor, prin faptul că mă putusem 
strecura între căruţă şi al doilea paznic şi în sfârşit, nepăsarea 
acestuia, care nu se gândise nici o clipă să mă mai 
supravegheze. 

Tare aş fi vrut să mă bucur de zăpăceala, de care ştiam că 
vor fi cuprinși cei ce însoțeau căruţa, în clipa când vor băga 
de seamă că le-a dispărut prizonierul, împreună cu însuşi 
conducătorul lor! Din păcate, însă, era o dorinţă pe care nu 
mi-o puteam împlini şi la care trebuia să renunţ. 

Îmi aşezai prizonierul pe genunchi şi dând pinteni calului, 
pornii în galop. 

Ali Manach fusese atât de uimit de atacul meu, încât nici 
măcar nu strigase după ajutor. Nu-i vorbă, nici n-ar fi fost în 
stare să scoată vreun strigăt, fiindcă-l strânsesem de 
beregată. Acum, văzându-l tăcut şi nemişcat, mi se păru că-l 

sugrumasem. 

Calul galopa atât de bine, încât nu trebuia să mă tem că 
voi fi ajuns din urmă. Şi apoi, nu mă mai simţeam înfricoşat 
de o luptă, fiindcă aveam arme. Intr-adevăr, găsisem în 
cingătoarea lui Ali Manach două pistoale încărcate. 

In timpul mersului, îi scotocii buzunarele. Dădui de ceasul 
meu şi de punga cu bani. Greutatea pungii mă încredința că 
acum sunt mai mulţi bani decât avusesem eu în ea. Intr-un 
săculeţ ce atârna de şa, erau cartuşe şi ceva merinde. Aceste 
pregătiri dovedeau că urma să fiu, dus într-un loc îndepărtat. 

Trecui de pădure şi zării o câmpie, pe care se aflau culturi 
de porumb şi boschete de trandafiri. După câtva timp, mă 
uitai îndărăt şi văzui un călăreț, care venea în goană după 
mine. Imi spusei că trebuie să fie paznicul care călărea pe 
partea dreaptă. Fără îndoială, dispariţia noastră fusese 
observată şi paznicul se înapoiase, ca să ne caute. 

Deşi purta doi inşi în spinare, calul meu era tot atât de 
iute ca al său, aşa că n-aveam de ce să mă tem. lar când 
ajunsei pe o şosea, mă simţii în deplină siguranţă. 

Curând, cel ce mă urmărise îşi înfrâna calul şi dispăru. Mă 
oprii şi descălecai, ca să las calul sa se odihnească şi să mă 
ocup de derviş. Il aşezai pe pământ şi constatai că bătăile 
inimii îi sunt regulate, iar pulsul îi este normal. 

— Ali Manach, nu te preface! îi spusei. Ştiu că ţi-ai revenit 
în fire. Deschide ochii! 

Fireşte, mai întâi îşi pierduse cunoştinţa; dar după ce şi-o 
recăpătase, se hotărâse să se prefacă, spre a folosi vreun 
prilej de a fugi. In ciuda îndemnului meu, nu deschise ochii. 

— Bine, spusei. Vreau să mă încredinţez că eşti într- 
adevăr mort şi-ţi voi împlânta cuțitul ăsta în inimă. 

Scosei cuțitul. Dar în clipa când simţi vârful pe piept, Ali 
Manach deschise ochii îngrozit şi strigă: 

— Ah wai! Opreşte-te! Vrei să mă înjunghii? 

— Desigur că pe un om viu nu l-aş înjunghia bucuros. Dar 
unui mort, o împunsătură de cuţit nu-i mai poate face nici un 
rău. Dacă nu vrei să simţi tăişul, nu mă mai lăsa să cred că 
eşti mort! 

Temător, îşi trase picioarele sub corp şi se aşeză, aşa cum 
îl văzusem în chilia de la mănăstire. 

— la spune-mi, Ali Manach, unde voiai să mă duci? 

— Într-un loc sigur, răspunse. 

— N-ai vrea să mă lămureşti? Ce înţelegi prin asta? 

— Ba da, effendi. N-aveam de gând să te ucidem şi nici să 
te chinuim. Voiam să te ducem într-un loc de unde să nu poţi 
scăpa. Tata trebuie să câştige timp şi să ajungă cât mai 
departe, iar ţie ţi-am fi dat drumul, în schimbul preţului de 
răscumpărare. 

— Prin urmare, nu-mi nutreaţi gânduri rele! Şi cum îi 
spune locului-unde m-aţi fi dus? 

— Undeva, în munţi. 

— Nu cumva în vreun turn de pază? 

— Da. 

— Şi ai crezut, aşadar, că tatăl tău va putea să dispară 
mai uşor, dacă eu aş fi fost prizonierul vostru? 

— Da, effendi. 

— De ce? 

— Fiindcă ne-am închipuit că tu ai fi putut afla încotro s-a 
dus. 

— Ei, aş? Doar nu sunt atotştiutor! 

— Hagiul tău a povestit că te pricepi să descoperi orice 
urmă. 

— Hm! Cum aş fi dat de urmele tatălui tău, în Edirne? 

— Nu ştiu. 

— Ei bine. Ali Manach, trebuie să-ţi spun că i-am 
descoperit urma. Tatăl tău a trecut, împreună cu paznicul 
închisorii şi cu Manach el Barşa, de-a lungul râului Arda şi s-a 
îndreptat spre apus. Aveau doi cai albi şi unul negru. 

Pe chipul său se întipări frica. 

— Greşeşti! Da, greşeşti! se grăbi să spună. 

— Nu greşesc. Sper că în curând voi afla şi mai multe. 
Unde-i bileţelul pe care mi l-aţi luat? 

— Care bileţel? 

— Tu însuţi mi l-ai scos din buzunarul hainei! Cred că-l mai 
ai. 

— L-am aruncat. Nu era scris pe el nimic de seamă. 

— Dimpotrivă, mi se părea că bileţelul cuprindea lucruri 
importante. Poate că-l mai găsesc prin buzunarele tale. Stai 
să-l caut! 

Se ridică, prefăcându-se că vrea să-mi dea posibilitatea de 
a-i scotoci buzunarele, dar în clipa următoare se dădu cu un 
pas înapoi şi se repezi spre cal. Prevăzusem încercarea 
aceasta, aşa că-l înhăţai şi-l trântii la pământ, fără să-l las 
măcar să pună piciorul în scară. 

— Fii liniştit, dacă nu vrei să-ţi zbor creierii! îl ameninţai. 
Isteţimea ta o fi bună pentru Mănăstirea dănţuitorilor din 
Istambul, dar nu-i suficientă ca să te-ajute să-mi scapi mie! 

li scotocii buzunarele, fără să întâmpin vreo împotrivire, 
dar nu găsii nimic. Căutai şi în săculeţul atârnat de şa. 
Căzându-mi în săculeţ punga cu bani şi scoţând-o, văzui că 
are o sumedenie de monede de aur care nu-mi aparținuseră, 
iar printre ele se ivi bileţelul eu cele trei rânduri scrise într-un 
fel de dialect arab. 

Mulţumit că am dat de el, îl pusei în buzunar, cu gândul 
de a-l descifra mai târziu. Apoi, îi spusei: 

— Sper că rândurile acestea prezintă totuşi oarecare 
însemnătate. Desigur că ştii unde s-a dus tatăl tău! 

— Nu ştiu, effendi. 

— Convinge-mă. Altfel, nu te cred! 

— Atunci când am sosit în Edirne, nu l-am mai găsit! 

— Tot ai aflat unde s-a dus. În tot cazul, s-a îndreptat spre 
Iskenderieh, unde-l aşteaptă Hamd el Amasat, fratele lui şi 
unchiul tău. 

Şi tăcui, privindu-l cu coada ochiului. Aşa cum bănuisem, 
chipul lui exprima mulţumirea pentru faptul că nu ştiu unde s- 
a dus Barud el Amasat; prin urmare, plecase într-altă direcţie. 

— Poate, îmi răspunde; eu n-am de unde să ştiu. Ei şi 
acum, effendi, ce-ai de gând cu mine? 

— Cam ce crezi? 

— Că mă vei lăsa să plec. 

— Zău? Foarte frumos! Nu cumva ai dori să pleci călare? 

— Păi, calul e al meu! 

— Da, însă devine al meu, fiindcă şi tu eşti în mâna mea. 
Ţin să te asigur că nu te voi lăsa să fugi! 

— Bine, dar acum eşti liber şi eu nu ţi-am făcut nici un 
rău! 

— Chiar nici un rău? la gândeşte-te niţel. În primul rând, 
trebuie să mă însoţeşti la Edirne şi să-mi arăţi casa în care m- 

aţi prins şi m-aţi legat aseară. Sunt foarte curios să aflu cine 
locuieşte acolo. Fireşte, vom ruga şi pe cadiu să vină cu noi. 

— Effendi, să nu faci asta! Am auzit că eşti creştin şi ştiu 
că Isla Ben Marryam. Mântuitorul vostru, v-a poruncit: 
„lubeşte-ţi vrăjmaşul”! 

— Aşadar, recunoşti că-mi eşti duşman! 

— Tu mi-ai devenit duşman, nu eu te-am duşmănit. Sper 
că eşti un bun creştin şi vei da ascultare poruncii 
Dumnezeului vostru! 

— O voi asculta bucuros! 

— Atunci, de ce nu-mi dai drumul, effendi? 

— Tocmai fiindcă dau ascultare poruncii de care ai 
pomenit, Ali Manach. Te iubesc atât de mult, încât nu vreau 
să mă despart de tine! 

— iți baţi joc de mine! Uite, îţi plătesc un preţ de 
răscumpărare! 

— Eşti bogat? 

— Eu nu, dar tata se va îmbogăţi în curând. 

— Desigur că bogăţia lui e căpătată prin jafuri. Nu mă 
ating de astfel de bani! 

— Bine, atunci ţi-i restitui pe ai tăi! 

— Ai mei? Ţi-am dat eu vreun ban? 

— Nu, dar am trimis la Istambul pe solul acela să încaseze 
suma, pe care urma să ne-o plăteşti drept preţ al 
răscumpărării tale. Dacă-mi dai drumul, îţi primeşti banii 
îndată ce ni-i aduce. 

— O, Ali Manach ben Barud el Amasat! Ai dănţuit atât de 
mult la Istambul, încât ţi-ai pierdut inteligenţa! Solul vostru 
nu va primi nici un piastru. Numele pe care vi l-am pomenit 
nu există. lar persanul pe care l-o fi căutând solul nici n-a 
auzit de mine. 

— Effendi, prin urmare ne-ai înşelat?! Adică n-am fi primit 
nici un ban? 

— Nu. 

— În cazul ăsta, ai fi fost pierdut! 

— Ştiam. Dar aş fi fost pierdut, chiar dacă vi s-ar fi plătit 
banii. De altminteri, nici nu m-am temut prea tare de voi şi ca 
dovadă că am avut dreptate, uită-te: sunt liber! 

— Şi ai de gând să mă duci la Edirne ca prizonier? 

— Bineînţeles. 

— Atunci, înapoiază-mi banii pe care i-am pus în punga ta! 

— De ce? 

— Sunt ai mei şi am nevoie de ei. Trebuie să mănânc şi să 
beau chiar în închisoare! 

— Ai uitat că acolo ţi se dă totul, fără să plăteşti? Desigur, 
afară de dulciuri! Nu-i vorbă, însă, n-ar fi mare lucru dacă ar 
flămânzi odată şi un dănţuitor! 

— Aşadar îmi furi banii? 

— Nu. Priveşte-mă! In timp ce am căutat să mă smulg din 
mâinile voastre, mi-aţi rupt hainele. Trebuie să-mi cumpăr 
altele. Fiindcă tu eşti vinovatul, îmi pot însuşi banii tăi, fără să 
comit un furt. Cu toate astea, nu mi-i voi opri, ci-i voi preda 
cadiului. Oare e îngăduit unui dănţuitor să aibă bani? 
Credeam că tot ce primeşte aparţine „Ordinului”. 

— Nu mai sunt dănţuitor. Am fost doar pentru câtva timp 
în mănăstire. 

— În tot cazul, în „interes de afaceri”! În sfârşit, asta nu 
mă priveşte. Hai să plecăm! intinde mâinile! 

Scosei o funie, pe care o găsisem în săculeţul atârnat de 
şa. 

— Ce vrei să faci, effendi? mă întrebă, speriat. 

— Te voi lega cu mâinile de scara şeii! 

— N-ai voie! Tu eşti creştin şi eu sunt un credincios al 
Profetului. Nu eşti khawas. N-ai dreptul să te porţi cu mine în 
felul acesta! 

— Nu te împotrivi zadarnic. Ali Manach. O singură lovitură 
de pumn în cap şi iar îţi pierzi cunoştinţa, dacă nu întinzi 
numaidecât mâinile. Nu-ţi îngădui să mă înveţi cum să mă 
port cu tine! 

Amenințarea îl îmblânzi. Acest presupus derviş păşea 
lipsit de orice putere şi curaj. Îmi întinse mâinile şi i le legai. Îl 
aşezai de-a curmezişul calului, legând bine funia de scara şeii 
şi încâlceai. 

— Şi calul cui rămâne? mă întrebă. 

— II predau tot cadiului. Haide! 

Pornirăm. Nu crezusem că mă voi înapoia atât de curând 
la Edirne, teafăr şi nevătămat. 

Ajunserăm curând în şoseaua principală, care ducea spre 

faimosul caravanserai al lui Mustafa Paşa. Întâlnirăm o 
sumedenie de călători, care ne priviră miraţi, dar fără să-şi 
dea osteneala să se apropie de noi şi să ne vorbească. 

Pe măsură ce ne apropiam de oraş, şoseaua devenea mai 
animată. Când ajunserăm într-una din străzile mărginaşe, 
Zării doi khavaşii. După ce le dădui oarecare lămuriri, le cerui 
să mă însoţească şi mă ascultară. Voiam să mă duc mai întâi 
la Hulam, ca să-mi liniştesc prietenii. 

După ce am străbătut alte câteva străzi, întâlnii printre 
trecători un bărbat care, zărindu-l pe Ali Manach, se opri 
înspăimântat şi-şi continuă apoi drumul cu paşi repezi. 

Mi-am zis că n-ar fi rău să trimit după el pe unul din 
khavaşi, ca să-l aresteze, dar mi-am dat seama că nu se cade 
să provoc arestarea unui om, doar pe temeiul bănuielii că are 
vreo legătură cu prizonierul meu. Inainte de orice, trebuia să- 
mi aduc aminte că sunt creştin şi mă aflu într-o ţară 
mahomedană. 

Sosind în faţa casei lui Hulam, bătui la poartă. Paznicul se 
uită prin ferestruică şi scoase un strigăt de bucurie, când mă 
văzu. 

— Hamuulillah! Tu eşti, effendi? 

— Da. Deschide, Malhem. 

— Acum, acum! Am fost tare îngrijoraţi, fiindcă ne-am 
temut că ţi s-a întâmplat o nenorocire. Dar acum, nu mai 
suntem îngrijoraţi. Bine că a trecut! 

— Unde-i Hagi Halef Omar? 

— In selamlâc. S-au adunat cu toţii acolo, mâhniţi de 
dispariţia ta. 

— Alargha — ia staţi! strigă unul din khavaşii. Nu cumva 
eşti Kara Ben Nemsi, effendi? 

— Da, aşa mă numesc! 

— Peh ne giizel — ce bine-mi pare! Atunci, am câştigat cei 
trei sute de piaştri! 

— Nu te înţeleg. 

— Am fost trimişi să te căutăm şi ni s-a făgăduit că, dacă 
dăm de urma ta, vom primi suma asta. 

— Hm, de fapt eu v-am găsit pe voi! Dar vă veţi primi 
banii. Urmaţi-mă! 

Trei sute de piaştri înseamnă aproximativ şaizeci de 

mărci. Prin urmare, la suma aceasta fusesem prețuit! Eram 
îndreptăţit să mă mândresc. Paznicul deschise larg poarta. 
Când zări pe derviş, pe care nu-l văzuse încă, rămase uimit. 
Îndată ce se auziră în curte tropotul cailor, ieşiră în grabă toţi 
cei strânşi în selamlăc. $ 

În fruntea lor era micul meu Halef Omar. În ciuda 
necontenitei  seriozităţi şi  încetinelii musulmane, sări 
nebuneşte pe o sumedenie de trepte şi alergă să mă 
întâmpine, scuturându-mi mâna şi bucurându-se: 

— Allah 'I Allah! Tu eşti? Nu mă înşel, sidi? 

— Eu, eu sunt, dragul meu Halef. Lasă-mă să descalec! 

— Ai venit călare? Ai fost afară din oraş? 

— Da. Am avut multe ghinioane şi necazuri, dar la urmă 
tot mi-a surâs norocul. 

Şi ceilalţi îşi manifestară bucuria. Printre strigătele de 
bucurie, auzii însă şi unul de mirare din gura lui Isla. 

— Effendi, ce-i asta? mă întrebă. Pe cine ai adus? Păi ăsta- 
i Ali Manach, dănţuitorul! 

Până acum se uitaseră cu toţii la mine, fără să se 
sinchisească de prizonierul meu. Cuvintele lui Isla le atrăsese 
atenţia asupra celui pe care-l legasem, ca să nu fugă. 

— Ali Manach? Fiul fugarului? întrebă Hulam. 

— Da, răspunsei. E prizonierul meu. Haideţi în casă! Am să 
vă povestesc prin câte am trecut! 

Ne duserăm spre selamlăc, luând şi pe derviş cu noi. Dar 
în clipa când ne aşezarăm pe perne, se deschise uşa şi apăru 
cadiul, care se arătă bucuros şi uimit că mă vede. 

— Effendi, trăieşti? Te-ai înapoiat? mă întrebă. Slavă lui 
Allah! Cu toate că am trimis câţiva inşi în căutarea ta, te-am 
crezut pierdut! Unde ai fost până acum? 

— la loc şi vei afla îndată! 

— Sunt nerăbdător să te ascult. Nu-ţi poţi închipui cât de 
mult mă bucur că nu ţi s-a întâmplat nici un rău! 

Prizonierul se ghemuise într-un colţ, iar Halef se aşezase 
lângă el. Micul hagiu ştia ce are de făcut, fără să-i mai spun. 

Istorisii toată păţania şi fui întrerupt, fireşte, de mai multe 
ori, înainte de a sfârşi. Urmară o sumedenie de întrebări, iar 
după lămuririle mele, nenumărate strigăte de uimire. Singurul 
care stătuse liniştit tot timpul fusese Halef. Deodată, îl auzii: 

— Şi acum, potoliţi-vă! Ne ajunge atâta vorbărie; să 
trecem la fapte! 

Cadiul îi aruncă o privire dojenitoare, dar se stăpâni şi-l 
întrebă calm: 

— Cam ce crezi că ar trebui sa facem? 

— Să-l interogăm numaidecât pe acest Ali Manach, să 
cercetăm casa în care a fost atacat sidi al meu şi să trimitem 
câţiva oameni în urmărirea căruţei ce se îndreaptă spre 
munţi! 

— Ai dreptate! îl voi interoga în închisoare pe acest fiu al 
fugarului. 

— De ce nu acum, aici? întrebai. Aş ţine mult de tot să 
pornim cât mai repede în urmărirea tatălui lui Ali, întrucât am 
pierdut un timp foarte preţios până acum. De aceea ar fi 
foarte indicat să-i auzim răspunsurile. 

— Bine, îţi voi satisface dorinţa! 

Cu aerul cel mai demn şi mai serios, cadiul îl întrebă pe 


prizonier: 
— Te numeşti Ali Manach ben Barud el Amasat? 
— Da. 
— Prin urmare, tatăl tău se numeşte Barud el Amasat? 
— Da. 


— El e acela care a evadat din închisoare? 

— Nu ştiu nimic despre asta! 

— Incerci să tăgăduieşti? Voi pune să fii bătut la tălpi! 
Cunoşti pe fostul încasator de impozite Manach el Barşa? 

— Nu. 

— Ţi-ai trimis oamenii să ademenească aseară pe acest 
effendi într-o casă, unde l-aţi legat? 

— Nu. 

— Câine, nu minţi! A povestit-o adineauri effendi! 

— Greşeşte. 

— Dar l-ai legat şi l-ai dus afară din oraş, într-o căruţă! 

— Nici asta nu-i adevărat. Mergeam călare pe stradă şi am 
întâlnit nişte inşi, cu o căruţă. In timp ce vorbeam eu 
kiradşiul, am primit o lovitură în ceafă. Mi-am pierdut 
cunoştinţa; iar când mi-am venit în fire, am văzut că sunt 
prizonierul acestui om, căruia nu i-am făcut nici un rău. 

— Termină cu minciunile! Să ştii că în felul ăsta îţi vei 

înrăutăţi situaţia, mă auzi? Ştim că eşti un „Nassr”! 

— Habar n-am ce-i „Nassr”! 

— Ai vorbit doar despre asta cu effendi în Mănăstirea 
dânţuitorilor! 

— N-am fost niciodată într-o asemenea mănăstire! 

Ali credea că va scăpa, dacă va tăgădui orice învinuire. De 
aceea, cadiul îi răspunse mânios: 

— Îți jur pe Allah că vei fi bătut la tălpi, dacă nu încetezi să 
ne ascunzi adevărul! Sau eşti cumva şi tu supus al 
Inglistanului, ca tatăl tău? 

— N-am nici un tată care-i supus al Inglistanului. Cred că 
Barud el Amasat de care vorbiţi e cu totul altcineva, care 
poartă fără nici un drept numele tatălui meu. 

— Dacă nu eşti derviş, ce eşti? 

— Sunt un şaijad es semek! şi mă aflu într-o călătorie. 

— De unde vii şi încotro te duci? 

— Vin de la Inada şi mă îndrept spre mare. 

— Spre ce localitate? 

— Mă duc la Sofia, unde am nişte rude. N-am stat nici un 
ceas măcar la Edirne. Am sosit noaptea şi am străbătut doar 
oraşul, ca să ies şi să-mi văd de drum. In acest timp, am 
întâlnit căruţa. 

— Nu eşti pescar, ci mincinos. Poţi dovedi că locuieşti la 
Inada? 

— Trimite pe cineva acolo şi te vei convinge că nu mint. 

Îndrăzneala aceasta era aproape să-l scoată din sărite pe 
cadiu. Se întoarse spre Isla şi-l întrebă: 

— Isla Ben Maflei, ai văzut într-adevăr pe omul acesta în 
mănăstirea dănţuitorilor din Istambul? 

— Da, răspunse cel întrebat. El e. Jur pe barba Profetului şi 
pe bărbiile strămoşilor mei! 

— Şi tu, Kara Ben Nemsi effendi, l-ai văzut în aceeaşi 
mănăstire? 

— Da, răspunsei. Am şi vorbit cu el! 

— Şi susţii că el e dervişul acela? 

— El este. De altfel, mi-a mărturisit-o aseară şi azi, deşi nu 
mai era nevoie s-o facă. Crede că va izbuti să scape, minţind 
şi făgăduind. 


1 Pescar. 

— În felul acesta nu va reuşi decât să se înfunde mai rău. 
Şi cum îi putem dovedi că aveţi dreptate? 

Teribilă întrebare! 

— Păi nu-i de datoria lui să facă dovada că nu avem 
dreptate? răspunsei eu. 

— Aşa e! Dar în cazul ăsta, trebuie să trimit pe cineva la 
Inada! 

— Îmi îngădui să pun şi eu o întrebare? 

— Vorbeşte! 

— Ai văzut biletul pe care l-am găsit ieri în grajdul 
hotelierului bulgar? 

— Da, effendi. 

— L-ai putea recunoaşte? 

— Desigur! 

— Asta e? 

Scosei biletul şi-l întinsei cadiului. Uitându-se bine la el, 
judecătorul îmi spuse: 

— II recunosc. Dar de ce mă întrebi? 

— Vei afla îndată! Hagi Halef Omar, îmi cunoşti punga cu 
bani? 

— Tot atât de bine cum o ştiu pe a mea, răspunse Halef. 

— Asta e? 

— Da. 

Acum eram sigur că-l voi demasca pe derviş. Mă întorsei 
spre el şi-l întrebai: 

— Ali Manach, spune-mi: cui aparţin banii de aur care se 
găsesc în pungă? 

— Sunt ai me... adică sunt în tot cazul ai tăi, dacă punga e 
într-adevăr a ta, răspunse. 

Era să se dea de gol, dar îşi revenise repede. 

— Aşadar, n-ai nici o pretenţie asupra banilor! 

— Ce mă privesc pe mine banii tăi? 

Cadiul clătină din cap. 

— Effendi, spuse, dacă nu-l pot prinde eu, ţie îţi va fi cu 
atât, mai greu! Voi porunci să fie închis şi-l voi sili să se 
cuminţească! 

— Nu putem aştepta până se va hotărî el să renunţe la 
minciuni şi făgăduieli. Să-l ducem la casa în care am fost 
atacat! Cei din casă vor trebui să recunoască, sper, că el este 

acela pe care-l ştim! 

— Ai dreptate. Îi vom închide pe toţi. Ali Manach, pe ce 
stradă e casa? 

— N-o cunosc, răspunse cel întrebat. N-am fost niciodată 
în Edirne! 

— Minciunile lui sunt din ce în ce mai grosolane! Effendi, 
n-ai fi în stare să nimereşti singur casa? 

— Ba da. M-am uitat bine la ea. 

— Atunci, să pornim. Voi trimite după câţiva khavaşi şi vai 
aresta pe toţi cei găsiţi în casă. Dar prietenul tău, Hulam, a 
făgăduit o răsplată de trei sute de piaştri. Cei doi te-au găsit. 
Îşi vor primi banii, effendi? 

— Da. Le plătesc imediat suma ce li se cuvine. 

Scosei punga. Dar Hulam mă prinse de braţ, spunându-mi 
cu un aer supărat: 

— Opreşte-te, effendi! Eşti oaspetele casei mele. Vrei să 
mă împiedici de a-mi respecta făgăduiala şi să mă faci de 
ruşine? 

Imi dădui seama că nu se cade să-l jignesc, aşa că-l lăsai 
să-şi scoată punga cu bani. Dar în clipa în care Hulam îşi vâra 
mâna în pungă, ca să răsplătească pe khavaşi, spre 
neţărmurita bucurie şi nerăbdare a poliţiştilor, cadiul făcu un 
semn. 

— Stai, îi spuse. Sunt conducătorul poliţiei din Edirne. 
Recunoaşte sincer, effendi, dacă te-au găsit? 

Fiindcă nu doream să-l lipsesc pe cei doi inşi de răsplata 
pe care abia o aşteptau, răspunsei: 

— Da, ei m-au descoperit. 

— Cuvintele tale sunt înțelepte. Dar spune-mi, te rog: te- 
ar fi putut descoperi, dacă i-aş fi ţinut aici, în loc să-l trimit să 
te caute? | 

— Hm! In cazul ăsta nu m-ar fi putut descoperi! 

— Prin urmare, cui trebuie să mulţumeşti că te-au găsit? 

Eram silit să mă supun logicii lui. Şi apoi, era în interesul 
nostru să nu-l supăr; de aceea, îi răspunsei, ca să-l fac pe 
plac: 

— Ţie, dacă stăm şi judecăm bine! 

Dădu prietenos din cap şi mă întrebă: 

— Aşadar, cui se cuvin cei trei sute de piaştri? 

— Numai ţie! 

— Atunci, să mi-i plătească Hulam! Nu se cade să 
nedreptăţim pe nimeni. Şi cadiul e dator să-şi apere 
drepturile! 

Îşi primi suma şi o puse în buzunar. Pe chipurile celor doi 
khavaşi se zugrăvi o decepţie din cale-afară de amară. Mă 
strecura! neobservat în apropierea lor, scosei două monede 
de aur din pungă şi dădui fiecăruia câte una. li răsplătii pe 
furiş, întrucât mă temeam că, dacă m-ar fi văzut, cadiul ar fi 
cerut iar să se recunoască „dreptul fiecăruia”, după părerea 
lui. 

Khavaşii se arătară fericiţi pe urma darului neaşteptat. 

Când ieşirăm din selamlăc, judecătorul îmi făcu un semn 
să vin lângă el. Eram tare curios să ştiu ce taină vrea să-mi 
mărturisească. 

— Effendi, îmi spuse, eşti intr-adevăr sigur că prizonierul e 
dervişul din Istambul? 

— Foarte sigur! răspunsei. 

— A fost de faţă, când te-au prins netrebnicii aceia? 

— Da. M-am şi tocmit cu el asupra preţului de 
răscumpărare pe care urma să-l plătesc. 

— Şi tot el e acela care ţi-a luat ceea ce aveai în 
buzunare? 

— Da. 

— Şi punga cu bani? 

— Da, răspunse. a 

Începui să bănuiesc gândurile care îl frământau. În timp 
ce-mi istorisisem păţania, pomenisem cu toată sinceritatea 
despre suma pe care o găsisem în pungă, în afară de banii 
mei. Cadiul voia să confişte banii ăştia! Cu tonul cel mai 
prietenos cu putinţă, mă întrebă: 

— A avut azi punga în buzunar? 

— Da. Am găsit-o şi i-am luat-o. 

— Şi ai văzut că sunt în ea mai mulţi bani decât lăsaseşi? 

— Erau într-adevăr nişte monede de aur, pe care nu le 
pusesem în pungă! 

— Atunci, vei recunoaşte că nu-ţi aparţin? 

— Ah! Dar cui? 

— Lui, effendi! 

— Nu prea cred. Ce rost avea să-şi pună banii în punga 
mea? 

— Fiindcă i-a plăcut mai mult punga ta. Nu mă îndoiesc, 
effendi, că ştii: nimeni nu trebuie să păstreze ceea ce nu-i al 
său! 

— Ai dreptate. Dar îţi închipui că am păstrat ceva ce nu-mi 
aparține? 

— Fireşte. Monezile de aur pe care le-a pus Ali în pungă. 

— Wallahi! Păi n-ai auzit cum tăgăduieşte că a pus vreun 
ban în punga mea? 

— Minte! 

— Trebuie dovedit lucrul acesta. Nu ştiu nimic despre 
bani. 

— Bine, dar ai spus tu însuţi adineauri că i-ai găsit! 

— Recunosc. Insă nimeni nu poate spune cum au ajuns 
acolo. Şi fiindcă se află în punga mea, sunt ai mei. 

— Nu pot fi de acord cu tine. Trebuie să-i înmânezi 
autorităţii, ca să-i predea proprietarului lor. 

— Spune-mi mai întâi: cui aparţine apa care plouă 
noaptea în curtea ta? 

— De ce mă întrebi? 

— Oare autoritatea o ia şi o dă înapoi stăpânului ei? A 
plouat peste noapte cu bani în punga mea. Ceea ce am găsit 
în pungă e al meu, fiindcă stăpânul banilor a renunţat la ei. 

— Ştiu că eşti francon şi îmi dau seama că nu cunoşti 
legile ţării. 

— Se poate; de aceea, mă conduc după ale mele. Cadiule, 
păstrez banii! Nu ţi-i dau! 

Cu aceste cuvinte, mă îndepărtai de el şi acesta nu 
încercă să mă înduplece. Nu mă gândeam deloc să păstrez 
pentru mine aceşti bani; dar voiam să-i folosesc mai bine, 
decât lăsându-i să alunece în buzunarul fără fund al acestui 
slujbaş. 

Pornirăm. Khavaşi primiră porunca să ne urmeze de 
departe, ca să nu atragem atenţia. 

Ajunserăm la colţul, unde ne întâlnisem noaptea trecută 
cu bărbatul acela plecat, chipurile, să găsească un medic. ŞI 
Hulam şi-l aminti. De aici încolo, trebuia să-i călăuzesc eu pe 
ceilalţi. Am reuşit să nimeresc lesne casa. Băturăm în uşă, dar 

nu se ivi nimeni să ne deschidă. 

— Se tem! spuse cadiul. Ne-au zărit şi s-au ascuns! 

— Nu cred, răspunsei. Am întâlnit pe unul dintre ei pe 
stradă, în timp ce mă înapoiam cu Ali Manach. Şi-o fi dat 
seama că li s-a năruit planul, aşa că şi-a prevenit numaidecât 
tovarăşii şi au fugit cu toţii. 

— Să pătrundem cu forţa! 

In jurul nostru se adunară trecătorii şi ne priviră curioşi. 
Cadiul puse un khawas să-i îndepărteze şi uşa fu deschisă în 
câteva clipe. Recunoscui îndată gangul. Poliţiştii se 
împrăştiară repede în toate încăperile, dar nu găsiră pe 
nimeni. Diferite semne mărturiseau că locuitorii casei fugiseră 
grăbiţi. 

Mă dusei în odaia în care zăcusem legat. Când mă înapoiai 
în curte, văzui că judecătorul ia un nou interogatoriu lui Ali 
Manach; dar acesta îl înfrunta cu şi mai multă îndrăzneală, 
fiindcă scăpase de teama că va fi trădat de locuitorii casei. 
Am fost nevoit să repet ceea ce istorisisem şi să arăt locul în 
care stătuse Ali lângă mine. Indicai şi locul din curte unde-mă 
apărasem împotriva celor care mă atacaseră. 

— Şi tot mai susţii că nu cunoşti casa asta? îl întrebă 
cadiul. 

— N-o cunosc, răspunse. 

— N-ai fost niciodată aici? 

— Niciodată, în viaţa mea! 

Judecătorul se întoarse spre mine: A 

— Nimeni nu poate tăgădui în felul ăsta, effendi! Incep să 
cred că greşeşti într-adevăr! 

— Atunci, greşeşte şi Isla, care l-a văzut în Istambul. 

— Nu-i cu neputinţă! Mulţi inşi se aseamănă. Pescarul 
acesta din Inada poate fi cu totul nevinovat! 

— Vrei să vii puţin la o parte, cadiule? 

— De ce? 

— Vreau să-ţi spun ceva, fără să ne audă nimeni. 

Săltă din umeri şi răspunse: 

— Oamenii aceştia pot să audă tot ce vrei să-mi spui, 
effendi! 

— Vrei neapărat să audă nişte cuvinte, care vor suna 
neplăcut? 

Se gândi puţin şi spuse pe un ton foarte aspru: 

— Nu te vei încumeta să rosteşti un singur cuvânt, pe 
oare n-aş vrea să-l aud. Totuşi, voi fi bun cu tine şi-ţi voi 
îndeplini dorinţa. Vino şi vorbeşte-mi! 

Se îndepărtă cu câţiva paşi, şi-l urmai. 

— Din ce pricină îmi vorbeşti acum cu totul altfel decât 
înainte, cadiule? îl întrebai. Cum se face că ai început deodată 
să crezi în nevinovăția acestui om, cu toate că abia adineauri 
păreai atât de încredinţat de vinovăția lui? 

— Mi-am dat seama că greşeşti. 

— Nu, îi spusei. Ţi-ai dat seama că nu eu mă înşel, ci tu 
însuţi. 

— Nu te înţeleg. 

— Te voi lămuri îndată. Credeai ca vei putea pune mâna 
pe bani. Dar fiindcă ai văzut că nu izbuteşti, te-ai răzgândit, 
hotărându-te să-l consideri nevinovat pe acest răufăcător. 

— Effendi! 

— Cadiule! 

Se uită furios la mine, spunându-mi: 

— Ştii că pentru insula asta pot porunci să fii arestat? 

— Cred că vei renunţa la o asemenea ispravă! Sunt un 
oaspete al acestei ţări şi al stăpânului ei. N-ai nici o putere 
asupră-mi. Te încredinţez că Ali Manach va recunoaşte totul, 
dacă îl vei face să se sperie că va primi loviturile la tălpi. Nu-i 
de datoria mea să te învăţ să-ţi îndeplineşti datoria, dar aş 
ţine mult să pot istorisi acasă, în Germanistan, că judecătorii 
marelui sultan sunt slujbaşi cinstiţi şi drepţi. 

— ţi voi dovedi îndată că aşa suntem! 

Se îndreptă spre prizonier şi-l întrebă: 

— Cunoşti pe hotelierul Doxati din oraşul nostru? 

Cel întrebat se învineţi şi răspunse pe un ton foarte 
tulburat: 

— Nu. Doar n-am mai fost niciodată în Edirne! 

— Şi nici el nu te cunoaşte pe tine? 

— Păi, dacă nu m-a văzut, de unde să mă cunoască? 

— Minte, intervenii. Nu-ţi dai seama că-şi bate joc de noi, 
cadiule? Cer să fie adus Doxati, ca să-l recunoască şi — staţi! 
înapoi, pentru numele lui Dumnezeu! 

Ne aflam în curte şi fără să vreau, îmi aruncasem privirea 

spre etajele care o înconjurau. Când mă uitai spre nişte 
balcoane cu zăbrele de lemn, văzui două ţevi de arme 
îndreptate asupra noastră; una aţintită spre mine, iar cealaltă 
spre prizonier, după cât mi se păru. Sării repede în lături şi 
alergai să mă adăpostesc în gang. In clipa următoare, trosniră 
două împuşcături şi izbucni un strigăt de durere. 

— Allah ia Allah! Ma una! Dumnezeule, ajutor. 
Dumnezeule! 

Strigătul fusese scos de unul din khavaşi, care se 
aruncase îngrozit lângă celălalt, prăbuşit în sânge. 

Fără îndoială, una din împuşcături îmi fusese destinată şi 
dacă aş fi zăbovit o singură clipă, m-ar fi nimerit. Glontele 
pornise şi întrucât sărisem în lături, străpunsese capul 
khavasului ce se afla îndărătul meu. 

Al doilea glonte însă nu-şi greşise ţinta: Al Manach fusese 
ucis şi zăcea ţeapăn pe pământ. 

După o clipă, mă întorsei în curte. Zării în grabă o scară 
îngustă de lemn, ce ducea spre etajul din balconul căruia se 
trăseseră gloanţele. Mă repezii spre ea. 

— Înainte, sidi! Te urmez! 

Era glasul micului şi viteazului meu hagiu, care nu voia să 
înfrunt singur primejdia. Urcai iute câteva trepte şi ajunsei 
într-un coridor îngust. Simţii mirosul pulberii, dar nu văzui nici 
un om, deşi scotocii toate încăperile împreună cu Halef. Imi 
frământai mintea, dar nu izbuteam să aflu cum dispăruseră 
cei doi vrăjmaşi necunoscuţi. 

Deodată, auzii paşi într-o parte a etajului; desigur, acolo 
se furişaseră ticăloşii! Văzând un perete de scânduri, mă 
apropiai uşor de el şi mă uitai printr-o găurică. Nu mă 
înşelasem! Doi bărbaţi, dintre care unul ţinea în mână o armă 
lungă, turcească, săriseră în curtea vecină. 

Fugii în gang şi strigai celor de jos: 

— Alergaţi în stradă! Repede, cadiule! Ucigaşii dispar prin 
casa vecină! 

— E cu neputinţă! răspunse cadiul. 

— l-am văzut, nu înţelegi? Repede, repede! 

Se întoarse spre khavaşi şi-i îndemnă pe un ton liniştit: 

— Duceţi-vă şi vedeţi dacă are dreptate! 

Doi dintre ei porniră agale. La urma urmelor, mi-era 

totuna dacă ucigaşii vor fugi sau nu. Coborâi în curte şi 
judecătorul mă întrebă: 

— Effendi, eşti hekim? 

Orientul socoteşte pe orice francon doctor sau grădinar, 
aşa că înțeleptul judecător era credincios acestei păreri. 

— Da, răspunsei, ca să curm orice lămuriri. 

— Atunci, uită-te bine la ăştia doi şi spune-mi dacă sunt 
într-adevăr morţi! 

Asupra morţii lui Ali Manach nu mai încăpea nici o 
îndoială. Glontele îi pătrunsese printr-o tâmplă şi-i ieşise prin 
cealaltă. Polițistul fusese nimerit în frunte, dar mai trăia; 
fireşte, însă, că era în agonie şi după câteva minute urma să 
închidă şi el ochii pentru totdeauna. 

— Tată, tată! se jelea celălalt khawas, care se trântise 
lângă el. 

— Ce te văicăreşti?! îi spuse cadiul. E kismetul lui! Aşa i-a 
fost scris în carte. Allah ştie ce face! 

Cei doi, care se duseseră agale să se încredinţeze de fuga 
ucigaşilor, se înapoiară. 

— Ei, a avut dreptate effendi? îi întrebă cadiul. 

— Da. 

— Aţi văzut pe ucigaşi? 

— l-am văzut. 

— De ce nu i-aţi prins? 

— Erau prea departe. 

— Şi de ce n-aţi alergat după ei? 

— Fiindcă nu ne-ai poruncit. Ne-ai dat numai ordin să ne 
încredinţăm dacă acest effendi are dreptate. 

— Sunteţi nişte câini leneşi! Fugiţi cu toţii după ei şi 
căutaţi să-i prindeţi! 

Khavaşii porniră grăbiţi, dar eram convins că, îndată ce se 
vor îndepărta puţin, îşi vor încetini goana. 

— Allah akbar — Mare-i Dumnezeu! mormăi Halef, în sine 
însuşi. Câinii au vrut să te omoare, sidi şi acum au scăpat! 

— Lasă-i, dragul meu Halef! Aici nu merită să faci nici 
măcar un pas! 

— Dar dacă te-ar fi nimerit glontele? 

— Ar fi fost pierduţi, fiindcă n-ar fi scăpat de tine! 

Cadiul, care se îngrijise până acum de cele două cadavre, 

spuse: 

— De ce crezi că l-au omorât pe Ali, effendi? 

— Se temeau că-i va trăda. Nu avea o fire curajoasă, aşa 
că am fi putut afla totul de la el. 

— Vrei să zici că şi-a primit răsplata. Dar pe celălalt de ce 
l-au împuşcat? 

— N-aveau de gând să-l omoare pe el, ci pe mine. Am 
scăpat, însă, fiindcă am sărit la timp într-o parte şi l-au 
nimerit pe el, care se afla în spatele meu. 

— Aşadar, pe tine au vrut să se răzbune? 

— Desigur. Ce măsuri iei în privinţa cadavrelor? 

— Nu mă privesc. Prizonierul tău a avut soarta ce i se 
cuvenea. Voi porunci să fie îngropat. Asta-i tot ce pot face. 
Calul sau e la Hulam, nu-i aşa? Voi trimite pe cineva să-l ia. 

— Şi pe tatăl lui îl lăsăm liber? 

— Vrei să-l mai urmăreşti, effendi? 

— Desigur. 

— Când? 

— Nu mai ai nevoie de mine? 

— Nu. Poţi pleca. 

— Bine. Pornim peste două ore. 

— Allah, să vă ajute să-l prindeţi! 

— Da, să ne ajute Allah; dar tot nu renunţ la ajutorul tău. 

— Să vă ajut? Cum? Lămureşte-mă. 

— Nu mi-ai făgăduit că-mi vei da un ordin de arestare şi ţ 

— Da. Trebuiau să aştepte în zori la poarta lui Hulam. Dar 
înainte de ivirea dimineţii, am aflat ce ai păţit. Ai nevoie de 
toţi şase? 

— Nu, îmi ajung trei. 

— Bine. Peste două ore vor fi aici. Dar îţi vei respecta 
cuvântul pe care mi l-ai dat? 

— Intocmai cum ţi-l vei respecta şi tu pe al tău. 

— Atunci, drum bun! Să te ajute Allah să pleci teafăr şi 
nevătămat în patria ta! 

Şi plecă. De când mă împotrivisem să-i dau banii, se 
schimbase cu desăvârşire. Şi khavaşii plecară, în afară de fiul 
celui ucis, care îngenunche, plângând, lângă cadavru, îmi 
scosei punga, numărai banii care aparținuseră lui Ali Manach, 
şi-i dădui poliţistului îndurerat. Cu toate că era peste măsură 

de mâhnit, se uită uimit la mine şi mă întrebă: 

— Ăştia-s pentru mine, effendi? 

— Da, ai tăi sunt, ca să ai pentru cheltuielile de 
înmormântare. Dar să nu vorbeşti cadiului despre ei! 

— Îţi mulţumesc, domnule! Bunătatea ta îmi toarnă 
balsam în rana cu care m-a năpăstuit Allah. Tatăl meu a 
trebuit să-i asculte chemarea. Acum voi putea să-i pun pe 
mormânt o piatră cu un turban, pentru ca toţi cei care vin în 
cimitir să vadă că acolo e îngropat un fiu credincios al 
Profetului. 

În felul acesta înlesnisem eu, un creştin, înălţarea unei 
pietre pe mormântul unui musulman. Desigur ca folosisem 
mai bine banii dănţuitorului decât dacă i-aş fi înmânat 
judecătorului. 

Înainte de a ajunge la locuinţa lui Hulam, întâlnirăm doi 
khavaşi, care luaseră calul lui Ali Manach. Prin urmare, se 
întâmplase ceea ce crezusem cu neputinţă cu o seară înainte. 
Întrebasem: „Ali Manach nu trebuia pedepsit?”. Justiţia nu-l 
căutase prin Istambul. Nimerise singur în mâinile ei. Din 
pricina acestei întâmplări, ne pierdusem toată dimineaţa. 
Acum trebuia să recuperăm, mişcându-ne cu mai multă 
repeziciune. 

Ţinurăm sfat. Mai întâi, Hulam voi să ştie cam ce fel de 
oameni fuseseră cei care locuiseră în casa unde-şi găsise 
moartea Ali Manach. Bănuia că sunt membri ai bandei 
„Nassr” din Constantinopol. Această bănuială era probabil 
întemeiată. 

Eu îi consideram un fel de inşi, pe care locuitorii peninsulei 
îi numesc „munteni”. 

Gândindu-mă că a venit vremea să descifrez biletul, îl 
scosei din buzunar. 

— Ştii să-l citeşti, effendi? mă întrebă Isla. 

Cu toată străduinţa, văzui că nu izbutesc şi răspunsei 
negativ. Biletul trecu pe rând dintr-o mână într-alta, dar 
nimeni nu fu în stare să înţeleagă cele câteva rânduri, deşi 
literele erau scrise destul de limpede. 

Silabisii cuvintele, dar în zadar! Atunci, micul meu hagiu 
Halef se dovedi mai deştept decât noi toţi. 

— Effendi, mă întrebă, de la cine o fi biletul? 

— Cred că e scris de Hamd el Amasat. 

— In cazul ăsta, e un limbaj secret, fiindcă un om ca el are 
tot interesul să nu i se cunoască isprăvile şi planurile. 

— Hm! S-ar putea să ai dreptate. Hamd el Amasat s-o fi 
gândit că biletul ar putea cădea în mâini străine. Nu-i un 
limbaj secret, dar după cât se pare silabele sunt dispuse într- 
un fel anumit. „Sa ila ni”; nu înţeleg ce-i asta. „Al” e un 
cuvânt; „nach” nu-i un cuvânt oriental, dar dacă-i citit invers 
dă „chan”! 

— Poate că totul e scris invers! spuse Hulam. Ai citit „ila”. 
Invers se citeşte „Ali”. 

— Aşa e! răspunsei. E un nume şi în acelaşi timp un 
cuvânt sârbesc, care înseamnă „dar”. „Ni” dă invers „în”. E 
un cuvânt românesc. 

— la citeşte toate rândurile de la stânga la dreapta! mă 
îndemnă Isla. 

II ascultai, dar m-am străduit destul de mult până am 
reuşit să grupez silabele cum se cuvine şi să obţin 
următoarea frază: 

„In pripeh beste la Karanorman-Chan ali sa penajir 
menelikde”. 

Fireşte, era un amestec intenţionat de cuvinte româneşti, 
sârbeşti şi turceşti, al cărui înţeles era: 

„Trimite-mi repede veşti în Karanorman-Chan; dar după 
bâlciul din Menelik”. 

— Da, acesta-i înţelesul! strigă Hulam. Peste câteva zile e 
un târg în Menelik. 

— Dar Karanorman-Chan? Cine cunoaşte localitatea asta? 
Pe unde o fi? 

Nimeni nu auzise de ea. Numele acesta înseamnă: casa 
din pădurea neagră sau prin pădurea întunecoasă. Prin 
urmare, era o localitate afundată într-o pădure. Dar în ce 
regiune? 

Se făcură o, sumedenie de propuneri, ca să descoperim 
cum putem ajunge în pădurea aceea misterioasă; dar nici una 
nu era verosimilă. 

— Să nu ne chinuim degeaba! spusei. Lucrul cel mai de 
seamă este că vestea trebuie adusă abia după târgul din 
Menelik la Karanorman-Chan. Şi bănuiesc, adăugai, că 

primitorul biletului trebuie să se ducă mai întâi la bâlci şi apoi 
să plece la Karanorman-Chan. lar drumul pe care i-am întâlnit 
aseară pe cei trei călăreţi duce spre Menelik, nu-i aşa? 

— Da, răspunse Hulam. Ai dreptate, effendi. Barud el 
Amasat s-a dus la Menelik. Acolo îl vom găsi! 

— Deci, să nu mai pierdem timpul şi să pornim cât se 
poate de repede. Mai întâi, însă, va fi necesar să trimitem o 
solie la Iskenderieh, la Henri Galingre, pentru a-l avertiza. 

— De asta am să mă ocup eu. Dar înainte să porniţi, staţi 
să vă ospătaţi aici la mine şi în afară de aceasta, trebuie să 
mă îngrijesc de plecarea voastră! 

Ne-a spus pe scurt că, în două ore, vom fi gata de 
călătorie, în curte. Eram patru persoane: Osco, Omar, Halef şi 
eu. Ceilalţi trebuiau să rămână pe loc. 

— Effendi, mă întrebă Isla, pentru cât timp ne spuneţi 
adio? 

— Nu ştiu. Dacă îi găsim repede pe cei pe care îi căutăm, 
mă întorc pentru a-l duce pe Barud el Amasat la Edirne. Dacă 
ne ia mai mult timp, atunci s-ar putea să nu ne mai vedem 
niciodată. 

— Nu aceasta este voia lui Allah! Şi dacă acum te întorci 
în ţara ta, trebuie să mai vii o dată la Stambul, ca să te 
revedem. Dar pe Hagi Halef Omar să ni-l dai înapoi! 

— Eu merg unde merge effendi al meu! spuse Halef. N-am 
să mă despart de el, decât atunci când mă va goni. 

Apoi au fost lăsaţi să intre cei trei khavaşi pe care îi 
trimisese cadiul. Când i-am văzut, mi-a venit să izbucnesc în 
râs. Călăreau nişte mârţoage care nu valorau nici o sută de 
piaştri, erau înarmaţi până peste urechi, dar arătau ca cei mai 
paşnici oameni din lume. 

Unul dintre ei se apropie, se uită cercetător la mine şi se 
interesă: 

— Effendi, tu eşti acela care se numeşte Kara Ben Nemsi? 

— Da, am răspuns. 

— Am primit poruncă să ne prezentăm la tine. Eu sunt 
khawas başi. 

Aşadar el era şeful lor. 

— Ai la tine ordinul de arestare? l-am întrebat. 

— Da, effendi. 

— Sunteţi buni călăreţi? 

— Călărim ca nişte draci. Are să-ţi iasă sufletul ca să poţi 
ţine pasul cu noi. 

— Asta mă bucură. V-a comunicat cadiul cât trebuie să 
primiţi fiecare pe zi? 

— Da. Trebuie să plăteşti zilnic, pentru o persoană, zece 
piaştri. lată scrisoarea. 

Într-adevăr se menţiona acolo despre zece piaştri pe zi de 
persoană. Era cu totul altfel decât mă înţelesesem cu cadiul! 
La drept vorbind, aş fi vrut să-i trimit înapoi pe cei trei eroi 
care călăreau ca dracii; dar privindu-i, m-am lămurit că nu 
trebuia să-i iau în solda mea pentru totdeauna. Khawas başiul 
atârna pe cal precum un liliac de jgheabul acoperişului, iar 
ceilalţi doi păreau să fie construiți după acelaşi model. 

— Ştiţi, deci, despre ce este vorba? i-am întrebat. 

— Bineînţeles! răspunse şeful militarilor. Trebuie să 
punem mâna pe trei indivizi, pe care n-aţi fost în stare să-i 
prindeţi şi apoi să vă transportăm, împreună cu ei, înapoi la 
Edirne. 

Asta chiar că era un mod extraordinar de a te exprima; 
totuşi, am recunoscut că cei trei erau pe gustul meu. 
Presimţeam că o să mă distrez. Halef, dimpotrivă, părea 
foarte supărat pentru că acel cadiu îndrăznise să ne trimită 
astfel de însoțitori. 

Acum însă trebuia să ne luăm la revedere. Am făcut-o 
după obiceiul oriental, dar cu toată căldura. Nu ştiam dacă ne 
vom mai revedea sau nu; aşadar, era o despărţire incertă, nu 
un adio pentru toată viaţa, dar nici un rămas-bun obişnuit, 
doar pentru scurt timp. 

Este adevărat că lăsam în urmă nişte buni prieteni; dar cel 
mai drag, hagiul meu, rămânea cu mine; blândă melancolie, 
pe care nu şi-o poate stăpâni nici unul dintre cei care îşi iau 
rămas-bun. 

Crezusem că voi putea părăsi Edirne, luând-o spre Filibe; 
dar lucrurile s-au petrecut altfel, a trebuit să ne îndreptăm 
spre vest, către Arda, să pornim spre pericole şi eforturi tot 
mai mari, aşa după cum presimţeam. 

Poşta redacţiei 


Primim, în continuare, numeroase scrisori cu referiri la 
perspectivele seriei de „Opere”, văzute în raport cu realizările 
de până acum. Cum multe întrebări se repetă, reproducem 
răspunsurile transmise de noi elevului Sergiu Zare din Bacău, 
la epistola lui, comentată în volumul anterior. 


1. Care este stadiul tipăriturilor din seria de Opere şi a 
portofoliului necesar producţiei imediate şi de perspectivă? 

— Ne apropiem de realizarea primei jumătăţi a proiectului 
de editare a operelor integrale, epuizând masa traducerilor 
efectuate în România în ultimii 60 de ani. 

2. Sub ce titluri au mai fost tipărite aceste cărţi, pentru a 
nu mai fi achiziţionate de posesorii actualei serii? 

— Iniţial, în România interbelică, traducerea mai multor 
opere s-a realizat sub forma romanului-foileton — cele mai 
multe tălmăciri fiind adaptări ale scriitoarei Lia Hârsu — 
purtând titluri generice precum: „De pe tron la eşafoa”, 
„Pământul misterelor” sau „Sub vulturul imperial”, cumulând 
în paginile lor numeroase creaţii de sine stătătoare. 
Concomitent s-au tipărit opere desprinse, de regulă, din 
cicluri precis configurate, ca de pildă: Munţi; în flăcări, Nisipul 
pierzării, Foc în Vest, Surcouf corsarul, Prin deşertul Saharei 
(cu Tainele Orientului şi In tara diavolului), Extraordinare 
aventuri în jurul lumii, Aventuri în Turchestan; Saiwa-tjalem, 
Ursul argintiu, Canada Bil, Caravana sfântă, Drumul spre 
Mecca, Far-West, Muntii în flăcări, Răzbunarea sângelui, 
Winnetou şi piraţii, Aventuri în deşertul sălbatic, La nord de 
țara diavolului, Misterele diavolului, Winnetou şi Old 
Shatterhand, la care se mai pot adăuga şi cărţi de dată 
recentă. 

3. In ce constă noutatea reeditărilor din actuala serie de 
Opere? 

— În primul rând prin identificarea operelor originale, 
confruntarea cu tălmăcirile existente şi mai ales, încadrarea 
titlurilor în ciclurile din care făceau parte (când din acestea 

lipseau romane întregi, cazul Vânătorului de samuri, sau 
Secretul țigăncii, date în lucru şi adăugate trilogiilor în cauză). 

4. Titlurile au corespuns întotdeauna versiunilor germane 
folosite de dv.? 

— Nu întotdeauna, întrucât, adesea, ele fuseseră atribuite 
arbitrar de editorul german, iar cele iniţiale nu erau adecvate, 
repetându-se pe mai multe tomuri. Am avut însă, de fiecare 
dată, grija ca pe contrapagina de titlu să menţionăm sursa 
autentică. 

5. In curând veţi aborda a doua jumătate a creaţiei 
Karlmayene, totalmente necunoscută cititorilor din România. 
Care va fi prima lucrare şi ce va cuprinde? 

— Această carte nu poate fi alta decât opera 
autobiografică Viaţa şi năzuințele mele, aparţinând autorului 
tău preferat. 

Cuprinsul ei este următorul: 

a. Povestire din Sitara 

b. Copilăria mea 

c. Nu am avut tinerețe 

d. Anii seminarului şi ai celei de învăţător 

e. In prăpastie 

f. Anii literaturii de colportaj 

g. Operele mele 

h. Procesele mele 

i. Ultimele năzuinţe 


Într-o addendă se va mai publica: 

a. Spovedania mea (scrisă în 1908, cu patru ani înaintea 
decesului); 

b. Spre țărmurile sufletelor alese (conferinţă ţinută La 
Viena, în 1912, cu câteva zile înaintea încetării din viaţă a lui 
Karl May, conferinţă reconstituită de Clara May, soţia 
scriitorului. 


REDACŢIA 

KARL MAY - OPERE 
cărţi apărute la editurile Eden şi Pallas 


Ciclul „De pe tron la eşafod” 


1995) 


. Castelul Rodriganda (Editura Pallas, 1994) 

. Piramida Zeului Soare (Editura Pallas, 1994) 
. Benito Juarez (Editura Pallas, 1994) 

. Plisc-de-uliu (Editura Pallas, 1994) 

. Moartea împăratului (Editura Pallas, 1994) 


UI PVWUNH— 


i 


Comoara din Lacul de Argint (Editura Pallas, 


7. Slujitorii morţii (Editura Elen, 1995) 


Ciclul „Satan şi Iscariotul” 


8. Capcana (Editura Pallas, 1995) 
9. Omul cu 12 degete (Editura Pallas, 1995) 
10. Răzbunarea (Editura Eden, 1995) 


Ciclul „În ţara leului argintiu” 


11. Leul răzbunării (Editura Pallas, 1995) 

12. La Turnul Babel (Editura Pallas, 1995) 

13. Sub aripa morţii (Editura Pallas, 1995) 

14. Prăbuşirea (Editura Pallas, 1995) 

15. Cacealmaua (Editura Eden, 1996) 

16. Testamentul incaşului (Editura Eden, 1996) 
17. Pirat şi corsar (Editura Eden, 1996) 


18. Mustangul Negru (Editura Pallas, 1996) 


Ciclul „Inimi germane” 


19. Dervişul (Editura Pallas, 1996) 
20. Valea morții (Editura Pallas, 1996) 

21. Vânătorul de samuri (Editura Pallas, 1996) 


Ciclul „Winnetou” 
22. Winnetou (Editura Eden, 1996) 
23. Pe viaţă şi pe moarte (Editura Eden, 1996) 
24. Testamentul lui Winnetou (Editura Eden, 1996) 


25. Old Surehand (Editura Pallas. 1996) 
26. Taina lui Old Surehand (Editura Pallas, 1996) 


27. Secretul ţigăncii (Editura Eden, 1997) 
28. Insula giuvaierurilor (Editura Eden, 1997) 


Ciclul „În ţara mahdiului” 
29. În ţara mahdiului (Editura Pallas, 1997) 
30. Lacrimi şi sânge (Editura Pallas, 1997) 
31. Ultima vânătoare de sclavi (Editura Pallas, 1997) 


32. Vulturii deşertului (Editura Eden, 1997) 


Ciclul oriental 

33. Prin deşert şi harem (Editura Eden 1998) 

34. Prin Kurdistanul sălbatic (Editura Eden, 1998) 

Volumul de faţă (35), De la Bagdad la Stambul, va fi 
urmat de alte trei tomuri ale aceluiaşi ciclu: 

36. Prin văgăunile Balcanilor (sub tipar) 

37. În ţara schipetarilor (sub tipar) 

38. Schut - căpetenia bandiţilor (sub tipar) 


Sfârşitul volumului III 

Editura PALLAS 
Bucureşti - sector 1 
Piaţa Presei Libere nr. 1 
Corp central, etaj 8, camera 860 
Telefon 222.48.60 
Pentru corespondenţă 
Editura Pallas 
Căsuţa poştală 33—99 


Coli de tipar:36 
Bun de tipar: 18.V.1998 
Tiparul executat la Imprimeria 
„ARDEALUL” Cluj-Napoca 
B-dul 21 Decembrie nr. 146 
Comanda nr. 70264 

OPERE 


Continuând călătoria prin Orientul mis- 
terios, Kara Ben Nemsi și prietenii săi 
au -de înfruntat un dușman neprevăzut : 
ciuma, răspândită de caravanele morții în 
pelerinajul ior spre locurile sfinte ale lumii 
musulmane.  Despărţiţi temporar de 
cumplitul flagel, ei se regăsesc pentru a 
relua lupta cu odiosul Abrahim Mamur, 
conducătorul unei organizații de tip 
mafiot, de mare amploare. Din nou, 
abilitatea, îndrăzneala și tenacitatea lui 
Kara Ben Nemsi se dovedesc salvatoare, 
oferind cititorului bucuria unei lecturi pline 
de fantezie și neprevăzut. 


Procurați-vă din vreme volumul următor : 


PRIN VĂGĂUNILE BALCANILOR, 

a cărui acțiune se petrece la granița dintre 

Turcia, Grecia și Bulgaria, o noutate în 
creația marelui scriitor. 


Lei 19.500 + 400 T.L. = 19.900 


